
FORORD. 

Danmark  har  en  stolt  Række  Dronninger,  men  deres  Per- 
sonligheder er  kun  i  ringe  Grad   blevne    Folkets  Eje. 
Der  er  fine  og  forsagte  Skikkelser  og  stærke  Karakterer, 
lidenskabelige  Kvinder ;  der  er  Dronninger,  hvis  Historie  er 
uadskilleligt  forbunden   med   Rigets   Historie    —    Thyra   og 
Dronning  Margrete,  Margrete  Fredkulla  og  Margrete  Spræng- 
hest;    der  er  dem,  som  kun  ønskede  at  være  gode  Hustruer 
som   Elisabet,  der  fulgte   Christian   U  i  Landflygtighed,   og 
Louise,   Frederik  V's  elskelige  Dronning;    der  er  magtkære, 
hensynsløse  Kvinder   som   Heimskringlas  Sigrid   Storraade- 
Skikkelse,   Dronning  Emma,   der  ægtede  den  unge  Sejrherre 
Knud  den  Store  og  gerne  vil  slette  Fortiden  ud,  den  første 
Dorothea   med   hendes  Attraa   efter  Hæder  og  Herredomme 
og  Gods,  den  anden  Dorothea  med  den  rastløse  Virksomhed, 
Juliane  Marie  og  Sofie  Amalie,  som  i  Selvretfærdighed  og 
bittert  Nag  ikke  kan  forst aa  og  aldrig  kan  glemme;  der  er 
andre,  som  er  rede  til  at  tilgive,  som  vil  mildne  og  hjælpe 
og   ikke  kræver   noget  for   sig  selv.     Frederik  VFs  Hustru 
Marie  Sofie  Frederikke   var   en   saadan  ædel  Personlighed, 
hvis  Minde  endnu  lever  i  mundtlig  Tradition,  og  med  Dron- 
ning Marie   maa   nævnes  Caroline  Amalie  og  de  lyse  Skik- 
kelser fra  Danmarks  Middelalder  Ingeborg,  „den  gode  Frue**, 
og  Folkevisens   Dronning  Dagmar.     Blandt  vore  Dronninger 
finder  vi  Kvinder,  som   ikke  holdt  sig  tilbage,  naar  der  var 
Fare   paa  Færde,    driftige  Kvinder,    der   raadede  for  mange 


Gaarde  og  tumlede  med  mange  Penge;  vi  finder  ogsaa  for- 
græmmede, ensomme  Mennesker  og  unge  Dronninger,  der 
led  under  et  fyrsteligt  Ægteskabs  Ulykke. 

Det  er  vanskeligt  at  sige,  i  hvilken  Grad  vore  Dronninger 
har  været  Kulturbærere.  Andre  Landes  Middelalders  historie 
giver  mange  Eksempler  paa,  at  en  fremmed  Fyrstinde  ved 
sit  Ægteskab  bragte  ny  Kultur  hid  fra  sit  Hjemland,  men 
Overleveringen  vedrørende  vor  Middelalders  Dronninger  er 
meget  fattig,  og  naar  intet  berettes,  og  intet  direkte  Bevis 
foreligger,  tør  vi  kun  tale  ret  almindeligt  om  den  Mulighed 
for  Paavirkning,  der  var  given  f.  Eks.  ved  Knud  den  Stores 
Bryllup  med  den  normanniske  Hertugdatter,  Englands  Enke- 
dronning, eller  ved  Knud  den  Helliges  Ægteskab  med  Edel 
af  Flandern,  og  vi  kan  ikke  overse,  at  Kongens  Ægteskab 
kun  er  eet  Moment  blandt  mange. 

I  Tiden  efter  Reformationen  knyttedes  vore  Konger  stærkt 
ved  den  fælles  Konfession  til  de  nordtyske  Fyrsteslægter,  og 
vore  mange  tyske  Dronninger  var  da  i  nogen  Maade  Bærere 
af  den  stærke  tyske  Kulturindflydelse ;  men  atter  her  maa 
man  betone,  at  mange  Momenter  virker  sammen,  fremdeles 
at  Dronningerne  med  en  enkelt  Undtagelse  stille  gled  paa 
den  store  Strøm,  der  rullede  frem  fra  Syd. 

Der  kom  Tider,  da  man  forfærdedes  over  denne  Strøm 
og  i  national  Selvhævdelse  vendte  sig  mod  den  tyske  Ind- 
flydelse, da  rettedes  Klagen  over  Hoffets  og  Landets  For- 
tyskning altfor  ofte  og  uretfærdigt  mod  Dronningerne,  den 
hastige  Dom  søgte  A  årsag  og  Virkning  lige  for  sin  Dør. 

Hvad  man  kan  klage  over,  er  Mangel  paa  Initiativ, 
Mangel  paa  Vilje  hos  de  tyskfødte  Dronninger  til  at  komme 
deres  danske  Folk  i  Møde;  og  dog  maa  man  være  varsom 
i  sine  Krav,  man  maa  have  de  Tiders  Forudsætninger  for 
Øje  og  ikke  søge  Nutidens  Opfattelse  af  nationale  Forhold 


hos   det   17de  og  18de  Aarhundredes  Mennesker.     Hver  Tid 
maa  maales  med  sit  Maal. 

Vor  Fortælling  om  de  danske  Dronninger  vil  strække  sig 
over  mange  Tidsaldre,  og  Fortællingens  Form  maa  skifte  med 
de  skiftende  Tider,  med  Overleveringens  vekslende  Karakter. 
Nødvendigvis  maa  Beretningen  om  de  ældste  Dronninger 
blive  meget  knap,  og  Tvivl  ofte  gives  i  Stedet  for  Viden. 
Thi  hvad  ved  vi?  Et  Navn,  en  Linje  eller  to  hos  en  middel- 
alderlig Forfatter  er  vor  Kundskab,  og  vor  Dom  skal  hvile 
paa  en  Tradition,  som  maaske  kun  een  Mand  er  Bærer  af. 
Anderledes  bliver  Forholdet  op  mod  de  nyere  Tider,  alt  som 
Overleveringen  bliver  fyldig  og  mangfoldig  og  ved  sin  Rigdom 
giver  os  den  større  Sikkerhed,  —  da  vi  kan  følge  Dron- 
ningerne fra  Aar  til  Aar,  undertiden  fra  Dag  til  Dag,  da  vi 
kan  se  dem  i  deres  Tid  og  blandt  deres  Omgivelser,  da  Breve, 
Regnskaber  etc.  foreligger  fra  deres  Haand,  og  Dommen  over 
dem  fældes  af  en  mangetunget  Samtid. 

Arbejdet  har  været  saaledes  delt,  at  Bogens  midterste 
Parti,  begyndende  med  Erik  Plovpennings  Dronning  og  af- 
sluttende med  Frederik  Vs  Hustru  Louise,  er  skreven  af 
undertegnede  Johanne  Skovgaard,  medens  undertegnede  Ellen 
Jørgensen  har  skrevet  om  den  ældre  Middelalders  Dronninger 
samt  det  sidste  Afsnit,  der  omfatter  Juliane  Marie,  Caroline 
Mathilde,  Marie  Sofie  Frederikke  og  Caroline  Amalie. 

Med  Dronning  Caroline  Amalie  har  vi  naaet  Grænsen 
for  den  Tid,  der  horer  Historien  til:  denne  Grænse  bør 
Historien  ikke  overskride. 

Frederiksberg,  September  1909. 

JOHANNE  SKOVGAARD.  ELLEN  JØRGENSEN. 


Jellingehojene. 


DER  er  historiske  Skikkelser,  der  lever  i  Sagnet  gennem 
Aarh  und  reder;  de  formes  efter  hver  Tidsalders  Trang, 
de  optager  i  sig  de  fortællendes  Ønsker  og  Haab  og 
kæmper  for  sene  Slægters  Ideer.  De  samler  Æventyr  fra  mange 
Tider  og  Egne  omkring  sig,  de  laaner  Træk  fra  andre  Skik- 
kelser, de  kan  skifte  Navn  og  spalte  sig  i  flere  Sagn- 
skikkelser, og  dog,  naar  man  soger  tilbage,  vil  man  hinsides 
alle  Metamorfoser  finde  et  Menneske  med  en  mærkelig  Skæbne, 
en  kraftig  Personlighed,  som  vilde  erindres,  og  som  satte  al 
denne  Digten  og  Drømmen  i  Gang. 

En  saadan  Personlighed,  der  har  kaldt  paa  Folkets  erin- 
drende og  digtende  Evne,  og  som  har  levet  med  i  Danmarks- 
historien ned  gennem  Tiderne,  er 


Thvra 


THYRA  DANEBOD. 


Først  optegnede  Svend  Aageson  og  Saxo  hvad  der  i  deres 
Dage  huskedes  om  Dronning  Thyra,  og  de  gengav  ikke  Over- 
leveringen   som    en    gammel    kuriøs  Historie,    til    hvilken    de 
ikke  havde  noget  Forhold,   men  med  Varme  talte  de  om  den 
Danske  Dronninger.  1 


Dronning,   der  havde  samlet  de  Danske  til  Arbejde  og  havde 
rejst  Værn    mod    Rigets    Fjender.     Saxo    fortæller,    at  Thyra 
drog  Vold    fra   Slesvig   over    mod  Vesterhavet,    mens    senere 
Kong  Valdemar  og  Biskop  Absalon  rejste  en  Teglstensmur  op 
til  denne  gamle  Vold  og  saaledes  „med  mandig  Visdom"  fuld- 
byrdede, hvad  den  kække  Dronning  havde  begyndt,  og  Svend 
Aageson  taler  om  det  Forsvarsværk,  som  Eftertiden  gav  Navnet 
Danevirke,    „fordi    det   var   bygget  og  fuldendt  ved  Danernes 
Møje."     „Saa    opførte  da  først  Thyra  det  herlige  Virke,    som 
siden  altid  har  hegnet  Danerne  som  et  Gærde  og  været  dem 
det  tryggeste  Værn  mod  tysk  Rasen,"  siger  den  gamle  Krønike- 
skriver, og   han  lægger  Dronningen  Ord  i  Munden,  der  lyder 
som   et  Ekko    af  Absalons  Svar  til  Frederik  Barbarossas  Af- 
sending, da  Kejseren  krævede  Lensed  af  den  danske  Konge. 
Thyra   er   allerede   i    Traditionen    hos    Svend  Aagesøn    i 
meget   en    Æventyrdronning,    og   længere   ned    i  Tiden    tager 
Æventyret  Magten  fra  den  historiske  Overlevering,  —  da  er 
Thyra   i  Sagnene,   som    de   lød   ved  Danevirke,   den   djærve 
Kongedatter  paa  Thyraborg,  der  hugger  Hovedet  af  sin  Bejler, 
—   da    hedder   hun  Swart  Gret   og   er   blandet  sammen  med 
Dronning   Margrete    Sambiria,    kaldet   Sorte    Grete;    —   ved 
Midnat  rider  hun  over  den  gamle  Vold,  som  Djævelen  byggede 
for   hende   i    en    eneste  Nat;    snart    hedder  det,   at   hun  har 
lovet  Djævelen  sin  Sjæl,  snart  at  han  som  Løn  for  sin  Umage 
har  betinget  sig  det  første  levende  Væsen,  der  kommer  gennem 
Voldens  Port,   og   som    Løn    faar   en    Puddel;    eller    Egnens 
Folk   drømmer   om  et  Bryllup  i  stor  Stil,  ved  hvilket  Thyra 
brugte  al  Vandet  i  Graven  til  Brygning. 

Her  er  lokal  Forklaring,  Bondefantasi,  Reminiscenser  fra 
alle  Haande  Æventyr,  men  bag  ved  det  brogede  Stof  og  hin- 
sides Swart  Gret  og  Folkesagnets  raske  Prinsesse  staar  Dronning 
Thyra,  Danmarks  første  Dronning,  om  hvem  vi  fuldt  sikkert 
kun  ved,  at  hun  bar  det  smukke  Tilnavn  „Danmarks  Bod". 

Vi  ved  ikke,  hvorfra  hun  stammer;  vi  ved  ikke,  om  hun 
var  Hedning  eller  Kristen,  thi  Traditionen  er  sen  og  usikker; 
vi  ved  intet  bestemt  om  hendes  Hvilested,  for  vel  hedder  det, 
at  Gorm  og  Thyra  blev  begravede  ved  Kongsgaarden  i  Jeliinge 
i  to  Høje,  men  Undersøgelsen  af  Højene  har  ikke  givet  nogen 
egentlig  Stadfæstelse  derpaa.     Mens  den  sydlige  Høj  viste  sig 


at   være   tom,    har    man    i    den    nordlige  fundet  et  mærkeligt 
Gravkammer    med   noget  Gravgods,    som  dog  var  saa  ringe  i 


Gravkamret  i  den  nordlige  Høj  i  Jellinge. 
Efter  Afbildninger  og  Beretninger  fra  Undersøgelserne  i   1820  og  1861, 


Gorms  Sten  over  Thyra  (Wimmer :  De  danske  Runemindesmærker). 


Omfang,    at    man    ikke   deraf  kunde    slutte,    om    det    var  en 
Dobbeltbegravelse    eller   en    Enkeltbegravelse    og    i    saa  Fald, 


om  det  var  en  Mand  eller  en  Kvinde,  der  havde  været  be- 
gravet dér. 

Men  i  Jellinge  staar  endnu  den  Dag  i  Dag  Haralds  store 
Sten  og  Gorms  mindre,  og  paa  denne  sidste  læses:  „Denne 
Sten  satte  Gorm  over  sin  Kone  Thyra,  Danmarks  Bod." 

At  Dronningen  fik  det  Tilnavn,  borger  for,  at  hun  har 
udfort  en  Gerning,  der  fortjente  at  mindes  i  danske  Sagn. 


SIGRID  STORRAADE. 

Sigrid  Sigrid  Storraades  Skikkelse  hører  paa  en  Vis  ikke  Dan- 

mark til,  thi  skønt  Dronning  Sigrid  ved  Ægteskabet  med  Svend 
Tveskæg  og  gennem  Datteren  Estrid  blev  Stammoder  til 
Kongeslægten,  er  Traditionen  om  hende  fattig,  og  ved  kun,  at 
hun  hævnsyg  stod  bag  ved  det  nordiske  Fyrsteforbund,  der  i 
Aaret  1000  vendte  sig  mod  hendes  gamle  Bejler,  den  norske 
Kong  Olaf  Trygvesøn;  men  Nordmænd  og  Islændinge  vidste 
at  fortælle  om  Sigrid  Storraade,  om  hendes  kaade  Spot  og 
Skadefryd,  —  en  Overlevering,  som  fremtræder  mest  udformet 
hos  Snorre  Sturlesøn,  der  har  tegnet  denne  Kvinde  med 
Klogskab  og  megen  Kunst. 

I  Sverige  var  en  Storbonde  Toste,  kaldet  Skøgul-Toste 
efter  Valkyrien  Skøgul.  Han  laa  i  Viking  og  var  meget  be- 
rømt. En  norsk  Kongeætling  Harald  Grænske  kom  med  i 
hans  Krigerfølge  og  var  Vinteren  over  paa  Skøgul-Tostes 
Gaard,  hvor  han  saa  Tostes  Datter  Sigrid,  som  siden  hen 
blev  gift  med  den  svenske  Konge  Erik  Sejrsæl. 

Harald  Grænske  fik  Herredømme  i  Vestfold  i  Norge  og 
giftede  sig;  men  en  Sommer  for  han  paa  Vikingetog  og  kom 
til  Sverige,  hvor  Sigrid  sad  som  Enke  efter  Kong  Erik.  Da 
hun  hørte,  at  hendes  Fostbroder  Harald  var  i  Landet,  sendte 
hun  Bud  efter  ham,  gjorde  stort  Gilde  baade  en  og  to  Dage, 
og  var  overmaade  mild  og  glad  til  Mode. 

Man  drak  og  talte,  og  til  sidst  sagde  Dronningen,  at 
hendes  Ejendomme  i  Sverige  ikke  var  mindre  end  Haralds 
Kongerige  i  Norge.  Efter  de  Ord  blev  Kongen  mørk,  fandt 
ikke  Glæde  ved  noget  og  brød  snart  op,  men  Sigrid  fulgte 
ham  til  Dørs  med  store  Gaver  —  glad  som  før. 


Harald  sad  Vinteren  over  i  Norge  og  var  tung  i  Sind, 
men  næste  Aar,  da  han  for  i  Østervej,  mødte  han  Sigrid  og 
kom  brat  med  det  Spørgsmaal,  om  hun  vilde  gifte  sig  med 
ham.  Sigrid  svarede,  at  det  var  taabelig  Snak,  siden  han  var 
godt  og  lykkelig  gift,  og  dermed  red  hun  bort. 

Endnu  en  Gang  drog  Harald  til  Sigrid,  skønt  hans  Mænd 
raadede  ham  derfra.  Samme  Aften,  som  han  naaede  Dron- 
ningens Gaard,  kom  en  Konge  fra  Gardarige  for  at  fri  til 
hende.  De  fik  god  Modtagelse,  Mad  og  Drikke  med  hele 
deres  Følge,  men  om  Natten  brændte  Dronningen  Hallen  af 
over  dem,  idet  hun  sagde,  at  hun  vilde  lære  Smaakonger  af 
med  at  komme  fra  andre  Lande  at  bejle  til  hende.  Fra  den 
Tid  kaldtes  hun  Sigrid  Storraade. 

Siden  vilde  Olaf  Trygvesøn  vinde  Dronning  Sigrid. 

Der  gik  Bud  mellem  Landene,  og  ved  Foraarstid  mødtes 
Olaf  og  Sigrid  paa  Grænsen  i  Kongshelle.  Kongen  krævede, 
at  hans  Hustru  skulde  være  kristen,  men  hun  svarede: 

„Jeg  vil  ikke  opgive  den  Tro,  jeg  har  haft  og  mine 
Frænder  før  mig,  men  jeg  har  intet  imod,  at  Du  tror  paa 
den  Gud,  Du  har  Lyst  til."  Olaf  for  op  i  Harme  og  slog 
hende  i  Ansigtet  med  sin  Handske.  Sigrid  gav  til  Svar:  „Dette 
kunde  blive  Dig  til  Bane."  Dermed  skiltes  de,  —  Sigrid 
ægtede  Svend  Tveskæg,  og  Olaf  giftede  sig  med  Svends  Søster 
Thyra  mod  Broderens  Vilje  og  vakte  hans  Vrede,  men  Sigrid 
talte  ikke  for  Fred  og  Forlig,  hun  drev  Svend  frem  mod  den 
norske  Konge  og  æggede  ham  med  spottende  Ord:  „Det 
vilde  Dine  Forfædre  aldrig  have  taalt." 

Traditionen  faar  Form  under  Snorres  Hænder,  Skikkel- 
serne støbes  efter  hans  Sind  og  Erføring,  han  ynder  hvast 
Ordskifte  og  lægger  gerne  sine  Kvinder  de  Ord  i  Munden, 
der  tvinger  Mændene  til  Handling:  Gyda  sætter  Maal  for 
Harald  Haarfager,  —  Thyra  haaner  Olaf  Trygvesøn,  fordi 
han  ikke  tør  sejle  til  Venden  forbi  de  danske  Øer,  —  Sigrid 
Skjalgsdatter  rækker  Thore  Hund  det  Spyd,  der  ramte  hendes 
Son,  og  tvinger  ham  til  at  blive  Sønnens  Hævner.  Der  er  i 
Heimskringla  saa  meget  af  Eposet,  saa  stærkt  et  kunstnerisk 
Element,  at  man  uvilkaarligt  stiller  sig  overfor  Sigridskikkelsen 
som  overfor  en  af  Digtningens  Skikkelser.  Anderledes  overfor 
Knud  den  Stores  Hustru 


6 

EMMA. 

Emma  Hendes  Liv  tilhorer  Historien,  idet  vi  gennem  Samtiden  i 

hvert  Fald  stykkevis  erfarer,  hvorledes  hun  greb  ind  i  Be- 
givenhederne; det  gælder  her  at  naa  frem  til  Forstaaelse  af, 
hvem  den  Kvinde  var,  der  havde   en  saa  betydningsfuld  Plads 

i     England,    da    danske 
Konger    herskede    over 
^>  Landet. 

Paa  en  Vis  har  Emma 
selv  givet  os  et  Vink  om, 
hvorledes  hun  vilde  op- 
fattes, idet  en  Munk  fra 
Klosteret  St.  Omer  efter 
/-_     ^     ^y  Dronningens  Bud  og  ty- 

''^■^^^'""^^^S  1^^' '  deligt   paa    Grundlag   af 

\  hendesMeddelelserskrev 

i    %^\^        \  en    kort  Fremstilling   af 

|.  as-t        ■j1j'*''a/- 

(^.  ..  r-  ^%n  Svend  Tveskægs,  Knud 

den  Stores  og  hans  Søn- 
ners Historie.  Skriftet  er 
tilegnet  Dronningen  og 
skrevet  til  hendes  Pris, 
men  det  kan  ikke  andet 
end  øve  modsat  Virkning 
end  den  tilsigtede;  thi 
ig^<ij^  selv    om    man   vil   ind- 

A?"  rømme  Emmas  høje  Stil- 

ling,  Tidens    Stil,    Lov- 
talers svulmende  Retorik 

Kong  Knud  og  Dronning  Emma.  "^^     ^aa    meget,    tilbage 

Billede   i   et  samtidigt  Haandskrift  fra  Staar  dog,  at  Bogen  inde- 

Winchester  (W.  de  Gray  Birch:  Liber  holder  Usandhed  Og  For- 

vitæ:  register  and  martyroiogy  of  New  drelelse  af  Facta 

Minster  and  Hvde  abbey,  Winchester).  ,,                         -i  i          i. 

^'  Man    synes   ikke    at 

kunne  sige  Dronningen  fri  fra  Skyld  og  faar  fra  første  Færd 
Mistillid   til  hendes  Karakter. 

Emma  var   Datter   af  Normandiets  Hertug  Richard  uden 
Frygt   og  en  dansk    Kvinde  Gunnor;  hun   var   i    1002  bleven 


u. 


gift  med  Englands  Konge  Æthelred  den  Raadvilde,  og  havde 
med  ham  to  Sønner,  der  bar  den  engelske  Kongeæts  gamle 
Navne,  Ælfred  og  Eadward,  ligesom  Emma  selv  af  Angel- 
sakserne kaldtes  Ælfgyfa,  maaske  i  Erindring  om  Kong  Eadgars 
Moder.  Slægtstraditionerne  havde  dog  ingen  Magt  over  Emma, 
thi  da  Riget  opløstes  under  de  Danskes  Angreb,  og  Æthelred 
døde,  svigtede  hun  den  Slægt,  hun  havde  tilhørt  i  14— 15  Aar, 
opgav  sine  Sønners  Sag  og  ægtede  om  Sommeren  1017  den 
fremmede  Erobrer  Knud  den  Store.  Knud  var  da  først  i 
Tyverne,  Emma  omkring  de  tredive  Aar.  Munken  fra  St.  Omer 
fremstiller  Forholdet,  som  om  Normandiets  Hertugdatter  først 
nu  kom  til  England  og  som  Sejrherrens  jomfruelige  Brud, 
Ægteskabet  med  Æthelred  forties.  —  Dog  Forbindelsen  mel- 
lem Knud  og  Emma,  der  synes  at  stride  mod  al  Ære,  maa 
under  de  daværende  Forhold,  som  vi  ikke  nu  kan  overskue, 
have  været  baaret  af  en  Tanke.  St.  Omer-Munken  antyder, 
at  Freden  sikredes  derved,  og  usandsynligt  er  det  ikke,  at 
Emma,  der  var  klog  og  aktiv,  har  øvet  sin  Indflydelse  paa 
dette  skæbnesvangre  Tidspunkt  og  bidraget  sit  til,  at  Sejr- 
herrerne og  de  besejrede  faldt  til  Ro.  Hun  træder  under 
Knuds  Regering  langt  mere  i  Forgrunden,  end  de  angelsaksiske 
Kongers  Hustruer  plejer,  hvilket  iagttages  i  Dokumenterne, 
hvor  Dronningens  Navn  kun  forekommer  nu  og  da,  med- 
mindre en  Enkedronning  fører  Regeringen  for  sin  umyndige 
Søn,  men  Emmas  Navn  findes  næsten  altid  i  Dokumenterne 
fra  Knuds  Tid,  og  hun  skriver  oftest  under  umiddelbart  efter 
Kongen  før  Ærkebisperne  af  Canterbury  og  York. 

Ligesom  Kongen  og  den  danske  Jarl  Thorkil  med  Landets 
høje  Gejstlighed  drog  til  Assandun  og  rejste  en  Kirke,  hvor 
Englændere  og  Danske  havde  kæmpet  den  sidste  Kamp  i  1016, 
genopbyggede  Knud  og  Emma  St.  Eadmundsbury  i  det  hærgede 
Østangel  og  deltog  med  „det  kongelige  Barn"  Hardeknud  i  Høj- 
tideligheden, da  den  folkekaarne  Helgen,  Ærkebisp  Ælfheah,  som 
var  falden  for  dansk  Haand,  fortes  fra  London  til  Canterbury. 

Kirken  paa  Valpladsen,  den  stolte  Bygning  over  St.  Ead- 
munds  Grav  og  Overførelsen  af  St.  Ælfheahs  Lig  var  talende 
Vidnesbyrd  om,  hvad  Kong  Knud  og  hans  Omgivelser  vilde, 
men  hertil  maatte  komme  Dagenes  og  Aarenes  stille  Arbejde 
og    besindige  Styre,    at    to  Folk    kunde  vokse  sammen.     Aar- 

bogerne  er  næsten  tavse  under  Knuds  Regeringstid,  —  det 
er  Kongens  store  Ære. 

Disse  rolige  Aar  synes  at  have  været  Emmas  bedste  Tid, 
thi  efter  Knuds  Dod  kastes  hun  atter  ud  i  Striden.  Harald 
Harefod,  en  Frillesøn  af  Knud,  valgtes  til  Konge  nord  for 
Themsen,  mens  Emma  bevarede  Sydengland  for  sin  Søn 
Hardeknud,  som  opholdt  sig  i  Danmark.  Knuds  Huskarle 
blev  Dronningen  tro,  og  Jarl  Godwin  stod  ved  hendes  Side; 
men  da  man  længe  forgæves  ventede  paa  Hardeknud,  vandt 
Harald  mere  og  mere  Tilslutning.  Ælfred,  den  ene  afÆthel- 
reds  og  Emmas  Sønner,  der  under  Moderens  Ægteskab  med 
Knud  havde  levet  i  Normandiet,  kom  over  til  England,  hvor 
han  blev  dræbt,  og  i  1037  drev  man  Emma  af  Lande  „uden 
al  Barmhjertighed  —  mod  den  vilde  Vinter."  Hun  fandt  Tilflugt 
i  Flandern  og  søgte  derfra  at  vinde  frem  mod  Harald  Harefod 
og  hans  Moder,  „den  anden  Ælfgyfa",  paa  den  ene  eller  den 
anden  Maade.  Hun  sendte  Bud  til  Sønnen  Eadward  i  Nor- 
mandiet, men  fandt,  at  han  ikke  vilde  vove  noget  for  hendes 
Skyld  eller  for  at  vinde  Englands  Krone;  først  derefter  gik 
Bud  til  Danmark  til  Hardeknud.  Han  lød  hendes  Kalden  og 
kom  sejlende  til  Brygge  i  1039  og  var  beredt  paa  et  Sommertog 
mod  England,  men  i  Marts  1040  døde  Harald  Harefod,  Eng- 
lænderne tog  Hardeknud  til  Konge,  og  han  og  hans  Moder 
satte  atter  Foden  paa  engelsk  Grund. 

Dronning  Emma  stod  ved  Hardeknuds  Side  under  hans 
korte  Regering  (1040—1042),  men  den  ny  Konge  Eadward 
bar  Nag  til  Moderen,  „fordi  hun  havde  gjort  mindre  for  ham, 
end  han  vilde,  før  han  blev  Konge,  og  ogsaa  efter  den  Tid." 
Der  tales  om  hendes  utallige  Skatte,  som  hun  holdt  fast  paa 
med  sin  gamle  Haand.  Maaske  har  hun  ogsaa  villet  spille 
højt  politisk  Spil  endnu  en  Gang,  —  vi  bemærker,  at  samtidig 
med  Dronningen  rammes  „a  daring  pilot  in  extremity,"  den 
urolige  Biskop  Stigand,  og  at  Anken  mod  ham  var,  at  han 
var  Emmas  nærmeste  Raadgiver,  hvem  hun  fulgte  i  et  og  alt. 
Vist  er  det,  at  Kong  Eadward  med  tre  Jarler  og  deriblandt 
Godwin  uformodet  kom  til  Winchester  sidst  i  Aaret  1043, 
tog  en  stor  Del  af  Dronningens  Ejendomme  og  bød  hende 
at  forblive  roligt  i  denne  By.     Et  meget  sigende  Bud. 

Siden    da    levede    Dronning    Emma    i    Winchester,    hvor 

Knud  og  Hardeknud  hvilede  i  Domkirken  hos  de  gamle 
Konger,  —  endnu  en  Stund  efter  hendes  Dod  kaldtes  de 
angelsaksiske  Kongers  Slot,  der  havde  været  hendes  Bolig, 
„Dronning  Emmas  Hus".  Hun  døde  i  1052  i  Marts  Maaned  — 
sandsynligvis  den  Tende  Marts,  thi  under  den  Dato  er  hendes 
Navn    indskrevet   i  Ælfwines  Kalender.      ÆlFwine   var  Abbed 


Winchester  Domkirke. 


i  New  Minster  i  Winchester  paa  Emmas  Tid.  Fra  en  sam- 
tidig Winchesterbog  stammer  ogsaa  det  Billede  af  Kong  Knud 
og  Dronning  Emma,  der  er  gengivet  Side  6. 

Gennem  Tradition  i  de  folgende  Slægtled  udformedes 
Emmas  Historie,  og  Dommen  over  hende  blev  fældet.  Man 
fortalte  i  Winchester  om  Kong  Eadwards  Anklage  mod  sin 
Moder  og  Dronningens  Gang  over  glødende  Plovjern,  —  en 
Fortælling,    der    rober   sig    ved  sin  Mangel  paa  Sammenhæng 

Overle- 
veringens 
Karakter 


Og  Sandsynlighed  og  ved  sin  hysteriske  Tone;  man  dømte 
hende  haardt,  fordi  hun  havde  ægtet  sin  Mands  Modstander 
og  glemt  Æthelreds  Born,  man  skildrede  hende  som  hævn- 
gerrig, —  gavmild  mod  Kirker  og  Klostre,  men  haard  overfor 
de  fattige.  Eftertiden  maler  med  den  brede  Pensel,  —  Sam- 
tiden gav  kun  de  lose  Konturer  af  en  Kvinde,  der  ikke  følte 
sig   bunden    af  de  Baand,   der  binder  stærkest,  en  hensynsløs 

og  magtkær  Personlighed, 
der  vidste  at  hævde  sig  under 
alle  Omskiftelser  og  at  knytte 
de  dygtigste  i  Tiden  til  sig. 

Om  de  andre  Dronninger 
fra  den  ældre  Middelalder 
beretter  hverken  Sagn  eller 
Historie  udførligt.  Navne  ere 
bevarede  snart  i  en  Rune- 
indskrift som  paa  Sønder- 
vissing  Stenen,  hvor  man 
læser:  „Tufa,  Mistivis  Datter, 
Harald  Gormsøn  den  Godes 
Kone,  lod  gøre  dette  Mindes- 
mærke efter  sin  Moder,"  — 
snart  i  Optegnelser,  der  stam- 
mer fra  Mindebøger  af  lig- 
nende Art  som  det  Winche- 
sterhaandskrift,  hvis  første 
Blad  vi  afbildede.  I  Bremen 
Mindebog  siges  Kong  Harald 
og  hans  Hustru  Gunhilds 
Navne  at  være  indskrevne, 
fremdeles  Knud  den  Stores, 
Emmas  og  Hardeknuds  Navne,  —  i  Durham  Mindebog  læses: 
„Eiric  Danernes  Konge.  Botild  Dronning".  Fyldigere,  men 
mindre  sikker  Viden  hentes  hos  Bremerkanniken  Adam,  der 
levede  paa  Svend  Estridsøns  Tid,  fyldigst  er  den  danske  og 
norsk-islandske  Tradition,  der  optegnedes  i  det  12te  og  13de 
Aarhundrede.  De  gamle  Tider  havde  Evne  til  at  fastholde  en 
Overlevering,  en  stærkt  udviklet  Hukommelse  for  Slægtskabs- 


Søndervissing-Stenen 
(Wimmer:    De  danske  Runemindes- 
mærker). 

forhold,  men  i  Fortællingen  fremtræder  ganske  naturligt  en 
Stræben  efter  at  kombinere  og  forklare,  der  kan  lede  paa 
Vildspor. 

Der  viser  sig  ikke  ringe  Vanskelighed  ved  at  bringe  Rede 
i  den   forskelligartede  Overlevering. 

Vi   ser  de  danske  Konger  søge  deres  Brud  i  de  slaviske    Slaviske 
Lande:    Harald   Blaatand    ægtede  Tufa,  vistnok  en    Datter  af  '"^^'^ 

Abodriternes  Fyrste  Mistuvoi.  Svend  Tveskæg  hjemforte  en 
polsk  Hertugdatter  Gunhild,  der  blev  Moder  til  Knud  og 
Harald  og  vel  ogsaa  til  den  Santslaue,  der  nævnes  som  Kong 
Knuds  Søster  i  Mindebogen  fra  New  Minster  i  Winchester. 
Hendes  Navn  taler  om  slavisk  Afstamning. 

Men  vi  iagttager  ogsaa  en  Tilknytning  til  Sverige. 

Harald  Blaatand  skal  i  Følge  Saxo  have  giftet  sig  med  Svenske 
Gerytha,  en  Kvinde  af  den  svenske  Kongeslægt;  Svend  Tve- 
skæg ægtede  Erik  Sejrsæls  tidligere  Hustru  Sigrid  Storraade, 
og  hendes  Gods  i  Sverige,  det  saakaldte  Sigridlev,  gik  i  Arv 
i  den  danske  Kongeslægt.  Det  nævnes  i  Slægtens  Eje  i  „Kong 
Valdemars  Jordebog"  i  det  13de  Aarhundrede.  Sigrids  Datter- 
son  Svend  Estridsøn  var  i  12  Aar  i  sin  Fætters,  den  svenske 
Kong  Anund  Jakobs,  Hird,  og  under  Kampene  mod  Magnus 
den  Gode  og  Harald  Haarderaade  hedder  det  Gang  efter 
Gang,  at  han  flyede  østerpaa  til  Skaane  og  op  i  Sverige,  „for 
han  havde  et  Skjul  oppe  i  Gotaland",  —  Sigridlev  tænker 
man;  ofte  gik  Rejsen  videre  mod  Nord  til  den  svenske  Konge, 
hos  hvem  Svend  fik  Hjælp  til  at  vove  et  nyt  Forsøg  paa  at 
vinde  Danmark.  „Alle  Svenske  var  Svends  Venner,"  siger 
Snorre,  „thi  han  havde  den  største  Æt  der  i  Landet."  Da 
Anund  Jakob  døde,  ægtede  Svend  hans  Enke  Gunhild,  som  Norske 
var  Datter  af  Svend  Jarl,  Sønnedatter  af  den  gamle  Haakon  "^  '  ^*' 
Jarl  paa  Lade.  En  Forbindelse  mellem  den  danske  Konge- 
familie og  Haakon  Jarls  Æt  var  intet  nyt,  for  Erik  Jarl  var 
bleven  gift  med  Svend  Tveskægs  Datter,  og  den  yngre  Haakon 
Jarl  havde  i  Følge  engelsk  Kilde  været  trolovet  med  en  Søster- 
datter af  Knud  den  Store,  —  den  fælles  Kamp  mod  Harald 
Haarfagers  Ætlinge  maatte  forene.  Fælles  Kamp  forenede 
maaske  ogsaa  nu;  man  tor  tro,  at  Svend  ved  Ægteskabet  med 
Svend  Jarls  Datter   har   villet   holde  Slægtens  Forbundsfæller 

sammen   og  samle  om  sig  alle  i  Sverige,   der  vilde  krige  paa 
Magnus  den  Gode  og  Harald  Haarderaade. 

Mod  dette  Ægteskab  rejste  Kirken  Indsigelse,  idet  Mand 
og  Hustru  var  nærbeslægtede.  Sigrid  Storraade  var  Bedste- 
moder til  Svend  og  Gunhild  saavelsom  til  Anund.  Ærkebispen 
af  Bremen  bebrejdede  Svend  hans  Brøde  og  truede  med 
Band,  Svend  lovede  i  Harme  at  hærge  Stiftet  og  lægge  det 
ode,  til  sidst  drog  Ærkebispen  Paven  ind  i  Sagen,  og  Kongen 
maatte  bøje  sig.  Ægteskabet  opløstes,  og  Gunhild  levede  siden 
paa  sine  Gaarde  i  Gotaland  flittig  og  godgørende.  Saxo  for- 
tæller, at  hun  og  hendes  Piger  tilvirkede  Kirkeklæder,  og  at 
Roskilde  Domkirke  havde  en  prægtig  Korkaabe,  der  var 
Dronningens  Gave  og  Arbejde  fra  hendes  Haand. 

Senere  ægtede  Svend  Estridsøn  en  Kvinde  af  en  anden 
af  de  stolte  norske  Slægter  —  Thora,  Datter  af  Thorberg  Arnesøn 
af  Arnmødlingernes  Æt  i  Ægteskab  med  „Rogalandkongen" 
Erling  Skjalgsøns  Datter,  —  underligt  kun,  at  Thoras  Gifter- 
maal  med  Danmarks  Konge  ikke  er  optegnet  i  den  gamle 
Stamtavle  over  Arnmødlingerne. 

Ligesom  Haakon  Jarl  førte  sin  Æt  tilbage  til  Odin,  havde 
Arnmødlingerne  Sagn  om  Slægtens  Oprindelse.  Deres  første 
Mand  hed  Finnvid  den  Fundne;  ingen  kendte  hans  Æt,  thi 
han  var  funden  i  en  Ørnerede  svøbt  i  Silke.  Dog  Slægterne 
grundede  ikke  deres  Anseelse  paa  gamle  Drømme,  men  paa 
Driftighed  og  reel  Magt:  Frænder  og  Ejendom.  Haakons 
Ætlinge  færdedes  i  Øst  og  Vest  i  „det  større  Norden"  som 
Knytlingernes  Mænd  og  Venner,  Arnmødlingerne  sad  helst 
paa  deres  Gaarde  hjemme  i  Fred  med  Landsherren,  men  de 
var  selvraadige  og  æggedes  let.  Kalf  Arnesøn  søgte  til  Kong 
Knud  og  førte  siden  Bondehæren  mod  Olaf  den  Hellige  ved 
Stiklestad,  mens  de  andre  Arnesønner  værgede  deres  Konge. 
Senere  hen  brød  Finn  Arnesøn  med  Harald  Haarderaade  og 
blev  Svend  Estridsøns  Mand. 

Ægteskabet  mellem  Svend  og  Thora  Thorbergsdatter  betød 
imidlertid  ikke  en  Alliance  mellem  den  danske  Konge  og  den 
norske  Opposition,  men  en  Befæstelse  af  Freden  i  Norden, 
thi  Thora  var^i  1068,  da  Svend  ægtede  hende,  Norges  Enke- 
dronning og  Kongemoder.    Hun  havde  været  gift  med  Harald 

Haarderaade,  der  ved  dette  Ægteskab  havde  søgt  at  knytte  en 
mægtig  Slægt  til  sig;  —  nu  gav  Olaf  Kyrre  sin  Moder  til  den 
danske  Konge,  da  Svend  efter  Harald  Haarderaades  Fald  og  det 
ulykkelige  Englandstog  truede  det  svækkede  Norge,  —  selv 
tog  han  Svends  Datter  Ingerid  til  Hustru.  Saaledes  knyttedes 
for  første  Gang  Baand  mellem  de  herskende  Slægter  i  Dan- 
mark og  Norge,  men  i  de  følgende  Menneskealdre  forekommer 
hyppigt  indbyrdes  Ægteskaber;  vi  nævner  kun,  at  Ingegerd 
Haraldsdatter  blev  gift  med  Olaf  Hunger,  at  Margrete  Fred- 
kulla.  Enke  efter  Magnus  Barfod,  ægtede  Kong  Niels,  og  at 
endnu  en  norsk  Enkedronning,  Malfrid,  der  havde  været  gift 
med  Sigurd  Jorsalfarer,  drog  til  Danmark  til  nyt  Ægteskab, 
hun  blev  Erik  Emuns  Hustru.  • 


EDEL. 

Kun  sjældent  hentedes  i  ældre  Tid  Danmarks  Dronninger 
fra  fjernere  Lande.  Karakteristisk  nok  er  Knud  den  Hellige 
næst  efter  sin  store  Navne  den  første,  der  tager  sin  Brud 
uden  for  den  vanlige  Kreds  af  svenske,  norske  og  slaviske 
Fyrstinder,  idet  han  ægtede  Edel,  en  Datter  af  Flanderns  Edel 
Greve  Robert  Friser. 

Vel  var  Flandern  kun  et  Len  af  Frankrig,  men  havde 
sin  Betydning,  som  det  laa  ud  til  Havet  og  mellem  Frankrig, 
Tyskland  og  det  nye  normanniske  England,  det  var  et  Land 
i  Væxt  saavel  territorialt  som  økonomisk  og  et  Hjemsted  for 
kirkelig  Reform.  Den  dygtige  Greveslægt  var  paa  alle  Om- 
raader  gaaet  i  Spidsen  for  Udviklingen  og  drev  en  dristig 
Politik  blandt  sine  store  Naboer.  Fælles  Kamp  mod  Vilhelm 
Erobreren  førte  Knud  og  Robert  sammen.  I  1075  havde  Knud 
været  Anfører  for  en  dansk  Flaade,  der  skulde  støtte  en  Rejs- 
ning mod  Vilhelm  og  vinde  Svend  Estridson  Knud  den  Stores 
Rige.  Men  Toget  havde  været  uden  Lykke.  „De  danske 
vovede  ikke  at  møde  Kong  Vilhelm  i  Kamp,  men  stævnede 
over  Havet  til  Flandern,"  siger  angelsaksiske  Kronike.  Her 
har  Knud  sandsynligvis  indledet  Forhandlinger  om  et  Forhund 
mod  England  og  fæstet  Grev  Roberts  Datter  Edel  til  Brud. 
Men    Svend    Estridsons    Død    arbrod    brat    alle  Planer.    Knud 

maatte  ved  Kongevalget  vige  for  sin  Broder  Harald  og  fær- 
dedes i  de  følgende  Aar  i  Sverige  eller  krigede  paa  de  hedenske 
Folk  iOsterso;  han  har  næppe  hjemført  Edel  som  sin  Hustru, 
for  han  fik  Kongenavn  ved  Harald  Hens  Død  i  1080. 

Ælnoth,  der  fortalte  Knud  den  Helliges  Historie,  omtaler 
hans  Hustru  som  ædel  og  forstandig;  vi  erfarer  senere,  at  hun 
delte  sin  Slægts  kirkelige  Interesse,  men  om  hendes  Forhold 
til  den  danske  Kirke,  om  hendes  Indflydelse  paa  Kongens 
Kirkepolitik  vides  intet.  Overhovedet  staar  vi  raadløse  overfor 
Sporgsmaalet  om  de  Impulser,  der  drev  Knud  frem  i  hans 
Arbejde  for  Kongemagt  og  Kirke,  ingen  Raadgiver  staar  ved 
hans  Side  som  den  angelsaksiske  Biskop  Grimkel  stod  hos 
Olaf  den  Hellige,  men  usandsynligt  var  det  ikke,  at  Forbin- 
delsen med  Flanderns  Greveslægt  har  haft  sin  Betydning.  I 
hvert  Fald  i  Udenrigspolitik  stod  Knud  og  Robert  Friser 
sammen  i  nøjeste  Alliance,  idet  de  i  Fællesskab  forberedte  et 
Englandstog  i  1085,  og  da  Knud  maa  opløse  Flaaden  efter 
Ledingsmændenes  Bøn  og  Klage,  sender  han  sin  Broder  Olaf, 
der  har  været  deres  Talsmand,  i  Lænker  til  Flandern;  endelig, 
dengang  han  paa  Flugt  for  Bondehæren  ned  gennem  Jylland 
kommer  til  Slesvig,  beder  han  Edel  søge  til  sin  Hjemstavn, 
hvis  det  skulde  gaa  ham  ilde.  Knud  har  været  stærkt  knyttet 
til  Flandern,  og  det  synes,  som  han  mente,  at  Danmark  lige- 
saalidt  bød  Ly  for  hans  Hustru  som  Sikkerhed  for  hans 
Fange. 

Kong  Knud  blev  dræbt  i  Albani  Kirke,  og  Dronningen 
drog  hjem  til  sin  Fader,  efter  at  hun  dog  først  havde  været  i 
Odense  med  den  Tanke  at  føre  sin  Husbonds  Lig  til  Slægtens 
Kloster  St.  Peter  paa  det  blandinske  Bjærg  i  Ghent.  Men  et 
Lysskær  i  den  nattemørke  Kirke,  hedder  det,  overbeviste 
hende  om,  at  hun  ikke  burde  røve  Liget  fra  det  Sted,  hvor 
Kongen  var  falden  som  Martyr.  Hun  lod  to  Døtre  tilbage, 
Ingerd  og  Cecilie,  som  vist  fulgte  deres  Farbroder  Erik  til 
Sverige,  til  Familiens  Godser  —  Sigridlev;  siden  ægtede  de 
fornemme  svenske  Mænd.  Knud  og  Edel  havde  tillige  en 
Søn,  der  bar  Navnet  Karl,  et  nyt  Navn  i  den  danske  Konge- 
slægt, men  et  Navn,  der  havde  en  egen  Klang  i  de  Tider,  da 
Karl  den  Store,  Carolus  Magnus,  stod  som  den  straalende 
Fortidsskikkelse.    Sighvat  Skjald  havde  ladet  Olaf  den  Helliges 

Son  døbe  med  Navnet  Magnus  og  gav  som  Forklaring:  Jeg 
kaldte  ham  efter  Kong  Karlamagnus,  den  bedste  Mand  i  Verden, 
jeg  ved."  Men  med  særlig  Grund  kunde  Dronning  Edel 
kalde  sin  Søn  Karl,  thi  skønt  Navnet  ikke  var  blevet  Slægt- 
navn hos  planderns  Grever,  mindedes  de  altid  med  Stolthed, 


Stykke  af  et  vævet  Silketæppe,    fundet  i  Helgenskrinene  i  Odense. 


at  de  paa  mødrene  Side  nedstammede  fra  Karolingerne.    Ælnoth 
glemmer  ikke  heller  at  berette,  at  Edel  var  af  kejserlig  Æt. 

Med  sin  lille  Søn  rejste  Dronningen  til  Flandern.  Her 
er  i  1090  udstedt  et  Gavebrev  til  Klostret  Mont  d'or  ved 
Rheims,  hvorved  Adela,  Danernes  Dronning,  skænker  en  Del 
af  en  Skov  ved  Harlebeke  til  St.  Thcodcricus  til  Lise  for  sin 

Herre,  Kongens  Sjæl;  hun  tilskøder  Klostret  denne  Ejendom 
ved  sin  Handske.  Af  Brevet  erfarer  vi,  at  Helgenens  Lig 
fortes  gennem  Landet  efter  en  middelalderlig  Skik,  som  hyp- 
pigt nævnes  i  Flandern  i  det  Ilte  Aarhundrede,  da  store  Syg- 
domme hærgede  Landet.  Dronningen  er  med  sine  Klerke  og 
fornemme  Lægmænd  draget  Helgenskrinet  i  Møde  med  Lov- 
sange og  Hymner  og  har  ført  det  ind  i  Harlebeke  Kirke. 
Senere   besøgte   hun  i  Følge  med  sin  Broder  Robert  Klostret 


W-*  >n: 


SU'kke  af  et  vævet  Pudevaar  af  Silke,    fundet  i  Helgenskrinene  i  Odense. 


og  blev  optaget  i  St.  Theoderici  Broderskab.   Munkene  lovede 
at  mindes  Dronningen  og  Greven  i  deres  Bønner. 

Da  Dronningen  drog  ind  til  Munkene  i  Mont  d'or,  var 
hun  paa  Vej  til  Syditalien  for  at  ægte  Robert  Guiscards  Søn, 
Hertug  Roger.  Normannerne  i  Italien  hentede  ofte  deres 
Brud  fra  de  kendte  Egne  ved  Seine  og  Kanalen,  eller  deres 
Døtre  fandt  et  Hjem  deroppe;  —  Roger  I  af  Sicilien  var 
første  Gang  gift  med  Vilhelm  af  Evreux'  Datter  Sybille,  og 
senere  hjemforte  Korsfareren  Hertug  Robert  af  Normandiet 
hendes  Frænke,  en  anden  Sybille,  Grevedatter  fra  Conversano; 

Forbindelsen  mellem  Normannerne  i  Italien  og  de  gamle 
Lande  i  Nord  var  ikke  brudt. 

Tidligt  paa  Aaret  1092  blev  Edel  Hertug  Rogers  Hustru, 
thi  i  Maj  1092  findes  hendes  Navn  første  Gang  i  et  af  Her- 
tugens Breve.  I  den  følgende  Tid  underskriver  hun  ofte 
Dokumenterne.  Et  Gavebrev  af  August  1105  til  Fordel  for 
Marie,  Moder  til  Hertugens  uægte  Søn,  siges  udtrykkeligt  at 
være  udstedt  paa  Edels  Bøn.  Ved  Rogers  Død  i  1 1 1 1  fører 
hun  Regeringen  for  sin  umyndige  Søn  Vilhelm  under  meget 
vanskelige  Forhold.  Der  krævedes  en  Herskerpersonlighed, 
om  de  ulige  Elementer  i  Normannernes  nye  Land  skulde 
holdes  sammen,  her  hvor  Romere  og  Grækere,  Longobarder 
og  Normanner  boede  Side  om  Side;  Hertug  Roger  havde  ikke 
kunnet  løfte  sin  Faders  Arv,  og  Hertug  Vilhelm  viste  sig 
ogsaa  magtesløs.  De  skildres  som  smukke  og  ridderlige 
Fyrster,  gavmilde  og  gode  Herrer,  elskede  af  deres  Folk,  men 
selv  en  pietetfuld  Tradition  kan  ikke  skjule  deres  Mangel  paa 
Karakter. 

Om  Edels  Formynderstyrelse  kan  intet  bestemt  siges, 
fordi  vi  ikke  ved,  hvor  længe  eller  med  hvor  stor  Magtfylde 
hun  styrede,  vi  iagttager  kun  for  Perioden  efter  IIll.  at 
Begivenhederne  udvikler  sig,  uden  at  den  hertugelige  Regering 
kan  gøre  sig  gældende.  Ligesom  i  Rogers  Tid  udstedes 
mange  Gavebreve  til  Kirker  og  Klostre  —  altfor  mange  i  saa 
trange  Tider. 

De  italienske  Kronikeskrivere,  Romuald  af  Salerno  og 
Falco  af  Benevent  beretter  intet  om  Edels  Styrelse,  ikke  heller 
om  hendes  Karakter  og  Evner,  mens  de  dog  dvæler  ved 
Erindringen  om  de  fyrstelige  Herrer  Roger  og  Vilhelm; 
Romuald  nævner  hende  kun  som  „Hertugens  Moder",  „Robert 
Frisers  Datter",  „Danernes  Dronning".  Edel  var  en  fremmed 
og  en  Kvinde  og  har  maaske  ikke  haft  nogen  udpræget  Person- 
lighed. Det  er  da  vanskeligt  at  sige,  hvad  hun  var.  Stærkest 
fremtræder  hendes  kirkelige  Interesse  og  dertil  hendes  Tro- 
fasthed mod  Kong  Knuds  Minde.  Fra  Italien  sendte  hun 
Gaver  til  hans  Helgenskrin  —  maaske  de  byzantiske  Tojer, 
man  har  fundet  deri,  —  det  rode  Silketøj  med  Ornemonstrct 
og  det  gule  med  blaa  Fugle.  Kors  og  Hjerter. 

Danske  Dronninger.  2 

BODIL. 


Bodil  Bodil  hed  Erik  Ejegods  smukke  og  gode  Dronning,  Knud 

Lavards  Moder.  Hun  bar  Navn  efter  sin  Farmor,  en  Datter 
af  Haakon  Jarl  den  Yngre.  løvrigt  var  hendes  Slægt  dansk, 
—  en  urolig  Slægt,  der  havde  Lyst  til  det  fjerne  og  for  paa 
lange  Rejser.  Farfaderen  Ulv  kaldtes  Galizie-Ulv,  fordi  han 
havde  gjort  Tog  tilGalizien;  af  de  yngre  Slægtled  drog  Biskop 
Svend  af  Viborg  og  hans  Broder  Eskil  til  Palæstina  og  fandt 
deres  Grav  i  en  lille  Kirke  paa  Oliebjerget;  ogsaa  Ærkebisp 
Eskil  i  næste  Generation  gæstede  det  hellige  Land,  mange 
Aar  af  sit  Liv  levede  han  uden  for  Danmark  og  døde  som 
Munk  i  Clairvaux.  Slægten  havde  iltre,  trodsige  Mænd,  men 
Bodil  fik  i  Traditionen  Lov  for  sit  blide  Sind,  hun  nævnes  af 
Saxo  som  „et  lysende  Spejl  paa  Kvindetaalmod,"  fordi  hun 
ikke  harmedes  over  Kong  Eriks  Utroskab,  men  endog  smyk- 
kede hans  Friller  med  egen  Haand:  „De  Møer,  som  stjal 
hans  Hjerte,  satte  hun  større  Ære  i  at  hædre  end  i  at  hade; 
hun  lagde  ikke  blot  Skjul  paa  sin  Mands  Skændsel,  men  saa 
bort  fra  hans  Frillelevned  og  fandt  sig  i  at  være  venlig  mod 
dem,  der  fortjente  hendes  Fjendskab".  Denne  Saxos  Lov- 
prisning af  Nedværdigelsen  har  undret  og  forarget  senere 
Tider,  og  man  har  peget  paa  Klerkens  bristende  Forstaaelse 
af  Mennesker;  men  Spørgsmaalet  er,  om  vor  Historieskriver 
har  givet  andet,  end  hvad  Traditionen  gav,  —  om  han  i  dette 
Forhold  ikke  dømte  med  Samtidens  Dom. 

Da  Kong  Erik  for  at  sone  Drabet  paa  sine  fire  Hird- 
mænd vilde  drage  „den  nye  Bods  Vej"  til  Jerusalem,  fulgte 
Dronning  Bodil  som  saa  mange  andre  Kvinder  i  Korstogs- 
tiden sin  Mand.  Rejsen  gik  gennem  Rusland  til  Constanti- 
nopel  og  over  Middelhavet  til  Bapho  paa  Cypern,  en  By,  der 
nævnes  atter  og  atter  i  middelalderlige  Krøniker  og  Rejsebe- 
skrivelser som  Anløbssted  for  Palæstinafarere.  Her  blev  Kong 
Erik  syg  og  døde,  men  hans  Hustru  fortsatte  Rejsen  til 
Jerusalem. 

„Bodil  døde  paa  Oliebjerget  og  blev  begravet  i  Josaphats 
Dal**,  hedder  det  kort  og  knapt  i  Anders  Sørensen  Vedels 
Excerpter  af  Robert  af  Elys  nu  tabte  Skrift  om  Knud  Lavard, 

og  forgæves  søger  man  mere  Viden  i  den  omfattende  Palæ- 
stinalitteratur. Man  finder  ikke  Dronning  Bodils  Navn  i  de 
mange  Dokumenter  fra  Jerusalem  med  dets  kirkelige  Stiftelser, 
ikke  heller  i  Korstogstidens  Krøniker;  der  er  ingen  Overleve- 
ring om  hendes  Grav,  endskønt  man  i  det  12te  Aarhundrede 
flere  Gange  hører  om  Begravelser  i  Josaphats  Dal  nær  ved 
Jomfru  Marie  Gravkirke  derude.  Men  Vedels  fattige  Notits 
faar  en  egen  Betydning,  om  den  læses  med  Korstogslitteraturen 
i  Minde.  Man  gætter,  hvad  Robert  af  Ely  har  skrevet,  og 
man  aner  lidt  om  Dronning  Bodils  sidste  Dage,  naar  man 
erindrer,  hvorledes  hin  Tids  Mennesker  higede  mod  Palæstina 


Jomfru  Marie  Gravkirke  i  Josaphats  Dal. 

Og  ikke  ønskede  at  vende  hjem,  men  at  do  paa  de  hellige 
Steder,  til  hvilke  de  ikke  blot  knyttede  Minder,  men  ogsaa 
Drømme  om  Verdens  sidste  Tid,  da  den  sidste  Romerkejser 
paa  Oliebjerget  skulde  nedlægge  sit  Scepter  og  sin  Krone,  og 
alle  skulde  stævnes  til  Doms  i  Josaphats  Dal. 


MARGRETE  FREDKULLA. 


Vi    har   ovenfor  omtalt   Margrete  Fredkulla,   Kong  Niels'     .Margrete 
Dronning,    som   en  af  de  Fyrstinder,    der  drog   fra  Norge  til 
Danmark.     Hun   var  svensk   af  Fødsel,    Datter   af  Kong  Inge 

den  Ældre  og  hans  Dronning  Helena.  Hvorfra  Helena  stam- 
mede, vides  ikke,  men  hendes  Navn  og  de  Navne,  Døtrene 
5ar^  _  Margrete,  Kristine  og  Katrine  —  synes  at  tale  om,  at 
hun  var  af  fremmed  Byrd,  maaske  af  russisk  Fyrsteslægt;  thi 
i  Norden  holdt  man  fast  ved  de  Navne,  der  var  overleverede 
fra  Forfædrene,  kun  langsomt  trængte  de  kirkelige  Navne  ind 
og  da  ofte  ved  Forbindelse  med  udlandske  Slægter. 

Margrete  blev  i  1101  gift  med  Norges  Konge  Magnus 
Barfod,  der  havde  kriget  paa  Kong  Inges  Land,  hun  skulde 
være  Pant  paa  Freden  og  kaldtes  Fredkulla  (Fredpigen);  men 
snart  efter  Brylluppet  drog  Magnus  vesterpaa  til  nye  Kampe. 
„Magnus  med  de  hurtige  Skibe"  kaldte  Irerne  ham.  Han 
vandt  Dublin  og  Egnen  derom,  overvintrede  i  Connaught  og 
tog  næste  Aar  store  Dele  af  Ulster;  men  just  som  han  be- 
redte sig  til  Hjemfærd,  blev  han  en  hed  Sommerdag,  da  han 
og  hans  Mænd  dumdristigt  havde  øvet  Strandhug,  overfaldet 
af  Irerne  ude  i  et  Mosedrag.  Her  faldt  Magnus  knapt  30  Aar 
gammel.  „Ry  skal  en  Konge  søge,  ikke  langt  Liv",  havde 
han  sagt. 

Margrete  Fredkulla  giftede  sig  anden  Gang  med  Kong 
Niels,  en  Mand,  der  var  vidt  forskellig  fra  den  raske  Magnus. 

Niels  tænkte  kun  paa  de  smaa  Ting,  han  var  uden  Handle- 
kraft og  havde  saa  vist  „aldrig  taget  Lykken  med  Vold".  Møjen 
og  Ansvaret  lod  han  andre  om,  selv  var  han  let  at  lede.  Han 
bøjede  sig  for  Dronning  Margretes  Overlegenhed,  men  efter 
hendes  Død  lyttede  han  til  Bagsnak  og  drev  for  alle  Vinde. 
Hans  Hustru  kom  til  Danmark  til  vanskelige  Forhold  i  Konge- 
slægten og  i  Riget,  men  hun  vandt  et  godt  Navn  for  sit  milde, 
fredsæle  Sind,  for  fast  Vilje  og  Dygtighed.  I  et  Skrift,  der  er 
affattet  endnu  i  det  12te  Aarhundrede,  hedder  det  ved  Om- 
talen af  Niels'  Kongetid:  „Men  da  Niels  ikke  havde  saa  vidt 
et  Syn  eller  saa  megen  Styreevne,  som  Rigets  Tarv  krævede, 
beroede  Styrelsen  for  Størstedelen  paa  den  ædle  Dronning 
Margrete,  saa  at  fremmede  sagde,  at  Danmarks  Styrelse  laa  i 
Kvindehaand.  Men  denne  Dronning,  som  var  en  vis  og  høj- 
sindet Kvinde,  viste  moderlig  Kærlighed  mod  Kong  Eriks  Søn 
Knud  ligesaafuldt  som  mod  sin  egen  Søn  Magnus.  Knud  og 
Magnus   var  da  ogsaa  Venner  og  Kammerater,    saaledes  som 

Blodets  nære  Baand  krævede  det;  og  saalænge  Dronningen 
levede,   kunde  der  ikke  trives  noget  Fjendskab  mellem  dem". 

Hvad  nu  Landets  Styrelse  angaar,  søger  vi  forgæves  mere 
Viden  i  den  nys  citerede  Levnedstegning  af  Knud  Lavard  og 
hos  Saxo.  Saxo  omtaler  Margretes  Slægt,  hendes  Born, 
Arbejdet  for  at  udjævne  Modsætningen  mellem  Knud  og 
Magnus,  hendes  rige  Gaver  til  Kirkerne,  men  har  intet  Ord 
om  hendes  Styreevne  eller  om  en  Virken  uden  for  Slægtens 
Kreds.  Han  skildrer  Niels'  Kongetid  som  en  Forsmædelsens 
og  Ufredens  Tid,  men  paa  den  mørke  Baggrund  lyser  Knud 
Lavards  Skikkelse.  Atter  i  Levnedstegningen  er  Knud  Lavard 
Helten,  —  hans  Livsgerning  og  Skæbne  skal  fortælles,  og  alt 
andet  maa  træde  tilbage  for  dette  Maal. 

Saa  meget  tungere  vejer  Skriftets  Ord  om  Dronning  Mar- 
gretes Indflydelse  under  Kong  Niels'  Regering,  thi  de  kommer 
tilfældigt  og  uden  Tanke;  vi  tør  være  sikre  paa,  at  hun  har 
haft  stor  Betydning,  siden  hendes  Ros  lyder  i  et  Værk  til 
Knud  Lavards  Ære.  Men  hvorledes  hun  greb  ind,  paa  hvilke 
Omraader  hun  virkede,  erfarer  vi  ikke  af  de  gamle  Skrifter; 
der  er  imidlertid  Sandsynlighed  for,  at  det  er  Dronning  Mar- 
grete, som  har  ladet  opføre  den  ostre  Vold  fra  Hadeby  Nor 
til  Danevirkeso,  et  stort  Fæstningsværk,  der  ses  at  være  bygget 
til  Værn  for  Slesvig  By  og  for  at  hindre,  at  Fjenden  trængte 
frem  over  Vadestederne  ved  Sliens  inderste  Vig.  Denne  Del  af 
Danevirke  kaldtes  til  sene  Tider  Margretevolden  af  Egnens  Folk. 

Lokaltraditionen  er  trofast  og  har  paa  somme  af  Historiens 
Omraader  sin  egen  Værdi. 

I  Slægtens  Kreds  var  Dronningen  den  forsonende  —  i 
Sandhed  en  Fredkulla.  Hun  kunde  have  saaet  Splid  blandt 
ilsindede  Frænder,  men  brugte  al  sin  Indflydelse  til  det  gode, 
hun  kunde  have  baaret  Nag  til  Kong  Eriks  og  Dronning 
Bodils  Søn,  men  hun  holdt  meget  af  ham  og  satte  sin  Lid 
til  hans  Retsind  og  Trofasthed.  Knud  blev  gift  med  Dron- 
ningens Søsterdatter  Ingeborg  fra  Rusland,  og  Margrete  gav 
selv  Bruden  Medgift  af  sit  Fædrenegods.  Margretes  Broder- 
datter Ingerd  fra  Sverige  blev  Henrik  Skadelaars  Hustru  og 
udstyredes  paa  samme  Vis;  —  ja  der  er  ved  denne  Tid  endnu 
flere  Forbindelser  mellem  de  russiske  og  danske,  svenske  og 
norske  Fyrstefamilier,    og    de    skyldes  vist   for  en  Del  Dron- 

ningens  Iver  for  at  befæste  Freden  i  Norden.  Navnlig  maa 
Malfrid  man  tro,  at  Margrete  har  ordnet  sin  anden  Søsterdatter  Mal- 
frids  Brudefærd  fra  Rusland  til  Norge;  hun  blev  gift  med  den 
tungsindige  Kong  Sigurd  —  Sigurd  Jorsalfarer  —  og  ægtede 
efter  hans  Dod  Erik  Emun. 

Eet  Sporgsmaal  var  dog  uløst  og  samlede  Bitterhed  og 
Had,  Sporgsmaalet  om,  hvem  der  skulde  følge  Niels  som 
Konge  i  Danmark.  Vi  ved  ikke,  om  Dronning  Margrete  har 
haabet  for  sin  eneste  Søn,  men  det  tør  vi  sige,  at  hvis  hun 
havde  intrigeret  eller  blot  arbejdet  for  ham,  da  havde  hun 
faaet  et  andet  Eftermæle  i  Saxos  Værk  og  i  Knud  Lavards 
Levnedbeskrivelse.  Nu  er  det  kun  tydeligt,  at  hun  har  frygtet 
for,  hvad  Fremtiden  vilde  bringe,  thi  paa  sit  Dødsleje  kaldte 
hun  Knud  til  sig  og  bad  ham  holde  over  Fred  og  Venskab 
med  Magnus,  selvom  denne  lyttede  til  onde  Raad  eller  lod  sig 
lede  af  sin  egen  Daarskab.  Hun  har  gennemskuet  de  daar- 
lige  Karakterer,  der  omgav  Magnus,  og  kendt  Sønnens  Fejl. 
Blandt  Nid  og  Vrede  og  Vankelmod  stod  Margrete  Fredkulla 
høj  og  overlegen  til  det  sidste;  —  da  hun  ikke  var  mere, 
brød  Stormen  løs.  *) 


SOPHIA. 

Striden  om  Kronen  og  Hadet  mellem  Kongefrænderne 
blev  Danmarks  Ulykke  i  lange  Tider.  Magnus  fældede  Knud 
Lavard,  Erik  Emun  fremtraadte  som  Knuds  Hævner,  og  i 
næste  Generation  stod  Svend  og  Valdemar,  Sønner  af  Erik 
Emun  og  Knud  Lavard,  mod  Magnus'  Søn  Knud.  Valdemar 
og  Knud  maatte  fra  første  Færd  være  Fjender  for  deres 
Fædres  Skyld,  men  efter  nogle  Aars  Forløb  kom  det  til  en 
Udsoning  mellem  de  to  unge  Fyrster.  De  var  begge  aabne 
og  ærlige  og  mødte  hinanden  i  Tillid,  mens  Valdemar  overfor 
Svend  følte  sig  mere  og  mere  ilde  til  Mode  paa  Grund  af 
Kongens  ændrede  Sindsstemning  og  den  uheldige  Udvikling 
af  hans  Karakter.     Hertil  kommer  saa,  at  Knuds  Raadgivere, 


•)  Efter  Margrete  Fredkullas  Død  ægtede  Kong  Niels  en  norsk  Kvinde  af 
gammel  Slægt  Ulvhild,  der  forlod  ham,  lokket  af  Kong  Sverker  i  Sverige. 

der  forstod,  at  Valdemar  var  Kong  Svends  største  Styrke, 
gjorde  deres  for  at  skille  de  to  ad  og  drage  Valdemar  over 
til  Knud;  Midlet  og  Fredspantet  skulde  Knuds  Halvsøster 
Sophia  være.  De  lovpriste  hende  for  Valdemar,  der  i  Følge  Sophia 
Saxos  Fremstilling  gerne  lyttede  til  deres  Tale  og  gerne  fulgte 
deres  Forslag,  thi  Sophias  Skønhed  drog  ham  stærkt.  Men 
en  Stund  stod  han  dog  tvivlraadig,  og  som  Grund  for  sin 
Tøven  gav  han  Sophias  Fattigdom,  idet  hun  som  Datter  af  en 
russisk  Fyrste  ikke  vilde  arve  Gods  i  Danmark.  Da  gav 
Knud  Tredjedelen  af  alt  sit  Arvegods  i  Medgift,  og  Sophia 
blev  Valdemars  Fæstemø.  „Derved  knyttedes  atter  det  glemte 
Frændskabs  Baand,  der  saa  længe  havde  været  brudt  af  deres 
usalige  Had,  og  saa  ærligt  mente  de  det  med  hinanden,  at  det 
ny  Forbund  ikke  skæmmedes  ved  det  ringeste  Spor  af  gam- 
melt Nag  og  Fjendskab  fra  deres  egne  eller  deres  Fædres 
Dage". 

Sophia  var  Datter  af  en  russisk  Fyrste  Volodar  og  Richiza 
af  Polen,  som  i  sit  første  Ægteskab  med  Magnus  den  Stærke 
var  bleven  Moder  til  Knud;  selve  hendes  Navn  sagde,  at  hun 
var  en  fremmed,  thi  Sophia  nu  saa  gammelkendt  et  Navn  var 
dengang  nyt  for  de  danske,  det  kom  først  med  Valdemar  den 
Stores  Brud  ind  i  Kongeslægten,  hvor  vi  oftere  møde  det  i 
de  følgende  Generationer  tillige  med  Moderens  fremmede 
Navn  Richiza. 

Valdemars  Fæstemø  var  ved  Trolovelsen  kun  halvvoksen, 
og  han  gav  hende  da  til  en  Frue  ved  Navn  Bodil  at  opdrage, 
og  først  .i  1157,   da  Knud   var  bleven   myrdet  i  Roskilde,    og 


I 


>f 


Valdemar  samlede  den  dræbte  Konges  Parti  om  sig  til  Hævn- 
krig  mod  Svend,  hjemførte  han  den  Hustru,  Knud  havde  givet 
ham  som  Pant  paa  deres  Forbund.  Brylluppet  stod  i  Viborg 
umiddelbart  før  den  afgørende  Kamp,  og  da  Sejren  var  vunden, 
lod  Kongen  præge  Mindepenge,  —  smukke  Brakteater  eller 
Hulpenge,  der  med  deres  Billeder  og  Symboler  tale,  om  Ægte- 
skabet  mellem  Valdemar    og  Sophia,    om    Sejren   og   Freden. 

Paa  en  af  Monterne  ser  man  en  Kongeskikkelse  over  for  en 
Dronningeskikkelse:  Kongen  rækker  Dronningen  et  Sværd  i 
Skede  eller  paa  en  anden  Mønt  en  Palme;  man  ser  Konge 
og  Dronning  med  et  Scepter  imellem  sig  og  en  Fane  imellem 
sig;  fremdeles  Konge  og  Bisp,  Sværd  og  Krumstav,  „Agnus 
Dei"  og  et  anseligt  Kongehoved.  Denne  sidste  Mønt  bærer 
Indskriften  „Wibergis". 

Under  Kong  Valdemars  dygtige  og  lykkelige  Styrelse  blev 
de  danske  enige  og  stærke,  de  fik  Kraft  til  Landvinding  i 
mere  end  een  Forstand,  og  de  erhvervede  Anseelse  blandt  de 
fremmede,  som  nu  ofte  nævner  Danmark  og  dets  Konge  i 
deres  Skrifter  af  forskelligste  Art.  De  danske  droges  ind  i 
europæisk  Kultur  mere  end  før,  men  de  droges  ogsaa  ind  i 
den  europæiske  Interessestrid,  Intrigespillet  og  Familiecombi- 
nationerne;  Valdemars  Slægt  kom  til  at  lide  under  den  ny 
Iver  for  at  knytte  Forbindelse  med  Capetingerne  i  Frankrig 
og  med  Tysklands  stridende  Slægter.  Kongedatteren  Ingeborg 
drog  paa  en  lang  Brudefærd  til  Frankrig,  men  blev  forstødt 
af  Philip  August  straks  efter  Brylluppet,  og  Aar  gik  hen,  inden 
hun  fik  ført  sin  Sag  frem;  en  anden  Datter  trolovedes  med 
Frederik  Barbarossas  Søn,  men  blev  under  en  ændret  politisk 
Situation  hjemsendt  med  alt  sit  Udstyr;  og  Dronning  Sophias 
Skæbne  skulde  ikke  blive  Døtrenes  ulig.  Da  Kong  Valdemar 
var  død  i  1182,  vilde  Knud  VI  og  hans  Raadgivere  frigøre  sig 
for  al  Afhængighed  af  Kejseren  og  søgte  Tilnærmelse  til  de 
tyske  Fyrster,  der  stod  Frederik  Barbarossa  imod.  En  af 
disse  nye  Forbundsfæller,  Landgrev  Ludvig  afThiiringen,  for- 
skød sin  Hustru  og  bejlede  til  den  danske  Enkedronning; 
Kong  Knud  fulgte  sin  Moder  i  ærefuldt  Optog  til  Ejderen, 
hvor  den  tyske  Herre  mødte  dem.  Men  snart  efter  at  Land- 
greven havde  hjemført  sin  Hustru,  sendte  han  hende  tilbage 
med  Forsmædelse;  han  havde  ændret  Politik  eller  skiftet 
Sind,  begge  Dele  gik  hurtigt  i  de  Tider.  Vi  ved  ikke,  om 
Dronning  Sophia  tjente  Sønnens  Politik,  idet  hun  gav  Land- 
greven sin  Haand,  eller  om  hun  selv  ønskede  det  ny  Ægte- 
skab og  havde  sat  sit  Haab  til  en  betydningsfuld  Stilling  i 
Tyskland.  Ærgerrig  har  hun  maaske  været,  som  Saxo  an- 
tyder, for  Resten  omtaler  han  hende  sjældent  og  synes  ikke 
at    have   haft   Sympathi    for    hende.     Men    saavel    Saxo    som 

Svend  Aagesøn  fortæller  om  hendes  Skønhed,  Svend  Aagesøn 
maa  berømme  hende  med  zirligeOrd:  „Hun  var  i  Besiddelse 
af  en  ualmindelig  fager  Skabning,  som  Naturen  havde  anvendt 
al  sin  Skønheds  Kunst  paa  at  danne.  Ja,  til  at  beskrive 
hendes  Skønhed  vilde  selv  en  Tullius'  Veltalenhed  være  for 
mat,  Nasos  Digteraare  vilde  løbe  tør,  Vergils  Begavelse  vilde 
have  svær  Møje  dermed".  Middelalderen  kalder  i  Iver  og 
Beskedenhed  Oldtidsforfatterne  til  Hjælp:  Cicero  hentes  fra 
Underverdenen,  St.  Hieronymus  fra  sin  Himmel,  —  og  Old- 
tidsskikkelserne  drages  frem  til  Sammenligning:  Thyra  Dane- 
bod har  for  Svend  Aagesøn  Nestors  Erfaring,  Odysseus'  Snild- 
hed, Salomons  Visdom,  men  Ingeborg  af  Danmark  er  efter 
Stephan  af  Tournays  Ord  næsten  modnere  end  Sara,  visere 
end  Rebecca,  mere  yndefuld  end  Rachel,  frommere  end  Anna, 
mere  kysk  end  Susanna;  Helena  og  Polyxena  staar  ikke  over 
hende  i  ædel  Skønhed. 

Dronning  Sophia  døde  den  5te  Maj  1198  og  blev  begraven 
ved  Kong  Valdemars  Side  i  Ringsted  Klosterkirke,  hvor  Slægtens 
Medlemmer  kom  til  at  hvile  hos  Stamfaderen,  den  hellige  Hertug 
Knud  Lavard.  Her  jordfæstedes  Hertug  Christoffer,  Toves  Søn, 
hos  sin  Fader  Kong  Valdemar,  fremdeles  Kong  Knud  VI  og 
hans  Søster  Richiza,  Valdemar  Sejr  med  sine  to  Dronninger, 
Valdemar  den  Unge  og  Eleonora  af  Portugal  og  mange  flere; 
men  fjernt  fra  Kongegravene  og  alene  hviler  Knud  VI's  Hustru 
Dronning  Gertrud  ovre  i  Væ  i  Skaane. 


GERTRUD, 


Henrik  Løves  Datter,   er  en  mærkelig  ensom  Skikkelse;  hun    Gertrud 
synes  fremmed  og  forglemt  i  den  Slægt,    til   hvilken  hun  var 
bleven  knyttet  af  politiske  Hensyn,   og  fremmed  og  ligegyldig 
for  det  danske  Folk,  som  i  hende  maaske  mest  har  set  Sakser- 
hertugens Datter,  Gidselen  for  Fred  paa  Østersoen. 

Gertrud  var  ganske  vist  ikke  Danmarks  første  tyskfødte 
Dronning,  thi  Erik  Lam  havde  været  gift  med  Lutgard,  Datter 
af  Markgrev  Rudolf  af  Soltwedel,  og  Svend  Grade  havde  ægtet 
Konrad  af  Meifsens  Datter  Edel,  men  i  Valdemars  og  Knuds 
Tid  havde  den  nationale  Bevidsthed  vundet  i  Styrke,  og  Had 


Tyskfodte 
Dronninger 

til  Tyskerne  kom  til  Orde.  Man  mindedes  Ydmygelsen,  og 
Naget  blev  bitrere,  alt  som  Ryggen  rankedes.  Historieskri- 
verne vidste  intet  at  fortælle  om  Gertruds  Personlighed,  Folke- 
visedigterne fængsledes  ikke  af  hendes  Skæbne,  de  sang  om 
den  onde  Soffi,  om  Dagmar  og  Bengerd,  men  ikke  om  Dron- 
ning Gertrud.  Saa  stor  Tavshed  hersker  om  hendes  Navn  i 
den  danske  Overlevering,  at  hun  snarere  fremtræder  for  os 
som  Welfernes  Datter  end  som  Danmarks  Dronning. 


Ringsted  Kirke  efter  Restaurationen.     Fotografi. 


Henrik  Løve,  Hertug  af  Saksen  og  Bayern,  havde  i  Ægte- 
skabet med  Clementia  af  JZahringen  to  Døtre  Gertrud  og 
F^ichenza.  Børnene  var  opkaldte  efter  Bedstemoderen  Ger- 
trud, Kejser  Lothars  Datter,  og  Oldemoderen  Kejserinde  Ri- 
chenza;  Navnet  Gertrud  følges  "end  længere  tilbage  i  Genera- 
tionerne. Slægten  havde  god  Grund  til  at  holde  sine  gamle 
Navne  og  sine  Minder  i  Hævd,  thi  den  talte  højtstræbende  og 
evnerige  Mænd  og  dygtige  Kvinder,   som   ikke  veg  tilbage  fra 

Mandsgerning,  naar  det  gjaldt,  —  vi  nævner  den  gamle  Kejser- 
inde Richenza,  en  Tid  Welferpartiets  Overhoved,  —  Henrik 
den  Stolte,  der  ikke  bar  sit  Tilnavn  forgæves,  —  hans  kække 
Søster  Judith,  Frederik  Barbarossas  Moder,  —  endelig  Henrik 
Løve,  hvis  Ærgerrighed  og  rastløse  Virketrang  er  Faderens, 
og  hvis  Historie  med  Ære  og  Fald  er  Henrik  den  Stoltes 
Historie  om  igen. 

Begge  Henrik  Løves  Døtre  fik  Tilknytning  til  Danmark, 
idet  først  Richenza  siden  Gertrud  lovedes  til  Valdemar  den 
Stores  Søn  Knud.  Kong  Valdemar  havde  i  Begyndelsen  af 
sin  Regering,  da  Landet  var  svækket  af  Borgerkrigen,  søgt 
Henrik  Løves  Venskab,  for  at  den  mægtige  Hertug  kunde 
skaffe  Danmark  Fred  for  Vendernes  Hærgen.  Han  havde 
betalt  dette  Venskab  for  gode  Penge  og  havde  støttet  Henrik, 
naar  han  tugtede  Venderne,  men  snart  forstod  den  danske 
Konge,  at  Hertugen  ønskede  hans  Hjælp  og  hans  Penge, 
men  ikke  undte  ham  Fodfæste  i  Venderlandet.  Hertugen 
vidste  dog  stadig  at  knytte  Valdemar  til  sig,  naar  Øjeblikket 
krævede  en  Fællesaktion  mod  Venderne,  —  under  saadanne 
Vilkaar  aftales  i  1164  en  Trolovelse  mellem  Hertugens  Datter 
Richenza  og  Knud  Valdemarsøn,  der  da  var  1  Aar  gammel; 
men  den  lille  Pige  døde,  og  Forbundet  mellem  Kongen  og 
Hertugen  var  ved  at  briste,  thi  mens  Henrik  Løve  trængtes 
af  sine  Fjender  i  Tyskland,  voksede  Valdemars  Sikkerhed  og 
Selvfølelse,  da  søgte  Sakserhertugen  paany  at  drage  Kongen 
til  sig  ved  at  foreslaa,  at  Datteren  Gertrud  en  Gang  i  Frem- 
tiden skulde  ægte  den  danske  Kongesøn,  —  Knud  var  nu  en 
fireaars  Dreng,  men  Gertrud  Enke  efter  Kejser  Konrads 
straalende  Søn  Frederik  af  Rothenburg;  vi  ved  ikke  nøje, 
hvor  gammel  hun  var. 

Venskabet  mellem  Kongen  og  Hertugen  var  dog  skrøbe- 
ligt nok. 

Valdemar  vakte  Henriks  Vrede  ved  Erobringen  af  Rygen 
og  ved  at  nægte  ham  Del  i  Byttet,  og  Hertugen  slap  da  de 
vendiske  Sørøverflaader  los  mod  de  danske  Kyster.  Danskerne 
gjorde  Gengæld,  indtil  begge  Parter  enedes  om  at  standse  den 
ødelæggende  Fejde.  Valdemar  kom  til  Mode  med  Henrik 
Løve    ved  Ejderen  St.  Hans  Dag  1174;    Kongen    maatte    ind- 

romme  Hertugen  hans  Krav,  og  Henrik  sendte  sin  Datter  til 
Danmark  som  Fredspant. 

Men  hverken  Trolovelse  eller  senere  Ægteskab  mellem 
Valdemars  Son  og  Henriks  Datter  formaaede  at  binde  Fæd- 
rene sammen,  og  Valdemar  bidrog  sit  til  den  mægtige  Hertugs 
Fald.  Henrik  Løve  mistede  Saksen  og  Bayern  og  maatte  gaa 
i  Landflygtighed.  Han  drog  i  Juli  1182  til  Kong  Henry  af 
England,  som  var  Fader  til  hans  anden  Gemalinde. 

En  engelsk  Krønikeskriver  beretter  om  Henrik  Løves 
Ankomst   til  Normandiet   i  Følge  med  Hustru,    Datter   og   to 


Væ  Kirke.     (Professor  J.  Kornerups  Radering  i 
antikvarisk-topografisk  Arkiv). 

Sønner,  men  hans  Ord  er  tvetydige,  saaledes  at  det  ikke 
kan  afgøres,  om  den  nævnte  Datter  er  Gertrud  eller  hendes 
lille  Halvsøster,  der  bar  det  gamle  Navn  Richenza.  Hvis 
man  turde  fastslaa,  at  det  er  Gertrud,  Radulphus  de  Diceto 
taler  om,  vilde  man  have  et  væsentligt  Bidrag  til  hendes 
Karakteristik:  Hun  havde  forladt  den  danske  Kongeslægt, 
der  havde  drevet  welferfjendtlig  Politik,  for  at  følge  sin  Fader 
i  Landflygtighed.  Et  saadant  stærkt  Udslag  af  Slægtfølelse 
vilde  ikke  være  usandsynligt  hos  Welfernes  Datter.  Dog  eet 
Forhold  taler  meget  imod,  at  Gertrud  skulde  have  forladt 
Danmark   i  Sommeren   1182:    Kong  Valdemar  var  død  i  Maj 

Maaned,  og  Knud  var  bleven  hans  Efterfølger.  Han  brod 
afgjort  med  Faderens  kejservenlige  Politik,  og  i  Tyskland  op- 
fattedes hans  Holdning  i  de  første  Aar  som  bestemt  ved  Ægte- 
skabet med  Henrik  Løves  Datter;  dog  i  saa  Fald  havde  Knud 
vel  mere  energisk  støttet  Svigerfaderen  i  Forsøget  paa  at 
genvinde  de  tabte  Lande;  nu  var  Danmarks  Uafhængighed  og 
Ære  det  første  og  det  sidste,  Welferpolitikken  kun  et  Moment. 

Saavel  fra  welfisk  som  fra  dansk  Side  søgte  man  Til- 
nærmelse, men  en  Samvirken  kom  ikke  i  Stand.  Kong  Knuds 
Broder  den  sønderjydske  Hertug  Valdemar  tilbød  i  et  Brev 
Henrik  Løve  Gæstfrihed  og  al  Ære,  og  Henrik  sendte  sin 
unge  Søn  til  Danmark  og  bad  ham  ikke  vige  fra  Kongens 
Side,  før  han  havde  opnaaet  Hjælp.  Om  Dronning  Gertrud 
meldes  intet.  Hun  døde  i  1197.  Arild  Hvitfeld,  som  ejede 
Gaard  i  Gårds  Herred  i  Skaane  og  kendte  Egnen,  har  i  sin 
Danmarkshistorie,  hvor  han  beretter  om  Dronning  Gertruds 
Død,  følgende  Oplysning:  „Oc  bleff  hun  begraffuen  til  Whæ. 
Hendis  Liigsteen  udi  vor  tid  er  funden.  Oc  vaar  icke  andet  end 
en  slet  rød  Feldsteen  udhuggen  met  it  Laag  paa.  Men  hendis 
Been  vaar  fortæret.  Hun  lod  bygge  uden  for  Whæ  en  Capel, 
heder  Sancte  Giertruds  Capel,  sig  til  en  Ihukommelse." 

Maaske  har  hun  haft  sit  Gods  i  Skaane  og  boet  paa 
Kongsgaarden  i  Væ,  men  mærkeligt  er  alligevel  hendes  en- 
somme Hvilested,  og  underligt  er  det,  at  Gertruds  Navn  alene 
savnes  i  Kalenderen  i  „Kong  Valdemars  Jordebog,"  hvor 
Slægtens  Dødsdage  er  optegnede,  og  at  Kong  Valdemars  og 
Dronning  Sophias,  Kong  Knuds  og  Hertug  Christoffers  Navne 
indførtes  i  Mindebogen  i  Liineburg  St.  Michael  Kloster,  mens 
Gertrud,  Henrik  Løves  Datter,  blev  glemt. 


MARGRETE  DAGMAR. 

„Margrete,  Danernes  Dronning",   læses  under  den   24nde 
Maj    i  Kalenderen    i  „Kong  Valdemars  jordebog",    og  samme    A\argrctc 
Navn    findes    ved    samme  Dato    i  Kalenderen    i    den  smukke       ^^^^^ 
Psalter,  der  engang  tilhørte  Jacob  Sunesons  Slægt,  og  som  nu 
er  i  London  i  British  Museum. 

„Margrete,  Danernes  Dronning"  er  Valdemar  Sejrs  Hustru. 

Folkedigtningens  elskelige  Dronning  Dagmar.  „Margrete 
var  hendes  rette  Navn,  Dagmar  hed  hun  for  hendes  Væn- 
hed," forklarer  den  gamle  Oversættelse  af  Rydaarbogen; 
Margrete  var  et  kirkeligt  Navn,  som  vi  ofte  møder,  men 
Dagmar  d.  e.  Dagens  Mø  synes  som  et  Tilnavn,  saale'des  at 

TinH      1    M^f  Kalenderen  i  „Kong  Valdemars  Jordebog.« 

Dro^n      i        ;;;    °P'''  ^^«"^  ''^"'"•="'  »Sophia  Danernes 
Dronnmg  ;  ved  24nde  Maj:  „Margareta  regina  danorum", 

»"'argrete  Danernes  Dronning" 

(Fotografi  i  kgl.  Bibliotek.     Originalmanuskript  i  Stockholm). 

Islændingenes  Benævnelse  „Margret  Dagmær  Dana  Drotning« 
er  at  ,gne  med  de  kendte  Navne  Margrete  Fredkulla  og 
Margrete  Sprænghest.  Dog  i  et  Par  Aarboger  læses  „Dagwmarh« 

„Daghmar"  alene  og  paa  en  saadan  Maade,  at  man  faar  Ind- 
tryk af,  at  her  alligevel  er  Tale  om  et  rigtigt  Navn;  man  har 
da  fremsat  den  Hypotese,  at  det  danske  Dagmar  gengiver  det 
bøhmiske  Navn  Dragomir,  som  bares  af  Stammoderen  for 
Dronningens  Slægt,  men  der  vides  rigtignok  intet  om,  at  vor 
Dronning  er  bleven  kaldt  Dragomir,  og  en  Opkaldelse  efter 
Stammoderen  er  ret  usandsynlig,  idet  den  gamle  Dragomir 
havde  et  ondt  Ry;  ingen  andre  af  Slægtens  Kvinder  havde 
det  Navn. 

Navnet  Dagmar   bruges   ikke  i  Danmark  i  Middelalderen 
og   heller  ikke   i   det  16de,    17de  og  18de  Aarhundrede,  først 


Emailleret  Guldkors,  fundet  i  Dronning  Dagmars  Grav 
i  Ringsted  Kirke. 


et  Stykke  ind  i  det  19de  Aarhundrede  dukker  det  op,  og  den 
ny  Navneskik  er  maaske  ikke  uden  Sammenhæng  med  den 
Kærlighed  til  Minderne  fra  Valdemarernes  Dage,  som  vaktes 
ved  Ingemanns  Romaner. 

Margrete-Dagmar,  „den  ædle  Dronning",  som  det  hedder 
i  en  gammel  Genealogi,  var  Datter  af  Premysl  Ottokar  I  af 
Bøhmen  i  Ægteskab  med  Edel  af  Meifsen,  hvem  han  efter 
mange  Aars  Samliv  forstødte.  Edel  tyede  til  sin  Slægt  i 
Meifsen,  og  vistnok  fra  Meifsen  og  fra  de  mødrene  Frænder 
kom  Kong  Valdemars  Brud  til  Danmark.  Brylluppet  stod  i 
1205,  og  næste  Aar  blev  Bisp  Valdemar  lost  af  Fængsel  — 
paa  Dronningens  Bon,  siger  Aarbogcn  Ira  Ryd  Kloster.    1209 

nævnes    som    det  Aar,    da  Kongesønnen  Valdemar   blev  født, 
1212  den  24nde  Maj  døde  Dronning  Dagmar. 

Mere  ved  Historien  ikke  om  Dronning  Dagmar,  men 
Folkedigtningen  mindes  en  prægtig  Bejlerfærd: 

Tthi  wonnde  op  sylcke-seegell  y  forgyldene  ruo 

—  Saa  mange  forgylldenne  flyø  — 
Thy  seglitt  tiell  Bierr-land  y  maanitt  thuo. 
—  Saa  seegler  hånd  iuncker  Sttranngy  mod  iumfru  Daumuor.  — 

Folkevisen  mindes  Dronningens  Bøn  om  Morgenen  efter 
Brylluppet,  da  hun  skal  kræve  sin  Morgengave  af  Kongen: 

„Den  første  bøn,  der  ieg  eder  beder, 
Den  beder  ieg  eder  saa  blide: 
I  lader  ud  biskop  Valdemar, 
Aller-kieriste  morbroder  min! 

Den  anden  bøn,  ieg  eder  beder. 
Den  beder  ieg  ether  saa  gierne: 
I  giffuer  alle  ploifue-pending  til, 
Oc  alle  fanger  i  iern!" 

Kongen  frygter  for  at  lade  Bisp  Valdemar  løs  og  beder 
Dronningen  tie  med  den  Bøn,  men  hun  tvinger  sin  Vilje 
frem : 

Hun  tog  guldkrunen  aff  sit  hoffuet 
Oc  sætte  den  for  kongen  paa  baard: 
„Huad  skal  ieg  i  Danmarck  giøre 
Mig  maa  icke  widis  it  ord." 

Skønnest  er  den  enkle,  stilfærdige  Vise,  der  fortæller  om 
Dronning  Dagmars  Sygdom  og  om  Kongens  fortvivlede  Ridt, 
som  dog  var  forgæves: 

Der  vaar  ynck  i  fruer-stue, 

Der  alle  de  fruer  de  græd: 

Dronning  Damor  død  i  liden  Kierstins  arm, 

Der  kongen  red  op  at  stræde. 

Det  vaar  danner-kongen, 

Hånd  ind  at  dørren  tren: 

Det  vaar  liden  Kierstin, 

Hun  recker  hannem  haanden  igien. 

„Oc  hør  i,  danner-kongen, 
I  skal  huercken  sørge  eller  quide: 
Wi  haffuer  fanget  en  søn  i  dag, 
Haffuer  skorn  den  aff  Damors  side." 

Jeg  beder  eder  alle,  iomfruer  oc  møer, 
Beder  eder  for  Guds  skyld  saa  gierne: 
I  beder  en  bøn  for  Damors  siel. 
At  hun  maatte  met  mig  tale." 

Dronning  Damor  reiser  sig  aff  baren  op, 
Hendis  øyen  vaar  blodige  røde: 
„O  vi,  o  wi,  min  edelig  herre! 
Hui  giorde  i  mig  den  møde? 

Den  første  bøn,  der  ieg  eder  beder, 
Den  vider  i  mig  saa  gierne: 
Alle  fridløss  mend  dem  giffuer  i  fred 
Oc  lader  alle  fanger  aff  iern! 

Den  anden  bøn,  der  ieg  eder  beder. 
Den  kommer  eder  selff  til  fromme: 
I  tager  icke  ved  Biengierd! 
Hun  er  saa  besk  en  blomme. 

Den  tredie  bøn,  der  ieg  eder  beder, 
Den  vider  i  mig  saa  gierne: 
Lader  i  Knud,  min  yngste  søn, 
Oc  konning  i  Danmarck  være. 

Oc  haffde  ieg  icke  min  ermer  om  søndag  snord, 

Oc  icke  striger*)  paa  sat: 

Da  haffde  ieg  icke  i  pinen  brend 

Oc  huercken  dag  eller  nat. 

*)  I  Følge  Tidens  Mode  var  Kvindedragtens  Underærmer  ganske  snævre 
og  snoredes  til ;  Overærmerne  var  vide  og  hang  løst  ned,  de  hørte 
egentlig    ikke    med,    men    blev    sat    paa,    hver    Gang    man    ifortc    sig 

Danske  Dronninger.  3 

Hor  i  det,  min  edelig  herre, 

Vil  i  mere  aff  mig  vide: 

Der  sidder  Guds  engel  i  Himmerig, 

De  monne  fast  effter  mig  lide." 

I  Ringsted[der  huiler  dronning  Damor. 


BERENGARIA. 


En   Dronning  krones. 

Kalkmaleri   i    Kjeldby 

Kirke  paa  Møen, 

(Magnus  Petersen: 

Kalkmalerier 

i  danske 

Kirker). 


Paa  Folkets  Læber  lød  ogsaa 
en  Vise  om  Kong  Valdemars  anden 
Hustru,  Dronning  Berengaria,  den  er 
kun  bevaret  i  Brudstykker,  men  man 
ser  dog,  at  Berengaria  fremstilles  som 
den  hovmodige,  egenkærlige  Kvinde,  Dron- 
ning Dagmars  Modbillede.  Ogsaa  Berengaria  kræver  Morgen- 
gave, men  hun  beder  ikke  om,  at  Fangerne  maa  løses,  og 
Folket  lettes  for  Plovpenge,  hun  fordrer  Samsø  og  en  Guld- 
krone af  hver  Mø,  hun  under  ikke  Fruer  at  bære  Skarlagen 
eller  Bondesøn  at  ride  god  Hest,  hun  vil  tynge  Landet  med 
Told  og  Skat.     Men  Straffen  udebliver  ikke: 

Then  første  piil,  i  leding  var  skudt. 
Hun  vor  i  Berngerds  hierte  brot. 

Dette  er  poetisk  Retfærdighed,  —  om  Virkeligheden  sva- 
rede dertil  er  en  anden  Sag,  og  om  Berengaria  var,  som 
Folket  dømte,    synes   yderst  tvivlsomt,    thi  den  folkelige  Dom 

Dragten.  Paa  Tysk  hed  disse  Overærmer  „Stuche^  Maaske  er  Folke- 
visens „striger"  Fejlskrift  for  „Stuche",  maaske  er  „strige"  det  danske 
Ord  for  et  saadant  Ærme. 

har  til  alle  Tider  været  absolut  og  selvsikker,  men  meget  ofte 
ubarmhjærtig  og  uretfærdig. 

Berengaria  var  Datter  af  Kong  Sancho  I  af  Portugal;  hun 
synes  dog  ikke  at  være  kommen  til  Danmark  direkte  fra  sit 
Fødeland,  men  over  Flandern,  hvor  hendes  Broder  Grev 
Ferrand  havde  Herredømme,  thi  ikke  blot  nævnes  hun  gen- 
tagne Gange  i  vore  Aarbøger  som  Grev  Ferrands  Søster, 
men  nogle  Annaler  fra  Liittich  har  midt  iblandt  mange  lokale 
Efterretninger  en  Bemærkning  om,  at  Kongen  af  Danmark 
Aar  1214  ved  Pinsetid  fik  den  flanderske  Greves  Søster  til 
Hustru,  og  en  dansk  Aarbog,  som  er  affattet  under  Valdemar 
Sejrs  Regering,  viser  just  ved  denne  Tid  Opmærksomhed  for 
Forholdene  i  Nederlandene. 

Berengarias  Slægt  havde  stærke  Karakterer,  men  om  Dron- 
ningens egen  Personlighed  ved  vi  intet.  Hun  blev  Moder 
til  Erik,  Abel  og  Christoffer  og  til  en  Datter,  som  fik  Far- 
moderens Navn  Sophia.  I  Følge  en  fremmed,  men  samtidig 
Krønikeskriver  Henrik  af  Letland  døde  Berengaria  ved  en 
Barnefødsel.     Den  27nde  Marts  1221  gik  hun  bort. 


En  Dronning. 

Kalkmaleri  i   Ringsted  Kirke. 

(Magnus  Petersen:    Kalkmalerier 

i  danske  Kirker). 

JUTTA. 

Jutta  I  Slaget  ved  Bornhøved  kæmpede  paa  Danmarks  Fjenders 

Side  og  i  deres  første  Rækker  to  tyske  Fyrster,  hvis  Døtre 
senere  begge  skulde  blive  danske  Dronninger.  I  Aaret  1239 
ægtede  den  udvalgte  Kong  Erik  Hertug  Albrecht  af  Sachsens 
Datter  Jutta,  og  to  Aar  før,  den  25de  April  1237,  havde  Grev 
Adolf  af  Schauenburg  med  stor  Pragt  fejret  sin  Datter  Mech- 
thildes  Bryllup  med  Hertug  Abel  af  Sønderjylland. 

Den  Forligspolitik  over  for  Nordtysklands  Fyrster,  som 
den  gamle  Kong  Valdemar  beseglede  med  disse  Forbindelser, 
lykkedes  med  Hensyn  til  Sachsen,  idet  Hertug  Albrecht  støttede 
sin  Svigersøn,  Erik  Plovpenning,  under  de  Stridigheder,  der 
opf>idte  hans  Regering.  Ogsaa  Dronning  Jutta  ser  vi  optræde 
under  disse  Stridigheder  —  paa  en  Maade,  som  vel  imidlertid 
snarere  giver  Bidrag  til  Tidens  end  til  hendes  personlige 
Karakteristik.  „Dronningen,  Jutta  ved  Navn,  som  dengang 
opholdt  sig  paa  Skanderborg,  borttog  hver  Dag  med  Magt, 
hvad  hun  fandt  for  godt,  fra  vor  Gaard  Tørning,"  fortæller 
nemlig  en  Munk  fra  Øm  Kloster  i  Himmelbjergegnen,  og  han 
fortsætter  med  at  berette  om,  hvorledes  hun  truede  Brødrene 
med  Mishandling,  hvis  de  satte  sig  til  Modværge,  og  hvor- 
ledes hun,  da  de  kørte  Kornet  ind,  lagde  Baghold  paa  Vejen 
„for  at  fratage  os  det  med  List  og  Svig."  —  Dette  er  alt, 
hvad  vor  Historie  har  at  berette  om  Erik  Plovpennings 
Dronning*). 


MECHTHILDE. 

Mechthiide  Af  Større,  mere  ulykkessvanger  Betydning  i  Danmarks 
Historie  skulde  Abels  Dronning  Mechthilde  blive.  Hun  til- 
hørte den  schauenburgske  Slægt,  i  hvilken  Kampen  for  Eksi- 
stensen   mod    Danmark  var   gaaet   i  Arv    i  flere  Slægtled,   og 


*)  Efter  Eriks  Død  ægtede  Jutta  Burchard  VIII,  Greve  af  Rosenburg  ved 
Hartzen.  Sit  sidste  Hvilested  fandt  hun  i  Klostret  Heklingen  i  Anhalt. 
Naar  hun,  som  tidligst  kan  være  født  1223,  døde,  vides  ikke. 

Stilheden  i  Valdemar  Sejrs  sidste  Aar  blev  kun  et  Havblik. 
Under  Erik  Plovpenning  viste  det  sig  snart,  at  Danmarks 
Konge  og  Sønderjyllands  Hertug  ikke  kunde  holde  Fred, 
mindst  naar  de  holstenske  Grever  var  Hertugens  Konebrødre. 
Striden  sluttede  med  Mordet  paa  Slien,  som  hævede  Mech- 
thilde  op  paa  den  danske  Dronningtrone.  To  Aar  efter  blev 
Abel  dræbt,  og  de  lange  Aar  fulgte,  i  hvilke  hendes  Liv  og 
Virken  var  bestemt  ved,  at  hun  var  Moder  til  den  danske 
Kongesøn,  Valdemar  Abelsøn,  som  mod  nedarvet  Vedtægt  blev 
forbigaaet  af  sin  Faders  yngre  Broder,  Kristoffer,  ved  Konge- 
valget 1252.  Abels  Æt,  for  det  meste  i  Besiddelse  af  Lenet  i 
Sønderjylland,  altid  støttet  af  de  holstenske  Grever  og  Rigets 
andre,  ydre  og  indre.  Fjender,  stod  imod  Kristoffers  Æt,  og 
Mechthilde,  de  holstenske  Grevers  Søster  og  de  unge  Hertugers 
Moder,  opfattedes  af  Samtiden  som  Sjælen  i  Kampen.  „Dette 
Ægteskab  (Abels  og  Mechthildes)  blev  Anledning  til  mange 
Ulykker,"  hedder  det  i  de  samtidige  Aarbøger,  der  ellers  er 
saa  karrige  paa  personlige  Udtalelser,  og  en  sønderjydsk  Munk 
vil  vide,  at  den  gamle  Konge  selv  havde  været  utilfreds  med 
Forbindelsen,  „da  han  var  bange  for,  at  Splid  mellem  Brødrene 
skulde  blive  Følgen  heraf,  hvilket  ogsaa  skete;  thi  fra  hin 
Dag  af  har  indre  Strid  aldrig  ophørt  mellem  Kongerne  og 
Hertugerne,  som  blev  ophidsede  af  Greverne,  der  altid  pønser 
paa  ondt  mod  Danmark,"  ja,  han  fortæller  endogsaa.  aaben- 
bart  med  Henblik  paa  Mechthilde,  at  „en  tysk  Kvinde,  en 
Djævelens  Datter,  af  Had  til  de  Danske"  ødelagde  Valdemar 
Sejers  Adkomstbreve  paa  Landene  Nord  for  Elben  og  Elde. 

Da  Mechthilde  indgik  andet  Ægteskab,  opfattede  man 
endogsaa  selve  dette  som  et  Træk  mod  Danmark.  I  Som- 
meren 1261,  da  den  svenske  Rigsstyrer,  Birger  Jarl,  laa  med 
en  Flaade  i  Øresund,  benyttede  den  danske  Regerings  arge 
Fjende,  Jacob  Erlandsøn,  Lejligheden  til  at  faa  stiftet  et  Parti 
mellem  ham  og  Abels  Enke,  „og  det  gjorde  du  ikke  af  nogen 
anden  Grund,"  skriver  Paven  et  Par  Aar  efter  til  Ærkebispen, 
„end  for  at  ophidse  nævnte  Jarl  mod  selve  Kongen  og  hans 
Rige."  Kun  fem  Aar  varede  dette  Ægteskab,  thi  i  Aaret  12(^5 
døde  Birgerjarl,  og  Mechthilde  vendte  tilbage  til  sit  Fædreland 
Holsten.  Her  herskede  hendes  Brodre  stadig.  Kort  for  sin  Dod 
overdrog  hun  i  August  1288  Grev  Gerhard  Landet  mellem  Sli  og 

Ejder,  som  hun  allerede  1260  havde  pantsat  ham.  For  første 
Gang  i  Danmarks  Historie  var  „Leddet  af  Lave".  —  Sine 
sidste  Aar  i  det  mindste  tilbragte  hun  i  Kiel,  hvis  gamle  Stad- 
bog gentagne  Gange  nævner  „Fru  Mechthilde". 

Mechthilde  var  ikke  for  intet  Datter  af  den  Mand,  som 
under  Slaget  ved  Bornhøved  skal  have  aflagt  Løfte  om  at  gaa 
i  Kloster,  hvis  Sejren  maatte  blive  hans.  I  dette  lille  Træk  an- 
skueliggøres paa  een  Gang  den  schauenburgske  Slægts  stærke 
Religiøsitet  og  dens  lidenskabelige  Energi  i  Kampen  mod  Dan- 
mark, og  hos  Abels  Dronning  findes  Spor  af  det  første  Slægts- 
mærke  saavel  som  tydelige  Beviser  for  det  andet.  Hun  synes 
navnlig  at  have  interesseret  sig  for  Franciskanerne,  hvem  hun 
skænkede  en  Grund  med  Bygninger  i  Slesvig  og  testamenterede 
sit  Hus  i  Kiel,  og  endnu  findes  i  Upsala  en  gammel  Bog  med 
Paaskrift:  „Denne  Bog  om  Profeten  Jeremias  skænkede  Fru 
Mechthilde,  fordum  Dronning,  de  smaa  Brødre.  Hendes 
Minde  være  i  Fred." 


MARGRETE  SAMBIRIA. 

Margrete  Med   Kristoffer  I's    Hustru   Margrete  Sambiria,   fik   Dan- 

mark  atter  en  Dronning  af  slavisk  Afstamning.  Hendes  Fader 
Sambor  var  Hertug  i  det  da  endnu  helt  vendiske  og  halvt 
hedenske  Østpommern.  I  Aaret  1248  ægtede  Margrete,  der 
da  i  det  højeste  kan  have  været  atten  Aar  gammel,  Kristoffer, 
Herre  af  Lolland  og  Falster,  og  fire  Aar  senere  kronedes 
Juledag  1252  sammen  med  Kong  Kristoffer  I  „hans  ædle 
Hustru  Margrete,"  som  en  samtidig  skriver,  for  at,  ligesom  de 
tidligere  havde  delt  alt,  saaledes  ogsaa  i  Eftertiden,  „Magten 
og  Rigets  Ære  skulde  være  een  og  den  samme."  Samme 
Forfatter  priser  i  stærke  Ord  Kongens  Kyskhed  og  ægteskabe- 
lige Troskab. 

Efter  Kristoffers  Død  styrede  hans  Enke  i  en  Aarrække 
Land  og  Rige.  Hendes  første  Opgave  var  at  redde  Kronen 
for  sin  knap  elleveaarige  Søn,  og  det  lykkedes  hende,  skønt 
Opgaven  kunde  synes  til  Tider  at  have  været  næsten  umulig. 
Det  saa  mørkt  ud  i  Foraaret  1259,  da  Kongehusets  Fjender, 
Erik,  Abels  og  Mechthildes  Søn,  Jarimar  af  Rugen  og  de  op- 

rørske  Bisper  stod  som  Sejrherrer  paa  Sjælland  kort  efter, 
at  Efterretningen  om  Kongens  pludselige,  gaadefulde  Død 
havde  bredt  sig  over  Landet.  Ved  Indrømmelser  til  alle  Sider 
lykkedes  det  Margrete  foreløbig  at  splitte  de  forbundne,  men 
et  Par  Aar  efter,  da  Striden  paa  ny  blussede  op,  og  hun  og 
hendes  Søn  efter  det  knusende  Nederlag  paa  Lohede  i  Som- 
meren 1261  sad  som  Holstenernes  Fanger  i  Hamborg,  kunde 
det  synes,  som  om  Mechthilde  for  bestandig  havde  sejret  over 


ij 


^uÆ^ 


Dronning  Margrethe  og  hendes  Søn  Erik  Klipping. 
Efter  Haandskrift  i  Reval  fra  \2S2. 


Margrete  Sambiria.  Aaret  efter  var  Margrete  dog  atter  hjemme 
i  Danmark,  ved  personlige  Underhandlinger  med  Greverne 
var  det  lykkedes  hende  at  blive  frigivet,  og  efter  endnu  to 
Aars  Forløb  kunde  den  unge  Konge  vende  tilbade  til  sit  Rige, 
hvor  hans  Herredømme  nu  skulde  staa  fast  og  sikkert  —  lige 
til  det  Aar,  da  Margrete  døde.  Grundene  til,  at  dette  Resultat 
paa  en  for  os  næsten  uforklarlig  Maade  opnaaedes,  maa  sagtens 
hentes  fra  forskellige  Sider:  Folkets  Vedhængen  ved  Kristotfers 

Æt  i  Modsætning  til  Abels,  de  holstenske  Grevers  Lunkenhed, 
naar  det  gjaldt  at  sætte  Sønderjyllands  Hertug  paa  Danmarks 
Trone,  og,  ikke  mindst.  Enkedronningens  Evner  til  at  magte 
Forholdene. 

„Vor  naadige  Fru  Moder  Dronningen"  vedblev  ogsaa  i 
den  følgende  Tid  at  staa  ved  sin  Søns  Side.  Af  Fjenderne 
fra  Kristoffers  Tid  var  endnu  Jacob  Erlandsøn  tilbage,  og  bag 
den  Sejghed  og  Kløgt,  hvormed  Striden  mod  ham  førtes  fra 
kongelig  Side,  aner  man  Kongens  Moder.  Samme  Aar,  1272, 
som  den  afsluttedes  med  et  for  Kongemagten  ret  gunstigt 
Resultat,  kunde  Erik  Klipping  ved  Erik  Abelsøns  Død  tage 
Hertugdømmet  i  Besiddelse  —  begge  de  to  Grupper  af  Konge- 
husets Fjender,  de  gejstlige  og  de  verdslige,  var  nu  uskadelig- 
gjorte. Omtrent  ved  denne  Tid  begynder  Enkedronningen  at 
indtage  en  noget  mere  tilbagetrukken  Stilling.  Hendes  Navn 
høres  i  de  følgende  Aar  mest  i  Forbindelse  med  Estland,  som 
Kongen  havde  overdraget  hende  som  Len.  Ikke  faa  bevarede 
Brevskaber  viser  hendes  Interesse  for  denne  fjærne  Besiddelse, 
særlig  Revals  Befæstning  tog  hun  sig  ivrigt  af. 

Som  man  vil  se,  falder  Margretes  Historie  i  en  Aarrække 
sammen  med  Rigets.  Nogle  enkelte  Træk  fra  hendes  Liv 
af  mere  personlig  Art  kan  dog  ogsaa  hist  og  her  findes. 

Hendes  kæreste  Opholdssted,  særlig  i  hendes  sidste  Aar, 
var  Nykøbing  paa  Falster.  Her  paa  de  sydlige  Øer  var  hun 
sit  Hjemland  Venden  nærmest.  Især  synes  hun  at  have  følt 
sig  knyttet  til  Meklenburg,  hvorfra  hendes  Moder,  Mathilde 
af  Werle,  stammede.  Ofte  besøgte  hun  Rostock,  hvis  Nonne- 
kloster hun  viste  megen  Gavmildhed. 

Ogsaa  de  danske  Nonneklostre  havde  Margrete  Forkærlig- 
hed for.  I  St.  Agnete  Kloster  i  Roskilde  opholdt  hun  sig  efter 
sit  eget  Udsagn  hyppigt,  fordi  nogle  af  hendes  Jomfruer,  „som 
Vi  elskede  særlig  højt,"  havde  ladet  sig  optage  som  Nonner 
her.  Dette  Kloster  havde  Erik  Plovpennings  yngste  Datter 
Agnes,  15  Aar  gammel,  „støttet  af  Dronning  Margretes  Hjælp 
og  oplyst  af  hendes  Raad,"  som  hun  selv  udtrykker  sig,  i 
Aaret  1263  stiftet.  Syv  Aar  efter  vendte  hun  imidlertid,  ked 
af  Nonnelivet,  tilbage  til  Verden,  og  i  den  Anledning  afgav 
Margrete  en  Erklæring  om,  at  hun  ikke  ved  „Raad,  Trudsler 
eller  Rædsler  af  nogen  Art"  havde  formaaet  Kongedatteren  til 


41 

at  tage  Sløret  —  en  Erklæring,  som  ikke  er  langt  fra  at  be- 
kræfte det  modsatte  af,  hvad  den  tilsigter.  Vist  er  det,  at  Erik 
Plovpennings  Døtre,  der  var  udstyrede  med  et  rigt  Arvegods, 
maatte  anses  for  at  være  mest  uskadelige  inden  for  et  Klosters 
Mure,  og  Margrete  havde  da  ogsaa  tidligere  vist,  hvor  nødig 
hun  saa  dette  Arvegods  ved  Giftermaal  gaa  over  paa  frem- 
mede Fyrsters  Hænder.  Da  en  norsk  Sendefærd  i  Aaret 
1261  kom  til  Danmark  for  at  hjemføre  den  næstældste,  Inge- 
borg, der  skulde  ægte  Kong  Haakons  Søn  Magnus,  havde 
hun  imod  alle  Aftaler  aldeles  ingen  Forberedelser  truffet  til 
Brudefærden.  Nordmændene  hjalp  imidlertid  sig  selv,  gik 
op  til  det  Kloster,  hvor  Kongedatteren  opholdt  sig  og  førte 
hende  uden  mange  Ceremonier  hjem  med  sig.  Men  Efter- 
tiden gav  den  kloge  Dronning  Ret,  idet  Ingeborgs  Arvekrav 
som  bekendt  blev  Anledning  til  bestandige  Stridigheder  med 
Norge. 

Derimod  skal  Margrete  i  Følge  en  tysk  Kilde  i  sin  Enke- 
stands første  Aar  have  tænkt  paa  selv  at  indgaa  andet 
Ægteskab.  Fra  sit  Fængsel  i  Hamborg  indkaldte  hun  til 
Hjælp  mod  Holstenerne  Hertug  Albrecht  af  Brunsvig,  en 
Slags  tysk  Kondottiéreskikkelse,  hvem  enhver  Sag  synes  at 
have  været  lige  god.  Efter  Dronningens  Befrielse  optræder 
han  et  Aars  Tid  ved  hendes  Side  som  Rigsforstander  og  gaar 
med  hendes  Billigelse  frem  med  haard  Haand  mod  Jacob 
Erlandsøns  Tilhængere,  indtil  Uviljen  mod  den  fremmede 
Fyrste  blev  for  stærk,  og  han  maatte  forlade  Landet  —  til 
„Sorg  og  Hjerteve"  for  Dronningen,  siger  den  brunsvigske 
Rimkrønike,  som  er  skrevet  til  Albrechts  Forherligelse,  thi 
„hun  haabede  sikkert,  at  hun  skulde  faa  ham  til  Mand."  Hvis 
Margrete  virkelig  har  været  forelsket  i  den  ridderlige  Even- 
tyrer, var  hendes  Kærlighed  i  ethvert  Tilfælde  haablos,  thi 
netop  under  sit  Ophold  i  Danmark  fæstede  Albrecht  ved  be- 
fuldmægtigede i  London  den  Brud,  Adelhejd  af  Montferrat, 
som  han  Aaret  efter  ægtede. 

I  December  1282  døde  Margrete  i  Rostock,  og  i  det  nær- 
liggende Doberan  Kloster  blev  hun  begravet.  Her  Hndes  endnu 
en  Egetræsstatue  af  hende,  udført  ikke  længe  efter  hendes 
Død  og  sandsynligvis  bestemt  til  at  dække  Sarkofagens  Laag. 
Margrete    er    da    den    første  danske  Dronning,   om  hvis  Ydre 

Agnes 


Vi    kan    danne   os   nogen  Forestilling,    og    Kraft   og  Klogskab 
præger  de  ret  markerede  Ansigtstræk,  den  Kraft  og  Klogskab, 

som  danner  den  nødvendige 
Betingelse  for  hendes  store 
Dagværk.  Samtiden  er  knap 
med  direkte  Bidrag  til  Ka- 
rakteristik af  hendes  Person- 
lighed, men  i  hendes  Tilnavn 
„Sprænghest"  finder  vi  et 
endnu  levende  Udtryk  for 
Folkets  Opfattelse  af  denne 
energiske  Dronning,  der  en- 
gang, til  Munkenes  Fortviv- 
lelse, kom  ridende  til  Øm 
Kloster  med  et  Følge  paa 
1800  Ryttere,  og  om  hvem 
Folkesagnet  fortæller,  at  hun 
skoede  sine  Heste  bagvendt 
for  at  lede  Fjenden  paa  Vild- 
spor. 


AGNES. 

Efter  Mordnatten  i  Finderup 
beroede  Danmarks  Skæbne 
atter,  som  ved  Kristoffer  I's 
Død,  paa  en  Dreng  med  en 
Kvinde  ved  sin  Side,  den 
tolvaarige  Erik  Mændved  og 
hans  Moder,  Agnes  af  Bran- 
denburg. Den  smukke  Agnes, 
Datter  af  Markgrev  Johan*) 
i  andet  Ægteskab  med  Jutta 
af  Sachsen,  som  var  en  Halv- 
søster til  Erik  Plovpennings 
Dronning,  havde  i  Aaret  1273 


Hvilende  Statue  af  Margrete  Sambiria. 
Fra  hendes  Gravmæle  i  Doberan. 


♦)  Johans    første    Hustru    var  Valdemar    Sejrs   Datter   Sofie.      „Ædel    af 
Herkomst,  ædlere  af  Karakter"  kalder  en  brandenburgsk  Krønike  hende. 

ægtet  Erik  Klipping,  men  først  som  Enkedronning  har  hun 
efterladt  sig  Spor  i  Tidens  historiske  Optegnelser.  Trofast 
stod  hun  ved  sin  Søns  Side  i  det  første  Tiaar  af  hans  Rege- 
ring —  under  Kampen  med  de  fredløse  Kongemordere  i  For- 
bund med  Norge,  under  det  snart  skjulte,  snart  aabenbare 
Fjendskab  med  Sønderjyllands  Hertug,  Valdemar,  Mechthildes 
Sønnesøn,  under  den  begyndende  Strid  med  Ærkebiskop  Jens 
Grand.  I  Folkevisen  hører  vi  bag  Smaadrengens  Ord  til 
Dronningen,  da  han  melder  hende  Mordet  paa  Kongen: 

Vocter  i  vel  ethers  rige! 
oc  vocter  i  vel  ethers  bo! 
vocter  i  vel  ethers  unge  søn, 
al  Danmarck  skal  styre  oc  raade!" 

ligesom  hele  Folkets  Nødraab  til  den,  hvem  det  ser  hen  til 
efter  Hjælp,  thi  „nu  stander  Landet  i  Vaade",  og  naar  det  et 
andet  Sted  hedder: 

Dronningen  stander  i  høyelofft 
oc  seer  hun  derpaa: 
„Hist  kommer  riden  her  Marsti 
oc  kongen  for  sønden  Aa." 

ser  vi  Agnes  staa  over  for  Marsk  Stig  og  Hertug  Valdemar  som 
den  tredje  Hovedperson  i  det  bevægede  Drama,  der  dengang 
spilledes  i  Daamark. 

Efterhaanden  som  Kongen  voksede  til,  traadte  Agnes  mere 
tilbage,  fuldstændig  dog  først,  efterat  hun,  omtrent  40  Aar 
gammel,  havde  indgaaet  andet  Ægteskab  med  Grev  Gerhard 
af  Holsten,  Mechthildes  Brodersøn,  bedst  kendt  under  Navnet 
„den  Blinde"=^).  I  Aaret  129(5  hører  vi  første  Gang  Agnes 
benævne  som  hans  Hustru,  i  et  Gavebrev,  ved  hvilket  Ægte- 
parret skænker  et  holstensk  Kloster  „ærværdige  Levninger  af 
Vor  Herre  Frelsers  Tornekrone",  med  Forsikring  om,  at  disse 
Relikvier  er  „ægte  og  ganske  fri  for  ethvert  Bedrag."  Det  er 
udstedt  i  Nykøbing  paa  Falster.    Agnes   og  hendes  Ægtefælle, 


•)  „Blind"  eller  svækket   paa  Synet         thi   fuldstændig    blind    kan    han 
ikke  have  været        blev  Gerhard  dog  forst  efter  Agnes's  Dod. 

der  stod  i  etgmeget  venligt  Forhold  til  sin  kongelige  Stifsøn, 
synes  overhovedet  jævnlig  at  have  opholdt  sig  her  i  Landet. 
I  Ringsted  Kirke  blev  hun,  som  døde  i  Efteraaret  1304,  be- 
gravet. 


INGEBORG. 

Ingeborg  Over    Erik   Mændveds    Dronning    Ingeborg    har    Folke- 

sagnet kastet  sit  Skær.  Da  den  svenske  Kongedatter,  hvis 
Forlovelse  allerede  tidlig  var  bleven  aftalt  mellem  hendes  Fader 
Magnus  Ladelaas  og  Enkedronning  Agnes,  i  Aaret  1296  hjem- 
førtes som  Brud  til  Danmark,  lød  Dagmarvisen  hende  i  Møde, 
thi,  som  det  hedder  i  det  sidste  Vers,  der  synes  at  være 
bleven  tilføjet  ved  denne  Lejlighed: 

Der  vaar  stor  glæde  i  Fruer  Closter 

de  Nunner  læste  oc  sjunge 

End  vaar  der  mere  i  Kongens  Gaard, 

de  legte  met  Danske  Tunge, 

I  bede  for  dem,  som  Krunen  skal  bære. 

Sang  man  i  Danmark  om  Ingeborg  som  den,  der  efter 
god  Dronningskik  ved  sit  Bryllup  bad  „alle  de  Fanger  løs", 
saa  lød  hendes  Pris  ogsaa  fra  hendes  Fædreland  i  den  svenske 
Rimkrønike: 

Ingeborge  gawo  the  erike  amot 
hon  ward  drotning  ok  dana  boot 
hon  batrade  huart  thz  mail  hon  horde 
swa  som  henne  til  retta  borde 
hon  styrkte  gerna  ratt  oc  skall 
gud  i  hymmerike  haffue  henna  sial. 

Der  hviler  da  over  denne  „gode  Frue"  noget  af  Glansen 
fra  Dagmars  Skikkelse,  men,  ligesom  Erik  Mændveds  Forsøg 
paa  at  kalde  Valdemar  Sejrs  Storhedstid  tilbage  endte  med 
Nederlag,  saaledes  slaar  det  Lys,  der  omgav  den  unge  Dron- 
ning Ingeborg,  i  hendes  senere  Aar  om  til  et  Mørke,  der,  skønt 
det  nu  er  hemmelighedsfuldt  og  uigennemtrængeligt,  ikke  des 

mindreihar  haft   sin    sørgelige  Virkelighed    bag    sig.     Kun   et 
Par  Aar  efter  hendes  Død  fortaltes  det,  at  Kongen  havde  holdt 


Erik  Mændveds  og  Ingeborgs  Gravminde  i  Ringsted. 

hende  indespærret,  fordi  hun  tog  sig  sine  Brodres,  de  svenske 
Hertugers  ulykkelige  Endeligt  nær*).    Den  noget  senere  Tra- 

•)  Den  svenske  Kong  Birger,  som  var  gift  med  Erik  Mændveds  Soster 
Mærete,  ligesom  Erik  var  gift  med  hans  Soster  Ingeborg,  støttedes 
af  sin  Svoger  i  Kampen  mod  sine  Brodrc  Hertugerne.  I  Aaret  1318 
omkom  Hertugerne,  rimeligvis  paa  Birgers  Foranstaltning,  i  Fængslet. 

dition  vil  ligeledes  vide,  at  Kong  Erik  lod  sin  Dronning  inde- 
spærre i  St.  Claræ  Kloster  i  Roskilde,  men  som  Grund  an- 
gives her  Kongens  Sorg  og  Vrede  over  at  have  mistet  sit 
eneste,  endnu  levende  Barn.  Paa  en  Køretur,  som  Dronningen 
foretog  fra  Abrahamstrup  (i  Horns  Herred)  til  Holbæk,  var 
Vognen  nemlig  væltet,  og  Ulykken  havde  kostet  Barnet  Livet. 
Vist  er  det,  at  af  den  store  Børneflok  —  der  nævnes  otte,  ja 
fjorten  —  som  Ingeborg  fødte  Erik,  overlevede  ingen  Foræl- 
drene. De  fleste  var  ufuldbaarne  ved  Fødselen,  og  de  andre 
dode  som  spæde.  Sørgelige  har  hendes  sidste  Aar  da  uden 
Tvivl  været,  og  ikke  usandsynligt  er  det,  at  hun,  frivilligt 
eller  ufrivilligt,  har  tilbragt  sin  sidste  Levetid  i  Klostrets  En- 
somhed. St.  Claræ  Kloster,  som  hørte  til  Franciskanerordenen, 
har  sikkert  været  hende  kært,  da  hun  særlig  yndede  de 
smaa  Brødre. 

Ingeborg  døde  i  sit  44de  Aar,  faa  Maaneder  før  sin  Ægte- 
fælle ,  og  begravedes  i  Ringsted  Kirke,  hvor  hun  mindedes 
med  følgende  Linier:  „Jeg  Ingeborg  af  Sverig,  fordum  Dron- 
ning af  Danmark,  beder  alle,  mod  hvem  jeg  mod  min  Vilje 
maatte  have  forset  mig,  om  naadig  at  tilgive  mig  og  at  ihu- 
komme min  Sjæl.  Jeg  døde  i  det  Herrens  Aar  1319,  Jomfru 
Mariæ  Himmelfarts  Dag  (den  15de  August)." 

Vi  har  i  det  foregaaende  gentagne  Gange  set  denne  mørke 
og  urolige  Tidsalders  Historie  spejle  sig  i  de  enkelte  Dron- 
ningers Liv  og  Skæbne,  hvor  dunkelt  deres  Skikkelser  nu  end 
staar  for  os.  Anderledes  forholder  det  sig  med  de  to  sidste 
Dronninger,  som  møder  os,  inden  vi  naar  til  den  store  Mar- 
grethe, hvis  Historie  saa  fuldstændig  falder  sammen  med  Dan- 
Eufemia  marks,  ja  med  Nordens.  Kristoffer  ITs  Hustru,  Eufemia  af 
Pommern,  har  intet  som  helst  Spor  sat  i  den  Nedbrydnings- 
og  Opløsningstid,  i  hvilken  hun,  som  døde  kort  før  Kong  Kri- 
Helvig  stoffer,  var  Danmarks  Dronning.  Helvig,  Valdemar  Atterdags 
Hustru,  har  ganske  vist  knyttet  sit  Navn  til  sin  Ægtefælles 
Genrejsningsarbejde  i  dettes  allertidligste  Begyndelse,  thi  de 
første  Fodsbred  dansk  Jord,  han  blev  Herre  over,  skyldte  han 
hende,  den  sønderjydske  Hertug  Valdemars  Søster,  der  bragte 
ham  den  nordlige  Fjerdedel  af  Nørrejylland  i  Medgift  Men  i 
de  mange  paafølgende  Aar  fra  Pintsen  1340,  da  hendes  Bryl- 

lup  fejredes  paa  Sønderborg,  til  Fasten  1374,  da  hun  døde, 
sandsynligvis  i  Esrom  Kloster,  indtog  hun  en  yderst  tilbage- 
trukken Stilling,  og  de  sidste  tyve  Aar  af  sit  Liv  nævnes  hun 
overhovedet  ikke.  I  Esrom  Kloster  blev  hun  begravet,  og 
Dronning  Margrethe,  som  for  øvrigt  mærkværdig  sjælden  min- 
dedes sin  Moder  —  derimod  meget  ofte  sin  Fader  —  i  de 
talrige  Messer,  hun  rundt  omkring  oprettede,  stiftede  her  en 
daglig  Messe  for  hendes  Sjæl.  Om  Grunden  til  denne  Tavs- 
hed om  Helvigs  Navn  vides  intet,  saa  lidt  som  om  Forholdet 
mellem  hende  og  Valdemar. 


MARGRETHE. 

Margrethe,  „Valdemar  Dankonges  Datter",  (som  hun  selv 
senere  yndede  at  kalde  sig),  blev  født  i  Aaret  1353  og  holdt 
over  Daaben  af  „den  ærværdige  Fader,  Biskop  Henrik  i  Ros- 
kilde." Hvad  vi  ved  om  Kongedatterens  Barndom,  er  kun 
lidet,  og  dette  lidet  er  mere  karakteriserende  for  hendes  Fader 
end  for  hende  selv,  idet  hendes  Skæbne  tidlig  bestemtes  af 
Valdemar  Atterdags  Bestræbelser  for  at  genvinde  Skaane.  „1 
Aaret  1359,"  fortælleren  samtidig,  „kom  Magnus,  Sverigs  Konge, 
og  hans  Hustru,  Dronning  Blanche,  tilligemed  deres  Søn,  Haakon, 
Norges  Konge,  over  til  Kong  Valdemar  i  København.  Der  tro- 
lovede samme  Haakon  sig  højtideligt  med  Valdemars  yngste 
Datter,  Margrethe,  som  da  gik  i  sit  7de  Aar,  og  gav  hende  efter 
Skik  og  Brug  kostbare  Fæstensgaver."  En  vigtig  Indrømmelse 
fra  Magnus  Smeks  Side  ledsagede  imidlertid  denne  Trolovelse, 
nemlig  Løfte  om  Tilbagegivelsen  af  Helsingborg  Slot  til  Dan- 
mark, og  fra  denne  faste  Borg,  som  det  iøvrigt  først  et  Par 
Aar  efter  lykkedes  Valdemar  Atterdag  at  komme  i  Besiddelse 
af,  udbredtes  det  danske  Herredomme  hurtigt  over  de  skaan- 
ske  Provinser  —  Kong  Valdemars  længe  efterstræbte  Maal 
var  naaet. 

Det  var  dog  imidlertid  langt  fra,  at  Forbindelsen  mellem 
Haakon  og  Margrethe  nu  var  sikret.  De  svenske  Stormænd 
havde  altid  set  skævt  til  det  venlige  og  fortrolige  Forhold 
mellem    deres  Konge    og    den    snilde    og    myndige    Valdemar 

Atterdag,  og  Tabet  af  Skaane,  som  snart  efterfulgtes  af  Valde- 
mars Erobring  af  Gotland,  skulde  ikke  gøre  dem  blidere 
stemte  over  for  Danmark.  Deres  Følelser  afspejler  sig  tydeligt 
i  Udtalelser  af  den  hellige  Birgitte,  der  ved  Fødsel  og  Ægte- 
skab tilhørte  det  svenske  Aristokrati  og  i  mange  Henseender 
delte  dets  Tankegang.  Om  Valdemar  hedder  det,  at  han  er 
en  Ræv,  der  lader,  som  han  var  død  for  at  rane  de  enfoldige 
<3aes  _  en  ikke  ueffen  Karakteristik  af  Valdemar  Atterdags 
Forhold  til  Magnus  Smek,  særlig  som  det  var  under  For- 
handlingerne om  Ægteskab  mellem  deres  Børn.  Forbindelsen 
mellem  Haakon  og  Margrethe  kaldes  „en  Dukkeleg",  hun  er 
yngre,  end  Kirkeloven  tillader,  og  af  en  bandlyst  Sæd,  aldrig 
kan  der  komme  nogen  Frelse  af  hendes  Afkom.  De  svenske 
Stormænd  lod  det  imidlertid  ikke  blive  ved  Ord.  I  Elisabeth, 
Grev  Gerts  Datter  og  Jærnhenriks  Søster,  fandt  de  en  Brud 
for  Haakon,  som  var  mere  efter  deres  Hjerte  end  Valdemar 
Atterdags  Datter,  og  de  bragte  det  saa  vidt,  at  hun  i  Som- 
meren 1362  paa  Pløn  Slot  blev  viet  til  Haakon,  der  imidler- 
tid ikke  selv  var  til  Stede,  men  repræsenteredes  af  en  svensk 
Ridder.  Hele  Sagen  har  dog  sikkert  været  Haakon  ikke 
mindre  end  hans  Fader  inderlig  imod,  og  der  er  ikke 
mindste  Spor  af,  at  han  har  haft  noget  med  dette  for  ham  ret 
vigtige  Anliggende  at  gøre.  Da  hændte  det,  at  „Gud  og  Mod- 
vind" kom  Danmark  til  Hjælp  mod  Holsten.  Da  Elisabeth  i 
December  samme  Aar  havde  begivet  sig  paa  Vej  til  Sverig,  blev 
hendes  Skib  af  Vinterstormen  drevet  i  Land  paa  den  danske  Kyst. 
Heraf  benyttede  Valdemar  Atterdag  sig.  Ærkebiskoppen  af 
Lund  indfandt  sig  hurtigt  og  forestillede  hende,  at  Ægteskabet 
mellem  hende  og  Haakon  var  ulovligt  efter  kanonisk  Ret. 
Medens  Elisabeth  saaledes  holdtes  tilbage  i  Fangenskab,  mødte 
Magnus  og  Haakon  i  København,  hvor  Brylluppet  mellem 
„Kongens  Søn  af  Sverig  og  Kongens  Datter  af  Danmark"  fej- 
redes den  9de  April  1363. 

Først  et  Par  Aar  efter  Brylluppet  hjemførte  Haakon  sin 
Barnedronning  til  sit  Rige,  hvor  hun  blev  overgivet  til  Fru 
Mærete  Ulfsdatters  Varetægt.  Den  danske  Kongedatter  blev 
saaledes  opdraget  i  Norge  af  en  svensk  Dame,  thi  Fru  Mæ- 
rete var  den  hellige  Birgittes  ældste  Datter.  Hendes  Mand 
var  Knud  Algotsson,  der  ejede  Godser  baade  i  Sverig,  Norge 

og  Halland,  og  Familien  hørte  altsaa  til  de  ikke  faa  Stor- 
mandsætter, som  var  knyttede  til  alle  tre  nordiske  Riger.  I 
sin  Fostermoders  Hus  delte  den  lille  Dronning  ondt  og  godt 
med  Mæretes  egen  Datter  Ingegerd.  „Det  hændte  ofte",  for- 
tæller en  gammel  Vadstenasøster,  „at  Dronningen  og  Ingegerd 
begge  fik  af  det  samme  Ris,  og  de  havde  kærlig  Omgængelse 
med  hinanden  i  deres  Barndomstid."  Og  hun  fortsætter  med 
at  berette  om,  hvorledes  Dronningen  senere,  i  kærlig  Erin- 
dring om  Barndomsaarene,  vedblev  at  vise  Fru  Mæretes  Slægt 
sin  Hengivenhed. 

Som  man  vil  se,  er  det  kun  lidet,  der  er  at  fortælle  om 
Margrethe  fra  disse  Barndoms  og  Ungdoms  Aar,  skønt  de  dog 
var  opfyldte  af  Tildragelser,  der  skulde  blive  af  indgribende 
Betydning  for  hendes  senere  Liv  og  næppe  har  kunnet  und- 
gaa  at  gøre  dybt  Indtryk  paa  hende  —  Begivenheder  som 
Svigerfaderens  og  Ægtefællens  Fordrivelse  fra  Sverig,  deres 
frugtesløse  Kamp  med  Meklenburgerne  i  de  følgende  Aar, 
endelig  Faderens  ulykkelige  Krig  med  Hanseforbundet.  Efter 
at  Margrethe  var  bleven  voksen,  opholdt  hun  og  Haakon 
sig  i  Almindelighed  paa  Akershus.  Her  fødtes  Sønnen  Oluf 
i  December  1370,  og  herfra  skrev  hun  et  Par  Aar  senere  et 
Brev  til  sin  Ægtefælle,  der  er  af  Interesse  som  det  eneste 
bevarede  Vidnesbyrd  om  Forholdet  mellem  dem.  Myldrende 
fuldt  som  det  er  af  praktiske  Raad  og  Anvisninger  giver  det 
et  Indtryk  af,  hvilken  Indflydelse  hun  allerede  da  havde  paa 
den  tretten  Aar  ældre  Haakon.  Ogsaa  i  Statssager  synes  hun 
at  have  deltaget,  og  de  preussiske  Stæder  blev  højst  forun- 
drede, da  de  engang  modtog  Svar  fra  Dronningen  paa  Kon- 
gens Vegne,  „da  det  synes  os  at  være  store  Sager  at  overlade 
til  Fruen." 

Først  ved  Valdemar  Atterdags  Dod  træder  Margrethe  ind 
i  Historiens  fulde  Lys  og  behersker  fra  nu  af  i  mere  end  en 
Menneskealder  Nordens  Skæbne.  Imidlertid  kan  vi  paa  Grund 
af  Overleveringens  Fattigdom  kun  lære  hendes  Personlighed 
at  kende  ved  at  betragte  hendes  Handlinger.  Hvad  udrettede 
da  Margrethe  i  Tiden  fra  1375  til   1412? 

Som  man  vil  vide,  havde  Danmark,  da  en  ny  Konge 
skulde  vælges  efter  Valdemar  Atterdags  Dod,  Valget  mellem 
hans  to  Dattersønner,  den  norske  Oluf  og  den  meklenburgske 

Danske  Dronninger.  4 

Albrecht.  Meklenburgerne,  hvis  ledende  Mand  var  Tronkræve- 
rens  Bedstefader,  Hertug  Albrecht,  en  af  sin  Tids  klogeste 
Fyrster,  betonede  stærkt  deres  Arveret  til  Riget  og  søgte  Hjælp 
hos  den  tyske  Kejser,  saa  vel  som  hos  forskellige  andre  tyske 
Fyrster,  særlig  hos  de  holstenske  Grever,  hvem  de  til  Gengæld 
forlenede  med  Slesvig  og  lovede  Fyn  i  Pant.  Margrethe,  som 
personlig  var  her  i  Landet,  gik  en  ganske  anden  Vej.  Ved 
Gaver  og  Løfter  søgte  hun  at  vinde  de  danske  Stormænd 
enkeltvis  for  sin  Sag,  derimod  opgav  hun  at  hævde  sin  Søns 
Arveret,  idet  hun  anerkendte  Folkets  Ret  til  at  vælge  Konge. 
Meklenburgernes  Optræden  blev  hende  ogsaa  til  Støtte,  idet 
den  maatte  drive  enhver  Dansk,  som  ikke  ønskede  en  Gentagelse 
af  Tyskerherredømmet  under  Opløsningstiden,  over  paa  Mar- 
grethes Side,  og  takket  være  egen  Klogskab  og  andres  Uklog- 
skab kunde  hun  da  efter  et  halvt  Aars  utrættelig  Virksomhed 
se  sin  Søn  som  de  Danskes  Konge  ved  Stormændenes  og 
Almuens  enstemmige  Valg. 

Hermed  var  dog  langtfra  alle  Vanskeligheder  overvundne. 
Tværtimod  ser  vi  den  treogtyveaarige  Dronning  i  de  nærmest 
følgende  Aar  stadig  belejret  af  truende  Farer  og  Fjender,  skjulte 
og  aabenbare.  Først  var  der  Hertug  Albrecht,  der  ingenlunde 
var  til  Sinds  at  opgive  sin  Sønnesøns  Sag,  men  vedblev  at 
forfægte  den,  først  med  Sværdet,  senere  med  det  Vaaben,  som 
kun  Valdemar  Atterdag  havde  været  hans  Mester  i  at  føre, 
Diplomatiens.  Hvor  ilde  Margrethe  var  stedt,  ses  bedst  deraf, 
at  det  danske  Rigsraad,  for  at  affinde  sig  med  den  meklen- 
burgske  Tronkræver,  Gang  paa  Gang  tilbød  ham  store  Stykker 
af  Landet,  sidst  Lolland  og  Falster,  Langeland,  Møen  og  Halv- 
delen af  Fyn!  Naar  man  samtidig  hører,  at  flere  danske 
Stormænd  gik  i  Meklenburgerens  Tjeneste,  fristes  man  til  at 
tro,  at  heller  ikke  et  Rigsraad,  der  kunde  stille  saadanne  Til- 
bud, har  været  fuldt  tro  over  for  Kongemagt  og  Fædreland. 
Og  paa  den  anden  Side  —  var  disse  Indrømmelser  virkelig 
nødvendige  og  begrundede  i  Situationen,  hvor  vanskelig  har 
denne  da  ikke  været! 

Den  gamle  Hertug  Albrecht  døde  1379  midt  under  sin 
ivrige  Virksomhed  for  at  berøve  Margrethes  Søn  hans  Rige. 
Den  overhængende  Fare  var  hermed  brat  forbi,  det  meklen- 
burgske  Rænkespil  ophørte,  og  yderligere  styrkedes  Margrethes 

Stilling,  da  Oluf  1380  fulgte  sin  Fader  paa  Norges  Trone,  og 
hendes  Herredømme  herved  udvidedes  ogsaa  til  dette  Rige. 
I  de  nærmest  følgende  Aar  vinder  hun  sin  første  Sejr  paa 
Udenrigspolitikkens  Omraade  —  over  for  Hanseaterne.  Val- 
demar Atterdag  havde  paa  dette  Punkt  efterladt  sin  Datter  en 
tung  Arv  at  løfte.  Ved  Freden  i  Stralsund  havde  Hanseaterne 
faaet  hele  Vestskaane  i  Pant  paa  femten  Aar  og  —  til  yderligere 
Sikkerhed  for  deres  Privilegiers  Overholdelse  —  en  afgørende 
Stemme  ved  næste  Kongevalg.  Ved  Olufs  Valg  til  Konge 
havde  de,  omend  nølende,  givet  deres  Samtykke,  men  Vest- 
skaane sad  de  stadig  inde  med,  og  dette  ydmygende  Fremmed- 
herredømme  i  Hjertet  af  Landet  kunde  ikke  andet  end  med- 
føre Usikkerhed  og  Svækkelse.  Hanseaterne  var  dog  til 
Trods  for  denne  Magtstilling  ingenlunde  tilfredse  med  For- 
holdene i  Norden.  Sikkerheden  til  Søs  var  aldrig  stor  i  hine 
Tider,  men  netop  i  disse  Aar  plagedes  Købmanden  i  ganske 
usædvanlig  Grad  af  Sørøvere,  og,  hvad  der  er  værd  at  lægge 
Mærke  til,  disse  „Røvere",  som  de  ligefrem  kaldtes,  var  for 
største  Delen  danske  Stormænd,  som  samtidig  stod  i  det  bedste 
Forhold  til  Dronningen !  Stæderne  klagede  da  ogsaa  idelig  til 
Margrethe  og  fik  bestandig  et  venligt  Svar  —  det  gør  Dron- 
ningen ondt,  af  ganske  Hjerte,  hun  vil  hjælpe  sine  „kære 
Venner",  som  hun  bedst  kan  —  men  derved  blev  det,  nogen 
Forbedring  afTilstanden  var  det  dem  umuligt  at  opnaa  saa  lidt 
som  Tilfredsstillelse  af  deres  store  Krav  paa  Skadeserstatning. 
Imidlertid  udløb  den  femtenaarige  Frist,  Margrethe  indfandt  sig 
punktlig  tillige  med  sin  Son  og  Rigens  Raad  foran  Helsingborg 
for  at  faa  denne  Vestskaanes  vigtigste  Borg  udleveret,  men  blev 
ikke  indladt —  Hanseaterne  fandt  det,  naturligt  nok,  under  disse 
Forhold  utilraadeligt  at  give  Slip  paa  et  saa  vigtigt  Middel  til 
at  udøve  Tryk  paa  den  danske  Regering.  Dronningen  er  dog 
straks  klar  over,  hvad  der  er  at  gøre.  Den  femtenaarige  Bar- 
nekonge lader  hun  skrive  et  Brev  til  Stæderne  og  med  megen 
Værdighed  og  Harme  foreholde  dem  den  Krænkelse,  de  har 
tilføjet  ham.  Men  medens  hun  slaar  med  den  ene  Haand, 
klapper  hun  med  den  anden.  Selv  skriver  hun  et  venligt 
Brev  til  sine  „kære  Venner",  Stæderne,  beklager,  at  de  har 
fornærmet  hendes  Son  og  tilbyder  sin  Hjælp  til  en  fredelig 
Overenskomst.    Hanseaterne  forstod  Meningen,  og  da  de  frem- 

for  alt  vilde  undgaa  Krig,  udleverede  de  endnu  samme  Som- 
mer Slottene,  uden  at  have  faaet  et  eneste  af  deres  Krav  om 
Skadeserstatning  opfyldt.  Eet  opnaaede  de  dog  —  Sørøveriet, 
som  det  tidligere  havde  syntes  saa  umuligt  at  faa  udryddet, 
ophørte  nu  pludselig! 

Margrethe  var  sig  Betydningen  af  denne  ublodige  Sejr  be- 
vidst. I  sin  Glæde  og  Taknemmelighed  foretog  hun  endnu 
samme  Aar  en  Pilgrimsrejse  til  Vor  Frue  i  Aachen,  og  et 
andet  —  mere  betydningsfuldt  —  Udtryk  gav  hun  sin  Sejrs- 
glæde ved  samtidig  at  lade  Oluf  antage  Titelen  „sand  Arving 
til  Sverig".  Danmark  havde  nu  genvundet  sine  gamle  Græn- 
ser —  dog  med  een  skæbnessvanger  Undtagelse,  Sønderjyl- 
land. Her  havde  de  holstenske  Grever  gjort  sig  til  Herrer  i 
de  kritiske  Aar  efter  Valdemar  Atterdags  Død,  uden  at  Mar- 
grethe havde  formaaet  at  hindre  det,  og  i  Aaret  1386  satte 
hun  Seglet  paa  deres  Herredømme  ved  at  forlene  Jærnhenriks 
Søn  med  Hertugdømmet.  Hun  kunde  nu  vende  sig  mod  Sverig 
uden  at  have  en  Fjende  i  Ryggen. 

Margrethe  havde  saaledes  rustet  sig  til  at  tage  den  Kamp 
op,  som  hendes  Søn  havde  arvet  fra  sin  Fader  og  Farfader, 
Kampen  mellem  Folkunger  og  Meklenburgere  om  Sverig,  ja 
om  Herredømmet  i  Norden.  Og  netop  samtidig  syntes  det 
belejlige  Øjeblik  til  at  gribe  ind  kommet,  idet  Kong  Albrecht 
i  Sommeren  1386  forsøgte  at  benytte  sin  mægtigste  Under- 
saats,  Drosten  Bo  Jonssons  Død  til  at  hæve  Kongemagten  op 
af  dens  ynkværdige  Magtløshed  og  gøre  Ende  paa  Stormands- 
vældet.  Men  den  Mulighed  for  en  lykkelig  Indgriben  fra  dansk 
Side,  som  den  indre  Strid  i  Sverig  frembød,  udslukkedes  til- 
syneladende næsten  øjeblikkelig,  da  Oluf  døde  pludselig,  kun 
17  Aar  gammel,  i  August  1387.  Hermed  syntes  ikke  blot  Mar- 
grethes Krav  paa  Sverig  at  være  faldet  til  Jorden ,  men  ogsaa 
hendes  Herredømme  i  Danmark  og  Norge  at  have  mistet  alt 
Grundlag,  medens  Meklenburgerne  nu  baade  havde  den  største 
Adkomst  til  Danmarks  Trone  og  endogsaa  kunde  gøre  ret- 
mæssigt Arvekrav  paa  Norge.  Vi  ved  imidlertid  alle,  hvor- 
ledes det  virkelige  Udfald  blev:  en  Uge  efter  Olufs  Død  valg- 
tes Margrethe  til  Danmarks,  et  halvt  Aar  efter  til  Norges  Frue 
og  Husbonde,  og  endelig  kunde  hun  i  Marts  1388  paa  Slottet 
Dalaborg  ved  Vanern  slutte  en  Overenskomst  med  de  svenske 

Stormænd,  hvorved  hun  ogsaa  i  Sverig  fik  en  regerende  Dron- 
nings Stilling.  I  Løbet  af  de  følgende  Maaneder  faldt  hele  Sverig 
med  Undtagelse  af  Stockholm  fra  Meklenburgerne  og  sluttede 
sig  til  Margrethe,  og  Kong  Albrechts  Forsøg  paa  ved  tysk 
Hjælp  at  genvinde  den  svenske  Krone  knustes  i  Slaget  ved 
Falkøping.  Samme  Aar,  1389,  lod  Margrethe  sin  Søsterdatter- 
søn  Erik  hente  til  sig  fra  Pommern,  thi  dette  syvaarige  Barn 
havde  hun  udset  til  Unionskonge,  og  hurtigst  mulig  gjorde  hun 
Ende  paa  det  i  Norden  enestaaende  Forhold,  at  en  Kvinde  havde 


•«_  _ 

Kalmar  Slot.    (Efter  Fotografi). 

en  Regents  Stilling,  ikke  blot  reelt,  men  ogsaa  formelt.  1  Norge 
hyldedes  han  allerede  faa  Maaneder  efter,  i  Danmark  og  Sverig 
kunde  det  først  ske,  efterat  Mellemværendet  med  Albrecht 
omsider  var  bleven  afgjort  ved  Lindholmsforliget  1395,  og 
endelig  fik  Unionen  sin  faste  Besegling  paa  det  store  Kalmar- 
møde  1397,  hvor  Erik  kronedes  til  de  samlede  tre  nordiske 
Rigers  Konge. 

Vi  har  nu  fulgt  Margrethe  fra  de  første  Trængselens  og 
Magtløshedens  Aar  til  den  stolte  Dag  i  Kalmar,  da  hun  saa 
de  forenede  Rigers  Stormænd  bøje  sig  for  den  femtenaarige 
pommerske  Hertugsøn,  som  hun  havde  gjort  til  deres  Herre. 
I  Fostersonnen  har  hun  sikkert  set  Stamfaderen  for  en  Slægt 

af  mægtige  Unionskonger,  Konger,  som  skulde  have  Magt  til 
at  holde  Rigerne  sammen  i  Samdrægtighed,  til  at  hævde  deres 
Uafhængighed  af  enhver  fremmed  Magt,  til  at  skabe  og  bevare 
Fred  for  alle  Landets  Børn  i  det  indre,  til  paa  Dommersædet 
at  gore  Ret  og  Skel  mod  enhver,  høj  eller  ringe.  For  disse 
Maal  havde  Margrethe  selv  stridt.  Vi  har  set,  hvordan  hun 
paa  Udenrigspolitikkens  Omraade  naaede,  hvad  hun  stræbte 
efter,  et  Norden,  som  var  uafhængigt  baade  af  Hanseater  og 
Meklenburgere,  og  som  ved  hendes  Død  havde  genvundet  sine 
gamle  Grænser  —  undtagen  mod  Syd.  Sønderjylland  lykkedes 
det  hende  som  bekendt  ikke  at  vinde  tilbage,  skønt  hun  i 
sine  sidste  Aar  utrættelig  arbejdede  derfor.  —  Tilbage  staar 
da  at  betragte,  hvad  Margrethe  opnaaede  i  den  indre  Styrelse. 
Ogsaa  indadtil  havde  hendes  Stilling  i  den  første  kritiske  Tid 
været  svag  og  vanskelig.  En  stærk  Lovløshed  herskede  i  Landet 
i  disse  Aar.  Alle  Vegne  fra  klagedes  der  over  morderiske 
Overfald  og  Brud  paa  Landefreden  af  enhver  Art,  og  Dron- 
ningen savnede  Kraft  til  at  gribe  ind.  Hendes  Hænder  var 
bundne  paa  mange  Maader  —  af  den  vanskelige,  udenrigspo- 
litiske Situation,  af  Upaalidelighed  hos  dem ,  der  skulde  være 
hendes  nærmeste  Støtte  og  —  ikke  mindst  —  af  Pengemangel. 
„Dronningen  var  saa  fattig",  fortæller  en  samtidig,  „at  hun 
ikke  formaaede  at  give  et  Maaltid  Mad  bort  uden  sine  Ven- 
ners Hjælp,  fordi  hendes  Slotte  var  bortpantede  og  var  be- 
satte med  Vold  mere  end  med  Ret."  Langsomt  hæver  Mar- 
grethe sig  fra  at  være  Danmarks  fattige  og  afmægtige  Dron- 
ning til  at  blive  Nordens  rige  og  mægtige  Herskerinde.  Det 
bedste  Udtryk  for  Forandringen  i  hendes  Stilling,  for  den 
Kraft  og  Virkning,  hvormed  hun  nu  kunde  gribe  ind,  giver 
hendes  Lovgivning  i  Aaret  1396  og  denne  Lovgivnings  Frugt. 
Her  indskærpes  „Kirkefred,  Kvindefred,  Husfred,  Gaardfred, 
Plovfred  og  Thingfred",  og  det  forbydes  Adelen  at  bygge  nye 
befæstede  Gaarde,  „da  der  hidtil  er  sket  overmaade  lidt  Ret 
af  de  Fæster,  som  er  byggede,  paa  det  at  Landet  kan  komme 
til  mere  Fred,  Ret  og  Skel  igen,  end  der  i  den  sidste  Tid  har 
været."  Og  Margrethe  lod  det  ikke  blive  ved  Ord.  Lande- 
freden blev,  takket  være  Regeringens  kraftige  Forholdsregler, 
ikke  mindst  den  stærke  Brug  af  det  kongelige  Retterting,  til 
Virkelighed  og  er  sikkert  bleven  følt  som  en  Velsignelse  navn- 


55 


lig  af  Danmarks    og  Sveriges  Almue,    som    havde  lidt    meget 
under  Stormandsvældets  Lovløshed. 

Ikke  mindre  betydningsfuld  var  Margrethes  Stræben  efter 
at  skaffe  Kongemagten  det 
økonomiske  Grundlag,  som 
var  nødvendigt    for    dens 
rette  Udøvelse  baade  udad- 
og  indadtil.    Ogsaa  i  denne 
Henseende   er  Lovgivnin- 
gen af  1396  epokegørende. 
Her  lover  nemlig  Adelen 
at  tilbagegive  det  Krongods, 
som    er    kommet    i    dens 
Hænder,  i  Danmark  siden 
1368,  i  Sverig  siden  1363. 
Det  er  vanskeligt  at  gøre 
sig  Rækkevidden  af  denne 
Bestemmelse  klart.  Der  var 
knap    en    Krog    af  de    to 
Lande,  hvorhen  dens  Virk- 
ninger   ikke    strakte    sig. 
Navnlig  gælder  dette  Sve- 
rig, hvor  de  Gaarde,  som 
Kronen  herved   vandt   til- 
bage, maa  regnes  i  tusind- 
vis, men  ogsaa  i  Danmark 
bredte     Reduktionen     sig, 
her    ledet    af   Dronningen 
selv,  der,    ledsaget  af  den 
unge  Konge,    rejste  rundt 
fra  Egn   til  Egn  og  frem- 
lagde   Kronens    Adkomst- 
breve.   Denne  Margrethes 
Godspolitik    —    tilligemed 
hendes  Finanspolitik  over- 
hovedet   —    udgør   en    af 

Grundpillerne  for  hendes  Magt,  og  hun  har  selv  aabenbart  været 
sig  dens  Betydning  bevidst.  Bestandig  ser  vi  hende  optaget 
af  at   øge  Kronens  Gods   eller    fylde    dens   Skatkammer,    ad 


Klædning,  som  har  tilhor!  Dronning 
Margrethe.    (Upsala  Domkirke). 

Rettens  Vej,  ved  Køb,  Salg,  Laan,  Indløsning,  Pantsættelse  — 
oftest  med  større  Fordel,  end  Adelen,  som  det  jo  gik  ud  over, 
syntes  om,  undertiden  maaske  ogsaa  med  større  Fordel,  end 
Ret  var.  „Det  er  vel  vitterligt",  fortælleren  dansk  Adelsmand 
et  halvt  Hundrede  Aar  efter  Margrethes  Død,  „at  Dronning 
Margrethe  havde  for  Sædvane,  at,  naar  gode  Mænd  i  Riget,  de, 
som  havde  store  Lande  og  Len  af  hende,  blev  døde,  da  tog 
hun  bort  efter  dem  Penge  og  Sølv,  alt  det,  hun  kunde  fange", 
og  i  det  følgende  nævnes  flere  bestemte  Eksempler  paa  en 
saadan  Adfærd  af  Dronningen.  Helt  uden  Rod  i  Virkeligheden 
er  denne  Beskyldning  næppe,  sikkert  er  det  i  det  mindste,  at 
Dronning  Margrethe  viser  en  paafaldende  Forkærlighed  for  at 
handle  med  Enker. 

Ikke  blot  i  økonomisk,  men  ogsaa  i  politisk  Henseende 
vinder  Kongemagten  et  stort  Stykke  frem  i  Løbet  af  Margre- 
thes Regering.  Havde  hun  begyndt  med  at  lade  Rigsraadet  — 
navnlig  over  for  Udlandet  —  indtage  en  fremskudt  Stilling,  saa 
kunde  hun  ende  med  ganske  at  undlade  at  sammenkalde  det 
og  spørge  det  til  Raads.  Rigsembederne,  som  efterhaanden 
blev  ledige  ved  Dødsfald,  besatte  hun  ikke  igen.  Sine  Fo- 
geder holdt  hun  skarpt  Tilsyn  med,  og  for  at  være  vis  paa 
udelukkende  at  have  tro  Tjenere  rundt  om  paa  Slottene  ind- 
satte hun  danske  (eller  tyske)  Mænd  til  Fogeder  paa  alle  de 
vigtigste  Borge  i  Sverig,  ligesom  hun  ogsaa  søgte  at  indtrænge 
Danske  som  Biskopper  saavel  i  Sverig  som  i  Norge. 

Gejstligheden  beherskede  Margrethe  overhovedet  fuld- 
stændig med  snild  Benyttelse  af  dens  svækkede  Stilling,  som 
var  en  Følge  af  Pavens  Afmagt  og  af  det  verdslige  Stormands- 
vælde.  Med  Paven  stod  hun  altid  paa  den  bedste  Fod,  saa  at 
de  gejstlige  Embeder  bestandig  besattes  efter  hendes  Forgodt- 
befindende, og  i  Prælaterne  havde  hun  da  villige  Hjælpere, 
altid  rede  til  at  støtte  Kronen,  til  Gengæld  i  rigt  Maal  be- 
gunstigede og  beskyttede  af  den  kloge  og  fromme  Dronning. 

Dronning  Margrethes  Handlinger  fortæller  tydeligere  end 
Ord  om  hendes  Personligheds  Storhed.  Forsøger  vi  at  gøre 
os  klart,  hvori  denne  Storhed  bestod,  fæstes  Blikket  i  første 
Linie  paa  en  Egenskab,  som  saa  at  sige  indeslutter  og  betinger 
alle  hendes  andre  Herskerevner,  nemlig  det,  som  man  kunde 

kalde  hendes  Virkelighedssans,  hendes  Evne  til  at  gennemskue 
Forhold  og  Personer,  til  at  se  Kærnen  gennem  Skallen,  Med 
sit  praktiske  Skarpsyn  gennemskuer  hun  hurtigt  en  Situation, 
opdager  de  Muligheder,  den  gemmer,  hvor  svage  og  lidet 
fremtrædende  de  end  kan  være,  for  saa  at  udnytte  dem. 
Allerede  da  hun  som  ung  toogtyveaarig  Kvinde  kom  til  Dan- 
mark for  at  kæmpe  for  sin  Søns  Kongevalg,  viste  hun  denne 
Evne,  og  den  forlod  hende  aldrig.  Hun  saa  de  svage  Punkter 
i  Hanseaternes  Magtstilling  og  de  Midler,  som  hendes  egen 
Stilling,  hvor  usikker  den  end  til  en  Begyndelse  var,  frembød 
til  deres  Bekæmpelse.  Selv  hvad  der  syntes  og  var  en  Svag- 
hed, Stormændenes  Lovløshed,  forstod  hun  —  i  Form  af 
Sørøveriet  —  at  benytte  som  sit  bedste  Vaaben  mod  Stæderne. 
Da  det  gjaldt  om  at  vinde  Sverig,  betalte  hun  resolut  den  dyre 
Pris,  som  maatte  betales,  Sønderjyllands  Forlening  til  Hol- 
stenerne, for  saa  ogsaa  at  høste  Frugten  af  sin  Resignation 
paa  eet  Punkt  i  Form  af  den  stolteste  Sejr  paa  et  andet.  — 
Kan  man,  belært  af  en  Erfaring,  som  Margrethe  ikke  havde, 
end  ikke  billige  hendes  Vurdering  af  Forholdene  paa  dette 
Punkt,  maa  man  dog  anerkende  den  praktiske  Sans,  som  hun 
udviser.  —  Da  hun  stod  som  Herskerinde  over  Landet  fra 
Nordkap  til  Ejderen,  fra  Vesterhavet  til  Neva,  lod  hun  sig 
ikke  forlede  af  sin  Magtstilling  til  at  drive  europæisk  Stor- 
politik, men  indskrænkede  sig  til  Stræben  efter  at  genvinde 
det  gamle  danske  Sønderjylland  og  det  gamle  svenske  Gotland. 
Og  samme  Blik  for  Tingenes  Kærne  præger  hendes  indre 
Styrelse.  Hun  ser,  at  hvad  Tiden  trænger  til,  er  en  stærk 
Kongemagt,  som  kan  sikre  Uafhængighed  udiidtil  og  Fred, 
Lov  og  Ret  indadtil,  og  hun  søger  paa  enhver  Maade  — 
undertiden  paatværs  af  Løfter  og  Overenskomster  —  at  frem- 
elske denne  stærke  Kongemagt,  at  fuldende  sin  Faders  Værk. 
Af  Kongemagtens  ydre  Tegn  lader  hun  sig  ikke  blænde. 
Sønnen  Oluf  faar  hun  erklæret  for  myndig  allerede  som  femten- 
aarig.  Han  dør,  og  det  mærkelige  sker,  at  en  Kvinde  vælges 
til  Regent  af  alle  de  tre  nordiske  Folk.  Men  hurtigst  mulig 
stiger  hun  ned  fra  Kongetronen  for  at  give  Plads  for  en  Mand, 
der  kan  blive  Stamfader  til  en  ny  Kongeslægt  og  sikre  Uni- 
onens Fremtid. 

Denne  højere  Art  af  Virkelighedssans  præger  da  Margrethes 

hele  Færd,  idet  den  snart  viser  sig  i  Skikkelse  af  klogt  Maade- 
hold  og  forsigtig  Begrænsning,  snart  som  Syn  for  store  Ideer 
og  hoje  Maal.  Parret  med  Fasthed  og  diplomatisk  Snille 
fører  den  hende  fra  Sejr  til  Sejr,  thi  hun  har  ikke  blot  Evne 
til  at  se,  hvor  Midlerne  er,  men  ogsaa  til  at  benytte  dem. 
Oftest  gaar  hun  frem  med  Lempe,  forhaler  og  opsætter,  naar 
Tiden  endnu  ikke  synes  hende  moden  —  særlig  over  for 
Hanseaterne  kommer  denne  Undvigelsespolitik  frem  —  eller 
nøjes  med  en  halv  Afgørelse,  hvor  en  hel  endnu  ikke  kan 
naas.  Et  godt  Eksempel  herpaa  er  hendes  Fremgangsmaade 
ved  det  store  Kalmarmøde  1397.  Som  bekendt  udarbejdedes  der 
her  en  Række  Bestemmelser  angaaende  de  tre  Rigers  Styrelse 
og  indbyrdes  Forhold,  men  fuldgyldig  Form  fik  de  aldrig,  sikkert 
fordi  de  ikke  paa  alle  Punkter  svarede  til  Dronningens  Ønsker 
om  Rigernes  nøje  Forbindelse  gennem  en  stærk  Kongemagt. 
Hun  har  da  foretrukket  i  Stilhed  at  lægge  dem  til  Side  for  alene 
ad  Handlingens  Vej  at  naa  sit  Maal.  Fra  Margrethes  egen 
Haand  har  vi  et  karakteristisk  Vidnesbyrd  om  hendes  For- 
kærlighed for  en  lempelig,  afbøjende  Færd.  Da  Erik  i  Aaret 
1405  skulde  foretage  en  Rejse  i  Norge,  medgav  hun  ham  en 
skriftlig  Instruks,  som  klart  viser,  i  hvilken  Grad  den  treog- 
tyveaarige  Konge  endnu  gik  i  sin  Fostermoders  Ledebaand. 
Den  Grundsætning,  som  det  her  atter  og  atter  indskærpes 
ham  at  følge,  er  at  undgaa  alle  bestemte  Afgørelser.  Søger 
man  at  opnaa  et  eller  andet  af  ham,  skal  han,  som  det  gen- 
tagne Gange  hedder,  „tøve,  som  han  længst  kan,"  og,  „naar 
han  ej  længer  kan  tøve  dermed,"  skal  han  omsider  rykke  ud 
med  sit  Hovedargument  og  erklære  „at  han  venter  Os  daglig 
til  sig,  og  ...  at  han  kan  intet  gøre  deri,  førend  Vi  komme 
dertil,  thi  Vi  vide  derom  mere  end  han."  Meget  betegnende 
er  det  ogsaa,  naar  Dronningen  befaler  ham  ikke  at  udstede 
Pergamentsbreve  med  hængende  Segl,  men  kun  Breve  paa 
Papir  med  Seglet  trykt  bag  paa.  Ved  Siden  af  denne  bøjelige, 
smidige  Klogskab  mangler  hun  dog  ingenlunde  Fasthed,  og 
mere  end  een  Gang  maatte  hendes  Modstandere,  det  være  sig 
udenrigske  Fjender  eller  genstridige  Undersaatter,  føle  Jærn- 
haanden  gennem  Silkehandsken. 

Som    rimeligt   var,    gjorde  Dronning  Margrethes    Person- 
lighed   et   mægtigt  Indtryk   paa  Samtiden    —  vi   hører  endnu 


59 

Genlyden  i  de  bevarede  Krøniker.  „Da  faldt  en  Angst  og 
Skræk  over  hele  Rigets  Mandskab,  idet  de  erkendte  denne 
Frues  Visdom  og  Styrke,  og  de  bød  sig  hende  og  hendes  Son 
til  Tjeneste,"  saaledes  skildrer  en  Liibecker  Stillingen  efter 
Sønderjyllands  Bortforlening  1386,  da  Margrethe  gjorde  Hol- 
stenerne til  sine  Forbundsfæller.  Undertiden  faar  Beundringen 
en  stærk  Tilsætning  af  Bitterhed,  og  „denne  Frues  Visdom" 
bliver  let  til  Snedighed  i  deres  Øjne,  for  hvem  dens  Frugter 
var  bedske.  Ikke  blot  i  Holstens,  men  ogsaa  i  Sverigs,  ja 
selv  i  Danmarks  Krøniker  finder  man  skarpe  Udtalelser,  som 
imidlertid  ofte  netop  ved  deres  Bitterhed  viser,  hvor  imponeret 
man  var.  I  Danmark  har  Beundringen  dog  sikkert  været 
overvejende.  1387  valgte  de  Danske  hende  til  at  styre  Riget 
„paa  Grund  af  den  Visdom,  som  Gud  har  skænket  hende," 
og  det  Eftermæle,  som  hun  fik  paa  Island,  „at  hendes  Lige 
haver  ikke  været  i  disse  fire  Riger  til  Raad  og  Rigsstyrelse," 
vil  sikkert  ogsaa  kunne  anvendes  som  Udtryk  for  de  Følelser, 
hvormed  man  saa  paa  hende  i  hendes  Fædreland. 

Giver  Margrethes  Virksomhed  et  vist  Begreb  om  hendes 
Herskerpersonlighed,  bliver  det  derimod  vanskeligere  at  danne 
sig  en  Forestilling  om,  hvad  Slags  Menneske  der  skjuler  sig 
bag  ved  Dronningen  —  helt  kan  de  to  Ting  dog  naturligvis 
ikke  adskilles.  Klarest  træder  hendes  private  Personlighed 
frem  i  Formaningerne  til  Fostersønnen  i  den  ovenfor  omtalte 
Instruks.  Han  skal  være  taalig  og  tidig  aarle  og  silde,  tjene 
Gud  først  om  Dagen  og  vogte  sig  for  at  tale  i  Harme.  Han 
skal  vise  Nordmændene  Velvilje,  som  han  bedst  kan.  Om 
nogen  byder  ham  til  Gæst,  maa  han  ikke  undslaa  sig,  og  om 
nogen.  Mand  eller  Kvinde,  ung  eller  gammel,  byder  sig  til  at 
give  ham  noget,  skal  han  tage  derimod  med  Velvilje.  Gennem 
disse  Ord  giver  Margrethe  os  saa  at  sige  sig  selv,  som  hun 
har  været  i  sin  daglige  Gøren  og  Laden:  mild  og  venlig,  huld- 
salig og  nedladende  over  for  alle,  høje  og  ringe.  Uden  en 
vindende  Personlighed  kan  man  ogsaa  vanskelig  tænke  sig,  at 
hun,  med  al  sin  Herskerdygtighed,  kunde  have  opnaaet.  hvad 
hun  opnaaede.  Man  tænke  f.  Eks.  paa,  hvad  hun  formaaede 
de  svenske  Stormænd  til,  dette  næsten  uforklarlige:  De  kaldte 
hende  til  Hjælp  mod  Albrechts  I-orsog  paa  at  udvide  sin 
Magt,  men  samtidig  overdrog  de  hende  Kongemagten  i  Sverig 

i  den  udvidede  Skikkelse,  i  hvilken  de  nægtede  Albrecht  den, 
og  denne  Magt  styrkede  Margrethe  yderligere  i  Løbet  af  sin 
Regering  ved  Forholdsregler,  først  og  fremmest  Godsreduk- 
tionen, som  uundgaaeligt  vilde  have  kostet  hendes  Forgængere 
Kronen!  —  Der  er  ogsaa  positive  Træk,  som  taler  for,  at 
Dronning  Margrethe,  hvor  haardt  hendes  Politik  end  ramte 
Stormændene,  i  sit  personlige  Samvær  med  dem  har  bestræbt 
sig  for  at  vinde  de  enkelte,  og  at  det  ikke  sjælden  er  lykkedes 
for  hende.  Vi  ser  hende  idelig  mægle  i  deres  Stridigheder 
Mand  og  Mand  imellem  og  ad  fredelig  Vej  bøje  selv  de  stiveste 
Halse.  Vi  horer  om,  hvordan  hun  stifter  Partier  mellem  de 
unge  og  selv  deltager  i  Bryllupsfesterne.  Ved  Kroningen  i 
Kalmar  takker  de  forsamlede  Stormænd  da  ogsaa  Dronningen 
,for  det,  hun  haver  med  os  omganget  og  nær  os  været."  At 
hun  ikke  mindre  har  været  mild  og  nedladende  i  sin  Færd 
over  for  Meningmand,  derpaa  tyder  hendes  Formaninger  i 
den  Retning  til  Erik.  Selv  i  hendes  officielle  Aktstykker  her- 
sker der  ofte  en  vis  hjertelig  Tone.  En  Kundgørelse  til  Be- 
folkningen i  Upsala  Stift  slutter  saaledes:  „Og  bede  vi  alle, 
Klerke,  Landbo,  Bønder  og  Almue  venligt  og  kærligt,  at  hvis 
Vi  og  Vore  Fogeder  hidtil  have  gjort  Eder  noget  imod,  at  I 
det  for  Guds  Skyld  Os  og  dem  forlade.  Vi  ville  Eder  gerne 
yderligere  til  Vilje  og  Gode  være,  hvor  vi  kunne  og  formaa." 
Om  et  virkeligt  Hjertelag  for  de  smaa  og  forurettede  i  Sam- 
fundet vidner  nogle  testamentariske  Bestemmelser,  Margrethe 
traf  Aaret  før  sin  Død.  Heri  betænkes  „husarmt  Folk,  som 
intet  haver,"  og  navnlig  „fattige  Jomfruer  og  Mænd  for  det, 
som  sket  er  i  Orlogen."  Især  skal  der  sørges  for  „Kvinder 
og  Møer,  som  man  kan  spørge  og  faa  at  vide,  at  de  er  bleven 
krænkede  i  denne  Orlog,"  og  der  skal  stiftes  Sjælemesser  for 
dem,  der  er  faldne  i  Krigen,  „hvad  heller  de  have  været  med 
Riget  eller  imod." 

Et  fremtrædende  Træk  hos  Margrethe  er  hendes  religiøse 
Interesse,  som  gav  sig  Udslag  i  en  Gavmildhed  mod  Kirker 
og  Klostre,  hvortil  der  ikke  findes  Mage  i  vor  Historie.  Naar 
hun  saaledes  med  den  ene  Haand  bortskænkede  til  Gejstlig- 
heden, hvad  hun  med  den  anden  møjsommeligt  havde  fra- 
vristet Adelen,  maa  en  stor  Del  af  Forklaringen  sikkert  søges 
i    politisk  Beregning.     Kirkens  Venskab    var   jo,    som   vi   har 

set,  en  af  Kongemagtens  Støtter  i  hendes  System.  Ligesaa 
sikkert  er  det  dog,  at  alt  ikke  er  forklaret  hermed.  Hos 
Margrethe,  som  bedre  end  nogen  vidste,  hvad  Besiddelsen  af 
Gods  og  en  vel  fyldt  Pengepung  betød,  ligger  der  utvivlsomt 
en  virkelig  Selvfornægtelse  bag  denne  Gavmildhed,  en  per- 
sonlig Opofrelse,  som  har  sin  Rod  i  et  vist  Maal  af  oprigtig 
religiøs  Følelse.  Efter  Tidens  Skik  og  i  Overensstemmelse 
med  sin  praktiske  Natur  søgte  hun  da  Tilfredsstillelse  for 
denne  Følelse  paa  væsentlig  udvortes  Maade. 

Barndomsindtrykkene,  Forbindelsen  med  den  hellige  Bir- 
gittes Slægt  har  paa  dette  Punkt  rimeligvis  været  af  nogen  Betyd- 
ning for  Margrethe.  Herpaa  tyder  ogsaa  hendes  stærke  For- 
kærlighed for  Vadstena,  selv  om  en  politisk  Bevæggrund  vel  nok 
har  været  medvirkende  til  Dronningens  overordentlige  Begun- 
stigelse af  dette  fornemme  Kloster.  Engang  under  en  fortrolig 
Samtale  med  Munkene  fortalte  hun  dem  følgende:  En  Kvinde, 
som  var  omgivet  af  mange  truende  Farer,  havde  haft  et  Syn. 
St.  Birgitte  havde  vist  sig  for  hende  og  sagt:  „Elsk  Brødrene  i 
Vadstena,  og  Du  skal  blive  reddet  fra  Dine  Farer."  Og  hun 
blev  glad  og  takkede  Gud.  Og  Dronningen  tilføjede,  hedder  det 
videre:  „Til  sin  Tid  skal  jeg  sige  Jer  Navnet  paa  denne 
Kvinde,"  men  Brødrene  sluttede,  belærte  af  Erfaringen,  at 
denne  Kvinde  var  hende  selv!  —  Ofte  og  længe,  undertiden 
en  hel  Maaned  ad  Gangen,  opholdt  hun  sig  i  Klostret.  Ogsaa 
her  fik  hun  Brug  for  sin  Evne  til  at  stifte  Fred,  da  hun  ved 
Juletid  i  Aaret  1400  maatte  mægle  mellem  Abbedissen,  som 
ikke  var  nogen  anden  end  hendes  fordums  Fostersoster  Inge- 
gerd, og  de  øvrige  Klosterfolk.  1  Julen  1403  lod  hun  sig  op- 
tage som  Søster,  saaledes  at  hun  —  uden  naturligvis  at  tage 
Sløret  —  fik  Del  i  Klostrets  aandelige  Goder.  Fra  dette 
Besøg  har  en  Klosterbroder  optegnet  følgende  lille  ejendomme- 
lige Træk:  Inden  sin  Afrejse  samlede  Margrethe  først  Non- 
nerne, saa  Munkene  i  Talestuen.  Her  gik  hun  rundt  og 
kyssede  hver  enkelt  ydmygt  paa  Haanden  til  Bekræftelse  paa 
sin  Optagelse  i  deres  Samfund.  En  Munk,  som  undsaa  sig 
for  Dronningen,  rakte  hende  da  sin  Haand,  indsvøbt  i  sin 
Kappe,  men  hun  sagde:  „Giv  mig  din  Haand  ubedækket;  jeg 
er  jo  nu  din  Søster." 

Dronning  Margrethe  døde  den  28de  Oktober  1412  ombord 

paa  sit  Skib  i  Flensborg  Fjord  —  ved  Kysten  af  den  om- 
stridte Jord.  Dens  Genvindelse  havde  været  i  hendes  Tanker 
til  det  sidste,  kun  fire  Dage  før  sin  Død  havde  hun  modtaget 
Hylding  af  Flensborg  Borgere.  I  Sorø  Klosterkirke  stedtes 
hun  til  Hvile,  saaledes  som  hun  selv  havde  ønsket.  Men 
allerede  næste  Aar  lod  Biskop  Peder  Lodehat  hendes  Lig 
fore  til  Roskilde,  som  det  synes  næsten  med  Vold,  og  her 
rejste  Kong  Erik  senere  sin  Fostermoder  et  pragtfuldt  Mindes- 
mærke, en  Marmorsarkofag,  hvis  Laag  var  smykket  af  en 
legemsstor  Gengivelse  i  Alabast  af  Dronningen  selv.  Frem- 
stillingen, der  rimeligvis  er  udført  i  Udlandet  og  først  en  halv 
Snes  Aar  efter  Margrethes  Død,  kan  ikke  gøre  Krav  paa 
Portrætlighed.  Kun  i  Historien,  i  hendes  Handlen  og  Virken 
er  der  efteriadt  os  et  Billede  af  denne  Kvinde,  den  sidste  og 
storste  af  Svend  Estridsøns  Æt. 


PHILIPPA. 

Tidlig  havde  Dronning  Margrethe,  for  at  se  sit  Haab  om 
en  ny  Kongeslægts  Fremvækst  opfyldt,  været  optaget  af  Tanken 
om  at  skaffe  sin  Fostersøn  en  Hustru,  og  det  blev  fra  Eng- 
land, at  den  første  Unionskonge  hentede  sin  Brud.  Her 
herskede  den  kloge  og  kraftige  Henrik  IV  af  Lancaster,  som  i 
sin  Regerings  første  Aar  søgte  Støtte  for  sin  ad  uretmæssig  Vej 
vundne  =^)  Kongemagt  ved  Forbund  med  fremmede  Magter. 
Hurtigt  faldt  hans  Øjne  paa  det  imponerende  Rige,  som  nylig 
under  Dronning  Margrethes  Ledelse  havde  rejst  sig  i  Norden,  og 
ved  Aar  1400  begyndte  Forhandlinger  om  Ægteskab  mellem 
hans  Datter  Philippa  og  Erik.  Længe  havde  de  dog  ingen 
Fremgang.  Kuriøst  nok  løftede  der  sig  netop  nu  for  første 
Gang  i  England  Røster  mod  disse  Barneforlovelser,  ved  hvilke 
Kongebørns  Ve  og  Vel  ofredes  paa  Politikkens  Alter.  „De 
bliver  gift  i  deres  spæde  Alder  uden  at  kunne  vælge  frit,  og 
sjælden  hersker  Kærligheden  der,"  hedder  det  i  et  Digt,  der  er 
skrevet  i  disse  Aar.    Noget  Udtryk  for  den  almindelige  Stemning 


•)  I  Aaret  139^^  fortrængte  Henrik,    som  tilhørte    en  yngre  Linie    af  det 
regerende  Kongehus,  sin  Fætter  Richard  II  fra  Tronen. 

har  dette  lyriske  Udbrud  dog  næppe  været.  Den  egentlige 
Anstødssten  var  Dronning  Margrethes  Utilbøjelighed  til  at  besegle 
Forbindelsen  med  et  nøje  Forbund  mellem  Norden  og  Eng- 
land —  med  sit  sædvanlige  kloge  Maadehold  ønskede  hun 
ikke  at  indvikle  sine  Riger  i  en  vidtsvævende  europæisk  Po- 
litik. Følgen  var  imidlertid,  at  Henrik  IV's  Iver  for  Partiet 
kølnedes  stærkt,  saa  at  Underhandlingerne  trak  i  Langdrag. 
I  Aaret  1405  var  man  dog  endelig  kommet  saa  vidt,  at  Phi- 
lippas Komme  til  Norden  daglig  ventedes,  og  Erik,  som  var 
paa  Rejse  i  Norge,  fik  af  sin  Fostermoder  Ordre  til  at  lade 
„Biskopper,  Riddere,  Fruer  og  Jomfruer"  drage  Bruden  i  Møde 
i  Bergen,  hvor  hun  skulde  lande,  men  ikke  selv  at  indfinde 
sig  ved  Modtagelsen,  „thi  det  staar  ej  vel,  at  han  fører  hende  om 
Land  med  sig."  Heraf  blev  dog  intet.  Forberedelserne  i  England 
trak  ud,  maaske  har  man  ikke  kunnet  blive  færdig  med  Brude- 
udstyret. Endnu  findes  en  Fortegnelse  over  Silkekaaberne, 
Bæverskindshuerne,  de  mange  Dragter  med  Slæb  af  hvidt 
Atlask  og  rødt  Fløjl,  med  perlestukne  Halskraver  og  broderede 
Ærmer,  kantede  med  Hermelin  osv.  Udgifterne  ved  dette 
Udstyr,  som  rigtignok  var  den  eneste  Medgift,  Philippa  med- 
bragte, beløb  sig  til  over  4000  £. 

Endelig  i  August  1406  foregik  den  højtidelige  Afrejse  fra 
Havnestaden  Lynn.  Efter  en  stormfuld  Overfart  landede 
Philippa  tilligemed  sit  fornemme  og  talrige  Følge  i  Helsing- 
borg, og  den  26de  November  stod  Brylluppet  „med  kongelig 
Pragt"  i  Lund  Ærkebispegaard. 

Kong  Erik  var  dengang  24  Aar  gammel  og,  efter  det 
engelske  Brudefølges  Beskrivelse,  „en  livlig,  kæk,  rask  Yng- 
ling", der  modtog  sine  Gæster  med  megen  Velvilje  —  „efter 
sin  Evne",  tilføjes  der  dog  overbærende,  thi  „med  hans  Be- 
levenhed var  det  ikke  meget  bevendt".  Englænderne  har 
aabenbart  været  sig  deres  Lands  og  Folks  højere  Stade  i 
europæisk  Kultur  bevidst,  saa  at  de,  efter  deres  Hjemkomst, 
Jidet  eller  intet  godt"  havde  at  berette  om  Danmark.  Selve 
den  gamle  Dronning  Margrethe  karakteriseredes  i  England  slet 
og  ret  som  en  barsk  Amazone,  der  med  Foragt  for  al  kvindelig 
Blodagtighed  havde  vundet  sin  Magt  med  Sværdet. 

For  Philippa  selv  har  dette  Forhold  dog  næppe  spillet 
nogen  Rolle.     Hun,  som  var  født  den  4de  Juli   1394,  var  kun 

12  Aar  gammel,  da  hun  blev  de  tre  nordiske  Rigers  Dron- 
ning, altsaa  endnu  ung  nok  til  at  lære  at  føle  sig  hjemme  i 
sit  nye  Fædreland,  hvad  hun,  efter  hendes  senere  Liv  at 
dømme,  virkelig  ogsaa  synes  at  have  gjort.  1  saa  Henseende 
var  det  sikkert  ikke  uden  Betydning,  at  Dronning  Margrethe 
til  Hofmesterinde  gav  hende  Fru  Catharina,  Datter  af  Fru 
Mærete,  som  jo  i  sin  Tid  havde  været  Margrethes  egen  Foster- 
moder, og  Enke  efter  Norges  Drost.  Hun  voksede  da,  lige- 
som i  sin  Tid  Margrethe,  op  i  en  Slægt,  der  var  lige  stærkt 
knyttet  til  Sverig  og  Norge,  og  i  hvilken  Mindet  om  Nordens 
Helgen  bevaredes  stærkt  og  levende  gennem  Familietradi- 
tionen. 

Om  Philippas  Opvækstaar  ved  vi  for  øvrigt  intet.  Det 
næste  Glimt,  vi  faar  at  se  af  hende,  viser  os  hende  som  den 
voksne  Kvinde,  staaende  ved  Kongens  Side  som  hans  trofaste 
og  virksomme  Hjælper.  Hun  styrer  Landet  under  Eriks  Fra- 
værelse paa  hans  Rejse  til  den  hellige  Grav  1423 — 24,  og  i 
det  mindste  een  klog  Foranstaltning  er  knyttet  til  hendes  Navn 
som  Regentinde,  nemlig  en  Overenskomst  med  Hanseaterne, 
ved  hvilken  hun  lover  Købmanden  at  slaa  god  Mønt,  medens 
Erik  havde  opirret  Stæderne  ved  sin  slette  Mønt,  skønt  deres 
Venskab  var  af  Vigtighed  under  Kampen  med  Holstenerne. 
Kongen  synes  rigtignok  ikke  at  have  fortsat  denne  kloge  Politik, 
og  et  Par  Aar  senere  truede  Hanseaternes  Flaade  som  Hol- 
stenernes Forbundsfælle  den  ene  Gang  efter  den  anden  Dan- 
marks Kyster.  Under  disse  Forhold  hører  vi  atter  om  Philippas 
Virksomhed  —  hun  laaner  selv  de  danske  Stormænd  Penge 
til  Udrustning  af  Skibe,  et  Tog  mod  Stralsund,  som  for  øvrigt 
mislykkedes,  tilskrives  hende,  og  et  Par  Menneskealdere  senere 
vidste  man  at  fortælle  om,  hvorledes  hun  opmandede  de 
Danske  mod  Hanseaternes  Flaade,  da  den  lagde  sig  for  Køben- 
havn 1428,  saa  at  Sejren  i  første  Række  skyldtes  hende.  Det 
er  dog  især  i  Forbindelse  med  Sverig,  at  Philippas  Navn 
nævnes.  Paa  gentagne  Rejser  op  i  dette  Rige,  hvor  der  var 
megen  Utilfredshed  med  den  langvarige  og  besværlige  Krig, 
var  det  hendes  vanskelige  Opgave  at  berolige  de  misfornøjede 
og  at  formaa  dem  til  fornyede  Anstrengelser.  Det  synes 
virkelig  at  være  lykkedes  hende.  —  „Vi  have  vel  forstandet 
af  vor  kære  Husfrue  Philippa,"  skriver  Kongen  til  det  svenske 

Danske  Dronninger.  5 

Rigsraad  1426  efter  Dronningens  Hjemkomst  fra  en  af  disse 
Rejser,  „at  I  hende  saa  nu,  som  I  have  altid  før  gjort,  have 
undfanget  paa  Vore  Vegne  med  al  Velvilje  og  Kærlighed  og 
bevist  Eder  saa  mod  Os  og  hende  i  al  Troskab  og  Ære,  at 
baade  Vi  og  hun  med  al  Kærlighed  takke  Eder." 

Under  et  af  sine  Ophold  i  Sverig  døde  Philippa  i  Vad- 
stena Kloster  Helligtrekongers  Aften  1430.  Den  svenske  Rim- 
kronike  mindes  hende  med  følgende  Linier: 

Ther  nast  epter  moth  jwla  tijdha 

drothninga  philippa  wilde  tha  til  sverige  rijda 

tha  hon  til  wazstena  kum 

ther  doo  then  edhla  førstinna  from 

henne  lijk  the  ther  begraffua 

och  bodhe  gudh  henne  siel  haua. 

Godt   og   lyst   var   det  Minde,    hun   efterlod   sig   i    hele 
Norden,   ikke   blot   i   Danmark,    men   hvad   der   i   denne   af 
Unionskampe  opfyldte  Tid  er  værd  at  lægge  Mærke  til,  ogsaa 
i  Sverig.    Selv  i  hendes  fjærne  Hjemlands  Krøniker  lyder  der 
Lovord  om  hende.   „De,  der  kender  hende,  siger,  at  hun  voksede 
op  til  saa  stor  Visdom,  at  alle  Rigets  Sager  forelagdes  hende," 
fortæller  en  engelsk  Historiker,   der  som  Dreng  havde  staaet 
blandt   Tilskuerne   ved    Philippas    Brudefærd   i    Lynn.     Ikke 
mindst    har  Hengivenheden   for   hende  sikkert   været   i  Vad- 
stena,   hvor   vi    atter    og    atter    træffer    hende    paa    Besøg. 
Utrættelig   stod    hun  Ordenen    bi  i  alle  Vanskeligheder  „som 
dens  Moder  og  trofaste  Beskytterinde;"  i  Breve  til  sin  Broder, 
Kong  Henrik  V,    til    den    tyske   Kejser,    til  Paven    taler    hun 
dens  Sag,   og,   efter   hvad   der  fortælles  i  Klosterets  Dagbog, 
„viste  Dronningen  sig  langt  mere  rundhaandet  med  Gaver  og 
Udgifter   end  Kongen."  —  Ret   betegnende    er  et  enkelt  lille 
Træk    fra  Vadstenas  Historie.     Klosterfolkene    havde   begaaet 
den  Uforsigtighed    ikke   at  modsætte   sig  Opførelsen  af  nogle 
Huse  i  brandfarlig  Nærhed  af  Klostrets  Bygninger.  I  sin  Iver 
for   deres  Vel   bebrejder  Kongen   dem   dette  i  et  Brev,    hvor 
Tonen,  trods  den  utvivlsomt  gode  Mening,  er  streng  og  barsk. 
To  Dage  efter  kommer  der  saa  Brev  til  Vadstena  fra  Dron- 
ningen,  som   moderligt  forklarer  sine  „kære  Børn",    hvorved 

de  har  forset  sig  mod  Kongen  og  formaner  dem  til  ved  Efter- 
givenhed at  afvende  hans  Vrede.  Ved  denne  Evne  til  at  glatte 
efter,  hvor  Erik  havde  forløbet  sig,  har  Philippa  sikkert  ofte 
gavnet  sin  heftige  Husbond,  ikke  mindst  i  Sverig,  hvor  en 
saadan  Virkning  af  hendes  Optræden  er  umiskendelig. 

Det  Savn,  Kong  Erik  følte  ved  sin  Hustrus  Død,  gav  han 
Udtryk  ved  rundt  om  i  Rigerne  at  indstifte  en  Gudstjeneste, 
saa  storartet,  som  man  endnu  aldrig  havde  kendt  den  i  Norden. 
Psalteren  skulde  lyde  evigt.  Dag  og  Nat,  til  Guds  Ære, 
Kongen  og  hans  kære  Hustru  Philippa,  som  „lige  til  sin  Død" 
har  vist  sig  ham  „tro  og  ærlig",  til  Sjælegavn. 


DOROTHEA, 

Kristoffer  af  Bajerns  og  Kristian  i's  Dronning. 

„Vider,  at  Vi  med  Guds  Naade  ville  holde  vort  Bryllup 
første  Søndag  efter  Bartholomæi  Dag  næstkommendes  her  udi 
Kjøbenhavn.  Thi  bede  Vi  kærligen,  at  I  rette  Eder  derefter, 
saa  at  I  kommer  hid  til  Os  Søndagen  før  Bartholomæi  Dag 
det  seneste,  saa  at  I  fare  ind  med  Os  imod  Vor  Fæstemø,  at 
I  for  Vor  Skyld  reder  Eder  kostelig  ud  med  kostelige  Klæder, 
Smykker  og  andre  saadanne  Stykker  og  med  Eders  bespændte 
Karm  og  fagre  Heste  og  vel  udredte  Svende  og  gører  Eder 
glade  med  Os  den  Tid  over  og  værer  Gud  og  Os  velkomne. 
In  Christo  valete."  Saaledes  skrev  den  unge  Kong  Kristoffer 
af  Bajern  i  Sommeren  1445  til  en  dansk  Adelsfrue,  Otte 
Nielsen  Rosenkrans's  Hustru,  Elne.  Kort  før  var  Forlovelsen 
mellem  ham  og  den  fjortenaarige  Dorothea  af  Brandenburg 
bleven  aftalt,  og  endnu  samme  Aar  hjemførtes  Bruden  af  sine 
Forældre  til  Danmark.  Sikkert  har  mange  gode  Mænd  og 
Kvinder  modtaget  samme  venlige  indbydelse  som  Fru  Elne 
og  er  da  „faret"  med  Kongen  imod  hans  „Fæstemø",  da  han 
en  Septemberdag  red  hende  i  Møde  i  festligt  Optog,  forrest 
„24  Drenge  paa  24  hvide,  smukke  Hingste,  alle  i  Ridderdragt," 
som  det  hedder  i  en  tysk  Kronike.  I  otte  samfulde  Dage 
fejredes  Brylluppet  i  København,  „paa  Turnering  og  Spil  og 
Dans  var  der  ingen  Ende,"  og  de  danske  og  svenske  Adels- 
mænd, som  havde  klædt  sig  i  Gyldenstykke  og  Damask,  „og 

ikke  vilde  staa  tilbage  for  Kongen,"  har  sikkert  gjort  deres 
bedste  for  at  kappes  med  de  mange  tyske  Fyrster,  som  led- 
sagede Bruden.  At  der  virkelig  har  været  et  Modsætnings- 
forhold mellem  de  nordiske  og  de  tyske  Gæster,  kan  vi  læse 
af  den  svenske  Rimkrønikes  Beretning  om  Brylluppet.  Denne 
er  ganske  vist  i  hoj  Grad  fjendtligsindet  mod  Kristoffer  og 
derfor  ikke  nogen  paalidelig  Kilde,  men  det  er  dog  paafaldende, 
naar  det  her  hedder 

thz  hoffuith  kan  ey  prisas  mere 

ty  thz  stod  ey  fulla  daga  tre 

sidan  skulle  hwar  sik  sielff  forsee 

badhe  om  fodher  saa  oc  om  maath 

ther  aff  hørdis  mangs  ond  laath 

them  tydzske  gaffs  nogh  hwar  the  woro 

an  the  swenska  jo  omboro. 

—  særlig  naar  man  sammenligner  denne  Skildring  med  de 
tyske  Beretningers  Lovord  over  den  Gæstfrihed,  der  udfoldedes. 
Kristoffers  og  Dorotheas  Ægteskab  synes  at  have  været 
lykkeligt,  i  det  mindste  mindedes  hun  altid  senere  sin  første 
Ægtefælle  i  de  talrige  Sjælemesser,  hun  indstiftede  for  sig  og 
sine  nærmeste.  For  øvrigt  omtales  den  purunge  Dronning 
kun  ved  en  enkelt  Lejlighed  i  de  faa  Aar,  hun  var  Kristoffers 
Hustru,  det  var,  da  Kongeparret  Aaret  efter  Brylluppet  foretog 
en  Rejse  til  Sverig.  I  Vadstena  blev,  fortæller  Klostrets  Dag- 
bog, „den  hellige  Birgittes  Hoved  baaret  helt  ud  i  Forhallen 
til  Ære  for  Dronningen."  I  Stockholm  var  Karl  Knutson 
Kongens  Gæst,  og  Rimkrøniken,  som  benytter  enhver  Lejlig- 
hed til  Forherligelse  af  denne  sin  Helt,  ved  at  fortælle  om, 
hvilket  gunstigt  Indtryk  han  gjorde  paa  Dronningen,  som 

bød  marsken  offta  til  sith  bord 

oc  haffde  mz  hanum  mangt  gamans  ord. 

Kun  halvtredje  Aar  efter  Brylluppet  døde  Kristoffer  i 
Januar  1448,  og  Situationen  har  sikkert  været  vanskelig  nok 
for  den  attenaarige,  barnløse  Enkedronning  i  den  ni  Maaneders 
Mellemregering,  som  paafulgte,  inden  Landet  fik  en  ny  Konge 

—  og  hun  en  ny  Husbond.  Hun  synes  at  have  forsøgt  paa 
at  gøre  nogen  Indflydelse  gældende,  men  Forsøget  strandede 
paa  Rigsraadets  Modstand,  og  det  fortælles,  at  man  „ikke 
vilde  indlade  Dronningen  paa  noget  Slot  i  hele  Riget."  Hendes 
tyske  Slægtninge  ønskede  hende  gift  med  Kongen  af  Polen, 
hvorimod  Rigsraadet  sikkert  har  foretrukket,  at  Dorothea  blev 
i  Landet,  da  der,  hvis  hun  forlod  Danmark,  skulde  svares 
hende  en  betydelig  Pengesum  til  Erstatning  for  hendes  rige 
Livgeding.  En  Udsigt  til  at  opnaa  dette  aabnede  sig,  da  den 
unge  Grev  Kristian  af  Oldenborg  kom  paa  Tale  som  Kongs- 
emne,  og  Resultatet  blev  da,  at  „Dronning  Dorothea  og  Kronens 
Stænder  af  Danmark  valgte  Kristian  for  hans  adelige  Dyds, 
Dueligheds  og  Retfærdigheds  Skyld  til  deres  Konge  og  Herre." 
Hundrede  Aar  senere  fortaltes  det,  at  Dorothea  havde  været 
forelsket  i  Adelsmanden  Knud  Henriksen  Gyldenstjerne,  men 
Sagnet  er  kun  lidet  troværdigt,  og  der  er  ingen  Grund  til  at 
tvivle  om,  at  hun  med  Glæde  har  skænket  den  statelige  og 
vindende  Kristian,  Danmarks  udvalgte  Konge,  sin  Haand.  — 
Den  26de  Oktober  1449  stod  da  Brylluppet,  om  hvilket  der  i 
en  samtidig  Krønike  findes  den  kuriøse  Bemærkning,  at  „Om- 
kostningerne var  ikke  saa  store,  og  Rigets  Raad  var  der  ikke; 
derfor  kan  det  ikke  vare  længe,  inden  der  bliver  Uvilje  mod 
Kongen." 

Denne  Spaadom  gik  dog  ikke  i  Opfyldelse,  tværtimod 
mødte  Kristian  I  som  bekendt  i  de  første  Aar  efter  sin  Tron- 
bestigelse kun  Medgang  og  Velvilje.  Stor  Glæde  vakte  en 
Kongesøns  Fødsel  i  Efteraaret  1450.  „Alle  lovede  Gud  med 
endrægtig  Stemme,"  fortæller  en  Landsmand  af  Dorothea,  som 
da  opholdt  sig  i  Danmark,  „over  at  der  paa  Fædrelandets 
Jord  endelig  var  født  Landet  en  Konge,  hvad  der  ikke  var 
sket  i  hundrede  Aar."  Begge  de  ældste  Sønner,  Olaf  og  Knud, 
døde  imidlertid  som  smaa,  men  1455  fodtes  den  tredje  Søn, 
Hans,  gennem  hvem  Dorothea  skulde  blive  Stammoder  til  det 
oldenborgske  Kongehus. 

Det  var  dog  langt  fra,  at  Dorothea  nøjedes  med  kun  at 
være  sine  Børns  Moder.  Tværtimod  sporer  vi  hendes  Virk- 
somhed paa  mange  andre  Omraader.  Under  Kongens  Fra- 
værelse var  det  hende,  der  styrede  Landet,  en  Post,  som  Hk 
ikke  ringe  Betydning  paa  Grund  af  Kristians  mange  Krigstog 

til  Sverig  og  lange  Udenlandsrejser  Syd  paa.  Med  hvilken 
Energi  hun  tog  dette  Hverv  op,  sporer  vi  i  et  Brev,  hun  1456 
skrev  til  Fogeden  Niels  Eriksøn  med  Befaling  til  hurtigst 
mulig   at   sende  Kongen  Hjælp   til  Sverig    „saafremt   I  ej  vil, 


Kristian  I  og  Dorothea- 

at  vor  naadige  Herre  skal  fly  af  Marken  for  Eders  Forsøm- 
melses Skyld,  hans  Naade  og  Rigerne  til  stor  drabelig  For- 
cJærv  og  Skade."  Selv  naar  Kongen  var  hjemme,  brugte  han 
undertiden  hendes  Hjælp,  særlig  i  Hertugdømmerne,  hvor  vi 
gentagne  Gange   træffer    Dronningen   i  Aarene   1469-70  med 

det  vanskelige  Hverv  at  skaffe  Ro  til  Veje  blandt  de  ret  ure- 
gerlige holstenske  Stormænd. 

Det  var  dog  navnlig  i  Tiden  umiddelbart  efter  Kristian  Ts 
Død,  at  hans  Enkedronning  syntes  kaldet  til  at  udøve  en  større 
Indflydelse  paa  Rigets  Skæbne  end  nogen  anden  —  takket 
være  de  Foranstaltninger,  som  Kongen  havde  truffet  før  sin 
Død.  Begge  Hertugdømmerne  var  pantsatte  hende,  og  i  Konge- 
riget havde  hun  Befaling  over  alle  Slottene  med  deres  væbnede 
Styrke,  Slotslovene  holdtes  til  hendes  Haand,  som  det  hedder 
i  Tidens  Sprog.  Denne  Magtstilling  søgte  Dorothea  at  be- 
nytte til  at  skaffe  sin  yngste 
Søn  Frederik  saa  meget  af  Fa- 
derens Lande  som  muligt,  helst 
foruden  begge  Hertugdømmer 
ogsaa  passende  Len  i  Konge- 
riget, „hvorudover  hun  kan 
holdes  for  at  have  været  bedre 
Moder  end  Dronning,"  som  Hol- 
berg siger.  Lykkeligvis  stran- 
dede dog  dette  Forsøg  paa  at 
indføre  den  i  Tyskland  alminde- 
lige Udstykning  af  Lande  og 
Riger  i  Danmark,  Frederik 
maatte  nøjes  med  Hertugdøm- 
merne, hvor  han  endda  maatte 
dele  Magten  med  Hans. 

Hvad  der  maa  have  bidraget  meget  til  at  give  Dorotheas 
Stilling  Fasthed  i  de  mange  Aar,  i  hvilke  hun  var  Danmarks 
Dronning  og  Enkedronning,  var  de  store  Besiddelser  af  Landenes 
Jord,  hun  sad  inde  med.  Først  og  fremmest  Livgedinget:  i  Dan- 
mark Haraldsborg  og  Skjoldenæs  Len  samt  Byerne  Roskilde  og 
Ringsted,  i  Norge  Jemteland.  Men  desuden  var  hun,  i  Følge 
Panteret  eller  Gave  fra  Kongen,  Herre  over  Abrahamstrup, 
Kallundborg,  Lolland,  Falster  (eller  i  det  mindste  store  Dele 
deraf)  og  Viken.  Hertil  kom  de  talrige  Besiddelser  i  Her- 
tugdømmerne. Den  Maade,  paa  hvilken  hun  erhvervede  disse, 
er  meget  karakteristisk  saavel  for  hende  som  for  Kristian. 
Som  bekendt  var  Kongens  økonomiske  Forhold  ahid  for- 
tvivlede   —    i  Aaret  1471   maatte  Dorothea  saaledes  pantsætte 


Dronning  Dorothea  som  Enke. 

sine  Smykker  i  Lubeck  for  at  skaffe  Penge  til  Veje  —  og 
navnlig  havde  han  maattet  gøre  store  Laan  hos  de  holstenske 
Herrer,  som  til  Gengæld  havde  faaet  en  Mængde  af  Slottene 
i  Hertugdommerne  i  Pant.  I  Slutningen  af  hans  Regering 
sporer  man  imidlertid  en  fast  og  konsekvent  Indgriben  fra 
Dronningens  Side  i  dette  for  Kongemagten  højst  uheldige 
Forhold.  Paa  Kongens  Vegne  udbetaler  hun  snart  een,  snart 
en  anden  af  Ridderne  store  Pengesummer,  men  de  herved 
indloste  Slotte  pantsættes  derpaa  ofte  atter  til  hende  —  hun 
har  aabenbart  fundet  og  sikkert  med  Rette,  at  Slottene  var 
bedre  forvarede  i  hendes  end  i  Kongens  Hænder.  Det  vigtige 
Slot  Flensborgs  Indløsning  kan  vi  saaledes  følge  Skridt  for 
Skridt.  I  Følge  Overenskomst  af  1480  afbetaler  hun  Pante- 
summen i  Løbet  af  otte  Aar,  hvert  Aar  med  en  Punktlighed, 
som  viser  hendes  Dygtighed  i  Finanssager. 

At  Dorothea  har  været  en  Dame,  som  forstod  at  holde 
fast  paa,  hvad  hun  havde,  og  som  interesserede  sig  meget  for 
at  erhverve  mere,  faar  man  ogsaa  ad  andre«  Veje  et  stærkt  Ind- 
tryk af,  thi  hvad  vi  iøvrigt  hører  om  hende,  samler  sig  væsenlig 
om  to  lange  Retsstridigheder,  som  hun  begge  førte  gennem  en 
Aarrække  for  at  vinde  den  Ejendom,  hun  mente  at  have  Ret 
til.  I  Aaret  1464  døde  hendes  Fader,  Markgrev  Johan,  og 
Dorothea  gjorde  øjeblikkelig  Krav  paa  sin  Arv  hos  sin  Far- 
broder Albrecht.  Denne  erklærede  imidlertid,  at  hans  Broder 
intet  havde  efterladt  sig,  hvilket  var  troligt  nok,  da  Johan  alle 
sine  Dage  havde  været  i  Pengetrang,  særlig  paa  Grund  af  sit 
Guldmageri.  Dorothea  opgav  dog  ikke  Sagen  og  skyede  i  de 
følgende  Aar  ingen  Anstrengelser  for  at  faa  sin  formentlige  Ret. 
Til  forskellige  tyske  Fyrster,  til  Kejser  og  Pave  sendte  hun  sine 
Skrivelser  for  at  opnaa  deres  Mægling  og  Bistand,  men  lige 
meget  hjalp  det  —  i  sin  Farbroder,  som  var  en  af  Tidens  største 
Begavelser,  havde  hun  fundet  en  overlegen  Modstander. 

Paa  et  andet  Omraade  viste  Dorothea  samme  Ihærdighed 
for  at  faa  alt,  hvad  der  formentlig  tilkom  hende.  Til  det  Liv- 
geding,  som  Kristoffer  havde  overladt  hende  og  Kristian  senere 
stadfæstet,  hørte  ogsaa  betydelige  Strækninger  i  Sverig.  Som 
naturligt  var,  vægrede  Sten  Sture  sig  ved  at  anerkende  hendes 
Ret  til  svensk  Livgeding,  og  Dorothea  søgte  da  Hjælp  hos 
Paven.     Den  Bandstraale,    som    det    efter    mange  Aars  hidsig 

Tvekamp  mellem  de  danske  og  svenske  Underhandlere  ved 
Pavehoffet  lykkedes  hende  at  udvirke,  var  dog  ikke  mægtig 
nok  til  at  skaffe  hende  en  Fodsbred  Jord  af  Sverig.  Derimod 
opnaaede  hun  at  forbitre  Forholdet  mellem  de  to  Riger,  og 
navnlig  maatte  det  virke  til  Skade,  at  hun  gentog  sine  Krav 
efter  Kristians  Død,  da  Hans  søgte  at  blive  ogsaa  Sverigs 
Konge.  Det  lykkedes  dog  at  formaa  hende  til,  i  Tilfælde  af 
Unionens  Fornyelse,  at  opgive  sit  Forlangende,  men  hun  har 
sikkert  kun  gjort  det  modstræbende  —  „finde  Vi  i  ingens 
Raad,  at  vi  derfor  skulde  gaa  glip  af  vort  Livgeding,"  skriver 
hun  paa  denne  Tid  til  Sønnen  —  og  da  Hans  ikke  vandt 
Kongemagten  i  Sverig,  fortsattes  Striden,  indtil  Paven  i  Aaret 
1490  finder  det  fornødent  at  formane  Dorothea  til  nu  „at  vende 
Sindet  til  Fred." 

Under  disse  lange  Kampe  for  at  faa  sit  Gods,  havde 
Dorothea  imidlertid  ikke  ladet  sig  nøje  med  at  sidde  hjemme 
i  Danmark  og  skrive  Breve.  Ikke  mindre  end  to  Gange 
foretog  hun  den  lange  Rejse  til  Rom  for  personlig  at  paakalde 
Pavens  Bistand  —  og  for  at  besøge  den  hellige  Stad,  Maalet 
for  enhver  from  Katholiks  Længsel.  Thi  „en  overmaade  from 
Fyrstinde"  var  Dorothea,  for  at  bruge  Povl  Helgesens  Udtryk. 
Rundt  om  i  begge  Riger  stiftede  hun  Sjælemesser  for  sin 
Familie  og  sig  selv,  og  sammen  med  Kong  Kristian  oprettede 
hun  Helligtrefoldighedskapellet  i  Roskilde  Domkirke,  som  hun 
senere  blandt  andre  kostelige  Relikvier  skænkede  „tvende 
Hoved  af  de  1 1000  Jomfruer."  En  særlig  Kærlighed  havde 
hun  til  Franciskanerne,  navnlig  til  den  strenge  Retning  inden 
for  Ordenen,  de  saakaldte  Observansbrødre,  og  med  Rette 
kaldes  hun  i  Ordenshistorien  deres  „enestaaende  Velynder  og 
ganske  særlige  Beskytterinde." 

Ogsaa  paa  Romerrejserne  træder  Dorotheas  religiøse 
Interesse  stærkt  frem  —  uden  dog  at  overskygge  hendes  Sans 
for  denne  Verdens  Ting.  Sin  første  „Kirchfart"  foretog  hun 
i  Aaret  1475,  Aaret  efter  Kong  Kristians  berømte  Romerrejse. 
Der  er  imidlertid  en  betegnende  Forskel  paa  de  to  Ægtefællers 
Pilgrimsfarter.  Kongen  rejste  under  megen  Pragtudfoldelse, 
ved  sin  vindende  Personlighed  gjorde  han  overalt  et  for- 
træffeligt Indtryk,  men  Udbyttet  af  Rejsen  var  mindre  til- 
fredsstillende       alle  hans  storpolitiske  Planer  faldt  til  jorden. 

Dronningens  Rejse  derimod  foregik  under  langt  beskednere 
Former  og  havde  et  stærkere  religiøst  Præg.  Hun  var  klædt 
i  Nonnedragt,  og  i  Rom  var  hun  saa  optaget  af  at  besøge 
Kirker  og  Klostre,  at  hun  glemte  at  passe  Spisetiderne.  Takket 
være  sin  Søstersøn,  Kardinal  Gonzaga,  opnaaede  hun  en  Del 
Buller,  ovenikøbet  gratis.  Af  disse  var  een  rettet  mod  alle,  som 
foreholdt  hende  hendes  Ejendom  o:  Kurfyrst  Albrecht  og  Sten 
Sture.  En  anden  bør  for  bestandig  sikre  Dronning  Dorotheas 
Romerrejse  en  Plads  i  dansk  Aandslivs  Historie,  idet  den  inde- 
holdt Pavens  Tilladelse  til  Oprettelse  af  Københavns  Universitet. 

Undervejs  havde  Dorothea  benyttet  Lejligheden  til  at  be- 
søge sin  Familie,  baade  Farbroderen  Albrecht  i  Ansbach  og 
Søsteren,  Markgrevinde  Barbara  i  Mantua.  I  Ansbach  traf 
hun  imidlertid  ikke  Kurfyrsten  hjemme,  men  Kurfyrstinde 
Anna,  som  havde  en  ikke  ringe  humoristisk  Aare,  gav  senere 
sin  Mand  en  levende  Skildring  af  Besøget.  Alt,  hvad  Dron- 
ningen fik  Øje  paa,  vilde  hun  have,  fortæller  Anna.  Sin 
Ordenskæde  maatte  hun  saaledes  give  hende,  da  Dorothea 
havde  faaet  at  vide,  at  den  var  af  Guld.  „Havde  der  været 
noget  ved  Haanden,  som  havde  været  Eders  Kærligheds,  hun 
havde  taget  det,  hun  mener,  hun  har  Ret  dertil."  Aabenbart 
har  Dronningen  villet  sikre  sig  i  det  mindste  noget  af  sin  Arv 
paa  denne  nemme  Maade!  Forfængelig  var  hun  ogsaa.  Hun 
vilde  endelig  prøve  Annas  Hovedtøj  og  fandt  saa  meget  Behag 
i  sig  selv,  da  hun  saa  sig  med  det  i  Spejlet,  at  hun  gik  ud 
til  sine  Folk,  for  at  de  ogsaa  skulde  se  hende  med  Pynten. 
Det  maa  dog  huskes,  at  Kurfyrstinden  paa  Grund  af  den 
lange  Arvestrid  ikke  kan  betragtes  som  nogen  upartisk  Dommer, 
men  ejendommeligt  er  det,  at  Dorotheas  Forhold  til  hendes 
Familie  stadig  er  saa  uvenligt  paa  en  Tid,  da  Kong  Kristian 
derimod  stod  paa  den  venligste  og  fortroligste  Fod  med  hendes 
Farbroder,  Kurfyrst  Albrecht. 

Tretten  Aar  senere  træffer  vi  atter  Dorothea  i  Rom,  nu 
som  Enkedronning.  Pavens  Ceremonimester,  en  Mand,  der 
var  meget  nøjeregnende  med  alle  ydre  Former,  har  efterladt 
en  ret  kuriøs  Skildring  af  hendes  Besøg.  Han  tog  imod  hende 
med  et  højtideligt  Optog  af  Kardinaler,  men  „Dronningen, 
som  havde  en  Hat  paa  Hovedet  oven  paa  Sløret,  tog  den 
ikke    af  som  Tegn    paa  Høflighed,    og    viste    sig    heller   ikke 

ellers  hverken  beleven  eller  velvillig."  Hendes  Vicekansler 
var  „en  Mand,  der  var  ganske  blottet  for  Optræden,  en  kom- 
plet Bonde."  Til  Trods  for  det  sørgelig  mislykkede  Ceremoniel 
opnaaede  Dorothea  dog,  hvad  hun  vilde.  Hun  fik  atter  Buller 
mod  Sten  Sture  og  sine  tyske  Slægtninge  med  sig  hjem,  og 
hun  fik  talt  sine  kære  Observansbrødres  Sag  hos  Paven. 

Sine  sidste  Aar  tilbragte  Dorothea  for  det  meste  i  Kal- 
lundborg.  Den  10de  November  1495  døde  hun  paa  sin 
Gaard  i  Roskilde  og  blev  begravet  i  Helligtrefoldigheds  Kapel 
ved  Kong  Kristians  Side.  —  „Hun  var  en  Kvinde  af  en  sjælden 
Klogskab,"  siger  Povl  Helgesen  om  hende,  „men  alt  for  paa- 
holdende,"  en  Karakteristik,  som  hendes  Liv  paa  mange  Maader 
bekræfter.  Ved  Fødselen  tilhørte  hun  den  fremadstræbende 
hohenzollernske  Slægt.  Hendes  Fader,  Johan  Alchymist,  var 
ganske  vist  svag  og  uduelig,  men  hos  hendes  Farbroder 
Albrecht  og  hos  hendes  Søster  Barbara  træder  Slægtens 
Klogskab  og  Energi  stærkt  frem,  og  de  samme  Træk  finder 
vi  hos  Dorothea  lige  fra  den  Tid,  da  hun  som  attenaarig  Enke 
søgte  at  gøre  sin  Indflydelse  i  Rigets  Anliggender  gældende, 
indtil  hun  som  en  gammel  Kone  for  anden  Gang  foretog  den 
lange,  besværlige  Romerrejse.  Paa  mange  Omraader  har 
hendes  udprægede  Personlighed  sat  Spor,  mest  dog,  hvor  det 
gælder  hendes  Ægtefælles  og  Børns,  og  allermest,  hvor  det 
gælder  hendes  egen  Interesse.  Særlig  skarpt  træder  hendes 
ejendommelige  Egenskaber  maaske  frem  i  Historien,  fordi 
hun  i  en  Menneskealder  stod  ved  en  Mands  Side,  som  i  meget, 
i  godt  som  i  ondt,  synes  at  have  været  vidt  forskellig  fra 
hende.  Ikke  blot  har  hun  sikkert  i  langt  højere  Grad  end 
Kristian  udmærket  sig  ved  Udholdenhed  og  Karakterfasthed, 
men  der  er  i  det  hele  noget  mere  tørt,  nøgternt  og  køligt 
over  hendes  Personlighed  end  over  den  fantasirige,  letbevæge- 
lige, undertiden  noget  stortalende  Konges.  Paa  en  slaaende 
Maade  kommer  denne  Forskel  frem  i  deres  Brevstil.  De  stærke 
Ord  og  Superlativer,  som  han  ynder,  finder  vi  ikke  i  Dorotheas 
Breve,  der  overhovedet  savner  den  Varme  i  Følelsen,  som 
Kongen  lægger  for  Dagen.  Naar  hun  aabenbart  i  langt  mindre 
Grad  end  han  har  haft  Evne  til  at  vinde  og  indtage,  staar  det 
maaske  ogsaa  i  Forbindelse  med  denne  Forskel  i  Temperamentet. 
—  Særlig  paafaldende   er  dog  Modsætningen,    naar  vi  vender 

os  mod  Dronningens  unægtelig  mest  fremtrædende  Egenskab, 
hendes  okonomiske  Sans  eller  „Paaholdenhed",  som  Povl 
Helgesen  ikke  uden  Berettigelse  udtrykker  sig.  Imidlertid  maa 
det  ikke  glemmes,  at  denne  Svaghed  under  de  givne  Forhold 
ofte  blev  hendes  Styrke.  Netop  fordi  hun  baade  paa  dette 
og  paa  andre  Punkter  supplerede  Kristian  I,  kunde  hun,  som 
det  hedder  hos  Kristian  Pedersen,  sige  „Kong  Kristian  mange 
mærkelige  Stykker  om  Rigernes  Bedste  og  Lejlighed,  som  han 
ikke  tilforn  vidste." 


KRISTINE. 

Kristine,  Kong  Hans's  Dronning,  fødtes  Julenat  1461  som 
ældste  Datter  af  Hertug  Ernst  af  Sachsen  og  Elisabeth  af 
Bajern  —  under  en  meget  gunstig  Konstellation,  fortælles  der. 
Stjernerne  fik  forsaavidt  Ret,  som  en  glimrende  Fremtid  syntes  at 
aabne  sig  for  den  sachsiske  Hertugdatter,  da  Danmarks  og 
Norges  Konge,  Kristian  I,  i  Aaret  1477  lod  anholde  om  hendes 
Haand  for  sin  ældste  Søn  Hans.  Aaret  efter  førtes  den 
sekstenaarige  Brud  til  Danmark  i  pragtfuldt  Optog  med  Ud- 
foldelse af  Riddertidens  hele  Glans.  Bruden  havde  to  gyldne 
Vogne,  og  selv  var  hun  iført  en  rød  Guldbrokades  Dragt, 
„som  slæbte  vel  6  Alen  efter  hende."  Hertug  Ernst  havde 
virkelig  opfyldt,  hvad  han  havde  lovet  i  Ægteskabskontrakten, 
at  sende  sin  Datter  af  Sted  „med  smuk  Klædning  og  al  søm- 
melig Pryd,  som  det  sømmer  sig  en  Fyrstinde  og  Dronning 
til  Danmark  og  vor  Ære."  I  Rostock  modtoges  hun  af  et 
stateligt,  dansk  Følge,  som  ledsagede  hende  gennem  Landet, 
og  lige  uden  for  København  drog  Kong  Kristian  hende  i  Møde 
med  et  beredent  Følge  paa  500  Mand,  alle  klædte  i  brunt. 
Efter  at  have  budt  „Frøken  Kristine"  velkommen,  vendte 
Kongen  tilbage  til  Byen,  og  den  udvalgte  Kong  Hans  selv 
red  nu,  med  et  Følge  paa  700  Ryttere,  alle  klædte  i  grønt. 
Bruden  i  Møde  — 

Den  Herre  fra  Hest,  den  Jomfru  fra  Karm, 
De  toge  huer  anden  i  Faffn  — 

som  det  hedder  i  den  gamle  Bryllupsvise,  der  som  en  Efter- 
klang af  Dagmarvisen  i  disse  Dage  lød  paa  Folkets  Læber. 
Næste  Dag,  den  6te  September,  fandt  Vielsen  Sted  i  Frue  Kirke. 

Halvtredje  Aar  efter  Brylluppet  besteg  Hans  Tronen  ved 
sin  Faders  Død,  og  seks  Uger  efter  at  Kristine  var  bleven 
Danmarks  Dronning,  fødte  hun  i  Nyborg  sit  første  Barn, 
Sønnen  Kristian.  Fyn  synes  tidlig  at  være  bleven  hendes 
Yndlingsopholdssted,  i  Nyborg  fødtes  ogsaa  det  næste  Barn, 
Datteren  Elisabeth,  og  saavel  Dronningen  som  Kongen  holdt 
af  at  gøre  Smaabesøg  rundt  paa  den  smilende  Øs  mange 
kongelige  Slotte,  undertiden  i  Selskab  med  den  gamle  Dron- 
ning Dorothea. 

Opholdt  Dronning  Kristine  sig  saaledes  kun  undtagelsesvis 
i  Hovedstaden,  synes  hun  heller  ikke  —  til  Forskel  fra  det 
15de  Aarhundredes  andre  Dronninger  —  at  have  taget  synderlig 
Del  i  Statsstyreisen.  Kun  ved  een  Lejlighed  ser  vi  hende  gribe 
ind  i  Nordens  Historie,  men  da  ogsaa  paa  en  Maade,  som  gør 
hende  Ære.  I  Januar  1501  drog  hun  sammen  med  sin  Ægte- 
fælle op  til  Sverig,  hvor  det  som  bekendt  fire  Aar  før  endelig 
var  lykkedes  Hans  at  blive  anerkendt  som  Konge.  Blandt 
de  ledende  svenske  Stormænd  var  der  dog  en  bestandig 
voksende  Uvilje  mod  Unionen  med  Danmark.  Et  talende 
Bevis  paa,  hvor  svanger  med  Mistænksomhed  og  mørke  Anelser 
Luften  var,  er  det,  at  Kong  Hans,  en  Dag  da  Dronningen 
ønskede  at  gaa  fra  Slottet  ned  i  Byen  til  Gudstjeneste,  var 
meget  betænkelig  ved  at  give  sin  Tilladelse  dertil  og  først  ved 
at  se  Dronningen  græde  lod  sig  bevæge.  Det  var  heller  ikke 
langt  fra,  at  Følgerne,  paa  Grund  af  de  Danskes  Nervøsitet, 
var  blevne  skæbnessvangre.  Thi  da  man  fra  Slottet  saa  Dron- 
ningen komme  gaaende,  omgivet  af  en  Del  svenske  Stormænd, 
anede  man  straks  ondt  og  havde  nær  skudt  Svenskerne  ned 
som  Fjender,  skønt  de  i  Virkeligheden  kun  havde  indfundet 
sig  i  den  uskyldige  Hensigt  at  gøre  Dronningen  deres  Op- 
vartning ved  at  ledsage  hende  tilbage. 

En  saadan  Tilstand  kunde  ikke  vedvare.  1  August  forlod 
Kongen  Sverig  for  at  hente  Hjælp  i  Danmark  mod  den 
truende  Rejsning,  medens  Kristine,  der  ikke  følte  sig  stærk 
nok  til  at  foretage  den  lange  Sørejse,  blev  tilbage.  Kort  efter 
begyndte  Svenskerne  at  belejre  Stockholm  Slot,  som  i  de 
følgende  otte  Maaneder  blev  forsvaret  af  Dronningen.  Dron- 
ning Kristine  viste  under  disse  Forhold  et  ikke  almindeligt 
Heltemod.    Stockholm  Slot  var  nu  foruden  Kalmar  den  eneste 

Plet  afSverig,  hvor  det  danske  Flag  vajede,  og  den,  der  ledede 
dets  Belejring,  var  ingen  anden  end  Hemming  Gad,  den  Mand, 
der.  naar  han  horte,  at  noget  ondt  var  hændet  Danmark, 
plejede  at  udbryde:  „Give  Gud,  det  saa  i  Sandhed  monne 
være!"  Det  var  ikke  første  Gang,  at  Hemming  Gad  tog 
Kampen  op  med  en  dansk  Dronning,  i  en  Aarrække  havde 
han  ved  Pavehoffet  ført  Sten  Stures  Sag  mod  Dronning 
Dorothea,  og  nu  stod  han  som  den  højtbegavede  og  ildfulde 
Leder  af  hele  den  svenske  Bevægelse  mod  Forbindelsen  med 
Danmark,  der  i  dette  Øjeblik  repræsenteredes  af  Dronning 
Kristine.  De  belejredes  værste  Fjende  blev  dog  ikke  An- 
griberne ude  fra,  men  den  ødelæggende  Skørbug,  der  efter- 
haanden  bredte  sig  inden  for  Besætningen.  Af  de  1000  Mand, 
som  denne  ved  Belejringens  Begyndelse  udgjorde,  bortreves 
de  900.  Til  sidst  kunde  man  end  ikke  overkomme  at  begrave 
Ligene,  der  da,  sammenhobede  i  Kældere  og  Taarne,  fyldte 
Luften  med  Stank.  Vinteren  var  imidlertid  gaaet,  og  forgæves 
ventede  Kristine,  efterat  Vandene  var  blevne  aabne,  hver  Dag 
Undsætning  fra  Danmark.  Endelig  den  6te  Maj,  da  der  af 
Besætningen  kun  var  70  udmagrede  Skikkelser  tilbage,  næppe 
stærke  nok  til  at  holde  deres  Vaaben  i  Haanden,  overgav 
hun  Slottet  til  Svenskerne.  Dagen  efter  kom  Kong  Hans 
med  sin  Flaade  til  Skærgaarden.  Dronningen  opholdt  sig  da 
i  Stockholm,  hvorhen  hun  efter  Kapitulationen  havde  begivet 
sig,  for  i  Følge  Overenskomsten  fri  og  frank  at  drage  til  Dan- 
mark, naar  Bestemmelse  var  truffet  om,  hvilket  Følge  der 
skulde  ledsage  hende.  Til  Trods  herfor  nægtede  Sten  Sture 
hende  nu  at  begive  sig  ud  paa  den  danske  Flaade,  ja,  han 
truede  Kong  Hans  med,  at  det  vilde  komme  til  at  gaa  ud 
over  Dronningen,  hvis  han  angreb  Stockholm.  Endnu  i  halv- 
andet Aar  holdtes  hun  tilbage  i  Sverig  som  Fange,  først  i 
Graabrødrekloster  i  Stockholm,  senere  i  Vadstena  Kloster. 
Det  var  Brud  paa  et  Løfte,  indgaaet  paa  „Ære,  Sandhed  og 
kristelig  Tro,"  Hr.  Sten  gjorde  sig  skyldig  i,  og  til  Tro- 
løsheden føjede  han  en  meget  lidet  ridderlig  Adfærd  mod 
Dronning  Kristine.  Hun  holdtes  ganske  afspærret  fra  al  For- 
bindelse med  Omverdenen,  saa  at  hun  i  al  denne  Tid,  som 
hun  selv  klager  over,  ikke  modtog  et  eneste  Brev  fra  sin 
Ægtefælle.    Og  saa  knapt  et  Underhold  tilstod  man  hende,  at 

hendes  Omgivelser  undertiden  led  Mangel  paa  det  nødvendigste. 
Endelig  i  Efteraaret  1503  lykkedes  det  Kong  Hans  efter  mange 
forgæves  Anstrængelser  at  udvirke  sin  Hustrus  Frigivelse. 
Efter  en  højtidelig  Afskedsgudstjeneste  i  Vadstena,  ved  hvilken 
Dronningen  førtes  op  til  Alteret  for  at  ofre  af  Sten  Sture  paa 
højre  og  Hemming  Gad  paa  venstre  Side,  drog  hun  med  et 
stort  Følge  til  Grænsen  og  blev  i  Halmstad  modtaget  af  sin 
ældste  Søn,  den  udvalgte  Kong  Kristian,  og  Danmarks  for- 
nemste Herrer  „med  stor  Højtidelighed  og  Glæde." 

Ser  vi  kun  denne  enkelte  Gang  Kristine  optræde  som 
Dronningen,  der  med  Heltemod  og  Fasthed  griber  ind  i  Dan- 
marks, ja  i  Nordens  Historie,  kan  vi  derimod  til  Gengæld 
kaste  et  Blik  ind  i  hendes  daglige  Livs  jævne  Gang,  og  den 
Skikkelse,  der  her  møder  os,  er  da  den  omhyggelige,  praktiske 
Husmoder,  den  fromme  kristne,  den  hjertensgode  Kvinde. 
Den  væsenlige  Kundskab  om  hendes  Liv,  især  naturligvis 
som  det  formede  sig  i  udvortes  Henseende,  henter  vi  fra 
hendes  Regnskabsbøger,  der,  i  det  mindste  delvis,  er  bevarede 
for  det  16de  Aarhundredes  første  Aartier,  og  hvor  Regnskabs- 
føreren har  optegnet  alle  de  daglige  Udgifter,  lige  ned  til  de 
„2  Hvider  til  den  lille  Dreng  i  min  Frues  Gaard  til  at  lappe 
sine  Sko  med  og  er  den  Dreng,  som  vogter  min  Frues  Køer." 

Kristine  har  nu  taget  fast  Bopæl  i  Odense,  men  modtager 
af  og  til  —  dog  mærkværdig  sjælden  —  Besøg  af  Kongen, 
saavel  som  af  sin  ældste  Son  Kristian.  „2  Mark  for  Kringler 
og  Hvedebrød,  min  Frues  Naade  købte,  den  Tid  min  unge 
Herre  var  her  i  Odense  og  Næsbyhoved  om  Fasten,"  hedder 
det  saaledes  engang.  Stadig  har  hun  sin  yngste  Søn  Frants, 
som  først  var  født  1497,  hos  sig,  og  vi  hører  om  Kniven,  der 
blev  købt  til  Drengen  paa  Riber  Marked,  og  om  den  rode 
Hat,  han  fik  under  et  Besøg  paa  Langeland.  Men  næste  Gang, 
han  nævnes,  gælder  det  Kiste  og  Blusstager  til  „min  yngste 
Herres  Jordefærd"  —  Frants,  som  Kristine  havde  opkaldt  efter 
sin  Yndlingshelgen,  var  død,  kun  14  Aar  gammel,  den  1ste 
April  1511. 

For  Odense  Bys  Trivsel  har  Dronningens  Ophold  sikkert 
ikke  været  uden  Betydning  —  der  nævnes  baade  Guldsmede  og 
Perlestikkere,  ja  en  Bogbinder  mellem  Byens  Haandværkere 
—  og  ogsaa  aandelige  Impulser  udgik  der,  som  vi  senere  skal 

Side  af  Dronning  Kristines  Regnskabsbog.*) 


*)  Item  17  mr.  Hermen  Vale  fore  yrtter,  læret,  silke  oc  anden  deell, 
myn  frves  nåde  iiaffde  faatt  aff  hannom  oc  her  Niels  myn  frves 
capelian  aff  hannom  vdtaget  haffde. 

Item  6  mare  fortærede  jeg  vdi  Ribe,  ther  jeg  war  ther  paa  myn  frves 
veygne   effther  toldt,  bode  till  maad,   øll  oc  hestefoder  sellf  fierde  oc 
i  Koldinge  oc  i  Medelfaar  bort  oc  igeen   14  dage. 
Item    100  mr.  fornogede  jeg  her  Teelloff  Ericksen  ridder  effther  myn 
frves   egen   befalning,   som  hennes  nåde  hannom  skyldig  war  aff  be- 
talning  i  then  gardt,  ther  han  solde  hennes  nåde. 
Item  4  mr,  6  /j  sende  jeg  myn  frves  nåde  met  Jorgen  hennes   nådes 
dreng  feria  3a  proxima  post  dominicam  passionis. 
Item    1    mr.  Jess  Brwn   i  Medelfaar   fore   then    fisk  han  fraamog  ther 
Niels  Clementsen  gaff  myn  frves  nåde. 
Summa  lateris  128  mr.  6  /i. 

se,  fra  Kristine.  For  øvrigt  synes  Livet  ved  det  lille  Hof  at 
have  haft  et  ganske  borgerligt  Præg,  og  Dronningen  har  aaben- 
bart  selv  haft  et  Øje  med  alt.  „Item  10  .'  Simon  Stalddreng 
til  en  Skjorte  efter  min  Frues  Befaling"  hedder  det  for  at 
nævne  eet  Eksempel  af  mange  lignende.  Ved  Pintsetid  pyntedes 
der  med  „Birkemaj",  og  i  Fastelavnen  slog  man  Gækken  løs. 
„Tirsdagen  i  Fastelavn,  da  Bispen  vilde  komme,"  sendes  der 
„min  Frues  Naade"  en  Tønde  Hamborger  01,  en  anden  Gang 
er  „de  Fruer"  Dronningens  Gæster  ved  Fastelavnstid. 

Den  hyppigste  Afveksling  af  det  daglige  Livs  Gang  dan- 
nede dog  de  mange  Rejser,  Kristine  foretog,  en  Følge  af,  at 
hendes  Indtægt  for  en  Del  bestod  af  det  Underhold,  hun 
havde  Ret  til  paa  mange  af  Landets  Slotte.  Undertiden  gik 
Turen  kun  til  det  nærliggende  Næsbyhoved,  som  hørte  til 
hendes  Livgeding.  Paa  dette  Slot  med  dets  yndige  Beliggen- 
hed ved  Skov  og  Sø  og  med  vid  Udsigt  fra  den  høje  Slots- 
banke opholdt  hun  sig  næsten  lige  saa  gerne  som  inde  i 
Byen.  Jævnlig  var  det  dog  længere  Rejser,  Dronningen  foretog, 
rundt  om  i  saa  godt  som  alle  Egne  af  Riget,  til  Vogns  eller 
til  Hest,  fra  Slot  til  Slot  og  fra  By  til  By,  omgivet  af  sit 
brogede  Følge  af  Hofsinder  og  Tyende  lige  fra  Hofmester- 
inden  og  ned  til  Dværgene,  „lille  Las"  og  „lille  Marine".  Lad 
os  eksempelvis  følge  Kristine  i  Aaret  1505.  De  første  Maa- 
neder  tilbragte  hun  dels  paa  Næsbyhoved,  dels  hjemme  i 
Odense,  men  i  Marts  træffer  vi  hende  paa  Rejse  i  Jylland, 
hvor  hun  naar  helt  op  til  Salling.  Efter  at  være  vendt  hjem 
til  Fyn  tager  hun  over  til  sit  Livejegods  paa  Langeland, 
Tranekær,  hvor  hun  opholder  sig  en  Uges  Tid,  og  efter  Hjem- 
komsten til  Odense  drager  hun  næsten  øjeblikkelig  af  Sted 
igen  paa  en  Pilgrimsfart  til  Ry  og  Karup.  Endnu  inden  Ud- 
gangen af  April  er  hun  atter  hjemme  paa  Fyn,  hvor  hun 
bliver  Sommeren  over,  dog  med  en  Afbrydelse,  bestaaende  i 
en  Tur  til  Sjælland.  I  Oktober  drager  hun  paany  til  Sjælland, 
hvor  hun  tilbringer  Julen  i  København  og  i  Fastelavnen  gør 
en  Udflugt  til  Asserbo  sammen  med  Kongen,  og  først  i  April 
Maaned  (1506)  træffer  vi  hende  igen  hjemme  i  Odense. 

Dronning  Kristine  har  da  ved  dette  omfartende  Liv  — 
paa  hvilket  der  her  kun  er  givet  et  Eksempel,  grebet  i  Flæng 
—  haft  Lejlighed  til  at  lære  sit  Land  og  sit  Folk  at  kende. 
Danske  Dronninger.  ti 

og  at  hun  virkelig  med  sit  jævne  og  godhjertede  Væsen  er 
kommen  i  Beroring  med  mange,  baade  høje  og  lave,  derpaa 
tyder  adskillige  spredte  Træk.  Hun  har  aabenbart  været  en 
sogt  Fadder,  ved  een  Lejlighed  til  Hans  Billes  Barn  paa 
Skjoldnæs,  ved  en  anden  til  en  Skomagers  Barn  i  Odense, 
for  at  nævne  et  Par  Eksempler.  Da  hun  engang  paa  en  Jagt 
paa  Langeland  bliver  tørstig  og  sulten,  søger  hun  ind  til  en 
Bondekone  i  Stoense,  som  faar  4  /3  for  Mad  og  01,  „min 
Frues  Naade  tærede  til  hendes."  I  Byen  tager  hun  ofte  Op- 
hold hos  Præsten  eller  Borgermesteren,  medens  hun  paa 
Landet  er  de  kongelige  Lensmænds  Gæst.  Med  de  smaa  i 
Samfundet  er  Kristine  navnlig  kommen  i  Berøring  ved  sin 
Godgørenhed.  Der  findes  knap  en  Side  i  hendes  Regn- 
skabsbog, som  ikke  fortæller  om  Gaver  til  fattige  og  nød- 
lidende. Om  hendes  praktiske  Sans  vidner  det,  at  disse  Gaver 
jævnlig  gives  med  et  bestemt  Formaal  for  Øje.  En  Kvinde 
paa  Tranekær  faar  2  Mark  til  at  købe  sig  en  Ko  for,  en 
Færgemand  2  Mark  til  Hjælp  til  en  ny  Færge  osv.  En  særlig 
Plads  i  hendes  Hjerte  synes  de  fattige  Skoledrenge,  Peblingene, 
at  have  haft.  Større  og  mindre  Gaver  til  dem  hører  til  de 
hyppigste  Udgiftsposter.  Een  Pebling  faar  engang  I  ^  til  et 
Fastelavnsris  af  den  venlige  Dronning,  en  anden  har  hun  sat 
i  Kost  hos  en  Skomagerkone,  som  faar  3  Mark  om  Aaret 
derfor,  og  nogle  „holder  min  Frues  Naade  til  Skole." 

Flest  og  størst  er  dog  Kristines  Gaver  til  religiøse  For- 
maal, thi  som  den  fromme  Dronning  stod  hun  først  og  frem- 
mest i  sin  Samtids  Øjne,  endogsaa  Pave  Julius  II  bad  ved 
sin  Tiltrædelse  om  hendes  Forbøn  for,  at  han  maatte  kunne 
udfylde  sin  høje  Stilling,  og  Tidens  Historikere  kan  knap  nævne 
hende,  uden  at  hendes  Fromhed  kommer  dem  paa  Læben. 
Om  hendes  Iver  for  at  tilfredsstille  alle  Kirkens  Krav  vidner 
endnu  hendes  Gaver  til  Kirker  og  Klostre,  til  Præster  og 
Munke,  saaledes  som  de  staar  optegnede  paa  hver  Side  af 
hendes  Regnskabsbog,  hendes  Valfarter  til  hellige  Steder, 
hendes  Klosterstiftelser  for  Franciskanernonner  i  København 
og  Odense.  Endnu  to  Monumenter  af  ejendommelig  Art  har 
Dronning  Kristines  Fromhed  sat  sig,  Claus  Bergs  Altertavle  i 
Odense  og  Hr.  Michaels  Rimværker. 

Hr.  Michael    var   en  Præst   i  Odense,    som  i  Aaret  1496 

paa  Dronningens  Anmodning  skrev  tre  religiøse  Digtninge. 
Den  sværmeriske  Tilbedelse  af  Jomfru  Maria,  der  i  disse 
Aar  Syd  fra  udbredtes  over  Norden,  præger  denne  „Katho- 
licismens  Svanesang",  som  man  har  kaldet  Digtene,  men, 
skrevne  som  de  er  paa  Dansk  og  i  et  naturligt  djærvt  Sprog, 
varsler  de  dog  om  den  nye  Tid,  der  var  ved  at  bryde  frem, 
og  viser,  at  Kristine  har  forstaaet  at  finde  den  rette  Mand. 
—  Det  samme  gælder  det  andet  kulturelle  Mindesmærke, 
der   skylder    hende    sin  Tilbliven,    og   som    ligeledes  indtager 


Figurer  paa  Altertavlen  i  St.  Knuds  Kirke. 

Dronning  Kristine,  Dronning  Elisabet  og  Kurf\rstinde   Klisabeth  af 

Brandenburg  (Kong  Hans's  og  Dronning  Kristines  Datter). 


en  særlig  Plads  i  dansk  Aandslivs  Historie.  Claus  Berg  var 
en  tysk  Billedskærer,  der  efter  sin  Sønnesøns  Beretning  ind- 
kaldtes til  Odense  af  Dronningen  for  at  forarbejde  en  Alter- 
tavle til  Graabrødrekirken,  „og  blev  der  saadan  en  Tavle,  at 
dens  Lige  er  ikke  at  finde  i  ganske  Europa."  Dronningen 
viste  ham  da  ogsaa  megen  Gunst,  forærede  ham  en  Gaard  i 
Odense  og  gav  ham  en  af  sine  Jomfruer  til  Ægte.  Deres 
Søn,  som  hun  selv  „bar  til  Kristendom"  og  kaldte  Frants, 
holdt  hun  til  Skole  i  Odense  og  senere  til  Studium  i  Rostock. 

6* 

Altertavlen  findes  endnu  i  St.  Knuds  Kirke  i  Odense*).  Ved 
dens  Fod  knæler  Giverinden  og  hendes  nærmeste  Familie  i 
Gengivelser,  som  aabenbart  kan  gøre  Krav  paa  Portrætlighed. 

•)  Da  Graabrødrekirken  1805  blev  nedrevet,  solgtes  Tavlen  ved  Auktion 
til  Vor  Frue  Kirke  for  215  Rdl.,  1  Mrk.,  4  Sk.  1885  førtes  den  til  St. 
Knuds  Kirke. 

Kristine  er  fremstillet  som  en  aldrende  Kvinde,  og  hendes  tæt 
tilhyllede  Skikkelse  med  det  ærværdige  Præg  og  alvorlige 
Ansigtsudtryk  staar  i  ejendommelig  Modsætning  til  Sviger- 
datteren Elisabet  med  de  barnlig  bløde  Træk  og  den  pragtfulde 
nedskaarne  Dragt.  Selve  Altertavlen,  som  en  fremragende  Kunst- 
kritiker har  kaldet  det  inden  for  sin  Art  betydeligste  Kunstværk, 
der  er  tilbage  fra  Middelalderen,  og  et  af  de  allermærkeligste 
Vidnesbyrd  om  det  aandelige  Liv  i  Katholicismens  sidste  Dage, 
forestiller  Kristus  paa  Korset,  omgivet  af  Profeters  og  Apost- 
les, Martyrers  og  Helgeners  hjertegrebne  Skare.  Ogsaa  her 
—  ligesom  ved  Hr.  Michaels  Digte  —  vidner  den  kunstneriske 
Form  om  den  nye  Tid,  thi  det  Liv  og  den  Realisme,  der  præger 
Fremstillingen,  tilhører  helt  Renæssancen,  medens  Indholdet 
derimod  er  ganske  middelalderligt  —  dog  med  et  Midtpunkt, 
der  er  alle  Tiders  Ejendom,  Kristus  naglet  til  Korset. 

En  lignende  Karakteristik  kunde  maaske  ogsaa  gives  af 
selve  Dronning  Kristines  Religiøsitet.  Hun  var  med  sin  rast- 
løse Efterleven  af  alle  Kirkens  Forskrifter  saa  god  en  Katholik 
som  nogen,  og  da  hun  som  sekstenaarig  forlod  Sachsen, 
fjernedes  hun  for  bestandig  fra  Berøring  med  den  nye  Be- 
vægelse, der  snart  først  og  fremmest  skulde  gribe  hendes 
Fædreland  og  hendes  Slægt  —  Luthers  Beskytter,  Frederik 
den  Vise,  var  hendes  Broder.  Men  der  er  over  hendes  reli- 
giøse Liv  den  personlige  Grebethed,  som  giver  det  en  Værdi, 
der  er  uafhængig  af  Tid  og  Sted.  Derfor  elskede  hun  Fran- 
ciskanerne, hos  hvem  Katholicismens  inderligste  Religiøsitet 
fandtes,  med  en  Kærlighed,  der,  for  at  bruge  Ordenshistori- 
kerens  Udtryk,  „ikke  kan  beskrives  med  Ord."  Hun  ikke 
blot  beskyttede  Ordenen,  som  andre  danske  Dronninger  havde 
gjort  før  hende,  men  mange  smaa  Træk,  saaledes  hendes  For- 
kærlighed for  Navnet  Frants,  som  hun  gav  baade  sin  egen  og 
Claus  Bergs  Søn,  vidner  om  den  rent  personlige  Hengivenhed, 
hun  nærede  for  den  hellige  Frants  og  hans  Efterfølgere.  Naar 
hun  paa  sine  Rejser  mødte  de  graa  Munke,  vandrende  til 
Fods  hen  ad  Vejen,  kunde  hun  ikke  lade  dem  gaa  uænsede 
forbi  —  derom  fortæller  de  talrige  Udgifter  til  Vognleje  for 
Graabrødre,  som  findes  opførte  i  Regnskaberne  —  og  overalt, 
hvor  hun  kom  i  Nærheden  af  et  Franciskanerkloster,  fandt 
hendes   Gaver  Vej   dertil.      Paa    Claus    Bergs   Altertavle,    der 


86 


paa  væsenlige  Punkter  viser  et  Slags  aandeligt  Slægtskab  med 
Kristine,    har  Frants  af  Assisi    faaet   en   fremtrædende    Plads, 

ligesom  den  Ide,  der  ligger 
til  Grund  for  hele  Frem- 
stillingen: Kristus  naglet  til 
Livets  Træ,  under  hvis 
Grene  Menneskeslægtens 
Ypperste  flokker  sig  i  hen- 
reven Beskuelse,  skyldes 
den  franciskanskeTheologi. 
Kort  før  sin  Død,  som  ind- 
traf den  8de  December 
1521,  bestemte  Kristine,  at 
hendes  Gaard  i  Odense 
skulde  omdannes  til  et 
Kloster  for  Franciskaner- 
nonner, i  hvilket  hun,  efter 
hvad  Ordenens  Historie 
fortæller,  selv  vilde  ind- 
træde, og  i  en  Franciskaner- 
kutte blev  hun  efter  sit 
udtrykkelige  Ønske  be- 
gravet, da  hun  stedtes  til 
Hvile  i  Graabrødrekirken  i 
Odense,  hvor  hun  tidligere 
havde  ladet  Kong  Hans 
og  Sønnen  Frants  jorde. 


tU^^^it^MB 


Ligsten  med  Fremstillinger  af  Kong  Hans, 
Dronning  Kristine  og  deres  Søn  Frants. 
Den  findes  nu  i  St.  Knuds  Kirke  i  Odense, 
hvortil  den  i  Aaret  1804  flyttedes  fra 
Graabrødrekirken. 


ELISABET. 

Ved  Midsommertid  1515  var  der  Travlhed  og  Festglæde 
i  København.  Enkedronning  Kristine  havde  indfundet  sig  fra 
Odense,  og  fra  alle  Landets  Egne  strømmede  Adelsmænd  med 
deres  Fruer  og  Jomfruer  til  Hovedstaden  —  Gæster  ved  Kong 
Kristian  II's  forestaaende  Formæling  med  Prinsesse  Elisabet 
af  Burgund.  „Der  kom  aldrig  saa  velbyrdig  en  Jomfru  til 
Danmark,"  sang  man  i  disse  Dage  i  Københavns  Gader,  idet 
den  gamle  F^ryllupsvise  lempedes  efter  Lejligheden,  og  med 
Rette.     Thi  Elisabet    var   en  Ætling    af  det    rige    og  mægtige 

habsburgske  Hus,  Sønnedatter  af  Kejser  Maximilian  og  Søster 
til  Ærkehertug  Karl,  den  senere  Kejser  Karl  V. 


Dronning  Elisabet.     Maleri  i  Hanipton  Court. 


Glansen  ved  det  burgundiske  Hof  har  da  aabenbart  ogsaa 
betaget  Ærkebiskop  Ifrik  Valkendorf,  som  var  sendt  til  Neder- 

landene  for  at  hjemfore  Bruden.  „Jeg  kan  aldrig  fuldt  skrive 
Eders  Naade,  hvor  mærkeligt  et  Giftermaal  E.  N.  fanger," 
skriver  han  til  Kongen,  „jeg  tror  vist,  og  hver  Mand  siger, 
at  der  kom  aldrig  Mage  til  Danmark."  Derfor  raader  han 
indstændigt:  „Spar  nu  ingen  Penge,  I  fanger  vel  Penge  igen, 
maa  Eders  Naade  leve;  her  komme  mærkeligt  Folk  med  af 
alle  Kongens  Riger,  hvad  de  se,  det  tale  de  om.  Ære  er  meget 
mere  end  Penge  eller  Guld.  Gud  give,  E.  N.  havde  været 
her  en  Dag  og  set,  hvorledes  her  ganger  til,  da  skulde  E. 
Naade  undres  derpaa.  Kæreste,  naadige  Herre,  jeg  vilde  saa 
gerne,  at  al  Ting  skulde  gaa  vel  til  paa  Eders  Naades  Vegne." 

Ogsaa  Prinsesse  Elisabet  selv  havde  gjort  Indtryk  paa 
Erik  Valkendorf.  Hans  Lovord  om  hende  til  Kongen  er 
naturligvis  skrevne  med  Hensigt,  men  har  dog  en  umiskende- 
lig ægte  Klang.  „Hendes  Naade  er  ædel,  vis  og  dydig,  og 
synes  alle  dem  af  Eders  Naades  Folk,  som  have  set  hende, 
dejlig  og  yndig.  Men  hendes  Naades  Klædebon  behager  mig 
ikke  vel*).  Men  hun  elsker  E.  N.  over  alt  det.  Gud  har 
skabt,  det  kan  jeg  mærke  i  mange  Maader."  En  anden  Gang 
forsikrer  han,  at  hun  „kan  aldrig  blive  træt  af  at  se  paa  Eders 
Portræt." 

Om  den  saaledes  lovpriste  unge  Prinsesse  ved  vi  ikke 
meget  fra  andre  Sider.  Vist  er  det  dog,  at  hun  var  vokset 
op  under  gode  Kaar.  Vel  havde  hun  tidlig  mistet  sine  For- 
ældre, idet  Faderen,  Philip  den  Smukke  af  Østrig,  døde,  da 
hun  var  fem  Aar  gammel,  og  Moderen,  Johanna  den  Vanvittige, 
Ferdinand  den  Katholskes  Datter,  efter  sin  Mands  Død  levede 
indespærret**)  i  et  spansk  Kloster  uden  nogen  Sinde  at  se 
sine  Børn.  Men  Fasteren,  Margrethe  af  Savoyen,  Statholder- 
inde  over  Nederlandene,  var  traadt  sin  Broders  Børn  i  Moders 
Sted,  og  ved  hendes  Hof  i  Mecheln  fik  de  en  kærlig  og  om- 
hyggelig Opdragelse.  Elisabet  er  sikkert  bleven  præget  af 
Livet   ved    det    højt    kultiverede    burgundiske    Hof,    hvor  det 


*)  Denne  Kritik    har,    efter   hvad    man    har    formodet,    sin  Grund    i,   at 

Hlisabets    Dragt   var   nedskaaren    i  Halsen,    hvilket  endnu    ikke    var 

Mode  i  Danmark. 
**}  Som  Grund    angaves    i   Samtiden,    at   hun    var   vanvittig.     Om   dette 

Afsind   er  der   dog   i   den    nyeste  Tid  rejst  Tvivl,   rimeligvis  har  hun 

kun  lidt  af  Tungsind. 

franske  Ridderlivs  Glans  i  sin  Hendøen  mødtes  med  den 
fremblomstrende  nederlandske  Renæssance.  Dans  og  Musik 
dyrkedes  her  ivrigere  og  med  større  kunstnerisk  Sans  end 
noget  andet  Sted  i  Samtiden,  Margrethe  skrev  selv  franske 
og  latinske  Digte,  og  Humanismens  Ypperste,  Erasmus  af 
Rotterdam  og  Ludovico  Vives,  der  var  Børnenes  Lærer,  stod 
i  nøje  Forbindelse  med  Regentinden.  Selv  var  hun  dog  en 
strengt  rettroende  Katholik.  Ogsaa  uden  for  Hoffets  Kreds 
rørte  Livet  sig  rigt  og  fuldt  af  Modsætninger.  I  den  vel- 
staaende,  driftige  Borgerstand  herskede  en  Friheds  Aand,  der 
snart  skulde  blive  farlig  for  det  habsburgske  Fyrstehus,  og 
Mecheln    havde    vel   med    sin   gothiske  Kirke  og  sine  utallige 


Philip  den  Smukke. 


Johanna  den  Vanvittige. 


Klostre  et  saa  ægte  katholsk  Præg  som  tænkeligt,  men  i  selve 
Klostrene  havde  den  førreformatoriske  Bevægelse,  der  udgik 
fra  „Brødrene  af  Fælleslivet",  faaet  Indpas.  Til  dens  bedste 
Mænd  hørte  Hadrian  Florison  (den  senere  Pave  Hadrian  \'I), 
der  ligeledes  var  Lærer  for  de  fyrstelige  Børn. 

Med  Glæde  og  Forventning  saa  den  fjortenaarige  Brud, 
hvis  Barndomskaar  havde  været  blide,  ogsaa  sin  Fremtid  i 
Møde.  Men  endnu  inden  det  første  Møde  med  Kong  Kristian, 
som  hun  endnu  aldrig  havde  set,  skulde  Horisonten  være 
formørket. 

Det  var  straks  et  uheldigt  Varsel,  at  den  prægtige  Mod- 
tagelse, Kongen  havde  planlagt,  ikke  kunde  gennemføres  efter 
Bestemmelsen,  fordi  de  fleste  af  de  udenlandske  Gæster  rejste 
bort  igen,  inden  Bruden  var  kommen.    Forgæves  bad  Kristian  II 


90 

dem  indtrængende  om  dog  at  blive.  Ventetiden  blev  dem  for 
lang,  og  efter  at  Kongen  havde  holdt  en  prægtig  Afskeds- 
banket  for  dem,  spredtes  de  til  alle  Sider,  netop  som  der  kom 
Bud  fra  Nederlandene,  at  Bruden  nu  kunde  ventes  med  det 
forste.  Grunden  til,  at  Elisabet  lod  vente  saa  længe  paa  sig, 
vidste  man  allerede  i  Samtiden  at  fortælle  om  i  Københavns 
Gader  og  Stræder  —  man  havde  ved  det  burgundiske  Hof 
faaet  Nys  om  Kongens  Forhold  til  Dyveke.  Rygtet  talte  sandt. 
Erik  Valkendorf  berører  i  sine  Breve  til  Kongen  de  Vanske- 
ligheder, man  har  beredt  ham  i  Nederlandene.  „Havde  hun 
€j  været,  havde  det  aldrig  taget  Fremgang,"  tilføjer  han. 
Bruden  selv  har  saaledes  været  den  eneste,  der  intet  vidste. 
Hun  havde  dog  næppe  betraadt  Danmarks  Jord,  før  hendes 
lyse  Fremtidsforhaabninger  fik  et  Knæk.  Fra  Helsingør,  hvor 
Flaaden  var  lagt  til,  fordi  Prinsessen  og  hendes  Damer  havde 
lidt  meget  af  Søsyge  under  Overfarten,  skriver  Erik  Valken- 
dorf, at  hendes  Naade  er  medtaget  af  Sorg  „for  Sagers  Skyld, 
som  jeg  ikke  vil  skrive."  Stadig  anstrenger  han  sig  for  at 
berede  den  unge  Brud  en  god  Modtagelse  og  formaner  ind- 
stændigt Kongen  til  at  „undfange  Eders  Naades  Fyrstinde  med 
allersomstørste  Flid,  Ære  og  Kærlighed  ....  Og  lader  nu 
straks  Eders  Naades  Skæg  rage  af"  —  Fuldskæg  var  dengang 
endnu  ikke  europæisk  Mode.  Den  egentlige  Hindring  for 
hendes  Fod  kunde  han  dog,  til  Trods  for  al  sin  gode  Vilje, 
ikke  fjerne. 

Vemodigt  er  det  at  læse  om  det  første  Møde  mellem 
Kristian  og  Elisabet.  Efter  nogle  Dages  Udsættelse  paa  Grund 
af  Prinsessens  Svaghed  efter  Sørejsen  —  og  „for  Sagers 
Skyld,  som  jeg  ikke  vil  skrive"  —  fandt  det  omsider  Sted 
lige  uden  for  Hvidøre  —  det  Slot,  hvor  Kongen  havde  givet 
Dyveke  og  hendes  Moder  Bopæl.  Brud  og 
Brudgom  tog  Plads  over  for  hinanden  paa 
et  Tæppe,  der  var  udbredt  paa  Jorden,  og 
Roskildebispen,    Lage   Urne,    holdt,    medens 

Dronninj^  Elisabets      d  ^  ^  j  i  \7-   n  ^ 

Bruderi  Regnen   Strømmede  ned,  en  lang  Velkomst- 

Findes  paa  Rosenborg.  ^^'^  P^^  Latin,  under  hvilken  Bruden,  spæd 
og  ung,  som  hun  var,  overvældet  af  Træthed, 
Feber   og  Sindsbevægelse   sank   om    i  Armene    paa   sin  Hof- 
dame.    Siddende   paa    hendes  Skød    hørte  hun  Resten  af  Bi- 

skoppens  velmenende  Ord,  hvorpaa  det  festlig  smykkede 
Brudetog,  stadig  i  øsende  Regnvejr,  drog  ind  til  København. 
Her  fandt  Vielsen  og  Elisabets  Kroning  Sted  et  Par  Dage 
efter,  paa  Grund  af  Dronningens  vedvarende  Feber  og  Svag- 
hed med  mindre  Højtidelighed  end  tilsigtet. 

Den  Skygge,  der  havde  hvilet  over  Elisabets  første  Dage 
i  Danmark,  vedblev  at  formørke  hendes  Liv  i  de  nærmest 
følgende  Aar.  I  et  Brev  til  sin  Søster  giver  hun  en  Skildring, 
der  bærer  Selvoplevelsens  Præg,  af  de  Kvinders  Skæbne, 
„som  bliver  gift  med  store  Konger."  De  maa  ægte  en  Mand, 
som  de  aldrig  har  set,  som  de  ikke  elsker,  hvis  Karakter  de 
ikke  kender,  og  som  de  ikke  kan  lære  at  kende,  da  de  kun 
kan  tale  sammen  ved  Tolk.  Ham  maa  de  følge  til  Jordens 
fjerneste  Lande  for  aldrig  mere  at  se  deres  Slægt  eller  deres 
Fædreland.  Som  Dronninger  holdes  de  under  Bevogtning,  kun 
sjælden  faar  de  Lov  til  atgaaud,  for  at  deres  Majestæt  ikke  skal 
lide  derved.  —  Gennem  hvert  af  disse  Ord  lyder  den  pur- 
unge, ensomme  Dronnings  Klage  over  det  Liv,  hun  maa  føre. 

Efterhaanden  lysnede  det  dog.  Vel  hjalp  det  mindre  end 
intet,  at  Dronningens  Frænder  sendte  et  Gesandtskab  til  Dan- 
mark for  at  formaa  Kongen  til  at  skille  sig  ved  Dyveke. 
Kristian  II  gav  det  en  Besked  med  hjem,  der  var  tydeligere 
end  Ord  —  han  sendte  Elisabets  burgundiske  Jomfruer,  som 
længe  havde  været  ham  en  Torn  i  Øjet,  tilbage  til  Neder- 
landene i  Følge  med  Gesandtskabet,  og  samtidig  lod  han 
Dyveke  og  Sigbrit  flytte  fra  Hvidøre  til  Amagertorv,  saa  at 
de  nu  boede  i  det  kongelige  Slots  umiddelbare  Nærhed. 

Som  Tiden  gik,  erobrede  Elisabet  dog  den  Plads,  der  til- 
kom hende  som  Hustru  og  som  Dronning  —  ikke  mindst 
takket  være  Dyvekes  Død  i  Aaret  /j     ^   /^  n 

1517.  Kongen  overlod  hende  nu  ^1§  U^^  <>\'MU^y^ 
under  sine  hyppige  Fraværelser  ^  - 

Rigets   Styrelse,    og    hun   synes    C^xicXv^t    1 
ogsaa  efterhaanden  at  have  lært    ^       / 

at    føle    sig   hjemme   i    Danmark.       oronning  Elisabets  Navnetræk. 
Hun  lærte  at  tale  og  skrive  Dansk, 

og  ved  sin  Mildhed  og  Godhed  gjorde  hun  sig  afholdt  blandt 
sine  Undersaatter,  selv  Sigbrit,  Kongens  uundværlige  Raad- 
giverske,  fandt  hun  sig  i  at  omgaas  venligt,  ja  fortroligt. 

1ste  Maj  1523  landede  Elisabet  sammen  med  sin  Ægte- 
fælle og  sine  Bom  i  Nederlandene,  paa  samme  Sted,  hvor 
hun  for  otte  Aar  siden  var  gaaet  ombord  for  som  purung 
Brud  at  hjemføres  til  Danmark  —  nu  som  fattig  og  landflygtig. 
Og  Fattigdom  og  Landflygtighed  under  Kampen  for  at  vinde 
den  tabte  Krone  tilbage  blev  hendes,  den  rige  burgundiske 
Prinsesses,  Lod  i  de  faa  Aar,  hun  endnu  havde  tilbage. 

Da  Modtagelsen  i  Nederlandene  var  kølig,  søgte  Kong 
Kristian  til  England  for  at  faa  Hjælp,  dog  uden  Resultat. 
Elisabet  fulgte  med  ham,  og  et  Øjenvidne  fortæller  os  om  sin 
Medlidenhed  ved  at  se  „denne  stakkels  Dame  saa  daarlig  ud- 
styret," men  tilføjer:  „Jeg  kan  ikke  noksom  beundre  hendes 
Dyder  ogTaalmodighed."  Efter  Kongeparrets  Tilbagekomst  til 
Fastlandet,  syntes  det  at  lysne  et  Øjeblik,  da  Kristian  ved  at 
rejse  store  Laan  havde  faaet  samlet  en  Lejehær  i  Nordtysk- 
land. Men  Haabet  brast  hurtig,  da  Tropperne  paa  Grund 
af  Pengemangel  spredtes  før  Tiden.  Kristian  og  Elisabet 
maatte  nu  søge  Tilflugt,  hvor  de  bedst  kunde,  han  hos  Frederik 
den  Vise  af  Sachsen,  hun  hos  Joachim  af  Brandenburg,  der 
var  gift  med  Kristian  I I's  Søster  Elisabet.  Det  halve  Aar,  hun 
tilbragte  her,  var  fuldt  af  Ængstelse  og  Pinagtighed.  Kurfyrst 
Joachim  var  en  af  Kristian  II's  Kreditorer  og  undsaa  sig  ikke 
for  at  plage  hans  Hustru  med  sine  Pengefordringer  eller  i 
hendes  Nærværelse  at  udstøde  forblommede  Trudsler  mod 
Kongen.  Elisabets  Breve  viser  os  hendes  Vaande.  „Og  beder 
jeg  Eders  Naade,  at  E.  N.  snart  vil  lade  mig  komme  til  E.  N  ," 
skriver  hun  den  7de  November  1523  til  sin  Ægtefælle.  „Jeg 
vil  fast  hellere  blive  hos  E.  N.  og  lide,  hvad  jeg  kan,  end  jeg 
vil  være  fra  E.  N.  og  have  alt  det,  jeg  vil  have,  thi  jeg  kan 
ikke  blive  glad,  for  jeg  frygter  ai  Tid,  at  E.  N.  skal  komme 
noget  til.  Og  kan  jeg  aldrig  være  uden  Sorg;  jeg  tror,  at  de 
snart  gør  mig  galen,  saa  handler  de  med  mig  her."  Tre  Dage 
efter  hedder  det:  „Min  allerkæreste  Herre,  jeg  længes  mig 
ihjel,  medmindre  E.  N.  haver  snart  Bud  efter  mig,"  og  atter 
en  Uges  Tid  senere:  „Beder  jeg  E.  N.  ganske  gerne,  at  E.  N. 
vil  lade  mig  komme  til  E.  N.,  eller  E.  N.  vil  komme  hid." 
Eet  er  i  det  mindste  klart  for  den,  der  læser  disse  Breve  — 
den  Skygge,  der  havde  hvilet  over  Kristians  og  Elisabets 
første  Ægteskabs  Aar,  var  nu  fuldstændig  forsvunden. 

I  Foraaret  1524  forlod  Elisabet  Brandenburg  og  opsøgte 
sin  yngste  Broder,  Ærkehertug  Ferdinand,  der  paa  Kejserens 
Vegne  præsiderede  ved  en  Rigsdag  i  Niirnberg,  for  at  fore- 
lægge ham  sin  Ægtefælles  Sag.  Da  hun  i  en  talrig  og  fornem 
Forsamling  skildrede  sin  og  Kong  Kristians  ulykkelige  Stilling, 
var  der  „kun  faa  af  Raadsherrerne,  hvis  Øjne  ikke  fyldtes 
med  Taarer."  Hjælp  fik  Elisabet  dog  ikke.  Man  foreslog 
hende  at  skille  sin  og  sine  Børns  Sag  fra  Kongens,  men  fik 
at  mærke,  at  hun,  som  en  tilstedeværende  kejserlig  Raadsherre 
skriver  om  hende,  „som  det  sømmer  sig  en  dydig  Dronning 
og  Fyrstinde  .  .  .  ikke  vil  forlade  Kongen  eller  skilles  fra 
ham."  —  Det  skulde  ikke  forbedre  hendes  Sag  i  hendes  mæg- 
tige Slægts  Øjne,  at  hun,  som  kort  før  havde  hørt  Luther 
prædike  i  Wittenberg,  midt  under  Rigsdagen  aabenlyst  begik 
det  Kætteri  at  nyde  Nadveren  under  begge  Skikkelser.  Det 
kom  i  den  Anledning  til  et  heftigt  Optrin  mellem  Elisabet 
og  Ferdinand,  der  udbrød,  at  han  vilde  ønske,  at  hun  ikke 
var  hans  Søster.  Hun  gav,  som  hun  selv  skriver  til  Kristian, 
„et  tilbørligt  Svar"  herpaa  og  erklærede,  at  hun  maatte  adlyde 
Guds  Ord  „uden  Hensyn  til  noget  Menneske."  Elisabet  var 
den  første  af  fyrstelig  Æt  i  Europa,  som  saaledes  aabent  viste 
sin  Tilslutning  til  Reformationen,  og  hun  gjorde  det  paa  et 
Tidspunkt,  hvor  Hjælp  fra  hendes  ivrig  katholske  Slægt  var 
det  eneste  Haab  for  hende  og  hendes  Husbond.  „Kære 
Frue",  skrev  Kongen,  der  for  øvrigt  ganske  billigede  hendes 
Optræden,  netop  i  disse  Dage  til  hende:  „I  maa  skrive  Eders 
Broder  klagelig  til,  at  han  ikke  nu  maa  forlade  Eder;  og  der- 
som han  ikke  nu  vil  hjælpe  os,  da  maa  vi  gange  om  Brødet. ** 

Endelig  i  Sommeren  1524  opgav  Kristian  og  Elisabet  deres 
omflakkende  Liv  i  Tyskland,  hvor  al  Udsigt  til  Hjælp  nu 
syntes  formørket,  og  begav  sig  til  Nederlandene  for  at  spise 
Naadsens  Brød  hos  Regentinde  Margrethe.  1  den  lille  By 
Lier,  tre  Mil  fra  Mecheln,  fik  de  Bopæl,  endnu  er  en  Del  af 
Slottet  tilbage,  en  toetages  Bygning,  „Het  Hof  van  Dene- 
marken," som  den  stadig  kaldes.  Her  levede  Elisabet  da  sit 
sidste  Aar,  optaget  af  Kristians  idelig  skiftende  Planer  om 
Genvindelse  af  sin  Kongemagt,  af  Bekymringer  for  det  daglige 
Udkomme  —  bekendt  er  det  lille  Træk,  at  Kongen,  da  en  af 
hans  Hoffolk    engang    bad    om    at    maatte    arve    hans  Naades 

oamle,  rode  Vams,  maatte  svare,  at  Dronningen  havde  syet 
den  om  til  Bornene  —  af  Rivninger  med  Regentinden,  som 
var  Kong  Kristian  meget  unaadig,  skønt  hun  stadig  bevarede 
Godhed  for  sin  Broderdatter.  Den  Glæde  havde  Elisabet  dog 
nu,  at  hun  kunde  have  sin  Ægtefælle  og  sine  Børn,  der  var 
„dejlige  og   dydelige"  om  sig,  og  —  som  hun  havde  skrevet 


„Het  Hof  van  Denemarken". 

til  Kongen  —  „jeg  vil  fast  hellere  blive  hos  E.  N.  og  lide, 
hvad  jeg  kan,  .end  jeg  vil  være  fra  E.  N.  og  have  alt  det,  jeg 
vil  have." 

Sidst  paa  Aaret  1525  blev  Dronning  Elisabet,  hvis  Helbred 
var  ødelagt  af  de  sidste  Aars  Modgang,  farlig  syg,  og  den 
18de  Januar    1526   døde  hun*).     Et    Par  Dage    før    sin    Død 

•)  1883   førtes    hendes    Ben    fra    St.  Peders  Kirke  i  Gent  til  St.  Knuds 
Kirke  i  Odense,  hvor  Kisten  sattes  ved  Siden  af  Kong  Kristians. 

bad  hun  Margrethe  om  at  støtte  Kongen  og  Børnene,  kun 
Brevets  Underskrift,  Ysabeau,  er  dog  egenhændig,  skreven 
med  rystende  Haand.  Ogsaa  for  de  lutherske  Kættere,  der 
forfulgtes  ubønhørligt,  gik  hun  i  sine  sidste  Dage  i  Forbon 
hos  Regentinden. 

I  et  Brev  til  Luther  har  Kristian  II  skildret,  hvorledes 
Elisabet  paa  Dødslejet  nød  Sakramentet  paa  „ret  kristelig 
Vis"  uden  at  ville  vide  af  den  „papistiske  Antikristendom". 
Derimod  fortæller  en  katholsk 
Præst  i  en  Beretning,  han  affat- 
tede paa  Opfordring  af  Kong  Kri- 
stian —  vel  sagtens  beregnet  paa 
i  paakommende  Tilfælde  at  fore- 
vises Kejseren  —  at  Dronningen 
var  død  i  vor  Moders,  den  hellige 
Kirkes,  Skød.  Der  kan  imidlertid 
ikke  være  Tvivl  om,  at  Elisabet 
til  det  sidste  har  fastholdt  sin 
Overbevisning.  Med  Føje  skrev 
Luther  faa  Aar  efter  om  hende : 
„En  ægte  Kongedatter  var  tilvisse 
det  ædle  Blod,  Fru  Elisabet.  Hun 
greb  Evangeliet  med  stort  Alvor 
og  bekendte  det  frit,  hvorfor  hun 
ogsaa  maatte  dø  i  Elendighed.  Thi 
vilde  hun  have  fornægtet  det, 
havde    hun    maaske    mødt    mere  Dronning  Elisabet. 

Hjælp    og   Bistand   i   Verden."   -       Gibsafstobning  af  Ansigtet  paa 

'      ^      °  Dronningens  Portrætfigur  paa  Alter- 

Ved   Siden    af  den    Konge,    hvis        tavlen  i  St.  Knuds  Kirke. 
Væsen     var    Dobbelthed,     tegner    Taget  af  Prof.  Magnus  Petersen, 
hendes  sjælelige   Fysiognomi   sig 

med  en  Retlinethed  og  Renhed,  som  ikke  tillod  hende  at 
svigte  i  det  afgørende  Øjeblik,  saa  lidt  i  Forholdet  til  den 
Overbevisning,  hun  havde  tilegnet  sig,  som  i  Forholdet  tilden 
Mand,  hvis  Kaar  hun  delte  i  onde  Dage  med  Trofasthed  og 
opofrende  Kærlighed. 

Kristian  III's  Dronning. 

I  Efteraaret  1525  ægtede  Frederik  I's  ældste  Søn  Hertug 
Kristian,  som  da  gik  i  sit  23de  Aar,  den  fjortenaarige  Dorothea 
af  Sachsen-Lauenburg.  Det  unge  Pars  Kaar  synes  i  deres 
Ægteskabs  første  Aar  ikke  at  have  været  synderlig  gode.  Kong 
Frederik  var  en  husholderisk  Herre.  Det  endnu  bevarede 
Brev,  hvori  han,  for  øvrigt  med  en  vis  kølig  Uvilje,  giver  sin 
Tilladelse  til  Brylluppet,  gaar  væsenlig  ud  paa  at  formane 
Sonnen  til  at  vise  den  størst  mulige  Sparsommelighed  ved 
denne  Lejlighed,  og  selv  som  gift  Mand  maatte  Hertugen, 
trods  gentagne  Bønner  om  mere,  nøjes  med  et  meget  knapt 
Underhold,  Haderslev  og  Torning  Len.  Paa  det  gamle,  skumle 
Haderslevhus  havde  han  og  hans  unge  Hustru  deres  Bopæl. 
Heller  ikke  Fremtidsudsigterne  var  synderlig  lyse.  Det  var 
mere  end  usikkert,  om  Hertug  Kristian,  fuldblods  Tysker  og 
Lutheraner,  som  han  var,  og  følgelig  i  spændt  Forhold  til  de 
ledende  danske  Stormænd,  vilde  komme  til  at  følge  sin  Fader 
paa  Danmarks  Trone. 

Efter  Frederik  I's  Død  fulgte  som  bekendt  de  Kampens 
og  Gæringens  Aar,  der  betegnes  med  Grevefejdens  Navn,  og 
som  først  fik  deres  endelige  Afslutning  den  Dag,  den  6te  Au- 
gust 1536,  da  Kristian  og  Dorothea  som  Danmarks  Konge  og 
Dronning  holdt  deres  Indtog  i  København  mellem' rygende 
Tomter  og  modtagne  af  den  udhungrede  Befolknings  „Graad 
og  Suk".  Den  Kongemagt,  som  Kristian  saaledes  havde 
vundet  med  Erobrerens  Ret,  og  hvortil  han  ved  sine  virkelig 
kongelige  Egenskaber  under  sin  Regerings  Forløb  vandt  sig 
en  bedre  Adkomst,  var  stærkere  og  mere  omfattende,  end  de 
danske  Konger  i  lang  Tid  havde  ejet  den,  og  det  var  da  om- 
givet af  en  større  Magt  og  Glans  end  sine  Forgængersker,  at 
Dorothea  bar  den  danske  Dronningkrone  —  og,  sikkert,  bar 
den  med  Anstand  og  Ynde.  Da  hun  den  12te  Angust  1537 
paa  en  snehvid  Hest,  med  udslaget  Haar,  ved  Kongens  Side 
red  gennem  Københavns  Gader  fra  Frue  Kirke,  hvor  Kro- 
ningen havde  fundet  Sted,  vakte  hendes  Skønhed  og  statelige 
Skikkelse  da  ogsaa  Tilskuernes  Beundring. 

For   øvrigt    omtales    Dronning    Dorothea    i    mærkværdig 

Dronning  Dorothea  af  Danmark  og  Norge, 

fodt  Prinsesse  af  Sachsen-Lauenburg. 

Maleri  paa  Brahetrolleborg. 


Danske  Dronninger. 

ringe  Grad  af  Tidens  Historieskrivere.  Kun  enkelte  og  uklare 
Antydninger  af,  at  hun  har  haft  politisk  Indflydelse,  forekommer. 
Saaledes  fortælles  det,  at  der  kort  efter  Kristian  III's  Tron- 
bestigelse hos  Kongen  og  hans  tyske  Raadgivere  var  et  stærkt 
Ønske  om,  at  Dronningen  skulde  sættes  i  Spidsen  for  For- 
mynderstyrelsen, i  Tilfælde  af  at  Kongen  døde,  førend  Sønnen 
Frederik  var  bleven  myndig.  Fra  dansk  Side  modsatte  man 
sig  denne  Ordning,  og  det  hed  sig  senere,  at  Dorothea  fra 
denne  Tid  af  bar  Nag  til  Johan  Friis.  Et  Par  Aar  efter 
naaede  man  dog  til  Enighed  om  dette  Spørgsmaal,  ligesom 
Kristian  III  overhovedet  efterhaanden  kom  bort  fra  sin  oprinde- 
lige Mistillid  til  den  kongerigske  Adel,  saa  at  den  danske  Ind- 
flydelse lidt  efter  lidt  trængte  sejrende  igennem.  Des  mere  paa- 
faldende  er  det  da,  naar  det  fra  paalidelig  Kilde  siges,  at  Dorothea 
ikke  lærte  at  tale  eller  forstaa  det  danske  Sprog.  Sikkert 
er  det  ogsaa,  at  alle  hendes  Breve  er  skrevne  paa  Tysk,  ligesom 
hun  hele  sit  Liv  vedblev  at  benytte  Tyskere  som  Hofpræster. 

Ogsaa  om  Dorotheas  Privatliv  i  hendes  Ægteskabs  Aar 
tier  Kilderne  næsten  ganske.  Samlivet  med  Kong  Kristian 
har  utvivlsomt  været  lykkeligt,  den  lidenskabelige  Sorg,  der 
overvældede  hende  ved  hans  Dødsleje,  taler  tydeligere  end 
Ord.  Men  forøvrigt  er  vi,  for  disse  Aars  vedkommende,  hen- 
viste til  at  drage  Slutninger  ud  fra  vort  Kendskab  til  Dorothea 
som  Enkedronning,  og  det  kan  da  anses  for  sandsynligt,  ikke 
blot  at  hun  i  det  skjulte  har  udøvet  en  Del  politisk  Ind- 
flydelse —  derpaa  tyder  den  udprægede  Virkelyst,  som  hun 
viste  i  sin  Enkestand  —  men  ogsaa,  at  Samlivet  med  hende, 
som  man  har  formodet,  har  haft  sin  Betydning  for  Udvik- 
lingen af  Kongens  Karakter;  thi  der  er  en  paafaldende  Forskel, 
for  stor  til,  at  Aldersforskellen  alene  kan  forklare  den,  mellem 
den  noget  vege,  bløde  Yngling,  til  Tider  overgiven  og  ofte  frem- 
fusende, og  den  karakterfaste  Mand,  hvis  hele  Virksomhed  er 
præget  af  en  ikke  almindelig  Fasthed  og  Konsekvens. 

I  et  langt  klarere  Lys  staar  Dorothea  som  Moder  end  som 
Hustru.  Opdragelsen  af  Børnene  havde,  i  Overensstemmelse 
med  begge  Forældrenes  Natur  og  med  Tidens  strenge  Rettroen- 
hed, et  stærkt  religiøst  Præg.  Døtrene  blev  vænnede  til  Huslig- 
hed jil  Spinderokken,  Baldyren  og  Deltagelse  i^Husholdningen." 
Foruden  sine  egne  Børn  havde  Dorothea  ogsaa  i  Aarenes  Løb 

en  hel  Flok  Plejesønner  og  Plejedøtre  til  Optugtelse,  dels 
Børnebørn,  dels  andre  smaa  Slægtninge.  Det  var  i  hine  Tider, 
saavel  i  fyrstelige  som  adelige  Familier,  de  gamles  og  navnlig 
Mormoderens  Æreshverv  at  opfostre  Slægtens  yngste,  og 
Dorothea  tog  ivrigt  denne  Opgave  op.  Da  den  ældste  Datter, 
Anna  af  Sachsen,  engang  vægrede  sig  ved  at  overlade  hende 
sin  yngste  „Frøken",  svarede  Bedstemoderen  ganske  for- 
nærmet, at  hun  dog  havde  tiltroet  sig  selv  at  kunne  give  det 
kære  Barn  den  tilbørlige  Pleje. 

Først  gennem  Forholdet  til  de  voksne  Børn  lærer  vi  dog 
Dorotheas  Personlighed  at  kende.  Voksne  blev  hendes  Børn 
for  øvrigt  først  sent.  Lige  til  Tyveaarsalderen  maatte  de  blive 
under  „Vor  moderlige  Haand  og  Tugt,"  og  selv  efter  den  Tid 
søgte  hun  med  den  hende  egne  Blanding  af  moderlig  Ømhed 
og  Herskesyge  at  bevare  sit  Herredømme  over  dem.  Over 
for  den  næstældste  Søn  Magnus  var  denne  Stræben  for  saa 
vidt  berettiget,  som  han  aldrig  blev  i  Stand  til  at  styre  sig 
selv.  Kort  efter  Kristian  IH's  Død  fik  han  Øsel  Stift  over- 
draget, men  blev  snart  haablost  indviklet  i  Stridighederne  om 
Lifland,  samtidig  med  at  han,  som  Moderen  selv  bebrejder 
ham  det,  „daglig  vælter  sig  i  Drukkenskab  og  anden  Usømme- 
lighed." Denne  Søns  Skæbne  vedblev  lige  til  Dorotheas  Død 
at  være  hende  en  Kilde  til  bitter  Sorg  og  Ængstelse.  I  August 
1561  skriver  hun,  for  at  citere  et  af  de  mest  karakteristiske 
af  mange  Formaningsbreve,  at,  hvis  han  „ikke  vil  forbedre 
sig  og  gribe  til  Anger  og  Bod,"  kan  hun  ikke  andet  end  ønske, 
at  „den  almægtige  Gud  i  Tide  saligt  vil  tage  Eder  ud  af  dette 
Liv  og  forekomme  yderligere  Spot  og  Sorg,  som  rammer  Os 
og  Eders  hele  Slægt  paa  Grund  af  Eders  uordentlige  Liv." 
Men,  fortsætter  hun,  „Vi  trøste  Os  dog  ved,  at  Vi  aldrig  have 
ladet  det  mangle  paa  moderlig  Straf  og  Formaning  over  for 
Eder,  saaledes  som  Vi  ogsaa  nu  i  højeste  Grad  og  alvorligt 
formane  Eder  til  at  frygte  den  almægtige  Guds  Straf  og  ikke 
leve  saa  trygt:  Thi  ellers  vil  Vi  sandelig  ved  Vor  kongelige 
Værdighed  og  Tro  ganske  slaa  Haanden  af  Eder,  og  hvis 
I  ikke  vil  følge  dette  Vort  Raad,  skal  I  til  enhver  Tid  have  en 
unaadig  Fru  Moder  i  Os  og  hverken  komme  til  Vort  Hus  eller 
Gaard,  endnu  mindre  vil  Vi  gaa  i  Forbon  for  Eder  hos  Kongen." 
Dorotheas  lidenskabelige  Sind,    lidenskabeligt  baade  i  Vreden 

og  i  den  Kærlighed,  der  ligger  bag  ved  og  opflammer  Vreden, 
har  her,  som  saa  ofte  i  hendes  Breve,  formaaet  at  trænge 
igennem  Kancellistilen  med  dens  Skriverstueformler*).  Til 
Trods  for  Trudslerne  gaar  hun  imidlertid  samtidig  i  Forbøn 
for  Magnus  hos  Kongen,  thi,  hvis  hun  ikke  hjalp  sin  Søn, 
„da  vilde  vor  Samvittighed  pine  Os  og  til  enhver  Tid  føde  en 
nagende  Orm,"  og  ogsaa  i  de  følgende  Aar,  lige  til  sin  Død, 
bønfalder  hun  Gang  paa  Gang  Frederik  II  om  dog  at  hjælpe 
sin  ulykkelige  Broder,  selv  om  han  „vielleicht  beim  Trunk 
etwas  seltzam  gewesen  sein  mocht."  Da  alt  andet  syntes 
forgæves,  satte  hun  sin  Lid  til  „det  kristelige  Middel,  som 
Gud  selv  har  indstiftet,"  Ægteskabets  „Gud  velbehagelige  Stand," 
og  atter  og  atter  paakaldte  hun  Kongens  Hjælp  til  at  faa  Magnus 
gift,  men  oplevede  ikke  den  Glæde  at  se  sit  Ønske  opfyldt. 

Over  for  Frederik  var  Forholdet  af  en  mere  sammensat 
Karakter.  Som  Tyveaarig  fik  han  sit  eget  Hof  paa  Malmøhus, 
og  det  gik  her  utvivlsomt  en  Del  lystigere  til  end  hjemme 
hos  Forældrene  paa  Koldinghus.  „Og  maa  I  vide,"  skriver 
en  skaansk  Adelsmand,  „jeg  havde  udi  disse  Dage  hos  mig 
udi  to  Nætter  rettelig  glade  Gæster,  som  var  Hertug  Frederik 
og  hans  Naades  Hofgesindt,  og  vi  drak  der  alle  gode  Venners 
Skaal."  I  Efteraaret  1556  indbød  Frederik  sine  to  yngre 
Brødre,  Magnus  og  Hans,  over  til  sit  glade  Hof  til  Fest  og 
Ridderspil,  men  fik  et  bestemt  Afslag  af  Moderen,  der  ikke 
vilde  tillade  denne  Afbrydelse  i  Sønnernes  Studier.  Om  fire 
Aar,  naar  Magnus  har  naaet  Tyveaarsalderen,  men  ikke  før, 
„kan  Eders  Kærlighed  lade  ham  hente  til  Eder,  saa  ofte  som 
det  behager  Eder,"  tilføjer  hun  noget  skarpt.  Man  sporer 
noget  af  et  Modsætningsforhold  mellem  Forældre  og  Søn,  og 
et  Par  Aar  senere,  da  Kong  Kristian  ved  Juletid  1558  laa  paa 
sit  Dødsleje  i  Kolding,  gentager  dette  Indtryk  sig  i  forstærket 
Grad.  En  dyb  Fred  og  inderlig  Gudhengivenhed  præger 
Kongens  sidste  Øjeblikke,  saaledes  som  de  skildres  i  de  gamle 
Beretninger.  Han  tog  Afsked  med  hver  enkelt  af  sin  Hus- 
stand og  trøstede  selv  sin  Hustru,  der  snart  sad  stille  ved 
hans  Seng   uden    at   kunne   finde   andre  Ord    for   sin  Sinds- 


*)  Datidens  Fyrstinder    lod    som    oftest   deres  Breve   skrive  af  Skrivere, 
fordi  det  faldt  dem  besværligt  selv  at  føre  Pennen. 

bevægelse  end  „mein  Herr,  mein  Herr!",  snart,  naar  hun 
var  ved  at  overvældes  af  Sorg,  maatte  forlade  Sygeværelset. 
Børnene  modtog  knælende  Faderens  Velsignelse,  dog  kun  de 
to  yngste,  Hans  og  Dorothea,  thi  Magnus  var  i  Tyskland,  og 
Frederik  —  kom  for  sent  til  sin  Faders  Dødsleje,  først  en 
Uge  efter  hans  Død  ankom  han  til  Kolding.  Og  dog  havde 
Dorothea  allerede  længe  i  Forvejen  ladet  ham  vide,  hvor  al- 
vorlig Kongens  Tilstand  var.  Der  er  bevaret  en  Række 
Billetter  fra  hende  til  Sønnen,  der  ved  deres  simple  og  jævne 
Form,  egenhændige  som  de  er,  og  ved  den  stærke  Følelse, 
der  gennemtrænger  dem,   giver   et  Indblik   i,    hvad  der  rørte 


i^jX...  ^v^#^^  ri-^C? 


Brev  fra  Dronning  Dorothea  til  Frederik  (II)  af  18de  December  1558*). 

sig  hos  Dronningen  paa  dette  Vendepunkt  af  hendes  Liv. 
„Din  Hr.  Fader  bliver  meget  svag  fra  den  ene  Dag  til  den 
anden,"  skriver  hun  allerede  den  8de  November  og  fortsætter: 
„Min  kære  Søn,  jeg  beder  Dig,  frygt  Gud,  det  er  kun  en  ringe 


*)  .Meyn  hertz  leyb  son,  ych  hab  deyn  schreiben  bekommen  zwey  mal 
und  byn  es  erfroget,  das  ych  deyn  gesuntheyt  mach  erfaren  der  barm 
herztzyche  got  der  gebe  dych  das  du  mochgest  leben  dych  zu  der  sey- 
lychheit  vnd  deyn  vndcrdannen  zu  dem  besten,  ych  kan  dych  ausz 
mutterlychen  hertzen  nycht  barchgen  das  deyn  her  uattergar  schwach 
ys  und  so  ...  .  (Min  hjerte  kære  Son,  jeg  har  faaet  Brev  fra  dig  to 
Gange  og  er  glad  ved,  at  jeg  kan  erfare  din  Sundhed.  Den  barm- 
hjertige Gud  give  dig,  at  du  maa  leve,  dig  til  Salighed  og  til  Bedste 
for  dine  Undersaatter.  Jeg  kan  af  moderligt  Hjerte  ikke  skjule  for 
dig,  at  din  Hr.  Fader  er  meget  svag  og  saa  .  .  .) 

Tid  her,  vi  maa  dø,  det  er  ikke  anderledes,  du  maa  ikke 
stole  paa,  at  du  er  ung,  de  unge  dø  lige  saa  snart  som  de 
gamle.  Den  barmhjertige  Gud  opholde  dig  og  bevare  dig  for 
alt  ondt.  Optag,  hvad  jeg  skriver,  i  en  god  Mening".  Den 
ISde  December  er  Sygdommen  endnu  mere  fremskreden.  „Al 
den  Pine,  han  har,  føler  jeg  i  mit  Hjerte,"  skriver  Dorothea 
til  Sonnen,  „jeg  er  bedrøvet  indtil  Døden."  Atter  lyder  Paa- 
mindelsen :  „Det  er  kun  en  ringe  Tid  her,"  og  hun  tilføjer: 
,Jeg  beder  dig  om,  at  du  ikke  vil  være  saa  langt  borte,  og 
at  du  vil  være  noget  nærmere  ved  Sjælland  ...  og  jeg  beder 
dig  ogsaa  som  din  trofaste  Moder  om,  at  du  ikke  vil  aabne 
dit  Hjerte  for  alle  Mennesker.  Verden  er  ikke,  som  du  mener 
.  .  .  Jeg  havde  endnu  meget  at  skrive  dig,  men  jeg  kan  ikke, 
alt  volder  mig  Ve."  Kun  to  Dage  efter  hedder  det  næsten 
som  et  Nødraab:  „Min  hjerte  kære  Søn,  jeg  beder  dig  om, 
at  du  vil  komme  straks  og  ikke  udeblive,  skal  jeg  mine  Dage 
erkende  dig  for  min  Søn."  Men  Juledagene  gik,  og  Kongens 
Tilstand  forværredes,  uden  at  Sønnen  indfandt  sig.  Noget  af 
en  Forklaring  herpaa  har  man  søgt  i  Dronningens  næste  egen- 
hændige Brev  af  den  27de:  „Min  hjerte  kære  Søn.  Jeg  kan 
ikke  skjule  for  dig,  at  jeg  vel  har  hørt,  at  det,  du  skriver  til 
mig  om  Anna,  har  været  paa  Tale,  dog  er  det  ikke  fuld  Besked. 
Jeg  lader  hendes  Slægtninge  raade  derfor.  At  jeg  skulde 
hindre  Ens  Lykke,  kan  jeg  ikke  forsvare  for  Gud.  Saa  ved 
jeg,  at  det  her  kun  er  en  ringe  Tid,  men  i  hin  Verden  er  det 
evigt.  Jeg  ved,  du  har  saadan  et  ærligt,  oprigtigt  Sind,  at  du 
ikke  vil  hindre  hendes  Lykke.  Jeg  kan  af  Bedrøvelse  ikke 
skrive  mere.  Jeg  beder,  kom  hastig."  Denne  Anna  er  Anna 
Hardenberg,  som  da  var  i  Dronningens  Jomfrukammer,  og 
det  citerede  Brev  er  det  ældste  Vidnesbyrd  om  Frederiks 
Kærlighed  til  hende,  en  Kærlighed,  som  han  endnu  i  fulde  ti 
Aar  trods  al  Modstand  holdt  fast  ved.  Utvivlsomt  har  da 
Moder  og  Søn  ikke  haft  samme  Opfattelse  af,  hvad  der  burde 
opfattes  som  „Lykken"  for  Jomfru  Anna,  og  mere  end  sand- 
synligt er  det,  at  den  Lykke,  som  Annas  Slægtninge,  sikkert 
med  Kongens  og  Dronningens  Billigelse  og  Støtte,  i  disse 
Dage  bestræbte  sig  for  at  berede  hende,  var  et  Ægteskab  med 
en  anden,  en  ligestillet.  Man  forstaar  da  bedre,  hvorfor  Konge- 
sønnen kom  for  sent  til  sin  Faders  Dødsleje  —  han  har  haft 

mere  at  overvinde  end  Rejsens  Besværligheder  fra  Malmo  til 
Kolding. 

Der  er  en  dyb  Kloft  mellem  Dorothea  og  hendes  ældste 
Søn,  saaledes  som  Forholdet  mellem  dem  belyses  af  disse 
Breve,  og  denne  Kløft  vedblev  at  være  der  lige  til  Dorotheas 
Død.  Forskellige  Forhold  bidrog  til  at  uddybe  den.  Hvilken 
Betydning  Frederik  II's  Kærlighed  til  Anna  Hardenberg  ved- 
blivende har  haft,  er  ikke  klart.  Enkedronningen  har  sikkert 
nok  inderlig  ønsket,  at  en  af  de  mange  Ægteskabsplaner,  som 
bestandig  var  paa  Tale  med  Hensyn  til  Sønnen,  maatte  lykkes. 
I  Aaret  1567  skriver  hun  saaledes  til  ham:  „Hvis  vi  i  denne 
Sag  havde  haft  eller  endnu  havde  lige  saa  megen  Magt  over 
Eder  som  over  Eders  Brødre,  skulde  det  tilvisse  med  Guds 
Hjælp  ikke  have  varet  saa  længe  med  Eder,  thi  det  er  en 
Stand,  som  vor  Herre  Gud  har  indstiftet  til  evig  Salighed," 
men  iøvrigt  undgaar  hun  i  sine  Breve  til  Kongen  altid  dette 
Emne  og  overlader  det  til  sin  ældste  Datter  Anna,  Kurfyrst- 
inde af  Sachsen,  at  bearbejde  Broderen,  hvad  denne  heller 
ikke  undlod.  Under  alt  dette  tjente  Anna  Hardenberg  stadig 
i  Dronningens  Jomfrukammer,  og  Frederik  II  har  da  under 
sine  sparsomme  Besøg  hos  Moderen  haft  Lejlighed  til  at  se 
et  Glimt  af  sin  Ungdoms  elskede  —  uden  dog  at  komme 
Maalet  et  Skridt  nærmere.  Den  egentlige  Hindring  laa  imid- 
lertid i  selve  Jomfru  Annas  Modstræben,  et  Træk,  som  vidner 
om  en  ren  og  uegennyttig  Karakter.  Det  taler  ogsaa  til  begge 
Parters  Ære,  at  der  herskede  et  godt  og  fortroligt  Forhold 
mellem  Anna  Hardenberg  og  Frederik  II's  Moder  lige  til 
dennes  Død,  saa  at  hun  fremfor  nogen  anden  betænktes  i  sin 
høje  Frues  Testamente. 

Der  var  andre  og  lettere  paaviselige  Forhold,  som  dannede 
Kløften  mellem  Enkedronningen  og  hendes  Son.  Allerede 
Aldersforskellen  har  muligvis  sat  dybere  Skel  mellem  dem 
end  sædvanlig  mellem  en  ældre  og  en  yngre  Generation,  thi 
ved  Frederik  II's  Tronbestigelse  var  det  i  mange  Henseender, 
som  om  en  ny  Tidsalder  oprandt,  en  Tidsalder,  der  var  præget 
af  et  lettere  og  lysere  Syn  paa  Tilværelsen,  en  større  Trang 
til  Livsnydelse,  end  vi  finder  hos  det  Slægtled,  der  havde 
gennemlevet  Reformationstidens  Kampe  og  Alvor.  Et  haand- 
gribeligt  Udtryk    har   denne  Forskel    i  Tankegang   givet  sig  i 

Bygningsstilen  —  de  tunge,  alvorlige  Borge  fra  Kristian  III's 
Tid  afloses  nu  af  knejsende  Herresæder  med  slanke  Spir,  og 
medens  Kristian  og  Dorothea  havde  bygget  Koldinghus  i  den 
svære,  middelalderlige  Stil,  giver  Frederik  sit  stolte  Kronborg 
ikke  blot  en  Fæstnings,  men  ogsaa  en  lys  og  statelig  Konge- 
boligs Karakter. 

Den  Frederik  II,  som  Dorothea  oplevede  at  kende  som 
Danmarks  Konge,  var  imidlertid  ikke  Kronborgs  Bygherre  og 
de  nordlige  Haves  Behersker,  men  endnu  kun  den  unge,  let- 
sindige Fyrste,  hvis  opbrusende  Heftighed  og  Hang  til  Drik 
og  Lystighed  kun  altfor  ofte  gik  over  det  sømmeliges  Grænser, 
hvis  Selvtillid  og  Erobrerlyst  kastede  Landet  ind  i  en  Krig, 
der  bragte  aarelang  Ødelæggelse  og  Nød  over  hans  Folk. 
Det  var  da  ikke  uden  Grund,  naar  de  moderlige  Formaninger, 
som  lod  i  Brevene  af  December  1559,-  vedblev  at  komme 
Igen,  ogsaa  over  for  den  hyldede  og  kronede  Konge,  thi  „det 
sommer  sig  ikke  for  en  trofast  Moder  at  tie  stille  over  for 
det,  som  er  hendes  Barns  Fordærv,  eller  at  smigre,  men  Gud 
har  alvorlig  befalet  ikke  at  spare  Riset."  Mod  Umaadelighed 
i  Drik,  mod  Dumdristighed  paa  Jagt  eller  i  Krig  og,  stærkest 
og  hyppigst,  mod  for  fast  Selvtillid  og  Stolen  paa  egen  Styrke 
er  Advarslerne,  med  rigtig  Bedømmelse  af  Sønnens  Karakter, 
rettede.  Det  ømmeste  Punkt  var  Syvaarskrigens  ulykkelige 
Forløb,  og  Dorothea  „sparede  ikke  Riset,"  men  skildrede  Gang 
paa  Gang  klart  og  rammende  Krigens  ulykkelige  Følger  og 
manede  til  Fred.  Irriterede  allerede  de  moderlige  Formaninger 
Frederik,  ikke  mindst  maaske  fordi  han  ofte  i  sit  stille  Sind 
var  nødsaget  til  at  indrømme  deres  Berettigelse,  maatte  det 
ægge  hans  under  Ulykkerne  ømtaalelige  Sind  end  mere,  naar 
Moderen  ikke  indskrænkede  sig  hertil,  men  søgte  at  gribe  ind 
med  Handling.  Hun  brændte  saaledes  af  Iver  efter  at  optræde 
som  Mægler  over  for  Sverig,  men  afvistes  bestandig  køligt. 
Krænket  trækker  hun  sig  da  tilbage.  „Vi  kan,  Gud  være 
lovet,  vel  være  denne  besværlige  og  lange  Rejse  til  Sverig 
foruden  og  nu  med  en  god  Samvittighed  have  gode  Dage," 
skriver  hun  ved  en  saadan  Lejlighed  til  Sønnen,  „I  kan  være 
forvisset  om,  at  Vi  ikke  mere  vil  lyste  at  gøre  Os  nogen 
Ulejlighed  i  denne  Sag,  da  I,  som  Vi  mærke  af  Eders  Skrivelse, 

ved    bedre  Raad,"    men    —  Aaret   efter   er  hun  atter  rede  til 
at  optræde  som  Mægler. 

Den  Irritation,  som  Moderens  mange  Gange  ubelejlige 
Virketrang  ikke  uden  en  vis  Berettigelse  fremkaldte  hos  Kongen, 
slog  imidlertid  ofte  over  i  en  Mistænksomhed,  som  i  de  fleste 
Tilfælde  var  ugrundet  og  uretfærdig.  Hendes  Breve  bliver  da  i 
Virkeligheden,  vemodigt  nok,  en  Række  Forsvarsindlæg  overfor 
Sonnen.  Især  var  han  paa  Vagt  overfor  Moderens  idelige  Virk- 
somhed til  Fordel  for  hans  yngre  Brodre,  Magnus  og  Hans, 
skont  hun  atter  og  atter  forsikrer  ham,  at  hans  Vel  ligger  hende 
ikke  mindre  paa  Hjerte  —  „enhver,  der  har  sine  fem  Sanser, 
kan  tænke  sig,  om  en  Moder  kan  glemme  sit  Barn."  I  et  af 
sine  Breve  maa  hun  tilbagevise  en  Beskyldning  for,  at  hun  skulde 
onske  at  faa  Hans  til  Konge.  Et  Skib,  ladet  med  forskellige 
Fornødenheder,  som  hun  havde  sendt  af  Sted  til  Magnus,  lader 
Frederik  beslaglægge  undervejs,  paa  Grund  af  Mistanke  om, 
at  dets  virkelige  Bestemmelsessted  skulde  være  Sverig!  Særlig 
vakte  hendes  Stræben  efter  at  faa  Magnus  gift  Kongens 
Mistænksomhed,  navnlig  og,  for  en  Gangs  Skyld,  ikke  uden 
Grund,  da  hun  i  Aaret  1567,  altsaa  midt  under  Syvaars- 
krigen,  uden  Frederiks  Vidende,  virkede  for  et  Parti  med  den 
svenske  Konges  Søster.  Sikkert  har  hendes  Hensigt,  som 
hun  til  sit  Forsvar  skriver  til  Kongen,  hvem  Sagen  var  kom- 
men for  Øre,  „ved  vor  Sjæls  Tab  kun  været  at  gavne  Eder 
og  disse  Riger,"  men  Dorotheas  Iver  for  at  sætte  sin  \'ilje 
igennem,  havde  dog  ved  denne  som  ved  enkelte  andre  Lejlig- 
heder*) unægtelig  berøvet  hende  Forstaaelsen  af,  hvad  hun, 
selv  med  de  bedste  Hensigter,  overhovedet  kunde  tillade  sig. 
Samtidig  forværredes  Forholdet  mellem  Moder  og  Søn  yder- 
ligere ved  en  heftig  Strid  i  Anledning  af  en  Provsteindsættelse, 
som  Dorothea  egenmægtig  havde  foretaget  paa  Als,  og  som 
hun,  trods  Frederiks  gentagne  Forestillinger,  haardnakket  fast- 
holdt. Da  Kongen  endelig  ved  et  Magtsprog  satte  sin  Vilje 
igennem,  vakte  det  heftig  Fortørnelse  hos  Moderen.  „Vel 
kan  I   tage   endnu   mere   fra  Os  som  en  Enke  og  en  Kvinde, 


*)  Samme  Hensynsløshed,  for  at  bruge  et  mildt  Udtr>'k,  viste  Dorothea 
paa  et  helt  andet  Omraade,  da  hun  lod  Ædelstenene  pille  at  Kronen 
og  pyntede  sin  Svigerdatters  Kjole  dermed! 


106 

men  I  betænke  Guds  Ord,  og  at  vi  har  baaret  Eder  til  Verden, 
og  forblive  saaledes  vor  hjertenskære  Søn,  saa  vil  det  gaa 
Eder  godt  i  Tid  og  Evighed.  Men  de,  der  raade  Eder  ander- 
ledes, de  soge  Eders  Skændsel  og  endelige  Fordærv." 

Myndigt  og  bittert  lyder  Moderens  Ord  her,  som  saa 
ofte  i  Brevene  til  Sønnen,  med  en  Heftighed  og  Lidenskab, 
der  ikke  giver  Frederik  II's  noget  efter.  Thi  Ligheden  var  det, 
der  især  —  og  mere  end  alle  Forskelligheder  mellem  Individ 
og  Generation  —  frembragte  Splid  og  Uoverensstemmelse 
mellem  disse  to  Mennesker.  Smukke,  statelige  og  kraftige 
var  de  begge  at  se  til,  og  Dorothea,  der  ængstelig  formaner 
Sonnen  til  „ikke  mere  at  begive  sig  i  saadan  Livsfare  paa 
Jagt,"  havde  selv  endnu  i  1555  tumlet  sin  Ganger  paa  Jagten, 
„thi  hun  var  en  ypperlig  Rytterske."  Men  Ligheden  strakte 
sig  videre:  Det  lidenskabelige  Sind,  Mangelen  paa  Harmoni 
og  Ligevægt,  den  impulsive  Handlekraft,  den  stolte  Følelse  af 
egen  Værdighed  havde  Sønnen  taget  i  Arv  efter  Moderen, 
Temperamentet  er  det  samme,  kun  noget  mørkere  i  Tonen 
hos  den  ældre  end  hos  den  yngre,  stærkere  tynget  af  Er- 
faringernes Ballast.  Derfor  maatte  Forholdet  mellem  dem 
blive  fuldt  af  tragisk  Konflikt,  ubøjet  af  Alderen  som  Dorothea 
i  aandelig  Henseende  var,  bestandig  opfyldt  af  sin  Moderpligt 
og  Moderret  til  at  elske,  raade  og  —  herske,  af  sin  Dronning- 
pligt til  ogsaa  som  Enke  at  være  „en  Øvrighed  af  Guds 
Naade." 

Mod  disse  Krav  gjorde  Kongen  Oprør,  og  midt  under 
Kampen  gav  Moderen  sig  selv  en  Blottelse,  der  ikke  kunde 
andet  end  gøre  hendes  Stilling  over  for  Sønnen  usikker.  Saa 
langt  fra  at  føle  sig  færdig  med  Livet  var  hun  nemlig,  at  hun 
i  alle  disse  Aar,  i  det  mindste  med  Mellemrum,  synes  at  have 
omgaaedes  med  Tanken  om  at  gifte  sig  igen.  Allerede  i 
Sommeren  1559  var  et  Giftermaal  paa  Tale  mellem  hende 
og  Kristian  III's  Broder,  Hertug  Hans  den  Ældre,  en  rolig 
og  godmodig  Pebersvend,  som  sandsynligvis  fortræffeligt  vilde 
have  kunnet  supplere  Dorothea,  skønt  han  var  tretten  Aar 
yngre  end  hun.  Man  studser  unægtelig  ved  den  Hurtighed, 
hvormed  Enkedronningen  bestemte  sig  til  nyt  Ægteskab  — 
kun  et  halvt  Aar  efter  Kong  Kristians  Død.  Det  raaa  dog 
bemærkes,   at   talrige   Eksempler   paa    et   lignende   Hastværk 

vilde  kunne  anføres,  netop  fra  denne  Tid,  thi  Ægtestanden 
ansaas  siden  Reformationen  for  noget  i  sig  selv  Gud  velbe- 
hageligt, en  Betragtning,  som  Dorothea  af  ganske  Hjerte  delte. 
I  dette  Tilfælde  vilde  dog  de  tyske  Theologer,  der  blev  raad- 
spurgte,  paa  Grund  af  Svogerskabet  ikke  give  deres  Billigelse, 
og  Planen  blev  da  lagt  til  Side.  En  Del  Breve  fra  Enke- 
dronningen til  Hertug  Hans,  skrevne  i  de  følgende  Aar,  er 
bevarede,  men  de  er  ret  uinteressante  og  drejer  sig  udelukkende 
om  velvillig  gensidig  Hjælp  i  det  daglige  Livs  smaa  praktiske 
Anliggender  —  han  laaner  hende  en  Bryggerkedel,  medens 
hun  overlader  ham  sin  Hvedebrødsbager  osv.  Opgivet  var 
Tanken  dog  ingenlunde.  Otte  Aar  senere  horer  vi  nemlig,  at 
Dorothea,  under  Tavsheds  Løfte,  spørger  sin  Hofpræst  til 
Raads  i  denne  Sag.  Han  giver  et  undvigende  Svar  og  er 
taktløs  nok  til  at  robe  Hemmeligheden  til  Kongen.  I  et 
Brev,  der  ikke  er  bevaret,  omtaler  denne  Sagen  til  Moderen, 
som  i  sit  Svar  kun  let  berører  det  vanskelige  Emne  —  ingen 
anden  end  hun  selv  vilde  vel  have  taget  Skade  deraf,  be- 
mærker hun  —  men  med  Rette  skarpt  angriber  Præstens 
Upaalidelighed.  Om  Ægteskabsplanen  hores  fra  nu  af  ikke 
mere.  Kort  efter,  ved  Juletid  1567,  aflagde  Frederik  et  af 
sine  sjældne  Besøg  i  Kolding,  sjældne,  skønt  han  ofte  opholdt 
sig  i  Jylland,  og  skønt  Moderen  atter  og  atter  indtrængende 
bad  ham  om  dog  at  komme.  Ved  denne  Lejlighed  kom  det 
til  en  Slags  Forsoning  mellem  dem  —  dog  maa  hun  snart 
efter  atter  advare  ham  mod  de  onde  Mennesker,  der  vil  „saa 
Djævelens  Frø"  mellem  Moder  og  Son.  Tragisk  var  Forholdet 
da  til  det  sidste,  ikke  mindst  fordi  der  hos  Dorothea  be- 
standig trods  de  skarpe  Modsætninger  mærkes  en  Moder- 
kærlighed saa  stærk,  som  hun  med  sin  lidenskabelige  Sjæl 
kunde  føle  den. 

Over  for  de  andre  Børn  havde  Forholdet  en  langt  mere 
fredelig  Karakter.  Døtrene,  Anna  og  Dorothea,  som  var  gifte 
med  tyske  Fyrster,  gjorde  kun  Moderen  Glæde.  Ofte  havde 
hun  Besøg  af  dem  i  Kolding,  og  endnu  oftere  foretog  hun  selv 
den  besværlige  Rejse  til  deres  Hjem  i  Sachsen  og  Liineburg. 
Paa  disse  Tysklandsrejser  havde  Dorothea  undertiden  ogsaa 
Sammenkomster  med  sin  Mands  Stifmoder,  Hertug  Hans  den 

Ældres  Moder,  den  gamle  Enkedronning  Sofie*),  der  boede  i 
Kiel.  Hans,  den  yngste  af  Sonnerne,  vedblev  længe  at  staa 
under  den  moderlige  Optugtelse,  ja,  lidet  udpræget  som  han  var 
af  Karakter,  blev  han  næppe  nogen  Sinde  i  Moderens  Levetid 
fuldt  selvstændig,  selv  efter  at  hun  havde  faaet  ham  gift  med 
en  „gudfrygtig,   kristelig  og  velopdragen"  tysk  Prinsesse. 

I  Forholdet  til  Børnene  træder  Dronning  Dorotheas  Per- 
sonlighed frem  med  størst  Klarhed  og  Styrke,  men  for  øvrigt 
stod  hun  i  Berøring  med  langt  videre  Kredse.  Over  for  de 
ledende  Statsmænd,  Peder  Oxe  og  Johan  Friis,  var  hun  i 
lang  Tid  fjendtlig  stemt.  Kansleren  paadrog  sig  Enkedron- 
ningens dybeste  Uvilje  ved  at  modarbejde  hendes  Ønske  om 
at  indgaa  andet  Ægteskab,  og  Peder  Oxes  store  Magt  var 
hende  ikke  til  Behag.    Muligvis  har  gammelt  Nag  ogsaa  spillet 

en  Rolle,  idet  en  af  Grundene  til  hans 
Fald  under  Kristian  III  siges  at  have 
været  Dronningens  Unaade.  Officielt 
i  det  mindste  stod  hun  dog  i  sine 
sidste  Aar  paa  en  venlig  Fod  med  den 
mægtige  Rigshofmester.  —  Hjerteligt 
og  fortroligt  var  Forholdet  derimod 
til  Gjøernes  Kreds,  og  det  taler  til 
Dorotheas  Ære,  at  hun  knyttede  sig 
Medaiiie  af  Frederik  I  ^^st  til  Kvinder  som  Birgitte  og  Eline 
og  Dronning  Sofie.  Gjøe**),  der  atter  og  atter  træffes  paa 


*)  Sofie  ægtede,  tyve  Aar  gammel,  i  Aaret  1518  Hertug  Frederik  af 
Holsten-Gottorp,  som  da  var  Enkemand  og  gik  i  sit  otteogfyrretyvende 
Aar.  Hun  var  Datter  af  Hertug  Bugislav  X  af  Pommern,  en  kæmpe- 
stærk, livsfrodig  Natur,  den  betydeligste  i  Rækken  af  de  pommerske 
Fyrster.  —  Sofie  selv  har  intetsomhelst  Spor  efterladt  sig  i  Danmarks 
Historie,  saa  lidt  i  det  Tiaar,  i  hvilket  hun  var  Kong  Frederik  I's 
Dronning,  som  i  de  mange  Aar,  i  hvilke  hun  udelukkende  var  knyttet 
til  Hertugdømmerne,  først  som  Hertug  Frederiks  Gemalinde,  senere 
som  Enkedronning  med  Bopæl  i  Kiel,  der  hørte  til  hendes  Livgeding. 
I  Kongeriget  havde  hun  sit  Enkegods,  som  hun  lod  bestyre  af  lutter 
Holstenere  og  Tyskere,  paa  Lolland-Falster.  Trods  sit  svagelige  Hel- 
bred opnaaede  hun  en  forholdsvis  høj  Alder  og  døde  den  13de  Maj 
1368.  I  Ligtalen  over  hende  omtales  hendes  lutherske  Gudsfrygt  i 
Udtryk,  der  midt  i  Lovtalens  upaalidelige  Svulst  klinger  ægte. 

*♦)  Eline  Gjøe,  Birgitte  Gjøes  Søster,  var  Moder  til  Oluf  Mouritsen  Krognos, 
der  kort  efter  Kong  Frederik  ll's  Bryllup  ægtede  Anna  Hardenberg. 

Besøg  i  Kolding.  For  Birgittes  vedkommende  i  det  mindste  gik 
Venskabet  tilbage  til  Ungdomsaarene,  thi  hun  havde  for  sit  Gifter- 
maal  været  i  Dronningens  Jomfrukammer,  hvor  en  talrig  Skare 
adelige  Jomfruer  i  Aarenes  Løb  opdroges  til  „Tugtighed,  Skikke- 
lighed og  Finhed".  Man  har  sikkert  med  Rette  formodet,  at 
Dorothea  gennem  denne  Opdragervirksomhed  har  udøvet  en 
betydelig  Indflydelse  paa  den  opvoksende  danske  Adel  — 
thi  danske  var  hendesjomfruer,  mærkeligt  nok,  saa  godt  som 
alle  —  og  at  hendes  udprægede  Personlighed,  der  indtageren 
saa  paafaldende  tilbagetrukken  Plads  i  vor  Historie,  her  i  det 
stille  har  givet  sin  bedste  Indsats.  Nødig  slap  hun  en  Jomfru 
ud  af  sit  Værge,  førend  hun  „det  med  hende  udi  Gerning 
kunde  bevise,"  d.  v.  s.,  førend  hun  paa  egen  Bekostning  havde 
fejret  hendes  Bryllup,  ofte  efter  selv  at  have  fundet  en  pas- 
sende Brudgom. 

Dorotheas  Iver  for  at  stifte  Ægteskaber,  et  Træk,  som 
hun  forøvrigt  havde  tilfælles  med  hele  sin  Samtid,  strakte  sig 
imidlertid  ikke  blot  til  hendes 
Børn  og  Hofjomfruer,  men  over- 
hovedet til  hvem  hun  kom  i 
Berøring  med,  høje  og  lave.  Et 
smukt  Udtryk  gav  denne  moder- 
lige Interesse  sig,  da  hun  i  Aaret 
1557  skænkede  et  Brystsmykke 
til  Københavns  Raadhus  med 
den  Bestemmelse,  at  enhver 
„agtbar"  Borgers  Datter  skulde 
bære  det  sin  Bryllupsdag.  Det 
findes  endnu  paa  Rosenborg. 
Overalt  var  hun  ivrig  for  at 
bortrydde  Hindringerne  for  et 
ungt  Pars  Forening  — thi  „Djæ- 
velen er  Ægtestanden  fjendsk" 
—  og  gribe  Lejligheden  i  Flugten. 
Da  Christen  Munk  kom  til  Skade 
paa  en  Rejse  ved  at  blive  over- 
kørt af  en  Vogn  uden  for  Kolding,  benyttede  Dronningen 
dette  ufrivillige  Ophold  til  at  faa  ham  gift  med  Dorthe  Gylden- 
stjerne.    Selv  skrev   hun  til  Frederik  II  og  bad  ham  bekoste 


Brudesmykke. 
skænket  af  Dronning  Dorothea 
til   Kobenhavns  Raadhus. 


110 

Brylluppet,  og  vilde  han  ikke,  var  hun  villig  til  at  gøre  det 
selv.  Og  da  det,  paa  Grund  af  Faderens  slette  Økonomi, 
kneb  med  Brudeudstyret  for  hendes  Broderdatter,  Katrine  af 
Lauenborg,  forærede  Dorothea  den  unge  Brud  18  Alen  Bliant*) 
til  en  Kjole,  dog  var  hun  saa  forsynlig  ikke  at  sende  Tøjet 
direkte  til  Forældrene,  af  Frygt  for,  „at  Frøkenen  da  ikke 
skulde  faa  det."  Betegnende  nok  er  en  morsom,  gammel  tysk 
Bog,  „En  Dialog,  skrevet  Ægtestanden  til  Ære,"  tilegnet  Dron- 
ning Dorothea,  hvis  „høje  Gaver  og  Dyder"  Forfatteren  har 
hort  berømme  af  Bugenhagen.  Saavel  Emnet  som  hele  Tanke- 
gangen —  at  Ægteskabet  er  indstiftet  af  Gud,  hvorfor  Djævelen 
soger  at  hindre  og  vanære  det,  særlig  ved  at  tale  giftigt  om 
Kvindekønnet  —  er  typiske  for  den  Tidsalder,  hvis  ægte  Barn 
Dorothea  er,  Reformationens,  og  Bogen  er  da  ogsaa  indledet 
med  en  djærv  Fortale  af  Luther  selv. 

Forud  for  Brylluppet  gik  for  Hofjomfruerne  travle  Aar  i 
Dronningens  Fruerstue,  thi  de  unge  Damer  fik  ikke  Lov 
at  ligge  paa  den  lade  Side.  „Tiden  vil  ikke  række  til  for 
mig  i  denne  Tid,  min  Urtegaard  maa  vel  græde  nu,"  skriver 
Elisabeth  Sehested  i  Fortvivlelse  over,  at  hun  ikke  kan  naa 
at  faa  saaet  sin  Salat.  Dronning  Dorothea  var  nemlig  en  dygtig 
og  ærgerrig  Husmoder,  flot  og  rundhaandet  ved  festlige  Lejlig- 
heder, naar  det  gjaldt  for  Hoffet  om  at  vise  sig  i  al  sin  Pragt 
for  fyrstelige  Gæster,  men  til  Gengæld  husholderisk  med  de 
daglige  Udgifter,  ja  til  Tider  smaalig,  saa  at  hun  f.  Eks.  ikke 
undsaa  sig  for  at  stryge  det  Maaltid  Mad,  som  de  Bønder, 
der  arbejdede  paa  Slottet,  plejede  at  faa.  Hun  drog  selv  Om- 
sorg for  sin  Mands  og  sine  Børns  Klæder,  saavel  som  for 
Husets  Forsyning  i  enhver  Henseende.  Denne  husmoderlige 
Virksomhed  er  for  øvrigt  et  fælles  Træk  hos  de  bedste  blandt 
det  16de  Aarhundredes  Fyrstinder,  vi  har  allerede  fundet  det 
hos  Kong  Hans's  Dronning,  og  det  kommer  igen  hos  Frede- 
rik I's  Døtre,  Elisabet  afMeklenburg  og  Dorothea  af  Preussen, 
hos  Kristian  lll's  Datter  Anna  af  Sachsen  o.  m.  fl.  Om 
„Mutter  Anna",  som  den  afholdte  danske  Kongedatter  kaldtes 
i  sit  nye  Hjemland,  fortælles  det  endogsaa,  at  hun  egenhændig 


•)  sølv-  eller  guldindvirket  Stof. 

vaskede  Kurfyrstens  Linned  og  lavede  det  Smor,  der  var  be- 
stemt for  hans  Mund. 

Et  videre  Virkefelt  end  selve  Hofholdningen  havde  Dorothea 
efter  at  være  bleven  Enkedronning  i  sit  Livgeding,  der  bestod 
af  Kolding  Len  m.  m.  Der  findes  dog  kun  spredte  Træk  til 
Belysning  af  denne  Gren  af  hendes  Virksomhed,  der  navnlig 
satte  Frugt  i  selve  Kolding,  saaledes  ved  Anlæggelse  af  et 
Saltværk  og  et  Vandværk,  to  Foretagender,  som  i  hoj  Grad 
optog  Dorothea   lige   til  hendes  sidste  Dage.     I  det  hele  viste 


Kolding  og  Koldinghus. 
Efter  Braunius,  Beschreibung  der  Stiidte. 


hun  Kolding  By,  hvor  hun  efter  Kristian  lll's  Dod  havde  sin 
faste  Bopæl,  megen  Interesse.  Under  Krigen  var  hun  altid 
rede  til  at  gaa  i  Forbøn  hos  Kongen  for  at  faa  Udskrivnings- 
byrden  lettet  for  Byens  Borgere.  Særlig  gjaldt  det  om,  at 
Koldings  eneste  Barber  maatte  blive  forskaanet.  Regelmæssigt 
blev  han  udskrevet  —  i  Felten  havde  man  jo  Brug  for  mange 
Saarlæger  —  og  ligesaa  regelmæssigt  rykker  Dronningen  frem 
med  sin  Bon  om,  at  Byen  maa  faa  Lov  at  beholde  ham. 
Ogsaa  Skolevæsenet  tog  hun  sig  af.  Da  Skolens  Rektor  „agter 
Skolen  og  sit  Kald  for  ingen  Del  og  er  en  ret  Dranker, **  som 

hun  skrev  til  Ribebispen  Hans  Tavsen,  satte  hun  sig  i  Be- 
vægelse for  at  faa  „en  anden  god,  lærd  Person,  der  er  be- 
kvem til  samme  Embede,"  og  senere  lod  hun  en  ny  Skole- 
bygning opfore: 

Thi  staar  Dortheæ  Navn  i  ævigt  Æreminde 
Saa  længe  der  er  Vand  i  Kolding  Aa  at  finde, 

som  en  taknemlig  Koldingenser  sang  om  Dronningen  i  det 
18de  Aarhundrede. 

Dorothea  var  dog  mere  end  Slotsfruen  paa  Koldinghus, 
og  hun  delte  med  de  bedste  Mænd  og  Kvinder  i  sin  Tid  den 
Opfattelse,  at  høj  Stilling  forpligter.  Selv  betoner  hun,  end- 
ogsaa  som  Enke,  i  et  Brev  til  Sønnen,  „at  Vi  ved  Guds  Naade 
er  bleven  en  salvet  Dronning  og  ved  vor  Kroning  har  maattet 
aflægge  Ed  ved  Gud  paa  at  befæste  og  drage  Omsorg  for 
disse  Kongerigers  Vel,  Ro  og  Fred."  Derfor  er  det,  hun  be- 
standig maner  til  Fred,  thi  Krigen  bringer  Ødelæggelse  over 
^stakkels  uforskyldte  Folk"  —  en  Betragtning,  der  idelig 
kommer  igen  i  hendes  Breve.  Da  Frederik  II  for  at  faa 
Penge  til  Krigens  Førelse,  greb  til  det  fortvivlede  Middel  at 
udmønte  slet  Mønt,  de  saakaldte  Klippinge,  gjorde  Moderen 
den  ene  Gang  efter  den  anden  Indsigelse  mod  denne  Frem- 
gangsmaade,  og  først  og  fremmest,  fordi  den  var  langt  mere 
ødelæggende  for  Smaafolk  end  for  „Storhanserne",  idet  „de 
stakkels  Bønder"  maatte  tage  imod  Klippingene  uden  at  kunne 
komme  af  med  dem  igen,  i  det  mindste  ikke  til  samme  Værdi. 
Ogsaa  i  Fredstid  var  hun  rede  til  at  tage  sig  af  de  smaa  i 
Samfundet.  Den  høje  Told  paa  Udførsel  afØksne  fandt  hun, 
som  hun  udvikler  i  et  Brev  til  Kongen,  ikke  blot  i  Virkelig- 
heden ufordelagtig  for  Kronen  selv,  men  ogsaa  uretfærdig,  da 
den  ramte  Smaafolk  forholdvis  langt  haardere  end  de  rige. 
Den  bør  derfor  nedsættes.  De  fleste  af  disse  Protester  blev 
dog,  hvor  energiske  og  berettigede  de  end  var,  uden  Virkning. 
Heldigere  har  hun  rimeligvis  været  med  sine  hyppige  For- 
bønner for  enkelte  betrængte,  der  havde  bedt  om  hendes 
Hjæ^lp. 

Mere  betegnende  for  Dronning  Dorothea  end  hendes  Bøn 
om  Mildhed  er  dog  maaske  hendes  Krav  om  Strenghed.     En 

Adelsmand,  Hans  Skovgaard,  havde  i  Foraaret  1562  bortført 
og  skændet  en  uberygtet  ung  Pige  fra  Kolding.  Hertug  Hans 
gik  da  i  Forbøn  for  Synderen  hos  Enkedronningen  og  bad 
hende,  under  Paaberaabelse  af  hans  Ungdom  og  Adelskab, 
om  ikke  at  melde  Sagen  til  Kongen.  Men  hvor  megen  God- 
hed Dorothea  end  havde  for  sin  Svoger,  gav  hun  ham  dog  et 
skarpt  Afslag  paa  denne  Anmodning.  Over  for  en  saadan 
Misdæder  var  Mildhed  ikke  paa  sin  Plads.  Og  hvad  hans 
Adelskab  angik,  da  var  det  hende  umuligt  at  se  noget  adeligt 
i  hans  Adfærd!  —  Det  er  Dorotheas  stærke  Retsfølelse,  som 
indgiver  hende  dette  Svar,  og  det  er  ligeledes  ud  fra  den,  hun 
handler,  naar  hun  forlanger  at  faa  en  Tyv  underkastet  Tortur, 
for  at  den  bestjaalne  kan  faa  sine  Penge  igen,  eller  naar  hun 
befaler,  at  nogle  „Troldkvinder"  i  København  skal  have  „deres 
fortjente  Løn".  Men  det  er  ogsaa  den,  og  vistnok  snarere 
den  end  egentlig  Blødhjertethed,  der  opflammer  hende  til  at 
træde  i  Skranken  for  de  smaa  i  Samfundet,  „for  at  saavel 
den  ringe  som  den  høje  Stand  kan  blive  holdt  ved  Lighed 
og  ingen  have  Fordel  for  den  anden,"  som  hun  engang  skriver 
til  Frederik  II.  Thi  Ret  skal  være  Ret:  Voldsmænd  skal  lide 
deres  fortjente  Straf,  Tyve  og  Hekse  skal  pines  og  brændes,  men 
fattige  Bønder  skal  ikke  plages  med  slet  Mønt  eller  høj  Told. 

Billedet  af  Frederik  II's  Moder  har  stærke  saavel  Lys- 
som  Skyggesider.  I  mange  Henseender  bør  hun,  som  det  et 
Par  Gange  er  blevet  paapeget,  ses  i  Sammenhæng  med  sin 
Tid,  men  denne  Tid,  den  danske  Renæssances,  var  rig  paa 
udprægede  Enkeltpersonligheder,  og  en  saadan  var  denne 
danske  Dronning:  Lidenskabelig,  herskesyg,  ikke  uden  Til- 
bøjelighed til  Intriger,  til  Tider  haard  eller  overdreven  nøje- 
regnende. Men  saa  paa  den  anden  Side:  fuld  af  Retsfølelse, 
af  Pligtfølelse,  af  Mod  til  at  sige  Sandheden  og  til  at  gaa  mod 
Strømmen  og  først  og  fremmest  udrustet  med  en  sjælden 
Evne  til  at  elske,  til  at  lide,  ængstes  og  harmes  for  andres  Skyld, 
hvad  enten  det  gjaldt  Børnene  —  naar  Sønnerne  ikke  vilde 
gøre,  som  hun  og  Vorherre  vilde  have  —  eller  det  gjaldt  de 
fattige  og  forurettede.  Disse  forskellige  Egenskaber  holdtes  sam- 
men af  en  stærk  Personlighed,  vel  udrustet,  ikke  blot  i  praktisk, 

Danske  Dronninger.  8 

men  ogsaa  i  intellektuel  Henseende,  derom  vidner  den  ofte  træf- 
fende Argumentation  og  kærnefulde  Udtryksmaade  i  Brevene. 
Enhver  Karakteristik  af  Dorothea  vilde  være  ufuldstændig, 
hvis  den  forbigik  hendes,  vor  første  evangeliske  Dronnings, 
Religiøsitet.      Hendes    Gudsfrygt  farver   i  Virkeligheden  hele 

hendes  Stemnings-  og  Viljes- 
liv. Den  skærper  hendes 
Ansvarsfølelse  som  Moder 
og  Dronning,  den  hvæsser 
hendes  Tunge,  naar  hun  rev- 
ser Sønnernes  Fejltrin  som 
Synder,  begaaede  mod  Gud, 
den  giver  hende  Modstands- 
kraft under  de  mange  Kampe 
og  Nederlag.  Det  er  ogsaa 
denne,  den  første  evange- 
liske Tids  dybe  Gudsfrygt, 
der  lærte  hende  at  dø,  som 
den  Tids  Mænd  og  Kvinder 
forstod  det.  En  stærk  Følelse 
af  Livets  Kortvarighed,  saa- 
ledes  som  den  ofte  findes 
netop  hos  de  mest  livs- 
kraftige, har  vi  fundet  hos 
hende  allerede  mange  Aar 
før  hendes  Død,  og  et  haand- 
gribeligt  Udtryk  gav  hun  den 
ved  i  Aaret  1 560  at  lade  præge 
en  Medaille  med  et  Dødningehoved  og  Indskriften:  „Bedenck 
das  Endt  und  die  Stunde."  Den  7de  Oktober  1571  døde  hun  paa 
Sønderborg  Slot  hos  Hans  den  Yngre.  Lægen  har  beskrevet 
hendes  sidste  Øjeblikke  i  et  Brev  til  Kurfyrstinde  Anna. 
Hun  „anraabte  den  Herre  Jesus  flittigt  og  alvorligt,"  skriver 
han,  og  „hensov  saaledes  i  Herren,"  ved  Bevidstheden  til 
det  sidste. 

Et  Par  Dage  efter  hendes  Død  kom  der  Brev  fra  Frederik 
Il  med  Undskyldning  for,  at  han  ikke  kunde  komme  over 
at  se  til  Moderen.  Ved  Jordefærden  var  der  kun  faa,  blandt 
disse  Anna  Hardenberg,  til  Stede  for  at  vise  hende  den  sidste 


„Der  deudsch  Psalter  D.  Luthers." 
Har  tilhørt  Dronning  Dorothea. 
Fløjelsbind  med  Guldbeslag  fra  Aar  1539 
Det  kongelige  Bibliothek. 

Ære.  Først  ti  Aar  senere  lod  Kongen  sin  Moders  Lig  føre 
fra  Sønderborg  Slotskapel  til  Roskilde  Domkirke,  hvor  Kisten 
sattes  ved  Siden  af  Kristian  IITs. 


SOFIE. 

Kun  faa  Maaneder  efter  sin  Moders  Død  kom  Frederik  II 
i  Januar  1572  til  Koldinghus.  I  Følge  med  Kongen  var  hans 
Forlovede,  Sofie  af  Meklenburg,  og  hans  Svigerforældre,  Hertug 
Ulrik  og  Hertuginde  Elisabeth  —  Gæster,  som  det  sikkert 
havde  været  den  gamle  Dronning  kært  at  tage  imod  paa  sit 
Slot.  Thi  nu  havde  Frederik  II  altsaa  endelig  besluttet  sig 
til  at  opgive  sit  „ukristelige"  Ungkarleliv.  Helt  glat  var  det 
dog  ikke  gaaet.  Det  sidste  i  Rækken  af  de  mange  resultat- 
løse Ægteskabsforslag  var  udgaaet  fra  Pommern  og  havde 
fundet  Støtte  hos  Kongens  Faster,  Hertuginde  Elisabeth  af 
Meklenburg.  I  Efteraaret  1571  indfandt  hun  sig  tilligemed 
Hertugen  paa  Nykøbing  Slot  for  at  besøge  Brodersønnen,  og 
med  hende  fulgte,  foruden  hendes  egen  Datter  Sofie,  den 
syttenaarige  pommerske  Prinsesse — Frederik  II  havde  nemlig 
sat  sig  i  Hovedet,  at  han  vilde  have  set  den,  han  skulde 
forlove  sig  med.  Udfaldet  er  imidlertid  bekendt:  Kongen  fore- 
trak, trods  sine  34  Aar,  sin  lille  fjortenaarige  Kusine  Sofie,  og 
den  vragede  pommerske  Frøken  blev  efter  et  Par  Dages  For- 
løb sendt  hjem,  medens  den  meklenburgske  Familie  fulgte 
med  Frederik  II  op  til  Frederiksborg  Slot,  hvor  Forlovelsen 
blev  offentliggjort,  efter  at  man  af  Hensyn  til  det  nære  Slægt- 
skab havde  indhentet  det  theologiske  Fakultets  Billigelse. 

Der  var  imidlertid  en  anden  og  væsenligere  Hindring, 
som  endnu  ikke  var  ryddet  af  Vejen.  Da  Kongen,  der  fulgte 
sine  Gæster  hjem  ad  Landvejen  gennem  Fyn  og  Jylland, 
„drog  fra  Odense,  da  var  han  ret  bedrovet  og  klagede  haardt, 
hvorledes  hans  Samvittighed  trykkede  ham,"  —  saaledes  for- 
tæller Hertuginde  Elisabeth,  til  hvem  han  betroede  sig.  Det 
var  Tanken  om  Anna  Hardenberg,  der  tyngede  hans  Sind. 
Svigermoderen  paatog  sig  da  at  bringe  Sagen  paa  det  rene. 
og  paa  Honborg  Slot  tæt  ved  Snoghøj,  hvortil  hun  stævnede 
Jomfru  Anna,  modtog  hun  dennes  Forsikring  om,   at  hun  var 

S* 

„vel  tilfreds".  Saa  kunde  den  kongelige  Familie  da  samles 
paa  Koldinghus,  uden  at  Feststemningen  forstyrredes  af  nogen 
Mislvd,   og  ogsaa  Anna  Hardenberg  drog  saa  glad  og  rolig  i 

Dronning  Sofie. 
Efter  Maleri  paa  Rosenborg. 

sit  Hjerte,  som  hun  ikke  havde  været  i  mange  Aar,  bort  fra 
denne  Sammenkomst,  der  afsluttede  et  langt  Kapitel  i  hendes 
som  i  Kongens  Liv. 

Allerede  et  halvt  Aar  efter  hjemførtes  Sofie  til  Danmark. 
Over  Falster  gik  Brudetoget  fra  Meklenburg  til  Kobenhavn, 
og  en  lollandsk  Landsbypræst,  Sadolin,  beskriver  i  et  latinsk 
Hyldestdigt  til  Bruden,  hvorledes  Nereiderne  stiger  op  af 
Østersøen,  byder  hende  velkommen  og  formaner  hende  til 
Gudsfrygt  og  Omsorg  for  Kirker  og  Skoler,  „thi  dette  vil 
Kristus,  som  hersker  i  det  høje  Olympen,  beskytte,"  medens 
Falsters  Jord  glæder  sig,  da  den  betrædes  af  den  unge  Dron- 
ning. Det  velformede  Digt  viser  ved  sit  smukke  Latin 
og  sin  snurrige  Sammenblanding  af  hedenske  og  kristelige 
Forestillinger,  at  noget  af  Renæssancens  Aand  efterhaanden 
var  trængt  op  ogsaa  til  det  fj^erne,  rettroende  Norden.  — 
Den  20de  Juli  1572  fejredes  Brylluppet  paa  Københavns  Slot, 
og  Dagen  efter  foregik  Dronningens  Kroning  i  Vor  Frue  Kirke, 
hvor  Sjællands  Biskop  satte  Kronen  paa  hendes  udslagne 
Haar,  idet  han  formanede  hende  til  at  blive  „alle  Fruer  en 
Ære,  Trøst,  Fryd  og  disse  Riger  en   Krone." 

Den  Periode,  som  indlededes  med  Fredslutningen  efter 
Syvaarskrigen  og  med  Frederik  Il's  Bryllup,  var  en  lykkelig 
og  fredelig  Tid  for  Konge  og  Folk,  og,  skønt  lidt  utydelig 
i  Omridsene,  harmonerer  den  unge  Dronning  Sofies  Skikkelse 
med  det  lyse  Tidsbillede.  Vi  ser  hende  sidde  tilbords  paa 
Uranienborg  Slot  med  Tyge  Brahe  og  Anders  Sørensen  Vedel. 
Vejret  er  „Mørckt,  stormindis  norduest,"  som  Tyge  Brahe 
har  noteret  i  sin  Dagbog  ved  Dagen,  den  28de  Juni  1586,  saa 
at  Dronningen,  der  „med  stor  Lyst  og  Forundring"  har  beset 
de  „mærkelige  og  nyttige  Instrumenter  og  anden  adskillig 
Arbejd,"  har  maattet  opsætte  sin  Afrejse  til  næste  Dag.  Da 
er  det,  at  Samtalen,  som  vi  kender  gennem  Vedels  egen  Be- 
retning, blandt  anden  „allehaande  vis  Tale  og  Snak"  af  Værten 
i  dette  ejendommelige  Selskab  henledes  paa  de  „gamle  Danske 
Viser",  som  Vedel  var  i  Færd  med  at  samle,  til  hvilke  hendes 
Naade  „lod  sig  formærke  at  have  synderlig  Lyst  og  Behage- 
lighed at  læse."  Vedel  maatte  da  love  at  sende  Dronningen 
nogle  af  sine  Viser  i  Renskrift,  men  forst  fem  Aar  senere  og 
efter  gentagne  Paamindelser  opfyldte  han  sit  Løfte  og  gjorde 
mere  end  det,  idet  han  tilegnede  Dronning  Sofie  sin  i  Aaret 
1591  udgivne  Bog:  „Et  hundrede  udvalde  danske  Viser."  Om 
Sofies  Kærlighed  til  Folkevisen  vidner  ogsaa  en  bevaret  haand- 

.kreven  Visebog,  som  er  skreven  paa  hendes  Foranstaltning. 
Foruden  Kæmpeviser  indeholder  den  en  Del  Kærlighedsviser 
af  den  i  det  16de  Aarhundrede  gængse  lyrisk-sentimentale  Art. 


Blad  af    Dronning  Sofies  Stambog 

med  Aarstal  1585,  Arild  Hvitfelds  Valgsprog:  Nul  bien 

sans  peine,  Vaaben  og  Underskrift:  Arill  uitfelldt  mitt 

eigner  handt  underthenigst  geschrieben  zu  Andworskof 

3  octobris.     Det  kongelige  Bibliothek. 


Det  skildrede  Besøg  blev  ikke  Dronningens  eneste  paa 
Hven.  Endnu  samme  Sommer,  et  Par  Maaneder  senere, 
trætter  vi  hende  atter,  denne  Gang  i  Selskab  med  sin  Fader, 
som   Gæst   hos  Tyge  Brahe  —  en   Vedholdenhed,  der  tyder 

paa  noget  mere  end  almindelig  Nysgerrighed.  Vist  er  det,  at 
Dronningen  havde  Forkærligheden  for  Kemi  og  Alchymi  fælles 
med  den  store  Astronom,  og  maaske  har  hun  ogsaa  ad  anden 
Vej  lært  at  interessere  sig  for  ham,  idet  først  Tyge  Brahes 
Plejemoder,  Inger  Oxe,  senere  hans  Moder,  Beate  Bilde, 
gjorde  Tjeneste  som  Dronningens  Hofmesterinde.  —  Et  haand- 
gribeligt  Minde  fra  den  Tid,  da  Sofie  som  Frederik  II's  Hustru 
stod  i  Berøring  med  den  Kreds  af  Landets  bedste  Mænd,  i 
hvilken  Kongens  smukke,  mandige  Skikkelse  danner  Midt- 
punktet,  er  hendes  bevarede,   kønt    udstyrede  Stambog,  hvor 


Bindet  paa  Dronning  Sofies   Stambog.     Det  kongelige  Bibliothek. 


en   lang  Række   adelige  Herrer   har  skrevet  deres  Navne   og 
Valgsprog  —  saa  godt  som  alle  paa  Tysk. 

Først  og  fremmest  bør  Dronning  Sofie  imidlertid  søges  i 
en  anden,  snævrere.  Kreds,  der  ligeledes  grupperer  sig  om 
Kongen,  her  som  den  kærlige  Ægtemand  og  Fader.  Naar 
Frederik  II  færdedes  omkring  i  Landet  fra  Slot  til  Slot,  lige 
optaget  af  sine  Kongepligter  og  Kongeglæder,  fulgtes  han  over- 
alt af  „mint  Soffye",  som  hun  hedder  i  hans  Dagbogsoptegnelser. 
Kun  et  Par  Dage  kunde  de  i  det  højeste  være  adskilte,  naar 
Kongen    gjorde    en  Afstikker    for  Jagtens  Skyld.  „Y  dach 

war  jeg  met  mint   )  Soffye  her  paa  Sylkebor  och  minne  burn 

'  )  Kiendommcligt  for  Frederik  II's  Orthografi,  og  muligvis  for  hans  Ud- 
tale, er  dette  t.  som  han  foier  til  i   Hnden  af  mange  Ord. 

paa  Schandelbor.  —  Y  dach  dro  jeg  tyl  Werløe*),  och  mint 
Sotfye  blelf  paa  Sylkebor.  —  Y  dach  kom  mint  Soffye  och 
hyet.  —  Y  dach  dro  jeg  met  mynt  Soifye  tyl  Øsstergar"  — 
saaledes  lyder,  for  at  tage  et  Eksempel,  Kongens  Notitser 
fra  den  1ste  til  den  6te  December  1583,  og  paa  lignende  Maade 
fortsætter  han  Side  op  og  Side  ned,  idet  han  med  lige  Sam- 
vittighedsfuldhed optegner,  at  han  har  modtaget  et  fremmed 
Gesandtskab,  og  at  han  har  holdt  Maaltid  „met  mint  Soffye 
och  tue  aff  myne  døtter  y  ent  scho,  sumt  kailys  Kollerubt**)". 


Buste  af  Frederik  II  og  Sofie.     Rosenborg. 

Dette  Ægteskab,  hvis  Forhistorie  havde  været  saa  lang  og 
broget,  blev  da  paa  ret  luthersk  Vis  „fromt,  kysk  og  frugt- 
bart," som  det  hedder  i  en  Mindetale  over  Frederik  II.  Med 
den  fuldstændigste  Troskab  sluttede  Kongen  sig  til  sin  unge 
Hustru,  saa  at  hans  Privatliv  ikke  mindre  end  hans  Konge- 
gerning nu  fik  det  Præg  af  Enhed  og  Harmoni,  som  hans 
Ungdom  havde  maattet  savne,  og  den  hurtig  voksende  Børneflok 

*)  Veiersløv  i  Viborg  Amt. 
•*)  Kollerup  i  Vejle  Amt. 

knyttede  yderligere  Ægtefællerne  sammen.  I  den  af  Frederik  II 
selv  forfattede  Morgenbøn  takker  han  da  ogsaa  Gud  for  „min 
Ægtehustru  og  mine  kære  Børn."  Til  Familiekredsen  i  videre 
Forstand  hørte  Bedsteforældrene  i  Meklenburg,  med  hvem 
Samkvemmet  var  overordentlig  livligt.  Hertug  Ulrik  blev  sin 
Svigersøn  en  faderlig  Ven  og  fortrolig  Raadgiver,  og  for  Hertug- 
inde Elisabeth,  der  jo  selv  var  en  dansk  Kongedatter  og  op- 
draget ved  sin  Broders,  Kristian  III's,  Hof,  maatte  de  hyppige 
Besøg  hos  Datteren  faa  en  hjemlig  Karakter. 

Ogsaa  de  sidste  Øjeblikke  af  Kongeparrets  Samliv  var 
fredelige  og  prægede  af  den  indbyrdes  Hengivenhed.  Kongen 
maatte  paa  Tilbagevejen  fra  Jylland  dødssyg  gaa  til  Sengs  paa 
Antvorskov  Slot,  og  Dronningen  rejste  paa  hans  Bon  hastig 
over  til  Haderslev  for  at  hente  Børnene,  men  skyndte  sig 
hurtigst  mulig  tilbage  og  blev  modtagen  af  Kongen  med:  „Er 
du  endelig  kommen!"  Hele  den  følgende  Nat  blev  hun  trods 
sin  Træthed  efter  Rejsen  siddende  ved  Dødslejet,  uden  Graad 
eller  Klage,  og  Kongen  viste  ved  sit  glade  Ansigt- og  sin  venlige 
Mine,  fortælles  der,  sin  Taknemmelighed  over  den  tilkæmpede 
Ro,  som  hun  bevarede  lige  til  hans  sidste  Aandedræt. 

Kun  uklart  er  imidlertid,  trods  den  lyse  Stemning,  Billedet 
af  Frederik  II's  unge  Hustru.  Hans  Kongegerning  stod  hun 
ganske  udenfor  —  hun  var,  som  Anders  Sørensen  Vedel  siger 
i  sin  for  dens  Oprigtighed  berømte  Ligtale  over  Kongen,  Hans 
Naade  „en  tryg,  lydig  og  forstandig  Hjælperinde,"  „som  aldrig 
har  været  Hans  Naade  noget  imod  eller  befattet  sig  med 
den  Del,  som  hørte  til  kongelig  Bestilling  i  det  allermindste." 
Men  selv  inden  for  den  snævre  Familiekreds  overskygges 
hun  ganske  af  sin  langt  modnere  Ægtefælle,  som  sandsynligvis 
har  været  mere  ydende  end  modtagende  i  Samlivet  med  sin 
unge  Hustru.  For  sine  Børn  har  hun,  hvis  Moderfolelse 
senere  skulde  give  sig  kraftigt  Udslag,  sikkert  været  en  om- 
hyggelig Moder  —  „hendes  fyrstelige  Naade  haver  gjort  saa 
stor  Flid  og  Tilsyn  med  Mund  og  Haand,  med  god  Undervis- 
ning og  tidelig  Straf  ved  sine  elskelige  Børn  som  nogen," 
hedder  det  i  Anders  Sørensen  Vedels  ovenfor  anførte  Lig- 
tale. Dog  tilkommer  Æren  for  Sønnernes  overordentlig  om- 
hyggelige   Opdragelse    uden    Tvivl    i    første    Række    Kongen. 

ligesom  den  lille  Kristian  IV  i  sine  Stile,  der  omhandler  det 
daglige  Livs  Begivenheder,  langt  hyppigere  omtaler  Faderen 
end  Moderen.  Ganske  morsomt  er  det,  naar  han  engang  for- 
tæller om  sin  store  Lyst  til  at  eje  en  af  Dronningens  Fugle, 
som  synger  saa  udmærket,  blot  han  turde  bede  Hendes  Kær- 
lighed om  den.  Imidlertid  vil  han  bede  Præceptoren  om  at 
forebringe  Dronningen  dette  Ønske,  da  hun  saa  sikkert  vil 
opfylde  det.  —  En  vis  Respekt  har  der  aabenbart  ikke  manglet 
i  Forholdet. 

Lidt  mere  Begreb  om  den  unge  Dronnings  Personlighed 
faar  vi  gennem  en  Række  bevarede  Breve  fra  hende  til  Faderen, 
Hertug  Ulrik.  Det  første,  som  er  skrevet  i  Femtenaarsalderen, 
et  halvt  Aar  efter  Brylluppet,  minder  ved  sin  stive  ubehjælp- 
somme Form  og  sit  hele  Præg  ganske  om  de  Breve,  Børn 
mojsommelig  sætter  sammen  efter  Ordre.    Det  lyder  saaledes: 

Hertz  liebe  hervatter*). 

Wenns  e:g:  wol  ging,  das  hort  ich  gar  gern  und  bede, 
e:g:  mogen  jo  nicht  quat  werden,  das  ich  e:g:  nicht geschri- 
ben  håbe.  Das  ist  fur  war  nicht  aus  boser  menig  geschen, 
den  ich  håbe  mich  alterge**)  geschuwett,  das  ich  nich  wol 
schriben  konte,  und  ich  håbe  e:g:  warf  auss  gerichtet,  vnd 
der  koning  hat  mich  beuahlen,  das  icherg:  filgetes***),  schrei- 
ben  solte.  Darmit  wil  ich  e:g:  in  den  schutz  des  almechtigen 
beuehlen.  Datum  schandelburck  anno  73  den  6.  februarius. 

Sophia 

e :  g :  getreuw  tochter 

die  weil  ich  lebe. 


*)  Hjerte  kære  Hr.  Fader.  At  det  gik  E.  N.  {—  Eders  Naade)  vel,  hører 
jeg  meget  gerne  og  beder  om,  at  E.  N.  ikke  vil  blive  vred  over,  at  jeg 
ikke  har  skrevet  til  E.  N.  Det  er  i  Sandhed  ikke  sket  af  ond  Mening,  thi 
jeg  har  bestandig  været  bange  for,  at  jeg  ikke  skulde  kunne  skrive  godt, 
og  jeg  har  udrettet  E.  N.  Ærende,  og  Kongen  har  befalet  mig,  at  jeg  skulde 
skrive  meget  godt  til  E.  N.    Datum  Skanderborg  anno  73  den  6.  februarius. 

Sophia 

E.  N.  tro  Datter 

saa  længe  jeg  lever. 
••)  =  alle  Tage. 

*♦*)  vistnok  ~  viel  gutes. 

Af  de  følgende  Breve  handler  et  Par  fra  Aaret  1575  om 
Kongens  vaklende  Helbredstilstand,  som  Sofie  aabenbart  har 
taget  sig  nær.  Efterhaanden  bliver  Indholdet  overhovedet  fyl- 
digere og  Stilen  mere  frigjort,  —  selv  et  vist  Skælmeri  pipper 
frem.  „Den  Skriver,  der  har  skrevet  dette  Brev,  har  skrevet 
skævt  og  rigtig  slet  og  beder,  at  E.  N.  ikke  vil  tage  ham  det  ilde 
op,"  hedder  det  som  spøgefuld  Undskyldning  foret  egenhændig 
skrevet  Brev.  I  det  sidste  af  denne  Række  bevarede  Breve  kan 
den  nu  toogtyveaarige  Moder  stolt  lade  Bedstefaderen  vide,  at 
Børnebørnene   snart  bliver   dygtige   nok  til    at  skrive  til  ham. 


Enkedronning  Sofie  og  hendes  Datter,  Frøken  Elisabet,  ved   Krederik  II's 
Ligbegængelse.  —  Efter  samtidigt  Stik. 


Ved  Frederik  II's  Død  forstyrredes  Harmonien  i  Dan- 
marks og  i  Dronning  Sofies  Historie.  Hun  var  nu  ikke  længer 
en  stærk  og  myndig  Konges  Hustru,  men  en  elleveaarig  Kon- 
ges Moder  i  et  Land,  hvor  den  højeste  Herskermyndighed  — 
som  den  mandvoksne  Konge  kunde  øve  i  vidt  Omfang  —  gled 
over  til  Aristokratiet  og  dets  Repræsentant,  Rigsraadet,  naar 
Kongen  var  et  Barn.  Stillingen  var  da  ikke  let  for  Enke- 
dronningen, uden  Erfaring  eller  Kendskab  til  Regeringsanlig- 
genderne  som  hun  var.  Hun  kunde  ganske  vist  have  valgt  en 
rolig  Tilværelse ,  helliget  til  Opdragelsen  af  sine  syv  Børn,  af 
hvilke  det  ældste  var  15,  det  yngste  5  Aar  gammelt,  i  tilbage- 
trukken Ensomhed  paa  sit  lolland-falsterske  Livgeding.  Valget 
var  dog  ikke  saa  ligetil,  som  man  kunde  tro.  Vilde  hun  have 

noget  med  den  unge  Konges  Opdragelse  at  gøre,  maatte  hun 
blive  ved  Hoffet,  hvortil  Rigsraadet  da  ogsaa  opfordrede  hende. 
Endvidere  paakaldte  desuden  Forholdene  i  Hertugdømmerne 
hendes  Virksomhed.  Thi  medens  man  i  Kongeriget  havde 
overdraget  Formynderregeringen  til  et  Udvalg  af  Rigsraadet, 
Regeringsraadet,  udnævntes  Enkedronningen  her  til  For- 
mynderske for  sin  umyndige  Søn.  Endelig  forbød  ogsaa  Sofies 
egen  Natur,  som  hun  nu  først  fik  Lejlighed  til  at  lægge  for 
Dagen ,  hende  at  sidde  som  uvirksom  Tilskuer  —  dertil 
var  hendes  Moderfølelse  og  hendes  Virkelyst  for  stærke.  Med 
Kraft  kastede  hun  sig  da  ind  i  Kampen,  thi  Kamp  maatte  der 
blive,  takket  være  saavel  hendes  hastige  Sind  som  hendes 
vanskelige  Stilling  over  for  en  Formynderregering,  hvis  Myn- 
dighedsomraade  paa  mangfoldige  Steder  uden  skarpe  Grænser 
flød  sammen  med  hendes.  Men  pinligt  er  det  at  være  Vidne 
■il  hendes  Færd  i  disse  Aar.  Den  ukuelige  Virkelyst,  som  var 
Forudsætningen  for,  at  hendes  Evner,  naar  de  anvendtes  paa 
deres  rette  Tumleplads,  økonomisk  Virksomhed  i  stor  som 
lille  Stil,  kunde  naa  deres  fulde  Udfoldelse,  paadrog  hende 
uden  for  dette  Omraade  bestandig  nye  Nederlag.  Hun  gør 
samme  Indtryk  som  en  Høne,  der  med  sin  Kyllingflok  har 
forvildet  sig  ud  paa  den  vilde  Hede. 

En  Tid  gik  det  dog  taalelig.  Takket  være  sin  altid  hjælp- 
somme Faders  Bistand  fik  Sofie  vel  ikke  alt,  hvad  hun  for- 
langte af  Arven  efter  Kongen,  men  dog  mere,  end  der  strengt 
taget  tilkom  hende.  I  den  følgende  Tid  var  det  de  to  ældste 
Døtres  Giftermaal  og  Udstyr,  det  gjaldt  om  at  faa  ordnet,  og 
her  var  Sofie  paa  sin  Plads.  Saa  store  Bestillinger  blev  der 
gjort  hos  Juvelerer  og  Skræddere,  at  Rigsraadet  underdanigst 
anmodede  Dronningen  om  at  „afskaffe"  en  Del  eller  dog 
gemme  det  hen  til  „de  andre  tilvoksende  Frøkener."  Svaret 
blev  imidlertid  et  Afslag  — Dronningen  havde  ingenlunde  købt 
saa  rigeligt  ind,  at  der  var  noget  at  lægge  til  Side  til  de  yngste 
Frøkener  -  og  hermed  maatte  Raadet  lade  sig  nøje.  Tilfreds- 
stillende har  det  sikkert  ogsaa  været  for  Enkedronningens 
moderlige  og  husmoderlige  Hjerte,  naar  hun  i  disse  Dage 
gjorde  Honnørs  for  sin  kongelige  Svigersøn,  Jakob  VI  af  Skot- 
land. Efter  sin  hemmelige  og  eventyrlige  Fart  over  Nordsøen 
for  at  hente  sin  Brud,  Frøken  Anna,  hvem  Uvejr  —  og  Hekse 

—  under  hendes  Brudefærd  havde  kastet  tilbage  til  Norge, 
var  den  skotske  Konge  kommen  til  Kronborg  tilligemed  sin 
unge  Hustru,  med  hvem  han,  midt  om  Vinteren,  havde  holdt 
Bryllup  i  Oslo.  Her  var  han  da  i  et  halvt  Aar  Dronning  So- 
fies Gæst  og  forkortede  Tiden  med  Besøg  hos  Tyge  Brahe 
og  lærde  Disputer  med  Niels  Hemmingsen.  Samtidig  havde 
Enkedronningen  den  Glæde  at  fejre  sin  anden  Datters,  Froken 
Elisabels,  Bryllup  med  Hertugen  af  Brunsvig. 

1  Længden  kunde  Dronning  Sofie  dog  ikke  holde  sig 
inden  for  sin  husmoderlige  Virkekreds,  mindst  i  Hertugdøm- 
merne. Hendes  Maal  her  var  at  styrke  Fyrstemagten  saa 
meget  som  muligt  for  at  kunne  overlevere  den  til  sine  Børn, 
usvækket  af  Overgreb  fra  Ridderskabets  Side.  Endvidere  at 
skaffe  sine  to  yngre  Sønner  Forsørgelse  ved  en  yderligere 
Deling  af  den  kongelige  Part.  Paa  begge  disse  Punkter  maatte 
hun  nødvendigvis  støde  sammen  med  Hertugdømmernes  første 
Mand,  Henrik  Rantzau,  en  med  al  sin  Kongetroskab  fuldblods 
Aristokrat  og  varm  holstensk  Patriot,  dertil  en  snild,  glattunget 
Statsmand  —  en  farlig  Modstander  for  en  lidenskabelig,  uer- 
faren Kvinde,  ikke  mindst,  naar  han  fik  Forbundsfæller  i 
Kongeriget. 

Her  var  det  nemlig  efter  de  mindre  Skærmydsler  kommen 
til  en  regulær  Kamp  mellem  Enkedronningen  og  Rigsraadet. 
Det  afgørende  Brud  var  sket,  da  Raadet  i  Sommeren  1590 
havde  givet  Kristian  IV  en  ny  Hofmester,  den  danske  Adels- 
mand Hak  Ulfstand,  efter  at  have  afskediget  Tyskeren  Henrik 
Rammel.  Dette  Skridt  vakte  Sofies  største  Forbitrelse  og  var 
sikkert  ogsaa  tænkt  som  et  Træk  mod  hende.  I  den  Strid, 
som  nu  udspandt  sig  om  Herredømmet  over  den  lille  Konges 
Udvikling,  er  det  vanskeligt  at  dømme  upartisk.  \^i  kan  kun 
sympathisere  med  Danmarks  Riges  Raad,  naar  det  paa  Enke- 
dronningens Besværinger  over,  at  Sønnen  ikke  oplærtes  til- 
strækkelig i  Tysk,  svarede,  at  den  danske  Nation  dog  vel 
burde  foretrækkes  til  Opvartning  hos  Hans  Majestæt,  eller 
naar  det  fandt  Anledning  til  at  minde  hende  om,  at  hun  var 
Danmarks  salvede  og  kronede  Dronning.  Paa  den  anden  Side 
er  det  vemodigt  nok  at  høre  Moderens  Klager  over,  at  man 
gør  hendes  Barn  fremmed  for  hende,  og  hendes  Misfornøjelse 
med  Hak  Ulfstand    har  sikkert   ikke    været    uberettiget.     Den 

Karakteristik,  hun  i  Breve  til  Faderen  giver  af  ham,  som  en 
Hugaf  uden  Dannelse,  der  kun  forstaar  sig  paa  at  give  Sol- 
daterhistorier til  bedste  ved  de  fyldte  Bægere,  savner  ikke 
Grundlag  i  Virkeligheden. 

Naturligt  nok  fandt  de  to  Grupper  af  Enkedronningens 
Modstandere  hinanden.  Kongerigets  Rigsraad  og  Formynder- 
regering forbandt  sig  med  Henrik  Rantzau,  Lederen  for  Her- 
tugdommernes Ridderskab,  som  Sofie  i  Fællesskab  med  den 
gottorpske  Hertug  ivrig  søgte  at  holde  nede.  Mod  denne 
Koalition  havde  Enkedronningen  intet  andet  Vaaben  end  hvasse 
Skrivelser,  der  fløj  tæt  som  Pile.  For  deres  Skarphed  og 
Lidenskabelighed  bør  hun  dog  ikke  alene  eller  i  første  Række 
drages  til  Ansvar.  De  var  affattede  af  en  Raadgiver,  Hertug 
Ulrik  havde  sendt  sin  Datter,  en  hensynsløs  og  ensidig  Jurist, 
Dr.  Siebrandt.  Denne  Mand  vandt  en  Magt  over  Sofie,  som 
viser,  hvor  uselvstændig  hun  var  i  denne  Periode,  i  hvilken 
hun  var  kommen  uden  for  sit  rette  Omraade  og  savnede  sit 
sunde,  naturlige  Instinkt  som  Ledestjerne  —  naar  det  gjaldt 
„det  store  Slags  Fæ"  paa  de  lolland-falsterske  Godser  var  hun 
selvstændig  nok. 

Een  Tilflugt  foruden  Dr.  Siebrandts  hvasse  Pen  havde  Sofie 
dog  i  sin  Faders  Hjælp.  Tidlig  og  sildig  klager  hun  til  ham  — 
over  den  unge  Konges  Omgivelser,  „thi  dette  Par  Folk,  Hof- 
mesteren og  Præceptoren  ville  vi  ikke  længer  vide,  se,  taale 
eller  høre  om  Vor  Søn,"  saavel  som  over  Rigsraadet,  som 
hun  beder  Faderen  tilskrive  „rigtig  skarpt",  „for  at  der  kan 
blive  sat  Spunds  for  deres  Frækhed  og  Hoveren,  der  allerede 
begynder  at  pible  frem,"  -  og  Trøst  og  Raad  fandt  hun  altid, 
men  den  gamle  Hertug,  der  i  Begyndelsen  var  villig  nok 
til  at  mægle,  opgav  efterhaanden  direkte  Indblanding  som 
haabløs. 

Af  langt  mere  Virkning  var  Regeringsraadets  Vaaben.  Og- 
saa  fra  denne  Side  sendtes  der  Skrivelser,  i  hvilke  Raaderne 
udtalte  deres  underdanige  Forundring  over,  at  Hendes  Maje- 
stæt, hvis  fromme  Gemyt  de  kendte,  havde  kunnet  skrive  sine 
tro  Mænd  saa  haardt  til,  og  erklærede,  at  Ondskaben  maatte 
komme  fra  en  anden  „fra  et  uroligt  Menneske",  som  hun 
„havde  anskaffet  sig",  og  som  ogsaa  maatte  være  Manden  for 
alle  disse  juridiske  „Kavteler",  der  fyldte  hendes  Breve.— Men 

Raaderne  havde  andre  Midler  end  Ord.  De  havde  Herre- 
dømmet over  den  unge  Konge,  som,  forklarligt  nok,  bragtes 
til  at  se  paa  Sagen  i  det  Lys,  de  ønskede,  og  derved  i  høj 
Grad  kølnedes  over  for  „Vor  Moder,"  der  „er  i  Hænderne 
paa  Vore  Fjender".  Deres  Hovedtrumf  spillede  de  dog  ud,  da 
de  opnaaede  af  Kejseren,  at  Kristian  IV  erklæredes  for  myn- 
dig i  Hertugdømmerne   allerede   i  Aaret  1593  —  hermed   var 


fa  ^/^i^  ^^rf.^^  ^^^  P_,^  ^y^^  ^^^ 

^  .^^^.^  ^y:^  ^^^  ^^^  ^^  ^/^ 

Brudstykke  af  Enkedronning  Sofies  Brev  til  sin  Fader  Hertug  Ulrik, 
af  6,  December  1594*).  —  Original  i  Rigsarkivet. 


*)  E.  g.  getrewe  tochter 

weil  ich  lebe 

Sophia,  konigin  tzu  Denemarchen 

witwe. 
Och  kan  ich  e.  g.  nicht  fur  haltten,  das  der  statthaltter  fur  tzwien 
tagen  nebenst  seinem  sone  gertt  hir  hergekomen  ist  vnd  haben  mitt  den 
riches  reden,  die  tzur  regerunge  fur  ordenett  sintt,  fluch  rettschlege  ge- 
haltten,  worvber  konen  e.  g.  lichtlich  erachten,  gott  wolle  ire  rattschlege 
tzu  schanden  machen,  die  weille  sie  nicht  ander  hin^erichtett  sintt  als 
son  vnd  mutter  tzu  samen  in  vneinicheitt  tzu  setzen  vnd  ihren  elgen  nutz 
dar  dur  tzu  suchen.  (Ed.  Naades  tro  Datter,  saa  længe  jeg  lever,  Sofie, 
Enkedronning  af  Danmark.  Og  kan  jeg  ikke  forholde  E.  N.,  at  Statholderen 
(3:  Henrik  Kantzau)  for  to  Dage  siden  er  kommen  hertil  med  sin  Son 
Gert,  og  har  de  straks  holdt  Raadslag  med  de  til  Regeringen  forordnede 
Rigsraader,  hvorom  kan  E.  N.  let  indse;  Gud  gøre  deres  Raadslag  til 
Skamme,  da  de  kun  er  rettede  paa  at  stifte  Uenighed  mellem  Moder  og 
Søn  og  søge  deres  egen  Fordel  derved). 

jo  det  væsenligste  Grundlag  for  Enkedronningens  Indflydelse 
borttaget.  Dog  opgav  hun  ikke  Slaget.  Det  lykkedes  hende  at 
formaa  Kejseren  til  at  anerkende  de  yngre  Sønners  Ret  til  Dele 
af  HertugdGmmerne  og  som  Formynderske  for  disse  vedblev 
hun  at  hævde  sin  Stilling,  trods  energiske  Protester  fra  Kristian 
IV's  og  Raadets  Side.  Det  vidner  om  Sofies  Ubøjelighed,  at 
hun  holdt  Livet  ud  ved  sin  Søns  Hof  under  disse  Omstændigheder 

—  saa  ophidset  var  Stemningen  her  mod  hende,  at  selv  en  fred- 
sommelig Mand  som  Niels  Kaas  undslog  sig  for  at  spise  ved 
Kongens  Taffel,  naar  han  vidste,  at  Enkedronningen  var  til  Stede. 

Rigsraadets  Arsenal  var  imidlertid  langtfra  udtømt.  I  Ja- 
nuar 1594  sendte  det  to  Mænd  af  sin  Midte  til  Koldinghus, 
hvor  Sofie  da  opholdt  sig,  med  det  Hverv  at  takke  Hendes 
Majestæt  for  hendes  Ophold  ved  Hoffet  i  de  forløbne  Aar  og 

—  anmode  om,  at  hun  snarest  vilde  forføje  sig  til  sit  Liv- 
geding.  Opfordringen  begrundedes  med  de  sidste  to  Aars 
mange  Hofudgifter,  som  opregnedes  lige  fra  de  store  Om- 
kostninger ved  Frederik  II's  Begravelse  —  en  Taktfuldhed, 
som  Sofie  ikke  undlod  at  fremhæve  i  sin  Beretning  om  Be- 
søget til  Dr.  Siebrandt.  Endnu  gav  hun  dog  ikke  efter,  men 
blev  rolig  siddende  paa  Koldinghus  og  beordrede  endogsaa 
Amtsindtægterne  fra  Hertugdømmerne  indbetalte  til  sig,  som 
om  Kristian  IV  aldrig  var  bleven  erklæret  for  myndig.  Først 
da  Rigsraadet  et  Par  Maaneder  efter  greb  til  den  Udvej  uden 
videre  at  afskedige  Enkedronningens  hele  tjenestegørende  Stab 
ligefra  Kammerjunkeren  ned  til  Staldknægtene,  blev  Stillingen 
uholdbar  endogsaa  for  Sofie,  og  ud  paa  Foraaret  begav  hun 
sig  da  til  Nykøbing  paa  Falster  —  Kampen  var  endt,  og  endt 
med  Nederlag.  Selv  hendes  sidste  Støttepunkt,  den  kejserlige 
Erklæring  om  de  yngre  Sønners  Ret  til  Dele  af  Hertugdøm- 
merne, gled  bort  under  hende,  da  man  ved  Kejserhoffet  viste 
mere  og  mere  Tilbøjelighed  til  at  gaa  over  til  Modparten.  Sam- 
tidig ramtes  hun  paa  et  af  sine  ømmeste  Punkter  af  Rigs- 
raadet, idet  dette  var  smaaligt  nok  til  at  berøve  hende  to  fal- 
sterske Gaarde,  som  Frederik  II  i  sine  sidste  Aar  havde  er- 
hvervet til  Forøgelse  af  Livgedinget,  men  som  naturligvis  ikke 
var  nævnte  i  det  16  Aar  ældre  Livgedingsbrev. 

Men  netop  som  det  saa  allermørkest  ud,  begyndte  det 
paa  et  enkelt  Punkt  at  lysne  for  Dronning  Sofie,    og  en  Mu- 

lighed,  som  rummede  Oprejsning  for  de  mange  Skuffelser, 
spirede  frem.  Kristian  IV  gik  nu  i  sit  attende  Aar,  og  endnu 
ikke  havde  Regeringsraadet  opgivet  sit  Formynderskab  over 
den  unge  Konge,  hvem  det  længst  havde  anset  for  moden  til 
at  overtage  Regeringen  i  Hertugdømmerne.  Denne  Omstæn- 
dighed har  ikke  kunnet  andet  end  bidrage  til  en  bedre  For- 
staaelse  mellem  ham ,  som  nu  ikke  længer  saa  alt  gennem 
Raadets  Briller,  og  Enkedronningen.  1  Længden  har  det  kø- 
lige Forhold  til  Moderen  sikkert  ogsaa  været  Kristian  IV's 
varme,  kærlige  Natur  i  høj  Grad  imod,  og  vi  træffer  ham  da 
nu  ogsaa  gentagne  Gange  paa  Besøg  i  Nykøbing,  Besøg,  ved 
hvilke  der  synes  at  have  hersket  den  hjerteligste  Tone.  Der 
var  her  Lejlighed  til  at  drøfte  et  saa  vigtigt  Anliggende  som 
Valget  af  en  Brud  til  Kongen,  en  Sag,  som  Enkedronningen 
med  megen  Iver  tog  sig  af.  Hun  mødtes  paa  Halvvejen  — 
eller  maaske  mere  —  af  den  brandenburgske  Markgrevinde 
Katrine,  hvis  Datter  Anna  Katrine  var  giftefærdig,  og  en  Strøm 
af  Gaver,  Frugtsafter,  Hunde,  ja  selv  Markgrevindens  egen 
Apotheker,  fandt  i  den  Anledning  Vej  fra  Halle  til  Nykøbing. 
—  Samtidig  bragtes  det  sidste  Stridspunkt  fra  Formyndertiden, 
det,  som  angik  de  yngre  Sønners  Forsørgelse,  ud  af  Verden, 
væsenlig  ved  Eftergivenhed  fra  Enkedronningens  Side,  idet 
Kongen  indskrænkede  sig  til  et  almindeligt  Løfte  om  at  yde 
sine  Brødre,  hvad  der  var  ret  og  billigt.  Saaledes  kunde  da 
Kristian  den  IV's  Kroning,  der  dannede  Afslutningen  paa  det 
hele  Tidsrum,  fejres  under  almindelig  Glæde  og  Enighed,  med 
Festligheder,   ved  hvilke  Kongens  Moder  indtog  Ærespladsen. 

Paa  Nykøbing  Slot,  som  i  Aarene  1588— 92  var  undergaaet 
en  gennemgribende  Ombygning,  saa  at  det  i  Samtiden  regnedes 
for  det  anseligste  i  Riget  næst  efter  Frederiksborg  og  Kron- 
borg, havde  Sofie  nu  sin  faste  Bopæl  indtil  sin  Død  den  Ude 
November  1631.  Hun  opnaaede  da  en,  navnlig  for  de  Tider, 
høj  Alder,  74  Aar,  og  bevarede  selv  som  ældre  sit  kærnesunde 
Helbred,  om  hvilket  Billedernes  friske  Ansigtsfarve  og  barnlig 
runde  Ansigtstræk,  som  staar  i  en  vis  Modsætning  til  det  saa 
overordentlig  bestemte  Udtryk,  endnu  vidner.  Her  var  hun 
da  ogsaa  befriet  for  alle  de  Ærgrelser,  der  havde  tæret  paa 
hendes  Kraft  i  Formyndertiden  og,  efter  hvad  hun  selv  er- 
Danske  Dronninger.  9 

kiærede,  havde  taget  ti  Aar  af  hendes  Liv.  Det  fredelige  For- 
hold til  Kongen  bevaredes  uforstyrret  lige  til  hendes  Død, 
endogsaa  da  Hertug  Ulrik  nogle  Aar  senere  søgte  Moderens 
Hjælp  til  at  opnaa  større  Indrømmelser.  Sofie  virkede  nu 
nærmest  afdæmpende  paa  sin  yngre  Søn  og  blandede  sig  kun 
højst  nødig  i  Sagen.  Ret  ærgerlig  skriver  hun  saaledes  en- 
gang til  Hertugen,  at  Kongen  og  han  burde  have  ordnet  deres 
Mellemværende,  sidst  de  var  sammen  i  Rostock  „aberwen  ihr 
herren  zu  samde  komen,  so  nehmet  ihr  euwer  lust  und 
drincken  gewahr  und  gedencken  nicht  an  euwer  eigen  sachen, 
dar  euch  zum  hogesten  angelegen  ist,  vnd  ein  ander  mussen 
euch  euwer  sachen  aussrichten"*). 


Nykøbing  Slot,  Maleri  i  det  kongelige  Galleri. 

Resignationen  i  denne  som  i  de  andre  Sager,  for  hvilke 
hun  havde  kæmpet  med  en  saadan  Lidenskab  i  Formynder- 
tiden, er  sikkert  falden  Sofie  des  lettere,  fordi  hun  nu  stod  i 
en  Virksomhed,  der  ganske  stemte  med  hendes  Natur  og 
Anlæg  og  fyldte  hendes  Sind  med  den  Ro  og  Tilfredshed, 
som  hun  saa  haardt  havde  savnet  siden  Frederik  II's  Død. 
Selv  Ligprædikenen  mister  sit  ensformige  Lovtalepræg  og  faar 
en  frisk  og  ægte  Klang  ved  Omtalen  af  hendes  husmoderlige 
Dygtighed.  Hun  var  en  Dronning,  hedder  det,  der  „udtrykke- 
lig anviste  enhver,  hvad  han  havde  at  gøre,  saa  at  ingen  skulde 
staa  og  gabe  og  spørge  om,  hvad  han  dog  skulde  foretage  sig." 

*)  Men  naar  I  Herrer  kommer  sammen,  saa  passer  I  Eders  Morskab 
og  Drik,  og  tænker  ikke  paa  Eders  egne  Sager,  som  er  Eder  i  højeste 
Grad  magtpaaliggende,  og  saa  maa  en  anden  udrette  Eders  Sager 
for  Eder. 

Og  Orden  var  der  i  hendes  Husholdning,  „til  rette  Tid  gik 
man  til  Bords  og  igen  fra  Bords,  til  rette  Tid  til  Hvile  og 
igen  til  Arbejde."  Hermed  stemmer  det  godt,  at  der  fandtes 
forbavsende  mange  Ure  paa  Slottet  —  blandt  disse  et  stort 
Antal  Vækkeure.  Slap  har  Hustugten  da  sikkert  ikke  været, 
og  selv  om  det  kun  er  et  Sagn,  at  Dronningen  i  fornødent 
Fald  med  egen  Haand  gav  sine  Jomfruer  Ris,  er  det  sikkert 
nok,  at  der  paa  Slottet  fandtes  ikke  mindre  end  sytten  Straffe- 
celler  til  Stuearrest  for  genstridige  Husfolk. 

Sofies  Virksomhed  strakte  sig  jo  imidlertid  langt  videre, 
over  Nykøbing,  Aal- 
holm  og  Halstedklo- 
ster  Len,  d.  v.  s.  stør- 
ste Delen  af  Lolland- 
Falster.  I  videste  Ud- 
strækning forstod  hun 
at  benytte  alle  Ind- 
tægtskilder. Rundt 
om  paaGaardeneind- 
rettedes  der  Foleha- 
ver og  Fiskedamme, 
ved  Slottene  anlagdes 
der   Frugthaver.    Fra 

Nykøbing  solgtes  der  et  Aar  halvfjerde  Hundrede  Tønder 
Nødder.  Selv  havde  Dronningen,  der  ikke  for  intet  var  Kri- 
stian IV's  Moder,  Øje  med  alt,  fra  det  største  til  det  mind- 
ste. De  Midler,  hun  anvendte,  var  gennemgaaende  de  samme, 
som  samtidig  brugtes  ved  de  kongelige  og  adelige  Godsers 
Drift,  det  særlige  for  Sofie  er  den  Fuldstændighed,  den 
Gennemførthed,  hvormed  hun  handlede.  Lenene  blev  fra 
Afgiftsien  gjort  til  Regnskabsien,  saa  at  hele  Udbyttet  nu  skulde 
afgives  til  Enkedronningen,  medens  Lensmanden  fik  fast  Lon. 
Livgedingets  Lensmænd  blev  i  det  hele  mere  bundne  end  de 
kongelige,  havde  at  føre  Tilsyn  med  Avlen  baade  i  stort  og  i 
smaat  og  at  aflægge  nøjagtig  Rapport:  Selv  naar  Enkedronningen 
var  paa  en  af  sine  hyppige  Rejser,  forlangte  hun  Beretning 
om,  hvordan  det  gik  med  Oldensvinene  paa  Skoven  eller  med 
Studene  paa  Halstedkloster.  Thi  Kvægavlen  kastede  Sofie  sig 
ivrigt  over   som    den    mest   indbringende  Side    af  Landbruget, 

9* 


Medaille  med  Fremstilling  af  Enkedronning 

Sofie  og  hendes  Valgsprog : 

Gott  Verlest  Die  Seinen  Nicht. 

baade  Fedning  af  Øksne  og  Opdrætning  af  Ungkvæg,  —  „saa 
Vor  Kvægavl  ved  Guds  Velsignelse  har  formeret   sig   fra  Aar 
til  Aar,  hvorfor  den  almægtige  billigvis  skal  have  Lov  og  Tak." 
Sit  Korn  solgte  hun  til  Tyskland,    hvor  hun  ogsaa  undertiden 
gjorde  store  Indkøb,  f.  Eks.  af  Humle,  naar  den  var  billig;  thi 
Prisernes    Bevægelse   fulgte    hun    opmærksomt.     For   at  ind- 
vinde mere  Agerland,  udstedte  hun,    straks  efter  Frederik  I I's 
Jordefærd,    Ordrer   til    Rydning   af  Tjørn    og    Indhegning    af 
Marker,    og  da  Hovedgaardenes  Drift  var  mest  indbringende, 
sogte  hun  særlig  at  udvide  deres  Areal  ved  at  opsige  Bønderne 
deres  Fæste  og  læggejorden  ind  under  Hovedgaarden.  Denne 
ubarmhjertige  Fremgangsmaade,    som    Enkedronningens    Kan- 
cellistil med  megen  Ligefremhed  kalder  at  „ødelægge"  Bonde- 
gaarde,   fulgtes    for   øvrigt   samtidigt,    og   i    større  Omfang,  af 
Adelen.     Ogsaa    paa  anden  Maade   blev    hendes  Driftighed  til 
Skade  for  Bønderne.    Den  mere  intensive  Dyrkning  af  Hoved- 
gaardenes Jord    krævede,    da  Folkeholdet  ikke  voksede  i  til- 
svarende Grad,  forøget  Hoveri,  som  nu  ikke  blot  forlangtes  paa 
bestemte  Dage,  men  ofte  i  Almindelighed,  „naar  Eder  tilsigendes 
vorder."    Bønderne  klagede  vel.    I  et  Bønskrift  fra  de  Vejlby 
Mænd  opregnes  saaledes  alle  de  nye  Byrder,  der  er  komne  til 
under  Enkedronningens  Regimente:   „Hør  at  skætte  og  hegle, 
at  vinde  Garn,  at  kløve  Staver,  at  age  Hø,  at  age  Ved  om  Vin- 
teren,  at   age  Korn   af  Loen,    at   tærske   to  Dage   om  Aaret, 
stundom   mere,    item    at   børste  Hør;    nu    er   os   paakommen 
nogle  Gærder   paa  Hømosen,   hver  Mand   6  Favne  ....  yder- 
mere besværes  vi  med  Langrejser  at  age  til  Færgestederne  og 
andre  Steder  fast  mere  end   de  andre."     Men  paa    deres  Bøn 
om  at  maatte  give  Penge  i  Stedet  for  Arbejde  er  Dronningens 
Svar  —  her  som  oftere  — :  „Ist  gantz  abgeschlagen."    Haard- 
hed  var  da  et  fremtrædende  Element  i  Dronning  Sofies  Gods- 
ejerdygtighed.    Saa    lidt  som   sine  samtidige    saa    hun    nogen 
anden  Vej  til  et  forbedret  Landbrug  end    den  at  gøre  Bonde- 
standens Byrder  tungere,  og  saa  lidt  som  de  betænkte  hun  sig 
paa  at  slaa  ind  paa  den. 

Dog  var  der  ogsaa  Punkter,  hvor  Enkedronningens  Dyg- 
tighed, Ordens-  og  Retsans  kom  hendes  undergivne  til  gode. 
Hun  værnede  dem  med  Eftertryk  mod  Overgreb  ude  fra  eller 
fra  Fogedernes   Side,    saa    at   der    findes    Eksempler   paa,   at 

Bønder,  der  f.  Eks.  ved  Mageskifte  var  komne  under  en  anden 
Herre,  ønskede  sig  tilbage  under  hendes  Regimente.  Flid  og 
Vindskibelighed  opmuntrede  hun,  særlig  Husflid  som  Spinden 
og  Væven.     Og  at  den    hele    økonomiske  Tilstand    har  været 


Enkedronning  Sotie  i  hendes  70de  Aar. 
Efter  Maleri  af  Jacob  van  Dort  paa  Mauritshuis,  Haag.     D.  AV  P. 


bedre,    de  øde  Gaardes  Antal    mindre    inden    for  Livgedingcts 
Omraade  end  anden  Steds  i  Landet  er  utvivlsomt. 

Først    og    fremmest    for   Dronningen    selv    har    Udbyttet 
været  klækkeligt,    og  den   saaledes    indvundne  Kapital  forstod 
hun  at  formere  med   en   næsten    utrolig  Forretningsdygtighed 
idet  hun  nemlig  efter  en  stor  Maalestok  forstrakte  saavel  Kri- 

stian  IV  som  talrige  tyske  Fyrster  med  Pengelaan ;  Renten  var 
den  da  almindelige,  Q^lo.  Undertiden  kunde  det  jo  rigtignok 
knibe  med  at  faa  den  betalt,  saaledes  var  Hertugen  af  Bruns- 
vig meget  efterladende  i  den  Henseende,  og  Sofie  tænkte  end- 
ogsaa  paa  at  alliere  sig  mod  ham  med  Tilly,  der  ligeledes  var 
hans  Kreditor,  en  Plan,  som  Kongen  dog  bestemt  fraraadede. 
For  Kristian  IV  var  Moderens  Kapitalstyrke  til  ikke  liden  Støtte, 
selv  om  hun  forlangte,  at  Rigsraadet  skulde  stille  Sikkerhed 
for  Laanet,  hvilket  dette  kun  brummende  indlod  sig  paa.  I 
Aaret  1624  forsøgte  Kongen  saaledes  at  indhente  Raadets  Sam- 
tykke til  et  Laan  paa  50,000  Rdlr.  —  „ellers  forstaar  jeg,  at 
samme  Penge  er  halvvejs  forsagt  (d:  lovet  —  af  Enkedronningen 
nemlig)  til  Hertugen  af  Meklenburg,  og  tør  siden  saa  snart 
komme  ad  Sverig  som  noget  andet  Steds."  Trudslen  hjalp 
dog  ikke,  og  Kongen  maatte  sende  Pengene,  som  han  allerede 
havde  faaet  udleveret,  tilbage.  Ikke  des  mindre  beløb  hans  Gæld 
til  Moderen  sig  i  Aaret  1631  til  IV2  å  2Mill.  Rdlr. 

Med  dette  for  Øje  forbavses  man  ikke  saa  meget  ved  at 
erfare,  at  Sofie  ved  sin  Død  efterlod  sig  en  Arv  paa  over 
5V«  Mill.  Rdlr.,  et  Beløb,  der  svarer  til  omtrent  22  Mill.  Kr.  i 
vore  Dage,  da  Pengenes  Værdi  regnes  for  dengang  omtrent- 
lig at  have  været  dobbelt  saa  stor  som  nu.  Tydeligere  end 
mange  Ord  viser  denne  Kendsgerning  Sofies  økonomiske  Dyg- 
tighed. Foruden  af  rede  Penge  og  Klenodier  —  af  hvilke  et 
enkelt  Diamanthalsbaand  vurderedes  til  82,000  Rdlr.  —  bestod 
Arven  af  udestaaende  Kapitaler,  som  udgjorde  langt  den  stør- 
ste Del.  Imidlertid  var  saa  godt  som  alle  Arvingerne  Hoved- 
skyldnere til  Boet,  saa  at  Arven  for  den  enkelte  opslugtes  af 
Gælden.  Til  Enkedronningens  Efterladenskaber  kommer  frem- 
deles foruden  den  ovenfor  omtalte  Arv  ogsaa,  hvad  der  fandtes 
af  Forraad  paa  Slottet,  hvilket  udgør  et  anseligt  Plus.  I  hendes 
egen  Liste  herover  fylder  alene  Opregningen  af,  hvad  der 
fandtes  i  en  Egekiste  og  „en  lille  lang  Skuffe"  med  Sølvtøj, /(?m 
Foliosider  —  deriblandt  fem  Hundrede  Sølvskaale  og  Fade. 
Ogsaa  Ting,  hvis  Værdi  nærmest  beroede  paa  de  Minder,  der 
knyttede  sig  til  dem,  opbevarede  Dronningen  her,  f.  Eks. 
Haandarbejder,  „som  min  Fru  Bedstemoder,  den  gamle  Dron- 
ning Sophia*),  har  syet  i  sin  Alderdom",  eller  „Gyldenstykkes 
Kjoler,  som  har  tilhørt  min  salig  Fru  Moder." 
♦)  Frederik  I's  Dronnin^^. 

Dronning  Sofie,  hvem  det  lykkedes  at  faa  samlet  en  af 
de  storste  Formuer,  som  vort  lille  Land  har  haft  at  opvise, 
kan  dog  næppe  med  Rette  beskyldes  for  at  have  været  smaa- 
lig  eller  karrig.  Hendes  økonomiske  Sans  var  af  aktiv  mere 
end  passiv  Art,  og  det  store  Udbytte  skyldtes  snarere  en 
Virksomhed,  der  var  rig  paa  Initiativ,  end  en  ængstelig  Sam- 
mensparen. Paa  sine  hyppige  Rejser  var  hun  ledsaget  af  et 
Folge  med  3 — 400  Heste,  sin  Søn  Kongen  skænkede  hun  et 
Orlogsskib  „Sophia",  og  ikke  mindre  end  tre— fire  Gange 
aarlig  var  han  hendes  Gæst.  Paa  Slottet  anlagde  hun  en  ret 
betydelig  Samling  Malerier,  af  hvilke  flere  skyldtes  ansete 
Kunstnere,  navnlig  Nederlændere.  Nykøbing  Kirke  byggede 
hun  saa  godt  som  fra  ny  og  smykkede  den  med  den  mægtige 
Ahnetavle,  der  endnu  findes  der  som  et  Minde  om  Dronnin- 
gens Slægtfølelse.    I  Byen  oprettede  hun  et  Hospital  for  gamle 


Ahnetavlen  er  malet  1624  af  Anthon 
Clement  fra  Odense  for  en  Betaling  af  500  Dir.  Kurant.  Paa  en 
mægtig  Trætavle  er  Dronning  Sofies  Ahner  fremstillede,  de  Fædrene 
til  venstre  (for  Tilskueren),  de  Mødrene  til  højre,  med  samtlige  63  Per- 
soners Portrætter,  Navne  og  Titler  anbragte  i  Grenene  af  et  fra  Dron- 
ning Sofie  til  begge  Sider  opadstigende  Vintræ.  En  Del  af  dem  er 
rimeligvis  malede  efter  Portrætter,  som  Dronningen  har  ejet  eller 
laant  fra  sin  Fader.  Alle  de  ældre  er  dog  utvivlsomt  Fantasibilleder. 
I  Midten  forneden  ses  Dronning  Sofie,  lidt  oppe  over  hende  og  til 
venstre  (for  Tilskueren)  hendes  Fader,  Hertug  Ulrik  af  Meklenburg- 
Giistrow.  Over  ham  Dronningens  Bedsteforældre  paa  fædrene  Side,  over 
disse  igen  Dronningens  Oldeforældre,  af  hvilke  mærkes  Parret  til  højre, 
Kurfyrst  Joachim  I  af  Brandenburg  og  Hustru  Elisabet  af  Danmark, 
Hans's  og  Kristines  Datter  (omtalt  Side  83  og  92).  Derpaa  følger  Dron- 
ningens Tipoldeforældre,  af  hvilke  mærkes  Parret  yderst  til  højre, 
Kong  Hans  og  Dronning  Kristine.  Endelig  i  den  øverste  Række  Dron- 
ningens seksten  Tiptipoldeforældre  paa  fædrene  Side,  af  hvilke  mær- 
kes Nr.  9  Kurfyrst  Albrecht  Achilles  af  Brandenburg  (omtalt  Side  72 
og  74  f)  og  Nr.  13  og  14  Kristian  I  og  Dronning  Dorothea  af  Danmark. 
Paa  den  anden  Side  ses  Dronning  Sofies  Ahner  paa  mødrene  Side, 
som  forneden  begynder  med  hendes  Moder  Elisabet  af  Danmark,  der- 
paa Dronningens  Bedsteforældre  Frederik  I  og  Sofie  af  Pommern  (omtalt 
Side  108  Anm.),  derpaa  Dronningens  Oldeforældre  Kristian  I  af  Danmark 
og  Dronning  Dorothea,  samt  Bugislav  X  af  Pommern  (omtalt  Side  108 
Anm.)  og  Hustru,  Anna  af  Polen.  Derpaa  Dronningens  Tipoldeforældre, 
blandt  hvilke  mærkes  Nr.  3  (fra  venstre  Side)  Markgrev  Johan  Al- 
chymist  af  Brandenburg  (omtalt  Side  74).  Endelig  i  den  øverste  Række 
Dronningens  seksten  Tiptipoldeforældre  paa  mødrene  Side. 

og    fattige,    og    Latinskolen    skænkede    hun    flere  Legater,    af 
hvilke  dens  Disciple  endnu  nyder  godt. 

Ogsaa  over  for  Præstestanden  paa  Lolland-Falster  viste 
Dronning  Sofie  megen  Rundhaandethed  og  Interesse,  drog 
Omsorg  for  Præsteenkerne  og  sørgede  for,  at  de  Præster,  der 
ansattes,  var  værdige  og  velskikkede.  Saaledes  lod  hun  de  unge 
Kandidater  prædike  for  sig,  førend  de  fik  Kald,  og  naar  hun 
anbefalede  en  Ansøger  til  Biskoppen,  paalagde  hun  ufravigelig 
denne,  inden  han  forfremmede  vedkommende,  at  undersøge,  om 
han  var  „lærd  og  dygtig  og  ellers  tilstrækkelig  kvalificeret," 
som  hun  udtrykker  sig  i  sine  Skrivelser.  Paa  den  anden  Side 
kunde  hun  ogsaa  vise  Mildhed  over  for  Præster,  der  havde 
forset  sig,  i  det  mindste  findes  der  et  Par  Eksempler  paa,  at  hun 
af  Medlidenhed  med  de  „mange  Børn"  er  gaaet  i  Forbøn  for 
Synderen,  naar  han  viste  sikre  Tegn  til  Bod  og  Bedring. 

Selv  havde  hun,  som  det  fortælles,  „ikke  alene  læst 
Bibelen  mange  Gange  igennem,  men  endogsaa  alle  Dr.  Morten 
Luthers  og  andre  lærde  Mænds  gudelige  Skrifter,  saa  at  hun 
var  saaledes  oplyst  og  fast  i  sin  Religion,  at  hun  ikke  frygtede 
for  at  binde  an  med  dem,  som  var  paa  den  vrange  Tros 
Veje."  Hendes  Valgsprog  var  „Gott  verlaszt  die  seinen  nicht." 
Det  staar  endnu  at  læse  paa  en  af  Væggene  paa  Aalholm  Slot 
ved  Siden  af  Kongens  —  et  Minde  om  et  Besøg,  Kongeparret 
aflagde  her  i  Aaret  1585.  Fire  Aar  senere  har  Sofie  egen- 
hændig skrevet  det  i  Adelsmanden  Chr.  Holcks  Stambog,  med 
en  Tilføjelse,  som  er  præget  af  hendes  Stemning  i  Tiden  kort 
efter  Kongens  Død:  „Es  komett  alles  von  gott,  gluck  vnd 
ungluck,  armutt  und  reichthum,  das  leben  und  der  dott." 

Langt  uden  for  sin  bibelfaste,  rettroende  lutherske  Guds- 
frygts Omraade  har  Dronning  Sofie  med  sin  saa  udpræget 
praktisk  anlagte  Natur  næppe  bevæget  sig.  Hun  gav  sig  vel 
af  med  Kemi  og  Alchymi,  men  denne  Interesse  synes  næsten 
at  have  været  en  Modesag  hos  saa  godt  som  alle  Datidens 
fyrstelige  Personligheder.  Tysk  vedblev  at  være  det  Sprog, 
hun  udelukkende  betjente  sig  af,  og  da  en  dansk  Mand  til- 
egnede hende  sin  Oversættelse  af  en  tysk  Andagtsbog,  fra- 
lagde han  sig  i  Fortalen  udtrykkelig  enhver  Tanke  om,  „at 
Eders  Majestæt  skulde  sig  med  denne  danske  ringe  Version 
noget  bemøje,  efterdi  den  tyske  Original  for  (d:  for  —  Skyld) 

hendes  facundiam  er  Eders  Majestæt  meget  mere  behagelig 
at  læse  eller  hore  end  dette  grove,  danske  Sprog,  paa  hvilket 
hun  er  alleneste  for  de  enfoldiges  Skyld  udsat."  —  Dog  maa 
vi  ikke  glemme,  at  Dronning  Sofie  i  det  mindste  kunde  Dansk 
nok  til  at  holde  af  de  gamle  danske  Viser,  og  vi  maa  være 
hende  taknemlige  for,  at  hun,  rask  og  virksom  som  hun  var, 
satte  Fart  i  den  trofaste  Anders  Sørensen  Vedels  langsomme 
Arbejde. 


Kong  Frederik  Il's  „Lefnet  oc  Endeligt"  1589. 

Har  tilhørt  Dronning  Sofie. 

Findes  paa  det  kgl    Bibliothek. 

Det  ejendommelige  ved  Dronning  Sofies  Personlighed 
træder  paa  mange  Maader  tydeligst  frem  gennem  en  Sammen- 
ligning med  hendes  Svigermoder,  Dronning  Dorothea,  hvem 
hun  vel  forøvrigt  næppe  har  kendt,  et  fjortenaars  Barn  som 
hun  var,  da  den  gamle  Frue  paa  Koldinghus  døde.  Ved  Siden 
af  megen  Ulighed  paa  væsenlige  Punkter  frembyder  de  to 
Kvinder  en  Del  fælles  Træk.  Som  saa  mange  af  Danmarks 
og  Nordtysklands  Fyrste-  og  Adelsdamer  i  det  16de  Aar- 
hundrede    var   de    begge    stærkt  optagne  af  en  praktisk  Virk- 

somhed,  der  endogsaa  strakte  sig  ud  over  Omsorgen  for  Hus 
og  Hjem  til  Styrelsen  af  Gaard  og  Gods.  Ogsaa  deres  Aands- 
præg,  den  faste,  noget  snævre  Rettroenheds  er  Tidens  al- 
mindelige, —  begge  har  de  sikkert  søgt  deres  væsenlige  aande- 
lige  Næring  af  tyske  Andagtsbøger.  Dog  er  Dronning  Sofie  i 
denne  Henseende  en  Del  mere  vidt  spændende  end  Dronning 
Dorothea,  men  maaske  hovedsagentlig  kun  fordi  hun  levede 
i  en  Tid  med  langt  rigere  aandelige  Kaar.  Imidlertid  strækker 
Ligheden  sig  videre  end  til  Tidens  typiske  Egenskaber,  for  hvilke 
Dronning  Sofie  var  den  sidste  udprægede  Repræsentant  blandt 
danske  Dronninger.  Begge  er  de  af  en  lidenskabelig  Natur, 
begge  er  de  opfyldte  af  en  ikke  almindelig  Virkelyst  og  Leve- 
dygtighed. Tydeligst  træder  Lighedspunkterne  frem,  naar  vi 
tænker  paa  Dronning  Sofie  i  den  Skikkelse,  i  hvilken  vi  lærer 
hende  at  kende  i  Formyndertiden;  thi  disse  bestandig  mislyk- 
kede Tilløb,  denne  lidenskabelige  Heftighed  over  for  Mod- 
standerne, denne  Ukuelighed  under  alle  Nederlag  minder  stærkt 
om  Frederik  II's  Moder. 

Imidlertid  maa  man  huske,  at  disse  Aar  kun  udgør  en 
kort  Episode  af  Dronning  Sofies  Liv,  og  at  den  Virksomhed, 
der  fyldte  dem,  halvvejs  var  bleven  hende  paatvungen  af  hendes 
Stilling  som  den  umyndige  Konges  Moder.  Helt  anderledes 
er  det  Indtryk,  vi  faar  af  Enkedronningen  paa  Nykøbing  Slot, 
Enkedronningen,  hvis  Kvæg  trivedes,  og  hvis  Kapital  ynglede, 
medens  hendes  Indblanding  i  Statssager  var  indskrænket  til 
at  yde  Kongen,  som  stod  i  det  venligste  Forhold  til  Moderen, 
en  solid  og  forsigtig  Støtte  med  den  fyldte  Pengepung.  Aaben- 
bart  har  Dronning  Sofie  hørt  til  de  lykkelige  Mennesker,  hvis 
Tilbøjelighed  og  Evner  er  stærkt  udprægede  i  een  bestemt  Ret- 
ning, og  som  derfor  forholdsvis  let  opnaar  Harmoni  og  Tilfreds- 
hed. —  Anderledes  forholdt  det  sig  med  Dronning  Dorothea. 
Hun  følte  sig  ikke  som  Fruen  paa  Nykøbing  Slot  tilfredsstillet 
ved  blot  økonomisk  Virksomhed  og  har  vel  heller  ikke  ejet 
dennes  næsten  enestaaende  Dygtighed  i  saa  Henseende.  Der- 
imod har  hun  ikke  været  uden  Sans  for  Stats-  og  Samfunds- 
sporgsmaal,  ligesom  hun  overhovedet  synes  at  have  været  en 
dybere,  alsidigere  Natur,  der  satte  sig  højere  Maa!  og  ikke 
kunde  bekvemme  sig  til  at  resignere.  I  hendes  Breve  kommer 
der   bestandig   en    aldrig   tilfredsstillet  Higen  frem     -    Higen 

efter  et  videre  Virksomhedsomraade  end  Kolding  Slot  og  Len, 
efter  storre  Ret  og  Retfærdighed  i  alle  Forhold,  efter  mere 
Kærlighed  og  Forstaaelse  hos  Sønnen,  Frederik  II.  Og  stærkest 
træder  hendes  Livs  tragiske  Præg  frem  i  de  Øjeblikke,  da  vi 
opfanger  et  Glimt  af  den  utilfredsstillede  Tilbøjelighed  for  Hertug 
Hans,  som  i  aarevis  ulmede  paa  Bunden  af  hendes  Sjæl. 

Vidt  forskellig  er  da,  trods  de  fælles  Træk,  denne  Skik- 
kelse fra  Kristian  IV's  Moder,  hvis  Liv  vi  har  set  opfyldt  af 
en  Virksomhed,  der  var  rig  paa  Resultater,  og  præget  af  Sund- 
hed og  Velvære.  Et  Blik  paa  de  to  Kvinders  Fysiognomi, 
saaledes  som  Potrætterne  viser  os  det,  vil  bedre  end  mange 
Ord  godtgøre  denne  Forskellighed,  der  er  saa  fremtrædende 
ogsaa  i  deres  Ydre. 

ANNA  KATRINE. 

Til  Kristian  IV's  prægtige  Kroningsfest  indfandt  sig  blandt 
mange  andre  tyske  Fyrster  Administratoren  af  Magdeburg, 
Joachim  Frederik,  med  Gemalinde  og  Døtre.  Medens  den 
unge  Konge  ellers  overlod  det  til  sine  Brødre  at  modtage 
Gæsterne,  red  han  selv  den  brandenburgske  Familie  i  Møde, 
ledsaget  af  Adelen  med  dens  Rytteri  og  af  en  Garde  paa  100 
Mand,  klædte  i  gult  og  rødt.  I  prægtigt  Optog  førtes  Gæsterne 
da  ind  i  Staden,  paa  Valby  Bakke  afbrændtes  et  storartet 
Fyrværkeri  til  deres  Ære,  medens  Kanonskuddene  dundrede 
fra  Voldene  og  Skibene.  Ogsaa  under  selve  Festen  behand- 
ledes den  brandenburgske  Fyrstefamilie  med  særlig  Hyldest 
og  Ridderlighed  af  Kongen,  og  Grunden  er  let  at  gætte,  thi, 
som  vi  saa  ovenfor,  var  en  Forbindelse  mellem  ham  og  den 
ældste  af  Joachim  Frederiks  Døtre,  Anna  Katrine,  stærkt 
under  Overvejelse.  Det  følgende  Aar,  1597,  fejredes  Brylluppet 
i  Haderslev,  „hvor  alt  gik  slet  og  ret  til,"  som  en  Branden- 
burger udtrykker  sig,  idet  en  Farsot,  der  hærgede  Nordtyskland, 
hindrede  Udfoldelsen  af  større  Festligheder  med  talrige  Gæster. 

Forbavsende  lidet  har  Danmarks  Historie  at  fortælle  om 
Anna  Katrine,  der  dog  i  femten  Aar  stod  ved  vor  populæreste 
Konges  Side.  Hun  skildres  som  en  stille,  god  og  gudfrygtig 
Kvinde,  der  var  mild  og  velvillig  mod  sine  Undersaatter,  øvede 
Godgørenhed  i  det  skjulte  og  var  Kongen  en  kærlig  og  føjelig 


41 


Hustru.     Til  Trods    for   sin  Svagelighed    ledsagede   hun   ham 
ofte    paa    hans    mange    Rejser,     Søen    frygtede    hun    ligesaa 


Dronning  Anna  Katrine  med  Prins  Kristian. 
Efter  Maleri  fra  161 1  paa  Rosenborg.     D.  M.  P. 

lidt   som    Kristian    IV  selv,    saaledes    besøgte   hun   to    Gange 
Norge   i    hans  Selskab.     Ogsaa  paa  jagten  fulgte  hun  Kongen 

—  „samme  Dag  blev  min  Gemal  skudt  igennem  sin  Kappe 
paa  Jagten,"  skriver  han  i  sin  Dagbog  den  12te  September 
1607  —  og  et  samtidigt  Digt  sammenligner  Kongeparrets  kunst- 
færdige Ridt  med  Solens  og  Maanens  Bevægelser,  medens 
Folget  er  Stjernerne.  Af  andre  Beskæftigelser  skal  hun  have 
yndet  Haandarbejde,  hun  var  „behændig  og  net  udi  det,  som 
kunde  sømme  sig  saa  høj  en  Person  at  tage  udi  Hænder," 
og  til  hendes  kvindelige  Dyder  hørte  ogsaa  Tarvelighed  i 
Klædedragt  —  hvilket  Billederne  for  øvrigt  ikke  giver  Ind- 
tryk af. 


Medaille  med  Fremstilling  af  Dronning  Anna  Katrine. 

Den  29de  Marts  1612  endte  Dronning  Anna  Katrine  sit 
stilfærdige  Levnedsløb  paa  Københavns  Slot.  Et  smukt  Minde 
er  sat  hende  af  Anders  Arrebo  i  et  Digt,  der  kan  betragtes 
som  en  af  de  første  Spirer  i  denne  golde  Tid  til  en  ny  dansk 
Poesis  Fremvækst. 

Jeg  saa  to  deilig  Roser  staa 
paa  Førstelig  rode 

saaledes  begynder  Digteren  sin  Hyldest  til  Kongeparret  — 

Aff  Førstlig  quist,  jeg  siger  vist, 
Udspringe  Roser  baade. 
Er  plantet  i  dend  Rige  Christ 
Oc  dugget  med  hans  Naade. 

Saa  brede  blad  de  Roser  bær 
Oc  skin  som  Edelstene, 
At  leeg  oc  lærd  baad  fiern  og  nær 
Sig  huil  vnder  di  grene, 

Der  vandrer  frem  den  Eddelmand, 
Der  huil  dend  gansk'  gemeine, 
Befried  fra  storm  oc  regne  vand, 
Under  de  tycke  grene. 

Men   nu  har  Dødens  Orm  gnavet  den   ene  af  de  konge- 
lige Roser: 

Du  har  kuldkast  dend  Rose  rod, 
Som  vaar  smaa  Vrters  Amme, 
Oc  spisde  dem  med  Safften  sød 
Fra  Førstlig  Roed  oc  Stamme, 
Derfor  er  andre  Vrter  smaa 
Som  lidet  Barn  i  wugge, 
Der  ey  kand  Melck  oc  Spise  naa, 
Huem  skal  dem  vand'  oc  dugge? 

Smukke    er  Digterens  Afskedsord    til  den  visnede  Dron- 
ningrose: 

Du  vaarst  os  goed  aff  hjerte  roed. 
Vi  fattig'  ymper  Alle 
Der  du  med  Kron'  i  Danmarck  stoed, 
Gud  viir  vi  dig  befale. 


SOFIE  AMALIE. 

Saavel  Virkeligheden  som  Kunsten  har  rigt  forsynet  Dron- 
ning Sofie  Amalies  Liv  med  dramatiske  Optrin,  og  oftest  finder 
vi  hende  selv  ikke  blandt  Tilskuerne,  men  i  de  agerendes  Tal, 
undertiden  som  Hovedpersonen. 

Den  6te  Juli  1648  var  der  Fest  paa  Kobenhavns  Slot,  thi 
Hertug  Frederik,  Kristian  IV's  Son,  var  den  Dag  bleven  hyldet 
som  sin  Faders  Efterfølger.  Tilligemed  sin  Konge  havde  Landet 
efter  mange  Aars  Mellemrum  atter  faaet  en  Dronning,  Sofie 
Amalie  af  Brunsvig  — Luneburg.  En  Vibeke  Kruses  saavel 
som  en  Kirsten  Munks  Tid  var  nu  forbi.  Men  Kirsten  Munks 
Døtre  —  og  Svigersønner  —  var  tilbage.  Og  da  Dronningen 
sad  tavs  og  stille  ved  Taflet,  kunde  Leonora  Kristine  ikke 
tilbageholde   en  spottende  Bemærkning   herom    til   sin   Mand. 

Hendes  Ytring  hortes  imidlertid  af  Sofie  Amalie,  som  nu 
pludselig  begyndte  at  tage  ivrig  Del  i  Samtalen,  men  tav,  hver- 
gang  Leonora  Kristine  tog  Ordet.  Optrinnet  er  betegnende 
for  Tiden  efter  Kristian  IV's  Død.  Vel  var  den  brunsvig- 
liineburgske  Fyrstinde  nu  naaet  langt  højere,  end  hun  havde 
kunnet  gøre  sig  Haab  om,  da  hun  for  fem  Aar  siden,  15  Aar 


Dronning  Sofie  Amalie. 
Maleri  af  Abraham  Wuchters.     D.  M.  P. 


gammel,  i  Gluckstadt  ægtede  Kristian  IV's  næstældste  Søn, 
Hertug  Frederik,  Ærkebiskop  af  Bremen,  eller  da  hun  et  Par 
Aar  senere  sammen  med  sin  Ægtefælle,  der  under  Krigen 
med  Sverig  havde  mistet  sine  tyske  Besiddelser,  maatte  ty  til 
Flensborg  for  at  friste  en  af  Pengesorger  trykket  Tilværelse. 
Dog  var  der  nok  af  Malurt,  som  kunde  forbitre  den  unge 
Dronningværdigheds  Sødme  og  forjage  Feststemningen  selv  paa 

Hyldingsdagen  —  først  og  fremmest  Synet  af  Ulfeld  og  hans 
Hustru  ved  Taflet,  Ulfeld,  der  var  som  en  Personliggøreise 
af  det  danske  Aristokratis  Magt  og  Overmod,  af  det  danske 
Kongedømmes  Afmagt  og  Fornedrelse  paa  dette  Tidspunkt. 

Som  bekendt  var  „Svogerpartiets"  Glansperiode  hurtig 
forbi,  og  med  Ulfeids  og  Leonora  Kristines  Flugt  tre  ^ar 
senere  var  en  væsenlig  Anstødssten  ryddet  af  Vejen  for  Konge- 
parrets Fod.  Lysere  og  muntrere  er  da  de  næste  Billeder 
fra  Sofie  Amalies  Liv,  saa  meget  inere  som  den  Kunstner, 
der    har    tegnet  dem  for  os,  den  spanske  Gesandt  Rebolledo, 


JSSSB 


itiT  ^ 


Ibstrup  Slot. 


trods  Podagra  og  paatrængende  Kreditorer  havde  sydlandsk 
Glød  nok  tilbage  til  at  nære  en  levende  Beundring  for 
denne  „Seraf",  som  hun  kaldes  i  hans  Sonnetter.  1  Aaret  1655 
gjorde  Dronningen  en  Fest  paa  Ibstrup  (senere  Jægersborg) 
for  Kongen  og  sin  Yndlingsbroder,  Hertug  Johan  Frederik  — 
fortæller  Rebolledo,  der  selv  var  Øjenvidne,  i  et  Brev.  F-^orst 
forlystede  man  sig  i  det  fri  med  Skydning  efter  en  Træhjort. 
Baade  Kongen  og  Dronningen  deltog,  begge  klædte  i  rodt 
med  sorte,  fjedersmykkede  Huer,  men  som  hoflig  Værtinde 
„betvang  Dronningen  sin  Behændighed  for  des  mere  at  kunne 
tilfredsstille  sin  Ædelmodighed,"  saa  at  det  blev  Gæsterne,  der 
Danske  Dronninger.  10 

vandt  Kampbelonningerne.  Om  Aftenen  var  der  Dans  paa  Slottet, 
og  „Dronningen   dansede   den  hele  Nat  med  en  saa  smilende 

Anstand  og  en  saa 
majestætisk  Værdig- 
hed, at  hun  tiltrak  sig 
alles  Yndest  og  Op- 
mærksomhed. Især 
forbavsede  hun  Tar- 
tarerne*),  som  ellers 
afslog  alle  Damernes 
Opfordringer  til  at 
danse."  Nogle  Dage 
efter  —  fortæller  Re- 
bolledo  videre  —  fej- 
redes Prins  Kristians 
Hylding  bl.  a.  med 
Opførelsen  af  en  Bal- 

Sejerspris  med  Indskriften:  A  Luy  Esgal,  ^^^'    ^    hvilken    Dron- 

skænket  af  Dronning  Sofie  Amalie.  ningen  selv  optraadte 

Rosenborg.  i    ikke    mindre    end 

fem  forskellige  Roller,  som  Fama, 
Bondepige,  Krigens  Muse,  —  „idet 
hun  dansende  svingede  en  Fane 
efter  Takten  med  en  saa  over- 
ordentlig Behændighed,  at  hun 
syntes  at  overgaa  sig  selv,"  — 
spansk  Dame  og  Amazone.  Kon- 
gen, „som ,  da  han  stedse  op- 
dager nye  Fuldkommenheder  hos 
hende,  ogsaa  hver  Dag  elsker 
hende  højere,"  henvendte  sig  under 
Forestillingen  jævnlig  til  Rebol- 
ledo  for  at  høre  hans  Mening,  og 
den  belevne  Verdensmand  svarede 
bl.  a.  „at  lykkeligt  var  det  Land, 
der  havde  en  saadan  Konge,  og 
lykkelig   den    Konge,  der  ejede  en 

saadan  Dronning." 

Sofie  Amalie  i  Bondepigedragt 


*)  Et  tartarisk  Gesandtskab  besøgte  dengang  Landet. 

Denne  Beretning  er  karakteristisk  i  mere  end  een  Hen- 
seende. Den  viser  os  Sofie  Amalie  som  Midtpunkt  i  en  Fest- 
lighed ved  Hoffet,  en  Stilling,  der  er  typisk  for  hende.  Thi  i 
disse  Aar,  der  i  saa  godt  som  alle  andre  Henseender  var  en 
død  Tid  paa  Grund  af  den  knugende  Finansnød,  følger  den 
ene  Hoffest  efter  den  anden,  saa  at  Rigsraadet  fandt  sig  be- 
føjet til  at  formane  til  større  Sparsommelighed,  saa  meget  mere 
som  „vi  er  forsikrede,  Eders  kongelig  Majestæt  selv  dertil  ingen 
Behagelighed  haver."*;  „Tankerne  til  den  forehavende  Ballet 
kan  ikke  diverteres,"  lød  Svaret  betegnende  nok,  da  en  dansk 
Adelsmand  gjorde  Forestillinger  imod,  at  Kongen,  for  at  føje 
Dronningen,  i  over  et  Aar,  fra  April  1654  til  Juni  1655,  holdt 
Hof  uden  for  Kongerigets  Grænser,  paa  Flensborghus,  hvor 
Fest  fulgte  paa  Fest  i  en  uafbrudt,  broget  Række. 

Denne  Hofselskabelighed  var  ikke  uden  politisk  Betydning, 
idet  den  bidrog  til  at  højne  Kongemagten  og  navnlig  ved  sin 
Glans  tiltrak  en  voksende  Kreds  af  unge  Adelsmænd,  mest 
Tyskere,  som,  ofte  ved  Hjælp  af  Dronningens  Protektion,  trods 
Modstand  af  „die  iibermåchtigen  danischen  Patrioten,"  op- 
toges i  den  danske  Adel. 

Større  er  dog  den  kulturelle  Betydning  af  Sofie  Amalies 
Fester.  Ved  disse  blev  Operaen  og  Balletten,  der  kun  var 
forekomne  en  enkelt  Gang  i  Kristian  IV's  Tid,  eneherskende, 
saa  at  tidligere  Tiders  bizarre  Optog  og  „Stikken  og  Renden" 
afløstes  af  Sangens,  Musikkens  og  Dansens  ædlere  Nydelse, 
som  forhøjedes  ved  Damernes,  i  første  Række  Dronningens 
Ynde.  Man  sammenligne  blot  de  næsten  groteske  Forlystelser 
ved  Kristian  IV's  Kroning,  ved  hvilke  Kongen  selv  optraadte 
klædt  ud  som  Kvinde,  med  Sofie  Amalies  yndefulde  Sommer- 
fester i  Dyrehaven !  For  dansk  Aandsliv  betegner  denne  Ud- 
vikling dog  ingen  Berigelse,  og  Sofie  Amalies  Navn  er  ikke, 
som  Sofie  af  Meklenburgs  og  senere  Charlotte  Amalies,  knyttet 
til  dets  Kamp  for  Tilværelsen  i  disse  Aarhundreder.  Der  fandtes 
ganske  vist  en  dansk  Skucspillitteratur,  Skolekomedier  af 
bibelsk,  moralsk  eller  klassisk  Indhold,  tjenende  til  at  supplere 


*)  For  at  være  retf.vrdig  maa  man  dog  huske  paa,  at  det  danske  Hof 
forekom  fremmede  Gesandter  taneligt  og  beskedent  i  Sammenligning 
med  f.  E.  Englands  og  Frankrigs. 

10* 

Katekismus  og  Grammatik.  Endnu  i  Frederik  II's  og  Kri- 
stian IV's  Tid  havde  man  ved  Hoffet  fundet  Morskab  — 
omend  næppe  den  tilsigtede  moralsk-religiøse  Opbyggelse  — 
ved  saadanne  Forestillinger,  og  Ribe  Skoles  Rektor,  Peder 
Jensen  Hegelund,  havde  tilegnet  Dronning  Sofie  sin  Over- 
sættelse af  „Susanna",  som  Dronningen  havde  fundet  Behag 
i.   da  det  i  Aaret  1577  blev  „agerit  paa  Latine  udi  eders  F.  N. 


Perlemorsfremstilling  af  Dronning  Sofie  Amalie. 
Rosenborg. 


Kirckegangs  høytid  paa  Kiøbenhaffns  Slaat."  Men  til  Sofie 
Amalies  elegante  Banketter  vilde  disse  plumpe,  naive  Frem- 
bringelser, som  opførtes  af  „Skolepersoner",  have  passet  lige- 
saa  slet  som  en  dansk  Bondedreng  til  Selskabet,  og  forøvrigt 
forstod  Dronningen,  i  Følge  en  Udtalelse  af  Kongen  selv  til 
den  danske  Hofpræst,  ikke  engang  det  danske  Sprog,  i  det 
mindste  ikke  i  Aaret  1649.  Man  søgte  da  som  sædvanlig  til 
Udlandet,    for   en    Gangs  Skyld   dog  ikke   til  Tyskland.     Det 

var  Frankrig  og  Italien,  der  lærte  os  saavel  som  hele  Sam- 
tiden at  synge  og  danse,  og  den  lærvilligste  Elev  var  Sofie 
Amalie.  Megen  Poesi  er  der  ikke  i  de  bevarede  Tekster  til 
disse  Operaer  og  Balletter,  som  sikkert  har  faaet  deres 
væsenlige  æsthetiske  Værd  gennem  den  smukke  Udforelse. 
Guder  og  Helte,  Narre  og  Pedanter  optræder  i  broget  Blan- 
ding, og  en  mere  eller  mindre  fint  anbragt  Hofsmiger  er  en 
uundværlig  Bestanddel.    Tysk  anvendes,  i  Følge  gammel  Vane, 


Frederik  III  og  Sofie  Amalie  paa  Jagt.     Maleri  paa  Gavn«. 


selv  her  ligesaa  hyppigt  som  Fransk.  l:n  dansk  Operatekst 
forekommer  først  i  Slutningen  af  Aarhundredet  —  dens  For- 
fatter er  Kingo! 

Ogsaa  i  andre  Henseender  viste  Sofie  Amalie  sig  inod- 
tagelig  over  for  den  franske  Kulturstrømning,  der  paa  Ludvig 
XIV's  Tid  bredte  sig  over  Huropa.  Hun  klædte  sig  efter 
fransk  Mode,  forskrev  sine  Dragter  fra  Paris,  ligesom  hendes 
Kammerjomfruer  var  franske.  Om  den  franske  Smag.  der 
prægede  alt,  vidner  endnu  de  bevarede  Sager  paa  Rosenborg. 

Det  franske  Sprog  var  hun  hjemme  i  saavel  som  Kongen, 
der  som  ung  havde  opholdt  sig  i  Frankrig,  og  de  kongelige 
Born  talte  Fransk,  „som  om  de  var  fødte  i  Louvre,"  efter  hvad 
den  franske  Gesandt  fortæller.  Prins  Kristian  skriver  i  sine 
Breve  Dansk  til  Faderen,  Fransk  til  Moderen.  Ogsaa  Sofie 
Amalies  Valgsprog:  „En  Dieu  mon  espérance"  er  fransk  i 
Modsætning  til  de  tidligere  Dronningers.  En  fransk  Skue- 
spillertrup optraadte  endvidere  nu  for  første  Gang  ved  Hoffet,  og 
der  ansattes  en  fransk  Hofpræst.  —  Den  franske  Kultur,  der 
havde  den  Fortjeneste  for  en  Tid  at  dæmme  op  for  den  over- 
vældende tyske  Indflydelse,  bredte  sig  fra  Hoffet  til  Adelen 
og  Borgerne,  saa  at  Holbergs  Forløber,  Lauremberg,  allerede 
nu  kunde  satirisere  over  den  nymodens  Fordærvelse: 

Maneer  oc  zierlig  Snack  maa  mand  fra  Franckrig  hale 
Oc  det  med  Fare  stor,  ja  dyrt  med  Pæng'  betale. 

Beslægtet  med  Glæden  ved  dramatisk  Opførelse  var  hos 
Sofie  Amalie  en  vis  Forkærlighed  for  Forklædning  ogsaa  uden 
for  Scenen,  en  Forkærlighed,  som  hænger  sammen  med  hendes 
Lyst  til  Eventyr  og  Oplevelser  i  selve  det  virkelige  Liv.  Engang 
besøgte  hun  Hamborg  i  Bondepigedragt,  skønt  Staden  da  laa 
i  Strid  med  Danmark.  Da  Dronning  Kristina  efter  sin  Tron- 
frasigelse forlod  Sverig  og  incognito  drog  gennem  Danmark 
Syd  paa,  kunde  Sofie  Amalie,  som  da  opholdt  sig  i  Kolding, 
ikke  modstaa  sin  Lyst  til  at  se  den  berømte  Fyrstinde.  For- 
klædt som  Bondepige  fulgte  hun  hende  til  Vogns  til  Haderslev, 
tog  ind  i  samme  Værtshus  som  hun  og  saa  paa,  at  hun  holdt 
Maaltid  sammen  med  sine  Hofkavallerer  —  alt  uden  at  give 
sig  tilkende  og  uden  at  tale  med  hende.  —  Samme  Tilbøjelig- 
hed for  det  spændende,  det  dristige  genfinder  vi  hos  Sofie 
Amalie  i  hendes  Jagtlidenskab.  Haardt  Vejr  eller  andre  Be- 
sværligheder ænsede  hun  ikke,  naar  det  gjaldt  Jagten,  hun 
kunde  nedlægge  over  tredive  Harer  paa  een  Dag,  og  Rebolledo 
fik  af  og  til  en  Kronhjort,  fældet  med  højstegen  Haand,  som 
Foræring  af  sin  høje  Velynderske,  denne  „Diana",  denne 
„Guddom  i  Menneskeskikkelse".  I  denne  Sammenhæng  skal 
omtales  en  Skildring,  som  den  spanske  Gesandt  i  et  af  sine 
Digte   giver    af   Dronningens   Jagtslot    Hørsholm,    hvor    han 

efter  hendes  Indbydelse  selv  opholdt  sig  en  Sommer.  Med 
megen  kunstnerisk  Sans  og  overordentlig  Pragt  havde  hun 
ladet  dette  Slot  udsmykke,  i  Salene  fandtes  saaledes  en  Række 
Billeder  fra  Karl  van  Manders  Haand,  forestillende  dels  de 
vigtigste  Begivenheder  i  Dronningens  Liv,  dels  brogede  Jagt- 
scener, Sælhundejagt  paa  Søen,  Hjortejagt  ved  Hørsholm,  Falke- 
jagt paa  Amager,  og  overalt  er  Sofie  Amalie  Midtpunktet, 
hvorom  de  andre  Skikkelser  grupperer  sig.  Man  har  rejst  det 


Dronning  Sofie  Amalies  Jagttroje.     Rosenborg. 


Spørgsmaal,  om  disse  storartede  Kunstværker,  som  ellers  aldrig 
findes  omtalte,  har  eksisteret  andre  Steder  end  i  Spanierens 
Fantasi.  Eet  er  dog  vist:  selve  den  dristige  Jægerskes  Skik- 
kelse er  virkelighedstro  nok. 

Den  galante  Spanier  var  ikke  den  eneste,  som  Sofie 
Amalie  indtog.  Efter  Billederne  at  domme  har  hendes  Ansigt 
ikke  været  smukt,  dog  lovprises  hun  ofte  og  det  i  Udtalelser, 
der    ikke  var  bestemte  for  hende  selv,  baade  for  Skønhed  og 

Elskværdighed.  Dronningen  er  „en  deijeligh  ungh  månniskia'\ 
skriver  en  Svensker,  der  overværede  en  Barnedaab  paa  Slottet 
1649,  og  en  Franskmand,  som  nogle  Aar  senere  besøgte  Hoffet, 
giver  folgende  Skildring:  „Denne  Fyrstinde  var  høj,  blond, 
med  en  meget  smuk  Hudfarve,  mild  og  meget  venlig  mod 
fremmede;  hun  havde  megen  Yndest  for  Frankrig,  hun  havde 
alt,  hvad  der  kom  derfra."  Ogsaa  Sofie  Amalies  Svigerinde,  den 
højtbegavede  Hertuginde  Sofie  af  Hannover,  som  iøvrigt  ikke 
var  synderlig  imponeret  af  det  danske  Hof,  —  „Ceremonierne 


Dronning  Sofie  Amalies  Hirschfænger.     Rosenborg. 

koster  aldeles  ingen  Penge,  og  Hoffet  er  meget  beskedent," 
skriver  hun  om  det  —  priser  i  stærke  Ord  denne  Dronning, 
„hvis  Godhed  og  store  Fortjenester  vandt  hende  alles  Hjerter." 
Lignende  Udtryk  bruger  den  franske  Gesandt  Terlon,  men 
han  tilføjer,  at  Dronningens  gode  Egenskaber  navnlig  viser 
sig  over  for  dem,  „der  hører  til  hendes  Parti  eller  er  knyttede 
til  hendes  Interesser."  —  Aabenbart  har  Sofie  Amalie  da  ejet 
denne  særlige  Evne,  som  ikke  nærmere  kan  defineres,  til  at 
vinde,  hvem  hun  vilde  w'mdQ  —  thi  det  var  langt  fra  alle,  hun 
lod  sin  Naades  Sol  skinne  paa.    Hun  har  forstaaet  at  udfolde 

Elskværdighed  og  Gratie,  hun  har  fængslet  ved  sin  Under- 
holdnings „esprit",  som  oftere  fremhæves  af  Terlon,  ved  sin 
kunstneriske  Sans  og  ved  sin  litterære  Dannelse.     Paa  Hørs- 


Frederik  III  og  Dronning  SoHe  Amalie  til  Hest. 
Efter  Maleri  paa  Rosenborg. 


holm  havde  hun  et  Bibliothck,  bestaaende  af  de  bedste  franske, 
tyske  og  italienske  Forfattere,  selv  Spansk  gav  hun  sig  af  med, 
og    med    Broderen  Johan   FVederik.    der   var  Katholik,    kunde 

hun    fore    store  Disputer,    hvortil    hun   dog   kaldte  den  lærde 
Konge  til  Undsætning. 

ikke  uden  Interesse  er  det  at  iagttage,  at  de  her  skildrede 
kulturelle  Ejendommeligheder  hos  Sofie  Amalie  ikke  blot  er 
af  individuel,  men  ogsaa  af  typisk  Betydning.  Denne  Finhed 
og  Hlegance  i  Smagen,  denne  Evne  til  at  glimre  i  Selskabs- 
livet og  derved  spille  en  Rolle  ogsaa  ud  over  dettes  Grænser, 
denne  almeneuropæiske  Dannelse,  denne  Trang  til  at  handle 
og  agere,  til  at  søge  det  dramatisk  spændende  i  Livet  og  i 
Kunsten  betegner  en  ny  Tids  Frembrud,  særlig  i  Kvindernes 
og  saaledes  ogsaa  i  de  danske  Dronningers  Historie,  luthersk 
Gudsfrygt  og  huslig  Travlhed  er  ikke  længer  de  eneherskende 
Magter.  Sit  Aandspræg  deler  Sofie  Amalie  da  med  en  hel 
Række  andre  Kvinder,  og,  ejendommeligt  nok,  forrest  blandt 
dem  staar  ved  Dronningens  Side  den,  som  hun  hadede  med 
hele  sin  Sjæls  Styrke,  Leonora  Kristine,  hvis  omfattende 
Dannelse,  elegante  Optræden  og  dristige  Handlekraft  er  be- 
kendte nok. 

Sofie  Amalie  fik  snart  Lejlighed  til  at  vise,  at  der,  ogsaa 
naar  Balletmusikken  forstummede,  og  den  haarde  Virkelighed 
meldte  sig,  var  Stof  til  en  „Krigens  Muse"  i  hendes  stærke 
Personlighed.  Allerede  ved  Kongemødet  paa  Frederiksborg, 
det  forunderlige  Efterspil,  der  fulgte  paa  Svenskekrigen  1657 
— 58,  skimter  vi  noget  af  denne  dybere  liggende  Side  af 
hendes  Natur.  Det  var  ogsaa  en  Hoffest,  om  man  saa  vil, 
den  besynderligste  af  alle  de  Fester,  i  hvilke  Sofie  Amalies 
imponerende  Skikkelse  danner  Midtpunktet,  thi  Æresgæsten 
var  Svenskekongen,  Sejerherren  i  den  Krig,  som  umiddelbart 
forud  havde  bragt  den  bitreste  Ydmygelse  over  Konge  og  Folk. 
Selv  havde  Frederik  III  indbudt  ham  til  Gæst,  og  paa  Frede- 
riksborg Slot  blev  han  modtaget  med  Pomp  og  Pragt  og  den 
mest  udsøgte  Høflighed.  Hvilke  Følelser  der  rørte  sig  hos 
Danmarks  Dronning,  da  hun,  fem  Dage  efter  Roskildefredens 
Afslutning,  præsiderede  ved  Festtaflet  med  Karl  X  Gustav  paa 
sin  højre  Side,  er  imidlertid  ikke  godt  at  sige.  Hun  optraadte 
„avec  beaucoup  d'éclat",  fortæller  den  franske  Gesandt,  og 
udfoldede  al  sin  „esprit"  under  Samtalen,  i  hvilken  kun  hun  og 
Karl  Ciustav    deltog  den    drejede    sig   bl.  a.    om  Marchen 

over  Bælterne  —  men  Erik  Dahlbergs  skarpe  Øjne  skimtede 
dog  en  ildevarslende  Uro  under  den  glatte  Overflade.  Han 
stod  under  Taflet  bag  sin  Herres  Stol,  og  da  Karl  Gustav, 
idet  han  henledte  Opmærksomheden  paa  ham,  leende  ytrede: 
„Denne  har  har  vist  mig  vågen  hit  in  paa  Seland,"  rakte 
Frederik  III  Dahiberg  Haanden  til  Kys,  men  Dronningens 
hastige  Øjekast  havde  et  Udtryk,  som  mente  hun  „icke  allt 
det,  som  godt  var." 

Oprejsningens  Dag  kom  hurtigere,  end  nogen  havde  ventet, 
for  Danmarks  Folk,  Konge  og  Dronning.  Under  Kobenhavns 
Belejring  fik  Sofie  Amalie  Lejlighed  til  at  vise  sin  Naturs  hele 
Styrke  og  Handlekraft,  der  nu  udløstes  paa  en  ædlere  Maade  end 


Karl  X  Gustav  forlader  Frederiksborg  Slot  efter  Kongeniodet  den  3.  Marts  lt558. 

Efter  Pufendorf. 


ved  den  dristigste  Jagt  eller  det  mest  spændende  Rejseeventyr. 
Hvor  meget  hendes  Paavirkning  har  betydet  for  Kongen,  der  i 
disse  Dage  viste  en  Kækhed  og  Beslutsomhed,  som  ellers  var 
hans  Natur  fremmed,  er  ikke  opklaret  og  bliver  det  næppe  nogen 
Sinde.  Lavt  bør  hendes  Indflydelse  dog  ikke  sættes  saa  lidt 
ved  dette  som  ved  andre  Vendepunkter  af  hans  Liv.  Hvad 
der  derimod  traadte  klart  for  Dagen,  var  Frederik  III's  og 
Sofie  Amalies  faste,  samdrægtige  Vilje  til  at  vove  og  udholde 
alt  hellere  end  at  opgive  deres  og  Rigets  Sag,  og  sit  smukkeste 
Udtryk,  forstaaeligt  for  enhver,  gav  denne  \'ilje  sig,  naar 
Kongen  lod  sig  se  til  Hest  paa  Volden,  ofte  paa  de  stærkest 
udsatte  Punkter  og  ved  Nat  saavel  som  ved  Dag.  med  Dron- 
ningen ved  sin  Side. 

Særlig  Omtale  i  denne  Sammenhæng  fortjener  et  enkelt 
Træk,  der  giver  os  noget  af  et  Indblik  i  Tilstanden  paa  Køben- 
havns Slot  under  Belejringen.  Natten  mellem  den  9de  og 
10de  Oktober  1658  forvandledes  Amager  til  en  Brandtomt  af 
et  svensk  Korps,  der  den  foregaaende  Dag  havde  besat  Øen. 
Som  Vejviser  benyttedes  en  tilfangetagen  dansk  Officer,  van 
den  Weghe.  Denne  saa  imidlertid  endnu  samme  Nat  sit  Snit 
til  at  undvige  og  indfandt  sig  om  Morgenen  Kl.  4  foran  Porten 
paa  Kristianshavns  Vold,  men  kunde  ikke  blive  indladt,  da 
den  kommanderende  Oberst  Aftenen  forud  havde  overleveret 
Portnøglerne  til  Hs.  Majestæt  personlig.  Det  lykkedes  ham 
dog  raabende  at  faa  meddelt,  hvad  han  vidste  om  Fjendens 
Bevægelser,  hvorpaa  Obersten  øjeblikkelig  begav  sig  op  paa 
Slottet  for  at  berette  det  skete,  Kongen,  som  var  paa  Volden, 
ingen  vidste  hvor,  traf  han  imidlertid  ikke,  og  han  afgav  da 
sin  Melding  til  Dronningen,  der  befandt  sig  paa  det  øverste 
Taarn.  Her  har  Sofie  Amalie  altsaa,  vejledet  af  Skæret  fra 
Fjendens  Baal  paa  Amager,  holdt  Udkig  i  den  tidlige  Efteraars- 
morgen.  —  Som  Følge  af  van  den  Weghes  Melding  foretoges 
der  den  følgende  Formiddag  et  Angreb  paa  det  svenske  Korps 
paa  Amager,  og  Fægtningen,  der  overværedes  af  begge  Konger, 
endte  med  Sejr  for  de  Danske. 

Den  Handlekraft,  som  vi  i  det  foregaaende  har  set  ytre 
sig  under  forskellige  Former  hos  Sofie  Amalie,  træder  ikke 
mindst  frem  paa  det  politiske  Omraade,  her  forstærket  ved 
de  mest  fremtrædende  Drifter  i  Dronningens  usammensatte 
Natur,  Ærgerrighed  og  Herskelyst.  Over  sin  Ægtefælle  havde 
hun  stor  Magt,  som  allerede  tidlig  synes  at  være  traadt  frem. 
En  i  Kristian  IV's  sidste  Aar  forfattet  Satire  opstiller  følgende 
i  saa  Henseende  betegnende  Spørgsmaal:  „Kan  en  Ægtemand 
lage  nogensomhelst  Beslutning  uden  sin  Hustrus  Samtykke?" 
—  med  den  Tilføjelse:  „Spørgeren  er  Hertug  Frederik."  Som 
Dronning  har  Sofie  Amalie  sikkert  i  endnu  højere  Grad  vidst 
at  gøre  sig  gældende,  ved  sin  glimrende  Personlighed  har  hun 
forstaaet  at  fængsle  sin  Ægtefælle,  ved  sin  større  Beslutsom- 
hed og  sit  fyrigere  Temperament  har  hun  drevet  hans  for- 
sigtige Natur  til  Handling,  og  fremfor  alt  har  hun  faaet  Magt, 
fordi  hun  ud  af  hele  sin  lidenskabelige  Sjæl  vilde  have  Magt. 
Hertil  kommer,  at  Maalene  gennem  mange  Aar  var  desamme: 

Svogerpartiets  Ydmygelse,  Svenskekrigen,  som  de  begge  var 
ivrige  for  at  fremkalde,  endelig  Kongemagtens  Udvidelse. 

At  dette  sidste  Punkt  har  været  en  Hovedsag  for  Sofie 
Amalie,  kan  der  ikke  være  nogen  Tvivl  om.  Herfor  taler 
hendes  hele  Naturel  saavel  som  Tilbøjeligheder  i  hendes 
Slægt,  thi  Dronningens  Brødre,  de  brunsvig-liineburgske  Her- 
tuger, som  hun  elskede  højt  og  hyppig  havde  til  Gæst,  viste 
inden  for  deres  snævre  Omraade  tydelige  Selvherskertendenser. 
En  bevidst  eller  ubevidst  Stræben  efter  at  hæve  Kongedømmet 
op  af  dets  Afmagt  kan  da  ogsaa  spores  i  Sofie  Amalies  hele 
Færd  lige  fra  hendes  første  Dronningetid.  Vi  har  ovenfor 
set  et  Eksempel  herpaa  i  hendes  Hoffester,  hvis  Glans  tiltrak 
en  Kreds  af  unge  Tyskere,  der  var  Kongeparrets  svorne  Til- 
hængere. Overhovedet  bør  den  Forkærlighed,  som  hun  ogsaa 
ved  enhver  anden  Lejlighed  viste  for  sine  tyske  Landsmænd, 
sikkert  betragtes  som  et  Udslag  af  samme  Stræben  efter  større 
Magt,  idet  den  for  en  stor  Del  har  haft  sin  Rod  i  politisk 
Samfølelse  med  disse  borgerligfødte  Indvandrere,  der  skyldte 
Kongens  og  Dronningens  Naade  alt.  Tysksindet  var  hun  da 
politisk  og  nationalt,  selv  om  hendes  æsthetiske  og  kulturelle 
Tilbøjeligheder  gik  i  Retning  af  Frankrig.  Hendes  Følelser 
i  saa  Henseende  har  præget  sig  dybt  i  Nationens  Bevidsthed, 
og  i  det  følgende  Aarhundrede  vidste  man  at  fortælle  talrige 
Anekdoter  om  denne  Dronnings  Had  til  de  Danske.  For 
øvrigt  mangler  det  heller  ikke  paa  samtidige  Udtalelser,  der 
viser  Frygt  for  hendes  Tysksindethed  og  absolutistiske  Ten- 
dens —  en  Frygt,  som  sikkert  har  været  mest  udbredt  hos 
Adelen,  medens  Borgerne  betragtede  Sofie  Amalie  med  mere 
Sympathi,  i  det  mindste  før  1660.  Karakteristisk  er  en  Ytring 
af  Henrik  Bjelke  fra  den  første  Svenskekrigs  Tid.  „Kongen 
er  god",  havde  den  danske  Adelsmand  sagt,  „men  Gud  naade 
os,  hvem  der  var  med  Ære  herfra!  Dronningen  er  ingen 
Dansk  god,  og  hun  har  Magten  over  Kongen."  Lige  saa  stærke 
Udtryk  bruger  mange  andre,  f.  Eks.  de  fremmede  Gesandter, 
der  dog  maa  betragtes  som  upartiske  Iagttagere,  hvad  denne 
Sag  angaar. 

De  kritiske  Dage,  opfyldte  af  storpolitiske  Planer  og 
hemmelig  anstrengt  Virksomhed,  som  oprandt  med  Rigsdagen 
i  Efteraaret   1660,  har  da  sikkert  ikke  mindst  for  Sofie  Amalie 

været  en  Tid,  i  hvilken  Viljen  anspændtes,  og  Tankerne  con- 
centreredes.  Fra  Slottet  til  Bispegaarden,  hvor  Svane  holdt 
alle  Forhandlingernes  Traade  i  sin  Haand,  gik  det  ene  hemme- 
lige Bud  efter  det  andet,  og  tydeligere  og  tydeligere  traadte 
Kongens  og  hans  Raadgiveres  Planer  for  Dagen.  Blandt  disse 
Raadgivere  har  Dronningen  utvivlsomt  som  sædvanlig  været 
en  af  de  mest  formaaende,  men  hvad  hun  i  det  enkelte  har 
udrettet,  ved  vi  kun  lidet  om,  skjult  i  Taage  som  den  danske 
Enevældes  Tilblivelseshistorie  ligger,  saa  at  hverken  Ledernes 
Personlighed  eller  deres  Planer  kan  skelnes.  Enkelte  Øje- 
blikke letter  Taagen  dog,  og  vi  ser  et  Glimt  af  Dronningens 
Skikkelse,  ikke  i  en  Afkrog,  men  i  Begivenhedernes  Centrum. 
Den  10de  Oktober  saa  hun  fra  Slotsvinduerne,  staaende  ved 
Frederik  III's  Side,  Gejstlighedens  og  Borgernes  Stænder- 
deputerede  i  Procession,  to  og  to  i  en  lang  Række,  bevæge 
sig  over  Slotspladsen  til  Raadstuen  ved  Holmens  Bro,  hvor 
Raadet  holdt  Møde,  for  at  hente  Svar  paa  deres  Forslag  om 
Arveregeringens  Indførelse.  Svaret  blev  et  Afslag,  og  alt 
afhang  nu  af  Kongens  Holdning.  I  dette  afgørende  Øjeblik 
blev  Frederik  III  imidlertid  greben  af  Vaklen  og  Tvivlraadig- 
hed,  og,  efter  hvad  der  fortælles  i  en  samtidig  Beretning,  som 
anses  for  paalidelig,  var  det  først  Dronningens  Overtalelser, 
der  i  Løbet  af  den  følgende  Nat  bestemte  ham  til  at  gribe  til 
Tvangsforholdsregler  over  for  Adelen  og  saaledes  gaa  videre 
ad  den  Vej,  der  skulde  føre  til  ikke  blot  Arveregeringens, 
men  den  „absolutte  Regerings"  Indførelse. 

Det  blev  Sofie  Amalies  sjældne  Skæbne  og  —  man  fristes 
til  at  sige  —  tvivlsomme  Lykke,  at  de  stærkeste  Drifter  i 
hendes  stærke  Natur  i  en  ualmindelig  Grad  fik  Lejlighed  til 
Tilfredsstillelse,  takket  være  hendes  Livs  Oplevelser.  Ved  Ene- 
vældens Indførelse  aabnedes  en  videre  Tumleplads  for  hendes 
Magtstræben,  og  samtidig  begynder  den  at  vise  sig  under 
mere  utiltalende  Former.  Den  beherskes  ikke  mere  af  en 
Ide,  men  antager  et  udelukkende  personligt  Præg  —  har  end 
Holberg  Ret,  naar  han  siger,  at  hun  har  „et  Hierte  som  en 
Soldat,"  tager  han  sikkert  fejl  i  at  tillægge  hende  „Capaciteter 
som  en  Stats-Mand."  Protektion  af  „Favoriter"  og  „Mignonner", 
Forfølgelse  af  enhver  den,  der  har  paadraget  sig  Dronningens 
Uvilje,  bliver  da  Nerven  i  hendes  politiske  Virksomhed.     Og 

ligesaa  lidt  som  Maalene  tjener  Midlerne  til  hendes  Ære. 
Ofte  opnaaede  hun,  hvad  hun  vilde,  ved  at  bestorme  Kongen 
med  Bønner;  da  Gabel  gentagne  Gange  opfordrede  Frederik 
III  til  at  offentliggøre  den  længe  hemmeligholdte  Kongelov, 
hvis  Bestemmelser  angaaende  Enkedronningens  Stilling  efter 
en  Konges  Død  kunde  tænkes  ikke  at  ville  tilfredsstille  Sofie 
Amalie,  fik  han  saaledes  det  betegnende  Svar:  „Lad  mig  faa 
Lov  at  beholde  Husfred  med  Dronningen."  Men  hyppigt  har 
Sofie  Amalie  sikkert  ogsaa  taget  sin  Tilflugt  til  Intriger  — 
„Dronningen  er  ikke  alle  dem  god,  der  simpliciter  slutter  sig 
til  Kongen,  og  ikke  vil  dependere  af  andre,"  hedder  det 
karakteristisk  nok  om  hende.  Hun  søgte  da  at  danne  sig  en 
særlig  Kreds  af  Tilhængere,  og  flere  af  disse  Personer,  som 
ved  deres  halvvejs  underjordiske  Virksomhed  og  hele  obscure 
Præg  langt  fra  virker  tiltalende,  fik  efterhaanden  en  ikke 
ringe  Magt  over  hende,  thi,  som  den  kloge  Hannibal  Sehested 
siger,  hun  yndede  at  blive  „søgt  og  hædret". 

Typisk  er  en  Skikkelse  som  Jakob  Petersen.  Han  var 
en  Bondekarl  fra  Husum  og  Skrædder  af  Profession,  men 
opnaaede  at  blive  Kongens  Kammertjener  og  spillede  som 
saadan  en  langt  større  Rolle,  end  man  skulde  vente  sig  af 
hans  Stilling.  Under  Københavns  Belejring  udrustede  han  en 
Kaper  mod  Svenskerne,  og  ogsaa  ved  Enevældens  Indførelse 
var  han  virksom.  Saaledes  var  det  til  ham,  at  Gemmestedet 
for  Rigsraadets  Arkiv  røbedes,  og  han  ledsagede  Kongen,  da 
denne  ved  Nattetid  i  Oktober  1660  bemægtigede  sig  Skatten 
og  lod  den  føre  over  paa  Slottet.  I  Enevoldskongedømmets 
første  Aar  var  han  Dronningens  fortroligste  Redskab,  og  hans 
Indflydelse  naaede  nu  sit  Højdepunkt  —  samtidig  med  at  han 
drev  en  indbringende  Forretning  som  Indehaver  af  et  Traktor- 
og  Forlystelsessted  i  Dyrehaven,  det  første  af  sin  Art.  Pludselig 
faldt  han  imidlertid  i  Aaret  1664  i  Unaade  hos  Kongen,  uden  at 
Grunden  vides,  vi  hører  kun,  at  der  ved  hans  Fald  opdagedes 
„mange  Intriger".  Over  Hals  og  Hoved  flygtede  han  til 
Holland,  hvor  han  senere  dukker  op  som  „Baron  Jacob  de 
Petersen",  indgiftet  i  en  velhavende  og  anset  nederlandsk 
Familie.  Den  danske  Regering  anlagde  Sag  mod  ham,  men 
han  var  klog  nok  til  ikke  at  efterkomme  Stævningen,  og  efter 
Frederik  III's  Død  fik  Sofie  Amalie  Sagen  hævet. 

I  Aaret  1664  begyndte  Dronningens  politiske  Indflydelse  i 
det  hele  at  blive  noget  mere  tilbagetrængt,  thi  den  ledende  Mand 
blev  herefter  Gabel,  som  af  ukendte  Grunde  nu  stod  i  bestemt 
Modsætningsforhold  til  Sofie  Amalie,  medens  han  ved  Ene- 
vældens Indforelse  havde  arbejdet  i  nøje  Overensstemmelse 
med  hende.  Mere  og  mere  besværlig  er  hendes  Herskesyge 
sikkert  ogsaa  falden  Kongen,  det  fælles  Maal  knyttede  dem 
jo  nu  ikke  længere  sammen,  saaledes  som  før  1660.  Dog 
maa  man  ikke  overvurdere  Betydningen  af  denne  Forandring 
—  mægtig  vedblev  Sofie  Amalie  at  være,  og  tungt  hvilede 
hendes  Unaade  stadig  paa  sine  Ofre.  For  „Frøkenen  i  Taarnet" 
var  der  ingen  Barmhjertighed,  og  endnu  i  mange  Aar  maatte 
Kaj  Lykke  vanke  om  i  Udlandet  med  en  Dødsdom  hængende 
over  Hovedet,  berøvet  sine  Godser  og  sin  adelige  Ære,  fordi 
han,  den  unge,  rige  Junker,  raa  og  uforsigtig  som  han  var,  i 
et  Brev  l^avde  udtalt  sig  anstødeligt  om  Dronningens  Levned. 

Det  er  Sofie  Amalies  Forbandelse,  at  hendes  Navn  næppe 
kan  nævnes,  uden  at  Leonora  Kristines  samtidig  kommer  paa 
Læben.  Ved  Frederik  III's  Hyldingsfest  paa  Københavns  Slot 
saa  vi  for  første  Gang  de  to  Kvinder  i  skarpt  Modsætnings- 
forhold, og  en  Sammenligning  falder  paa  dette  Tidspunkt  ikke 
ud  til  Ugunst  for  Sofie  Amalie.  Men  hvor  langt  anderledes 
bliver  det  ikke  senere,  efter  at  Tiden  havde  faaet  Lejlighed 
til  at  vise,  hvad  der  boede  i  den  unge  tavse  Dronning,  og  i 
den  unge  overmodige  Adelsdame!  Vi  har  vel  ovenfor  set,  at 
der  i  kulturel  Henseende  er  en  vis  Lighed  mellem  dem,  men 
Sofie  Amalies  Indsats  i  Aandslivet  er  dog  af  ringe  Værd  i 
Forhold  til  Leonora  Kristines,  og  sammenlignede  med  Jammers- 
mindet tager  de  Balletpoesier,  der  fremkom  under  hendes 
Paavirkning,  sig  ud  som  snurrige  Nipsting  ved  Siden  af 
et  Kunstværk.  Dog  er  det  først  og  fremmest  som  ethisk 
Karakter,  at  Fangen  hæver  sig  uendelig  højt  over  sin  Fange- 
vogterske —  thi  i  toogtyve  Aar,  til  sin  Død,  holdt  Dron- 
ningen Leonora  Kristine  indespærret  i  et  Taarnkammer  paa 
samme  Slot,  der  saa  ofte  genlød  af  Larmen  fra  hendes  egne 
Fester.  Ved  enkelte  Lejligheder  træder  Modsætningen  særlig 
grelt  frem,  saaledes  da  Prinsesse  Anna  Sofies  Trolovelse 
fejredes  i  Oktober  1663.  Blandt  mange  andre  Forlystelser 
—  Jagt,  Opera,  Ballet   —    hører  vi   om  en  Ringrenden  foran 

Slottet,  og  Dronningen,  som  deltog,  ledsaget  „von  ihrem 
Geheimtesten  Kammerdiener  Petersen"  (d.  e.  Jacob  Petersen), 
vandt  første  Pris.  Men  om  de  samme  Dage  skriver  Leonora 
Kristine  i  Jammersmindet:  „Jeg  laa  og  tænkte  paa  den  ustadige 
Lykke,  at  jeg,  som  for  28  Aar*)  siden  havde  haft  lige  saa 
stor  Stads,  som  nu  Prinsessen  havde,  laa  nu  fangen  og  næst 
op  til  den  Væg,  som  mit  Brude  Sengekammer  havde  været; 
takker  Gud,  at  jeg  mig  ikkun  lidet  derover  bekymrede." 
Gennem  en  saadan  Udtalelse,  saavel  som  gennem  hele  denne 
Selvbiografi  lærer  vi  en  Sjæl  at  kende,  der  var  udrustet  med 
en  overordentlig  Styrke  og  Adel,  en  sjælden  Evne  til  at  leve 
et  aandeligt  Liv,  uafhængigt  af  ydre  Forhold.  Hvilke  For- 
syndelser Leonora  Kristine  end  kan  have  gjort  sig  skyldig  i 
i  sin  Velmagts  Dage,  havde  Modgangen  nu  lutret  hendes 
stort  anlagte  Karakter.  En  modsat  Retning  havde  Sofie 
Amalies  Udvikling  taget.  Ogsaa  hun  var  en  sjælsstærk  Kvinde, 
men  denne  Styrke  viste  sig  bestandig  mere  i  Form  af  et 
Had  og  en  Hævngerrighed,  som  ved  sin  Forening  af  Dybde 
og  Smaalighed  søger  sin  Lige.  Anser  vi  nu  de  tunge  Tider 
under  Københavns  Belejring  for  de  stolteste  Timer  i  hendes 
Liv,  vilde  hun  muligvis  selv  snarere  have  udpeget  den  August- 
dag i  Aaret  1663,  da  hun  endelig  vidste  Leonora  Kristine 
under  Laas  og  Slaa  i  „Mørke  Kirke"  paa  Blaataarn,  eller  de 
følgende  Dage,  da  hun  atter  og  atter  sendte  Bud  for  at  faa 
Besked  om  alt,  hvad  Fangen  sagde  og  foretog  sig  —  dog  med 
ringe  Udbytte,  thi  Leonora  Kristine  var  for  stolt  til  at  glæde 
hende  med  mange  Taarer  og  Klager.  Tiden  blødgjorde  ikke 
Sofie  Amalies  Sind,  skønt  den  politiske  Farlighed,  man  i  Be- 
gyndelsen sikkert  havde  tillagt  Grevinde  Ulfeld,  efter  hendes 
Ægtefælles  Død  maatte  svinde  ganske  bort.  End  ikke  For- 
mildelser  af  Fængselet,  endsige  Frigivelse,  vilde  hun  tilstaa 
hende  —  hun  maatte  „efter  Dronningens  Befaling  ingen  Bøger 
have,  ikke  Synaal,  ikke  Knappenaal."  Da  Kongen  efter  et 
Par  Aars  Forløb  fandt  det  rimeligt  at  tilstede  Fangen  Syssel- 
sættelse med  Haandarbejde,  svarede  Sofie  Amalie,  efter  hvad 
Slotsfogeden  senere  fortalte  Leonora  Kristine:  „Das  ware  nicht 


*)  Leonora  Kristine  husker  her  fejl,  det  var  ikke  28,  men  27  Aar  siden, 
at  hendes  Br>'llup  fejredes  den  9.  Oktober  1636. 

Danske  Dronninger.  H 

nothig.  Es  ist  ihr  gut  genug!  Sie  hat  es  nicht  besser  haben 
wollen/'  En  Flaskekurv  med  vellugtende  Vande  undtes  hende 
kun,  fordi  Dronningen  havde  set,  at  der  paa  Laaget  var  et 
Billede  af  Herodias  med  Johannes  Døberens  Hoved,  —  „Das 
wird  ihr  ein  Hertzstårkung  sein."  Det  maa  dog  tilføjes,  at 
disse  enkelte  Eksempler  paa  Sofie  Amalies  Hævngerrighed 
udelukkende  hviler  paa  Leonora  Kristines  Vidnesbyrd,  men 
de  støttes  ved  Meddelelser  af  lignende  Art  i  andre,  upartiske 
Kilder,  og  om  selve  det  Sindelag,  der  ligger  bag  ved,  kan  der 
ingen  Tvivl  være. 

Ogsaa  sin  Sans  for  Pragt,  Skønhed  og  Forlystelser  fik 
Sofie  Amalie  som  Enevoldsdronning  rig  Lejlighed  til  at  tilfreds- 
stille. Hun  byggede  det  ældre  Amalienborg,  „Sofie-Amalienborg", 
der  opførtes  i  en  stor  Have,  som  var  anlagt  i  Tidens  sirlige 
Stil  med  klippede  Hække,  Springvand  og  Billedstøtter.  Først  i 
Aaret  1673  var  Slottet  dog  fuldført,  og  allerede  fire  Aar  efter 
Sofie  Amalies  Død,  1689,  nedbrændte  det  fuldstændig  under 
Opførelsen  af  en  Ballet,  idet  Ilden  tog  fat  i  de  prægtige 
Dekorationer.  En  Mængde  Mennesker,  der  var  til  Stede  som 
Tilskuere,  omkom.  —  Et  andet  af  Dronningens  Yndlings- 
opholdssteder  var  det  mere  beskedne  lille  Slot  Dronninggaard 
ved  Furesøen.  Ofte  indbød  hun  Kongen  herud  til  landlige 
Fester,  medens  han  gjorde  Gengæld  paa  det  nærliggende 
Frederiksdal. 

Foruden  Dronninggaard  ejede  Sofie  Amalie  Hørsholm, 
Ibstrup  med  Søllerød  Sogn,  Ebbekøb  med  Asminderød  og 
Grønholt  Sogne.  Som  Livgeding  fik  hun,  ligesom  i  sin  Tid 
Frederik  II's  Enke,  Nykøbing  Slot  og  Len.  De  nordsjæl- 
landske Besiddelser  var  slemt  medtagne  efter  Svenskekrigen, 
og  Bønderne  trykkedes  desuden  af  Ekstrahoveri  til  Bygge- 
arbejder paa  Dronninggaard.  I  Sofie  Amalies  senere  Aar,  da 
dette  var  ophørt,  var  Tilstanden  paa  hendes  Godser  dog  for- 
holdsvis god.  Hendes  Landbrug  synes  at  have  været  kende- 
tegnet af  Virkelyst  og  Initiativ,  maaske  i  højere  Grad  end 
det  altid  kunde  svare  sig.  Flere  af  hendes  Foretagender,  et 
Skæferi  ved  Hørsholm  og  store  Mejerianlæg  paa  Bøttø  paa 
Falster,  blev  i  det  mindste  nedlagte  straks  efter  hendes  Død, 
og  Jorden    atter   udlagt   til   Bondebrug.      Paa    Dronninggaard 

havde  hun  en  Besætning,  der  talte  oldenborgske  Køer,  ostin- 
diske Gæs,  kalkunske  Høns  foruden  saadanne  Mærkværdig- 
heder som  et  Elsdyr  og  to  Rensdyr.  Ved  Driften  var  Jacob 
Petersen  i  en  Aarrække  hendes  Støtte.  —  For  øvrigt  var  der 
til  Sofie  Amalies  nordsjællandske  Besiddelser  knyttet  to  Mænd, 
hvis  Navne  saavel  som  Dronningens  vil  nævnes  med  Ære, 
saa  længe  Krigen  i  1659—60  huskes.  Henrik  Gerner  var 
nemlig  som  Præst  i  Birkerød  Sogn  Slotspræst  for  Hørsholm, 


SoHe-Amalienborg.     Maleri  paa  Ledreborg. 


Og  Lorents  Tuxen  var  Sofie  Amalies  Ridefoged  paa  Hørsholm, 
Ibstrup  m.  m.  Da  Krigen  udbrød  1658,  kaldte  Kongen  og 
Dronningen  Tuxen  til  sig  og  lod  ham  love  at  skade  Fjenden, 
hvor  han  kunde,  mod  en  „god  Recompense".  Dette  Løfte 
holdt  han  ærligt.  Tilligemed  Gerner  deltog  han  i  den  mis- 
lykkede Sammensværgelse  til  Kronborgs  Befrielse,  og  umiddel- 
bart før  Stormen  paa  Kobenhavn  skaffede  han  Kongen  Under- 
retning om  Fjendens  hele  Angrebsplan.  Senere  fornaglede 
han  de  svenske  Kanoner  i  Rungsted,  opsnappede  Fjendens 
Ammunition  og  sænkede  den  i  en  Mose,  bortforte  den  svenske 

II* 

Konges  Livhest  midt  gennem  Vagterne  og  slap  endelig  til- 
sidst  ind  i  det  belejrede  København,  hvor  han  gjorde  Tjeneste 
som  frivillig.  Ogsaa  i  Fredstid  var  han  Dronningen  „ein  ge- 
treuer,  fleisziger  und  ehrliebender  Diener,"  som  hun  selv 
skriver  til  ham.  Hans  eneste  Barn,  en  Datter,  var  opkaldt 
efter  hende. 

Som  Enkedronning  indtog  Sofie  Amalie  en  betydelig  mere 
tilbagetrængt  Stilling  end  i  Frederik  III's  Levetid,  idet  det 
lykkedes  Kristian  V  i  væsenlig  Grad  at  begrænse  Moderens 
Indflydelse  i  Regeringsanliggender.  Hvor  haardt  det  imidlertid 
kunde  falde,   ses  af  følgende  Hjerteudgydelse,  skrevet  et  Aar 


Dronning  Sofie  Amalies  Navnetræk. 
Rigsarkivet. 

efter  Tronbestigelsen  i  et  Brev  fra  Kongen  til  Griffenfeld : 
„Gud  være  lovet,  Enkedronningen  er  rejst  i  Dag  til  Hirsholm, 
saa  har  jeg  ej  behov  at  høre:  Was  hor  ich  nun?"  —  Dog 
vedblev  Sofie  Amalie  at  være  en  Faktor,  der  maatte  regnes 
med  i  det  politiske  Spil.  Ikke  mindst  den  almægtige  Rigs- 
kanslers tjenstivrige  Hensynsfuldhed  over  for  Enkedronningen 
viser,  at  hun  var  langt  fra  at  være  uden  Betydning.  I  Breve 
til  hende  underskriver  Griffenfeld  sig  „Deres  Majestæts  meget 
ydmyge,  meget  lydige  og  meget  underdanige  Tjener"  —  en 
Formel,  der  dog  naturligvis  ikke  maa  tages  for  mere,  end  den 
er  —  medens  hun  kalder  sig  „Des  Herrn  Reichs-Canzlers 
ganz    wohl    affectionierte    Konigin."      Ogsaa    i    Gerning    viste 

han  hende  imidlertid  sin  gode  Vilje,  støttede  kraftigt  hendes 
Virksomhed  for  at  faa  den  yngre  Søn,  Prins  Jørgen,  valgt  til 
Konge  af  Polen  og  søgte  i  det  hele  paa  mange  Maader  at 
gøre  sig  hende  forbunden.  Det  gode  Forhold  mellem  Enke- 
dronningen og  Griffenfeld  maatte  ligeledes  blive  befæstet  ved 
deres  Enighed  med  Hensyn  til  de  brændende  udenrigspolitiske 
Spørgsmaal  i  Aarene  før  den  skaanske  Krigs  Udbrud.  Hans 
fredsvenlige  Politik  kunde  ikke  andet  end  tiltale  Sofie  Amalie, 
som  hverken  ønskede  Brud  med  Frankrig,  da  hendes  højt- 
elskede Broder,  Johan  Frederik,  var  stærkt  fransksindet,  eller 
med  Sverig,  hvis  Konge  hun  stræbte  at  faa  til  Svigersøn. 
En  af  hendes  Yndlingsplaner  var  nemlig  et  Parti  mellem 
hendes  yngste  Datter,  den  blide  og  indtagende  Prinsesse 
Ulrikke  Eleonore,  som  skal  have  faaet  en  meget  streng  Op- 
dragelse af  Moderen,  og  Karl  XI.  Ogsaa  i  denne  Sag  havde 
hun  en  Forbundsfælle  i  Rigskansleren.  Den  skaanske  Krigs 
Udbrud  og  Griffenfelds  Fald  betegnede  da  et  afgjort  Nederlag 
for  Sofie  Amalies  Politik,  og  hun  forlod,  samme  Dag  den 
pludselige  Arrestation  fandt  Sted,  København  paa  en  saa  op- 
sigtsvækkende hurtig  Maade,  at  det  saa  ud  som  en  Flugt, 
omend  man  kunde  læse  i  de  officielle  Nyhedsberetninger,  at 
Enkedronningen  „sig  at  divertere"  var  rejst  til  Als.  Efter 
Krigens  Afslutning  kom  Partiet  imidlertid  atter  paa  Tale,  idet 
man  nu  søgte  at  gennemføre  en  Tilnærmelse  mellem  Sverig 
og  Danmark,  og  i  Foraaret  1680  førtes  Ulrikke  Eleonore  i 
højtideligt  Optog,  ledsaget  af  Enkedronningen  saavel  som  af 
Kongeparret  fra  København  til  Kronborg,  hvorfra  Overfarten 
til  Sverig  skulde  foregaa.  Betegnende  er  det  imidlertid  for 
Sofie  Amalie,  at  hun,  som  i  en  Aarrække  havde  arbejdet  saa 
ivrigt  for  Partiet,  nu  ikke  kunde  bekvemme  sig  til  at  vise  sin 
Datter  de  formelle  Æresbevisninger,  der  tilkom  hende  som 
den  svenske  Konges  Brud,  medens  Charlotte  Amalie  derimod 
villig  ydede  hende  den  tilbørlige  Hyldest. 

Med  et  Træk  som  dette  for  Øje  begriber  man,  at  For- 
holdet mellem  Enkedronningen  og  Dronning  Charlotte  Amalie 
maatte  være  fuldt  af  Vanskeligheder.  Efter  Frederik  lH'sDod 
kunde  Sofie  Amalie  kun  med  Moje  bevæges  til  at  overlade  Sviger- 
datteren Dronninglejligheden  paa  Kobenhavns  Slot,  og  Pladsen 
i  Rang    vilde    hun  overhovedet  ikke  vige  for  den  unge  Dron- 

ning.  men  krævede  selv  at  modtage  det  første  Besøg  af 
fremmede  Gesandter,  en  Fordring,  som  var  Diplomaterne  til 
meget  Bryderi.  Ved  een  Lejlighed  i  det  mindste  greb  Kristian  V 
til  den  Udvej  at  rejse  bort  fra  København  med  Charlotte 
Amalie,  udelukkende  for  at  redde  en  Gesandt  af  Kniben,  da 
han  befandt  sig  i  den  pinlige  Situation  at  skulle  søge  Audiens 
først  hos  begge  Dronninger!  Sofie  Amalie  opgav  ikke  Kampen. 
Saa  sent  som  i  1680  fortæller  en  fransk  Sendemand,  at  han 
for  bestandig  er  udelukket  fra  Enkedronningens  Hof,,  fordi 
han  har  gjort  Dronningen  sin  Opvartning  først. 

Forædlet  er  Sofie  Amalies  Karakter  da  næppe  bleven 
med  Alderen.  Billederne  tyder  heller  ikke  herpaa.  Ungdoms- 
portrættets  ret  fine  og  pikante  Ansigt,  der  med  de  halvt  til- 
lukkede Øjne  ligesom  lokker  til  nærmere  Bekendtskab,  er  nu 
bleven  grovere  og  ulige  mindre  tiltalende.  Kraft  og  Energi 
savner  Udtrykket  dog  ingenlunde,  og  vi  har  jo  ogsaa  set, 
hvorledes  hun  endnu  som  Enkedronning  fandt  Anvendelse  for 
disse  Egenskaber,  navnlig  naar  det  gjaldt  Omsorgen  for  de 
yngre  Børns  Fremtid.  Glemmes  maa  det  heller  ikke,  at 
Griffenfelds  Benaadning,  i  det  mindste  efter  Samtidens  Opfat- 
telse, for  en  stor  Del  skyldtes  Sofie  Amalies  ivrige  Stræben 
for  at  redde  hans  Liv.  I  stadig  mindre  Grad  lykkedes  det 
hende  dog  at  finde  værdige  Maal  for  sine  stærke  Drifter, 
smaalige  Etikettespørgsmaal  spillede  en  fremtrædende  Rolle  i 
hendes  Liv,  og  Leonora  Kristines  Fængselsdør  holdt  hendes 
Had  stadig  lukket. 

Efter  Frederik  lll's  Død  gjordes  der  fra  forskellige  Sider 
Anstrengelser  for  at  faa  Fangen  i  Blaataarn  frigivet.  Baade 
Dronningen  og  hendes  Moder,  Landgrevinde  Hedevig  Sofie 
af  Hessen,  gik  i  Forbøn  for  hende,  og  den  sidste  tog  det  Løfte 
af  Kongen,  at  han  vilde  skænke  Grevinde  Ulfeld  Friheden, 
hvis  der  fødtes  ham  en  Søn.  Da  dette  nu  virkelig  skete  ved 
Kronprinsens  Fødsel  i  Oktober  1671,  og  Landgrevinden  ud- 
talte sin  Glæde  herover  paa  Leonora  Kristines  Vegne,  blev 
Enkedronningen  imidlertid,  efter  at  have  hørt  Sammenhængen, 
saa  opbragt,  at  hun  fik  ondt  og  straks  vilde  tage  hjem  uden 
at  overvære  den  nyfødtes  Daab.  Først  efter  at  Kongen  med 
Ed  havde  forpligtet  sig  til  at  tage  sit  Løfte  tilbage,  lod  hun 
sig  formaa  til  at  blive.     Endnu  samme  Efteraar  vovede  en  af 

Leonora  Kristines  Døtre,  Ellen  Kristine,  en  Henvendelse  til 
Enkedronningen  selv,  idet  hun  maskeret  overrakte  hende  et 
Bønskrift,  som  Sofie  Amalie,  da  hun  saa,  fra  hvem  det  var, 
lod    falde    paa  Jorden.     Ellen  Kristine  opgav  dog  ikke  Sagen, 


Dronning  Sofie  Amalie  som  ældre. 
Efter  Maleri  paa  Rosenborg. 


men  bad  næste  Dag  om  Foretræde,  hvilket  nægtedes  hende, 
og  Enkedronningen  formaaede  i  sin  Forbitrelse  over  en  saadan 
„Dristighed"  endogsaa  Kristian  V  til  at  lade  hende  bortvise  fra 
Landet.     Samtidig  forestillede  hun  Kongen,  hvor  „skadelig  og 

for  hele  Kongens  Stat  farlig"  en  saadan  Benaadning  vilde  være, 
da  man  herved  vilde  bringe  Folk  ind  i  Landet  igen,  „som 
havde  staaet  hans  Fader  efter  Liv,  Krone  og  Scepter,  og  af 
hvem  kun  nye  onde  Anslag  kunde  ventes."  Det  synes  virkelig, 
efter  en  saadan  Udtalelse  at  dømme,  at  Sofie  Amalie  stadig 
har  betragtet  den  længst  afdøde  Korfitz  Ulfeids  Familie  som 
storpolitiske  Forbrydere  med  revolutionære  Tilbøjeligheder. 
Da  Kongen  saa  sent  som  i  1680erne  forgæves  lod  nogle  af 
sine  Ministre  gaa  i  Forbøn  for  Fangen,  der  da  havde  siddet  i 
Fængsel  i  henved  tyve  Aar,  tiltalte  hun  dem  som  „Forrædere", 
og  Leonora  Kristines  Søn,  Leo  Ulfeld,  der  opholdt  sig  i 
Nederlandene,  holdt  hun  skarpt  Udkig  med  gennem  „Baron 
Jacob  de  Petersen".  Paa  den  anden  Side  er  det  ganske 
uomtvisteligt,  at  hun  med  Glæde  har  opsøgt  disse  politiske 
Bevæggrunde  for  dermed  at  kunne  retfærdiggøre  sit  person- 
lige Had.  Hvor  brændende  dette  var,  viser  hendes  Harme 
over  enhver  Lettelse  og  Formildelse,  Kristian  V  indrømmede 
Fangen.  Da  Leonora  Kristine  for  en  Del  af  de  Penge,  der 
aarlig  tilstodes  hende,  anskaffede  sig  et  Klavicordium,  blev  hun 
saaledes  meget  fortrydelig  herover  og  „talte  Kongen  haardt 
til"  i  den  Anledning  —  uden  dog  paa  dette  Punkt  at  faa  sin 
Vilje. 

Sin  Persons  fængslende  og  imponerende  Præg  havde  Sofie 
Amalie  imidlertid  ikke  mistet.  Vi  har  set  Beviser  for,  at  en  Mand 
som  Griffenfeld  ikke  har  været  uimodtagelig  for  Indtrykket 
af  hendes  stærke  Karakter,  og  ogsaa  i  det  selskabelige  Liv  be- 
varede hun  Evnen  til  at  vinde,  hvem  hun  vilde.  „Hvis  jeg 
vilde  lovprise  denne  Dronning,  som  hun  fortjener  det,  vilde 
jeg  aldrig  blive  færdig,"  med  disse  Ord  slutter  Hertuginde 
Sofie  af  Hannover  en  Skildring  af  et  Besøg,  hun  i  Aaret  1680 
aflagde  hos  Svigerinden  paa  Nykøbing  Slot,  thi  her  eller  paa 
Hørsholm  opholdt  Sofie  Amalie  sig  jævnlig  om  Sommeren, 
medens  hun  om  Vinteren  boede  paa  Sofie-Amalienborg.  I 
Hertugindens  Beskrivelse  af  den  nu  tooghalvtredsindstyveaarige 
Enkedronning,  genkender  vi  med  Lethed  Frederik  III's  unge 
Dronning.  Baade  med  Jagt  og  Dans  forlystede  hun  sine  Gæster 
og  deltog  selv  i  Jagten,  skønt  det  regnede,  kørende  paa  en 
Bondevogn,  som  Hertuginde  Sofie  fandt  i  højeste  Grad  umagelig. 
Om    et    vist  Lune  hos  Sofie  Amalie  vidner  en  Beretning  om 

en  „herlig  Banket",  hun  gjorde  for  Svenskeren  Johan  Gyllen- 
stjerna,  der  i  Vinteren  1680  besøgte  København,  bl.  a.  med 
det  Hverv  at  forberede  Ægteskabet  mellem  Karl  XI  og  Ulrikke 
Eleonore.  Da  nemlig  Gesandten,  som  var  en  excentrisk  Herre 
og  bekendt  som  Kvindehader,  „kom  i  Dronningens  Palads,  blev 
han,  efter  hvad  en  af  hans  Ledsagere  fortæller,  „ikke  nogen 
Mandsperson  var,  men  idel  Fruentimmer  og  det  de  skønneste, 
man  vilde  ønske.  Som  en  klog  Herre  mærkede  han  straks 
Pudset,  at  det  var  gjort  med  Flid,  saasom  han  var  ugift,  og 
Rygtet  gik,  at  han  ej  gerne  led  noget  Fruentimmer."  —  Ogsaa 
i  Hofselskabeligheden  var  Sofie  Amalie  stadig  en  ivrig  Del- 
tager. Endnu  i  sine  sidste  Aar  mødte  hun  stærkt  udsmykket 
og  optraadte  ved  Maskerader  i  Amagerdragt.  Selv  efter  at 
hun  var  bleven  angrebet  af  den  Svaghed  —  Trangbrystethed  — , 
som  skulde  gøre  Ende  paa  hendes  Liv,  indfandt  hun  sig  ved 
Taflet,  skønt  hun  intet  kunde  nyde  og  underholdt  sig  med 
sine  Omgivelser,  holdt  oppe  af  sin  stærke  Vilje. 

Den  20de  Februar  1685  døde  Sofie  Amalie.  Der  sendtes 
hastig  Bud  efter  Kristian  V,  som  var  paa  Jagt,  „men  Døden 
vilde  ikke  bie  Kgl.  Majestæts  Ankomst,"  skriver  Leonora 
Kristine,  „at  den  kgl.  Fru  Moder  kunde  sige  hannem  et  Ord. 
Livet  havde  hun  endda,  sad  paa  en  Stol,  men  maalløs,  og 
lidet  derefter  saa  siddendes  opgav  hun  sin  Aand."  Kongen 
gav  sin  Moder  en  overordentlig  prægtig  Ligbegængelse,  men 
vilde  ikke  anerkende  Gyldigheden  af  hendes  Testamente,  der 
var  overgivet  til  de  brunsvig-liineburgske  Hertugers  Varetægt, 
da  det  begunstigede  Prins  Jørgen  stærkt  paa  hans  Bekostning. 

Tre  Maaneder  efter  Sofie  Amalies  Død  befalede  Kristian  V 
„den  i  nogle  og  tyve  Aar  i  det  blaa  Taarn  fangne  Fru  Eleonora 
af  Ulfeld  at  løsgives,  hvilket  og  samme  Dag  er  sket." 


CHARLOTTE  AMALIE. 

I  Kristian  V's  Dronning  moder  vi  en  Skikkelse,  der,  uden 
at  eje  den  lidenskabelige  Styrke,  som  paa  een  Gang  frastøder 
og  drager  hos  Sofie  Amalie,  uvilkaarlig  virker  tiltrækkende 
ved  sin  sympathetiske  Personligheds  ædlere  Støbning. 

17    Aar    gammel    havde    Prinsesse    C>harlotte    Amalie    af 

Hessen-Kassel  den  1 5de  Juni  1667  paa  Nykøbing  Slot  ægtet 
den  daværende  Kronprins  Kristian,  der  tre  Aar  senere  besteg 
Danmark-Norges  Trone.  Det  var  ikke  blide  Kaar,  der  ventede 
hende,  Kristian  V's  Dronning  og  Sofie  Amalies  Svigerdatter. 
Afgørende  for  hendes  Skæbne  som  Hustru  og  Dronning  maatte 
det  blive,  at  Kongen  faa  Maaneder  efter  sin  Tronbestigelse 
indlod  sig  paa  en  Forbindelse  med  en  anden  Kvinde,  Sofie 
Amalie  Moth,  der  forstod  at  fastholde  hans  Kærlighed  lige  til 
det  sidste.  At  en  saadan  ægteskabelig  Utroskab  langtfra  var 
noget  nyt  eller  usædvanligt,  saa  lidt  hos  de  danske  Konger 
som  hos  andre  Fyrster,  behøver  næppe  at  bemærkes.  Men 
til  Charlotte  Amalies  Sorg  og  Krænkelse  kom  den  bitre  Følelse 


Medaille  i  Anledning  af  Kristian  (V's)  og  Charlotte  Amalie 
af  Hessen-Kassels  Bryllup. 

af  offentlig  Tilsidesættelse,  da  Jomfru  Moth  efter  Griffenfelds 
Fald  i  Aaret  1676  blev  officielt  anerkendt  som  Kongens  Mætresse 
—  den  første  af  sin  Art,  som  vor  Historie  har  at  opvise  — 
og  ophøjedes  til  Grevinde  af  Samsø,  medens  hendes  Sønner 
fra  deres  ganske  unge  Aar  udmærkedes  og  forfremmedes  paa 
enhver  Maade. 

Ogsaa  Charlotte  Amalies  reformerte  Tro,  som  hun,  den 
hessiske  Prinsesse,  fastholdt  efter  at  være  bleven  Danmarks 
Dronning,  gjorde  sit  til  at  isolere  hende.  Allerede  lige  efter 
Tronbestigelsen  viste  dette  sig,  idet  hun  ikke  blev  salvet 
sammen  med  Kongen,  fordi  der  til  denne  Akt  var  knyttet 
Altergang,  og  hun  vægrede  sig  ved  at  nyde  Nadveren  paa 
luthersk   Vis.     Overhovedet    maatte    hendes    afvigende   Tros- 

bekendelse  nedsætte  hende,  ikke  blot  i  de  stift  orthodokse 
Gejstliges  Omdømme  —  der  for  øvrigt  ingenlunde  var  uden 
Vægt  — ,  men  i  det  hele  taget  hos  enhver,  der  havde  sin 
religiøse  og  politiske  Katekismus  i  Orden,  thi  en  af  Grund- 
pillerne for  den  af  et  oprigtigt  Hjerte  lovpriste  Enevælde  var 
netop  Troens  Enhed. 


Dronning  Charlotte  Amalie.     D.  M.  P. 


Endelig  har  Forholdet  til  Enkedronningen  sikkert  nok 
bidraget  sit  til  at  gøre  Dronning  Charlotte  Amalies  Stilling 
vanskelig  —  vi  har  jo  ovenfor  set  Eksempler  paa,  hvorledes 
Sofie  Amalie  stillede  sig  over  for  sin  Sons  Hustru.  Betegnende 
er  det  da  ogsaa,  naar  det  fortælles,  at  hun  havde  anstrengt 
sig    for    at    faa  Kronprinsen    gift   netop  med  en  hessisk  Prin- 

sesse,  i  det  Haab  bedre  at  kunne  beherske  hende  end  en 
Svigerdatter  af  en  luthersk  og  anseligere  Fyrsteslægt.  At  Sofie 
Amalies  grænseløse  Begærlighed  efter  Magt  og  Ære  over- 
hovedet har  beredt  den  unge  Dronning  mange  bitre  Timer, 
er  hævet  over  enhver  Tvivl. 

Til  Trods  for  alt,  hvad  der  saaledes  kunde  formørke 
hendes  Liv,  er  det  imidlertid  langt  fra,  at  en  Skyggetilværelse 
i  Tilsidesættelse  og  Uvirksomhed  blev  Charlotte  Amalies  Lod. 


% 


umiMv    c7^^Jtaa^Le  af    (  Kai./    Cl:>i.^kaii     l^en  S"^ tJ}rffmfia  {JutrlMt 

^OnaJoir  •.^^yath'tr-rA,'  '  urt/-       I  O  7.'' , 


Wismars  Belejring  efter  gammelt  Stik, 
I  Forgrunden  til  højre  Kristian  V  og  Dronning  Charlotte  Amalie  til  Hest. 


Stillingen  som  Dronning  kunde  ingen  Mætresse  tage  fra  hende, 
og  hun  forstod  at  hævde  den.  Hun  fulgte  Kongen  paa  Rejser, 
paa  Jagt,  i  Krig.  Under  Wismars  Belejring  indfandt  hun  sig 
i  den  kongelige  Lejr,  hvor  hun  idelig  saas  til  Hest  —  i  Ama- 
zonedragt, fortælles  der  —  ved  Kristian  V's  Side;  i  de  følgende 
Aar  gjorde  hun  gentagne  Gange  Rejsen  over  Sundet  til  Skaane, 
der  nu  var  Krigens  Skueplads.  Ogsaa  det  daglige  Livs  Ad- 
spredelser delte  hun  naturligvis  med  Kongen,  og  efter  hvad 
en    af   Hofdamerne    fortæller,    kunde    Majestæterne    fordrive 

Tiden  med  Kortspil  til  en  temmelig  sen  Aftentime.  Skønt  en 
udpræget  religiøs  Natur  havde  Charlotte  Amalie  ingen  Uvilje 
mod  de  mange  Hoffester,  som  Hensynet  til  „Vores  kgl.  Arve- 
huses Zir"  gjorde  nødvendige.  Saaledes  kaldte  hun  det  ærger- 
lig en  „dum  Skrupel",  da  Prinsesse  Ulrikke  Eleonore  engang 
modsatte  sig  Afholdelsen  af  en  Maskerade  i  Fastetiden,  og  hun 
kunde  faa  et  Indfald  som  at  gøre  Bal  for  sin  Dværg,  Frøken 
Elsebe.  —  At  der  overhovedet  ikke  blot  officielt,  men  ogsaa 
i  Virkeligheden  har  været  et  venligt  Forhold  mellem  Kristian  V 


Perlemorsfremstilling  af  Dronning  Charlotte  Amalie,  korende  i  Triunifvogn. 

Rosenborg. 

Og  hans  Dronning,  synes  at  fremgaa  af  mange  forskellige 
Smaatræk.  Charlotte  Amalies  Klogskab  og  Utilbøjelighed  til 
at  gemme  paa  selv  berettiget  Nag  har  lettet  hende  denne 
Opgave  over  for  den  med  alle  sine  Fejl  godmodige  og  ærlige 
Konge. 

Det  kunde  ikke  være  andet,  end  at  Forholdene  ved  den 
enevældige  Konges  Hof  maatte  faa  en  vis  politisk  Betydning. 
Skønt  Sofie  Amalie  Moth  personlig  var  uden  Indflydelse  i  saa 
Henseende,  benyttedes  hendes  Navn  dog  efter  Grift'enfelds 
Fald  af  en  Art  Hofkamarilla,  ledet  af  Kongens  Yndling,  Vincens 

Hahn,  og  dette  Parti,  der  længe  var  herskende,  stod  selv- 
folgelig  i  Modsætningsforhold  til  Dronningen.  Ogsaa  den 
endnu  indflydelsesrige  Enkedronning  var  en  Modstander  af 
ethvert  Forsog  fra  den  regerende  Dronnings  Side  paa  at  gøre 
sig  gældende  i  denne  som  i  andre  Henseender.  Hvor  usikker 
Charlotte  Amalies  Stilling  kunde  forekomme  hendes  nærmeste 
og  sikkert  ogsaa  hende  selv,  ses  af  et  Brev  fra  hendes  Moder 
til  dennes  Broder,  Kurfyrst  Frederik  Vilhelm  af  Brandenburg. 
Her  hedder  det,  at,  hvis  en  Ulykke  tilstødte  Kongen  (der 
under  den  samtidige  Belejring  af  Wismar  ofte  styrtede  sig  i 
personlig  Fare  ved  sin  Dristighed),  „saa  vilde  Dronningen 
være  miserabel,  hvis  min  Hr.  Broder  ikke  tog  sig  af  hende." 
—  Imidlertid  er  det  karakteristisk  for  Charlotte  Amalie,  at 
hun,  trods  disse  mislige  Forhold,  dogaf  de  indviede  betragtedes 
som  en  Faktor,  der  maatte  regnes  med.  „Skønt  Dronningen 
kun  har  ringe  Indflydelse,  frygte  Favoritministrene  hende  dog, 
fordi  de  ved,  at  hun  nærer  en  stor  Foragt  for  dem,"  hedder 
det  i  en  fransk  Gesandts  Beretning,  og  andre  Træk  peger  i 
samme  Retning.  Den  anførte  Udtalelse  er  fra  1680erne,  da 
Charlotte  Amalie  havde  trukket  sig  tilbage  fra  al  Politik, 
hvorimod  hun  i  de  foregaaende  Aar  ikke  altid  havde  afholdt 
sig  fra  Bestræbelser  i  denne  Retning.  Disse  træder  navnlig  frem 
under  den  skaanske  Krig,   da   hendes  Morbroder,    Kurfyrsten 

af  Brandenburg,  var  Kristian  V's  allierede, 
og  hun  kraftigt  støttede  den  brandenburg- 
ske Gesandt,  ogsaa  i  Tilfælde,  hvor  man 
ikke  skulde  have  ventet  det  af  Danmarks 
Dronning.  Saaledes  beskyttede  hun  Hol- 
lænderen Tromp,  der  var  traadt  i  dansk 
Krigstjeneste,  og  modarbejdede  med  alle 
Midler  hans  danske  Medbejler,  Niels  Juel. 
Imidlertid  var  den  politiske  Interesse 
KurfS-rst  Frederik        pg^  jp^et  Tidspunkt  Hovedsagen  for  Char- 

^.  .  ,  ^     n  urg.   j^^^^  Amalie.      Det   var    fra    helt    andre 

Miniature  paa  Rosenborg. 

Omraader,    at    hun    hentede   Næring   til 

at  leve  sit  Liv,  som,  trods  de  ugunstige  Vilkaar,  ingenlunde 
savnede  Indhold  eller  Fylde.  Naturligst  er  det  her  først  atom- 
tale hendes  Religiøsitet,  da  hun  selv  har  udtalt,  at  „Gudsfrygten 
bør  være  det,  der  ligger  os  mest  paa  Hjerte  i  Verden."    Naar  det 


175 

fortælles  om  hende,  at  hun  som  Barn  kunde  snige  sig  bort  fra 
selskabelig  Lystighed  for  at  bede  i  Ensomhed,  stemmer  dette 
Træk  dog  ikke  med  det  Indtryk,  man  faar  af  hendes  religiøse  Liv 
som  voksen,  thi  dette  synes  netop  præget  af  Sundhed  og  af  en 
Trang  til  at  give  sig  Udslag  mere  i  Handling  end  i  Ord,  der 
maaske  overhovedet  kendetegner  den  reformerte  i  højere 
Grad  end  Lutheraneren.  I  denne  Sammenhæng  skal  om- 
tales et  i  saa  Henseende  ret  karakteristisk  Brev  til  Charlotte 
Amalie  fra  hendes  Morbroder,  Kurfyrst  Frederik  Vilhelm, 
der  ogsaa  var  reformert.  Efter  at  have  rost  hendes  Bered- 
villighed til  at  ofre  den  jordiske  Krone  for  den  himmelske  — 
vel  med  Henblik  paa,  at  hun  ikke  havde  deltaget  i  Salvings- 
akten  —  formaner  han  den  unge  Dronning  til  at  undgaa  al 
Trætte,  men  derimod  ved  sin  Livsførelse  og  sit  gode  Eksempel 
for  Undersaatterne  bidrage  til,  „at  den  højestes  Kirke  maa 
blomstre  og  grønnes  ved  Eder." 

Og  rig  Lejlighed  fik  Charlotte  Amalie  til  at  vise  sin  Tro 
i  Handling,  ikke  blot  ved  at  fastholde  den  under  al  Modgang, 
men  ogsaa  ved  at  tage  sig  af  sine  Trosfæller  med  en  ret  ene- 
staaende  Varme  og  personlig  Opofrelse.  Blandt  Landets  egne 
Børn  har  der  i  disse  rettroende  Tider  næppe  været  nogen 
reformert,  og  det  blev  da  fremmede  og  indvandrede,  der  nød 
godt  af  Dronningens  Beskyttelse,  særlig  Huguenotterne,  hvis 
Kaar  i  deres  Fædreland  blev  mere  og  mere  uudholdelige 
under  Ludvig  XIV.  1  sine  Bestræbelser  støttedes  hun  af 
den  raadende  merkantilistiske  Betragtning,  der  lagde  stærk 
Vægt  paa  Ophjælpning  af  Industrien  ved  dygtige  fremmede 
Haandværkere,  men  modarbejdedes  af  de  herskende  religiøse 
og  politiske  Grundsætninger,  i  Følge  hvilke  enhver  Afvigelse 
fra  Luthers  Lære  næsten  betragtedes  som  Oprør  baade  mod 
Gud  og  Kongen,  en  Betragtning,  som  Kristian  V  selv  var  til- 
bøjelig til  at  dele.  Endelig  sejrede  Charlotte  Amalies  An- 
strengelser, da  der  i  Aaret  1685  tilstodes  reformerte  saavel 
som  andre  fremmede,  der  vilde  bosætte  sig  her,  Gudstjeneste- 
frihed foruden  forskellige  Begunstigelser  med  Hensyn  til  Skat 
og  Told.  I  Ly  af  disse  saakaldte  „Privilegier"  opblomstrede 
snart  et  reformert  Samfund,  der  blev  Genstand  for  Dron- 
ningens varmeste  Omhu  og  Kærlighed.  Hun  støttede  Op- 
førelsen af  en  fælles  Kirke  for  de  to  Menigheder,  der  dannedes, 

en  fransk  og  en  tysk,  hun  talte  i  fornødent  Fald  deres  Sag 
hos  den  stadig  mistænksomme  Regering,  hun  skænkede  dem 
betydelige  Pengesummer  til  Afholdelse  af  de  kirkelige  Udgifter. 
Kronen  paa  Værket  satte  hun  ved  Aaret  før  sin  Død  at  testa- 
mentere de  to  Menigheder  en  Kapital,  hvis  aarlige  Rente 
beregnedes  til  1600  Rdlr.  I  Tilfælde  af,  at  den  reformerte 
Kultus  ophørte  i  Danmark,  skulde  Pengene  tilfalde  Kirken  i 
Hessen-Kassel.  Tilsynet  med  Overholdelsen  af  dette  Gave- 
brev overdrog  hun,  betegnende  nok,  en  udenlandsk  Myndighed, 
Hollands  Stater,  i  Erkendelse  af  denne  Forsamlings  „berømme- 
lige Iver  for  vor  fælles  Religion." 

Ved  Siden  af  Handledriften  er  Charlotte  Amalies  Religiøsitet 
ogsaa  præget  af  en  vis  Rummelighed  og  Aandsfrihed.  Hun 
brevvekslede  med  flere  lærde  om  en  Sammensmeltning  af  de 
protestantiske  Kirkeafdelinger,  en  Tanke,  der  ligeledes  havde 
været  fremme  i  hendes  Fædreland,  Hessen.  Betegnende  for 
hendes  Tankegang  er  ogsaa  Udkastet  til  en  Fundats  for  et 
Frokenkloster  paa  Vemmetofte,  som  det  var  hendes  Agt  at 
oprette,  en  Tanke,  der  dog  først  blev  virkeliggjort  af  Datteren, 
Prinsesse  Sofie  Hedevig.  En  af  dens  Bestemmelser  gaar  ud 
paa,  at  der  maa  optages  Damer  saavel  af  den  reformerte,  som 
af  den  lutherske  Religion,  „fordi  der  kun  er  liden  Forskel 
mellem  disse  to  Religioners  Øvelse."  En  saadan  Erkendelse 
var  ikke  almindelig  i  Datidens  Danmark,  men  den  var  unægte- 
lig ogsaa  lettere  at  opnaa  for  den,  der  hørte  til  de  faa  og 
ensomme,  end  for  det  store  Flertal,  der  hyldede  den  her- 
skende Religion. 

Et  andet  Omraade  for  sin  Trang  til  selvstændig  Levevis 
og  Virksomhed  fandt  Charlotte  Amalie  i  Styrelsen  af  sine 
Godser.  Som  Kronprinsesse  havde  hun  af  Frederik  III  faaet 
overdraget  Frederiksdal,  Bagsværd  og  Gentofte  Gaard  paa 
Livstid,  men  desuden  erhvervede  hun  ved  Køb  til  forskellige 
Tider  som  Privatejendom:  i  Vendsyssel  Børglum  Kloster, 
Dronninglund  og  Dronninggaard,  og  paa  Sjælland  saa  godt 
som  hele  Stevns  Herred,  hvor  den  vigtigste  Besiddelse  var 
Vemmetofte  Gods.  Driften  af  disse  Godser  og  Gaarde  inter- 
esserede Dronningen  meget.  Som  Datidens  Godsejere  i  Al- 
mindelighed bestræbte  hun  sig  for  Udvidelse  af  Hovedgaarde- 

nes  Areal,  ogsaa  ved  et  saa  misligt  Middel  som  Nedlæggelse 
af  Bondegaarde,  saaledes  nedbrød  hun  hele  Vemmetofte  By, 
der  bestod  af  tretten  Gaarde,  for  at  lægge  Jorden  ind  under 
Hovedgaarden.  Af  sine  Forvaltere  og  Forpagtere  krævede  hun 
nøjagtigt  Regnskab  og  rettidig  Indbetaling  af  Afgift,  men  selv 
var  hun  ogsaa  villig  til  at  yde,  hvad  hun  ansaa  for  Ret,  i  For- 
holdet til  sine  undergivne.  I  Aaret  1704  købte  hun  Frøslev 
Gods  i  Stevns.  Tilstanden  her  var  ubeskrivelig  slet,  idet  den 
tidligere  Ejer,  en  borgerligfødt  Proprietær,  havde  været  en 
Bondeplager.  Af  Godsets  tredive  Gaarde  var  de  femogtyve 
ved  Købet  øde.  Jorden  havde  i  en  Aarrække  været  ude  af 
Drift,  Bygningerne  var  forfaldne  eller  ganske  forsvundne,  et 
enligt  Æble-  eller  Pæretræ  paa  Havepladsen  var  ofte  det 
eneste  Spor  af  tidligere  Beboelse.  Dronningen  lod  nu  de 
bortrømte  Fæstere  opfordre  til  at  vende  tilbage,  idet  hun  sam- 
tidig i  sin  derom  udstedte  Bekendtgørelse  lovede  dem  „ny- 
opbyggede Gaarde  med  fuld  Sæd  og  Besætning  foruden  andre 
tjenlige  Vilkaar,"  og  hun  holdt  sit  Ord,  saa  at  alle  Gaardene 
kun  halvandet  Aar  efter  var  satte  i  behørig  Stand  og  beboede. 
I  det  hele  og  store  lykkedes  hendes  Landbrugsvirksomhed 
dog  ikke.  Den  almindelige  Tilbagegangs  Strøm  var  for  stærk 
til,  at  hun  kunde  standse  den.  Hun  maatte,  trods  sine  Grund- 
sætninger, finde  sig  i,  at  Restancerne  ophobedes  fra  Aar  til 
Aar,  saa  at  hendes  økonomiske  Udbytte  kun  kan  have  været 
ringe,  hvilken  Tilfredsstillelse  de  vidtstrakte  Godsers  Styrelse 
end  paa  anden  Maade  kan  have  ydet  hende.  Ogsaa  industri- 
elle Foretagender  optog  Dronning  Charlotte  Amalie,  der  synes 
ikke  for  intet  at  have  været  den  store  Kurfyrstes  Søsterdatter. 
Af  hendes  talrige  Fabriksanlæg  i  Nordsjælland,  et  Skarlagens- 
farveri,  en  Spillekortfabrik  o.  m.  fl.  bestaar  Papirfabrikken 
Strandmøllen  endnu,  medens  de  øvrige,  som  var  for  smaa  til 
at  kunne  bære  sig,  hurtigt  maatte  nedlægges.  Heller  ikke 
denne  Gren  af  Dronningens  Virksomhed  har  da  været  ind- 
bringende, men  des  højere  maa  man  skatte  den  Rundhaan- 
dethed,  som  hun  ved  mange  Lejligheder  viste,  og  som  kun 
kan  være  bleven  mulig  ved  personlig  Opofrelse  fra  hendes 
Side. 

Som  man  vil  se,  er  Charlotte  Amalies  hele  Levevis  langt 
fra    at    være    præget  af  stille  Forgræmmelse  eller  slap  Resig- 

Danske   Dronninger.  12 

nation,  ligesom  Indtrykket  af  denne  Dronning  som  en  klog, 
levende  og  selvstændig  Personlighed  forstærkes  af,  hvad  vi 
ad  forskellige  andre  Veje  hører  om  hende.  Den  engelske 
Gesandt  Molesworth,   der  iøvrigt  var  en  skarp  Kritiker  af  alt 


Dronning  Charlotte  Amalie  med  Prinsesse  Sofie  Hedevig.     D.  M.  P. 


Og  alle  i  Danmark,  kalder  hende  „en  Fyrstinde,  der  fortjente 
at  omtales  med  al  Ære,  selv  om  hun  ikke  havde  saa  høj  en 
Stilling."  Hendes  Temperament  er  en  Blanding  af  flegmatisk 
og  sangvinsk,  fortsætter  han  sin  Karakteristik,  i  sin  Optræden 

er  hun  „meget  vindende,  elskværdig  og  utvungen."  Ogsaa 
andre  fremhæver  det  tiltrækkende  ved  Charlotte  Amalie  i 
personlig  Omgang,  bl.  a.  en  fransk  Gesandt,  som  i  Aaret  1685 
skildrer  hende  med  følgende  Ord:  „Denne  Dame  har  en  bleg 
Hudfarve  og  brunt  Haar.  Hun  er  ikke  smuk,  men  hun  har 
heller   intet,    der   støder.     Hun    har   en   tækkelig  Figur  og  et 


Prinsessen  af  Trémoille.     D.  M.  P. 


behageligt  Væsen.     Hun   taler   ret  godt  Fransk,  og  hvad  hun 
siger,  vidner  om,  at  hun  besidder  Aand." 

En  vis  Satire  skal  have  krydret  Charlotte  Amalies  Elsk- 
værdighed, hvilket  Udtrykket  i  hendes  ejendommelige  Ansigt 
med  den  lange  Næse  ogsaa  kunde  tyde  paa,  saavel  som  de 
sarkastiske  Bemærkninger,  der  af  og  til  Hndes  i  hendes  Breve. 
At  hun  ikke  lagde  Skjul  paa  sine  Følelser,  hvad  enten  de  var 
venlige  eller  uvenlige,  fremgaar  af  flere  Smaatræk,  af  hvilke  et 

skal^anfores.  En  af  hendes  Hofdamer  var  Prinsesse  Charlotte 
Amelie  de  la  Trémoille,  en  fransk  reformert  Dame,  hvem 
Dronningen,  der  var  hendes  Kusine,  havde  aabnet  et  Tilflugts- 
sted i  Danmark,  da  Livet  i  Frankrig  blev  hende  uudholdeligt 
paa  Grund  af  hendes  urokkelige  Fastholden  ved  den  refor- 
merte Tro.  Charlotte  Amalie  satte  megen  Pris  paa  denne 
Slægtning  og  Trosfælle,  og  des  større  blev  derfor  hendes 
Wede  og  Sorg,  da  hun  opdagede,  at  Prinsessen  hemmeligt 
omgikkes  med  Tanken  om  at  ægte  Grev  Anton  af  Aldenburg, 
der  horte  til  det  Dronningen  fjendske,  Hahnske  Parti.  Den 
unge  Dame  har  selv  skildret  det  Optrin,  som  denne  Opdagelse 
gav  Anledning  til.  I  Pagers  og  Lakejers  Nærværelse  over- 
vældede Dronningen  hende  med  Bebrejdelser,  fordi  hun,  hvem 
hun  havde  elsket  som  sin  egen  Datter,  et  halvt  Aar  igennem 
havde  haft  denne  Sag  under  Overvejelse  uden  at  betro  sig  til 
hende,  og  ved  Taflet  viste  hun  Prinsessen  sin  Unaade  paa 
den  mest  iøjenfaldende  Maade,  bl.  a.  ved  at  række  alle  Fadene 
forbi  hende  til  hendes  Sidemand.  Allerede  den  næste  Dag 
havde  Uvejret  dog  lagt  sig,  og  da  Forlovelsen  et  Par  Maaneder 
senere  endelig  blev  offentliggjort,  gav  Dronningen  hende  leende 
sit  Samtykke  med  følgende  Ord:  „Vous  étes  vendue,  Cousine, 
il  n'y  a  plus  de  reméde."  Paa  Bryllupsdagen  bandt  hun  egen- 
hændig Brudekransen  og  satte  den  paa  Brudens  Hoved. 

For  at  være  retfærdig  mod  Charlotte  Amalie  maa  man 
imidlertid  medtage  Resten  af  Prinsessen  af  Trémoilles  For- 
tælling. Efter  et  ganske  kortvarigt  Ægteskab  mistede  denne 
sin  Mand  og  stod  nu  ene  i  Verden  med  en  spæd  Søn,  hvis 
Rettigheder  til  den  rige  Arv  efter  Faderen  blev  bekæmpede 
af  en  saa  mægtig  Mand  som  Kristian  V's  Halvbroder,  Ulrik 
Fr.  Gyldenløve,  der  var  gift  med  en  Datter  af  Grev  Anton 
i  dennes  første  Ægteskab.  Under  disse  mislige  Forhold  viste 
Charlotte  Amalie  paa  enhver  Maade  Enken  sit  trofaste  Ven- 
skab. Hun  var  utrættelig  til  at  indbyde  hende  til  sig  og 
til  selv  at  besøge  hende,  ligesom  hun  af  al  Magt  støttede 
hende  over  for  Gyldenløve,  der  begunstigedes  af  Kongen,  og 
med  den  største  Iver  og  Taktfuldhed  stod  hende  bi  under 
alle  de  pinlige  Forhold,  som  Arvestriden  affødte. 

Ogsaa  over  for  „Frøkenen  i  Taarnet"  viste  Charlotte 
Amalies  Hjertelag  for  de  ulykkelige  sig.     Bekendt  er  Leonora 

Kristines  Fortælling  i  Jammersmindet  om  den  unge  Dronnings 
Besøg.  Hun  synes  næppe  at  have  sagt  et  Ord,  men  viste 
sin  Medfølelse  ved  sit  sørgmodige  Udtryk  og  sine  Taarer. 
Baade  Dronningens  og  hendes  Moders  Forbøn  var  imidlertid 


Prins  Karl,  Kristian  V's  og   Dronning  Charlotte  Amalies  Son. 
Kfter  Maleri,  tilhorcnde  Grev  W.  af  Bentinck,  Holland.     D.  M.  P. 


forgæves  over  for  Sofie  Amalies  Modstand,  og  hun  kunde  dit 
kun  ved  smaa  Velgerninger  i  Form  af  Gaver  o.  1.  vise  Fangen 
sin  gode  Vilje. 

Et   Middel    til   Tilfredsstillelse  af  sin   medfødte   Trang    til 

personlig  Hengivelse  havde  Charlotte  Amalie  i  Forholdet  til 
sine  Born.  Om  hendes  Omhu  for  den  svagelige,  tunghørige 
Prins  Karl  har  vi  et  Vidnesbyrd  i  en  Række  Breve  til  Grev 
Carl  Ahlefeld,  der  ledsagede  den  ganske  unge  Prins  paa  en 
fleraarig  Udenlandsrejse.  Sønnens  Vel  ligger  hende  bestandig 
paa  Sinde,  og  hendes  stærkt  ethisk-religiøse  Natur  kommer 
frem  i  de  mange  Formaninger  til  Ahlefeld  om  at  vaage  over 
hans  Gudsfrygt  og  Sædelighed,  især  efter  at  de  er  naaede  til 
Italien,  det  Land,  der  er  „saa  frugtbart  paa  godt  og  ondt." 
Dog  er  hun  ikke  ensidigt  optaget  heraf.  Paa  Studier  lægger 
hun  overordentlig  Vægt,  „Gudsfrygt  og  Studier  er  Hoved- 
sagen," og  Sønnen  er  nu  i  den  Alder,  hvor  Modtageligheden 
og  Hukommelsen  er  stærke.  Særlig  anbefaler  hun,  at  han 
lærer  Italiensk,  „som  efter  min  Smag  er  et  af  de  behageligste 
Sprog  i  Verden."  Ved  Siden  af  skal  han  imidlertid  ogsaa 
udvikles  ved  at  se  sig  om  og  ved  Omgang  med  Mennesker. 
Derfor  ønsker  hun  meget,  at  han  skal  besøge  Paris  og  senere 
Florents  —  „jeg  vilde  kun  regne  alt,  hvad  De  har  ladet  Prinsen 
se  i  Italien,  for  meget  lidet,  hvis  han  ikke  var  kommen  dertil," 
skriver  hun  til  Ahlefeld  —  og  hun  ser  gerne,  at  han  omgaas 
med  „gens  de  qualité  et  d'esprit,"  af  hvis  Konversation  han 
kan  nyde  godt.  Overhovedet  bør  han  tilegne  sig  alt,  hvad 
der  kan  sætte  ham  i  Stand  til  „die  grandeur  seiner  Naissance 
durch  seine  eigene  merites  zu  souteniren"  —  en  for  Charlotte 
Amalie  karakteristisk  Udtalelse.  Hun  var  langt  fra  blottet  for 
fvTstelig  Stolthed,  en  Egenskab,  der  ogsaa  var  Arv  i  hendes 
Slægt,  men  ved  Siden  af  den  høje  Fødsel  fordrer  hun  en 
mangesidig  Udvikling  af  „eigene  merites". 

Om  Charlotte  Amalie  som  Bedstemoder  har  vi  et  Minde 
i  et  Par  Breve  til  „Mon  tres  cher  Petit  fils,"  Kronprins 
Kristian  (VI).  I  en  naturlig,  kærlig  Tone  skriver  hun  til  den 
12-13aarige  Dreng,  som  hun  formaner  til  at  „distinguere"  sig 
for  andre  mere  ved  sin  Vandel  end  ved  sin  Fødsel  og  ad- 
varer mod  at  følge  „den  gudløse  Verdens  onde  Eksempler," 
whvor  store  og  anselige  de  Folk  saa  end  er,  som  giver  saa- 
danne."  Mellem  Linierne  i  denne  Udtalelse,  der  er  skrevet 
nogle  faa  Maaneder  efter  Frederik  IV's  Bortførelse  af  Anna 
Sofie  Reventlow,  læser  man  Moderens  Sorg  over  hendes 
ældste  Søns  Levned. 

Til  sin  tyske  Slægt  følte  Charlotte  Amalie  sig  knyttet  af 
en  ikke  ringe  Familiefølelse,  hvorpaa  vi  ovenfor  har  set  et 
Eksempel  i  hendes  altfor  trofaste  Samvirken  med  den  bran- 
denburgske Morbroder.  Moderen,  Landgrevinde  Sofie  Hedvig, 
var  en  sjælden  dygtig  Kvinde,  der  efter  sin  Mands,  Vilhelm  VI's, 
tidlige  Død  med  megen  Statsklogskab  styrede  Landet  for  sine 
umyndige  Sønner.  Hvor  ene  Charlotte  Amalie  kunde  føle 
sig,  efter  at  hun  havde  mistet  baade  hende  og  sin  eneste 
Søster,  viser  en  Udtalelse  til  Prinsessen  af  TrémoTlle,  over  for 

Slutningen  af  et  Brev  fra  Dronning  Charlotte  Amalie  til  Kristian  V.*) 

Rigsarkivet. 


hvem  Dronningen  ytrede,  at  hun  nu,  efter  sin  Moders  og 
Søsters  Død,  ikke  mere  havde  nogen  i  Verden  at  betro  sig 
til  uden  hende  alene. 

Dog  var  den  franske  Kusine  ikke  den  eneste,  for  hvem 
Charlotte  Amalie  følte  et  varmt  Venskab.  I  Virkeligheden 
var  der,  trods  hendes  fyrstelige  Stolthed,  langt  mere  af  Menne- 
sket end  af  Dronningen  hos  hende,  og  det  utvungne  Samliv 
med  Personligheder,  der  var  hende  sympathetiske,  har  derfor 


*)  ....des  Hochsten  empfehlen,  mich  aber  Allezeit  in  Mcinesgnadigsten 
hochallerliebsten  Konigs  gnade,  huld  und  wehrtsteraPfection  als  die  mit 
schuldigster  respect  und  tiefster  devotion  unveranderlich  bis  in  das 
grab  verbleiben  wird  zu  seyn,  E.  Mayest.  Demuthigste  ganz  getreueste 
ergebenste  dienerin  Charlotte  Amelie. 

skaftet  hendes  i  ikke  ringe  Grad  aandeligt  anlagte  Natur  en 
særlig  Tilfredsstillelse.  En  Dame,  paa  hvem  hun  satte  megen 
Pris.  var  Grevinde  Dorothea  Justine  Haxthausen,  Prinsessen 
af  Trénioilles  Stifdatter  og  i  en  Aarrække  Dronningens  Hof- 
mesterinde.  Forskellige  Breve  til  hende  fra  Charlotte  Amalie 
vidner,  trods  de  beherskede  Udtryk,  om  dennes  store  Hen- 
givenhed for  hende.  Da  Hofmesterinden  ytrede  Ængstelse 
for  paa  Grund  af  sin  Svagelighed  ikke  at  kunne  udfylde  sin 
Stilling,  svarede  Dronningen  hende  bl.  a.  følgende :  „Vær  ikke 
bange  for,  at  jeg  nogen  Sinde  skal  blive  træt  af  Dem.  Hvor 
syg  De  end  er,  skal  De  alligevel  altid  være  mig  lige  kær,  og 
dersom  Gud  vil,  at  Deres  Svaghed  skal  berøve  mig  en  Del 
af  den  Hjælp,  som  jeg  vilde  kunne  have  af  Deres  Tjeneste, 
saa  lad  os  begge  underkaste  os  hans  mægtige  Haand."  Mere 
fortrolig  er  Tonen  i  de  til  de  franske  Breve  føjede  tyske 
Efterskrifter,  hvor  „Madame  la  Comtesse"  hedder  „liebstes 
Dortgen". 

Vender  vi  os  fra  denne  snævrere  Kreds  til  Folket  i  Al- 
mindelighed, møder  der  os  forskellige  Udtalelser,  som  tyder 
paa,  at  Charlotte  Amalie  har  været  afholdt,  ogsaa  uden  for 
sine  Trosfællers  Samfund.  „Hendes  store  Fortrin,"  siger 
Molesworth,  „sikrer  hende  hendes  Undersaatters  Hjerter,  skønt 
hun  afviger  fra  dem  i  Religion."  Hun  er  „den  fælles  Tilflugt 
for  nødlidende  Mennesker,  som  aldrig  bliver  skuffede,  naar 
de  henvender  sig  til  hende."  Om  hendes  Venlighed  i  Optræden 
over  for  store  og  smaa  har  vi  bl.  a.  et  Vidnesbyrd  i  en  lille 
Oplevelse  af  Apotheker  Sejdelin  fra  Nykøbing  paa  Falster. 
Da  han  engang  som  Barn  havde  faaet  Lov  til  at  følge  med 
en  Butiksdreng  op  paa  Slottet,  befandt  han  sig  pludselig  ved 
en  Fejltagelse  Ansigt  til  Ansigt  med  Dronningen  og  alle  hendes 
Hofdamer  og  Kavalerer,  som  kom  fra  Taflet.  Han  sluttede 
sig  imidlertid  nok  saa  frejdig  til  det  højfornemme  Selskab,  af 
hvilket  navnlig  Dværgen,  som  han  ansaa  for  en  jævnaldrende, 
tiltalte  ham,  og  Dronningen  var  „meget  naadig",  saa  at  hun 
endog  egenhændig  plukkede  en  Buket  Blomster,  som  hun 
forærede  Drengen.  —  Ogsaa  Biskop  Bircherod  i  Aalborg 
roser  Charlotte  Amalies  „Naade  og  affabilité".  Senere  for- 
spildte han  dog  hendes  Velvilje  ved  at  modsætte  sig  Afholdelsen 
af  reformert    Gudstjeneste    i    Aalborg,     saa    at    han    nu    ikke 

mere  som  tidligere  turde  køre  Dronningen  i  Møde  i  sin 
Karosse  for  at  byde  hende  velkommen,  naar  hun  paa  Vejen 
til  sine  Godser  i  Vendsyssel  besøgte  Byen. 


Dronning  Charlotte  Amalie. 
Efter  Maleri,  tilhørende  Grev  Wilhelm  af  Bentinck,  Holland.     D.  M.  P. 


Til  Københavns  Borgeres  Hengivenhed  gjorde  Charlotte 
Amalie  sig  særlig  fortjent  som  Enkedronning  under  Krigen  i 
Aaret  1700.  Den  13de  Juli  dette  Aar  skriver  hun  fra  Char- 
lottenborg til  Grevinde  Haxthausen:    Jeg  har  den  Fornøjelse 

—  eller,  om  De  vil,  det  modsatte  —  at  se  fire  Potentaters 
Flaader  fra  mit  Vindue.  Jeg  haaber,  at  de  vil  skilles  ven- 
skabeligt og  uden  Sværdslag."  Disse  fire  Flaader  var  den 
danske,  svenske,  engelske  og  hollandske,  af  hvilke  de  tre 
sidste  var  allierede  mod  den  første,  og  Charlotte  Amalies 
Haab  om,  at  det  ikke  vilde  komme  til  Fjendtligheder,  blev 
som  bekendt  skuffet.  Dækket  af  sin  Overmagt  til  Søs  gik 
Karl  XII  i  Land  ved  Humlebæk  i  den  Hensigt  at  erobre 
Kobenhavn,  hvor  man  aldeles  ikke  var  forberedt  paa  Angreb. 
Besætningen  var  svag.  Kommandanten,  Schack,  udygtig,  Kongen 
fraværende  i  Hertugdømmerne.  Under  disse  Forhold  sendte 
Charlotte  Amalie  to  deputerede  til  de  32  Mænd,  hvem  de  paa 
hendes  Vegne  i  en  „Oration"  opmuntrede  til  at  vise  Troskab 
saavel  nu  som  i  forrige  Tider,  samtidig  med,  at  de  overbragte 
Enkedronningens  Løfte  om  ikke  at  ville  forlade  København, 
men  leve  og  dø  med  dem.  Ogsaa  i  Handling  støttede  hun 
Borgerne.  Saaledes  tvang  hun  den  højst  modvillige  Kom- 
mandant til  at  give  dem  Artilleri  og  lod  Kanoner  plante  paa 
Voldene.  Og  hendes  Opmuntring  og  kække  Eksempel  blev 
ikke  forgæves.  Borgerskabet  viste  en  god  Holdning  i  de  faa, 
men  farefulde  Dage,  Krisen  varede,  indtil  Freden  i  Traventhai 
bragte  en  uventet  heldig  Løsning.  I  sit  næste  Brev  til  Grev- 
inde Haxthausen  af  25de  September  kunde  Enkedronningen 
da  takke  denne  for  hendes  Deltagelse  under  de  nu  overstandne 
Farer  —  uden  med  et  Ord  at  omtale  den  Rolle,  hun  selv 
havde  spillet. 

Endnu  en  Adkomst  havde  Charlotte  Amalie  til  hele  Folkets 
Hengivenhed,  nemlig  sin  Kærlighed  til  dets  Sprog.  Allerede 
som  Kronprinsesse  tilegnede  hun  sig  Dansk,  saa  at  Kingo  i 
Fortalen  til  anden  Part  af  sit  „Aandelig  Sjungekor"  af  1681 
kunde  sige  om  hende,  at  hun  „med  en  fri  og  fuld  Kærlighed 
ikke  alene  elsker  vort  Lands  Folk,  men  ogsaa  vort  Sprog, 
at  hun  har  vænnet  sig  til  at  tale  med  vort  Folk,  førend  hun 
tog  Kronen;  og  at  hun  gør  mange  af  dem  til  Skamme,  der 
maaske  i  tredive  Aar  har  ædt  Fædrelandets  Brød  og  har  dog 
ikke  villet  lære  tredive  danske  Ord."  Og  naar  Præsten  Henrik 
Gerner  tilegner  hende  sin  Postil  som  „Landsens  Moder  og  de 
Danskes  Elskerinde,"  fremhæver  han  ligeledes,  at  hun  „lader 
sig  saa  vel  befaldc  de  Danskes  Tungemaal,  at  hun  holder  det 

saa  kært  som  sit  Fædrenemaal."  Dette  maa  dog  ikke  for- 
staas,  som  om  Charlotte  Amalies  Modersmaal  virkelig  blev 
Dansk.  Tyske  var  alle  hendes  Hoffrøkener  paa  een  nær,  og 
Tysk  vedblev  sikkert  at  være  det  Sprog,  der  laa  hende  nær- 
mest. Hendes  Dannelse  havde  imidlertid  et  efter  Tidens  og 
Stedets  Forhold  rummeligt  og  mangesidigt  Præg,  hvilket 
Brevene  til  Ahlefeld  ogsaa  giver  Indtryk  af.  Blandt  hendes 
Opdragerinder  i  Hjemmet  havde  været  en  skotsk  Dame,  blandt 
hendes    Lærere    to    franske    Flygtninge.      Hendes    Valgsprog, 


Haven  bag  Gyldenløves  Gaard  (Charlottenborg)  i  Slutningen  af 

17de  Aarhundrede. 
Efter  Maleri  paa  Frederiksborg. 


„L'homme  propose,  Dieu  dispose,"  er  fransk,  og  de  fleste 
af  hendes  Breve  er  skrevne  paa  Fransk,  medens  hun  dog  let 
slaar  over  i  Tysk,  naar  Tonen  bliver  fortrolig.  Ogsaa  Italiensk 
havde  hun  lært,  og  endnu  som  Dronning  havde  hun  baade 
en  italiensk  og  en  fransk  Sprogmester  i  sin  Tjeneste.  Hun 
har  da  haft  Betingelser  for  at  forstaa  Værdien  af  Kendskabet 
til  sine  Undersaatters  Sprog,  —  selv  om  dette  Sprog,  som 
Kingo  siger,  af  mange  betragtedes  som  et  Vadmels  Sprog,  de 
ikke    gad    tage    paa    deres   Silketunge,    —    og  den  Kærlighed. 

hvormed  hun  lærte  at  omfatte  det,  blev  paaskønnet  med  den 
mest  levende  Taknemmelighed  af  Tidens  bedste  Mænd. 

I  den  foregaaende  Skildring  er  Charlotte  Amalies  Liv 
som  Dronning  og  Enkedronning  taget  under  eet,  da  det  i 
væsenlige  Henseender  har  samme  Præg  før  og  efter  1699. 
Hvad  den  blot  ydre  Form  angaar,  skete  der  dog  naturligvis 
en  stor  Forandring  ved  Kristian  V's  Død.  Endnu  samme  Aar 
kobte  Enkedronningen  Gyldenløves  Palæ,  som  efter  hende  fik 
Navnet  Charlottenborg,  og  som  nu  blev  hendes  faste  Vinter- 
residens, medens  hun  om  Sommeren  oftest  boede  paa  Ny- 
købing Slot.  Meget  af  sin  Tid  tilbragte  hun  paa  Rejser,  dels 
til  Bade  i  Tyskland  for  at  raade  Bod  paa  en  tiltagende  Syge- 
lighed, dels  rundt  til  sine  Godser.  Selv  Vendsyssel  besøgte 
hun  gentagne  Gange.  Mod  Slutningen  af  sit  Liv  opholdt  hun 
sig  hele  to  Aar,  1711—1713,  i  Monarkiets  fjærneste  Del, 
Oldenborg. 

Den  27de  Marts  1714  døde  hun,  64  Aar  gammel,  af 
Skarlagensfeber  paa  Charlottenborg  —  „til  hjertelig  Sorg  for 
mange." 


LOUISE, 

Frederik  IV's  Dronning. 

En  ganske  anden  Skikkelse  er  det,  som  møder  os  i 
Frederik  IV's  Dronning. 

Louise  af  Meklenburg-Giistrow  var  født  den  8de  August 
1667  og  ægtede  i  Aaret  1695  Kristian  V's  ældste  Søn,  Frederik. 
Kongen  siges  at  have  overladt  Valget  af  en  Brud  til  Sønnens 
fri  Vilje,  og  paa  en  Rejse,  som  han  med  dette  Øjemed  gjorde 
i  Tyskland,  og  som  først  førte  ham  til  det  lille  giistrowske 
Hof,  skal  han  være  bleven  indtaget  af  Louises  Skønhed.  Hun 
var  vel  fire  Aar  ældre  end  han,  men  skildres  som  fin  og 
nydelig,  med  spillende  Øjne  og  en  smuk  Skikkelse,  lille  og 
spæd  af  Vækst.  Endnu  samme  Aar  foregik  Formælingen  i 
Gustrow  og  det  højtidelige  Indtog  i  København. 

Ægteskabet  hvilede  da  fra  Kronprinsens  Side  paa  et  frit 
Valg,  og  Louise  gengældte  hans  Forelskelse  med  Varme.    „Kron- 

prinsessen  elsker  sin  Ægtefælle  lidenskabeligt,"  skriver  den 
franske  Gesandt  i  Aaret  1698,  „og  han  lever  fuldkommen  godt 
med  hende."  Denne  Lykke  blev  dog  kun  kortvarig.  Frede- 
rik IV  mistede  efterhaanden  al  Tilbøjelighed  for  sin  Hustru 
og    indlod    sig,    faa  Aar    efter    at    have  besteget  Tronen,   i  en 


Louise  af  Meklenburg-Giistrow,  Frederik  lV"s   Dronning. 
Efter  Maleri  paa  Rosenborg. 


Række  Hlskovsforbindelser,  den  ene  afløsende  den  anden. 
Sin  Utroskab  søgte  han  at  give  et  lovmæssigt  Præg  paa  en  i 
den  danske  Kongeslægt  hidtil  ukendt  Maade,  idet  han  nemlig 
i  sin  Dronnings  Levetid  lod  sig  vi  ved  venstre  Haand  til  to 
af  sine  Mætresser,   først  til   den   preussiske  Gesandts   Datter, 


190 


Froken  Vieregg,  som  døde  allerede  Aaret  efter,  1705,  senere, 
i  Aaret  1712,  til  Anna  Sofie  Reventlow.  At  Kongen  levede  i 
Bigami,  har  næppe  været  almindelig  bekendt  i  Samtiden,  men 
Dronningens  Tilsidesættelse  havde  for  øvrigt  et  fuldkommen 
offentligt  Præg.  De  foretrukne  Kvinder  udstyredes  med  Titler 
og  Godser,  og  deres  Hjem  i  København  blev  Midtpunkt  for 
en  Selskabelighed,  i  hvilken  Kongen  ivrigt  deltog.  Efter  at 
Frederik  IV's  Forbindelse  med  Anna  Sofie  Reventlow  var 
begyndt,  blev  Dronningens  Stilling  sørgeligere  end  nogen  Sinde, 
og  i  Aarene  fra  1712  til  sin  Død  den  15de  Marts  1721  førte 
hun   i  Virkeligheden   kun   en  Skyggetilværelse,  selv  om    hun 


Dronning  Louises  Salving  i  Frederiksborg  Slotskirke. 

Dronningen   salves  af  Sjællands  Biskop,    Henrik  Bornemann.      Til  venstre 

Biskoppen   af  Kristiania   med  Salvebuddiken,   til   højre  Biskoppen   af  Ribe 

med  Buddikens  Laag.     Efter  samtidigt  Stik. 


ved  officielle  Lejligheder   stadig  optraadte  som  Dronning  ved 
Kongens  Side. 

Om  Louises  Personlighed  er  det  vanskeligt  at  danne  sig 
et  blot  omtrentligt  Begreb.  Kun  iidet  omtales  hun,  og  de  faa 
Vidnesbyrd  om  hendes  Karakter  staar  i  den  besynderligste 
indbyrdes  Modstrid.  1  Udtalelser  fra  Kristian  VI's  Tid  be- 
rømmes hun  stærkt  for  „Gudsfrygt,  Godhed  og  Huldsalighed," 
og  navnlig  i  Ligprædikenerne  over  Frederik  IV  skildres  hun 
mere  som  en  Helgen  end  som  et  Menneske.  Kun  farveløst 
er  dog  det  Billede,  der  gives  af  Dronningen  i  disse  Lovtaler, 
og  deres  stærke  Udtryk  kan  saa  meget  mindre  vække  Tiltro, 
som    de   utvivlsomt    har   været  beregnede  paa  at  behage  den 

nye  Konge,  Kristian  VI,  hvis  inderlige  Hengivenhed  for  hans 
ulykkelige  Moder  var  velkendt.  Derimod  savnes  der  ikke 
karakteristiske  Træk  i  senere  Skildringer  af  Louise.  Forfattere 
fra  det  attende  Aarhundredes  anden  Halvdel  tillægger  Frederik 
IV's  første  Dronning  en  Uelskværdighed  og  ganske  ubehersket 
Hidsighed,  som  hun  navnlig  gav  Luft  over  for  Kongen,  hvem 
hun  forbitrede  Livet  ved  sine  voldsomme  Udbrud  af  Skinsyge. 
Saaledes  kunde  han  aldrig,  fortælles  der,  komme  ind  til  hende, 
uden  at  hun  straks  begyndte  „at  græde,  reyse  sig  og  gaa  om- 
kring som  en  Furie,"  men  naar  han  saa  havde  forladt  hende 
i  Vrede,  blev  hun  grebet  af  Anger  og  kunde  „gaae  tree  til 
fiire  Tiimer  paa  Gulvet,  vride  Hænderne  og  svømme  iTaare." 
Ved  en  enkelt  Lejlighed  gik  hun  saa  vidt  i  sin  Hidsighed 
over  for  Kongen,  at  hun  truede  ham  med  en  Pistol!  Over- 
drivelserne og  Anekdotekræmmeriet  i  slige  Fortællinger  røber 
sig  selv,  og  den  nedsættende  Skildring  af  Louise  har  rimelig- 
vis for  en  stor  Del  kun  sin  Grund  i  den  rationalistiske  Tids- 
alders Uvilje  mod  en  Dronning,  der  var  en  af  de  første,  som 
bragte  noget  af  Pietismens  Aand  til  Danmark,  knyttet  som 
hun  var  ved  Fødsel  og  Slægtskab  til  Nordtysklands  „vakte" 
Fyrste-  og  Greveslægter.  Paa  den  anden  Side  tør  man  dog 
heller  ikke  frakende  disse  Beskrivelser  ethvert  Grundlag  i 
Virkeligheden.  Ogsaa  en  samtidig  og  uhildet  Iagttager  omtaler 
den  „overdrevne  Skinsyge",  han  har  haft  Lejlighed  til  at  iagt- 
tage hos  Louise  allerede  som  Kronprinsesse,  og  det  er  højst 
sandsynligt,  at  hun  i  Aarenes  Løb  i  bestandig  ringere  Grad 
har  formaaet  at  beherske  sin  Bitterhed  over  Kongens  Utroskab, 
saa  meget  mere  som  hun  aabenbart  har  været  en  svag  Karakter, 
uden  Hvne  til  at  give  sit  Liv  et  Indhold,  der  var  uafhængigt 
af  hendes  ulykkelige,  ægteskabelige  Forhold. 

Fra  Hjemmet  havde  Louise  medbragt  en  stærk  Religiøsitet, 
idet  hendes  Fader,  Hertug  Gustav  Adolf  af  Meklenburg- 
GiJstrow,  var  en  meget  from  Mand,  Forfatter  til  ikke  mindre 
end  tre  Hundrede  aandelige  Sange.  Den  talrige  Børnefloks 
Opdragelse  var  præget  heraf,  og  en  ældre  Søster,  den  dygtige 
og  livskraftige  Kristine,  som  ægtede  en  Stolberg,  gjorde  det 
stolbergske  Grevehof  til  et  af  Midtpunkterne  for  den  tyske 
Pietisme.  Ogsaa  Louises  Gudsfrygt  lovprises  med  stærke  Ord 
af  Samtiden.     Ft   haandgribeligt  Bevis   for  Dronningens   over- 

vejende  religiose  Interesse  afgiver  hendes  endnu  bevarede 
Bogsamling,  som  tæller  385  Bind,  af  hvilke  kun  6  omhandler 
ikke-religiose  —  og  lidet  interessante  —  Emner.  Derimod 
viser  Samlingens  theologisk-opbyggelige  Del  klart,  at  hun  af- 
gjort har  tilhort  den  pietistiske  Retning.  Der  er  „siisze  Jesus 
-Gedanken,"  „Christliche  Lieder  iiber  die  sieben  Wunder  Jesu," 
„V^erborgen  Hertzens  Saft,"  o.  s.  fr.,  særlig  Spener  og  Francke 
er  stærkt  repræsenterede.  Ogsaa  de  talrige  Skrifter,  som 
stammer  fra  Tiden  før  Pietismens  Fremkomst,  skyldes  For- 
fattere, der  ved  deres  Inderlighed  og  Hang  til  Mysticisme  maa 
betragtes  som   denne  Bevægelses  Forløbere.     Dog  findes  der 


O., 


Begyndelsen  af  et  Brev  fra  Dronning  Louise  til  Hofpræst  Masius.*) 
Det  kongelige  Bibliothek. 


Ogsaa  Værker  af  mere  blivende  Værd,  f.  Eks.  Luthers  sam- 
lede Skrifter.  Alle  Bøgerne  er  skrevne  paa  Tysk,  og  de 
ganske  faa,  der  skyldes  ikke-tyske  Forfattere,  som  de  engelske 
Puritanere  Bunyan  og  Richard  Baxter,  er  oversatte  til  dette 
Sprog.  Danske  Forfattere  er  saa  godt  som  udelukkende  re- 
præsenterede af  Kong  Frederik  II  gennem  hans  —  paa  Tysk 
affattede  —  Udtog  af  Davids  Salmer  og  Salomons  Ordsprog. 
Det  er  højst  sandsynligt,  at  Louise  tidligt  har  paavirket 
sin   Søn  Kristian  (VI)  i   religiøs  Henseende   —  allerede  som 


Wle  sehr  mich  dero  Ungliick  consterniret,  werden  sie  sich  leichtlich 
vorstelien  konnen,  indem  ich  an  allem  part  nehme,  was  dero  person 
begenet,    hoffe    aber   zu  Gott    er  werde    meinen    und  anderen  gebett 

erhfiren,  und  Ihn  gliJcklich  von  diesen  schweren  zufale  helfen : 

(vistnok  skrevet  i  Anledning  af,  at  Masius  den  5te  August  1704 
havde  brækket  Benet). 

ung  tilhørte  han  jo  samme  udprægede  Aandsretning  som  hun. 
Rimeligt  er  det  ogsaa,  at  det  tunge  og  forknytte  i  Kristian  VI's 
Natur  er  en  Arv  fra  Moderen.     Mellem  Dronning  Louise  og 


Frederik  IV's  Dronning,  Louise  af  Meklenburg-Giistrow 
Efter  Maleri  paa  Rosenborg. 


hendes  Son  var  der  et  inderligt  Forhold,  og  det  forbitrede 
tidligt  Kronprinsens  Sind  i  tavs  Afmagt  at  maatte  se  sin  Moder 
„saa  særdeles  pinet",  som  han  selv  senere  udtrykte  sig.  Forst 
efter  Frederik  IV's  Død  kunde  han  ret  lægge  sin  store  Kær- 
Danskc  Dronninger.  13 

lighed  til  hende  for  Dagen  gennem  den  lidenskabelige  Hævn- 
følelse, han  da,  i  Pietet  for  sin  Moders  Minde,  viste  over  for 
Dronning  Anna  Sofie.  Fjorten  Aar  efter  Moderens  Død  kunde 
han  endnu  skrive  om  Stifmoderen:  „Naar  jeg  betænker,  hvad 
hun  har  gjort  imod  min  Fru  Moder,  hvem  jeg  endnu  elsker 
og  respekterer  i  hendes  Grav,  synes  jeg,  at  jeg  endnu  har 
gjort  for  lidet  imod  Anna  Sofie." 

Hvor  stærk  Louises  Religiøsitet  end  har  været,  har  den 
dog  ikke  formaaet  at  give  hendes  svage  Karakter  tilstrækkelig 
Frejdighed  og  Modstandskraft.  Forgæves  leder  man  efter  Be- 
viser for,  at  hun  under  sin  Ensomhed  og  Tilsidesættelse  har 
sogt  Tilfredsstillelse  gennem  Virksomhed  af  en  eller  anden 
Art.  Hun  ejede  Hørsholm  foruden  andre  Godser,  men  tog 
sig  personlig  slet  ikke  af  sine  Besiddelser.  Man  kunde  tænke 
sig,  at  hendes  ulykkelige  Stilling  maatte  have  vakt  Folkets 
Sympathi,  men  hertil  mærkes  intet.  Den  stærke  Tilbage- 
trukkenhed, i  hvilken  hun  levede,  har  rimeligvis  ikke  bragt 
hende  i  videre  Berøring  med  Undersaatterne.  Medens  hendes 
ydre  Kaar  i  meget  lignede  Dronning  Charlotte  Amalies,  fik 
hendes  Liv  da  et  ganske  andet  Præg  end  Svigermoderens  — 
hun  lod  sig  overvælde  af  en  uforskyldt  Ulykke,  som  hendes 
baade  legemlig  og  aandelig  svage  Natur  ikke  havde  Kraft  nok 
til  at  bære.  Ikke  mindre  Medlidenhed  vækker  hendes  triste 
og  utydelige  Skikkelse,  fordi  den  er  omgiven  af  den  cere- 
monielle Pragt  og  underdanige  Hyldest,  som  var  uadskillelig 
fra  Enevoldsdronningens  Person,  en  Modsætning,  der  kun  gør 
Indtrykket  dobbelt  pinligt. 


ANNA  SOFIE. 

Anna  Sofie  Reventlows  Historie  er  vidt  forskellig  fra  de 
andre  Kvinders,  som  har  baaret  Dronningkrone  i  Danmark.. 
Ikke  et  eller  andet  større  eller  mindre  tysk  Fyrstehof,  men 
en  jydsk  Herregaard  var  hendes  Hjem,  ligesom  hun  maa 
regnes  for  at  være  dansk  af  Nationalitet,  da  den  reventlowske 
Familie,  som  paa  Kristian  IV'sTid  var  indvandret  fra  Meklen- 
burg,  nu  i  tre  Slægtled  havde  tjent  den  danske  Konge  og  ejet 

Konrad  Reventlow 

nes  ligeledes  at  have  været 
en  Personlighed  med  ud- 
prægede Egenskaber,  og- 
saa  med  noget  af  Faderens 
Hensynsløshed,  hvor  det 
gjaldt  pekuniær  Vinding, 
men  hendes  Karakter- 
styrke fik  dog  Lejlighed 
til  at  fremtræde  paa  en 
smuk  Maade  netop  i 
hendes  yngste  Barns, 
Anna  Sofies,  Historie. 

Noget  andet  og  mere 
end  Byrd  og  Nationalitet 
giver  imidlertid  Anna 
Sofie  en  Særstilling  blandt 
danske  Dronninger  — 
den  Forsmædelse,  hvor- 
med hun  kobtesin  Krone. 
Oprindelig     horte      hun 


dansk  Jord.  Højest  var 
Anna  Sofies  Fader,  Lens- 
greve og  Storkansler 
Konrad  Reventlow,  naaet, 
skønt  han  udmærkede  sig 
mere  ved  sin  aristokrati- 
ske Optræden  og  sine 
glimrende  Fester  end  ved 
fremragende  Dygtighed. 
Moderen  tilhørte  lige- 
ledes en  indvandret  mek- 
lenburgsk  Adelsfamilie, 
idet  hun  var  Datter  af 
Kristian  V's  Favoritmini- 
ster, Vincens  v.  Hahn, 
bekendt  som  en  ærgerrig, 
hensynsløs  Statsmand  og 
en  haard  Bondeplager. 
Sofie  Amalie  v.  Hahn  sy- 


Sophic  Amalie  v  Hahn,  Grevinde  Reventlow 

13* 

hjemme  i  Rækken  af  Frederik  IV's  Elskerinder.  Ved  en 
Maskerade  i  Kolding,  hvortil  Kongefamilien  var  flygtet  for 
Pesten,  saa  Kongen  for  første  Gang  den  smukke,  attenaarige 


Dronning  Anna  Sofie.     Efter  Maleri  paa  Schackenborg.     D.  M.  P. 


Komtesse,  og  et  halvt  Aar  efter,  den  26de  Juni  1712,  bort- 
førte han  hende  fra  hendes  Hjem  paa  Clausholm  ved  Randers. 
Endnu  samme  Dags  Aften   lod   han   sig   i  Skanderborg  vie  til 

hende  af  en  Konrektor  fra  Flensborg,  Thomas  Clausen. 
Ingen  gejstlig  fra  Kongeriget  har  altsaa  vist  sig  villig  til  at 
gøre  Tjeneste  ved  denne  Lejlighed.  Af  al  Magt  havde  Anna 
Sofies  Moder,  der  i  1708  var  bleven  Enke,  modsat  sig  For- 
bindelsen, hvorfor  Enevoldskongen  ogsaa  havde  maattet  gribe 
til  et  saa  romantisk  Middel  som  en  hemmelig  Bortførelse, 
og  i  en  Aarrække  fastholdt  hun  denne  Holdning.  Først  i 
Aaret  1718  vilde  hun,  fortælles  der,  lade  Datteren  komme  for 
sine  Øjne,  og  endnu  i  det  følgende  Aar  kunde  hun  ved  en 
Lejlighed,  da  Forholdet  kom  paa  Tale,  efter  et  Øjenvidnes 
Beskrivelse  blive  ganske  „rasende".  Ogsaa  Broderen,  Chr. 
Ditlev  Reventlow,  viste  tydeligt  sin  Misbilligelse.  Derimod 
støttedes  Forbindelsen  af  Anna  Sofies  Svoger  og  Søster,  Ulrik 
Adolf  og  Kristine  Sofie  Holstein,  i  hvis  Hjem  hun  fandt  et 
Tilflugtssted,  da  Kongen  kort  efter  Bortførelsen  maatte  begive 
sig  til  Hæren  i  Nordtyskland.  Herfra  takker  han  med  varme  Ord 
Grev  Holstein  og  hans  Gemalinde  for  „al  den  beviste  Tjenst- 
færdighed", samtidig  med  at  han  paalægger  Greven  at  overbringe 
et  vedlagt  Brev  til  „den,  som  jeg  elsker  højere  end  mig  selv, 
hvis  bestandige  grassieuse  Amittie  jeg  vil  bede  ham  at  søge 
paa  bedste  Maade  at  conservere  mig."  Ogsaa  i  de  følgende 
Aar  opholdt  Anna  Sofie  sig  oftere  i  Søsterens  Hjem,  og  Breve 
fra  Kongen  til  Grev  Holsteins,  skrevne  ved  saadanne  Lejlig- 
heder, viser  hans  vedvarende  Forelskelse.  Engang,  da  Anna 
Sofie  var  syg,  beder  han  indstændigt  Grevinden  om  at  drage 
Omsorg  for  „den,  som  jeg  elsker  højere  end  mig  selv;"  han 
er  fortvivlet  over  at  maatte  være  skilt  fra  hende  under  disse 
Forhold  og  slutter  med  Ønsket :  „Gud  bevare  mig  dette  uskatter- 
lige  Gode." 

Medens  Frederik  IV  fra  første  Færd  synes  at  have  ønsket, 
at  hans  nye  bigamiske  Forbindelse  ikke  maatte  „eclatere" 
altfor  meget,  som  han  selv  udtrykker  sig,  opgav  han  dog 
snart  al  Hemmeligholdelse.  Han  skænkede  Anna  Sofie  Vallø, 
hvor  hun  ofte  opholdt  sig  om  Sommeren.  Her  ligger  de  tre 
Børn  begravede,  som  hun  inden  Dronning  Louises  Død  fødte 
Kongen,  alle  døde  som  spæde.  I  København  anvistes  der 
hende  en  standsmæssig  Bolig  i  den  saakaldtc  Kongens  Gaard 
bag  Borsen,  og  Fyrstinden  af  Slesvig,  som  hun  officielt  hed, 
blev   snart  Midtpunktet   i   en   lystig  Selskabelighed,  der  stem- 

mede  med  hendes  og  Kongens  Tilbøjelighed.  Forskellige 
Minder  om  det  gode  Humør,  som  prægede  deres  indbyrdes 
Forhold,  er  bevarede.  Blandt  de  Kostbarheder,  Anna  Sofie 
efterlod  sig,  fandtes  saaledes  et  Guldbæger,  aabenbart  en  Ge- 
vinst, vundet  i  Spil  fra  Kongen.  Det  bærer  Aarstallet  1717  og 
følgende  Indskrift,  hvortil  hun  maa  antages  at  have  haft  Ideen: 

Ma  Main  m'a  sgu  gagner  eet  Or  par  son  Adresse, 
Que  ne  doit  esperer  Mon  Coeur  par  sa  tendresse! 

Den  Trofasthed  og  vedvarende  Forelskelse,  som  kaster 
et  forsonende  Skær  over  Forholdet  mellem  Frederik  IV  og 
Fyrstinden  af  Slesvig,  kan  dog  naturligvis  ikke  berøve  For- 
bindelsen dens  anstødelige  Karakter,  og  ved  Dronning  Louises 
Død  naar  det  forargelige  paa  en  vis  Maade  sit  Højdepunkt. 
Den  15de  Marts  1721  „ging  mit  todte  ab  die  gottsegliche  Konigin 
Louise,''  skriver  Anna  Sofie  i  sin  Dagbog  ved  denne  Datum. 
Den  2den  April  førtes  Dronningens  Lig  til  Roskilde,  ved  hvilken 
Lejlighed  storartede  Illuminationer  i  Københavns  Gader  viste 
Borgernes  Deltagelse.  Den  3die  foregik  Bisættelsen,  den  4de 
Universitetets  Sørgefest,  og  samme  Dags  Eftermiddag  lod  Frede- 
rik IV  sig  vie  ved  højre  Haand  til  Anna  Sofie.  Det  var  Thomas 
Clausen,  der  atter  denne  Gang  gjorde  Tjeneste,  men  at  samme 
Mand  allerede  for  ni  Aar  siden  havde  viet  Anna  Sofie  til 
Kongen  ved  venstre  Haand,  har  for  øvrigt  næppe  været  al- 
mindelig bekendt  i  Samtiden,  i  hvis  Øjne  Fyrstinden  af  Slesvig 
hidtil  kun  havde  indtaget  en  Mætresses  Stilling,  og  Gentagelsen 
har  saaledes  ikke  kunnet  forarge.  Ved  denne  „Omvielse" 
opnaaede  Anna  Sofie  da  at  give  sin  Stilling  et  lovmæssigt 
Præg,  samtidig  med  at  den  aabenbart  virkede  til  Beroligelse 
af  hendes  og  Kongens  Samvittighed. 

Derimod  maatte  det  uhyggelige  Hastværk,  hvormed  man 
gik  frem,  falde  enhver  i  Øjnene,  og  næsten  tragikomisk  blev 
under  disse  Forhold  deres  Stilling,  som  skulde  give  de  under- 
danige Undersaatters  stærkt  blandede  Følelser  Udtryk  ved 
denne  Lejlighed.  Udgiveren  af  en  af  Tidens  Maanedsaviser, 
« Postrytteren",  fandt  da  ogsaa  Situationen  saa  vanskelig,  at 
han  forespurgte  hos  Førsteministeren,  hvorledes  Sagen  ønske- 
des  omtalt.    Svaret   kendes  ikke,    men  i  Bladets  Fremstilling 

mærkes  unægtelig  en  hæderlig  Anstrengelse  for  med  skyldig 
Loyalitet  at  følge  de  bratte  Overgange  fra  Sorg  til  Glæde, 
som  hver  Dags  Begivenheder  nødvendiggjorde.  Efter  en  „Ud- 
førlig Beskrivelse"  af  Dronningens  „sørgelig-herlige  Ligbe- 
gængelse",  hvori  hun  berømmes  som  „en  saa  dyrebar,  Dannes 
og  Ejegood  Dronning,  hvorfore  og  Hans  Kongelig  Majest.  og 
Høj-Kongel.  Herskab  har  taget  sig  dette  Døds-fald  saa  meget 
des  mere  til  Hierte-Sorg,"  og  hvor  der  fortælles,  at  efter 
Prædikenen  paa  Begravelsesdagen  den  2den  April  „forføjede 
sig  Kongen  og  det  Høj-Kongelig  Herskab  hver  til  sit  Kammer 
udi  stoor  Bedrøvelse,"  fortsættes  saaledes: 

„Den  4de  ditto  haver  Hans  Kongelig  Majest.  for  sine  visse 
Aarsagers  Skyld  allernaadigst  fundet  det  for  got  jo  for  jo 
heller  sig  udi  et  nyt  Egteskab  at  indlade  med  Hendes  Højhed 
Hertuginden  af  Sleszvig." 

„Samme  Dag  Hans  Højærværdighed  Doctor  Hanns  Bar- 
tholin her  udi  Universitetet  i  det  Kongel.  Herskabs  høje  Over- 
værelse holdte  en  ziirlig  og  sørgelig  Latinske  Tale  over  den 
Højsalige  Dronnings  dødelige  Afgang." 

„Den  10de  ditto  bleev  højstbenævnte  Egteskab  her  af 
Prædikestolene  for  Menighederne  forkyndet  med  hosføjede 
Allerunderdanigste  Hiertelige  Lykønskning,  at  den  almægtige 
gode  Gud  i  Himmelen  vilde  dertil  give  sin  Velsignelse,  Lykke 
og  Benedidelse." 

Ikke  mindre  betegnende  er  et  Vers  som  dette,  skrevet 
tolv  Dage  efter  Formælingen  og  tretten  Dage  efter  Bisættelsen: 

Der  blev  Forsckreckelse,  der  Dronning-Liuset  dulmed 
Og  den  Sølf-hvide  Soel  ved  Dødens  budskab  mulmed 
Mens  midt  i  Mørcke  Nat  opgick  Demante-Skin 
Da  Hændis  Høyhed  kom  med  yndig  Engle-Trin. 
Det  Konge-Hierte  som  var  halv-død  og  dyb-qvæsted 
Har  Himlens  Monarch  med  Naade-Straaler  giested: 
Gud-Inden  udi  Noor  har  Noordens  Jorde-Gud 
Aftørret  Øyne-Vand  og  bleven  Kongens  Brud. 

Det  var  i  Samtiden,  og  vistnok  med  Rette,  den  alminde- 
lige Mening,  at  den  forhastede  Formæling  skyldtes  Anna  SoHes 
Overtalelser.  Hvilken  Magt  hun  havde  over  Kongen,  frem- 
gaar  med  endnu  større  Tydelighed  af  det  næste  Skridt,  hvor- 

til  hun,  dreven  frem  af  sin  stærke  Ærgærrighed,  formaaede 
ham.  Den  30te  Maj,  da  Ministrene,  efter  endt  Conseil,  tillige- 
med de  fremmede  Gesandter  og  den  kongelige  Familie  var 
forsamlede  paa  Frederiksberg  Slot,  spurgte  Kongen  pludselig 
de  tilstedeværende,  efter  i  et  Kvarters  Tid  at  have  underholdt 

Ejderbægeret  *).     Paa  Rosenborg. 


*)  Paa  Bægerets  Laag  Frederik  IV's  og  Anna  Sofies  Portrætmedailloner. 
Paa  Siden  en  Fremstilling  af  Anna  Sofies  Kroning,  og  neden  under 
følgende  Linier:  „Til  Dronningen  Anna  Sophie  Lood  Fridrich  den 
Fierde  sig  vie  d.  4de  Aprilis  1721.  Hånd  satte  og  paa  hendes  Hovet 
Guld  Kronen  af  Gud  hende  lovet  d.  30te  Maj  1721.  —  Bægerets 
anden  Side  er  smykket  med  en  Fremstilling  af  Kongen,  der  hyldes 
af  Slesvigs  Stænder.  Baade  Fremstillingerne  og  Versene,  der  er  for- 
fattede af  Fr.  Rostgaard,  var  oprindelig  anbragte  paa  Guldbindet  til  en 
Almanak,  vistnok  en  Gave  fra  Dronningen  til  Kongen  paa  hans 
Fødselsdag  den  llteOkt.  1721,  til  Minde  om  begge  dette  Aars  lykkelige 
Begivenheder:   Formælingen   og  det  gottorpske  Slesvigs  Genvindelse. 

sig  med  dem  om  ligegyldige  Ting,  om  de  ikke  vilde  ledsage 
ham  ind  i  Hertuginden  af  Slesvigs  Sovegemak  og  være  med 
til  at  se  paa,  hvad  han  vilde  foretage  sig  der.  Her  foregik 
derpaa  Anna  Sofies  Kroning.  Frederik  IV  satte  selv  Kronen 
paa  sin  Gemalindes  Hoved  med  følgende  Ord:  „Hermed  er- 
klære Vi  Eder  for  Dronning  af  Danmark  og  Norge.  Denne 
Krone  give  Vi  Eders  Majestæt  af  godt  Hjærte  og  ønske  al 
Lykke  og  Velsignelse  dertil."  Dronningen,  som  var  sortklædt 
med  Juveler  flettede  ind  i  Haaret,  nejede  dybt  og  kyssede 
uden  at  svare  Kongens  Haand.  Hun  blev  derpaa  lykønsket 
af  Forsamlingen  —  dog  lagde  man  Mærke  til,  at  Kronprinsen 
og  hans  Søster  Prinsesse  Charlotte  Amalie  undlod  at  kysse 
hende  paa  Haanden  —  og  Akten  var  hermed  til  Ende.  Efter 
et  Øjenvidnes  Beretning  havde  den  haft  en  saa  improviseret 
Karakter,  at  „ikke  en  Sjæl  vidste  noget  derom,  førend  man 
saa  Kronen."  Nogle  Dage  efter  gav  Kronprinsen  paa  Hors- 
holm  en  Fest  til  Ære  for  sin  Stifmoder. 

Anna  Sofie  var  hermed  traadt  ind  i  Rækken  af  danske 
Dronninger,  men  hun  vedbliver  dog  at  indtage  en  særlig  Plads 
blandt  disse,  paa  een  Gang  usikker  og  mægtig  som  hendes 
Stilling  i  mange  Henseender  blev.  Usikkert  maatte  hun  forst 
og  fremmest  blive  stillet  i  Forholdet  til  den  øvrige  kongelige 
Familie.  Den  elskværdige  Prinsesse  Charlotte  Amalie,  der 
ved  Moderens  Død  kun  var  14  Aar  gammel,  synes  vel  at 
have  forvundet  sin  naturlige  Uvilje  mod  Stifmoderen,  men 
Kronprinsen  kunde  i  Anna  Sofie  aldrig  se  nogen  anden  end 
den,  der  havde  berøvet  hans  Moder  al  Glæde  og  Tilfredshed 
i  de  sidste  ni  Aar  af  hendes  Liv,  saa  at  det  sikkert  kun  har 
været  med  den  største  Overvindelse,  at  han  viste  hende  den 
skyldige  Ærbødighed  som  Dronning  og  Stifmoder.  Som  Aarene 
gik,  og  Kongens  Svagelighed  tiltog,  maatte  hans  hemmelige 
Nag  blive  mere  og  mere  truende,  og  det  var  forgæves  at 
Kongen,  der  vedblev  at  nære  kærlige  Følelser  for  sin  Son, 
ved  forskellige  Tilnærmelser  søgte  at  bane  Vejen  for  et  hjerte- 
ligere Forhold.  —  Af  mindre  Betydning  i  Sammenligning 
hermed  var  den  Holdning,  som  Kongens  Søskende,  Prins 
Karl  og  Prinsesse  Sofie  Hedevig,  indtog.  Dog  bedrøvede  det 
ikke  lidet  Frederik  IV,  der  var  en  kærlig  Broder,  at  de  begge 
umiddelbart    efter  Anna  Sofies  Kroning,    uden    at   lægge  Skjul 

paa  deres  Folelser,  forlod  det  kongelige  Hof  og  tog  Bolig  paa 
Vemmetofte.  De  var  begge  af  en  stærkt  ethisk-religiøs  Natur 
—  en  Arv  fra  Moderen  —  og  kunde  aldrig  overvinde  sig 
til  nogen  virkelig  Forsoning,  selv  om  et  officielt  venskabeligt 
Forhold  efterhaanden  genoprettedes,  og  Kongen  og  Dron- 
ningen under  deres  hyppige  Ophold  paa  Vallø  ofte  gæstede 
dem  paa  Vemmetofte. 

Derimod  mærkes  der  intet  til,  at  Anna  Sofies  Fortid  i 
nævneværdig  Grad  har  skadet  hende  i  Folkets  Øjne.  Hun 
var  den  elskede  Frederik  IV's  Dronning,  smuk  og  gavmild, 
„de  ringere  Stænders  Velgørerinde,  Frederiks  sande  Fortrolige." 
Man  vidste,  at  hendes  Forbøn  var  af  mægtig  Virkning,  og  be- 
nyttede sig  ivrigt  deraf  ved  enhver  Lejlighed.  Kongen  undlod 
heller  aldrig,  naar  han  paa  hendes  Foranledning  tilstod  en 
Begunstigelse,  da  at  minde  om,  at  hans  Naade  skyldtes  Dron- 
ningens „høje  og  kraftige  Forbøn".  Ret  afholdt  blev  Anna 
Sofie  dog  paa  den  anden  Side  aldrig,  men  Grunden  hertil  har 
mindre  været  en  almindelig  moralsk  Forargelse  end  en  Mangel 
paa  medfødt  Evne  hos  hende  selv  til  at  vinde  Popularitet,  til 
Trods  for  at  hun  i  flere  Henseender  skulde  synes  at  have 
haft  gode  Betingelser  derfor. 

Selve  Kongens  Omhu  for  at  sikre  Dronningens  Stilling 
har  sikkert  ogsaa  til  Tider  snarere  skadet  end  gavnet  hende 
i  det  almindelige  Omdømme,  især  da  den  ved  visse  Lejlig- 
heder kunde  fremtræde  paa  en  beklagelig  Maade.  I  saa  Hen- 
seende er  en  enkelt  Episode  karakteristisk.  I  Slutningen  af 
Aaret  1724  blev  forskellige  Personer  anklagede  hos  Kongen 
for  at  gøre  sig  skyldige  i  Pengeafpresninger  over  for  Ansøgere 
om  Embeder,  idet  de  lokkede  Folk  i  deres  Garn  ved  at  op- 
træde som  en  Slags  Kommissionærer  for  Dronningen.  Denne 
Angivelse  satte  Frederik  IV's  af  Naturen  mistænksomme  Sind 
i  den  største  Ophidselse,  og  den  saakaldte  gehejme  Kommis- 
sion nedsattes  for  at  bringe  Lys  i  Sagen.  Den  fik  Sæde  paa 
Slottet,  Dronningen  navngav  selv  flere  Personer,  hun  ønskede 
forhørt,  og  saavel  hun  som  Kongen  lod  sig  daglig  give  Rapport 
om  dens  Undersøgelser.  Den  hemmelighedsfulde  Maade,  hvor- 
paa  disse  blev  drevne,  og  den  utilbørlig  stærke  Ed,  som  Kom- 
missionen havde  Ret  til  at  afkræve  alle,  hvem  den  stævnede 
for   sig,    spredte  Rædsel  og  Utryghedsfølelse  over  Byen.     Al- 

vorlige  Følger  fik  dens  Virksomhed  dog  kun  for  ganske  enkelte, 
blandt  hvilke  den  mest  bekendte  er  den  lærde  Frederik  Rostgaard 
(gift  med  en  Halvsøster  til  Anna  Sofie),  som  overbevistes  om 
at  have  taget  imod  Bestikkelser,  men  vel  at  mærke  ikke  i  Dron- 
ningens Navn.  Beskyldningen  for  et  saadant  Misbrug  viste  sig 
i  det  hele  at  være  greben  ud  af  Luften  —  den  eneste,  der  over- 
bevistes herom,  var  en  Værtshusmadam  i  Tre  Hjorter  i  Vester- 
gade  — ,    og   hermed   var   den    egentlige  Grund   til    Kongens 


Ulrik  Adolf  Holstein. 
Efter  Maleri  paa  Frederiksborg. 


Vrede  bortfalden.  Men  skønt  det  saaledes  kun  var  ganske 
faa,  der  ramtes  af  Ulykke,  og  det  en  ingenlunde  helt  ufor- 
skyldt Ulykke,  vedblev  den  gehejme  Kommission,  som  en  Tid 
havde  bragt  saa  megen  Angst  og  Forstyrrelse  ind  i  gode  fred- 
sommelige Borgeres  Privatliv,  dog  i  Undersaatternes  Øjne  at 
staa  som  en  mørk  Plet  paa  Frederik  IV's  Regering,  og  til 
denne  Plet  var  Anna  Sofies  Navn  uopløseligt  knyttet. 

Anna  Sofies    Magt    over    Kongen    og    hans    iver   for  paa 
enhver  Maade  at  omgærde  hendes  Stilling  viste  sig  ogsaa  paa 

andre  Omraader,  hvor  Følgerne  blev  af  større  Betydning. 
Hendes  Kroning  efterfulgtes  af  et  fuldstændigt  Personskifte 
blandt  Kongens  nærmeste  Raadgivere,  og  af  de  nye  Mænd, 
der  herved  kom  til  Magten,  var  de  allerfleste  ved  Slægtskab 
knyttede  til  Dronningen.  Hendes  Svoger,  den  ovenfor  om- 
talte Grev  Ulrik  Adolf  Holstein,  blev  Storkansler,  ligesom 
flere  andre  Medlemmer  af  den  Holsteinske  Familie  opnaaede 
hoje  Embeder.     Selv   om   ogsaa  andre  Momenter,   af  politisk 

Grevinde  Kristine  Sofie  Holstein. 
Efter  Maleri  paa  Frederiksborg. 

Art,  har  gjort  sig  gældende,  har  Hensynet  til  Anna  Sofie  dog 
sikkert  spillet  den  overvejende  Rolle  ved  denne  gennemgribende 
Forandring,  der  betegner  et  Tilbageskridt  baade  med  Hensyn 
til  Nationalitet  og  Dygtighed.  Alle  de  nye  Ministre  tilhørte 
nemlig  indvandrede  tyske  Adelsfamilier,  og,  skønt  gennem- 
gaaende  hæderlige  og  forstandige,  stod  de,  hvad  Evner  angaar, 
tilbage  for  de  Mænd  af  den  gamle  danske  Adel,  som  de  for- 
trængte. Den  ledende  blandt  dem  var  Ulrik  Adolf  Holstein, 
en  velmenende  Mand  og  forsigtig  Diplomat,   men   uden  frem- 

ragende  Dygtighed  eller  Overlegenhed.  Hans  Anseelse  skyldtes 
for  en  stor  Del  hans  Hustrus  glimrende  Egenskaber.  Grev- 
inde Kristine  Sofie  Holstein,  Anna  Sofies  Søster,  udmærkede 
sig  ikke  blot  ved  sjælden  Skønhed,  men  ogsaa  ved  fornem 
Anstand,  Elskværdighed,  Vid  og  Aand.  Hendes  Hus  var 
Samlingsstedet  for  alt,  hvad  der  havde  Betydning  i  Køben- 
havn, til  Kongeparret  stod  hun  og  hendes  Mand  i  et  nært 
Forhold,  og  hendes  Ord  formaaede  meget  hos  Dronningen. 

Den  „Reventlowske  Bande",  som  det  herskende  Parti 
kaldtes  af  Modstanderne,  bevarede  sin  Stilling  lige  til  Frederik 
IV's  Død.  Dog  var  Partiets  Magt  ikke  saa  stor,  som  man  ved 
første  Øjekast  kunde  tro,  dels  paa  Grund  af  Mangel  paa  ind- 
byrdes Sammenhold  —  der  var  næppe  to  af  dets  Mænd,  der 
kunde  enes  — ,  dels  paa  Grund  af  Kongens  voksende  Tilbøje- 
lighed til  at  søge  sin  egentlige  Støtte  andre  Steder,  hos  Mænd, 
der  ikke  havde  Sæde  i  Konseillet,  men  skyldte  Kongens  — 
og  Dronningens  —  Gunst  den  overordentlige  Indflydelse,  de 
efterhaanden  vandt.  Ogsaa  om  disse  uofficielle  Raadgivere 
gælder  det  nemlig,  at  de  betragtedes  som  og  virkelig  ogsaa 
var  Anna  Sofies  Tilhængere,  der  ved  given  Lejlighed  søgte  og 
fik  Støtte  hos  hende.  En  af  dem  var  Biskoppen  i  Kristiania, 
Deichman,  en  Mand  med  betydelig  Administrationsdygtighed, 
men  intrigant,  magtlysten  og  meget  lidt  kræsen  i  Valget  af 
Midler.  Hans  Indflydelse  daterede  sig  fra  den  gehejme  Kom- 
missions Dage,  idet  det  var  ham,  der  havde  givet  Stødet  til 
hele  denne  Undersøgelse,  udelukkende  med  det  Formaal  at 
faa  styrtet  en  personlig  Uven,  Rostgaard.  Nøje  forbunden 
med  Deichman  baade  i  Kommissionens  Tjeneste  og  senere 
var  Møinichen,  der  som  Oversekretær  i  Danske  Kancelli  i 
Frederik  IV's  sidste  Aar  udøvede  en  meget  stor  Indflydelse. 
Heller  ikke  han  er  trods  en  vis  Forretningsdygtighed  og 
Tjenesteiver  nogen  tiltalende  Personlighed.  Hans  hensynsløse 
Ærgerrighed  frastøder,  og  hans  Redelighed  er  til  Tider  tvivl- 
som. I  og  for  sig  er  disse  to  Mænd  ikke  af  stor  Betydning 
i  Danmark-Norges  Historie,  men  deres  Personligheder  har 
nogen  Interesse  i  denne  Sammenhæng  paa  Grund  af  deres 
nøje  Forhold  til  Anna  Sofie,  et  Forhold,  der  ikke  absolut 
taler  til  Dronningens  Ære.  Baade  hun  og  hendes  „Klike" 
gjaldt  for  ved  visse  Lejligheder  at  have  en  uheldig  Indflydelse 

paa  Kongen,  og  overhovedet  maatte  hun  dele  den  Upopularitet, 
som  omgav  hendes  Tilhængere. 

Naar  Anna  Sofies  politiske  Indflydelse  altsaa  maa  siges 
at  have  været  betydelig,  skal  det  dog  paa  den  anden  Side 
fremhæves,  at  hun  ikke  synes  at  have  anvendt  den  til  at 
gribe  ind  i  Regeringsanliggender  i  det  enkelte.  Hendes  Inter- 
esse har  sikkert  kun  strakt  sig  til  Personerne,  og  politisk 
Sans  har  hun  næppe  været  i  Besiddelse  af.  Overhovedet 
bor  hendes  Indflydelse  væsenlig  ses  som  et  Udslag  af  Kongens 
store  Iver  for,  i  Bevidstheden  om  det  usikre  i  hendes  Stilling, 
at  værne  om  hende,  saa  at  han  lod  Hensynet  til  hende 
blive  væsenlig  bestemmende  ved  et  saa  vigtigt  Anliggende 
som  Valget  af  Ministre  og  Raadgivere.  Kongens  store  Kær- 
lighed er  det  da,  som  ligger  bagved,  thi  Forholdet  mellem 
ham  og  Anna  Sofie  bevarede  helt  igennem  sin  inderlige  Ka- 
rakter. Mangfoldige  Udtalelser  fra  Samtiden  vidner  herom. 
Saaledes  fortæller  den  franske  Gesandt  i  sin  Skildring  af 
Hoff^et  fra  Aaret  1728,  at  Kongen  stadig  lægger  sine  Følelser 
for  Dronningen  for  Dagen  med  samme  Lidenskab.  Han  kan 
ganske  vist  undertiden  give  hende  Anledning  til  Skinsyge, 
men  de  Misforstaaelser,  som  opstaar  heraf,  —  og  som  vel  ogsaa 
kan  forklares  ved  begge  Ægtefællers  heftige  Temperament  — , 
ender  altid  paa  den  lykkeligste  Maade,  og  overhovedet  er  han 
mere  forelsket  i  hende  end  nogen  Sinde.  Den  varmeste  Øm- 
hed —  og  den  græsseligste  Retskrivning  —  udmærker  ogsaa 
Kongeparrets  Brevveksling.  Fra  Frederiksborg  skriver  Anna 
Sofie  (uden  Datum)  til  Frederik  IV,  som  er  paa  Fredensborg. 
Ved  Afskeden  har  han  lovet  at  være  forsigtig  med  sit  Helbred, 
der  er  saa  „dyrebart,  ikke  blot  for  et  helt  Land,  men  især 
for  en  Kvinde,  som  elsker  Eder  saa  ømt,"  og  hun  glæder  sig 
nu  over,  „at  min  elskede  Pyramis  har  holdt  det  Ord,  han 
har  givet  sin  trofaste  Thisbe."  Kongens  Breve  til  Anna  Sofie 
er  gennemtrængte  af  ganske  den  samme  Stemning.  Han  for- 
sikrer sin  „Engels  hierte",  at  han  tager  sin  Surtout  over,  saa 
snart  han  blot  træder  uden  for  Huset,  og  i  det  hele  „tager 
sig  saa  vel  iagt,"  at  „min  Kiere  hierte  kan  være  sikker  og 
rolig  for  mig."  Hun  maa  nu  ogsaa  gøre  det  samme  og  ikke 
vaage  for  længe  om  Natten.  I  varme  Ord  udtrykker  han  sin 
Glæde  over  snart  igen   at  skulle  samles  med  Dronningen  og 

deres  lille  Søn  Karl,  „Madame  kiere  hierte"  og  „Karl  Monsieur 
kiere  hierte",  eller,  som  det  en  anden  Gang  hedder,  at  skulle 
gense  hende,  „som  jeg  elsker  overalt  og  min  Levetid  forblive 
hendes  livegne  Slave."  —  Anna  Sofies  Dagbog,  der  er  bevaret 
for  Aarene  1721 — 23,  giver  ligeledes  Indtryk  af  en  oprigtig 
Hengivenhed  for  „meinem  lieben  Konig"  og  i  Særdeleshed 
en  stærk  Optagethed  af  hans  Helbred.  Da  han  i  Vinteren 
1723  i  længere  Tid  led  af  stærk  Hoste  og  Ildebefindende, 
nedskrev   hun   saaledes   daglig  en   i  alle  Enkeltheder  gaaende 

Slutningen  af  et  Brev  fra  Dronning  Anna  Sofie  til  Frederik  IV.*) 

Rigsarkivet. 


Beskrivelse   af  hans  Tilstand    —    hvad  han  nyder,  hvorledes 
han  sover  osv. 

Den  Varme  i  Følelsen,  som  træder  frem  i  Anna  Sofies 
Forhold  til  Kongen,  viser  sig  ogsaa  paa  en  smuk  Maade  i 
andre  Forhold.  Hun  havde  megen  Hengivenhed  for  sin  Moder 
og  tog  sig  hendes  Død  inderlig  nær.  „Min  Sjæl  dø  samme 
Død  som  denne  bortvandrede,  og  mit  Liv  blive  som  hendes 
Liv,"  skriver  hun  i  sin  Dagbog  efter  at  have  beskrevet  Mo- 
derens sidste  Øjeblikke,  i  hvilke  hun  selv  var  hos  hende  og 
modtog  den  Velsignelse,  som  den  døende  med  afbrudte,  men 
tydelige    Ord    gav    hende.      Stærk    var    ogsaa    hendes    reli- 


*)  I   dansk  Oversættelse:   Jeg   er   min  elskv.trdigc   hierte    med  Sjæl   og 
Legeme  Eders  trofaste  kære  Hustru  og  hengivne  Tjenerinde 

Anne  Sophie. 

giose  Foleise  allerede  nu  i  Lykkens  Dage.  Paa  hver  Side  i 
Dagbogen  findes  der  Udtalelser,  der  viser,  i  hvilken  Grad 
den  optog  hende.  Undertiden  kan  hun  give  den  et  kønt 
og  gudhengivent  Udtryk,  som  man  ikke  venter  af  hendes 
heftige  Sind.  „Det  gaa,  som  Gud  vil,"  skriver  hun  en  Marts- 
dag  i  Aaret  1723,  da  hun  var  nedtrykt  paa  Grund  af  Kongens 
Sygdom  og  desuden  selv  ikke  var  rask,  „vil  du  give  mig  Sol- 
skin, tager  jeg  imod  det  med  Glæde,  men  skal  det  være  Kors 

Frederik  IV  og  Dronning  Anna  Sofie  paa  Kongebroen  i  Fredensborg 

Slotshave  1727. 


Og  Ulykke,   saa  lad   mig  lide   taalmodigt.     Som  du  fører  mig, 
saaledes  lad  mig  beredvilligt  følge." 

I  den  daglige  Omgang  synes  Anna  Sofie  at  have  besiddet 
en  varmblodig  Naturs  Livlighed  og  Fyrighed.  Hun  kunde 
indtage  „durch  muntrer  Tugend  Preisz,  durch  seltner  Schon- 
heit  Bluthe,"  som  Andreas  Hojer  udtrykker  sig  i  en  enkelt 
Linie  af  et  Digt  til  hendes  Pris.  Munterhed  og  Selskabelighed 
herskede  da  ogsaa  ved  Hoffet  i  de  første  Aar,  efter  at  hun 
var  bleven  Dronning.  Sin  Ungdoms  Skønhed  bevarede  hun. 
I  Aaret  1728,  da  hun  var  35  Aar  gammel,  skildres  hun  af 
den  franske  Gesandt  som  en  høj  Brunette  med  smukke  Træk 

og  sorte,  ildfulde  Øjne.  Kun  skæmmes  hun  af  en  for  stærk 
Teint  og  stygge  Tænder,  ligesom  hun  har  for  megen  Tilbøje- 
lighed til  at  blive  fyidig. 

En  vis  Ædelmodighed,  som  man  oftere  finder  den  hos 
ureflekterede  Naturer,  hørte  ligeledes  til  Anna  Sofies  lyse 
Sider.  Hun  misbrugte  ikke  sin  store  Magt  over  Kongen  til 
at  berige  sig  paa  Statens  Bekostning,  men  var  selv  meget 
gavmild.  Efter  hendes  Dagbog  at  dømme  har  hun  ikke  blot 
vist  sin  Rundhaandethed  ved  offentlige  Lejligheder,  hvor  hun 
kunde  vinde  Popularitet  derved,  men  ogsaa  bragt  Hjælp  i 
enkelte  Tilfælde,  som  næppe  er  komne  til  Almenhedens  Kund- 
skab. I  Aaret  1729  oprettede  hun  den  endnu  bestaaende,  saa- 
kaldte  „Dronning  Anna  Sofies  Stiftelse",  som  aarlig  yder  Hjælp 
til  firsindstyve  fattige  paa  Vallø  Stifts  Godser.  —  I  det  vanske- 
lige Forhold  til  Kronprinsen  og  Kronprinsessen  synes  hun 
ikke  at  have  savnet  god  Vilje.  Ved  en  Notits  i  Anledning  af 
deres  Bryllup  skriver  hun  i  sin  Dagbog:  „Gud  give  sin  Vel- 
signelse dertil  og  lade  aldrig  sin  Kundskab  vige  fra  ham." 
Skønt  Forholdet  aldrig  blev  virkelig  godt,  har  hun  aabenbart 
af  og  til  vist  Kronprinsen  Tjenester,  medens  hun  altid  synes 
at  have  modstaaet  Fristelsen  til  at  lade  ham  og  hans  Gemal- 
inde føle  sin  Magt. 

Anna  Sofies  varme  og  livlige  Temperament  havde  dog  ogsaa 
sine  mørke  Sider,  selv  bortset  fra  hendes  Svaghed  i  sædelig 
Henseende.  Hun  var  heftig  og  kunde  give  sine  Følelser  Luft 
paa  en  generende  Maade,  endog  en  af  hendes  faste  Tilhængere 
taler  med  en  lidet  ærbødig  Vending  om  „Madams  sædvanlige 
Galskab,"  medens  han  lovpriser  Kongen  som  „den  fromme 
Bedstefader."  „Stolt,  lunefuld  og  bydende"  skal  hun  end- 
videre have  været  i  Følge  en  noget  yngre  Tradition  i  den 
Holsteinske  Familie,  der  var  saa  nær  knyttet  til  hende,  og 
om  Tilbøjelighed  til  Luner  vidner  det  unægtelig,  at  hun  ikke 
kunde  lide  Fr.  Rostgaard  paa  Grund  af  hans  store  Næse.  — 
Hendes  hensynsløse  Ærgerrighed  har  vi  endelig  set  Eksempler 
nok  paa,  og  hendes  Valg  af  Tilhængere  vidner  heller  ikke 
fordelagtigt  om  hendes  Karakter. 

Nogen  dybere  aandelig  Interesse  eller  Udvikling  synes 
hun,  som  væsenlig  var  et  Følelsesmenneske,  ikke  at  have 
været  i  Besiddelse  af.  At  selv  de  sprænglærdeste  Værker 
Danske  Dronninger.  14 

Dronning  Anna  Sofie  i  Jagtdragt  med  pudret  Herreparyk. 
Efter  Maleri  paa  Braiie-Trolleborg.     D.  M.  P. 

søgte  hendes  Navns  Beskyttelse,  kan  man  selvfølgelig  ingen 
Vægt  tillægge.  Een  Forfatter  tilegner  hende  saaledes  sin  Om- 
skrivning af  Davids  Salmer  til  hebraiiske  Vers,  en  anden  et 
„Compendium  Philosophicum",  der  gaar  ud  paa  at  vise  Grund- 
elementerne i  Tilværelsen,  men  skønt  den  sidste  i  Fortalen 
lovpriser  Dronningens  „særdeles  høje  Forstand,"  hvorved  hun 
er  „capabel  til  at  se  ind  i  og  fornuftig  at  dømme  om  de 
højeste  og  vigtigste  Ting,"  tør  man  dog  næppe  deraf  slutte, 
at  hun  har  næret  nogen  Interesse  for  den  Art  Emner.  Et 
Forslag  til  en  Reform  af  Universitetet  er  ganske  vist  øjen- 
synlig gaaet  gennem  hendes  Hænder  og  bleven  forsynet  med 
hendes  Anbefaling,  men  om  man  heri  bør  se  stort  andet  end 
den  sædvanlige  Iver  for  at  sikre  sig  hendes  Forbøn,  er  vist 
et  Spørgsmaal.  Af  Reformen  blev  der  i  Frederik  IV's  Rege- 
ringstid intet.  I  Følge  sin  Fødsel  havde  hun  den  ufor- 
skyldte Fortjeneste  at  kunne  kaldes  „en  Dronning  fra  vort 
eget  Land,  en  Herskerinde  af  vor  egen  Nation,"  som  det 
hedder  i  en  samtidig  Lovtale,  og  man  kan  da  ogsaa  finde 
Eksempler  paa,  at  en  Henvendelse  af  eens  Indhold  er  affattet 
paa  Tysk  til  Kongen  og  paa  Dansk  til  Dronningen.  Nogen 
positiv  national  Interesse  mærkes  der  dog  intet  til  hos  hende, 
det  eneste  Træk  i  saa  Henseende  skulde  da  være,  at  hun  i 
Følge  Dagbogen  ses  at  have  anskaffet  sig  „die  dånische  Cronika 
von  arendt  huitfeldt,"  og  det  skønt  Frederik  IV  plejede  at 
kalde  den  store  adelige  Historieskriver  „Arild  Løgner".  Anna 
Sofies  Dagbogsoptegnelser  er  skrevne  paa  Tysk  og  hendes 
Breve  paa  Tysk  eller  Fransk,  med  en  Retskrivning,  der  staar 
et  Par  Grader  under,  hvad  der  var  almindeligt  hos  Datidens 
Adelsdamer. 

Den  nye  „danske  Skueplads"  viste  Kongen  og  Dronningen 
Bevaagenhed,  muligvis  paavirkede  af  Grevinde  Holstein,  der 
ligesom  sin  Svoger  Fr.  Rostgaard  interesserede  sig  for  dette 
Førsteforsøg  paa  at  opføre  dansk  Komedie.  Forestillingerne  har 
vel  ogsaa  moret  Kongeparret,  i  det  mindste  tilsagdes  Skuespil- 
lerne flere  Gange,  navnlig  paa  Dronningens  Fødselsdag,  den 
16de  April,  til  at  spille  paa  Slottet  —  thi  paa  Theatret  i  Grønne- 
gade kunde  de  høje  Herskaber  ikke  komme.  Ved  disse  Lejlig- 
heder var  det  dog,  saavidt  man  kan  se,  Moliére  og  ikke  Holberg, 
der    opførtes,    og    det   er   vel  tvivlsomt,  om  man  overhovedet 

tor  tillægge  Anna  Sofie  (eller  Frederik  IV)  nogen  Forstaaelse 
af  denne  nye  Institutions  nationale  og  aandelige  Værdi.  En 
vis  Velvilje  over  for  „Acteurerne  ved  den  danske  Bande" 
kan  man  dog  muligvis  slutte  sig  til  af  det  frimodige  Sprog  i 
en  Prolog,  der  var  forfattet  af  en  af  disse  til  Dronningens 
Fødselsdag  i  Aaret  1723.  Dens  Personer  er  betegnende  nok 
Henric,  ^ Borgemesters  Tjener  i  Comoedien  om  den  politiske 
Kandestøber",  og  Scapin,  „en  bekendt  Skielms  Mester  hos 
Moliére."  Begge  vil  de  i  Dagens  Anledning  „med  Vers  til 
Hove  gaa,"  men  medens  Scapin  er  stortalende  og  selvtillids- 
fuld som  den  „drevne  Skalk",  han  er,  der  „gaar  med  stor 
Perucq"  og  „taler  Tysk  og  Fransk,"  ryster  Henric,  den 
„lumpne  Kandestøberdreng"  for  „den  Garder- Vagt,  de  Bysser, 
Bajonetter  og  tyske  Ord:  Zuriick!"  og  indrømmer  sukkende: 
Ja,  det  er  min  Fortræd,  jeg  kand  kun  tale  Dansk"  —  Ud- 
tryk, som  man  næppe  havde  vovet  at  bruge  over  for  en 
tyskfødt  Dronning.  Prologen,  der  tydeligt  viser,  i  hvilken 
Grad  man  var  sig  den  nationale  Modsætning  og  Opgave  be- 
vidst inden  for  selve  Skuespillernes  Kreds,  slutter  med 

Underdanigst  Bøn,  at  og  vor  Danske  Bande 

Hos  Hendes  Majestæt  i  Naade  tegnes  maa, 

Saa  at  vor  Moders  Sprog  kand  derved  Fremvekst  faa. 

Anna  Sofie  fødte  som  Dronning  Frederik  IV  tre  Børn, 
der  alle  døde  som  smaa.  Dette  Tab  gik  begge  Forældrene 
nær  til  Hjerte,  og  overhovedet  afløstes  den  tidligere  Munter- 
hed ved  Hoffet  i  Frederik  IV's  sidste  Aar  af  Sørgmodighed 
og  Ængstelse.  Kongens  Helbred  svækkedes  stadig,  til  stigende 
Bekymring  for  Dronningen,  hvis  Eksistens  var  saa  fast  knyttet 
til  hans  ved  Hengivenhedens  og  ved  Interessens  stærke  Baand. 
Den  herskende  Misfornøjelse  med  Kongens  Raadgivere,  Folk 
som  Møinichen  og  Deichman,  voksede,  medens  der  om  Kron- 
prinsen og  Hoffet  paa  Vemmetofte  samlede  sig  en  Kreds  af 
Mænd,  der  var  erklærede  Modstandere  af  Anna  Sofie  og 
hendes  Tilhængere.  Ved  Branden  i  1728,  der  af  den  almin- 
delige Mening  opfattedes  som  en  Straffedom  fra  Gud,  for- 
mørkedes Stemningen  yderligere ;  for  øvrigt  søgte  Dronningen, 
saavel  som  Frederik  IV  selv,  at  opmuntre  og  lindre,  hvor  hun 

kunde,  og  for  at  sætte  Mod  i  Folk  tilbragte  hun  den  første 
Ulykkesnat  paa  Vestervold  sammen  med  Kongen  og  Kron- 
prinsen. Et  tungt  Slag  var  endelig  det  sidste  Barns  Død 
i  December  1729.  Kongens  Breve  til  Anna  Sofie  viser 
Forældrenes  rørende  Omhu  for  den  svagelige  Dreng  og  deres 
Bekymring  for  hans  Helbred.  Dybt  nedbøjede  af  Sorgen 
over  at  miste  ham  tog  de  midt  om  Vinteren  ud  til  Frederiks- 
borg for  der  at  leve  et  Liv  i  Ensomhed  og  Bod.  Frederik  IV 
har  efterladt  nogle  egenhændige  Optegnelser  fra  denne  Tid, 
nedskrevne  til  eget  Brug,  et  „Projekt  over,  hvad  der  er  at 
observere  ved  en  Sollitude  eller  Retrete  fra  Verden  for  at 
hengive  sig  til  Gud  alene  den  Tid,  man  endnu  har  at  leve." 
Han  erklærer  det  her  for  sin  Hensigt  at  vie  den  maaske  korte 
Tid  af  sit  Liv,  han  har  tilbage,  til  Anger  over  sin  Ungdoms 
„Synd  og  Forfængelighed"  og  Liv  med  Gud.  For  den  Til- 
værelse i  den  fuldstændigste  Afsondring  og  Stilhed,  som  han 
vil  føre  paa  Frederiksborg  alene  sammen  med  sin  „kære  Kone 
Dronningen",  giver  han  ret  omstændelige  Regler,  der  viser, 
hvor  praktisk  han  tog  Sagen,  og  hvor  oprigtigt  han  mente  det. 
At  han  paa  dette  Punkt  har  handlet  i  fuld  Enighed  med  Anna 
Sofie,  kan  der  ingen  Tvivl  være  om.  Ikke  mindre  end  Kongen 
har  hun  i  sin  ængstelige,  nedtrykte  Stemning  følt  sig  betynget 
af  Brøde. 

Frederik  IV  kunde  dog  naturligvis  af  Hensyn  til  sine 
Kongepligter  i  Længden  ikke  gennemføre  denne  Plan.  Efter 
et  Par  Maaneders  Forløb  forlagdes  Residensen  atter  til  Hoved- 
staden, og  i  den  følgende  Sommer  begyndte  han  en  af  sine 
sædvanlige  Rejser  rundt  i  Riget,  ledsaget  af  Dronningen.  Paa 
denne  brød  imidlertid  hans  længe  lurende  Sygdom  frem,  saa  at 
han  i  Odense  maatte  standse  Rejsen  og  gaa  til  Sengs.  Selv 
var  han  trods  store  Smerter  taalmodig  og  gudhengiven,  hvor- 
imod Anna  Sofie  ikke  formaaede  at  beherske  sin  Sorg  og 
Ængstelse.  Uafladelig  lod  hun  den  syge  Konge  skifte  Kur, 
indtil  endelig  alt  Haab  maatte  opgives.  De  to  sidste  Nætter, 
han  levede,  laa  hun  uden  for  hans  Dør  paa  en  Dyne.  Selv 
paa  sit  yderste  søgte  Frederik  IV  at  værne  om  Anna  Sofie. 
Hendes  uforsonligste  Modstander  var  Karl  Adolf  Plessen,  der 
var  meget  nøje  knyttet  til  Hoffet  paa  Vemmetofte,  og  den 
sidste  Dag,  Kongen  levede,  den   Ilte  Oktober,  lod  han  denne 

Mand  kalde  til  sin  Seng  og  hængte  sin  egen  Elefantorden  om 
hans  Hals,  idet  han  bad  ham  tage  sig  af  Dronningen  og  hans 
andre  efterladte.     Den  følgende  Nat  døde  han. 

Efter  Frederik  IV's  Død  laa  Anna  Sofies  Skæbne  i  Kristian 
VI's  Haand,  og  for  ham,  Dronning  Louises  Søn,  hvis  tunge 
Sind  de  mange  Aars  pinlige  Forhold  inden  for  Kongefamilien 
havde  gjort  bittert,  stod  det  næsten  som  en  Ærespligt  mod 
hans  Moders  Minde  at  straffe  den  Stifmoder,  over  for  hvem 
han  som  Kronprins  havde  maattet  skjule  sine  Følelser  under 
en  forstilt,  ydmygende  Ærbødighed.  Et  Vaaben  havde  Anna 
Sofie  vel  i  sin  Hjælpeløshed,  idet  hun  nemlig  sad  inde 
med  et  af  Frederik  IV  affattet  Testamente,  i  hvilket  der  sik- 
redes hende  samme  Stilling  og  Apanage,  som  Enkedronning 
Charlotte  Amalie  havde  haft,  og  dette  Testamente  var,  vel  at 
mærke,  forsynet  med  en  Paaskrift,  hvorved  Kristian  VI  som 
Kronprins  havde  forpligtet  sig  til  dets  fulde  Overholdelse. 
Imidlertid  var  hun  klog  nok  til  ikke  at  paaberaabe  sig  den 
Ret,  som  herved  hjemledes  hende.  Tværtimod  underkastede 
hun  sig  i  en  ydmyg  Skrivelse  ganske  Kongens  Vilje,  baade 
med  Hensyn  til  Person  og  Ejendom,  og  bad  ham  tilgive  sit 
fordums  Levned.  Kongens  Svar  herpaa  i  et  Reskript  af  Ilte 
November  begyndte  med  at  udtale  en  Fordømmelsesdom,  som 
vanskelig  kan  tænkes  haardere.  Hun  havde  givet  Forargelse 
ved  „mangeaarigt  offentligt  Ægteskabsbrud,"  havde  pint  og 
forhaanet  hans  Moder  og  havde  efter  hendes  Død  tvunget 
Frederik  IV  til  den  forhastede  Formæling  og  Kroning.  Som 
Dronning  havde  hun  dernæst  ikke  undset  sig  for  „at  an- 
masse sig  den  kongelige  Magt  under  Vor  Højsalige  Hr.  Faders 
mangeaarige  og  svage  Tilstand  og  at  berige  sig  af  fortrykte 
Undersaatters  Sved."  Uden  at  tænke  derover  karakteriserer 
Kongen  her  i  Virkeligheden  sin  Fader  som  en  svag  Stakkel, 
skønt  Frederik  IV  havde  været  alt  andet,  og  Beskyldninger, 
der  savner  ethvert  Grundlag,  er  blandede  med  retfærdige 
Anklager  paa  en  Maade,  der  ikke  kan  andet  end  svække 
Helhedsindtrykket.  Imidlertid  er  de  Vilkaar,  som  i  Slut- 
ningen af  Aktstykket  tilbydes  Anna  Sofie,  langt  lemfældigere, 
end  man  efter  denne  Indledning  skulde  vente.  Clausholm 
skal   overdrages    hende  til  Bolig  paa  Livstid  og  et  ret  rigeligt 

Underhold  sikres  hende,  mod  at  hun  giver  Afkald  paa  alt, 
hvad  hun  ejer  —  nemlig  Grevskabet  Vallø,  Frydenlund  (i 
Søllerød  Sogn)  og  en  Del  Besiddelser  i  Holsten  foruden  Penge 
og  Juveler  —  til  Fordel  for  Kongen.  Endvidere  tillades  det 
hende  at  kalde  sig  Dronning,  dog  ikke  til  Danmark  og  Norge 
og  ikke  Enkedronning.  —  Dette  Reskript,  hvis  Bestemmelser 
Anna  Sofie  naturligvis  maatte  bøje  sig  for,  blev  bestemmende 
for  hendes  Stilling  i  Resten  af  hendes  Levetid.  Dog  ansøgte 
hun  om  nogle  Lempelser  navnlig  i  pekuniær  Henseende,  som 
Kongen  for  at  vise  sin  „clemence  og  Højmodighed"  ogsaa 
bevilligede,  skønt  han  samtidig  udtrykker  sin  Forundring  over, 
at  hun  ikke  havde  vist  sig  mere  taknemlig  og  tilfreds  med 
det  allerede  tilstaaede. 

Selv  om  Kristian  VI  altsaa  ikke  gik  saa  vidt  over  for 
sin  Stifmoder,  som  man  i  Følge  hans  hele  Stemning  over  for 
hende  kunde  have  formodet,  blev  der  dog  nok  tilbage  af  Sorg 
og  Ydmygelse  for  Anna  Sofie.  Umiddelbart  efter  Frederik 
IV's  Død  var  hun  kørt  til  den  nærliggende  Herregaard  Brang- 
strup,  og  her  blev  hun,  indtil  Kongens  Lig  var  ført  bort  fra 
Odense,  da  hun  begav  sig  til  Clausholm.  Frederik  IV's  Lig- 
færd udelukkedes  hun  saaledes  fuldstændig  fra  at  deltage  i, 
og  i  Ligprædikenerne  blev  hun  ganske  forbigaaet  i  Tavshed, 
naar  undtages  enkelte  lidet  smigrende  Hentydninger.  F.  Eks. 
tog  Sjællands  Biskop  af  den  opgivne  Tekst:  Jeg  vil  hellere 
være  hos  Døren  i  min  Guds  Hus  end  længe  leve  i  de  ugude- 
liges Pauluner,"  (Psalmerne  84,  v.  11),  Anledning  til  at  udtale, 
at  „en  og  anden  af  dem,  han  (Frederik  IV)  meget  troede, 
havde  boet  i  de  ugudeliges  Pauluner."  Stemningen  i  Folket 
var  hende  ogsaa  ugunstig,  og  da  Kongens  Sindelag  mod 
hende  var  bekendt  nok,  behøvede  man  ikke  at  være  bange 
for  at  give  den  Luft.  Paa  Porten  til  hendes  Gaard  i  Koben- 
havn  fandtes  saaledes  opslaaet  følgende  Sted  af  Profeten  Esajas: 
„Sid  i  Tavshed  og  gak  ind  i  Mørket,  du  Kaldæers  Datter! 
thi  du  skal  ikke  blive  ved  at  kaldes  en  Dronning  over  Riger." 
Vilde  Rygter  om,  at  hun  som  Dronning  havde  beriget  sig  ved 
Udsugeiser  i  stor  Stil,  fandt  Tiltro  ogsaa  ved  Hoffet,  og  man 
anstillede  vidtløftige,  men  forgæves  Undersøgelser  efter  de 
Kapitaler,  hun  antoges  at  have  sammenskrabet,  og  som  navnlig 
skulde  være  anbragte  i  Holland.    Eftersøgningerne  strakte  sig 

endogsaa  til  en  Kasse  med  Breve  fra  Frederik  IV  til  Anna 
Sofie,  for  hvem  det  var  en  højst  pinlig  Tanke  at  vide  „disse 
kære  Breve"  som  Genstand  for  „Domestikkers"  og  andre 
uvedkommendes  Spot  og  Latter,  „thi  man  kan  let  forestille 
sig,  hvad  en  meget  forelsket  Mand  kan  skrive  ved  en  saadan 
Lejlighed."  Hun  beder  derfor  om  at  faa  dem  udleverede,  da 
man  ikke  vil  kunne  finde  andet  i  dem  end  „en  brændende 
Lidenskab,  som  den  salig  Konge  havde  for  En,  der  elsker 
ham  fra  Bunden  af  sin  Sjæl  med  en  oprigtig  og  uegennyttig 
Hengivenhed."  Dette  blev  ogsaa  tilstaaet,  imod  at  hun  aflagde 
Lofte  om  at  tilintetgøre  Brevene,  forsaavidt  Dronning  Louise 
var  omtalt  i  dem. 

Samtidig  maatte  Anna  Sofie  se  sin  Slægt  og  sine  Til- 
hængere berøvede  den  Magt  og  Indflydelse,  som  de,  for  en 
stor  Del  takket  være  deres  Forhold  til  hende,  havde  siddet 
inde  med  under  Frederik  IV.  Kristian  VI  viste  i  sine  første 
Regeringsaar  Tilbøjelighed  til  i  enhver  Henseende  at  slaa  ind 
paa  nye  Spor,  og  navnlig  skulde  alt  og  alle,  der  havde  været 
knyttet  til  Anna  Sofie,  fjernes.  Dronning  Sofie  Magdalene 
vilde  ikke  bære  den  Krone,  som  havde  siddet  paa  Anna  Sofies 
Hoved,  men  lod  en  ny  forfærdige,  og  naar  Kongeparret  straks 
begyndte  Opførelsen  af  Kristiansborg  Slot,  har  det  maaske 
ogsaa  været  en  medvirkende  Grund,  at  Luften  paa  det  gamle 
Københavns  Slot  ansaas  for  forpestet  ved  Mindet  om  hende. 
Umiddelbart  efter  sin  Tronbestigelse  fjernede  Kristian  VI  Revent- 
lowerne  og  Holsteinerne  fra  deres  høje  Embeder,  medens  Anna 
Sofies  uforsonlige  Fjende,  Karl  Adolf  Plessen,  og  hans  Broder 
blev  Kongens  nærmeste  Raadgivere.  Dog  viste  Kristian  VI  ikke 
nogen  smaalig  Forfølgelseslyst  over  for  den  holsteinske  Familie, 
som  han  tværtimod  i  øvrigt  behandlede  med  Velvilje.  Der- 
imod fik  enhver,  der  havde  haft  at  gøre  med  den  gehejme 
Kommission,  hans  Vrede  at  føle.  Møinichen  afskedigedes  i 
Lnaade,  og  samme  Skæbne  ramte  Deichman,  hvis  Embeds- 
førelse desuden  blev  gjort  til  Genstand  for  en  skrap  Under- 
søgelse, under  hvilken  han  døde  ret  pludselig. 

Imidlertid  havde  Anna  Sofie  taget  fast  Bopæl  paa  Claus- 
holm, som  hun  ikke  maatte  forlade  uden  Kongens  Tilladelse, 
saa  at  hendes  Ophold  her  havde  stærk  Lighed  med  en  For- 
visning i  Unaade.     Den   bratte,   ulykkelige  Vending  i   hendes 

Skæbne,    der   var   fulgt  efter  Frederik  IV's  Død,  havde  efter 

de   enkelte  bevarede  Breve  at  dømme  fuldstændig  overvældet 

hende;  i  et  af  Brevene  blander  hun  saaledesTysk  og  Fransk 

mellem   hinanden  og  undskylder  dette  Virvar  med,  at  hendes 

Hukommelse    er    „altfor   overlæsset   af  Ulykker   til  at  kunne 

finde    den  nødvendige  Sammenhæng  i  eet 

Sprog."      Paa   Clausholm    kunde   hun   nu 

finde   Ro   og  Stilhed,    og  de  tretten   Aar, 

hun  endnu  havde  tilbage,   levede  hun  her 

et  Liv  i  Ensomhed  og  Bod.    Det  var  kun 

naturligt,   at  hendes  medfødte  Religiøsitet, 

som    havde    faaet   yderligere   Næring   ved 

de  sidste   Aars   Begivenheder,    saavel    før   Dronning  Anna  Sofies 

som  efter  Frederik   IV's  Død,  ganske   fik  l^^\  '^^'^^^^^  "'^.'^ 

°  hendes  og  Frederik  I\  s 

Herredømmet    i   hendes  Sjæl,    nu  da  hun  Navnetræk  samt  Om- 
havde   tilstrækkelig    Tid    og    Stilhed    til    at    skriften:  ,Je  pieurs  sa 
tænke    tilbage    paa    sit   svundne  Liv,  hvis       "^ort  et  ma  vie." 
Minder  netop  paa  dette  Sted  ikke  har  kunnet  Rigsarkivet, 

andet  end  tale  stærkt  til  hende.  Hertil  kommer,  at  hele  Tids- 
aanden  i  disse  Aar  kom  den  personlige  Trang  til  religiøs  For- 
dybelse i  Møde,  og  Anna  Sofies  Religiøsitet  har  da  aabenbart 
ogsaa  været  paavirket  af  Pietismen,  hvis  Inderlighed  sikkert 
har  tiltalt  hendes  Natur  med  dens  stærke  Følelser.  Hvor 
heftige  Sindsbevægelser  hun  til  Tider  gennemlevede,  faar  man 
et  Indtryk  af  ved  at  høre  hendes  Præst,  der  selv  var  Pietist, 
i  Ligprædikenen  beskrive  de  Anfægtelsens  Øjeblikke,  i  hvilke 
„hendes  Sjæl  bruste."  De  ydre  Former  for  sit  religiøse  Liv 
gav  hun  et  strengt  systematisk,  i  sin  udvortes  Regelbundethed 
næsten  katholsk  Præg.  Hver  Fredag  tilbragte  hun  hele  Dagen 
dels  med  Andagt  i  sit  Bedekammer,  dels  med  Gudstjeneste  i 
Kapellet.  Ved  Andagten  ledede  Degnen  Sangen,  staaende  i 
et  Værelse  ved  Siden  af  Bedekamret,  for  at  Dronningen  kunde 
være  ganske  alene,  og  i  Gudstjenesten  var  hun  den  eneste 
Deltager,  saa  at  den  ganske  har  Karakteren  af  en  Bods- 
tjeneste,  udelukkende  for  hendes  Synder. 

Et  praktisk  Udtryk  fik  Dronningens  Religiøsitet  i  en  ud- 
strakt Godgørenhed,  som  ogsaa  gjorde  hende  afholdt  i  Om- 
egnens Befolkning.  Det  Underhold,  Kongen  havde  sikret 
hende,    tillod    hende   at  leve  standsmæssigt,  og  hun  havde  en 

ret  talrig  Husstand,  men  hendes  stille  Levevis  medførte  dog 
naturligvis  kun  forholdsvis  faa  Udgifter.  En  stor  Del  af  sin 
sammensparede,  ret  betydelige  Kapital  skænkede  hun  ved  sit 
Testamente  til  et  endnu  bestaaende  Legat  for  Enker  af  alle 
Stænder,  ligesom  hun  planlagde  Oprettelsen  af  et  Fattighospital, 
der  maatte  opføres,  hvorsomhelst  man  ønskede,  ,Jylland  und- 
tagen", —  en  Tilføjelse,  som  er  ret  mærkelig  —  er  det  sin 
Ungdoms  eller  sin  Enkestands  Minder,  hun  ikke  har  kunnet 
forsone  sig  med? 

Den  7de  Januar  1743  døde  Anna  Sofie,  48  Aar  gammel. 
Allerede  nogle  Aar  tidligere  havde  Kristian  VI,  paavirket  af 
Hofpræst  Bluhme,  vist  en  mildere  Stemning  over  for  „den 
ulykkelige  Dronning  Anna  Sofie,"  og  han  drog  nu  Omsorg 
for,  at  hendes  Begravelse  foregik  med  sømmelige  Æresbevis- 
ninger. Sit  sidste  Hvilested  fik  hun,  som  havde  udtalt  Ønske 
om  at  ligge  under  samme  Tag  som  sin  afdøde  Husbond,  i 
Roskilde  Domkirke.  Dog  hensattes  hendes  Kiste  ikke  ved 
Siden  af  Frederik  IV's  og  Dronning  Louises,  men  i  Slægten 
Trolles  Kapel,  som  Kristian  VI  lod  indrette  til  Gravkapel  for 
sin  Stifmoder. 


SOFIE  MAGDALENE. 

Kort  efter  at  Kronprins  Kristian  (VI)  i  Sommeren  1721 
havde  overværet  sin  unge  Stifmoders,  Dronning  Anna  Sofies, 
„synderlige  Kroning",  som  han  selv  senere  betegnede  denne 
Ceremoni,  drog  den  toogtyveaarige  Prins  ud  paa  Frierrejse. 
Faderen  havde  overladt  det  til  ham  selv  at  søge  sig  en  Brud, 
og  han  synes  i  det  mindste  halvvejs  at  have  truffet  sit  Valg, 
allerede  før  han  drog  af  Sted.  Hastigt  og  uden  Ophold  eller 
Afstikkere  gik  Rejsen  lige  til  den  lille  By  Pretsch  i  Sachsen, 
hvor  Prinsesse  Sofie  Magdalene  af  Kulmbach-Bayreuth  da 
opholdt  sig  ved  den  polske  Dronnings,  August  I I's  Gemalindes, 
Hof,  og  Kronprinsen  var  ikke  længe  om  at  træffe  den  ende- 
lige Afgørelse.  Den  16de  Juli  kom  han  til  Pretsch,  hvor  han 
for  første  Gang  saa  den  da  21  Aar  gamle  Prinsesse,  den  17de 
var  der  Bal  paa  Slottet,  den    19de  skrev   han   et  Brev  til  sin 

Fader  og  bad  om  hans  Samtykke  til  Forlovelsen,  idet  han 
erklærede  at  ville  „leve  og  dø"  med  Sofie  Magdalene.  Frederik 
IV  gav  med  Glæde  sit  Samtykke  —  og  lod  samtidig,  gennem 


Dronning  Sofie  Magdalene.     Efter  Maleri  paa  Rosenborg. 

Ulrik  Adolf  Holstein,  der  var  med  i  b'olget,  Sonnen  tildele 
det  erfarne  Raad,  „at  han  i  de  forste  otte  Dage  ikke  griber 
sig   for   stærkt  an.     Mais  qu'il  fasse  feu  qui  dure."     Den  7de 

August  stod  Brylluppet  i  Pretz.  Stor  Pragt  kunde  der  ikke 
udfoldes  paa  det  lille  Landslot,  men  det  synes  at  være  gaaet 
lystigere  til  ved  Kristian  VI's  og  Sofie  Magdalenes  Bryllup, 
end  man  paa  Forhaand  tænker  sig  —  det  fejredes  jo  ogsaa 
ved  det  livlige,  polske  Hof.  Efter  Taflet  blev  der  hurtigt 
rvddet  ud,  da  man  skulde  danse  i  samme  Stue,  og  efter  Dansen 

Dronning  Sofie  Magdalene  som  Barn. 
Efter  Maleri  paa  Frederiksborg  Slot. 


førtes  Brud  og  Brudgom  efter  gammel  Skik  i  Procession  med 
Lys  og  Musik  op  til  Brudekammeret,  hvor  de  senere  modtog 
Dronningens  og  hele  det  øvrige  Selskabs  Lykønskninger  paa 
Sengen.  Den  næste  Dag  var  der  igen  Bal,  og  først  efter  en 
Uges  Festligheder  forlod  Parret  Pretsch,  hvor  Prinsen,  efter 
hvad  Holstein  berettede  Kongen,  havde  været  „vel  og  for- 
nøjet"   og    befundet  sig  godt.     Efter  en  hastig  Hjemrejse  blev 

han  og  Sofie  Magdalene  en  halv  Mil  Syd  for  Slesvig  mod- 
tagne af  Frederik  IV  med  Dronning  Anna  Sofie  og  Prinsesse 
Charlotte  Amalie,  og  kort  før  Jul  samme  Aar  foregik  Kron- 
prinsessens Indtog  i  København.  Ublandet  synes  Glæden 
over  Partiet  for  øvrigt  ikke  at  have  været  i  Befolkningen,  og 
Studenterne  viste  endogsaa  deres  Misfornøjelse  ved  ligefremme 
Optøjer  paa  Regensen. 

Helt  uforstaaelig  er  denne  Utilfredshed  ikke,  thi  Bruden 
stammede  i  Virkeligheden  fra  en  af  Tysklands  allerfattigste  og 
ubetydeligste  Fyrsteslægter.  Hendes  Fader,  Markgrev  Kristian 
Henrik  af  Kulmbach,  som  tilhørte  en  yngre  Linie  af  det 
regerende  Hus,  havde  paa  Grund  af  Fattigdom  og  Forgældet- 
hed  solgt  sin  eventuelle  Arveret  til  Fyrstendømmet  Bayreuth 
til  Kongen  af  Preussen,  og  ved  sin  Død  i  1708  efterlod  han 
sin  Enke  med  seks  Børn  i  trange  Kaar.  Partiet  var  da  politisk 
og  finansielt  saa  ufordelagtigt  som  tænkeligt.  Naar  Kronprins 
Kristian  ikke  des  mindre  havde  kastet  sine  Øjne  paa  den 
bayreuthske  Prinsesse,  er  det  rimeligvis,  fordi  han  har  vidst, 
at  hun  tilhørte  de  „vakte"  Kredse  i  Tyskland.  Baade  hendes 
Moder,  Markgrevinde  Sofie  Kristiane,  en  født  Grevinde  af 
Wolfstein,  og  hendes  Mormoder,  der  tilhørte  Huset  Castel- 
Remlingen,  stammede  fra  de  „fromme  Grevehoffer",  som  var 
de  egentlige  Midtpunkter  for  den  tyske  Pietisme,  og  med 
disse  Slægter  har  den  alvorligt  religiøse  Kronprins  sikkert 
tidligt  gennem  sin  Moder,  Dronning  Louise,  staaet  i  For- 
bindelse. For  denne  ved  religiøst  Fællesskab  og  Slægtskab 
sammenknyttede  Kreds  blev  Formælingen  da  ogsaa  noget  af 
en  Begivenhed,  og  Danmark  blev  det  forjættede  Land,  mod 
hvilket  „den  gode  Sags"  Venner  rettede  forventningsfulde 
Blikke,  thi  ved  Kristian  VI's  og  Sofie  Magdalenes  Tronbe- 
stigelse aabnede  der  sig  Udsigt  til,  at  Pietismen  skulde  blive 
den  sejrende  i  et  Rige  som  Danmark-Norge,  medens  den 
hidtil  havde  maattet  nøjes  med  en  taalt  Stilling  i  alle  større 
Stater  og  kun  havde  faaet  Lov  til  at  gennemtrænge  de  mindste 
af  de  mange  tyske  Miniaturefyrstendommer. 

Forbindelser  af  en  saadan  Art,  ved  hvilke  man  fremfor 
alt  spurgte  om  Aandsfællesskab,  var  højst  almindelige  blandt 
de  fornemme  pietistiske  Slægter,  og  Kristian  VI's  og  Sofie 
Magdalenes  Ægteskab   blev   et  smukt  Eksempel  blandt  mange 

paa,  hvor  inderligt  og  trofast  et  Samliv  der  kunde  bygges  paa 
et  saadant  Grundlag.  Idet  Sofie  Magdalene  i  sit  Testamente, 
skrevet  to  Maaneder  efter  Kristian  VI's  Død,  omtaler  de  Vel- 
oerninger,  Gud  har  vist  hende,  dvæler  hun  især  ved,  „at  han 
ved  sin  egen  Forelse,  og  uden  at  Mennesker  har  bidraget 
noget  dertil,  har  givet  mig  en  saadan  uforlignelig  Konge  og 
Gemal,  med  hvem  jeg  har  levet  i  femogtyve  Aar  i  uforstyrret 
Kærlighed  og  Glæde;  ja,  som  har  været  eet  Hjerte  og  een 
Sjæl  med  mig  og  har  elsket  mig  hjerteligt  til  sin  salige  Død." 


Ordenen :    de  l'union  parføite. 

Paa  sin  Bryllupsdag  i  Aaret  1732  indstiftede  hun  en  Orden 
med  det  betegnende  Navn  „de  l'union  parfaite"  eller  „in  me- 
moriam felicissimae  unionis"  (til  Minde  om  den  lykkeligste 
Forening).  Hvilken  Hengivenhed  og  Hensynsfuldhed  Kristian 
VI  paa  sin  Side  har  vist  sin  Hustru,  fremgaar  af  mangfoldige 
Smaatræk  i  hans  Breve  og  navnlig  i  hans  Dagbøger,  derogsaa 
giver  et  Indtryk  af,  i  hvilken  Grad  han  og  hun  delte  det 
daglige  Liv  med  hinanden. 

I  høj  Grad  stille  og  ensformigt  var  Livet  ved  Hoffet  under 
Kristian  VI's    Regering.      I    Frederik    IV's  Tid    havde   Kron- 

prinsen  og  Kronprinsessen  endnu  deltaget  i  Hoffets  forskellige 
Forlystelser,  saa  at  Kongen  f.  Eks.  tilstod  sin  Svigerdatter 
ikke  mindre  end  500  Rdlr.  aarlig  i  Spillepenge,  men  Sofie 
Magdalenes  Moder,  Markgrevinde  Sofie  Kristiane,  der  havde 
taget  Ophold  her  i  Danmark,  forsikrer  dog  i  Breve  til  sin 
Ven,  Grev  Zinzendorf  (Stifteren  af  den  hernhutiske  Menighed), 
at  de  har  meget  liden  Lyst  til  alle  „saakaldte  Divertissements", 
og  „naar  de  (hvilket  meget  sjælden  sker)  er  nødte  til  at  være 
til  Stede,  sker  det  sikkert  mod  deres  Vilje  og  med  største 
Fortrydelse.  Imidlertid,"  fortsætter  Markgrevinden,  „var  det 
ønskeligt,  om  denne  Dagon  (o:  Afgud)  fuldstændigt  kunde 
fjernes  og  ødelægges;  men  det  kan  alene  den  almægtige  Gud 
gøre."  Den  her  fremsatte,  for  Pietismen  særlige  Anskuelse, 
i  Følge  hvilken  Dans,  Skuespil  og  lignende  Fornøjelser  anses 
for  overflødige  og  skadelige  som  Ting,  der  ikke  er  til  umid- 
delbar religiøs  eller  moralsk  Opbyggelse,  traadte  i  Tidens  Løb 
mere  og  mere  frem  ogsaa  hos  Markgrevindens  Datter  og 
Svigersøn,  og  Hoflivet  blev  da  præget  af  den  største  Ens- 
formighed. Ikke  blot  Forlystelser  som  Bal,  Komedie  og  Opera, 
men  ogsaa  blot  Aftenselskaber,  „Assembléer",  ved  hvilke 
Kongen  og  Dronningen  kunde  faa  Lejlighed  til  at  se  en  større 
Kreds  hos  sig,  var  bandlyste.  Kongen  i  det  mindste  kunde 
ganske  vist  have  en  Fornemmelse  af,  at  dette  ikke  var  helt 
rigtigt,  og  han  forelagde  engang  i  et  Brev  Sagen  for  sin  for- 
trolige Raadgiver,  Grev  Stolberg.  „Jeg  maa  spørge  Dem," 
skrev  han,  „hvad  De  mener,  om  jeg  kan  og  tør  holde  Assemblé 
ved  Hoffet.  Det  er  vist,  at  vi  lever  som  Eremitter.  Folk 
beklager  sig  over,  at  de  ikke  faar  Kongen  og  Dronningen  at 
se,  og  jeg  ved  intet  andet  Middel  til  at  se  Folk  tiere  end  ved 
Assembléer;  jeg  ser  ej  heller,  at  deri  ligger  noget  ondt."  Hvad 
Stolberg  svarede,  vides  ikke,  men  nogen  Forandring  kom  det 
ikke  til.  De  kongelige  Personers  Fødselsdage  fejredes  ved  et 
Galataffcl,  til  hvilket  kun  den  snævreste  Hofkreds,  Dronningens 
Slægtninge  og  andre  tyske  fyrstelige  Personer,  var  indbudt. 
Ellers  var  Skiveskydning  og  Jagt,  som  ogsaa  Dronningen  gav 
sig  af  med,  de  eneste  Adspredelser  —  foruden  Ringridning. 
Rygtet  om,  at  Kongen  havde  deltaget  i  denne  sidste  For- 
lystelse, forargede  imidlertid  en  eller  anden  Tante  —  hendes 
Navn    vides    ikke        ,    og    hnn  maatte  da,  i  et  endnu  bevaret 

Brev,  soge  at  berolige  hendes  krænkede  Samvittighed.  Han 
havde  blot  ønsket  at  faa  lidt  Motion  paa  denne  Maade,  for- 
sikrer han,  Ringridningen  lignede  slet  ikke  de  hedenske  Lege, 
og  det  vilde  gøre  ham  inderlig  ondt,  hvis  han  havde  forarget 
hende  eller  andre  af  Guds  Børn!  —  Resultatet  blev  da  en 
for  en  Konge  og  Dronning  mærkværdig  stille  og  afsondret 
Levevis.  Medens  en  Franskmand,  der  i  Aaret  1728  kom  hos 
Kronprinsens,  havde  erklæret,  at  de  kongelige  Højheder  levede 
som  i  et  Kloster,  ser  man  nøjagtig  de  samme  Udtryk  brugte 
om  Livet  ved  Hoffet  en  halv  Snes  Aar  senere  af  to  saa  for- 
skellige Personer  som  den  pietistiske  Hofpræst,  Erik  Pon- 
toppidan, og  Frederik  II  af  Preussens  Søster,  den  spirituelle 
og  alt  andet  end  devote  Frederikke  Sofie  Vilhelmine,  der  var 
gift  med  Sofie  Magdalenes  Brodersøn,  Markgrev  Frederik  af 
Bayreuth.  Det  danske  Hof  er  i  Virkeligheden  et  Kloster, 
fortæller  hun,  skønt  det  har  bevaret  en  vis  „air  de  grandeur", 
og  man  foretager  sig  der  ikke  andet  end  „bede  til  Gud  og 
kede  sig."  En  saa  overvældende  Magt  havde  Eksemplet  fra 
Hoffet  i  de  Tider,  at  Stilheden  fra  Slottet  bredte  sig  til  alle 
Hovedstadens  Kredse,  skønt  intet  Lovbud  forbød  Forlystelser, 
forsaavidt  de  afholdtes  uden  for  Søn-  og  Helligdage. 

Man  kunde  tænke  sig,  at  der  med  denne  stilfærdige  Leve- 
vis havde  været  forbundet  en  vis  Jævnhed  og  Tarvelighed  — 
i  det  mindste  nogle  af  Pietismens  Bannerførere  havde  jo  været 
tilbøjelige  til  at  fordømme  ikke  blot  Fornøjelser,  men  ogsaa 
Luksus  i  Klædedragt  o.  1.  Dette  blev  imidlertid  ikke  Til- 
fældet ved  Kristian  VI's  og  Sofie  Magdalenes  Hof,  idet  baade 
Kongen  og  Dronningen  tværtimod  viste  en  overordentlig  Lyst 
til  Pragtudfoldelse  og  til  at  ødsle  med  Penge.  Eksempelvis 
anskaffedes  der  et  Guldservice  til  95,000  Rdlr.,  og  der  gjordes, 
særlig  i  Kongens  sidste  Aar,  saa  mange  og  kostbare  Indkøb 
af  Smykker,  at  noget  lignende  baade  før  og  siden  har  været 
ukendt.  Flest  Penge  gik  der  dog  til  de  store  Byggearbejder, 
og  medens  Kongen  opførte  Kristiansborg  Slot,  lod  Dronningen 
Hirschholm  Slot  rejse  sig.  Allerede  som  Kronprins  og  Kron- 
prinsesse havde  hun  og  hendes  Ægtefælle  begyndt  Opførelsen 
af  en  ny  Bygning  i  Stedet  for  Sofie  Amalies  gamle  Jagtslot, 
som  Frederik  IV  havde  skænket  Kronprinsen  efter  hans  Moders 
Død,   og   efter   at    Kristian  VI    ved    sin  Tronbestigelse  havde 

overdraget  Hørsholm  Slot  og  Amt  til  Dronningen  alene,  fort- 
sattes Byggearbejdet,  ledet  af  den  dygtige  Bygmester  Thurah, 
i  et  langt  større  Omfang,  indtil  det  prægtige  Bygningskompleks 


Hirschholm  Slot.     Efter  Thurah 


stod    færdigt   og   kunde   indvies  ved  et  „ret  kongeligt  Festin" 
paa  Kongens  Fødselsdag,  den   Ude  Maj   1739.     Foruden  selve 


Den  ene  af  Langvæggene  i  Riddersalen  paa  Hirschholm.     Efter  Thurah. 

Hovedbygningen    fandtes   i  den  store,  zirlige   Have  et  mindre 
Lystslot,    det    saakaldte    „Norske  Hus",    opfort    efter    Konge- 
parrets Hjemkomst  fra  en  Rejse  i  Norge.     Det  var  bygget  af 
Danske  Dronninger.  15 

Tommerstokke  efter  norsk  Mønster,  og  Spisesalen,  i  hvilken 
det  kongelige  Taffel  sædvanlig  holdtes  under  Ophold  paa  Hirsch- 
holm,  var  smykket  med  Malerier,  som  forestillede  den  norske 
Rejse  „over  forskrækkelig  høje  Klipper  og  Bjærge,  overfarlige 
Broer  og  tildels  over  Vand,"  som  det  hedder  i  Thurahs  Be- 
skrivelse. Desuden  opførte  Dronningen  i  Nærheden  af  Hirsch- 
holm  det  lille  Sophienberg  Slot  ved  Bygmesteren  Eigtved,  og 
hun  lod  Thurah  bygge  den  saakaldte  „hvide  Fløj"  til  paa  Vallø. 
—  Sandsynligvis  har  Sofie  Magdalene  ligesom  Kristian  VI 
personlig  været  optaget  af  sine  Bygningers  Opførelse  og  Ud- 


Hirschholm  Slot,  set  fra  Haven.     Efter  Thurah. 


smykning.  I  det  mindste  ser  vi,  at  de  forskellige  Tegninger 
blev  forelagte  hende,  og  at  hun  udtalte  sin  Mening  derom. 
Medens  hun  og  Kongen  aldeles  ingen  Sans  havde  for  Poesi 
eller  Skuespil,  har  de  vistnok  ikke  været  uden  Kærlighed  til 
den  bildende  Kunst,  og  i  Sofie  Magdalenes  Slotte  og  Haver 
anvendtes  i  rigt  Maal  Maler-  og  Billedhuggerarbejder,  saaledes 
som  Tidens  Stil,  Rokokoen,  jo  ogsaa  krævede. 

Naar  Kristian  VI  og  Sofie  Magdalene  ofrede  saa  megen 
Interesse  og  saa  store  Summer  paa  disse  Byggeforetagender, 
maa  det  for  en  væsenlig  Del  tilskrives  deres  personlige  Til- 
bøjeligheder,   deres   stærke  Byggelyst   og  Tendenser  til  ødsel 

Pragtudfoldelse.  Dog  har  der  ogsaa  været  en  anden,  mere 
almen  Aarsag,  thi  Meningen  med  de  prægtige  Slotte,  Møbler, 
Klæder  og  Smykker,  hvorfor  der  kan  synes  at  have  været 
liden  Brug  i  denne  stilfærdige  Tilværelse,  var  den  at  danne 
en  passende  Indfatning  for  den  kongelige  Værdighed.  Alle- 
rede i  den  Kreds  af  smaa  tyske  Fyrste-  og  Grevehoffer, 
fra  hvilken  Sofie  Magdalene  og  hendes  Moder  var  udgaaet, 
havde  der  til  den  pietistiske  Religiøsitet  været  knyttet  en  ikke 
ringe  Standsfølelse,  som  gav  sig  Udslag  i  en  nøje  Overholdelse 
af  Etiketten  —  betegnende  er  det,  at  Grev  Zinzendorf,  første 
Gang  han  efter  at  være  bleven  præsteviet  besteg  en  Prædike- 
stol, lod  en  Hejduk  bære  Bibelen  efter  sig!  —  og  ikke  mindst 
kraftig  har  den  „markgrevelige"  Følelse  været  i  den  „Bayreuth- 
Kulmbach-Waferlingske"  Slægt.  Trods  sin  Forarmelse  holdt 
Sofie  Magdalenes  Fader  paa  sin  Værdighed  med  en  Don 
Ranudos  Sejghed,  en  Egenskab,  som  gik  i  Arv  til  Sønnen, 
Markgrev  Georg  Frederik  Karl,  om  hvem  hans  Svigerdatter, 
den  ovenfor  omtalte  Frederikke  Sofie  Vilhelmine,  fortæller, 
at  han  holdt  af  at  spille  Kejseren  og  at  anlægge  „en  latterlig 
Etikette,  som  ikke  passede  for  ham,"  skønt  hans  Hof,  hvis 
man  tør  tro  hendes  Beretning,  var  præget  af  yderlig  Fattigdom. 
Ogsaa  hos  den  yngre  Søn,  Frederik  Ernst,  hvem  Kristian  VI 
havde  gjort  til  Statholder  i  Hertugdømmerne,  kommer  et  lig- 
nende Træk  frem,  naar  han  forbitret  beklager  sig  til  sin  konge- 
lige Svoger  over,  at  Præsten  i  Tønder  i  Kirkebønnen  har 
kaldt  ham  Markgrevelig  Excellence  (i  Stedet  for  Durchlauchtig- 
hed)!  Kristian  VI  indrømmede  vel,  at  dette  vistnok  ikke  var 
ret,  men  havde  sund  Sans  nok  til  at  foreslaa,  at  det  kunde 
være  sket  af  Dumhed,  hvorfor  han  tilraadede,  „at  Eders  Kær- 
lighed holder  sig  stille  i  denne  Sag." 

Udrustet  med  de  Forudsætninger,  som  Tidsaanden  og 
Slægtsarven  saaledes  gav  hende,  var  det,  at  Sofie  Magdalene 
salvedes  til  Danmark-Norges  Dronning  og  stilledes  ved  Siden 
af  Arveenevoldskongen,  som  i  Følge  den  officielle  Statsret 
havde  sin  Magt  umiddelbart  fra  Gud  selv,  og  hvis  „hellige" 
Person  omtaltes  og  tiltaltes  af  Undersaatternc  i  Udtryk,  der 
svarede  dertil.  Ogsaa  Kristian  VI  selv  var,  som  hans  Fader 
og  Farfader  havde  været  før  ham,  gennemtrængt  af  Følelsen 
af  sin    kongelige  Værdighed,    og  Sofie  Magdalene    delte   fuld- 

15' 

kommen  hans  Opfattelse  i  saa  Henseende.  De  var  begge 
ærlige  og  ydmyge  Kristne,  der  følte  sig  som  syndige  Menne- 
sker for  Gud,  men  denne  Erkendelse  hindrede  dem  ikke  i  at 
tildele  sig  selv  en  ophøjet  Stilling  i  Egenskab  af  Konge  og 
Dronning  og  behøvede  i  og  for  sig  heller  ikke  at  gøre  det. 
Sofie  Magdalene  har  virkelig  givet  Beviser  for,  at  hun  meget 
vel    forstod    at   skelne    mellem  sin  Person  og  sin  Værdighed, 

naar  hun  testamenterede 
den  Skat  af  prægtige  Ju- 
veler, hun  havde  samlet 
som  Dronning,  til  Kronen 
og  derved  lagde  Grunden 
til  den  danske  Samling  af 
Kronjuveler,  eller  naar  hun 
i  sit  Testamente,  skrevet 
kort  efter  at  hun  var  bleven 
Enke,  anbefalede  Slottene 
Hirschholm  og  Sophien- 
berg,  som  „har  kostet 
mange  Penge  og  er  de 
artigste  i  Landet,"  til  sin 
Søn  Frederik  V  med  den  Begrundelse,  at  „smukke  Bygninger 
gør  dog  et  Land  Ære,"  —  Ord,  som  giver  et  Indblik  i,  hvilken 
Tankegang  der  ofte  har  ligget  bag  hendes  storartede  Bygnings- 
foretagender.  Smukkest  og  stærkest  kommer  den  rent  men- 
neskelige Følelse  frem  hos  hende,  naar  hun,  ligeledes  i  Testa- 
mentet, bestemmer,  at  hun  vil  jordes  „uden  megen  magnificence," 
og  at  „alle  overflødige  Lovtaler,  ligeledes  alle  kedelige  Slægts- 
registre, som  man  jo  desforuden  kan  finde  i  alle  Bøger,  og 
som  kun  tager  Tiden,"  skal  undgaas  i  Ligtalen,  og  kun  „Guds 
store  Barmhjertighed,  som  han  har  vist  mig  uværdige  paa 
Sjæl  og  Legeme,"  lovprises.  Lige  saa  tydelige  Beviser  har 
hun  imidlertid  paa  den  anden  Side  givet  paa  den  stærke 
Stands-  og  Rangbevidsthed,  der  besjælede  hende  i  Egenskab 
af  Dronning.  Man  læse  f.  Eks.  Fundatsen  for  Vallø  Frøken- 
stift, som  hun  oprettede  i  1737  for,  som  det  hedder  i  Indled- 
ningen, at  vise  sin  „Christ-Konigl."  Næstekærlighed  —  en 
Følelse,  hvis  mærkelige  Blanding  straks  er  karakteristisk. 
Der   skulde    i  Stiftelsen    være  Pladser    for   en  Abbedisse,    en 


Dronning  Sofie  Magdalenes  Krone. 
Rosenborg. 

Dekanesse  og  tolv  Stiftsdamer,  af  hvilke  Abbedissen  skulde 
være  „von  altfiirstlicher  Abkunfft,  dabey  eines  unstraflichen 
christ-fiirstlichen  Lebens  und  Wandels,"  Dekanessen  af  „alt- 
grafflicher  Geburth,"  og  enhver  af  Frøkenerne  af  „altadelicher 
Geburth"  gennem  seksten  Ahner  —  et  Krav,  hvis  Strenghed 
er  saa  meget  des  mere  paafaldende,  som  Prinsesse  Sofie 
Hedevig  ved  Stiftelsen  af  Vemmetofte  adelige  Frøkenkloster  to 
Aar  før  aldeles  ikke  havde  opstillet  nogen  Fordring  med  Hen- 
syn til  Ahner.  Overhovedet  viser  Fundatsen  Sofie  Magdalenes 
stærke  Interesse  for  Etiketten,   idet   en  uforholdsmæssig  stor 


Medaillon  til  Minde  om  Vallø  Stifts  Oprettelse. 


Del   af  dens  Artikler  drejer  sig  om  bitte  smaa,  rent  udvortes 
Spørgsmaal. 

I  hvilken  Grad  denne  Standsbevidsthed  var  gaaet  Kristian 
VI  og  hans  Dronning  over  i  Blodet,  røber  ogsaa  deres  Breve. 
At  de  begge  som  Kronprins  og  Kronprinsesse  skrev  til  Frederik 
IV  i  den  dybeste  Ærbødigheds  Tone.  er  endda  forstaaeligt, 
men  selve  de  Breve,  som  de  to  Ægtefæller  veksler  indbyrdes, 
er  prægede  af  en  paafaldende  Stivhed  og  Underdanighed. 
„Meine  Liebe  Kønigin  Waren  vergangenen  diengstag  so  gnadig 
und  frugen  mich,"  —  saaledes  begynder  et  Brev  fra  Kongen 
til  Sofie  Magdalene.  Talen  er  om,  hvor  længe  de  skal  op- 
holde sig,  hvor  de  er  (Stedet  er  ikke  angivet),  og  Kongen  gør 
opmærksom  paa,  at  han  har  udtalt  Ønsket  om  ikke  at  bryde 
op,    førend   de    har  kommuniceret,  „welches  die  Konigin  auch 

gnadigst  approbierten."  Spørgsmaalet  er  da  nu,  hvor  længe 
de  skal  blive  efter  Altergangen,  „welches  von  Ihrem  hohen 
befehl  dependiren  wird."  I  samme  Tone  begynder  et  Brev  fra 
Dronningen  til  Kongen:  „Meinen  Allergriadigsten,  Hertz  aller- 
liebsten  Engels  auserwehlten  Konig  Bitte  allerunterthanigst"  osv. 
Naar  de  to  Ægtefæller  brugte  denne  Brevstil  indbyrdes, 
kan  man  begribe,  at  de  umulig  har  kunnet  visejævnhed  eller 
Ligefremhed  i  deres  Færd  over  for  Undersaatterne,  og  karak- 
teristisk for  Kristian  VI's  Regering  er  da  ogsaa  den  stive 
Etikette  og  den  stærke  Afsondring  fra  Undersaatterne,  som 
ledsagede  Hoflivets  Pragt.  Den  stilfærdige  Hofselskabeligheds 
Grænser   var   dragne   saa    snævert,    at  den  kun  i  ringe  Grad 

•Slutningen  af  et  Brev  fra  Dronning  Sofie  Magdalene  til  Frederik  IV.  *) 

Rigsarkivet. 

bragte  Kongeparret  i  Berøring  med  Adelen  og  slet  ikke  med 
Borgerstanden  —  men  des  mere  med  de  forskellige  indvan- 
drede tyske,  fyrstelige  Personer.  For  Folket  viste  Kongen  og 
Dronningen  sig  kun,  naar  de  kørte  ud,  og  det  var  ganske  vist 
ikke   sjældent,    at  Menigmand   havde  Lejlighed    til  at  opfange 


•)  ....  dieselben,  zu  unser  alier  grosten  freude,  balt  wiederum  gliicklich 
und  gesunt  zu  uns  bringen  wolle,  die  ich  mich  pfleislich  dero 
hohen  Gnade  unterthanigst  empfehle  und  lebenslang  mit  allem  unter- 
thånigsten  Respect  und  Soumission  verharre  ^ur  Konigliche  Mayestet 
allerunterthånigste  Dienerin  und  gehorsamste  Schwiegertochter  Sophie 
Magdelene. 

et  Glimt  af  de  høje  Herskaber  bag  Karossens  Ruder,  omgivne 
af  Husarer  og  Gardister,  thi  Kristian  VI  og  Sofie  Magdalene 
tilbragte  en  forbavsende  stor  Del  af  deres  Tid  med  Smaa- 
udflugter  fra  København  til  Nordsjællands  Slotte,  men  mere 
fik  man  rigtignok  ikke  at  se.  Landbefolkningen  saa  lidt  som 
Hovedstadens  Borgere.  Kun  een  af  deres  Rejser  bragte  dem 
i  større  Berøring  med  Folk;  da  de  i  Sommeren  1733,  led- 
sagede af  Sofie  Magdalenes  Moder,  Markgrevinde  Sofie  Kri- 
stiane, foretog  en  Rejse  rundt  i  Norge  lige  fra  Kristiania  til 
Trondhjem,  kunde  den  stiveste  Etikette  umulig  altid  opret- 
holdes paa  Grund  af  „de  forskrækkelig  høje  Klipper  og  Bjærge" 
og  alt  det  „Vand",  man  skulde  over.  1  Nærheden  af  Bergen 
maatte  Dronningen  og  den  gamle  Markgrevinde  lade  sig  bære 
i  Bærebør  af  Bønderne,  da  Vejen  var  ufremkommelig  for 
Vogne,  og  da  der  manglede  Landgangsbrygge  i  Aalesund,  tog 
en  nittenaarig  Tjenestekarl  Dronningen  paa  Armen,  „som  hun 
stod  der  i  fuld  Rejsedragt,  og  bar  hende  til  stor  Forbavselse 
for  alle  tilstedeværende  ned  i  Baaden  som  ingenting."  At 
Sofie  Magdalene  virkelig  med  Glæde  har  set  tilbage  paa  denne 
Rejse  og  dens  Oplevelser,  derom  vidner  det  „Norske  Hus"  i 
Hirschholm  Slotshave,  og  ogsaa  Markgrevinden  greb  senere 
ofte  Lejligheden  til  at  mindes  Norgesrejsen,  som  hun,  efter 
hvad  hun  fortalte  sin  Præst,  navnlig  var  glad  ved,  fordi  hun 
paa  den  „havde  lært  Nordmændene  at  kende." 

Selv  de  forholdsvis  faa,  der  kom  i  nærmere  Berøring  med 
Dronningen,  fik  ofte  Indtryk  af  Kulde  og  Utilgængelighed.  En 
fransk  Diplomat,  der  saa  hende  i  1728,  har  skildret  hende  som 
„høj  og  velskabt,  men  kun  lidet  behagelig  af  Ansigt,  hunerover- 
ordentlig  bleg  og  sminker  sig  aldrig,  hun  taler  kun  lidet  og  synes 
at  have  fattet  Afsky  for  Mennesker."  Endog  de,  der,  som  f.  Eks. 
Zinzendorf  og  Erik  Pontoppidan,  maa  antages  at  have  sym- 
pathiseret  med  hende,  omtaler  hende  trods  al  Anerkendelse  i 
kølige  Udtryk  i  Sammenligning  med  den  Varme,  hvormed 
de  skildrer  Kongens  Faster,  Prinsesse  Sofie  Hedevig,  og  hans 
Søster,  Prinsesse  Charlotte  Amalie.  Imidlertid  vilde  man 
sikkert  gøre  Sofie  Magdalene  Uret,  hvis  man  antog,  at  denne 
Stivhed  i  Optræden  udelukkende  skrev  sig  fra  en  overdreven 
Følelse  af  egen  Værdighed.  Det  er  hævet  over  al  Tvivl,  at 
Aarsagen  til  Kongens  tilbageholdne,  tilsyneladende  kolde  Væsen 

meget  ofte  maa  søges  i  en  Kejtethed  og  Forlegenhed,  som 
hans  fuldstændige  Mangel  paa  ydre  Personlighed  gjorde  det 
endnu  vanskeligere  for  ham  at  overvinde,  og  at  de,  der  som  hans 
Hustru  og  hans  nærmeste  Raadgivere  trængte  inden  for  Skallen, 
lærte  et  Menneske  at  kende,  som  kunde  vise  den  varmeste  Hen- 
givenhed og  den  største  Hensynsfuldhed.  Dronningen  havde 
ganske  vist  bedre  ydre  Betingelser  for  at  vinde  og  imponere; 
som  ung  var  hun  smuk,  og  selv  om  hendes  Skønhed  tidlig 
tabte  sig,  vedblev  hendes  fine  Skikkelse  at  bevare  en  vis 
Anstand.  Dog  har  der  vistnok  ofte  ogsaa  bag  hendes  Util- 
nærmelighed snarere  ligget  Mangel  paa  Evne  end  Mangel  paa 
Vilje  til  at  vise  Venlighed.  Det  hedder  flere  Gange  om  hende, 
især  i  hendes  ældre  Aar,  at  hun  trods  sit  tavse  og  tilbage- 
trukne Væsen  var  venlig  og  elskværdig,  naar  man  lærte 
hende  at  kende,  over  for  Børn  viste  hun  sig,  som  det  tit  er 
Tilfældet  med  forlegne  Mennesker,  ganske  anderledes  utvungen 
og  kærlig  end  over  for  Voksne,  og  den  Ubehjælpsomhed  og 
Ængstelighed,  som  vitterlig  ofte  prægede  hendes  Forhold  til 
hendes  nærmeste  Omgivelser,  tyder  ligeledes  snarere  paa 
Skyhed  end  paa  Hovmod.  Da  hun  engang  var  utilfreds  med 
en  af  sine  Kammerfrøkener,  fik  hun  Kongen  til  at  bede  sin 
fortrolige  Raadgiver,  Grev  Stolberg  paa  Wernigerode,  om  at 
hjælpe  sig  til  at  blive  Frøkenen  kvit,  men  det  var  kun  med 
den  største  Besvær,  at  man  fik  denne  overtalt  til  at  tage  imod 
den  Klosterplads,  som  Greven  skaffede  hende.  En  anden 
Gang  var  det  en  Hofdame  hos  Sofie  Magdalenes  Søster,  Enke- 
fyrstinden af  Ostfriesland,  der  boede  paa  Fredensborg,  som 
hverken  Kongen  eller  Dronningen  tiltroede  sig  at  kunne  komme 
af  med  uden  Stolbergs  Hjælp,  skønt  hun  faldt  dem  til  megen 
Besvær  ved  sin  „utidige  Omvenderaand".  Ikke  engang  en 
uduelig  Kokkepige  havde  Dronningen  Myndighed  nok  til  kort 
og  godt  at  give  Afsked,  og  Kongen  maatte  da  atter  bede  Greven 
rykke  i  Marken  —  denne  Gang  dog  uden  Resultat. 

Hvor  uselvstændig  og  upraktisk  Sofie  Magdalene  i  mange 
Maader  har  været,  viser  ogsaa  hendes  stadige  Henvendelser  til 
Schulin  om  Raad  i  alle  mulige  Spørgsmaal.  Denne  Mand  var 
en  indvandret  Tysker,  som  gennem  sin  Forbindelse  med  den 
bayreuthske  Familie  var  kommen  i  dansk  Tjeneste,  hvor  han 
takket    være   sin  Dygtighed    og  Hæderlighed    steg  til  at  blive 

Oversekretær  i  Tyske  Kancelli.  Som  saadan  var  hans  egent- 
lige Hverv  at  lede  Udenrigspolitikken,  men  paa  Grund  af  sit 
smidige  og  behagelige  Væsen  havde  han  særlige  Evner  til  at 
omgaas  Kongen  og  Dronningen,  og  han  blev  begges  fortrolige 
Raadgiver  ogsaa  i  rent  private  Anliggender.  Særlig  hjalp  han 
Dronningen  med  hendes  Pengesager,  der  bestandig  var  i  For- 
virring, pragtelskende,  ødsel  og  upraktisk  som  hun  var.  Et 
Par  Breve  fra  Aar  1739,  da  Byggearbejdet  paa  Hirschholm 
slugte  store  Summer,  kaster  Lys  over  den  ejendommelige 
Stilling,  Schulin  indtog  som  Mellemmand  mellem  hende  og 
Kongen  i  Pengespørgsmaal.  „Vi  har  gjort  Dronningen  et 
Forskud  paa  40,000  Rdlr.,"  skriver  Kongen  til  ham,  „og  skal 
endnu  i  Aar  forskyde  hende  50,000  Rdlr.,  som  nok  er  Ham 
bekendt.  Det  hed  i  Begyndelsen,  at  Dronningen  vilde  afbetale 
os  aarlig  15,000  Rdlr.,  men  nu  høre  vi  intet  videre  derom. 
Vi  have  af  et  godt  Hjerte  og  gerne  gjort  Dronningen  disse 
Forskud,  men  vi  trænge  nu  selv  til  alle  vore  Penge,  ellers 
vilde  vi  gerne  skænke  Dronningen  dem;  men  den  store  Byg- 
ning gør,  at  vi  ikke  kan  undvære  dem.  Efterdi  Han  har  med 
Dronningens  Penge  at  gøre,  vil  Han  vel  sørge  for,  at  vi  kan 
faa  de  15,000  Rdlr.  rigtig  hvert  Aar,  indtil  den  hele  Gæld  er 
afbetalt."  Kongen  synes  at  have  ladet  Dronningen  se  denne 
Skrivelse,  som  hun  ikke  fandt  meget  „trøstelig",  saaledes  som 
hun  Dagen  efter  skrev  til  Schulin.  Hun  var  overhovedet  ikke 
lidt  forknyt  over  sin  Gæld,  hvis  Størrelse  hun  samme  Dag 
gennem  en  af  sine  mest  betroede  Hofdamer  havde  faaet  Rede 
paa,  og  „da  jeg  ikke  indser,  hvorledes  jeg  hele  min  Levetid 
skal  komme  ud  af  min  Gæld,  vil  Han  obligere  mig  meget, 
dersom  Han  kan  udfinde  et  godt  Raad,  hvorledes  vi  kan 
komme  ud  af  saa  fortrædelige  Omstændigheder."  Misundelses- 
værdig har  Stillingen  som  den,  der  „har  med  Dronningens 
Penge  at  gøre,"  ikke  været. 

Den  Pengeforlegenhed,  som  vi  har  set  baade  Sofie 
Magdalene  og  Kristian  VI  trykkede  af,  var  Frugten  af  de 
samme  Tilbøjeligheder  hos  dem  begge,  ligesom  de  to  Ægte- 
fæller overhovedet  lignede  hinanden  en  Del.  ikke  blot  i  Træk, 
der  kan  kaldes  typiske  for  Tiden,  som  den  pietistiske  Reli- 
giøsitet og  Opfattelsen  af  Kongedømmets  ophøjede  Stilling, 
men    ogsaa    i    individuelle    Ejendommeligheder.      \'i    har    hos 

begge  fundet  samme  Skyhed  og  Mangel  paa  Livsfriskhed,  som 
vanskeliggjorde  deres  Forhold  til  Mennesker,  og  hertil  kom 
Dronningens  bestandige  Sygelighed,  der  maa  have  været  baade 
hende  selv  og  Kongen  til  megen  Plage.  Hans  Dagbøger  fra 
Aarene  1741—44  viser,  at  hun  i  disse  Aar  med  kun  ganske 
korte  Mellemrum,  uden  at  være  alvorlig  syg,  har  været  hjem- 
sogt  af  Smerter  i  Hoved,  Tænder,  Øren,  af  Svimmelhed  og 
„Hjerteangst".  Med  den  kærligste  Deltagelse  optegner  han 
i  disse  Sygelighedsperioder  daglig,  hvorledes  hendes  Befindende 
er,  om  hun  maa  udeblive  fra  Taflet  og  spise  „i  Kamret"  eller 
endogsaa  holde  Sengen.  Det  var  da  med  god  Grund,  naar 
Kongen  engang,  da  Hofpræst  Bluhmes  Kone  var  syg,  udtrykte 
sin  Deltagelse  for  ham  med  følgende  Ord :  „Vi  have  des  mere 
Medlidenhed  med  Ham,  da  vi  vide  det  med  os  selv,  hvad  en 
Mand  lider,  naar  han  har  sin  Kone  kær  og  ser  hende  lide, 
som  vi  desværre  ofte  have  erfaret."  At  denne  Sygelighed 
har  paavirket  Dronningens  Humør,  er  sandsynligt,  saa  meget 
mere  som  den  „Hjerteangst",  hun  hyppigt  led  af,  vel  sagtens 
har  været  et  nervøst  Onde.  En  vis  Pirrelighed  vil  ogsaa 
lettere  forklare  den  ganske  uberettigede  Jalousi,  som  hun  kunde 
gribes  af,  trods  det  kærlige  Forhold  mellem  hende  og  Kongen. 
Det  fortælles  fra  et  Par  Sider,  at  hun  af  denne  Grund  valgte 
de  styggeste  Hofdamer,  hun  kunde  finde,  „lange,  magre,  gustne, 
stor  Næsede  og  plir  Øyede."  Denne  Beretning  faar  dog  staa 
ved  sit  Værd,  men  vist  er  det,  at  hun  virkelig  har  været 
skinsyg  paa  sin  Søster,  Enkefyrstinde  Sophie  Caroline  af  Ost- 
friesland,  som  boede  paa  Fredensborg  og  jævnlig  kom  sammen 
med  Kongeparret.  Kristian  VI,  der  viste  hele  sin  Dronnings 
Familie  kærlig  Interesse,  satte  Pris  paa  Svigerinden,  i  hans 
Breve  hedder  hun  bestandig  „den  gode  Fyrstinde",  og  hun 
synes  virkelig  at  have  været  en  Dame  med  et  behageligt  Væsen 
og  nogen  litterær  Dannelse.  Der  kan  dog  ikke  være  Tvivl 
om,  at  Sofie  Magdalenes  Skinsyge  savnede  ethvert  Grundlag, 
men  hun  har  øjensynlig  ladet  den  komme  til  Udbrud,  hvilket 
fremgaar  af  et  bevaret,  udateret  Brev  til  hende  fra  Kongen. 
Overskriften  til  denne  Skrivelse  lyder  saaledes:  „Allerunter- 
thanigstes  Pro  Memoria  an  meine  Allerliebste  Engels  Konigin, 
worauf  mir  eine  gnådige  Antwort  ausbitte,"  hvorpaa  Kongen 
fortsætter  (her   oversat    fra  Tysk):    „Min  kære  Dronning  har 

forskellige  Gange  sagt  mig,  De  vilde  ønske,  at  Deres  Søster, 
Fyrstinden,  var  ude  af  Landet  og  igen  sad  i  Ostfriesland.  Jeg 
er  villig  og  beredt  til  at  skaffe  hende  bort,  naar  De  befaler 
det."     I  det  følgende  udbeder  han  sig  dernæst,  at  Dronningen 

Fyrstinde  Sophie  Caroline  af  Ostfriesland. 
Efter  Maleri  paa  Rosenborg.     D.  M  P. 


bestemt  vil  sige  ham  sin  Vilje,  „thi  jeg  har,  lige  fra  jeg  blev 
formælet  med  Dem,  indtil  denne  Time  ikke  haft  noget  andet 
Maal  end  at  være  Dem  til  Behag  i  alle  Stykker,  saa  vidt  det 
ikke  stred  mod  Gud."  Til  Slut  beder  han  hende  dog  be- 
tænke,   at    det   maaske  vil  være  ubehageligt  for  Fyrstinden  at 

vende  tilbage  til  Ostfriesland,  hvor  man  har  taget  hende  Op- 
holdet i  Danmark  ilde  op,  men  erklærer,  at  han  gerne  vil 
sætte  Hensynet  til  hende  til  Side,  „naar  jeg  blot  kan  faa  min 
allerkæreste  Engeldronnings  Naade,  Kærlighed,  Tillid  og  hele 
Hjerte  igen."  Dronningens  Svar  paa  denne  Henvendelse  kendes 
ikke,  men  hun  er  dog  aabenbart  kommen  paa  bedre  Tanker, 
thi  Fyrstinden  blev  i  Danmark.  Baade  Kongen  og  Dronningen 
viste  megen  Iver  for  at  faa  hende  gift,  men  hun  vægrede  sig 
standhaftigt  og  bevarede  sin  Enkestand  til  sin  Død. 

Ogsaa  til  det  intellektuelle  Omraade  kan  Ligheden  mellem 
Sofie  Magdalene  og  hendes  Ægtefælle  forfølges,  idet  en  vis 
Snæverhed  og  Ensidighed  er  fremtrædende  hos  dem  begge, 
og  den  aandrige  Frederikke  Sofie  Vilhelmine  har  forsaavidt 
Ret,  naar  hun  bemærker  om  Kongen,  at  hans  Aand  er  „meget 
begrænset",  og  tilføjer,  at  Dronningens  er  „å  sa  portée",  idet 
„hun  ikke  har  mere  deraf  end  han."  Naar  denne  Fattigdom 
paa  egne  Ressourcer  forenedes  med  stiv  Etikette  og  stille  Ens- 
formighed, forstaar  man,  at  Hoflivet  maatte  faa  et  vist  Præg 
af  Kedsommelighed,  og  et  Indtryk  heraf  slaar  da  ogsaa  enhver 
i  Møde,  der  kaster  et  Blik  paa  Billedet  af  Kristian  VI  med 
Familie.  Man  havde  givet  Afkald  paa  de  sædvanlige  Midler 
til  Adspredelse  uden  at  kunne  finde  paa  andre  og  bedre.  En- 
gang betror  Kristian  VI  i  et  Brev  Schulin  følgende  Bekymring: 
^Vi  ville  vel,"  skriver  han,  „logere  Grev  Tessin  (svensk  Ge- 
sandt) nogle  Dage  paa  Hirschholm,  men  at  han  fører  sin  Kone 
med  sig,  er  meget  embarrassant;  eftersom  vi  ikke  spille,  ved 
man  ikke,  hvorledes  man  skal  fordrive  dem  Tiden,  thi  Hirsch- 
holm vil  forekomme  dem  meget  ensomt." 

Medens  Kristian  VI  dog  nærede  en  Del  Interesse  for 
Videnskaberne,  kendes  der  kun  eet  Eksempel  paa,  at  Sofie 
Magdalene  har  søgt  at  gribe  ind  i  Aandslivets  Forhold,  idet 
hun  tog  Parti  for  Hofpræst  Erik  Pontoppidan  i  hans  Strid 
med  Jakob  Langebek.  Denne  havde  fremsat  en  skarp  Kritik 
af  Pontoppidans  Kirkehistorie,  hvilket  gav  Anledning  til  en 
hidsig  Fejde  mellem  de  to  Historikere,  og  Pontoppidan,  som 
forekom  sig  selv  „yderst  prostitueret"  ved  Langebeks  „Skand- 
skrift", tyede  til  Kongen  om  Hjælp.  Kristian  VI  befalede 
da  ogsaa  Universitetets  Konsistorium  at  give  „Studiosus 
Langebek"  en  Irettesættelse  for  hans  „grove  og  uanstændige" 

Angreb  paa  „Erich  Pontoppidan,  som  er  baade  Prof.  Theologiæ 
og   Vores    Hofprædikant,"    men    han    tilkendegav    dog    ogsaa 


Kristian  VI,  Dronning  SoHe  Magdalene,  Kronprins  Frederik  og 
Kronprinsesse  Louise.     Efter  Maleri  afWahl  paa  Rosenborg.     D.  M.  P. 

Pontoppidan   sin  Misbilligelse   af  hans  Forhold  og   lod  saavel 
hans  som  Langebeks  Stridsskrifter  beslaglægge.     Hermed  var 

Dronningen  imidlertid  ikke  tilfreds,  og  hun  søgte  at  formaa 
Kongen  til  at  hæve  Beslaglæggelsen  af  Pontoppidans  Skrifter 
og  til  at  forbyde  „de  unge  Mennesker"  *)  ved  Danske  Magazin 
for  Fremtiden  at  „krænke  en  saadan  Mands  ærlige  Navn" 
—  uden  at  det  dog  lykkedes  hende  at  skaffe  Pontoppidan 
denne  yderligere  Oprejsning. 

Det  vil  af  det  foregaaende  være  klart,  at  Sofie  Magdalene 
saa  lidt  som  sin  Ægtefælle  har  været  nogen  stærk  Karakter 
eller  betydelig  Personlighed,  ja,  naar  talrige  Træk  viser  en 
ikke  ringe  Forstandighed,  Samvittighedsfuldhed  og  Selvstæn- 
dighed hos  Kristian  VI,  kan  noget  lignende  i  langt  mindre 
Grad  siges  om  hende,  hvis  Liv  jo  rigtignok  ogsaa,  paa  Grund 
af  Efterretningernes  større  Fattigdom,  ligger  langt  mere  i  det 
skjulte.  At  hun  ligesom  Kongen  har  været  besjælet  af  god 
Vilje,  er  der  dog  ingen  Grund  til  at  tvivle  om  —  derpaa  tyder 
ogsaa  hendes  Valgsprog  „ut  prosim"  o:  for  at  være  til  Gavn, 
ligesom  hendes  Religiøsitet  aldeles  utvivlsomt  har  været  ægte  og 
oprigtig.  Det  smukkeste  Træk  i  hendes  Liv  er  det  inderlige 
Forhold,  hvori  hun  stod  til  sin  Ægtefælle,  et  Forhold,  der  be- 
varedes lige  til  hans  Død,  kun  i  forbigaaende  formørket  ved 
hendes  Skinsyge.  For  første  Gang  i  lange  Tider  saa  man  nu 
et  lykkeligt  Familieliv  inden  for  Kongehuset,  et  „fortræffeligt 
Eksempel  for  alle  Ægtefolk,"  som  Erik  Pontoppidan  med 
Rette  udtrykker  sig. 

Ikke  des  mindre  lykkedes  det  saa  langtfra  Sofie  Magdalene 
at  vinde  det  danske  Folk,  at  hun  tværtimod,  takket  være  sin 
utilgængelige  Holdning,  maa  anses  for  den  upopulæreste  Dron- 
ning, vort  Land  har  ejet  siden  Folkevisens  Bengerd.  Endnu 
haardere  blev  Dommen  over  hende,  da  hendes  Historie  for 
første  Gang  blev  skrevet  i  Slutningen  af  Aarhundredet,  og 
Oplysningstidens  Aand  i  Forbindelse  med  den  frembrydende 
Nationalfølelse  med  dobbelt  Styrke  vendte  sig  mod  den  pieti- 
stiske, tyskfødte  Dronning,  hvis  hele  Væsen  og  Optræden  saa 
lidt  som  tænkeligt  havde  stemt  overens  med  den  danske 
Folkekarakter.    Hun  forstod  ikke  engang  det  danske  Sprog,  for- 


•)  Langebek  var  dog  dengang  (Aar  1746)  en  Mand  paa  36  Aar  og  Stifter 
af  „Selskabet  for  Fædrelandets  Historie  og  Sprog,"  men  hans  offi- 
cielle Titel  var  ganske  vist  endnu  kun  „Studiosus". 

talte  man,  —  skønt  hun  dog  vitterlig  lod  prædike  for  sig  paa 
Dansk,  og  skønt  Forretningssproget  paa  Hørsholm  Gods  blev 
Dansk  under  hende,  medens  det  under  de  tidligere  Ejerinder, 
Sofie  Amalie  og  Louise,  var  Tysk  — ,  sin  Søn  Frederik  (V) 
kaldte  hun  spottende  „den  danischen  Prinzen"  paa  Grund  af 
hans  Forkærlighed  for  Dansk,  og  da  hun  engang  paa  Vallø 
betraadte  en  dansk  Stiftsdames  Værelse,  ytrede  hun  foragteligt: 
„Hier  riecht  auch  so  danisch!"  I  Iveren  for  at  male  hende  saa 
sort  som  mulig  gik  man  saa  vidt  at  tillægge  hende  Skylden 
for  saa  at  sige  alt,  hvad  man  fandt  uheldigt  under  Kristian  VI's 
Regering,  og  kom  derved  til  at  skildre  hende  som  en  stærk 
Personlighed,  der  havde  en  overvældende  og  ulykkebringende 
Indflydelse  paa  sin  svage  Ægtefælle.  Hvor  lidet  denne  Op- 
fattelse stemmer  med  Sofie  Magdalenes  virkelige  Karakter,  har 
vi  ovenfor  set  Eksempler  nok  paa,  og  Forestillingen  om  denne 
„mørke  Skikkelse",  hvis  „herskesyge  Intriger  og  vanvittige 
Storagtighed  kastede  en  Slagskygge"  over  hele  Tiden,  maa 
vige  for  Billedet  af  en  alt  andet  end  myndig  eller  selvstændig 
Kvinde,  der  hverken  i  godt  eller  ondt  ragede  op  over  Gen- 
nemsnittet. 

At  Dronningen  ikke  har  udøvet  nogen  Indflydelse  uden 
for  Hoffets  og  Familiens  Omraade,  er  da  ogsaa  hævet  over 
enhver  Tvivl.  Da  Kristian  VI  i  1737  vilde  have  fastslaaet 
nogle  Regler  for,  hvorledes  der,  hvis  han  døde,  skulde  for- 
holdes med  Formynderregeringen  for  Kronprinsen,  vilde  hun, 
som  han  skriver  til  Schulin,  „slet  intet  høre  derom,"  skønt 
han  i  disse  Bestemmelser  havde  tiltænkt  hende  en  over- 
ordentlig stor  Magt  som  Formynderske  —  et  Træk,  der  just 
ikke  tyder  paa  Herskesyge  — ,  og  den  svenske  Gesandt  har 
aabenbart  set  klarere  end  de  fleste  i  Samtiden,  naar  han  siger 
om  hende,  at  hun  ikke  gav  sig  af  med  vigtige  Sager,  men 
blot  brugte  den  Magt,  hun  havde  over  Kongens  Hjerte,  til  at 
holde  ham  med  Selskab. 

Ganske  vist  hed  det  sig  undertiden  i  Kristian  VI's  første 
Regeringsaar,  at  der  ved  Hoffet  fandtes  et  særligt  politisk 
Parti,  bestaaende  af  Dronningen  og  hendes  Moder,  men  Vægten 
bør  i  denne  Sammenhæng  lægges  ikke  paa  den  første,  men 
paa  den  sidste.  Markgrevinde  Sofie  Kristiane,  der  allerede 
under  Frederik  IV  havde    faaet  Ophold   i  Danmark  og  boede 

paa  Sorge 


nfri.  var  nemlig  en  klog  og  erfaren  Dame   som  nd 


nie 


aen  Anseelse   hos   sin   kongelige  Svigersøn. 


Det  er  sand- 


Markgrevinde  Sofie  Kristiane  af  Kulmbach, 
Dronning  Sofie  Magdalenes  Moder.     Maleri  paa  Frederiksborg  Slot. 

synligt,    at   hun   har   paavirket   ham  i  pietistisk  Retning,  lige- 
som det  ogsaa  var  hende,  der  bragte  ham  i  Forbindelse  med 

Zinzendorf,  til  hvem  hun  stod  i  et  fortroligt  Venskabsforhold. 
Baade  Kristian  VI  og  Sofie  Magdalene,  der  som  ung  havde 
været  en  Veninde  af  Grevens  Søster,  blev  ogsaa  stærkt  be- 
tagne af  denne  ejendommelige  og  mdtagende  Personlighed, 
men  i  samme  Grad  som  Zinzendorf  i  Tidens  Løb  udskilte  sig 
fra  den  statskirkelige  Pietisme,  kølnedes  Forholdet.  Længst 
synes  han  at  have  fastholdt  Forbindelsen  med  „vor  dyrebareste, 
kæreste  Dronning,"  som  hun  hedder  i  hans  enthusiastiske, 
følelsesfulde  Breve.  —  Ogsaa  i  politiske  Anliggender  har  Mark- 
grevinden aabenbart  haft  sine  Meninger,  men  om  hun  har  udøvet 
nogen  større  Indflydelse,  er  dog  uklart.  Vist  er  det,  at  man  i 
Samtiden  priste  den  kloge  Dames  beskedne  Tilbageholdenhed, 
ligesom  hun  i  det  hele  forstod  at  gøre  sig  afholdt,  ikke  mindst 
ved  at  lægge  sig  efter  Dansk  og  samle  paa  danske  Bøger. 
Hendes  Død  i  1737  var  et  tungt  Slag  for  Sofie  Magdalene, 
der  øjensynligt  i  mangt  og  meget  har  støttet  sig  til  Moderen. 
„Gud  trøste  selv  den  kære  Dronning,"  skriver  Kongen  i  denne 
Anledning  til  Bluhme,  „som  ellers  let  kan  tage  sig  denne  Be- 
drøvelse alt  for  nær  til  Hjerte,  saa  at  det  kunde  skade  hendes 
Sundhed  og  Liv." 

Da  Kristian  VI  laa  paa  Dødslejet,  kastede  Sofie  Magdalene 
sig  i  sin  Sorg  over  ham  og  bad  ham  tage  hende  med  sig. 
Hun  mistede  i  Virkeligheden  med  ham  ikke  blot  „en  ufor- 
lignelig Konge  og  Gemal,"  som  hun  nogle  Maaneder  senere 
skrev  i  sit  Testamente,  men  ved  hans  Død  afsluttedes  paa  en 
vis  Maade  en  hel  Tidsalder,  en  Tidsalder,  i  hvilken  hendes 
Tilværelse  havde  dybe  Rødder.  De  Magter,  der  havde  været 
de  bærende  i  hendes  Liv,  den  pietistiske  Religiøsitet  og  den 
gudbenaadede  Enevældes  Ide,  svækkedes,  efterhaanden  som  den 
nye  Tids  Tankegang  i  de  følgende  Aar  sejerrigt  trængte  frem, 
og  med  Rette  kunde  hun  klage  til  Stolberg:  „Vor  kære  C.  6 
er  ikke  mere  i  Verden,  og  med  ham  er  alt  gaaet  i  Graven." 

Imidlertid  synes  det  dog,  som  Enkedronningen  paa  visse 
Punkter  er  traadt  i  en  venlig,  ja  betydningsfuld  Berøring  med 
„det  attende  Aarhundredes  Aand."  Det  gør  allerede  et  ejen- 
dommeligt Indtryk  at  se  hende  flittigt  omgaas  en  af  Repræsen- 
tanterne for  den  religiøse  Overgangsbevægelse,  den  tyske 
Hofpræst  J.  A.  Cramer.  Om  hun  har  sat  megen  Pris  paa 
Danske  Dronninger.  Id 

Cramers  vidtloftige,  æsthetisk  prægede  Forkyndelse,  er  vel  tvivl- 
somt, thi  hun  foretrak,  som  hun  selv  engang  udtrykker  sig, 
„Guds  enfoldige  Ord"  for  „lutter  filosofiske  Prædikener,  ud- 
smykkede med  ophøjede  Ord,"  men  hun  viste  ham  dog  megen 
Yndest,  og  det  hørte  til  hans  Søns  Barndomserindringer,  at 
han  som  lille  ofte  havde  siddet  paa  Enkedronningens  Knæ, 
naar  hun  besøgte  Faderen.  Af  større  Betydning  er  det  imid- 
lertid, at  Dronning  Sofie  Magdalene  var  den  første  Godsejer, 
der  forte  en   af  Tidens  Yndlingstanker,  „Frihed  og  Ejendom" 


Enkedronning  Sofie  Magdalene. 
Maleri  paa  Rosenborg. 

for  Bonden,  ud  i  Livet.  Tilstanden  paa  Hirschholm  havde  i 
en  Aarrække  været  elendig,  og  det  var  forgæves,  at  man 
søgte  at  raade  Bod  herpaa,  dels  ved  Lettelser  og  Understøt- 
telser af  forskellig  Art,  hvormed  Sofie  Magdalene  synes  at 
have  været  gavmild,  saavidt  hendes  slette  Pengeforhold  tillod, 
dels  ved  de  skrappere  Midler,  som  ansaas  for  tilstedelige  i 
Føl^e  den  gammeldags  Opfattelse,  der  i  Bonden  for  en  væsenlig 
Del  saa  et  Redskab  til  „Godsernes  Konservation" ;  f.  Eks.  tog 
Enkedronningen  ikke  i  Betænkning,  da  der  var  Mangel  paa 
kvindelig  Arbejdskraft,  at  forsøge  paa,  imod  Loven,  ogsaa  at 
binde  Kvinderne   paa    Godset  til   Stavnen,    „efterdi",  som  det 

hedder  i  en  Skrivelse  fra  hendes  Amtsforvalter  paa  Hirsch- 
holm,  „en  god  Bondekone  eller  Pige  alle  Tider  kan  være  lige- 
saa  nyttig  for  et  Gods  som  en  Mandsperson,  undtagen  i  det 
Tilfælde,  at  hun  ikke  kan  employeres  til  Soldat."  I  disse  for 
Ejeren  og  Bønderne  lige  fortvivlede  Forhold,  som  for  øvrigt 
samtidigt  genfindes  i  næsten  alle  Landets  Egne,  bragte  Re- 
formen af  1759,  hvorved  Hoveriet  afskaffedes,  og  Arvefæste 
indførtes  paa  Hirschholm  Gods,  en  gennemgribende  Forandring. 
Enkedronningen  kunde  herefter  nyde  en  fast  aarlig  Indtægt 
af  Godset,  der  tidligere  kun  havde  bragt  Underskud,  og  skønt 
Reformens  Betingelser  ingenlunde  var  Bønderne  særlig  gun- 
stige, fik  de  dog  nu  langt  bedre  Arbejdsvilkaar,  som  de  ud- 
nyttede ivrigt  og  med  godt  Udbytte.  Ved  Siden  af,  eller 
rettere  før  Sofie  Magdalene  bør  i  denne  Sammenhæng  nævnes 
en  anden,  hendes  Overhofmester,  Grev  Kristian  Gynther 
Stolberg,  idet  saavel  Ideen  til  Reformen  som  dens  Virkelig- 
liggørelse  i  første  Række  skyldes  ham.  Paavirkningen  fra 
denne  Mand,  der  med  en  inderlig  pietistisk  Religiøsitet  for- 
bandt den  nye  Tids  humane  Tankegang,  har  sikkert  i  det 
hele  betydet  ikke  lidet  for  Enkedronningen,  og  hun  betragtede 
ham  da  ogsaa,  som  hun  engang  udtrykker  sig  i  et  Brev,  „ikke 
som  en  undergiven,  men  som  en  sand,  oprigtig  Ven." 

Sofie  Magdalene  boede  som  Enkedronning  om  Vinteren 
paa  Kristiansborg,  om  Sommeren  paa  Hirschholm,  hvor  hun 
regelmæssig  et  Par  Gange  ugentlig  modtog  Besøg  af  Konge- 
familien til  Aften,  og  hvor  man  hyppigt  samledes  til  større 
Familiefester.  Forholdet  mellem  hende  og  Svigerdøtrene,  Dron- 
ningerne Louise  og  Juliane  Marie,  synes  at  have  været  smukt 
og  hjerteligt,  hvorimod  adskillige  Tegn  tyder  paa,  at  Frederik  V 
ikke  har  følt  sig  stærkt  knyttet  til  sin  Moder,  hvem  han  lig- 
nede saa  lidet.  Hans  tidlige  Død  gik  hende  nær  til  Hjerte,  saa 
at  hun,  efter  hvad  A.  P.  Bernstorf  fortæller,  længe  „aldrig  kunde 
tale  derom  uden  Taarer  i  Øjnene."  Imidlertid  blev  Tron- 
skiftet dog  Anledning  til,  at  hun,  omend  kun  i  forbigaaende, 
kom  til  at  spille  en  mere  fremtrædende  Rolle  end  i  Frederik 
V's  Tid,  da  hun  vel  indtog  en  agtet  Stilling  i  Familie- 
kredsen, men  var  ganske  uden  Indflydelse  af  nogen  Art.  Den 
Kærlighed  til  Børn,  der  hørte  til  hendes  Naturel,  havde  natur- 
ligvis i  særlig  Grad  vist  sig  over  for  Sonnesønnen,  Kristian  VII, 

—  „det  Barn  ligger  mig  meget  paa  Hjerte,  og  jeg  vilde  gerne 
have  en  god  Christian  af  ham,"  skriver  hun  til  Stolberg- 
W'ernigerode  efter  en  bevæget  Skildring  af  hans  Konfirmation. 
Særlig  i  Tiden  før  og  efter  Frederik  V's  Død  tog  hun  sig  af 
den  sekstenaarige  Dreng,  der  i  disse  Dage  gjorde  Springet 
fra  Skolepog  til  Enevoldskonge,  og  omtrent  daglig  tilbragte 
han  Aftenen  hos  Bedstemoderen.  I  hvilken  Retning  hun 
sogte  at  paavirke  ham,  giver  en  Ytring  af  A.  P.  Bernstorf 
en  Forestilling  om.  „Man  maa  indrømme  hende,"  skriver 
han  i  et  Brev  om  Enkedronningen,  „at  hun  gør  alle  An- 
strengelser for  at  bevare  hos  den  unge  Konge  det  religiøse 
Indtryk,  som  hans  Faders  Død  har  gjort  paa  hans  Hjerte, 
og  hun  har  sagt  til  mig  i  Dag,  at  hun  bad  alle  dem,  som  kom 
i  Berøring  med  Kongen,  om  at  tale  i  samme  Tone." 

Yderligere  styrkedes  Sofie  Magdalenes  Stilling  ved  hendes 
nøje  Forhold  til  Prins  Karl  af  Hessen,  som  i  denne  Tid  nød 
Kongens  største  Gunst  og  Tillid.  Allerede  som  tolvaarig  var 
Prins  Karl  sammen  med  to  Brødre  kommen  til  Danmark, 
hvor  de  tre  Drenges  bedste  Tilflugtssted  blev  Enkedronningens 
Hjem.  „Hun  holdt  af  os  som  sine  egne  Børnebørn,"  fortæller 
han  selv  i  sine  Erindringer,  „største  Delen  af  Sommeren,  til- 
bragte vi  hos  hende  paa  Hirschholm,  hvor  vi  næsten  hver 
Dag  spiste  til  Middag  og  til  Aften  alene  med  hende.  Hun 
overvældede  os  med  Godhed  lige  til  sin  sidste  Stund."  Skønt 
Sofie  Magdalene  altsaa  var  nøje  knyttet  til  den  unge  Prins, 
modsatte  hun  sig  dog,  men  forgæves,  den  Forbindelse  mellem 
ham  og  Kongens  Søster  Louise,  der  kom  paa  Tale  i  Sommeren 
1766,  idet  hun  nærede  Bekymring  for,  at  det  unge  Par  ikke 
skulde  kunne  faa  et  Underhold,  der  var  „standsmæssigt  og 
det  kongelige  Hus  til  Ære,"  som  hun  udtrykker  sig  i  et  Brev 
til  Kristian  Vil.  Selv  om  ogsaa  Kongen  selv  vil  forsørge  sin 
Søster  rigeligt,  er  det  et  Spørgsmaal,  om  hans  Efterfølgere  vil 
fortsætte  dermed,  idet  man  har  Eksempler  paa,  at  „Sønnen 
ikke  altid  tænker  som  Faderen,"  —  en  Bemærkning,  der 
aabenbart  er  en  Frugt  af  Erfaringen. 

Een  Frugt  af  politisk  Art  bar  den  Tillid  og  Ærbødighed, 
som  Kristian  VII  i  sin  Regerings  første  Maaneder  viste  Bedste- 
moderen, idet  hun  opnaaede,  atA.  G.  Moltke,  mod  hvem  hun 
altid    havde    næret   en   levende  Uvilje,    mistede  alle  sine  Em- 

beder;  Karl  af  Hessen  har  selv  fortalt,  hvorledes  hun  om- 
favnede ham,  „straalende  henrykt,"  da  han  bragte  hende  Efter- 
retningen om  Afskedigelsen.  I  Virkeligheden  havde  hun  dog 
kun  ringe  Grund  til  at  glæde  sig,  thi  Kongens  Beredvillighed 
til  at  lade  en  af  „Parykkerne",  som  han  kaldte  sine  gamle 
Raadgivere,  „gøre  Springet",  hang  paa  det  nøjeste  sammen 
med  hele  den  sygelige  og  ondskabsfulde  Side  af  hans  Karakter, 
som  i  den  følgende  Tid  for  hver  Dag  traadte  klarere  frem, 
saa  at  Bedstemoderens  Indflydelse  meget  hurtig  maatte  vige 
Pladsen  for  Paavirkninger  af  ganske  anden  Art.  Snart  fyldes 
hendes  Breve  af  Jammerklager  over  hans  Adfærd,  og  lige  saa 
lidt  som  hans  andre  Omgivelser  kender  hun  det  virkelige 
Grundlag  for  hans  Forvildelser,  den  lurende  Sindssyge.  For 
hende  ligger  hele  Forklaringen  i  Sønnesønnens  og  hans  Tids 
„Vantro  og  Foragt  for  Guds  Ord,"  han  „omgaas  med  Folk, 
som  ingen  Religion  har,"  „lutter  Deister  og  Atheister."  „Ak, 
hjælp  mig  at  bede,"  slutter  hun  et  Brev  til  Stolberg-Wernige- 
rode,  „at  Gud  vil  vække  denne  unge  Sjæl,  rive  den  ud  af 
Fordærvelsen  og  bevise  sin  Almagt  og  Kærlighed  paa  ham. 
Jeg  elsker  Kongen  over  alle  mine  Børn." 

Megen  Glæde  havde  Sofie  Magdalene  derimod  en  Tid 
lang  af  Dronning  Caroline  Mathilde,  hvis  Ungdom  og  Elsk- 
værdighed straks  fra  første  Færd  ganske  indtog  hende.  I 
det  daglige  førte  de  tre  Dronninger  —  Caroline  Mathilde, 
Sofie  Magdalene  og  Frederik  V's  Enke,  Juliane  Marie  —  et 
hyggeligt  og  ret  intimt  Samliv,  navnlig  under  Kongens  Uden- 
landsrejse i  Slutningen  af  1768.  Tre  Gange  ugentlig  paa 
bestemte  Dage  tilbragte  de  Aftenen  sammen.  Tiden  gik  med 
at  spille  Farao  (et  Hasardspil),  og  efter  A.  P.  Bernstorfs 
Udtryk  var  denne  Ordning  dem  til  „uendelig  Fornøjelse". 
Der  er  noget  rørende  ved,  at  den  gamle  Enkedronning,  som 
Bernstorf  fortæller,  ikke  var  fri  for  en  Smule  Skinsyge  paa 
den  yngre,  fordi  hun  troede,  at  den  unge  Dronning  holdt 
mest  af  hende,  hvilket  der  dog  efter  Bernstorfs  Mening  ikke 
var  nogen  Grund  til  at  antage.  Saa  vidt  lempede  Sofie 
Magdalene  sig  efter  Tiden  med  dens  livlige  Hofselskabelig- 
hed, at  hun  endogsaa  selv  gjorde  Bal  paa  Hirschholm,  hvor- 
imod hun  ivrigt,  men  forgæves,  modsatte  sig  Maskeradens 
Genoplivelse. 

Til  den  Bernstorfske  Kreds  stod  Enkedronningen  i  et 
venskabeligt  Forhold,  især  var  hun  knyttet  til  Andreas  Peter 
Bernstorf,  som  var  gift  med  hendes  tidligere  Hofdame  og 
Yndling,  en  Datter  af  Kristian  Gynther  Stolberg.  Jævnlig 
aflagde  hun  Besøg  paa  Bernstorf  Slot  —  ved  een  Lejlighed 
hedder  det,  at  hun  har  tilbragt  en  hel  Time  med  at  lege  med 
sin  lille  Guddatter  — ,  og  det  gensidige  Hengivenhedsforhold 
mellem  hende  og  den  unge  Fru  Bernstorf,  som  var  en  ual- 
mindelig sympathetisk  Personlighed,  bevaredes  usvækket.  Og- 
saa  Bernstorf  satte  Pris  paa  den  gamle  Dame.  „Denne  Fyrstinde 
har  megen  Forstand,"  skriver  han  engang  i  et  Brev,  efter 
med  stærke  Ord  at  have  skildret  Sofie  Magdalenes  Godhed 
mod  hans  Hustru,  „og  ved  at  vise  sin  Gunst  paa  en  smuk  Maade. 
Det  ligger  til  hendes  Karakter  at  være  stolt,  men  hun  forstaar 
at  være  meget  elskværdig  over  for  dem,  hvem  hun  har  tilstaaet 
sin  Velvilje."  Betegnende  er  det  at  iagttage,  hvor  megen  Pris 
begge  Ægtefæller  satte  paa  at  blive  hædrede  med  Ordenen  „de 
l'union  parfaite,"  som  Enkedronningen  vedblev  jævnligt  at  uddele. 

Paa  en  særlig  Vis  kom  A.  P.  Bernstorf  i  Berøring  med 
Sofie  Magdalene,  da  han  fik  med  Ordningen  af  hendes  Penge- 
sager at  gøre.  Al  hendes  Kredit  var  efterhaanden  opbrugt, 
og  hendes  Breve  er  fulde  af  Klager  over  økonomiske  Vanske- 
ligheder. Saa  meget  mere  tjener  det  til  hendes  Ære,  at  hun 
ikke  des  mindre  fastholdt  sin  Beslutning  om  at  testamentere 
sin  værdifulde  Juvelsamling  til  Kronen;  kun  ganske  enkelte 
af  Juvelerne  solgte  eller  bortskænkede  hun  og  da  altid  til 
Kongen  eller  Dronningen,  saa  at  de  blev  i  Kongehusets  Eje. 
I  1768  nedsattes  i  Følge  kongelig  Ordre  en  Kommission,  i 
hvilken  Bernstorf  fik  Sæde,  for  at  bringe  Orden  i  hendes  for- 
tvivlede finansielle  Forhold,  og  dette  lykkedes  virkelig,  idet 
Enkedronningen  dog  personlig  kun  beholdt  Raadighed  over 
en  forholdsvis  lille  Del  af  sine  Indtægter.  Bernstorf  erklærer 
da  ogsaa,  at  Ordningen  krævede  „utallige  Ofre"  fra  hendes 
Side,  men  hun  overholdt  den  ikke  desmindre  samvittigheds- 
fuldt og  udtalte  sin  levende  Taknemmelighed  over  at  være 
kommen  ud  af  sin  Forlegenhed. 

De  Lyspunkter,  som  vi  har  set  oplive  Sofie  Magdalenes 
Tilværelse  i  hendes  Alderdom,  formørkedes  imidlertid  inden 
hendes  Død,  idet  Struensees  voksende  Magt  kastede  sin  Skygge 


247 

over  de  sidste  Maaneder  af  hendes  Liv.  Grunden  udhuledes 
under  Bernstorferne,  og  hun  mistede  den  Trøst,  som  den  venlige 
Omgang  med  den  unge  Dronning  havde  været  hende  under 
Sorgen  over  Kongen.  Næppe  i  noget  Forhold  traadte  den 
Forandring,  der  foregik  med  Caroline  Mathildes  Væsen  efter 
Bekendtskabet  med  Struensee,  saa  grelt  frem  som  over  for 
den  gamle  Enkedronning,  hvem  hun  nu  behandlede  med  en 
stødende  Hensynsløshed.  Man  forstaar  da,  at  Sofie  Magdalene 
faa  Maaneder  før  sin  Død  kunde  skrive  til  Grev  Stolberg- 
Wernigerode:  ,Jeg  har  overlevet  alt,  hvad  der  var  mig  kærest, 
og  er  nu  bleven  alene  tilbage  i  en  ung  Verden,"  men  hun 
fortsætter:  „Gud  staa  mig  fremdeles  bi  og  berede  mig  daglig 
mere  og  mere  paa  Evigheden,  hvor  godt  vil  det  være  for  mig, 
naar  jeg  salig  har  overvundet." 

Den  27de  Maj  1770  døde  Enkedronning  Sofie  Magdalene. 
Hendes  Begravelse  blev  fremskyndet  med  usømmeligt  Hast- 
værk, og  Hofsorgen  blev  hævet  Dagen  efter,  at  hun  var  bleven 
bisat  i  Roskilde  Domkirke.  Eet  Sted  i  det  mindste  mindedes 
man  hende  med  Kærlighed.  Stærkt  bevæget  beskriver  Karl 
af  Hessen  i  et  Brev  til  Johan  Hartvig  Ernst  Bernstorf  den 
Sorg,  som  har  grebet  ham  og  hans  Hustru  ved  Efterretningen 
om,  at  hun,  der  har  været  som  en  „øm  Moder"  for  dem,  er 
død;  sin  grænseløse  Taknemmelighed  og  Ærbødighed  for  hende 
vil  han  bevare,  saa  længe  han  lever. 

Endnu  samme  Aar  blev  Hirschholm  Sæde  for  det  unge 
Hof,  hvis  Midtpunkt  var  Caroline  Mathilde  og  Struensee,  — 
en  større  Haan  kan  vel  ikke  tænkes  mod  den  gamle,  stolte 
Dronnings  Minde.  1  Løbet  af  den  følgende  Menneskealder 
forfaldt  Slottet  hurtigt,  og  i  1810  lod  Frederik  VI  det  nedbryde 
for  at  faa  Materiale  til  Københavns  nye  Raadhus.  „Ingen  sorg- 
modig Følelse  som  ved  et  synkende  Oldtidsminde  vækkes  hos 
os  ved  Synet  af  disse  moderne  Ruiner;  vi  glædes  endog  ved 
at  tænke  os  Forskellen  mellem  den  Aand,  der  lod  Hirschholm 
rejse  sig  med  ødsel  Pragt,  og  den,  der  med  viis  Sparsomhed 
for  stedse  befrier  Landet  for  en  overflødig  Byrde,"  —  saaledes 
udbryder  et  Øjenvidne  til  Nedrivningen,  Kristian  Molbech, 
gennem  hvis  Ord  vi  høre  Tidens  —  dog  vel  næppe  alle  Tiders 
—  Dom  over  Dronning  Sofie  Magdalene  og  hendes  Pragt- 
bygning. 

LOUISE. 

Louise,  Frederik  V's  Dronning,  fødtes  den  18de  December 
1724  som  Datter  af  Prins  Georg  (II)  af  Wales,  der  tre  Aar 
senere  besteg  Englands  Trone.  Selv  Walpoles  skarpe  Pen 
anerkender  den  unge  Prinsesses  Liv  og  Forstandighed,  lige- 
som hun  var  den  af  den  talrige  Børneflok,  der  mest  lignede 
Moderen,  Dronning  Caroline,  hvis  dygtige,  selvforglemmende 
Personlighed  har  efterladt  sig  et  godt  Navn  i  Englands  Historie. 
Dog  savnede  Datteren  aldeles  den  Lyst  og  Evne  til  at  give 
sig  af  med  Statssager,  som  var  saa  fremtrædende  hos  Moderen, 


Georg  II  af  England. 


Dronning  Caroline. 


der,  paa  Grund  af  Kongens  Uduelighed,  i  en  Aarrække  i 
Fællesskab  med  Walpole  var  Englands  virkelige  Regent,  men 
til  Gengæld  ejede  Louise  en  indtagende  Kvindelighed  og  Fin- 
hed, som  vi  ikke  finder  hos  Dronning  Caroline,  og  som  over- 
hovedet var  en  sjælden  Skat  ved  det  engelsk-hannoveranske 
Dynastis  Hof  med  dets  ret  plumpe  Tone.  Navnlig  efter 
Moderens  tidlige  Død  i  1737  var  Prinsesserne  henviste  til  at 
føre  en  indholdsløs  og  ensformig  Tilværelse,  thi  Georg  II 
brød  sig,  egoistisk  og  forfængelig  som  han  var,  ikke  stort 
om  sine  Børn,  —  det  er  betegnende,  at  han  besvarede  Lyk- 
ønskningerne ved  Louises  Fødsel  med  et  fortrædeligt:  „Det 
behøves  ikke,  det  er  kun  en  Datter." 

Nitten  Aar  gammel  blev  Prinsesse  Louise  forlovet  med 
den  eet  Aar  ældre  danske  Kronprins  Frederik  (V),  et  Parti, 
ved  hvilket  politiske  Hensyn  var  de  afgørende  paa  begge 
Sider,  ikke  blot  for  de  to  Landes  Regeringer,  som  ønskede 
en  gensidig  Tilnærmelse  mellem  Danmark  og  England,  men 
ogsaa  hos  Kronprinsen  selv;  dog  har  det  gunstige  Indtryk, 
som  han  paa  Forhaand  fik  af  Prinsessen  gennem  et  Miniature- 
portræt, vel  ogsaa  haft  sin  Virkning.  En  foreløbig  Vielse, 
ved    hvilken  Brudgommen    repræsenteredes    af  Brudens  egen 

Leicester  House.     Dronning  Louises  Fødested. 

Broder,  Hertugen  af  Cumberland,  fandt  Sted  den  10de  No- 
vember 1743  i  Hannover.  Herfra  begav  Louise  sig  til  Altona, 
hvor  hun  modtoges  af  Kronprinsen,  som  hun  nu  saa  for  første 
Gang.  En  Maaned  senere  foregik  Indtoget  i  København, 
efterfulgt  af  den  egentlige  Formælingshøjtidelighed. 

Københavns  Borgere  bød  Kronprinsessen  velkommen  med 
Illuminationer,  hvis  Pragt  huskedes  længe,  og  alle  var  „drukne 
af  Glæde,"  for  at  bruge  en  samtidigs  Udtryk.  Unægtelig  var 
det  en  taknemlig  Stilling,  som  ventede  Louise  over  for  det 
danske  Folk.  Hun  havde  den  Fordel  at  være  engelsk-  og 
ikke  tyskfødt,  og  det  var  en  kun  alt  for  let  Opgave  for  hende 

og  Frederik  V  i  højere  Grad  end  Kristian  VI  og  Sofie  Mag- 
dalene at  komme  Undersaatternes  varme,  loyale  Følelser  venligt 
i  Mode.     Imidlertid  viste  det  sig,  at  Glæden  var  mere  end  en 

flygtig  Feststemning, 
som  den  mørke  Bag- 
grund havde  givet  en 
særlig  Glans;  bag 
Royalismens  over- 
drevne Hyldest  laa 
der,  naar  den  gjaldt 
Frederik  V  og  hans 
første  Dronning,  en 
virkelig    Følelse,    og 

særlig  Dronning 
Louise  er  det  umuligt 
at  finde  omtalt  i  andre 
Udtryk  end  den  var- 
meste Hengivenheds, 
saavel  i  rent  private 
som  i  offentlige  Ud- 
talelser. 

Takket  være  sin 
egen  lyse  og  ind- 
tagende Personlighed 
endnu  mere  end  de 
gunstige  Omstændig- 
heder var  det,  at 
Louise  vandt  denne 
Kærlighed.  Man  be- 
høver kun  at  høre 
et  Par  Skildringer  af 
samtidige    for   at    faa  det  stærkeste  Indtryk  heraf.     „Hun  var 


Festdekoration  paa  Østergade 

ved  Kronprinsesse  Louises  Indtog  1743*) 

Kobberstiksamlingen. 


af  en    maadelig  Højde,  deilig   af  Skabning,   blonde    og   over- 


*)  En  samtidig  Forklaring  oplyser  den  sindbilledlige  Betydning  ar'  Deko- 
rationens Enkeltheder  De  elleve  Krukker  med  grønne  Træer,  hver 
mærkede  med  et  kongeligt  Navnetræk,  betegner  saaledes  Ønsket  om, 
at  den  oldenborgske  Kongeslægt  „fremdeles  ved  denne  høje  Forening 
maa  fortplantes."  Altrene  med  Røgelsekar  betyder  „alle  Indbyggernes 
Devotion  og  Bønner  for  Deres  Kgl.  Majestæter"  osv.  osv. 

maade  hvid  af  Hud,  deilige  Øjne  og  Lineamenter  og  kunde 
med  Sandhed  kaldes  smuk,"  fortæller  En.  „Hendes  Ansigt 
var  fuldt  af  Majestæt  saavel  som  af  Skiønhed;  ikke  desto 
mindre  blev  man  vaer  i  alt  dette  en  Blyfærdighed  og  be- 
synderlig Modestie.  En  Yndighed,  som  indtog  alle.  Hun 
var  god,  mild  og  naadig  imod  enhver."  Og  Holberg  selv 
udbryder  i  en  af  sine  Epistler  efter  en  Lovtale  over  det 
nye  Herskab  i  Almindelighed:  „Hvad  vor  Regierende  Dron- 
ning angaar,   da   haaber  jeg,   at  din  Frue  ved  sin  Hjemkomst 

haver   fortaalt   dig  saa 

meget  derom,  som  du 
af  Glæde  kand  taale  at 
bære!"  Det  var  ved 
Hoffets  Assembleer.  at 
Dronningen  havde  haft 
Lejlighed  til  saa  fuld- 
stændigt at  erobre  Hol- 
bergs Hjerte,  thi,  som 
han  samme  Steds  for- 
tæller, kommer  han  nu 
paa  sin  gamle  Alder 
iblandt  til  Hove  og 
Hnder  „intet  behage- 
ligere Sted  end  dette 
for  en  Filosof."  Hvilket 
Indtryk  Louise  gjorde 
ved  saadanne  eller  lig- 
nende Lejligheder,  faar 
vi  nærmere  Besked  om 

af  en  svensk  Diplomat,  Flemming.  Dronningen  „har  en  god 
Forstand,"  fortæller  han,  „og  meget  let  ved  at  udtrykke  sig, 
hun  er  venlig  i  sin  Maade  at  tale  paa,  forstaar  at  indlede  en 
Samtale  om  forskellige  Emner,  og  hun  taler  flere  Sprog. 
Naar  hun  giver  Kur,  forlader  hun  sjælden  nogen  uden  at  sige 
ham  noget  behageligt,  hun  holder  meget  af  at  danse,  og  hun 
danser  godt,  hun  har  et  godt  og  jævnt  Humor,  er  meget  æret 
for  sin  Fromhed  og  begavet  med  udmærkede  Egenskaber." 

I  Familiens  snævre  Kreds  var  Louise  den  samme.    Skont 
Kristian  VI    paa  Forhaand   havde  været   imod  Partiet  og  kun 


Prinsesse  Louise  af  England. 

Dronning  Louise. 
Efter  Maleri  af  Pile  paa  Rosenborg.     D.  M.  P. 

af  tvingende  politiske  Grunde  omsider  havde  indvilget  deri, 
kunde  han  ikke  andet  end  synes  om  Svigerdatteren  efter  at 
have  lært  hende  at  kende,  —  hun  har  et  „godt  og  føjeligt 
Sind,"  skriver  han  i  et  Brev  om  hende.  Ogsaa  Forholdet  til 
Sofie  Magdalene  var  godt.  Dronningen  og  Kronprinsessen  saas 
hyppigt,  og  et  elskværdigt  lille  Digt  viser,  i  hvilken  Grad  hun 
forstod  at  anslaa  den  rette  Tone  over  for  Svigermoderen: 

Grossmachtigste,  erlauben  Sie, 

dass  ich  mit  dieser  Poesi 

mich  unterstehe  Sie  zu  bitten, 

dass  ich  mit  meinen  muntren  Schritten 

zu  Ihnen  Morgens  diirfe  gehn 

und  mich  an  Ihrer  Tafel  sehn. 

Hier  oben  schmeckt  es  mir  nicht  gut, 

denn  Sie,  wodurch  mein  Hertz  und  Muth 

erquicket  wird,  seynd  nicht  dabey. 

Darum  so  bin  ich  jetzt  so  frei 

und  bitte:  gonnen  Sie  mir  doch  Freude, 

dass  ich  von  meiner  Tafel  scheide 

und  alle  Tage  darfur  in  alier  tiefster  Treu 

An  dero  Tafel  stets  ein  Gast  und  unterthanig  Tochtere  sey. 

Det  kvindelige,  særlig  det  moderlige,  var  et  fremtrædende 
Træk  i  Louises  Natur.  Det  viste  sig  allerede  i  den  Venlighed, 
hvormed  hun  omgikkes  sine  undergivne,  men  især  kom  det 
naturligvis  frem  over  for  hendes  Børn.  Efter  at  den  ovenfor 
anførte  Flemming  har  skildret  Dronningens  behagelige,  utvungne 
Tone  i  Selskab,  tilføjer  han,  at  hun  dog  sætter  mest  Pris  paa 
et  stille  Liv.  „Hun  finder  sin  Glæde  ved  at  læse  og  ved 
Musik,"  fortæller  han,  „hun  spiller  ret  godt  Klaver  og  fornøjer 
sig  med  at  lære  sine  Smaapiger  at  synge.  I  det  hele  staar 
hendes  Lyst  mest  til  at  leve  med  sine  Børn."  Med  rigtig 
Takt  sørgede  hun  og  Kongen  for,  at  Dansk  blev  det  første 
Sprog,  Børnene  lærte,  og  Holberg  fortæller  om,  med  hvilken 
ubeskrivelig,  „inderlig  Fornøjelse  meenige  Mand  hører  Hendes 
Majestæt  skiøndt  en  Engelsk  Princesse  at  tale  Dansk  med  de 
Kongelige  Børn."  Selv  havde  hun  straks  efter  sit  Komme  til 
Landet  ladet  Hofpræst  Pontoppidan  undervise  sig  i  Dansk.  — 

Ogsaa  i  Ligtalerne  over  Louise  omtales  hendes  milde  Moder- 
lighed, og  Skildringen  af,  hvorledes  hun  selv  gav  sine  Børn 
Mad,  legede  med  dem  og  passede  dem  under  Sygdom,  staar 
i  en  pudsig  Modsætning  til  de  gængse  højtidelige  Sammen- 
ligninger med  Heltinder  fra  den  klassiske  Historie  eller  fra 
det  gamle  Testamente.  Paa  en  vis  Maade  var  dette  Forhold 
ogsaa  noget  nyt.  Tidligere  danske  Dronningers  Historie  kan 
ikke  opvise  en  saadan  huslig  Idyl,  nu  først  var  det  jævne 
Familieliv  fra  Borgerhusene  trængt  op  til  Kongeslottet. 

Som  Hustru  kan  Louise  ikke  have  været  lykkelig,  skønt 
hun  havde  saa  sjældne  Betingelser  derfor.  Frederik  V  holdt 
vistnok  paa  sin  Vis  af  hende,  hans  heftige  Sorg  og  Anger 
ved  hendes  Dødsleje  var  sikkert  ægte,  og  hvor  lyst  et  Minde 


i  yx^v»-»fOT«*^     K^fUi' 

Vers  fra  Kronprinsesse  Louise  til  Dronning  Sofie  Magdalene. 

Rigsarkivet. 

hun  efterlod  hos  ham,  ses  af  et  Par  smaa  Optegnelser,  han 
efter  hendes  Død  har  gjort  i  Bøger,  der  har  tilhørt  hende;  i 
en  Bog  om  Fuglene  har  han  saaledes  under  hendes  egen- 
hændigt skrevne  Navn  tilføjet  Ordene  „uden  Mage",  og  paa 
Titelbladet  til  Richardsons  Roman  „Clarissa"  har  han  skrevet 
følgende  Linier:  „Denne  Bog  er  fra  min  elskværdige  og  høj- 
salige Dronning  Louise,  der  døde  Anno  1751  den  18de  De- 
cember; Gud  glæde  hende  i  Evigheden  for  Jesu,  vor  Frelsers 
Skyld,  Amen."  Imidlertid  kan  disse  Stemningsudbrud  ikke 
dæ^kke  over  den  Kendsgerning,  at  Frederik  V  lige  fra  første 
Færd  var  sin  Hustru  utro,  og  i  hendes  sidste  Levetid  kom 
hertil  Drik  og  raa  Udskejelser.  Bluhme  har  da  Ret,  naar 
han  i  sin  smukke  og  kraftige  Ligprædiken  over  Dronningen 
fremhæver,  at  hun  i  sit  Liv  langtfra  har  været  forskaanet  for 

Modgang,  uden  at  han  dog  nærmere  forklarer,  hvori  den  har 
bestaaet.  Med  en  vis  Stolthed  synes  hun  at  have  skjult  sin 
Sorg,  kun  til  A.  G.  Moltke,  der  med  megen  Troskab  søgte  at 
modarbejde  Kongens  daarlige  Tilbøjeligheder,  kunde  hun  betro 
sine  Bekymringer.  Derimod  klagede  hun  aldrig  i  sine  Breve 
hjem  til  England,  og  hendes  Broder,  Hertugen  af  Cumberland, 
har  da  ogsaa  fortalt,  hvorledes  hun  som  ung  Prinsesse  altid 
havde  sagt  til  sine  Søskende,  at  de  aldrig  skulde  faa  det  at 
vide,  hvis  hun  blev  ulykkelig. 

Den  9de  December  1751  maatte  Dronning  Louise  gaa  til 
Sengs,  lidende  af  et  Underlivstilfælde,  som  var  bleven  for- 
værret ved  hendes  stærkt  fremskredne  Svangerskab.  Lægerne 
bad  Kongen  bevæge  Dronningen  til  at  underkaste  sig  en 
Operation,  men  han  kunde  ikke  bekvemme  sig  dertil  og  over- 
lod det  pinlige  Hverv  til  Moltke,  som  imidlertid  fandt  Opgaven 
lettere  end  ventet;  Dronningen  svarede  straks,  at  hun  var 
villig,  naar  Kongen  ønskede  det,  idet  hun  lige  siden  sin  For- 
mæling havde  gjort  sig  det  til  Regel  at  efterleve  hans  Vilje. 
Operationen  bragte  dog  ingen  Bedring,  og  den  syge,  hvis  Til- 
stand vi  kender  gennem  Lægernes  vidtløftige  Beretning,  led  i 
de  følgende  Dage  af  stærke  Smerter,  som  var  ledsagede  af 
Aandenød  og  en  voldsom  Tørst.  Hendes  Taalmodighed  under 
de  svære  Lidelser  berømmes  af  Bluhme,  hvem  hun  straks  i 
Begyndelsen  af  Sygdommen  havde  ladet  kalde  til  sig,  og  med 
stærke  Ord  fremhæver  han  den  forunderlige  Ro  og  Beredthed 
til  at  dø,  som  han  fandt  hos  hende.  Til  sin  Fader  og  sine 
Søskende  skrev  hun  et  Afskedsbrev,  ligesom  hun  paa  det 
sidste  takkede  Moltke  for  hans  Tjenester  og  gav  ham  sin 
Velsignelse.  De  sidste  Par  Dage,  hun  levede,  tog  Smerterne 
af,  og  den  19de  December  Kl.  3  om  Morgenen  døde  hun 
roligt.  Under  hendes  Sygdom  havde  Slotspladsen  været  op- 
fyldt af  bedrøvede  Mennesker,  som  i  Spænding  saa  op  til 
Vinduerne  i  hendes  Sovekammer  og  knælende  bad  for  hendes 
Liv.  Et  smukt  Udtryk  for  Folkets  Stemning  Hnder  vi  i  nogle 
jævne  Ord,  som  taltes  ved  hendes  jordefærd  af  Sjællands 
Biskop,  Peder  Hersleb:  „Tak  for  hver  en  Dag,  Du  har  været 
i  Danmark,  Tak  for  hver  mild  Mine,  hvormed  Du  har  glædet 
Dit  Folk.  Tak  for  hver  (jang.  Du  har  glædet  Kongens  Hjerte." 

JULIANE  MARIE. 

Syv  Maaneder  var  ikke  forløbne,  siden  Dronning  Louise 
døde,  før  Frederik  V  holdt  Bryllup  paa  ny.  Den  8.  Juli 
1752  viedes  han  paa  Frederiksborg  Slot  til  den  brunsvigske 
Prinsesse  Juliane  Marie,   og   Brylluppet   fulgtes  af  Fester  og 


Juliane  Marie. 
Pastel  ved  Vigilius  Erichsen.    Rosenborg.    D.  M.  P. 

Fornøjelser  Sommeren  igennem  paa  de  kongelige  Slotte  i 
Nordsjælland,  „men  iblandt  menige  Mand  var  det  mere  stille, 
thi  det  kom  dem  saa  hastig  efter  Sorgen  for  Dronning  Louise". 
Den  ny  Dronning  var  ængstelig  i  Fremtræden  og  faamælt; 
som  flere  af  Slægten  Brunsvig  stammede  hun  lidt.  Hun 
minder  i  Væsen  om  Søsteren  Elisabeth  Christine,  saaledes 
som  hun  skildres,  da  hun  kom  til  Berlin  som  Kronprins 
Frederiks  (Frederik  II)  Brud,  —  ikke  uforstandig,  men  stam- 

mende  og  tvungen,  ilde  til  Mode  i  de  ny  Forhold  under 
Vrangvilje  og  skarp  Kritik,  forsagt  over  for  Moderen,  der  har 
opdraget  hende  i  Strenghed.  I  sit  Ægteskab  viste  Elisabeth 
Christine,  at  hun  havde  lært  stilfærdigt  at  glide  ind  der,  hvor 
man  vilde,  hun  skulde  være;  det  samme  gælderjuliane  Marie, 
som  tog  den  svære  Gerning  op  at  være  Kong  Frederiks  anden 
Hustru  og  Moder  for  Dronning  Louises  fire  Børn,  af  hvilke 
det  ældste  var  6,  det  yngste  2V2  Aar  gammelt*). 

Juliane  Marie  synes  at  have  knyttet  sig  til  Frederik  V, 
ikke  blot  fordi  hun  skulde,  men  fordi  hun  holdt  af  ham, 
skønt  han  under  deres  Ægteskab  viljeløst  sank  dybere  og 
dybere;  de  Noter,  hun  indførte  i  sine  Kalendere,  taler  om 
hendes  Hengivenhed.  Det  er  ikke  Optegnelserne  Dag  for 
Dag  om  Kongens  Tilstand  ved  Benbruddet  i  Efteraaret  1760 
og  under  hans  sidste  haabløse  Sygdom  ved  Aarskiftet  1765—1766, 
der  overbeviser,  —  heller  ikke  Bønnen  for  hans  Liv,  hvor- 
med hun  slutter  Dagbogen  1765,  —  heller  ikke  det,  at  hun 
paa  hans  Dødsdag  nævner  ham  som  „le  meilleur  des  rois"; 
—  det,  som  overbeviser,  er  den  rystende  eller  forjagede, 
næsten  ulæselige  Haandskrift  i  Kalenderen  ved  November 
1760  og  ved  Kongens  Død  i  Januar  1766.  Optegnelserne  be- 
kræfter, hvad  andre  har  fortalt,  at  Juliane  Marie  trolig  var 
ved  sin  Ægtefælles  Sygeleje;  de  viser  hendes  venlige  Sind 
mod  Stifbørnene,  som  hun  altid  kalder  „mine  Børn".  I  Ka- 
lenderen for  1760  indfører  hun,  at  hun  har  været  paa  Kron- 
borg med  sine  Døtre,  at  Døtrene  har  været  paa  Komedie; 
om  Sommeren  1765  hører  vi,  at  hun  har  tilbragt  en  hel  Dag 
paa  Sophienberg  med  sine  Sønner**)  og  Døtre,  en  anden 
Dag  er  hun  paa  Frydenlund  med  Døtrene.  Under  4.  August 
1760  skriver  hun:  „Den  kære  Kronprins  var  paa  Hirsch- 
holm,  hvilket  var  første  Gang  efter  hans  Sygdom",  og  ved 
8.  Oktober  1766,  da  Prinsesse  Sophie  Magdalene  forlod  Dan- 
mark som  den  svenske  Kronprins  Gustavs  Brud,  hedder  det: 
^Dronningen***)    og    jeg    begav    os    til    Kronborg,    hvorhen 


*)  Børnene   var   Sophie   Magdalene,   Vilhelmine   Caroline,    Christian    ojj 
Louise. 
**)  Kronprins  Christian    og   Arveprins    Frederik,    Frederik  V's   og  Juliane 
Maries  Søn. 
***)  Enkedronning  Sophie  Magdalene. 

Danske  Dronninger.  17 

Sophie  Magdalene  og  den  øvrige  Familie  havde  begivet  sig 
den  foregaaende  Dag,  og  Kl.  1 1  gik  det  gode  Barn  om  Bord 
og  sejlede  over  Sundet,  og  Kongen,  Dronningen  og  Familien 
vendte  tilbage  til  Fredensborg". 

Ord  som  „den  kære  Kronprins",  „det  gode  Barn"  har  en 
egen  Vægt  i  disse  Noter,  hvor  Stilen  er  saa  knap  som  mulig. 

Med  Svigermoderen  Enkedronning  Sophie  Magdalene 
lever  Juliane  Marie  i  nøje  Samliv  og,  som  det  synes,  i  bedste 
Forstaaelse.     Dagbogen    melder    Uge    for   Uge    om    gensidige 


Frydenlund.     Efter  Thurah:  Den  danske  Vitruvius. 


Besøg,  den  beretter  om  Enkedronningens  alvorlige  Sygdom  i 
April  1760,  og  under  19.  Juni  hedder  det:  „Kongens  Moder 
har  været  her  for  første  Gang  efter  sin  farlige  Sygdom". 
Overhovedet  handler  Optegnelserne  kun  om  Begivenheder 
inden  for  Familiens  Kreds  og  mest  om  det  daglige  Livs  ens- 
formige Gang,  de  tynges  af  Kedsommelighedens:  „Alt  var 
som  i  Gaar";  Smaasind  røber  sig  nu  og  da. 

Juliane  Marie  havde  med  al  sin  Pligtsans  ikke  det  rige 
Hjerte  og  det  milde  Væsen,  som  vinder  umiddelbart;  til 
hendes  Ære  siges,  at  hun  stille  holdt  sig  til  sine  Pligter  i 
Hjemmet,  men  ingen  udtaler  sig  med  stærk  Sympathi  om 
Dronningens  Personlighed,  hun  nævnes  sjældent,  og  der  er 
kun  lidt  at  berette  om  disse  Aar  af  hendes  Liv. 

Med  størst  Interesse  følger  man  de  svage  Spor,  der  fører 
hen  mod  Halvfjerdserne,  da  Juliane  Marie  fik  politisk  Betyd- 
ning, og  i  den  Forbindelse  skal  nævnes  Valget  af  Lærere 
til  Arveprinsen  og  Brevvekslingen  med  Søsteren  Dronning 
Elisabeth  Christine  af  Preussen.  Da  Frederik  V  ikke  havde 
Sans  for  Børnenes  Opdragelse,  maa  man  mene,  at  det  er 
Juliane  Marie,  som  har  taget  den  forstandige  Beslutning,  at 
Sønnen  skulde  have  en  dansk  Opdragelse,  og  at  det  er 
hendes  Vilje,  der  har  gjort  sig  gældende  ved  Valget  af  Lærere. 
Mærkeligt  er  det  at  se,  at  Valget  falder  paa  Mænd  som  Tyge 
Rothe,  J.  S.  Sneedorff  og  O.  H.  Guldberg,  der  alle  hørte  til 
den  lille  Gruppe  af  Fædrelandsvenner,  som  midt  i  det  18de 
Aarhundrede  med  Styrke  hævdede  det  danske  Sprogs  Ret; 
vi  tør  dog  ikke  tro,  at  Dronningen  valgte  dem  i  Forstaaelse 
af  denne  deres  nationale  Stræben.  Senere  paavirkede  Guld- 
berg Juliane  Marie  afgørende,  hans  Syn  paa  Forholdet  mellem 
Dansk  og  Fremmed  blev  hendes,  og  den  nationale  Selv- 
hævdelse blev  et  fremtrædende  Karaktermærke  for  Styrelsen 
efter  Struensees  Fald;  men  dermed  være  ikke  sagt,  at  Dron- 
ningen personligt  og  i  inderlig  Forstand  knyttedes  til  dansk 
Liv,  det  var  vel  aldrig  muligt  for  den,  som  havde  sin  Barn- 
dom, sin  Slægt  og  al  Tradition  i  et  andet  Land. 

Brevvekslingen  med  Søsteren  i  Berlin  vækker  Opmærk- 
somhed, idet  den  synes  at  være  Indledning  til  og  Forud- 
sætning for  den  bekendte  Correspondance  med  Frederik  II 
af  Preussen.  Der  er  intet,  som  tyder  paa,  at  Breve  er 
vekslede  mellem  Frederik  11  og  Juliane  Marie  før  1772,  men 
vi  bemærker,  at  Dronningen  i  Halvtredserne  og  Tredserne 
følger  Begivenhederne  i  Tyskland  og  over  for  Elisabeth  Chri- 
stine udtaler  sin  Stolthed  over  Broderen  Hertug  Ferdinand 
af  Brunsvig,  der  vandt  et  berømt  Navn  i  den  preussiske 
Syvaarskrig,  og  sin  store  Beundring  for  Frederik  II,  en  Be- 
undring, som  hele  Danmark  deler  —  om  vi  skal  tro  hendes  Ord. 

Med  Frederik  V's  Død  i  1766  begyndte  et  nyt  Afsnit  i 
Juliane  Maries  Liv,  hendes  Hof  blev  nu  „det  gamle  Hof". 
Enkedronningens  Forhold  til  sin  kongelige  Stifson  var  næppe 
meget  hjerteligt,  i  det  mindste  kunde  Christian  \'1I  aldrig  op- 
fylde Juliane  Maries  Ønsker,   men    sendte  Afslag    med    mange 

\1* 

beklagende    Ord.     Om    Forholdet   mellem  Juliane   Marie    og 
Caroline  Mathilde    fra    første    Færd    har   man    ingen    grundig 
Kundskab,    det  havde  dog   været  af  Interesse   at  vide,    hvor- 
ledes den   37aarige  Enkedronning  tog  mod  den   ganske   unge 
Prinsesse,    der    nu    skulde   være   Landets  Dronning,    et   ikke 
uvigtigt  Middel  til  Karakterbedømmelse  var  dermed  givet  os  i 
Hænde.     Juliane    Marie    beretter   i    sine    Kalenderoptegnelser 
om  Caroline  Mathildes  Ankomst  til  Frederiksberg  Slot  den  3. 
November  1766,   men  dermed  standser  det  Aars  Dagbog  brat 
paa   tre    korte   Noter    nær.     For  de    følgende    Aar   er   ingen 
Skrivekalendere    bevarede.      Næsten    al    Kundskab    maa    da 
hentes  af  Samtidens  Aviser,  en  Kilde,  som  ikke  gaar  i  Dybden, 
men  er  ganske  snurrig  og  i  hvert  Tilfælde    kan   give  os  den 
Viden,    at  Juliane    Marie    og    Caroline    Mathilde    var    meget 
sammen    især   under    Kong  Christian  VII's    Udenlandsrejse  i 
1768—1769.     Berlingske  Tidende  ved  i  Maj   1768  at  meddele, 
at   det    behagede   Dronningerne  Caroline  Mathilde   og  Juliane 
Marie    fra  Christiansborg  Slot   „at  gøre  en  Vending"  til  Lyst- 
slottet Charlottenlund*),    og  senere,    at  de  St.  Hansdag  kom 
til  Kilden  i  Dyrehaven,   hvor  Sommeren   igennem,   men   især 
ved  St.  Hans,    mange  Mennesker   samledes.     „Mængden    har 
ogsaa  paa  bemeldte  Dag  været  stor  dér,   men  Glæden  iblandt 
samme  over  de  høje  Herskabers  Nærværelse  og  hulde  Aasyn 
endnu  større;  ligesom  aller-  og  højstbemeldte  højkongel.  Per- 
soner  ej    heller   fra   deres   Side   have  været  ligegyldige  over 
den  Livlighed  og  Munterhed,    som  der  saas  at  herske  iblandt 
Undersaatterne,    og  som  ved  deres  Nærværelse  ej   lidet  blev 
forøget".     Dronning  Caroline  Mathilde   og    Enkedronningerne 
Sophie  Magdalene   og  Juliane  Marie    mødes    paa   Frydenlund, 
de    besøger   sammen  v    d.  Liihe    paa    hans    Lyststed  Retraite 
eller  Skodsborg,  Caroline  Mathilde  og  Juliane  Marie  er  Gæster 
paa    Ledreborg,    de    overværer   den    højtidelige    Opstilling    af 
Frederik  V's  Rytterstatue  paa  Amalienborg  Plads  og  tager  de 
hjemkomne  ostindiske  Varer  i  Øjesyn  paa  Asiatisk  Kompagni 
og  paa  Kompagniets   sidstankomne  Skibe.     „Saavel  paa  disse 
Skibe   som   paa    andre    Steder    paa  Kompagniets  Plads,    vare 


♦)  Slottet    og   Skoven    opkaldtes    efter    Frederik    IV's    Datter    Prinsesse 
Charlotte  Amalie. 

Pauker  og  Trompetere,  samt  anden  Musik  bestilte;  .  ligesom 
og  et  Kor  Regiments-Musik  lod  sig  høre  fra  en  Borgers  Hus 
tvert  over  for  Kompagniets".  I  Anledning  af  Juliane  Maries 
Fødselsdag  den  4.  September  lader  Caroline  Mathilde 
Wiedewelt  foranstalte  en  Illumination  paa  Frederiksborg  Slot 
til  Enkedronningens  Ære. 

Med   Christian  VII's   Hjemkomst    var  de    sorgløse    Dage 
forbi,    thi  i    Kongens    Følge   var  Lægen  J.  F.  Struensee,    som 


Fredensborg.     Efter  Thurah ;  Den  danske  Vitruvius. 

snart  tog  al  Vilje  fra  den  unge  Dronning  og  bragte  hende  til 
i  Lidenskab  at  glemme  Pligt  og  ethvert  Hensyn. 

Juliane  Marie  maatte  forfærdes  over  Caroline  Mathilde 
og  forarges  over  de  ny  Former  eller  Mangelen  paa  Form 
ved  det  unge  Hof,  hun  harmedes  over  de  Tilsidesættelser, 
Sønnen  Arveprins  Frederik  og  hun  selv  maatte  lide,  men 
Forargelsen  og  Harmen  gjorde  kun,  at  hun  trak  sig  mere  og 
mere  tilbage  til  sin  lille  Kreds,  hvor  Retsind  og  F^ligttroskab, 
men  nok  ogsaa  nogen  Selvretfærdighed  havde  til  Huse. 

Juliane  Marie  havde  faaet  Fredensborg  og  Marienlyst  til 
Hnkesæde  og  Sommerbolig,  mens  Christian  VII  og  Caroline 
Mathilde  efter  Sophie  Magdalenes  Dod  om  Sommeren  boede 
paa  Hirschholm ;    i  gamle  Dage    gik  der   stadigt  Bud    mellem 

Nordsjællands  Slotte,  men  nu  syntes  det,  som  der  laa  mange 
Mile  mellem  Fredensborg  og  Hirschholm.  Arveprinsens 
Kammerjunker  v.  Schmettau  beretter  i  sin  Selvbiografi,  at 
han  kun  sjældent  saa  sin  Søster,  der  var  Hofdame  hos 
Caroline  Mathilde,  i  Sommeren  1771,  „da  de  daværende  Om- 
stændigheder ikke  tillod,  at  jeg  tit  kom  til  Hirschholm".  Han 
fortsætter:  „Allerede  Aaret  i  Forvejen,  men  mere  endnu  i 
dette  Aar  blev  Forholdene  i  Landet  meget  betænkelige.  De 
Fromme  og  Stille  sukkede  over  disse  Tilstande  og  bad  til 
Vorherre,  om  at  de  maatte  høre  op.  Vi  længtes  efter  Hjælp 
og  ventede  paa  den  os  tilskikkede  Time".  Da  Kongens  Fore- 
læser Reverdil  vil  besøge  sin  tidligere  Elev  Arveprinsen,  faar 
han  Spot  paa  Hirschholm  for  sin  Iver,  og  ved  Ankomsten  til 
Fredensborg  modtages  han  med  stor  Kulde  af  Arveprinsen, 
mens  det  lille  Hof  skyr  ham  som  en  pestsyg,  kun  Enke- 
dronningen taler  ligefrem  med  ham  om  de  Grunde,  hun  har 
til  Klage  paa  Sønnens  Vegne;  paa  Reverdil  gør  hun  et  sym- 
pathetisk  Indtryk,  og  han  har  i  sine  Memoirer  sindigt  taget  til 
Orde  mod  de  vrange  Fremstillinger  af  Juliane  Marie  som  en 
magtsyg  og  underfundig  Kvinde.  Da  Reverdil  kom  ud  fra 
sin  Audiens  hos  Enkedronningen,  viste  det  lille  Hof  ham 
megen  Opmærksomhed. 

I  Slutningen  af  1771  og  først  i  Aaret  1772  dannedes  en 
Sammensværgelse,  som  gennemførte  Revolutionen  af  17. 
Januar,  hvorved  Struensee  blev  styrtet.  Katastrofens  Historie 
er  saa  ofte  fortalt,  at  her  kun  skal  fremhæves  det,  som  be- 
tyder noget  for  Forstaaelsen  af  Enkedronningens  Personlighed. 

Sammensværgelsen  skyldtes  ikke  Juliane  Maries  Initiativ, 
og  Tanken  om  at  styrte  Magthaverne  kom  ikke  fra  Enke- 
dronningens Kreds,  hun  holdt  sig  længe  tilbage,  og  Grunden 
var  en  vis  Ængstelighed  i  Forbindelse  med  Mistillid  til  Sam- 
mensværgelsens Ophavsmænd,  der  ikke  var  meget  agtværdige; 
men  da  hun  endelig  i  Januars  2den  Uge  tog  sin  Beslutning, 
viste  hun  under  Planens  Forberedelse  og  Udførelse  Energi 
og  Fasthed,  og  efter  17.  Januar  handlede  hun  ganske  for- 
standigt, da  hun  drog  Kongens  Person  frem  og  søgte  Støtte 
og  Godkendelse  for  Hofrevolutionen  i  Folkets  Kongetroskab. 
Som  Christian  VII's  første  Frænder  er  Arveprinsen  og  Enke- 
dronningen i  den   følgende   Tid    stedse   ved    hans   Side;    man 

maa  sande,  at  Enkedronningen  „oprigtig  elsker  sin  Søn 
Kongen",  og  man  maa  højlig  undre  sig  over  den  ny  Juliane 
Marie,  der  aabenbarer  sig.     Hun  viser,  skriver  Gehejmeraad- 


Juliane  Marie.     Maleri  ved  Vigilius  Erichsen. 
Statens  Musæum  for  Kunst. 


inde  IJnstov  den  23.  Januar  Fra  Kobenhavn,  at  „hun  har 
den  rette  Forstand  ikke  som  Verdens  Børn,  som  ogsaa  sagde 
om  hende,  at  hun  var  dum",  —  og  i  et  Brev  af  31.  Januar 
udtaler  Baronesse  Lovenskjold    sine   gode  Tanker  om    Enke- 

dronningen,  som  ikke  støder  „den  lille  Vilde"  (Kronprinsen) 
til  Side,  men  anerkender  hans  ægte  Byrd  og  hans  Ret.  „Hvor 
lærer  Erfaringen  os  dog,  at  man  ikke  skal  dømme  efter 
Skinnet",  udbryder  hun,  „og  at  et  Ydre,  der  lover  lidet,  ofte 
gemmer  udmærkede  Egenskaber,  som  aabenbarer  sig,  naar 
Øjeblikket  er  der". 

Det  var  ikke  Kærlighed  til  Christian  VII,  der  havde 
drevet  Enkedronningen  ind  i  Sammensværgelsen;  paa  Arve- 
prinsens og  egne  Vegne  bar  hun  bittert  Nag  til  Magthaverne 
for  tilføjede  Krænkelser,  hun  frygtede  de  Planer,  Caroline 
Mathilde  og  Struensee  efter  Rygterne  nærede  mod  Konge- 
huset, og  hun  harmedes  over,  at  muligen  Børn  af  Dronningen 
og  Struensee  skulde  fortrænge  Arveprinsen  og  Frederik  V's 
rette  Efterkommere  fra  Tronen.  For  Kongestammens  Skyld 
og  som  Arveprinsens  Moder  vovede  Juliane  Marie  Revolu- 
tionen; hun  elskede  sin  Søn  og  talte  gerne  om  hans  Evner 
og  gode  Egenskaber,  efter  17.  Januar  kunde  hun  over  for 
Reverdil  ikke  noksom  rose  hans  Tavshed  og  Mod.  Magtbegær 
har  ikke  drevet  Enkedronningen  frem,  thi  hun  havde  været 
20  Aar  i  Danmark  uden  nogen  Sinde  at  gøre  sig  gældende, 
og  hun  stod  i  enhver  Henseende  uforberedt  og  uden  Planer, 
da  Revolutionen  var  fuldbyrdet. 

Med  de  ny  Forhold  kom  ny  Attraa.  Da  Sejren  gav 
Juliane  Marie  Myndighed,  og  Jubelen  lød  mod  hende,  vaag- 
nede  Ønsket  om,  at  denne  Ære  maatte  vare,  tilligemed 
Lysten  til  at  øve  den  Magt,  som  Forholdene  havde  givet 
hende  i  Hænde.  Det  synes  næsten  som  en  Forvandling  sker. 
Den  forsagte,  faamælte  Juliane  Marie,  som  stadig  truede  med 
at  forsvinde  i  Beskedenhed  og  Ubetydelighed,  —  forsvinder 
virkelig,  og  i  Stedet  fremtræder  en  bred,  selvsikker,  meget 
talende  Enkedronning,  som  ikke  ynder  Modsigelse,  som  har 
en  skarp  Tunge  og  skræmmer  mindre  modige  Personer,  naar 
hun  giver  sig  sit  stærke  Temperament  i  Vold.  Det  var  intet 
Under,  at  Sammenhængen  i  hendes  Personlighed  blev  brudt 
—  tilsyneladende  — ,  thi  hun,  som  ingen  før  agtede  paa,  saa 
sig  nu  som  Midtpunkt,  og  mod  hende  steg  efter  Revolutionen 
og  gennem  de  følgende  Aar  en  Hyldest,  som  ikke  fandt  Mod- 
vægt i  Skepsis  og  Selvkritik.  „Deres  store  Handling  har  ind- 
viet Dem    til  Verdens  Historie",    skriver  Guldberg  i    Dedica- 

tionen  foran  2den  Del  af  Verdenshistorien.  „Saa  længe  danske 
og  norske  Helte  ere  til,  skulle  Julianes,  Friderichs  Ros  ved- 
vare, men  ej  forøges,  thi  det  er  umuligt.  Verden  vil  altsaa 
før  blive  til  intet,  end  deres  Ære  forgaa,"  mener  Suhm. 
Enkedronningen  nævnes  som  „Landets  Moder,  den  dyrebare 
Juliana  Maria",  „vor  Dannebod",  „Dydens  Heltinde";  man 
deklamerer:  „Du  som  er  skabt  til  Held  og  Fryd  for  Nordens 
Millioner",  og  hilser  hende:  „O  store,  altfor  store  Juliane!'' 

Fra  den  sindssyge  Konge  kom  hver  17.  Januar  en  Tak, 
fordi  Enkedronningen  paa  hin  Dag  havde  vovet  og  opofret 
sin  timelige  Velfærd  og  Rolighed  for  at  give  ham  den  konge- 
lige Magt  tilbage,  som  lastefulde  Voldsmænd  havde  ranet. 
Den  17.  Januar  1775  skriver  han:  „Allerkæreste  og  aller- 
sødeste Mama !  At  undlade  paa  denne  Dag  at  tilskrive  Dem, 
var  at  fornægte  mig  selv  og  at  handle  mod  de  Indskydelser, 
den  17.  Jan.  med  Rette  forvolder  i  mig.  Jeg  var  alene 
Grunden  til  Deres  Foretagende,  min  Lyksalighed  var  det  Øje- 
med, hvorfor  De,  allersødeste  Mama,  opofrede  Deres  rolige 
Dage,  og  intet  end  Kærlighed  til  mig  var  Deres  Drivfjeder". 
Næste  17de  Januar  bevæges  han  atter  ved  Erindringen  om, 
hvad  han  skylder  hende,  og  det  hedder  da:  „Hvorved  skulde 
jeg  bedst  kunde  bevise  Dem  min  Taknemlighed,  end  ved  at 
gøre  det  skriftlig:  thi  disse  mine  Linier  skal  endnu  overbevise 
mine  Efterkommere  (i  Fald  De,  uskatterligste  Mama,  finder 
dem  værdige  at  gemmes),  at  jeg  indtil  min  Død  har  sat  Pris 
paa  den  Kærlighed,  som  De  ej  alene  har  vist  imod  mig,  men 
endog  hele  Landet.  Ja  disse  mine  Efterslægter  vil  visseligen 
velsigne  og  takke  Gud,  at  han  skænkede  Dem,  allerbedste  og 
sødeste  Mama,  til  Danmark,  for  ved  Dem  og  for  Deres  Skyld 
at  gøre  disse  Riger  lykkelige  og  blomstrende".  Enkedron- 
ningen fandt  Brevet  værdigt  til  at  gemmes  og  flere  17. 
Januar-Breve  med  det,  thi  blandt  hendes  efterladte  Papirer 
findes  en  hel  Række  af  disse  Billetter,  som  skulde  overbevise 
sene  Tider  om  hendes  gode  Gerninger,  Billetter,  som  hun 
vel  selv  har  dikteret,  for  den  syge  Konge  havde  næppe  megen 
Erindring  om  „Anno  72"  eller  Tanke   for  sine  „Efterslægter". 

Ved  Siden  af  Christian  VII's  Breve   ligger  et  Barnebrev, 
skrevet  med  Rodkridt  med   store   trykte  Bogstaver,   den   syv- 

aarige  Kronprins  Frederiks  Tak,  som  altsaa  ogsaa  blev  be- 
funden værdig  at  gemmes.  „Naadigste  Grandmama",  staar 
der.  „At  jeg  i  Dag  kan  have  den  Glæde  at  opvarte  min 
naadige  Grand-iMama  med  min  Skrivelse,  har  jeg  alene  Deres 
naadige  Forsorg  og  Omhu  at  takke,  som  aldrig  af  mig  skal 
glemmes.  Jeg  recommanderer  mig  paa  det  allerbedste.  Den 
17.  Januar  1775.     Frederik". 

Disse  Breve  med  paaholdt  Pen  tjente  ikke  blot  til  at  til- 
fredsstille Enkedronningens  Æresyge,  de  hørte  med  til  Sy- 
stemet, idet  de  vidnede  højt  om  „Enigheden  i  Huset".  Straks 
efter  17.  Januar  havde  hun  ladet  alle  forstaa,  at  Kongen, 
Arveprinsen  og  Enkedronningen  var  som  een;  da  Kronprinsen 
blev  voksen,  vilde  hun,  at  han  skulde  træde  ind  i  dette 
Familieforbund,  og  at  nu  de  fire  skulde  være  som  een. 
„Enighed  i  Huset"  taler  hun  om  i  de  Regeringsregler,  hun  i 
1784  overgav  Kronprinsen.  „Indbyrdes  Venskab  i  Konge- 
huset er  Husets  sande  og  eneste  faste  Styrke",  hedder  det. 
Paa  „Enighed  i  Huset"  beroede  hendes  Indflydelse,  thi  i 
„Huset"  var  hun  længe  den  stærkeste. 

Juliane  Marie  formaaede  meget  i  Perioden  1772 — 1784, 
det  er  alle  enige  om,  men  da  hun  ikke  formelt  fik  nogen 
Del  i  Styrelsen,  ikke  fik  Sæde  i  Statsraadet,  og  hendes  Ind- 
flydelse saaledes  altid  blev  af  uofficiel  Art,  er  det  vanskeligt 
at  faa  nøje  Rede  paa,  hvor  meget  hun  formaaede  i  de  enkelte 
Tilfælde.  I  Statsraadet  indfandt  hun  sig  en  Stund  i  Foraaret 
1772  —  for  at  holde  den  syge  Konge  rolig  hed  det  sig  — 
senere  kunde  hun  her  kun  virke  gennem  Arveprinsen,  der 
rigtignok  ganske  gik  i  sin  Moders  Ledebaand.  Med  større 
Sikkerhed  og  mere  uhindret  af  anden.  Indflydelse  kunde  hun 
gøre  sin  Vilje  gældende  gennem  Kabinetsordrerne,  som  blev 
det  kraftigste  Udtryk  for  „Enigheden  i  Huset",  idet  Juliane 
Marie  og  Arveprinsen  i  Forening  med  den  sindsyge  Christian  VII 
øvede  det  kongelige  Initiativ  og  gik  Statsraadet  forbi. 

Enkedronningen  havde  sin  gode  Mening  om  Kabinets- 
ordrernes  Gavn  og  Betydning.  I  Regeringsreglerne  minder 
hun  Kronprinsen  om,  at  det  gælder  at  vaage  over  Suveræni- 
teten og  bevare  Kongedømmet  som  eneste  Kilde  til  Naades- 
bevisninger   og   afgørende    Befalinger.     Samme    Mening    kom 

frem    i    Enkedronningens    Kreds,    naar    Guldberg    udtalte,    at 
Kabinetsordrerne    ikke    alene    var    Bevis    for    den    suveræne 

Myndighed,  men  endog 
næsten  den  eneste  Lev- 
ning deraf,  thi  saa  snart 
alt  skulde  gaa  gennem 
Kollegierne,  havde  Dan- 
mark lige  saa  mange  Kon- 
ger, som  der  var  Kollegier, 
—  eller  naar  Kronprinsens 
Informator  Sporon  til  Kron- 
prinsens Indvendinger  mod 
Kabinetsordrerne  drastisk 
svarede,  at  uden  dem  be- 
tød Fyrsten  ikke  mere  end 
„lille  Mons  i  Slangerup". 
Spørgsmaalet  om  Juliane 
Maries  Indflydelse  i  Tiden 
1 772—  1 784  bliver  end  mere 
compliceret  derved,  at  En- 
kedronningen virkede  nøje 
sammen  med  O.  H.  Guld- 
berg, der,  som  før  omtalt, 
havde  været  Arveprinsens 
Lærer  og  siden  1771  var 
hans  Kabinetssekretær,  men 
i  de  følgende  Aar  steg 
højere  og  højere.  Juliane 
Marie  støttede  hans  Kar- 
riere. I  onde  og  gode  Dage 
havde  Guldberg  været  knyt- 
tet til  Juliane  Marie  og  hen- 
des Søn  —  „Herskabet" 
som  han  kaldte  dem  —  og 
han  var  dem  til  det  sidste 
tro  og  hengiven.  Ved  sin 
Hæderlighed  vandt  han 
Enkedronningens  Tillid,  hun  søgte  hans  Raad  og  paavir- 
kedes   gennem  Aarene  i  ikke   ringe  (jrad    af   hans  Ideer,    thi 


Juliane  Marie.     Buste  af  Stanley 
Frederiksborg. 

Guldbergs  Tankegang  var  i  hele  sin  Begrænsning  følgeret  og 
overbevisende,  og  hans  stærke  Royalisme,  der  bar  Bud  fra 
en  svunden  Tid,  var  ret  efter  Juliane  Maries  Sind.  Guldberg 
havde  ikke  været  ung  med  sin  Tid,  men  lyttet  til  de  ældre, 
paa  den  Vis  var  han  meget  mere  bleven  „en  Frembringning 
af  Tidsaanden  fra  1660  end  af  den  Aand,  der  i  det  18de  Aar- 
hundrede  saa  gennemgribende  gjorde  sig  gældende".  Han 
traadte  saa  sagtelig,  som  han  fra  sin  fattige  Ungdom  var  vant, 
og  det  var  maaske  ogsaa  efter  den  myndige  Enkedronnings 
Sind.  Hvorledes  iøvrigt  Magtforholdet  mellem  dem  har  været 
og  deres  Samvirken  i  Enkeltheder,  kender  man  efter  Sagens 
Natur  ikke  til  Bunds,  man  maa  nøjes  med  de  Udtalelser,  der 
nu  og  da  høres  fra  Statsmændenes  Kreds,  som  naar  A.  P. 
Bernstorff  i  Slutningen  af  1779  bemærker:  „Dronningens  Ind- 
flydelse har  taget  til,  Prinsen  og  —  hvad  der  er  det  samme 
—  Guldberg  er  ofte  nødte  til  at  give  efter  for  hende".  Meget 
vedrorende  Guldberg  vil  forblive  uoplyst,  da  han  vilde  have 
de  Breve,  han  havde  modtaget  fra  Kongehuset,  med  sig  i 
Graven  og  bad  sine  Børn  tilintetgøre  alt,  der  angik  hans 
offentlige  Liv. 

Perioden  1772 — 1784,  som  man  tidligt  og  ikke  helt  med 
Urette  kaldte  efter  Guldberg,  har  sin  egen  Karakter  og  bærer 
i  mange  Maader  Præg  af  de  to  Personligheder,  der  ikke  let 
skilles  ad  —  Guldberg  og  Enkedronningen. 

Straks  efter  den  17.  Januar  kom  Processen  mod  Dron- 
ning Caroline  Mathilde  og  Greverne  Struensee  og  Brandt, 
Dommen  og  Dommens  Fuldbyrdelse  i  al  sin  Strenghed.  For- 
argelse, gammelt  bittert  Nag  og  en  opstyltet  Forestilling  om, 
hvad  der  var  forbrudt  mod  Kongen,  drev  de  ny  Magthavere 
fremad  paa  denne  uhyggelige  Vej.  Man  skønner  ikke  klart, 
hvem  der  bærer  tungest  Skyld  for,  at  der  blev  vist  saa  lidt 
Skaansel,  men  saa  meget  skal  siges,  at  Juliane  Marie  ikke  var 
forsonlig  —  hverken  da  eller  siden,  —  navnlig  kunde  hun 
aldrig  finde  Ord  haarde  nok  mod  Caroline  Mathilde. 

Aarene  mellem  Struensees  Fald  og  Regeringsskiftet  i  1784 
blev  stille  Aar;  der  trængtes  til  Fred  efter  de  mange  Omvælt- 
ninger. Allerede  før  Hofrevolutionen  hedder  det  om  Stem- 
ningen i  København  i  Januar  1772:    „Enhver  ønsker    Ro,   de 

gamle  Tiders  søde  Fred,  hvem  der  end  maatte  blive  dennes 
Opretholdere".  Under  alle  Omstændigheder  maatte  en  Re- 
aktion indtræde  og  Styrelsen  faa  en  konservativ  Karakter,  og 
det  skete  saa  meget  mere,  som  Juliane  Marie  og  Guldberg 
ikke  havde  Tro  til,  hvad  der  var  nyt.  Det  blev  en  modløs 
og  fattig  Tid  med  Smaaligheds  Præg,  siden  de  styrende  eller 
rettere  de  blandt  de  styrende,  hvorom  Talen  her  er,  havde 
stor  Interesse  for  smaa  Ting;  Kabinetsordrerne  giver  til- 
strækkelige Eksempler  derpaa.  Tilmed  dreves  ved  Hove  ad- 
skilligt underjordisk  Arbejde  og  et  fejgt  Dobbeltspil,  idet  man 
viste  de  naadigste  Miner,  samtidig  med  at  Slaget  ramte  nu 
den  ene,  nu  den  anden. 

Det  ses  i  1772,  da  Maleren  Pilo,  som  i  lange  Tider  havde 
arbejdet  for  det  danske  Hof,  ved  meningsløse  Ordrer  og  for- 
skelligt Plageri  drives  til  at  søge  sin  Afsked  og  derefter  faar 
Befaling  om  at  forlade  Landet,  mens  der  tilsyneladende  veder- 
fares ham  al  Ære.  Han  modtages  i  Audiens  paa  Fredensborg, 
og  da  han  senere  udtaler  sig  om  Sagens  Sammenhæng,  vil 
han  ikke  føre  Klage  paa  Hoffet,  men  skyder  Skylden  paa 
„dumma  tienstandar",  deriblandt  Guldberg.  Det  havde  ikke 
bedraget  Pilo,  at  Guidberg  i  Anledning  af  hans  Afskeds- 
begæring venligt  formanende  og  afledende  havde  skrevet  til 
den  krænkede  Kunstner,  om  han  ikke  havde  handlet  vel 
hastigt,  for  det  allernaadigste  Herskab  havde  vistnok  de  naa- 
digste Tanker  om  ham.  Ikke  ganske  uoverensstemmende 
med  Pilos  Opfattelse  er  den  Redegørelse,  der  gives  af  Sve- 
riges Gesandt  i  København.  Han  har  fra  den  danske  Uden- 
rigsminister Osten  erfaret,  at  hverken  han  eller  hans  Colleger 
havde  Del  i  Kunstnerens  Afskedigelse,  som  maatte  tilskrives 
„någon  af  det  mindre  folcket,  som  holle  sig  bakom  och  ej 
wille  synas,  hwilka  nyttiat  det  fria  tilltrade  de  forskaffat  sig 
wid  hofwet  for  att  stortå  Directeuren  Pilo  och  att  få  honom 
på  sidan". 

Samme  Intrigespil,  samme  usande  Væsen  og  Lyst  til  at 
luske  ad  Bagveje  —  alt  kun  i  større  Forhold  -  træder  frem 
ved  Udenrigsministeren  A.  P.  Bernstorffs  Afskedigelse.  I 
første  Halvdel  af  Aaret  1780  gør  Hoffet  sin  Indflydelse  gæl- 
dende i  Udenrigspolitikken ;  man  faar  den  danske  Chargé 
d'affaires    i    St.   Petersborg    til    at    arbejde    mod    sin  (^hef.    og 

Guldberg  lader  under  Haanden  den  russiske  Regering  vide, 
at  „den  afgorende  Stemme  ikke  alene  er  i  Herskabets  Hænder, 
men  ved  alle  Lejligheder  med  Eftertryk  udøves";  Virkningen 
spores  snart  i  Ruslands  Holdning.  Endelig  i  November  1780 
faar  Bernstorff  sin  Afsked  med  den  Begrundelse,  at  Rusland 
er  misfornøjet  med  den  Convention,  han  nys  har  sluttet  med 
England,    en  Begrundelse,    som    ikke   holdt  sig  nøje  til  Sand- 


83eb  glammer  og  ©faaTer   09  (Sange  »et  grt)& 

Fest  i  Schwermansdals  Have  den  4.  September  1778.    (J.  M.  Haas).  *) 


heden,  men  tjente  til  at  dække  over  det,  der  vistnok  var  den 
rette  Grund:  Juliane  Maries  og  Guldbergs  Uvilje  mod  Bern- 
storff, som  var  en  selvstændig  Mand,  der  paa  mange  Punkter 


*)  Titelkobber  til  Bogen:  Til  Dronning  Juliane  Marie  den  4.  September 
1778.  Af  et  Selskab.  Kbh.  1778.  -  Den  lille  Bog  indeholder  flere 
Hyldestdigte  til  Juliane  Marie,  deriblandt  et  Digt  af  Evald,  forfattede  i 
Anledning  af  Enkedronningens  Fødselsdag. 

Schwermansdals  Have  var  et  Traktørsted  uden  for  Byen  vistnok  i 
Nærheden  af  nuværende  Nordre  Frihavnsvej  og  Østerbrogade.  Om 
denne  Borgerfest  læses  i  Adresseavisen  Mandagen  den  7.  September: 
^I  Anledning  af  vor  elskte  Dronnings  Fødselsfest  hædrede  et  Selskab 

stod  dem  imod  og  navnlig   skarpt   kritiserede  deres  Kabinets- 
ordrer. 

Jeg  behøver  ikke  at  sige  Dem",  skrev  Enkedronningen 
til  den  faldne  Minister,  „hvad  jeg  føler  ved  at  høre  den  Be- 
slutning, som  Kongen  har  ment  sig  nødt  til  at  fatte  at  fritage 
Dem  for  de  Embeder,  han  har  betroet  Dem,  og  som  De  i  de 
sidste  7  Aar  har  beklædt  med  hele  den  Nidkærhed,  den  vær- 
dige Personlighed  og  Troskab,  der  præger  al  deres  Gerning". 
Ogsaa  Guldberg   sendte  Bernstorff  Smiger  og   hyklende  Ord. 

Styrelsen  havde  dog  andre  mere  tiltalende  Sider,  og  her 
skal  da  nævnes,  at  vort  Sprog  og  vore  Minder  blev  holdt  i 
Ære,  at  danske  Mænds  Arbejde  støttedes,  og  Nationens  Ret 
blev  hævdet  over  for  de  fremmede.  Enkedronningen  kunde 
ikke  have  samme  Forstaaelse  af,  hvad  det  gjaldt,  som  de,  der 
af  Fødsel  var  danske,  men  hun  synes  tidligt  at  have  indset, 
at  Nationen  maatte  ønske,  at  Kongehuset  brugte  det  danske 
Sprog,  og  ikke  for  intet  havde  Guldberg  i  en  Aarrække  været 
Arveprinsens  Lærer.  Synderlig  selvstændig  stod  Juliane  Marie 
næppe,  og  hendes  personlige  Indskud  var  maaske  ringe,  men 
hun  betød  noget,  fordi  hun  var  „Landets  Moder",  Enkedron- 
ningen, til  hvem  alle  saa  hen.    I   Følge  hendes  Stilling  maatte 


Dagen  i  Schwermansdals  Hauge.  En  Obelisk  af  hvidt  Marmor  en 
Rustique  med  Indskrift: 

Gem  Sten  —  gem  Præget  af  vort  Bnst 
At  Evighedens  Børn  maa  lære 
Vort  Nordens  Ros  —  dets  Held  —  dets  Lyst 
Vor  Tak   —  og  Julianes  Ære. 

var  ziret  med  brændende  Lamper  og  Blus  paa  Spidsen,  omgivet  med 
pr>'dede  Borde  i  Firkant.  Den  stod  imellem  4  flammende  Altre,  l'den 
om  Altrene  sang  Selskabet: 

Chor 
Velkommen,  velkommen  igen 
Du  hulde  blandt  Dage  for  Norden 

etc. 

En  stille  og  dunkel  Himmel  yndede  Højtideligheden.  \'ed  et  ven- 
skabeligt Maaltid  udtr>kkede  Selskabet  sine  glade  Følelser  i  dertil 
forfattede  Sange  og  hævedes  efter  faa  Timer  med  de  varmeste  Ønsker 
for  den  bedste  Dronnings  \'el". 

hendes  Forhold  til  dansk  Aandsliv  og  Virken  af  anden  Art  i 
meget  faa  Karakter  af  Patronage,  og  nogen  Forfængelighed 
kan  ogsaa  kendes,  men  alligevel  tør  man  ikke  nægte,  at 
Juliane  Marie  paa  flere  Omraader  har  vist  Iver  og  virkelig 
Interesse.  Det  gælder  Theatret,  som  ved  Kabinetsordrer  blev 
et  dansk  Theater;  den  før  saa  yndede  italienske  Opera  og 
det  franske  Drama  maatte  vige  for  danske  Skuespil.  Theatret 
skulde  være  nationalt  og  folkeopdragende.  „Ej  blot  til  Lyst", 
den  kendte  Indskrift  over  Skuepladsen,  stammer  fra  denne 
Tid  —  fra  en  Mand,  der  hørte  til  Enkedronningens  og  Guld- 
bergs Gruppe,  —  Kongens  Forelæser  C.  F.  Jacobi,  som  var 
Medlem  af  Theaterdirektionen.  „Ene  ved  at  være  Sædernes 
Skole  kan  vor  Skueplads  gøre  sig  værdig  til  den  Beskyt- 
telse, hvormed  Deres  Majestæt  beærer  den",  skrev  Rahbek, 
da  han  dedicerede  „Breve  fra  en  gammel  Skuespiller  til 
hans  Søn"  til  Enkedronningen.  I  sine  Erindringer  kalder 
han  dette  Tidsrum  i  Theatrets  Historie  „Periodus  Juliana". 
—  Det  hedder  sig,  at  det  var  Juliane  Marie,  som  tilskyndede 
til  Opførelsen  af  Evalds  „Balders  Død".  Hun  havde  været 
til  Stede,  da  „det  dramatiske  Selskab"  ved  en  Privatfore- 
stilling med  glødende  Iver  første  Gang  forsøgte  at  føre  et 
dansk  Oldtidsdrama  'over  Scenen,  og  strax  efter  lod  hun 
Jacobi  kalde  og  bad  ham  virke  for,  at  „Balders  Død"  snarest 
kunde  drages  frem  paa  det  kongelige  Theater,  at  Evald 
kunde  faa  Ære  og  Indtægt  af  sit  Digterværk,  hvilket  ogsaa 
skete.  Til  Beretningen  om  „det  dramatiske  Selskab"s  Op- 
førelse af  „Balders  Død"  har  Rahbek,  der  holdt  af  Juliane 
Marie  og  ofte  nævner  hende  med  oprigtig  Taknemlighed,  føjet 
et  lille  Træk,  der  viser,  at  den  fyrstelige  Dame  kunde  tage 
en  Situation  jævnt  og  fornøjeligt.  Helt  uformodet  var  Konge- 
huset kommet  til  Stede  ved  Forestillingen.  En  Skuespiller, 
som  ikke  skulde  optræde  før  i  sidste  Scene,  tog  mod  Billetter 
og  afkrævede  ogsaa  Juliane  Marie  Billet.  Hun  lo  af  ham,  og 
Skuespilleren,  som  nu  sagtens  genkendte  Enkedronningen, 
stammede:  „Om  Forladelse  naadige  Frue",  hvorover  hun  lo 
endnu  mere  „til  hans  ydermere  Forknytteise". 

Juliane  Marie    havde    væsentlig   Del   i   Anlægget   af  Por- 
cellainsfabrikken  i  den  gamle  Gaard  paa  Købmagergade.   Ved 

Dron- 

ogsaa 

til    de 

Som 


hendes  Interesse  lykkedes  det  endelig  i  1775  en  Mand  fra 
København  F.  H.  Muller  at  danne  et  Aktieselskab ;  Enke- 
dronningen tegnede  4  Aktier,  Arveprinsen  2,  ialt  havde  Sel- 
skabet 19  Aktier  å 
1000  Rdl.  Juliane 
Marie  besøgte  Fa- 
brikken, og  adskil- 
ligt af  dens  ældste 
Production  minder 
om  hende,  idet  den 
bærer  hendes  Bil- 
lede, hendes  Nav- 
netræk eller  Da- 
toen for  hendes 
Fødselsdag.  Tra- 
dition om 
ningen  har 
knyttet  sig 
gamle  Ting. 
det  fremgaar  af 
Porcellainsfabrik- 
kens  Papirer  og 
af  Fortegnelsen 
over  Enkedronnin- 
gens Dødsbo,  er 
ikke  lidt  af  Fabrik- 
kens Frembringel- 
ser udleveret  til 
Juliane  Marie;  hun 
støttede  fremdeles 
Foretagendet  med 
Penge,  men  det 
kunde  ikke  bære 
sig,  thi  i  Stolthed 
over  den  nationale 
Bedrift  og  i  ung- 
dommeligt Haab  havde  man  sat  sig  høje  Maal.  1  1779  over- 
tog Kongen  Aktiver  og  Passiver,  og  Fabrikken  hed  nu 
„Kongelige  danske  Porcellainsfabrik'*. 
Danske  Dronninger.  18 


Juliane  Marie. 
Buste  fra  den  kgl.  Porcellainsfabrik  (Stanley!. 
Rosenborg. 

Jeg  besøgte  i  Gaar  vor  nye  Porcellains-Fabrik",  hedder 
det  i  1780  i  en  meget  følsom  Bog,  der  benævnes  „Venskabe- 
lige Breve".  „Denne  kan  De  kun  blot  kende  af  Rygtet,  men 
jeg  beskuede  den  i  sit  Inderste  i  alle  dens  detaillerede  Dele. 

Jeg  blev  henrykt  over 
de  Ting,  mit  Øje  saa. 
Kunde  jeg  formode 
saadanne  Ting  at  fa- 
brikeres i  mit  Fæ- 
dreneland og  det  af 
en  dansk  Mand,  en 
af  Stadens  værdigste 
Borgere!  —  Jeg  saa 
Underværker,  Arbej- 
der i  Finheder,  i  Smag, 
i  Tegning,  som  over- 
gik alt  hvad  kine- 
sisk kaldes".  Denne 
Glæde  over  Porcel- 
lainsfabrikken  som  et 
nationalt  Foretagende 
kommer  oftere  til 
Orde,  og  det  var  i 
Tilslutning  til  Tidens 
Stræben  mod  natio- 
nal Frigørelse ,  at 
Juliane  Marie  havde 
været  ivrig  for  An- 
lægget, men  dertil 
kommer,  at  hun  selv 
maatte  sætte  en  Ære 
i  at  faa  en  Fabrik  i 
København,  som  Bro- 
deren havde  sin  i 
Furstenberg  og  Svogeren  sin  i  Berlin.  Hun  sendte  gerne 
Porcellainsfabrikkens  Frembringelser  som  Gaver  til  Udlandet. 

Overhovedet  maa  man  ikke  glemme,  at  Juliane  Marie, 
selv   om    hun   loyalt   holdt  det  danske  i  Ære,    dog   ved   sin 


*w. 


Vase  fra  den  kgl.  Porcellainsfabrik. 


275 

fremmede  og  fyrstelige  Byrd  havde  sine  egne  Interesser  og 
sine  mest  oprindelige  Interesser  uden  for  Danmarks  Grænser. 
Der  var  Familien,  og  der  var  Udenrigspolitikken. 

Dagbogen  af  1780  viser  Enkedronningens  Opmærksomhed 
for  de  udenrigspolitiske  Forhold,  idet  den  melder  om  Con- 
ventioner,  der  er  afsluttede.  Courerer,  der  kommer  og  gaar; 
saa  faa  og  korte  Noterne  er  fra  1780,  danner  de  en  mærke- 
lig Modsætning  til  Optegnelserne  fra  1760erne,  som  aldrig  saa 
ud  over  Hjemmets  Kreds. 

Enkedronningen  fører  Correspondence  med  Kejserinde 
Catharina  af  Rusland  og  med  Søsteren  Dronning  Elisabeth 
Christine  af  Preussen,  men  af  størst  Omfang  og  Interesse  er 
Brevvekslingen  med  Svogeren  Frederik  II.  Correspondencen 
med  Elisabeth  Christine  strækker  sig  gennem  mange  Aar, 
idet  det  ældste  bevarede  Brev  fra  Juliane  Marie  skal  være 
dateret  24.  Juni  1753,  det  sidste  2.  Januar  1796;  8  af  Juliane 
Maries  Breve  er  helt  eller  delvis  trykte,  men  hun  har 
skrevet  flere,  vi  ved  ikke  hvor  mange.  Søstrene  kendte 
ikke  hinanden  personligt,  thi  Juliane  Marie  var  kun  et 
Barn  paa  3 — 4  Aar,  da  Elisabeth  Christine  forlod  Hjemmet. 
Brevene  er  derfor  spinkle  af  Indhold;  stærkest  og  mest  ægte 
lyder  de  Ord,  Juliane  Marie  skrev  til  Søsteren,  da  Frederik  II 
var  død,  —  ,min  bedste  Ven"  kalder  hun  ham  og  kan  kun 
sige,  at  hun  har  været  den  store  Konge  med  Sjæl  og  Hjerte 
hengiven.  Brevvekslingen  med  Frederik  II  havde  været 
Dronningens  Stolthed.  Hun  havde  henvendt  sig  til  Preus- 
sens Konge  i  1772,  da  Danmarks  Forhold  til  England  var 
spændt,  Frederik  II  havde  svaret  forekommende  og  bero- 
ligende tilbage,  og  Correspondencen  var  bleven  fortsat  gennem 
Aarene,  242  Breve  har  Frederik  II  sendt,  245  foreligger  fra 
Juliane  Maries  Haand. 

Man  undrer  sig  over,  at  Frederik  II  med  det  Arbejde, 
der  hvilede  paa  ham,  fandt  Tid  til  saa  mange  Breve,  og  man 
spørger,  hvorfor  han  saa  flittigt  skrev  til  Svigerinden  i  Dan- 
mark. Det  ligger  nær  at  formode,  at  Preussens  Konge  gennem 
Juliane  Marie  vilde  have  Haand  med  i  dansk  Politik,  men  al 
Forklaring  er  dermed  ikke  givet,  thi  saa  mange  Breve  var 
ikke  nødvendige,  om  de  blot  skulde  sikre  Kongens  indfly- 
delse, og  Correspondencen  rækker  ud  over  17S4,  ud  over  den 

18* 

Tid,  da  Enkedronningen  havde  politisk  Betydning.  Frederik  II 
har  aabenbart  næret  venlige  Følelser  over  for  Svigerinden, 
som  han  omtaler  hensynsfuldt  og  elskværdigt  i  sine  korte 
Breve  til  Elisabeth  Christine.  Naar  han  takker  Juliane  Marie, 
fordi  hun  viser  sin  gamle  Svoger  Deltagelse,  eller  fordi  hun 
mindes  fordums  Dage,  da  de  mødtes  i  Brunsvig  og  dansede 
sammen,  synes  han  hyggeligere  og  mildere,  end  han  ellers 
har  for  Skik,  men  agerer  maaske  kun  den  opmærksomme 
Kavaller,  som  denne  Gang  bringer  sin  Hyldest  i  mindre 
skruede  Former,  end  naar  han  hilser  Juliane  Marie  som 
„mon  adorable  amie",  „mon  incomparable  reine"  og  priser 
hende  som  den,  der  fører  det  danske  Statsskib  stolt  mellem 
Skærene. 

Den  dansk-engelske  Konflikt  i  Foraaret  1772  havde  bragt 
Enkedronningen  til  at  begynde  denne  Brevveksling,  Gustav  III's 
Statskup  om  Sommeren  samme  Aar  maatte  ogsaa  drøftes,  thi 
Sveriges  Naboer  saa  med  ringe  Tilfredshed,  at  der  kom  kraf- 
tigt Kongestyre  i  dette  Land,  men  snart  glider  Talen  hen  paa 
almindelige  europæiske  Forhold,  og  her  er  Frederik  II  den 
kyndige  og  aarvaagne  Iagttager,  han  spejder  efter  Tegn  paa 
den  politiske  Himmel  og  meddeler  Juliane  Marie  sine  Obser- 
vationer, Dronningen  lytter  til  og  gør  ogsaa  sine  Bemærk- 
ninger, Frederik  II  roser  hendes  skarpe  Syn  med  megen 
Artighed. 

Indre  politiske  Forhold  i  Danmark  kommer  sjældnere 
indgaaende  paa  Tale,  fordi  Juliane  Marie  med  Takt  holder 
dette  Æmne  noget  udenfor  Correspondencen,  dog  kan  hun 
ikke  nægte  sig  den  Fornøjelse  fra  Tid  til  anden  at  skrive  om 
sig  selv  som  den,  der  støt  staar  ved  Roret,  og  om  den  Tryg- 
hed, der  raader  i  Familien  og  Staten.  „Mine  Dage  henrinder 
behagelig",  skriver  hun  i  1775,  „mine  Sønner  viser  mig  paa 
enhver  Maade  Ømhed  og  Tillid.  Kongen,  som  fra  sin  tidlige 
Ungdom  har  haft  Forkærlighed  for  mig,  vedbliver  at  opfatte 
mig  som  sin  Støtte,  saaledes  som  han  har  gjort  det  baade  fra 
Barndommen  af  og  under  al  den  Modgang,  som  ved  For- 
synets Tilskikkelse  er  falden  over  hans  Hoved.  Min  Søn 
Prinsen,  der  aldrig  har  fornærmet  mig,  som  stedse  nøje  har 
opfyldt   alle   en  god   Søns  og  hæderlig  Mands  Pligter  og  paa 

samme  Tid  er  en  dydig  Mand,  tænker  kun  paa  at  gøre,  hvad 
jeg  lyster;  saaledes  handler  han  imod  mig,  og  saa  ivrig  er 
han  i  at  tjene  sin  Broder  Kongen  og  sit  Fædreland.  Den 
lille  Kronprins  vækker  gode  Forhaabninger  og  føler  mere, 
end  man  skulde  tro,  hvor  stor  en  Velgerning,  der  er  vist 
ham  ved  den  sidste  Revolution".  Fremdeles  fryder  Enke- 
dronningen sig  over,  at  Ministrene  er  duelige  og  omgængelige 
og  ledes  af  Arveprinsen  saaledes,  at  „alt  gaar  som  et  godt 
og  optrukket  Urværk,  og  det  uden  Larm  og  uden  Pral". 
Frederik  II  var  dog  ikke  saa  sikker,  og  i  Firserne  advarer 
han  gentagne  Gange  Juliane  Marie  mod  mulige  Fredsfor- 
styrrere. I  Foraaret  1783  skriver  han:  ,Jeg,  der  er  min  ufor- 
lignelige Dronnings  ret  inderlige  Ven,  jeg  beder  og  besværger 
Dem  om  med  Aarvaagenhed  at  holde  Øje  med  et  Parti,  som 
jeg  har  Mistanke  om,  er  ved  at  danne  sig  i  Danmark,  og  især 
at  passe  paa  dem,  der  omgaas  Deres  Sønnesøn,  for  at  ikke 
nogle  Intriganters  Ondskabsfuldhed  skal  fordærve  hans  uskyl- 
dige Hjærte.  Jeg  længes  meget,  det  tilstaar  jeg,  efter  at  se 
det  Tidspunkt,  da  han  bliver  myndig,  gaa  forbi,  uden  at  ær- 
gerrige og  ildesindede  Folk  bringer  nogen  Forstyrrelse.  Min 
kære  Dronning  ser,  at  dette  Øjeblik  nærmer  sig,  og  jeg  tvivler 
ikke  om,  at  Deres  Klogskab  og  Forsigtighed  vil  bringe  Dem 
til  at  træffe  saa  gode  Forholdsregler,  at  alt  forløber  til  Deres 
største  Tilfredshed". 

Men  Juliane  Marie  agtede  paa  ingen  Ting.  Kronprinsen 
havde  i  al  Hemmelighed  sat  sig  i  Forbindelse  med  A.  P. 
Bernstorff,  og  da  han  efter  sin  Konfirmation  første  Gang  tog 
Sæde  i  Statsraadet  den  14.  April  1784,  styrtede  han  Rege- 
ringen af  1772.  Det  hele  kom  saa  uventet,  at  Modstand  var 
umulig,  og  med  nogle  heftige  Scener  mellem  Kronprinsen, 
Arveprins  Frederik  og  hans  Moder,  under  hvilke  Juliane 
Marie  gav  sin  Harme  og  Bitterhed  Luft  i  hidsige  Ord,  var 
alt  forbi.  Om  Aftenen  var  der  som  sædvanlig  Hofbal.  Enke- 
dronningen var  til  Stede  og  blev  til  det  sidste,  ligesom  hun 
foreløbig  blev  ved  at  bo  paa  Christiansborg. 

Man  vilde  for  Verden  dække  over  den  bitre  Splid  mellem 
Kronprins  Frederik  og  Juliane  Marie;  det  skulde  se  ud,  som 
om    alt    var   godt,    som   om   intet   mærkeligt  var  sket  den   14. 

April.  Derfor  skrev  Enkedronningen  den  20.  i  samme 
Maaned  til  Svogeren  i  Potsdam:  „Min  Hr.  Broder.  Da  jeg 
er  bange  for,  at  man  maaske  kunde  opskræmme  Deres  Majestæt 
ved  Beretninger  om  en  Begivenhed,  som  ganske  vist  har 
overrasket  os  en  Smule,  da  den  er  kommet  os  uventet,  og 
som  havde  kunnet  finde  Sted  paa  en  anden  og  mindre  op- 
sigtsvækkende Maade,  har  jeg  holdt  det  for  min  Pligt  selv  at 
underrette   min   uforlignelige  Konge  og  bedste  Ven   derom". 

Hun  forsikrer  ham,  at  Begivenheden 
kun  har  været  en  Fuldbyrdelse  af 
hendes  Planer,  en  Opfyldelse  af 
længe  nærede  Forhaabninger,  og 
hun  kan  ikke  noksom  prise  Kron- 
prinsens venlige  Følelser  mod  hende 
og  Familien.  "  „Hvis  han  bevarer 
disse  Følelser",  skriver  Enkedron- 
ningen, „og  tænker  paa  at  styre 
Baaden  overensstemmende  med  gode 
og  prisværdige  Ønsker,  vil  jeg  være 
rolig  og  med  megen  Tilfredshed  se 
Sagen  fuldstændigt  afgjort,  thi,  at 
Kronprinsen  i  den  Alder,  hvori  han 
nu  er,  kommer  til  at  styre  Sagerne, 
er  i  og  for  sig  ret  naturligt.  Vi  har 
derfor  altid  ønsket  det  og  i  det 
sidste  Aar  banet  Vejen  dertil". 

Samme  Fiktion  vilde  Enkedron- 
ningen opretholde  ved  sin  Optræden  her  hjemme.  Hun 
dæmmede  op  for  sin  Harme  og  viste  gode  Miner,  ytrede,  at 
hun  ikke  havde  følt  sig  saa  tilfreds  og  rolig  som  nu;  hun 
forstod  godt,  at  man  vogtede  paa  hende  og  ikke  uden  Skade- 
fryd spurgte,  hvorledes  hun  bar  sit  Nederlag.  Der  var  da 
ogsaa  dem,  som  vidste  at  fortælle,  at  Vrede  og  Bitterhed  til 
Tider  kunde  tage  Magten  fra  hende.  Opbruddet  fra  Chri- 
stiansborg det  Aar  gik  hende  til  Hjerte,  hun  maatte  tage 
Sommerophold  paa  Fredensborg  alene,  mens  Kongen  med 
Kronprinsen  boede  paa  Frederiksberg  Slot;  dermed  var  be- 
tydet, at  linkedronningens  Magt  over  Kongen  var  forbi,  for 
Fremtiden  skulde  hun  leve  sine  Dage  i  Stilhed. 


Juliane  Marie.    Silhuet. 
Kongelige  Bibliothek. 

Det  var  svært  for  Juliane  Marie  at  falde  til  Ro;  i  En- 
somheden paa  Fredensborg  rugede  hun  over  sin  Skuffelse.  I 
en  Skrivelse  af  24.  Juli  til  den  forhenværende  Overhof- 
marskalk  E.  Schack  ønsker  hun,  at  han  i  sin  ny  Stilling  maa 
finde  alt,  „hvad  Troskab,  Retskaffenhed  og  en  usminket  Op- 
rigtighed kan  vente  sig  til  Belønning  i  denne  usle  Verden", 
og  i  et  Brev  til  Frederik  II,  dateret  den  10.  August,  taler 
hun  vel  om  sin  Sindsro  og  sit  lykkelige  Liv  paa  det  skønneste 


Den  danske  Kongefamilie   1794.     Maleri  af  Viertel. 
Gunderslevholm.     D.  M.  P. 

Landslot  i  Kongens  Riger  og  Lande,  men  ved  Siden  heraf 
bryder  Bitterheden  frem:  „Efter  den  Erfaring,  som  jeg  har 
vundet  ved  32  Aars  Ophold  i  dette  Kongerige,  er  der  intet, 
der  overrasker  mig,  og  jeg  har  til  Bunds  lært,  hvad  Verden 
og  dens  Beboere  er". 


Der  er  ikke  meget  at  fortælle  om  den  følgende  Tid  indtil 
Juliane  Maries  Død  i  1796.  Freden  mellem  Kronprinsen  og 
Enkedronningen  —  „Enigheden  i  Huset",  som  Guldberg  ud- 
trykker sig  i  et  Brev  til  Biilow,  —  blev  saa  nogenlunde  op- 
retholdt.   Det  var  stille  Aar  i  Juliane  Maries  Liv,  urolige  Aar 

ude  i  Europa.  Vi  har  et  ejendommeligt  Vidnesbyrd  om,  hvad 
den  gamle  Dronning  mente  om  Begivenhederne  i  Europa  og 
de  store  Principspørgsmaal,  der  rystede  Verden,  i  de  Kobber- 
stik, som  opregnes  i  Fortegnelsen  over  hendes  Dødsbo.  De 
nævnes  som  „Kobberstykker  i  Ramme  og  Glas"  og  har  da 
hængt  paa  Dronningens  Væg.  Dér  har  hun  haft  for  Øje: 
Marie  Antoinette,  Prinsessen  af  Lamballe,  Ludvig  XVI,  Prinsen 
og  Prinsessen  af  Frankrig,  Kong  Carl  I's  sidste  Møde  med 
Børnene,  Marie  Stuart  —  l'ancien  regimes  kongelige  Martyrer. 

Dronning  Juliane  Marie  var  en  statelig  Dame.  „Hun 
havde  ved  sin  skønne  høje  og  ranke  Figur  en  imponerende 
Anstand  og  et  Øje,  som  sagde  meget,  naar  hun  fandt  det  for 
godt",  skrev  Johan  Biilow.  Hun  var  velbegavet  og  havde  fra 
sin  Slægt  Trangen  til  at  samle  Kundskab.  Oldefaderen  Hertug 
August  og  Bedstefaderen  Hertug  Ferdinand  Albrecht  havde 
hørt  til  det  17de  Aarhundredes  lærde  Fyrster,  under  flittig 
litterær  Syslen  og  rastløs  Samlen  lagde  de  Grunden  til 
Wolfenbiittel  Bibliothek  og  Braunschweig  Museum;  Olde- 
moderen og  Fasteren  nævntes  som  Forfatterinder;  Broderen 
Hertug  Carl  viste  under  et  omfattende  Arbejde  for  Landets 
Opkomst  særlig  Iver  for  god  Undervisning  paa  lavere  og 
højere  Trin,  for  videnskabelig  Undersøgelse  og  kunstnerisk 
Virken,  han  kaldte  Lessing  til  Wolfenbiittel  Bibliothek,  og  i 
Braunschweig  fik  Lessings  Drama  „Emilia  Galotti"  sin  første 
Opførelse;  Familiens  litterære  Interesse  gik  i  Arv  til  Hertug 
Carls  Datter  Anna  Amalie  og  til  Dattersønnen  Hertug  Carl 
August  i  Weimar,  den  fremtræder  hos  Juliane  Maries  tredje- 
ældste Broder  Ulrich  Ernst  og  hos  Søsteren  Elisabeth  Chri- 
stine, der  oversatte  en  Række  opbyggelige  Skrifter  og  ogsaa 
selv  førte  Pennen.  Selv  syslede  Dronning  Juliane  Marie  med 
Italiensk  og  med  Engelsk,  som  hun  først  begyndte  at  læse  i 
Fyrrety veaarsalderen ;  vi  ved,  at  hun  skaffede  sig  Hume's 
History  of  England  blandt  mange  andre  Bøger;  paa  Fredens- 
borg havde  hun  et  Bibliothek. 

„Af  alle  kongelige  Personer  i  vort  Land  har  jeg  ikke 
kendt  nogen  nøjere  end  Dronning  Juliane  Marie,  og  jeg  kan 
med  Sandhed  bevidne,  at  hun  i  Forstand  og  Kundskab  havde 
faa   sine   Lige    blandt  sit    Køn",    skrev    Suhm,    og    Bastholm 


281 

udtalte  i  sin  Ligprædiken  over  Juliane  Marie:  „Hun  havde 
en  dyrket  Forstand,  en  Forstand,  dannet  ved  saa  mange  Aars 
Erfarenhed  blandt  Hoffets  mangfoldige  Afvexlinger.  Disse 
lærte  hende  at  kende  alle  jordiske  Tings  Forfængelighed  og 
Ubestandighed  og  gjorde  hende  rolig  ved  samme;  en  For- 
stand, dannet  ved  Læsning  og  fornemmelig  historisk  Læsning, 
som  var  hendes  Yndlings-Beskæftigelse''.  Suhm  bekræfter, 
hvad  Bastholm  siger  om  Juliane  Maries  Interesse  for  Læs- 
ning. I  øvrigt  løfter  Retorikken  Talerens  Ord  saa  højt,  at  vi 
ikke  kan  følge  med. 

Thi  eet  er  „en  dyrket  Forstand",  et  andet  er  det  over- 
legne Blik,  det  praktiske  Greb  og  Kendskab  til  Styrelsens 
store  og  smaa  Ting;  eet  er  Reflexion  og  forstandig  Tale,  et 
andet  den  Concentration  i  Viljesliv  og  i  Tænkning,  hvorpaa 
Personligheden  beror.  Naar  det  gjaldt,  kunde  Juliane  Marie 
vise  en  momentan  Concentration,  for  hun  havde  Temperament, 
og  det  bar  hende  stolt  gennem  Øjeblikket;  det  var  ikke  blot 
den  17.  Januar,  der  aabenbarede  denne  Evne,  ogsaa  ved 
andre  Lejligheder  berettes  om  hendes  Mod  og  Aandsnærvæ- 
relse;  i  det  daglige  derimod  var  hun  aandelig  indolent  og 
overvejende  receptiv.  Et  aandeligt  Flegma  lader  sig  meget  vel 
forene  med  koleriske  Anlæg,  og  saadanne  havde  Juliane 
Marie.  „Let  følte  hun  Fornærmelser,  stærkt  brusede  Blodet 
i  hendes  Aarer,  naar  hun  følte  dem  eller  troede  at  føle  dem", 
siger  Bastholm,  der  ikke  skjuler,  at  Enkedronningen  under- 
tiden kunde  overrumples  af  „sit  kraftfulde  Temperament  og 
Tilfældes  uventede  Paastød",  og  Biilow  tilstaar  i  Beretningen 
om  sin  første  Audiens,  at  han  gik  til  hende  med  Frygt  og 
Bæven,  vel  vidende,  „at  hun  var  meget  hastig".  Ogsaa  Guld- 
berg mindes  Juliane  Maries  stormfulde  Sind  og  siger  paa  sin 
kunstlede  Maade,  idet  han  i  et  Brev  i  1790  vil  udtale  sin 
Glæde  over,  at  Biilow  viser  den  gamle  Enkedronning  Op- 
mærksomhed: „Paa  et  andet  Sted  glæder  det  mig  altid,  at 
min  Ven  bliver  ved  stedse  at  have  for  Alder  og  Temperament 
Deres  gamle  Ærbødighed". 

I  stærk  Bevægelse  kunde  Juliane  Marie  optræde  uklogt 
og  sige  det,  der  hellere  maatte  være  usagt,  bidende  Ord  for 
hende  let  af  Munden.  Paa  den  anden  Side  kunde  hun  handle 
højmodigt,    idet    hun    handlede  impulsivt,    ved  Lejlighed  giver 

hun  godt  Svar  paa  et  kækt  Ord.  Traditionen  i  Abildgaards 
Slægt  fortæller,  at  Kunstneren  var  til  Audiens  for  at  takke 
for  sin  Udnævnelse  til  Professor  og  kongelig  Historiemaler; 
da  Enkedronningen  spurgte,  om  han  var  tilfreds  dermed, 
ytrede  han,  at  han  jo  nu  tjente  det  samme  som  en  Hyrekusk, 
en  Ytring,  der  havde  til  Følge,  at  hans  Løn  straks  blev  for- 
doblet, —  og  Abildgaard  hørte  dog  ikke  til  de  myge,  men 
øvede  sin  Kritik  ubekymret. 

Juliane  Marie  var  heftig  af  Sind,  men  naar  hendes  Væsen 
var  brat  og  dominerende,  beror  det  ogsaa  paa,  at  hun  var  saa 
optaget  af  sig  selv,  at  hun  ikke  havde  Tanke  for  andre.  Det 
kærlige  Hjerte  og  en  mild  og  klog  Forstaaelse  mangler  hun. 
Det  ses  i  Forholdet  til  Caroline  Mathilde,  over  hvem  hun 
udtaler  en  skaanselsløs  Dom,  der  fælder  hende  selv;  det  ses 
i  Forholdet  til  Caroline  Mathildes  Børn,  Kronprins  Frederik 
og  Prinsesse  Louise  Augusta,  hvis  Opdragelse  blev  hende  be- 
troet. Rent  pligtmæssigt  har  hun  vist  gjort,  hvad  hun  skulde, 
men  hun  formaaede  ikke  at  drage  Børnene  til  sig.  Indrømmes 
skal  det,  at  Forholdene  var  vanskelige  og  maatte  blive  vanske- 
ligere Aar  for  Aar,  alt  som  Caroline  Mathildes  Børn  voksede 
til  og  ad  mange  Veje  fik  at  høre  om  deres  Moder.  Moderens 
Minde  blev  deres  fælles  Eje,  den  Hemmelighed,  som  de  vel 
skulde  vogte  for  Enkedronningen;  men  under  de  Omstændig- 
heder vil  man  forstaa,  at  alle  Juliane  Maries  Bestræbelser  for 
at  kalde  Taknemlighed  frem  hos  dem  maatte  have  en  egen 
Virkning. 

Der  er  noget  meget  utiltalende  i  den  Maade,  hvorpaa 
Enkedronningen  stedse  skal  minde  om,  hvad  hun  har  gjort. 
En  naiv  og  lidet  kræsen  Forfængelighed  har  behersket  hende, 
en  Forfængelighed,  som  til  Tider  har  ført  hende  ad  Biveje  og 
Bagveje,  men  som  Helhed  maa  man  sige,  at  hun  var  hæderlig 
af  Karakter  og  vilde  det  bedste.  Med  Urette  har  man  baade 
i  Juliane  Maries  egen  Tid  og  længe  efter  fremstillet  hende 
som  en  intrigant  og  herskesyg  Kvinde,  en  Stifmoder  i  værste 
Forstand;  der  var  ikke  de  Mørkets  Gerninger,  som  hun  ikke 
havde  gjort. 

Underligt  nok.  Hun  havde  altid  været  glad  ved  sig  selv, 
og  paa  alle  Maader  havde  hun  arbejdet  paa  at  skaffe  sig  et 
godt  Eftermæle.     Her  var  Nemesis  over  hende. 

CAROLINE  MATHILDE. 

Det  havde  været  Frederik  V's  Ønske,  at  hans  Søn  skulde 
søge  sin  Brud  i  England  i  Dronning  Louises  Slægt.  Allerede 
1753  havde  Sagen  været  paa  Tale  mellem  den  danske  og  den 
engelske  Konge,  og  man  var  kommet  til  Enighed  om,  at  en 
af  Kong  Georgs  to  smaa  Sønnedøtre,  Døtre  af  Prins  Frederik 
af  Wales  og  Prinsesse  Augusta  af  Gotha,  en  Gang  i  Tiden 
skulde  være  Frederik  V's  Sønnekone.  Kong  Frederik  holdt 
fast  ved  den  Tanke;  sidst  i  Halvtredserne  paalagde  han  den 
danske  Gesandt  ved  det  engelske  Hof  Grev  Bothmer  i  sine 
Indberetninger  at  give  Oplysning  om  de  to  Prinsesser,  og 
efter  Gesandtens  Udtalelser  valgte  den  danske  Regering  den 
yngste  af  Søstrene,  Caroline  Mathilde.  Hun  var  ikke  14Aar, 
dengang  Forlovelsen  blev  kundgjort,  og  hun  var  kun  15  Aar 
og  nogle  Maaneder  i  Efteraaret  1766,  da  hun  per  procura 
blev  viet  til  Christian  VII  paa  Slottet  St.  James  i  London  og 
som  Danmarks  Dronning  forlod  sit  Barndomshjem. 

I  et  Par  Breve  til  Johan  Hartvig  Ernst  Bernstorff  har 
Grev  Bothmer  i  August  og  September  1766  fortalt  om  den 
unge  Prinsesse,  hvis  paa  eengang  frejdige  og  beskedne  Væsen 
har  indtaget  ham.  Hun  har  gjort  ham  mange  Spørgsmaal  om 
Danmark  og  Forholdene  i  Landet  og  har  bedt  ham  bringe 
Kongen  en  Hilsen  i  den  rette  Form,  „thi",  sagde  hun,  „jeg 
er  ganske  ukendt  med  Hofsprog,  jeg  kender  mere  til  Planter 
end  Mennesker  og  ved  bedre  at  gøre  Brug  af  de  Blomster, 
Naturen  frembringer,  end  af  dem,  hvormed  Hofmænd  pynte 
deres  Tale".  Prinsessen  har  ogsaa  spurgt,  om  hun  skulde 
skrive  til  Kongen  og  Enkedronningen,  og  Gesandten  har 
raadet  hende  til  at  vente,  indtil  Vielsen  har  fundet  Sted,  for 
da  selv  at  sende  Brev  til  Danmark  derom. 

Et  helt  andet  Billede  af  Caroline  Mathilde  giver  Reynolds' 
Maleri,  malet  omtrent  ved  samme  Tid,  som  Grev  Bothmer 
skrev  de  to  Breve.  Her  sidder  den  unge  Prinsesse  med  sin 
Luth  ved  Aftenstid  i  Parken  tæt  ved  en  lille  Rundbygning,  et 
Tempel  af  den  Slags,  hvormed  det  18de  Aarhundrede  yndede 
at  pryde    sine  Haver.     Vi    niaa    tænke    paa  Reynolds'  kendte 

Portrætter  af  Damer  fra  den  fornemme  Verden:  Hertuginden 
af  Devonshire,  der  tøver  paa  Marmortrappen  ned  til  den 
skumrende  Have,  hvor  den  hvide  Statue  fanger  Dagens  sidste 
Lys,  —  Miss  Cornwall,  fin  og  rank  mellem  ranke  Stammer, 
—  Grevinde  Spencer  og  Lady  Delmé  med  deres  Børn  og 
deres   Hund,  —  Lady  Bamfylde,   Marquisen    af  Camdon    og 

alle  de  andre  Kvinder, 
som  uden  at  kende  Ar- 
bejde og  Møje  og  uvi- 
dende om  Livets  Dis- 
harmonier drømmer  blidt 
og  lidt  vemodigt  i  de 
engelske  Parker  med 
deres  skyggefulde  Træ- 
grupper og  de  bløde, 
solvarme  Sletter. 

Maleriet  af  Caroline 
Mathilde  synes  efter  Re- 
produktionen at  dømme 
at  sige  mere  om  Kunst- 
neren og  hans  Billed- 
type end  om  Prinsessen, 
der  altid  skildres  os  som 
en  lyshaaret,  kraftig  og 
livsglad  ung  Pige,  men 
her  paa  Billedet  er  mørk, 
lidt  sart  og  nok  saa  ele- 
gisk. Luthen  er  maaske 
det  mest  virkelighedstro, 
thi  Caroline  Mathilde  skal  have  haft  en  køn  Sangstemme. 
Reynolds  selv  var  ikke  tilfreds  med  Maleriet,  han  har  fortalt 
sin  Elev  Northcote,  at  det  ikke  kunde  blive  godt,  fordi  Caro- 
line Mathilde  græd  næsten  al  den  Tid,  hun  sad  for  ham. 
Hans  Fortælling  passer  ikke  rigtigt  med  Grev  Bothmers  Be- 
retning om  den  lille  Prinsesse,  der  træder  ham  saa  tillidsfuld 
i  Møde,  —  og  dog  —  April  har  Sol  og  Byger,  og  unge  Piger 
har  mange  Sind. 

Med  Smil  og  Taarer   kom  Caroline  Mathilde    til    sit   nye 
Land.  Et  Brev  fra  Diplomaten  Gregersjuel  til  Schack  Rathlou, 


Caroline  Mathilde.     Maleri  af  Reynolds. 


285 

skrevet  i  København  den  9.  November,  fortæller,  at  Kongen 
og  Dronningen,  glade  ved  hinanden,  er  ankomne  til  Frederiks- 
berg Slot  fra  Roskilde,  hvor  Christian  VII  har  mødt  sin 
ukendte  Brud,  men  Brevskriveren  ved  ogsaa  at  berette  om 
nogen  Kulde  fra  den  ene  Side  og  Taarer  fra  den  anden  Side, 
der  har  ængstet  Iagttagere  allerede  i  Dagene  før  Indtoget  i 
Hovedstaden.  Det  er  ikke  at  undres  over,  at  Caroline  Ma- 
thilde havde  svært  ved  at  faa  Ligevægt  i  Sindet  i  nye  Forhold 


Bal  i  Riddersalen  paa  Christiansborg 
i  Anledning  af  Christian  VIl's  Bniiup.     (Bradt). 

blandt  fremmede  Mennesker  og  midt  i  en  Hvirvel  af  Fester, 
der  skulde  forherlige  hendes  Ankomst  til  Landet.  „I  Gaar 
fandt  Indtoget  Sted",  skriver  Gregers  Juel,  og  han  slutter  sit 
Brev:  „I  Morgen  skal  vi  have  Bal  paré  ved  Hoffet,  paa 
Tirsdag  Appartement,  paa  Onsdag  Bal  en  Domino,  paa  Tors- 
dag skal  der  være  Bal  hos  Prins  Frederik,  paa  Lørdag  giver 
Bernstorff  en  Fest,  som  den  kongelige  Familie  vil  overvære". 


Breve  fra  Vinteren  1766—1767  melder  stadig  om  Baller, 
Maskerader  og  Komedier,  men  mellem  Beretningerne  om 
Festtumlcn    kommer    enkeltvis   snart   fortrøstningsfulde,    snart 

bekymrede  Udtalelser  om  Forholdet  mellem  Kongen  og  Dron- 
ningen. Det  kunde  ikke  være  andet,  end  at  Christian  VII, 
som  han  var,  maatte  saare  sin  Hustru  ved  sit  Væsen  og  for- 
færde hende  ved  den  lurende  Sindsyge  og  sin  daarlige  Ka- 
rakter; Tanken  om  at  skulle  leve  Livet  med  ham  maa  have 
lagt  sig  tyngende  over  hende.  Imidlertid,  Dronningen  var  ung 
og  kunde  skyde  Bekymringerne  af  sig;  hun  fornøjede  sig  ved 
Festerne  og  den  Hyldest,  der  vistes  hende;  ved  sit  ubevidste 
Væsens  Trylleri  og  de  femten  Aars  friske  Skønhed  vandt  hun 
dem,  der  havde  Lejlighed  til  at  være  sammen  med  hende. 
„Man  kan  ikke  sige  godt  nok  om  hende",  skrev  den  gamle 
Overjægermester  Gram  til  Schack  Rathlou,  „vi  elsker  hende 
alle,  saa  mange  vi  er,  hun  er  henrivende".  En  sindig  Iagt- 
tager som  A.  P.  Bernstorff  kunde  vel  finde,  at  Caroline  Ma- 
thilde i  ungdommeligt  Livsmod  var  overstadig;  men  et  af- 
dæmpet og  behersket  Væsen  passede  kun  slet  med  hendes 
Alder  og  Temperament,  og  han  fandt  hende  meget  indtagende, 
just  som  hun  var.  Han  taler  med  Glæde  om  hendes  aabne 
og  ærlige  Karakter  og  gode  Forstand;  han  ved  ogsaa  at  be- 
rette om  Interesse  hos  den  unge  Dronning.  Caroline  Ma- 
thilde elsker  Blomster  og  Frugter,  og  Frydenlund  med  den 
herlige  Frugthave,  som  Kongen  gav  hende  i  1767,  volder 
hende  megen  Glæde. 

Den  gamle  Enkedronning  Sophie  Magdalene  havde  taget 
venligt  og  med  godt  Haab  mod  Sønnesønnens  Brud  og  havde 
straks  ved  Ankomsten  skænket  hende  et  Baand  med  store 
kostbare  Perler,  hun  selv  i  sin  Tid  havde  faaet  af  Kong 
Frederik  IV.  Caroline  Mathilde  var  i  hendes  Øjne  „et  aller- 
kæreste Barn".  Ved  Brylluppet  kunde  Sophie  Magdalene 
skrive  til  Grev  Stolberg,  at  den  unge  Dronning  var  forstandig 
og  af  godt  kristeligt  Sindelag,  endnu  meget  ung  og  livlig,  „aber 
alles  mit  Douceur  und  eine  anståndige  Weise". 

Mens  Kongen  i  den  følgende  Tid  voldte  sin  Bedstemoder 
megen  Bekymring  ved  de  Venner,  han  valgte,  og  det  Liv,  han 
førte,  —  „Gud  forbarme  sig  over  os",  sukker  den  gamle 
Dronning,  —  havde  Caroline  Mathilde  hendes  Sympathi.  I 
Sommeren  1767  skriver  hun  til  Stolberg:  „Nu  er  Kongen 
rejst   til    Holsten,    den    unge    Dronning    bor    imidlertid    paa 

Frederiksborg  sammen  med  Prinsesse  Charlotte*).  Vi  vil 
komme  flittigt  sammen,  Dronningen  er  rigtig  elskelig,  vi  havde 
ikke  kunnet  ønske  os  nogen  bedre,  og  vi  lever  ellers  alle 
helt  fredeligt  sammen,  naar  kun  de  andre  Forhold  var  bedre!" 

Der  var  endnu  et  Menneske,  som  i  Caroline  Mathilde 
saa  et  ungt  Barn,  der  kunde  trænge  til  kærlig  Omtanke  og 
Støtte  paa  mange  Maader,  —  det  var  Sophie  Magdalenes  tid- 
ligere Hofdame,  nu  Caroline  Mathildes  Overhofmesterinde, 
Fru  Louise  Plessen,  en  41aarig  forstandig  Dame,  udpræget  i 
Sympathier  og  Antipathier  over  for  Mennesker  og  Tidens  Be- 
vægelser, solid  af  Karakter  og  varm  af  Hjerte.  Fru  Plessen 
knyttede  sig  stærkt  til  Caroline  Mathilde,  hvem  hun  moderligt 
omtaler  som  „min  lille  Dronning" ;  hun  skaffer  sig  en  ny 
Dragt  for  ikke  at  synes  altfor  alvorlig  i  sort  Kjole,  hun  tænker 
paa  Caroline  Mathildes  Helbred  og  fører  hende  omkring,  at 
hun  kan  lære  sit  Land  og  sit  Folk  at  kende.  I  Løbet  af 
Vinteren  1766 — 1767  besøgte  Dronningen  og  Fru  Plessen  for- 
skellige Institutioner,  ofte  færdedes  de  til  Fods,  og  dette  var 
et  nyt  Syn,  der  vakte  Undren  —  og  Efterlignelse.  „Ar  ganska 
fet  och  går  mycket  starkt",  hedder  det  i  Sommeren  1768  om 
Caroline  Mathilde  i  en  svensk  Rejsedagbog;  Forfatteren  har 
ikke  set  Dronningen,  der  paa  den  Tid  var  i  Nordsjælland, 
men  med  de  faa  og  fyndige  Ord  gengiver  han,  hvad  der 
sagdes  i  København.  Caroline  Mathilde  lærte  saa  at  sige  de 
københavnske  Damer  at  gaa ;  derfor  taler  Rahbek  siden  hen 
i  sine  Erindringer  om  „den  yngre  quindelige  Slægt,  der  i 
Mathildes  Dage  var  kommet  paa  Benene". 

Der  var  noget  naturligt  og  kønt  i  Fru  Plessens  Forhold 
til  den  unge  Kvinde,  som  var  betroet  til  hendes  Varetægt, 
men  ulykkeligvis  var  Caroline  Mathilde  ikke  alene  Overhof- 
mesterindens  „lille  Dronning",  men  (>hristian  VII's  Ægtefælle, 
og  selv  om  man  ikke  skøtter  synderligt  om  al  den  Sladder, 
en  gammel  Jomfru  som  Charlotte  Dorothea  Biehl  kan  bære 
til  Torvs,  maa  man  dog  sige,  at  Fru  Friessen  vistnok  har 
gjort  sig  for  stærkt  gældende  og  i  sin  Iver  for  at  værne  om 
Caroline  Mathilde    lidet    taktfuldt   har  stillet  sig  mellem  Mand 


*)  Prinsesse  Charlotte  Amalie,  Frederik  IV's  Datter. 

og  Hustru.  At  hun  ikke  vilde  gaa  paa  Akkord  med,  hvad 
der  syntes  hende  tøjlesløst  i  Hoffets  Væsen,  er  Ære  værd, 
og  det  bor  heller  ikke  glemmes,  at  Caroline  Mathilde  ud- 
viklede sig  jævnt  og  godt  under  hendes  Indflydelse,  men 
Overhofmesterinden    kom    til    at  gøre  Dronningen  Skade  ved 


Caroline  Mathilde. 
Maleri  af  Peder  Als.     Rosenborg.     D.  M.  P. 

at  samle  de  forargede  hos  sig  og  aabne  Krig  mod  Kongen  og 
hans  vilde  Selskab.  Hoff'et  fik  to  Grupper  —  Kongens  Gruppe, 
i  hvilken  den  russiske  Gesandt  Saldern  og  Christian  VII's 
kaade  Svirebroder  Konrad  Holck  spillede  vigtige  Roller,  —  og 
Fru  Plessens  Gruppe,  der  slog  Kreds  om  Dronningen.  Det 
er  forstaaeligt,  at  Caroline  Mathilde  ikke  var  upaavirket  af 
Fru  Plessens  Syn,  selv  havde  hun  fra  første  Færd  fattet 
heftig  Uvilje  mod  Konrad  Holck,  som  i  Ondsind  eller  maaske 
ubevidst   ved   Taktløshed    havde   saaret    hende,     men    iøvrigt 

hører  vi  ikke  meget  om  Dronningen  under  Striden  ved  Hoffet, 
endnu  synes  hun  lidet  fremtrædende. 

I  Begyndelsen  af  1768  gjorde  Kongen  Ende  vel  ikke  paa 
sit  gale  Levned,  men  paa  Forargelsen  og  Kritikken  inden 
Døre,  idet  han  ramte  adskillige  af  dem,  der  stod  Dronningen 
nær,  fremfor  alle  Fru  Plessen,  som  fik  Afsked  med  Ordre  til 
at  forlade  Slottet  og  Landet.  Forholdet  var  blevet  saa  spændt, 
at  dette  Skridt  synes  nødvendigt,  men  Tidspunktet  for  Over- 
hofmesterindens  Fjernelse  var  valgt  med  sjælden  Hensynslos- 
hed, thi  den  28.  Januar  var  Kronprinsen  bleven  født,  og  den 
29.  Februar  berøvede  Kongen  sin  Hustru  det  Menneske,  hun 
havde  sluttet  sig  til  med  størst  Hengivenhed,  efter  at  hun 
var  kommet  til  Landet.  Caroline  Mathilde  følte  dyb  Smerte, 
men  viste  en  Sagtmodighed,  der  taler  til  Ære  baade  for 
hendes  Forstand  og  hendes  Karakter.  Vi  vil  tro,  at  den  lille 
Søn  med  den  Pleje,  han  krævede,  har  hjulpet  Dronningen 
over  Sorgen  og  Harmen. 

„Efter  Fru  Plessens  Bortrejse",  skriver  Fru  Sneedorff  i 
April  Maaned,  „er  hun  den  meste  Tid  alene  eller  sammen 
med  sin  Prins,  som  endnu  ikke  har  nogen  Gouvernante,  — 
hun  vilde  gerne  selv  være  det,  sagde  hun  for  nogle  Dage 
siden  til  min  Svoger,  men  Etiketten  fordrede,  at  man  tog  en 
Gouvernante".  Ogsaa  Fru  Gabel  maa  fortælle  om  den  unge 
Dronnings  Omhu  og  Iver  for  sit  Barn:  „Dronningen  er  den 
ømmeste  og  mest  agtværdige  Moder,  man  kan  tænke  sig. 
Hvad  der  forbavser  mig  i  en  Grad,  jeg  ikke  kan  sige,  er,  at 
hun  søger  at  skaffe  sig  saa  stor  Kundskab  som  muligt  om, 
hvorledes  man  bedst  kan  opfostre  et  Barn  i  hans  Alder,  og 
at  hun  med  en  beundringsværdig  Omhu  stræber  efter  at  lære 
mere  og  mere  i  Forhold  til  de  Krav,  hendes  Søns  Opfostring 
stiller  til  hende.  Hun  har  tit  sagt  mig,  at  hun  med  usigelig 
Fornøjelse  læste  de  Afhandlinger,  hun  kunde  faa  fat  paa,  om 
Børns  moralske  Opdragelse,  men  at  hun  fandt,  at  saa  lille 
som  hendes  Søn  var,  niaatte  det  være  hans  fysiske  Udvikling, 
der  tænktes  paa.  Senere,  sagde  hun,  vil  jeg  gaa  videre".  Det 
var  denne  Caroline  Mathildes  pædagogiske  Iver,  der  siden 
hen  gjorde  hende  til  en  saa  lærvillig  Discipel  af  Struensee  og 
Danske  Dronninger.  19 

fik  hende  til  med  ubøjelig  Konsekvens  at  opfostre  Kronprinsen 
efter  Rousseaus  Methode. 

Der  var  saa  megen  mere  Lejlighed  for  Dronningen  til  at 
ofre  Barnet  al  Tid  og  Interesse  i  dets  første  Leveaar,  som 
Kongen  i  Maj  1768  drog  paa  en  lang  Udlandsrejse  og  lod 
Caroline  Mathilde  tilbage.  Med  Sorg  saa  hun  Kongen  rejse 
bort,  og  med  længselsfuld  Glæde  ventede  hun  hans  Hjem- 
komst, saaledes  beretter  A.  P.  Bernstorff  i  Breve  til  sin  Onkel; 
man  vilde  tvivle  om,  at  dette  var  sandt  og  muligt,  hvis  ikke 
Bernstorff  var  Hjemmelsmand,  —  man  maatte  tvivle  alligevel, 
hvis  ikke  Drømme  og  forfængeligt  Haab  alle  Dage  havde 
gjort  Mennesker  til  Daarer.  Til  denne  stille  Sommer  hen- 
føres de  Ord,  Caroline  Mathilde  ridsede  i  en  Rude  paa  Fre- 
deriksborg Slot:  „O  keep  me  innocent,  make  others  great". 
Er  det  et  Citat  eller  hendes  egne  bange  Ord?  Hvad  bevæ- 
gede hendes  Sind  ved  den  Bøn,  —  vi  ved  det  ikke,  maaske 
var  det  ikke  nogen  bevidst  Tanke,  men  kun  en  dunkel  Uro, 
en  Ængstelse,  der  pludselig  steg  op  af  Sjælens  Dyb. 

1  Januar  1769  kom  Kongen  hjem.  Hans  Rejselæge  Dr. 
Struensee  fra  Altona  blev  hos  ham  som  Livlæge,  men  indtog 
foreløbig  en  ret  beskeden  Stilling  og  tænkte  næppe  paa  meget 
andet  end  at  nyde  Livet  og  fornøje  sig  med  Intriger  og 
Æventyr. 

Rejsen  havde  gjort  Kongen  træt;  han  tumlede  ikke  mere 
vildt  om,  men  Tiden  var  ham  en  Byrde,  og  han  sank  hen  i 
Sløvhed  og  Melankoli,  alt  Arbejde  skyede  han. 

Om  Dronningen  hører  vi  ikke  meget  i  dette  Aar,  og  vi 
kan  ikke  følge  hendes  Udvikling,  navnlig  ikke  faa  Svar  paa 
det  Spørgsmaal,  om  ikke  Caroline  Mathilde,  allerede  før  hun 
reves  hen  af  sin  Lidenskab,  var  bleven  en  anden,  om  ikke 
Vejen  var  beredt  for  Struensee,  idet  den  unge  Dronning  lang- 
somt og  umærkeligt  paavirkedes  af  daarlige  Omgivelser. 

Et  Brev  —  vistnok  fra  Sommeren  1769  —  fra  Fru  Louise 
Gramm  til  Baronesse  Løvenskjold  maa  i  denne  Forbindelse 
anføres.  „Jeg  har  ikke  sagt  Dem,"  hedder  det,  „hvorfor  jeg 
slet  ikke  har  været  tilfreds  med  Dronningen  —  for  det  første 
paa  Grund  af  nogle  mærkelige  Ytringer  over  for  mig  og  der- 
næst paa  Grund  af  den  Udmærkelse,   hun   viser  Frk.  Eyben. 


29; 


Hun  sagde  til  mig,  at  hun  elskede  de  franske  Romaner,  skønt 
hun  meget  ofte  læste  alvorlige  Bøger,  men  de  franske  Ro- 
maner kunde  fordreje  Hovedet  paa  en,  tilføjede  hun  med  et 
Smil".  Louise  Gramm  saa  skarpt  og  klogt,  men  Brevet  er 
udateret  og  fortæller  ikke,  om  de  franske  Romaner  gik  forud 
for  Struensee,  eller  om  det  var  ham,  der  indførte  dem,  og 
om  Dronningens  Smil  hørte  ham  til. 


Caroline  Mathilde. 
Maleri  af  jens  Juel.     Rosenborg.     D.  M.  P. 


Det  var,  saa  vidt  vides,  forst  ved  Slutningen  af  Sommeren, 
at  Struensee  kom  til  Dronningen  og  Hk  Lejlighed  til  oftere  at 
tale  med  hende.  Fra  forskellig  Side  siges,  at  hun  længe 
havde  sat  sig  mod  Kongens  Ønske,  at  hun  skulde  se  hans 
Læge,  og  den  Forklaring  gives,  at  Dronningen  havde  Uvilje 
mod  Struensee,  fordi  hun  i  ham  saa  den  forhadte  Holcks 
Ven  og  Forbundsfælle.     Men  hun  maatte  skifte  Sind,   da  hun 

lærte  ham  at  kende.  Struensee  viste  en  Hensynsfuldhed,  som 
var  hende  ny,  og  vandt  hendes  Tillid  og  Taknemlighed  ved 
at  tage  sig  af  den  lille  skrøbelige  Kronprins  og  ved  at  forsøge 
at  bringe  et  bedre  Forhold  i  Stand  mellem  Kongen  og  Dron- 
ningen. Medens  Caroline  Mathilde  maaske  kun  troede  at  føle 
Glæde  over  at  finde  et  Menneske,  som  hun  kunde  stole  paa, 
vaagnede  hos  hende  en  Forelskelse,  som  skulde  blive  saa 
skæbnesvanger,  da  Struensee  var  uridderlig  og  samvittig- 
hedslos nok  til  at  benytte  sig  af  den  Magt,  han  havde  vundet 
over  hende.  I  Begyndelsen  af  1770  løb  Rygtet  ilfærdigt  om 
og  berettede  det,  som  kun  var  altfor  sandt. 

Der  havde  altid  været  noget  voldsomt  og  ubehersket  over 
den  unge  Dronning,  hun  havde  været  overgiven  og  let  til 
Taarer,  og  da  nu  Lidenskaben  greb  hende,  mistede  hun 
ganske  Herredømmet  over  sig  selv.  Paa  Maskeraderne  gik 
hun  stadig  sammen  med  Struensee,  og,  efter  hvad  Struensee 
senere  sagde  under  Forhørene,  var  det  paa  et  saadant  Bal, 
at  hun  tilstod  ham  sin  Kærlighed.  I  Theatret  satte  Struensee 
sig  stedse  over  for  Dronningen  og  syntes  ikke  at  vende 
Blikket  fra  hende;  man  sagde,  at  hun,  idet  hun  gik,  hilste 
over  til  ham  med  sin  Vifte.  Hen  i  Foraaret  vidste  man  at 
fortælle,  at  de  gik  sammen  i  Frederiksberg  Have  med  hin- 
anden under  Armen.  „Jeg  kan  ikke  længere  undskylde  denne 
Kvinde",  skrev  Fru  Gramm,  som  i  sin  Forargelse  trolig  bar 
Sladder  om  Dronningen,  „hun  er  jo  dog  baade  Hustru  og 
Moder,  men  ingen  af  Delene  synes  længere  at  betyde  noget 
for  hende.  Hvorledes  har  hun  dog  kunnet  forandre  sig  saa 
meget!" 

Dette  Udbrud  lyder  mange  Gange. 

En  stærk  Følelse  vil  røre  op  i  Dybet  og  bringe  godt 
eller  ondt  for  Dagens  Lys,  —  det  blev  ikke  det  gode  i  Caro- 
line Mathildes  Væsen,  der  aabenbarede  sig,  Struensees  Paa- 
virkning  øvede  sin  Magt.  Hun,  som  før  havde  været  hensyns- 
fuld og  gerne  havde  haft  et  venligt  Ord  til  enhver,  var  nu 
taktløs  og  heftig,  —  naadig  eller  unaadig  mod  de  forskellige 
Mennesker,  alt  eftersom  de  havde  Struensees  Yndest  eller  ej, 
hun  syntes  ikke  at  have  anden  Vilje  end  hans.  Alt  maatte 
vige  for  deres  Overmod  og  Trang  til  at  leve.  Da  Enke- 
dronning  Sophie   Magdalene   døde   i  Slutningen    af  Maj  1770 

og  laa  paa  lit  de  parade  paa  Christiansborg,  kom  den  unge 
Dronning  ridende  fra  Frederiksberg  i  sin  sædvanlige  Ride- 
dragt —  Frakke,  Skindbuxer  og  Støvler  —  og  gik  i  den 
Dragt  ind  til  den  døde.  I  Hast  blev  Enkedronningen  be- 
gravet, de  gamle  Sørgeskikke  afkortedes  og  forenkledes, 
som  man  kunde  bedst,  for  Hoffet  vilde  af  Sted  paa  en 
Sommerrejse  til  Hertugdømmerne.  „Naar  Du  kommer  hertil, 
kære  Broder",  skrev  Fru  Louise  Gramm  i  Juni  Maaned  til 
J.  L.  Reventlov,  „vil  Kirkeklokkernes  Ringen  visselig  ikke 
forstyrre  Dig,  thi  for  længe  siden  har  man  paabudt  dem 
Tavshed.  Skuespil  og  Musik  har  kun  været  afbrudt  til  efter 
Begravelsen,  og  Hoffet  har  kun  baaret  Sorg  paa  Begravelses- 
dagen og  første  Gang  derefter,  da  der  var  Kur  i  Slesvig.  Ikke 
engang  sorte  Dragter!  Damerne  bærer  riding  Dresses,  og  det 
er  alt  sammen  saa  sært  som  vel  muligt". 

Et  Par  Dage  efter  Sophie  Magdalenes  Begravelse  rejste 
Kongen  og  Dronningen  med  deres  Følge  til  Slesvig  og  derfra 
til  Holsten,  hvor  de  i  sex  Uger  tog  Ophold,  et  Ophold,  som 
kun  afbrødes  af  en  hastig  Rejse  til  Luneborg,  da  Caroline 
Mathildes  Moder,  Prinsessen  af  Wales,  meget  havde  ønsket 
at  mødes  med  sin  Datter.  Dronningen  kom  nødtvungen, 
Struensee  var  i  hendes  Følge,  og  hun  synes  ikke  at  have 
haft  synderligt  at  sige  sin  Moder,  for  Mødet  blev  kun  kort. 
Den  16.  August  gik  Rejsen  fra  Altona,  og  den  17.  vendte  man 
tilbage. 

J.  H.  E.  Bernstorff,  der  som  Medlem  af  Conseillet  var 
med  Kongen  i  Hertugdømmerne,  har  i  Breve  til  Broder- 
sønnen A.  P.  Bernstorff,  som  var  hans  fortrolige  Ven,  be- 
rettet om  Rejsen.  Loyalt  og  stilfærdigt  skriver  han,  men 
gennem  Brevene  gaar  en  Understrøm  af  Harme  over  Hoffets 
letsindige  Sommerliv,  dets  Lyst  til  Ensomhed  og  velbetænkte 
Iver  for  at  faa  Kongen  til  at  tro,  at  dette  ensomme  landlige 
Liv  just  er  hans  Lyst  og  Trang.  Der  kan  i  Brevene  falde 
bitre  Ord  om  dem,  som  behersker  Kongen  og  Dronningen, 
og  stadig  er  der  Bekymring  for,  hvad  Rejsen  kan  bringe  af 
Begivenheder,  ængstelig  Sporgen  om,  hvorhen  det  hele  bærer. 
Bernstorff  aner  ondt  for  Holck,  Kongens  tidligere  Yndling,  og 
de  onde  Anelser  er  ikke  forgæves,  thi  under  Opholdet  i  Her- 
tugdommerne   kaldes  Brandt    til  Hove,    Holck    sendes    bort  i 

Unaade,  og  endelig  optræder  paa  ny  Grev  Rantzau-Ascheberg, 
i  hvem  Bernstorff  ser  en  Fjende  og  Ødelægger  af  hele  det 
politiske  System,  han  repræsenterer.  Bernstorff  strider  for 
at  holde  hans  Indflydelse  ude,  men  mens  han  strider,  ser  han 
ikke,  at  Struensee  er  den  egentlige  Fare,  han  ser  ikke,  at 
Struensee  tumler  med  store  Planer,  men  mener  kun,  at  han 
handler  efter  Dronningens  Vink,  ligesom  det  staar  for  Bern- 
storff, som  Struensee  ene  har  været  Redskab  ved  Holcks 
Fald,  et  Redskab  i  Caroline  Mathildes  Haand,  da  hun  tog 
Hævn  for  gammel  Tort. 

I  hvilken  Grad  Struensee  paa  dette  Tidspunkt  var  klar 
over  sine  Planer,  faar  staa  hen;  vist  er  det,  at  det,  der  be- 
gyndtes om  Sommeren  under  Rejsen,  fuldbyrdedes  om  Efter- 
aaret  og  om  Vinteren,  da  J.  H.  E.  Bernstorff  fik  Afsked,  og 
Conseillet  blev  opløst.  Kongen  skulde  selv  styre  og  bringe 
sit  Land  en  ny  Tid,  men  Christian  VII  var,  som  Struensee 
meget  vel  vidste,  ude  af  Stand  til  at  arbejde,  og  det  blev 
Æventyreren,  der  satte  alt  i  Værk. 

Mens  Kongen  var  sunken  sammen  i  Sløvhed,  havde 
Dronningen  faaet  Herredømme  over  ham  og  havde  brugt 
denne  sin  Indflydelse  til  at  bane  Vej  for  Struensee.  I  de 
engelske  Gesandters  Depecher  nævnes  hun  som  den,  der 
staar  med  den  største,  mest  uindskrænkede  Myndighed,  og 
som  den,  paa  hvem  hele  Styrelsen  hviler.  Udtalelser,  der 
indeholder  en  vis  Sandhed,  men  ogsaa  kun  en  Del  af  Sand- 
heden, og  aabenbart  just  falder  saaledes,  fordi  Gesandterne 
skal  dække  over  den  engelske  Prinsesses  sørgelige  Forhold. 
1  Virkeligheden  synes  Caroline  Mathilde  ikke  at  have  haft 
nogensomhelst  politisk  Interesse.  Struensee  udtaler,  at  Dron- 
ningen ikke  brød  sig  om  Statssager  og  ikke  blandede  sig  i 
Styrelsen,  og  det  ses  ikke,  hvorfor  han  i  den  Sag  skulde 
have  sagt  Usandhed.  Derimod  har  man  bemærket,  at  Dron- 
ningen følte  stærkt  for  eller  imod  Personer,  og  man  har 
ment,  at  hendes  Antipathier  adskillige  Gange  gjorde  sig  gæl- 
dende, men  naar  alt  kommer  til  alt,  er  det  meget  vanskeligt 
at  sige,  hvad  der  var  Caroline  Mathildes  Sympathier  og 
Antipathier,  siden  Struensee  herskede  over  hende. 

Da  Hoffet  vendte  hjem  fra  Holsten  i  1770,  tog  det  Op- 
hold   paa   Hirschholm,   og    ligeledes    tilbragtes  Sommeren   og 

Efteraaret  i  1771  paa  dette  Slot.  Her  blev  Prinsesse  Louise 
Augusta  født  den  7.  Juli  1771,  og  med  Rette  sagde  man,  at 
hun  var  Struensees  Datter.  Den  14. Juli  udnævntes  Struensee 
til  Kabinetsminister  med  overordentlig  Myndighed,  saaledes  at 
han    nu    var   at    betragte   som   Statens  uindskrænkede  Herre, 


Caroline  Mathilde. 
Maleri  af  jens  Juel.     Hvedholm. 


Og  den  22.  Juli  paa  Louise  Augustas  Daabsdag  ophøjedes  han 
og  hans  Ven  Brandt  i  Grevestanden. 

Hvorledes  det  stod  til  paa  Hirschholm  i  Eftersommeren, 
ved  vi  fra  Reverdil,  som  efter  omtrent  4  Aars  Eraværelse 
var  kommen  tilbage.  Han  saa  Kongens  Sindsyge  uhyggeligt 
fremskreden,  Forandringen  i  Dronningens  Væsen,  det  hele 
æreløse  Spil  ved  Hove.     Da    Reverdil    er   en    forsigtig   Mand 

og  gerne  vil  gøre  Ret  og  Skel  til  alle  Sider,  tager  han  til 
Orde  mod  den  almindelige  Mening,  at  der  skulde  herske  en 
løssluppen  og  usømmelig  Tone  paa  Hirschholm,  og  dog  maa 
han  indrømme,  at  Selskabet  var  lidet  adeligt.  „Vi  lignede 
alle  Tyendet  i  et  fornemt  Hus",  siger  han,  „som  i  Herskabets 
Fraværelse  havde  sat  sig  til  Bords". 


Kronprins  Frederik  og  hans  Legekammerat. 

Tegning  med  Blyant,  sign.  Mandelberg. 

Christiansborg  Slot  1771.     Kunstindustrimusæet. 


Samme  sindige  Afvejen,  samme  Forsøg  paa  at  se  Sagen 
fra  flere  Sider  møder  vi  i  Reverdils  Udtalelser  om  Kron- 
prinsens Opdragelse  efter  Rousseaus  Principper.  Idet  han 
tager  til  Genmæle  mod  den  almindelige  Mening  om  den  onde 
Medfart,  der  blev  Prinsen  til  Del,  siger  han,  at  Caroline 
Mathilde  var  en  god  Moder  og  saa  optagen  af  sine  Børn, 
som   hendes  Stilling   tillod;    han    fortæller,    at  Dronningen  de 

Dage,  da  Hoffet  spiste  til  Middag  paa  Hirschholm,  plejede  at 
komme  efter  Desserten  med  sin  Datter  paa  Armen  og  Sønnen 
ved  Haanden,  medens  Kronprinsens  smaa  Legekammerater 
hang  ved  hendes  Kjole.*)  Prinsen  var  hverken  forskræmt 
eller  klynkende,  men  han  var  meget  sent  udviklet.  Næsten 
fire  Aar   gammel    kunde    han    endnu    ikke   tale   noget  Sprog, 


Kronprinsen  o^  hans  Kammerat. 

Blad  af  Værket:  Kronprinsens  Barnelege. 

(J.J.G.Haas). 

men  havde  dannet  sig  et  Maal  af  Dansk  og  Tysk,  som  han 
havde  lært  mellem  hinanden  af  sine  Kammerater.  Reverdil 
finder,  at  man  overlader  Prinsen  altfor  meget  til  sig  selv,  og 
efter  Selvsyn  maa  han  tilstaa,  at  den  ny  Émile  havde  det 
nok    saa    haardt.     Han    saa    Kronprinsen    i    Badeværelset    en 


*)  Reverdil  nævner  to  Legekammerater,    ellers  horer  man    kun  om  een. 

Gang  i  November  Maaned;  da  havde  den  lille  Dreng  Frost- 
knuder  paa  Fødderne  og  var  saa  ynkelig  ved  at  skulle  i 
Vandet,  at  Reverdil  bad  ham  fri  for  den  Dag  og  fik 
Lægen  til  at  give  ham  Traadstrømper  paa  i  den  kolde  Aars- 
tid.  Svarende  hertil  beretter  Prins  Carl  af  Hessen  i  September 
1771,  at  en  russisk  Officer  har  fortalt,  hvorledes  han  nylig  en 
Dag  i  Eftersommeren,  da  han  var  paa  Hirschholm,  var 
kommen  gaaende  sammen  med  Struensee  og  havde  fundet 
Kronprinsen  i  det  ret  kølige  Vejr  siddende  i  Græsset  uden 
andet  Tøj  end  en  Skjorte;  hans  lille  Kammerat  var  med  ham, 
og  de  sad  og  spiste  sammen  af  en  Krukke  med  Havre- 
suppe. 

Sært  nok,  at  en  Moder  kunde  være  saa  doktrinær,  men 
det  er  aabenbart,  at  de  ny  pædagogiske  Ideer,  der  kom  fra 
Frankrig,  gennem  Struensee  har  virket  stærkt  paa  Caroline 
Mathilde.  Naar  Dronningen  efter  Taflet  henter  sin  lille  Fa- 
milie, gaar  Tanken  til  Rousseau;  naar  hun  ønsker  at  males  i 
hyggeligt  dagligdags  Samvær  med  sine  Børn,  siger  man  atter: 
Rousseau;  og  naar  hun  i  Forening  med  Struensee  giver  Kunst- 
neren Mandelberg  i  Hverv  at  gøre  Udkast  til  et  Værk,  der 
skal  vise  Kronprinsen  og  hans  lille  Kammerat  legende,  spi- 
sende, tumlende  frit  uden  Tilsyn  af  Voksne,  da  melder 
Rousseau  sig  paany.  Værket  om  Kronprinsens  Barnelege 
skulde  stikkes  i  Kobber  og  offentliggøres,  men  efter  den  17. 
Januar  1772  standsede  Arbejdet,  og  nu  er  kun  lidt  tilbage. 
I  Auktionskatalogen  over  Gehejmekonferentsraad  Johan  Biilows 
efterladte  Samling  af  Kunstsager  (1828)  nævnes  af  Mandelberg 
„en  Tegning  med  Blyant  for  et  Kobber  af  den  Suite,  der 
forestiller  Frederik  den  Sjettes  tidligste  Ungdom",  og  af 
samme  Kunstner  „3  Tegninger  for  Kobberne,  der  forestiller 
Frederik  den  Sjettes  tidlige  Ungdom.  Med  Blyant  og  Tusk. 
Fol."  Enkelte  af  Kobberne  ved  Clemens  ogJ.J.  G.  Haas  fandtes 
ogsaa  i  Biilows  Samling.  Paa  de  Blade,  der  nu  gemmes  i 
Kunstindustrimusæet,  ser  man  Kronprinsen  og  hans  Kam- 
merat i  deres  Stue.  De  er  helt  tarveligt  klædte  og  løber  paa 
Hosesokker;  de  triller  med  deres  Legehest,  spiller  Bold, 
morer  sig  med  deres  Hunde  og  stiller  Stolene  sammen 
til  Leg. 

I  denne  Sammenhæng  kan  nævnes,  at  Dronningen  har 
haft  Interesse  for  Billedkunst,  hun  synes  endog  selv  at  have 
syslet  med  Penslen.  Paa  Rosenborg  findes  et  lille  Maleri,  et 
Blomsterstykke,  der  siges  at  være  udført  af  Caroline  Ma- 
thilde; Billedet  er  kommet  til  Samlingen  fra  Sønnedatteren 
Arveprinsesse  Carolines  Bo.  Dronningen  yndede  Kobberstik. 
Fra  London  skaffede  hun  sig  Stik  efter  Hogarth,  og  fra  Paris 
lod  hun  forskrive  andre  Stik.  I  Caroline  Mathildes  Have- 
kabinet saa  Engelstoft,  da  han  i  1797  besøgte  Hirschholm,  en 
Samling  Kobbere,  klinede  paa  Væggen  uden  Glas  og  Ramme. 

En  hel  Række  af  Kunstnerne  herhjemme  har  været  i 
Forbindelse  med  Dronningen  og  har  arbejdet  for  hende  paa 
forskellig  Vis  —  Harsdorff  og  Wiedewelt,  Pilo,  Als  og  Jens 
Juel,  Vigilius  Erichsen,  Høyer  og  Sturz.  Svenskeren  Liden, 
hvis  Rejsedagbog  ovenfor  blev  citeret,  besøgte  i  Sommeren 
1768  Professor  Pilo  paa  Charlottenborg  og  traf  ham  malende 
paa  et  Billede  af  Dronning  Caroline  Mathilde,  „som  var  hjerte- 
ligen  vackert".  I  Følge  Regnskaberne  for  Dronningens  Privat- 
kasse har  Pilo  malet  Caroline  Mathilde  mange  Gange,  og  det 
samme  gælder  Jens  Juel  og  Miniaturmaler  Høyer.  Der  findes 
da  ogsaa  saavel  i  offentlige  Samlinger  som  i  privat  Eje  en 
Mængde  Caroline  Mathilde  Portrætter. 

Dronningen  synes  at  have  været  interesseret  i  Billedets 
Composition.  I  Sommeren  1771  skulde  Peder  Als  male  et 
Billede  af  Kronprinsen  og  hans  Moder.  Caroline  Mathilde 
bad  Kunstneren  gøre  2  Skitser:  paa  det  ene  Udkast  vilde 
hun  fremstilles  liggende  paa  en  Sofa  med  Prinsen  ved  Siden, 
paa  det  andet  vilde  hun  sidde  i  en  Lænestol  med  Foden  paa 
en  Skammel,  Armen  støttet  paa  et  Bord,  en  Bog  i  Haanden; 
Kronprinsen  skulde  staa  hos  hende.  I  Henhold  til  denne 
Befaling  gjorde  Als  4  Skitser  og  sendte  dem  til  Dronningen 
med  Forklaringer  og  Bemærkninger.  Paa  Skitse  Nr.  3  ser 
man  Caroline  Mathilde  hvilende  paa  Sofaen  i  Havekabinettet 
paa  Hirschholm,  o^  den  lille  Kronprins  staar  ved  Siden  af 
hende  med  en  Vandkande  i  Haanden  og  iført  den  Slaabrok, 
som  Kunstneren  havde  set  ham  i  den  4.  Juli.  Uden  for 
Døren  ses  en  stor  Porcellainsvase.  Peder  Als  bemærker 
hertil,  at  den  Dag,  han  var  paa  Hirschholm,  havde  Prinsen 
taget  Vand   af  Porcellainsvasen  og    moret   sig  med   at  vande. 

—  Imidlertid  fik  Maleren  strax  efter  anden  Befaling,  for  den 
lille  nyfodte  Prinsesse  skulde  med  paa  Billedet.  Peder 
Als  gjorde  da  en  Skitse,  paa  hvilken  man  ogsaa  saa  Kron- 
prinsen med  sin  Vandkande  denne  Gang  paa  Vej  ud  i 
Haven,   hvor  hans  Legekammerat,   der   kiger  ind  ved  Døren, 

venter  paa  ham,  „og 
nu  tror  jeg  ikke," 
skriver  Als  i  sin 
Promemoria  af  6. 
September  1771,  „at 
der  kan  findes  paa 
noget  bedre  i  denne 
Stile  familier  mo- 
derne". Kunstneren 
var  næppe  rigtig 
glad  ved  Rousseau 
og  „Stile  familier 
moderne";  i  sit  stille 
Sind  foretrak  han 
vist  at  male  „in 
serieuser  Stil"  —  at 
fremstille  Dronnin- 
gen, saaledes  som 
han  selv  foreslaar, 
som  Gudinde  eller 
Amazone   eller  som 

en    eller   anden   hi- 
Caroline  Mathilde  og  hendes  Søn.  ^^^^.^^,  Personlighed 

oKltSC    Sil    r  GQCr    AlS. 

Rigsarkivet.  eller  å  la  van  Dyck. 


Dog  dette  er  kun  ringe  Ting  —  snarere  kuriøse  Smaa- 
træk  til  Tidens  Karakteristik  end  Momenter  af  Betydning, 
naar  Spørgsmaal  er  om  Caroline  Mathildes  Personlighed.  Alt 
muligt  Billedværk  kan  dog  ikke  sige  noget  afgørende  om 
Dronningens  Samliv  med  den  lille  Prins,  og  hendes  Glæde 
ved  Billeder  er  som  intet  i  Sammenligning  med  det,  der  greb 
dybest  i  hendes  Liv.  Hendes  Historie  bliver  altid  Historien 
om  hendes  ulyksalige  Lidenskab. 

Medens  Aaret  1771   nærmede  sig  sin  Slutning,  og  Luften 


301 

blev  stadig  mere  uvejrsvanger;  medens  de,  som  før  havde 
staaet  sammen  med  Struensee,  nu  lagde  Planer  om  at  styrte 
ham,  og  Folkets  Harme  over  Kongehusets  Nedværdigelse  og 
det  voldelige  Regimente  blev  mere  og  mere  højrøstet,  knyttede 
Caroline  Mathilde  sig  kun  Fastere  til  Struensee.  Han  var  ikke 
god  imod  hende.  Allerede  under  Rejsen  i  Hertugdømmerne 
havde  Prins  Carl  af  Hessen  været  pinlig  berørt  af  hans  stor- 
mægtige Væsen,  og  i  1771  siges  det  fra  forskellig  Side,  at 
Struensee  var  hensynsløs  og  kommanderende  over  for  Dron- 
ningen. 

Ingen  Virkelighed  kunde  rive  hende  ud  af  den  Drøm, 
der  var  bleven  hendes  Liv.  Da  et  Par  Hundrede  Matroser 
i  September  kom  vandrende  ud  til  Hirschholm  for  at  fore- 
bringe Kongen  en  Klage,  blev  der  stor  Forfærdelse  paa 
Slottet.  Alt  var  beredt  til  Flugt,  —  Struensee  vilde  til  Kron- 
borg, og  Dronningen  vilde  følge  ham,  —  og  saa  havde 
Matroserne  intet  ondt  i  Sinde,  og  Vagten  paa  Slottet  var 
mandstærk  nok.  Paa  samme  Vis  gik  det,  da  Hoffet  et  Par 
Uger  senere  havde  lovet  at  komme  til  Stede  paa  Ridebanen 
ved  Frederiksberg  Slot,  hvor  Kongen  gjorde  Gilde  blandt 
andet  paa  en  stegt  Oxe  for  at  gøre  Holmens  Folk  gode 
igen.  I  sidste  Øjeblik  undlod  man  at  komme  og  blev  paa 
Hirschholm,  skræmt  af  et  Rygte  om  en  Overrumpling,  der 
skulde  finde  Sted  ved  „Forsoningsoxen". 

Caroline  Mathilde  havde  set  den  Mand,  hun  beundrede, 
tabe  Besindelsen  og  vise  sig  uselig  fejg,  men  hun  troede  paa 
ham  endda  og  klyngede  sig  til  ham.  Var  hendes  Kærlighed 
end  uforandret,  er  det  dog  næppe  muligt,  at  hun  kunde  være 
ganske  sorgløs,  upaavirket  af  den  herskende  Spænding  og 
Uhygge;  hun  kunde  ikke  være  den  samme,  som  da  hun  for 
et  og  to  Aar  siden  livsmodig  og  kaad  satte  alle  Hensyn  til 
Side  og  i  sin  første  Lykkerus  talte  ubesindigt  af  sit  Hjertes 
Fylde.  Der  er  i  Slutningen  af  1771  Tale  om,  at  (>aroline 
Mathilde  er  bleven  mørk  og  meget  stille;  paa  den  anden  Side 
fortæller  Reverdil  som  sin  Hrindring  fra  den  16.  Januar  fra 
den  lille  Middag  paa  Christiansborg  Slot  i  Dronningens  nær- 
meste Kreds,  at  det  syntes,  som  hun  aldrig  nogen  Sinde 
havde  været  mere  munter  eller  d-eltaget  med  større  Liv  i 
Samtalen. 


302 

Om  Aftenen  den  16.  Januar  var  der  Hofbal  paa  Chri- 
stiansborg, hvor  Dronningen  og  de  Mennesker,  hun  havde 
knyttet  sin  Skæbne  til,  dansede  og  spillede  sammen  med 
dem,  der  havde  lagt  alt  til  Rette  for  deres  Fald  endnu 
samme  Nat. 

Faa  Timer  efter  at  Ballet  var  sluttet,  blev  Greverne 
Struensee  og  Brandt  vækkede  og  førtes  som  Fanger  fra 
Slottet  til  Kastellet.  Derpaa  vækkedes  Dronningen  for  at  faa 
Kongens  Bud,  at  han  saa  sig  tvungen  til  at  sende  hende  til 
Kronborg.  Forgæves  søgte  hun  til  Struensees  Værelser,  — 
hun  fik  kun  at  vide,  at  han  ikke  var  der  mere;  forgæves 
stred  hun  i  Harme  og  Fortvivlelse  mod  Overbringeren  af 
Kongens  Ordre,  Grev  Rantzau-Ascheberg,  og  de  Officerer, 
der  var  med  ham,  hun  mindede  dem  om,  at  hun  var  Dron- 
ning og  den  engelske  Konges  Søster,  men  fik  kun  til  Svar,  at 
deres  Konges  Vilje  var  Lov,  og  lidt  efter  lidt  forstod  hun,  at 
alle  Veje  var  lukkede,  thi  alt  som  hun  spurgte  efter  den  ene 
og  den  anden  af  de  Mennesker,  der  havde  staaet  Struensee 
nær,  sagde  man  hende,  at  de  var  Fanger,  og  da  hun  bad  om 
at  faa  Kongen  i  Tale,  blev  hendes  Bøn  nægtet.  Tilsidst  kræ- 
vede hun  som  Moder  at  faa  sine  Børn  med  sig,  og  der  gik 
Bud  til  Kongen  derom,  men  Svaret  lød,  at  den  spæde  Prin- 
sesse maatte  følge  med,  men  Kronprinsen  skulde  blive  paa 
Christiansborg. 

Hun  kunde  ikke  stride  mere  og  lod  sig  nu  klæde  paa  i 
Hast.  Stille  gik  hun  ned  ad  Trappen  til  den  ventende  Vogn, 
to  Officerer  gik  foran  og  Grev  Rantzau  med  de  andre  nogle 
Skridt  bagefter.  Dronningen  steg  i  Vognen  og  med  hende  en 
Hofdame,  Barnepigen  med  den  lille  Prinsesse,  endelig  Major 
Castenskjold,  hvis  Dragoner  skulde  escortere.  I  største  Hast 
gik  Farten  om  gennem  Byen,  gennem  Nørreport  og  Nord  paa 
til  Kronborg. 

Paa  Kronborg  var  Dronningen  i  mere  end  fire  Maaneder, 
en  Tid  fuld  af  Pine,  da  hun  i  de  lange  Dage  maatte  tænke 
og  tænke  om  igen.  Tankerne  tog  hende,  saaledes  at  hun 
glemte  alt  omkring  sig.  „Og  er  det  sandelig  at  undre  sig 
ofver,  naar  man  seer  den  Contenance  her  holdes",  skriver 
Kommandanten  fra  Kronborg  den  9.  Februar,  „mens  det  som 

derhos  er  det  selffsomste  er  den  Eenlighed,  her  søges,  thi 
ingen  af  Frøknerne  taales  bestandig  om  hende;  mens  naar 
hun  een  eller  toe  Gange  om  Dagen  taler  med  den  Ene  eller 
Anden,  er  alting  forbi,  og  saa  amuserer  hun  sig  med  Barnet 
eller  med  Læsning".  For  at  slaa  de  pinende  Tanker  ned 
læste  Caroline  Mathilde  rastløst.  Kommandanten  indberetter 
den  13.  Februar,  at  Dronningen  har  læst  „Histoire  du  Vicomte 
de  Turenne"  og  nu  læser  „Polybe  avec  les  Commentaires 
militaires  de  Toland",  „som  jeg  vil  haabe  holder  hende  noget 
længere  op,  thi  ellers  faar  hun  snart  en  Ende  paa  min  mili- 
tairiske  Bibliotheque". 

Januar  og  Februar  gik  hen  i  angstfuld  Venten;  i  Marts 
brødes  Stilheden,  og  der  kom  Bud  fra  Udenverdenen,  men 
hvad  Dronningen  nu  fik  at  lide  af  Ydmygelse  og  Rædsel,  var 
vistnok  mere,  end  hvad  hun  havde  anet  og  frygtet  i  de  mør- 
keste Timer;  kun  langsomt  fattede  hun  den  hele  ubarmhjertige 
Virkelighed.  Den  9.  Marts  kom  4  af  Regeringen  udnævnte 
Mænd  til  Kronborg  og  forelagde  Caroline  Mathilde  Struensees 
Tilstaaelse  af  deres  brødefulde  Forhold,  de  krævede  Tilstaa- 
else  fra  hendes  Side  og  en  Erklæring  om,  at  hun  havde  for- 
brudt sit  Ægteskab  med  Kongen.  Et  Øjeblik  søgte  hun  at 
holde  Stand  og  erklærede,  at  Struensees  Tilstaaelse  var  usand 
og  maatte  være  givet  under  Tvang,  men  efter  at  man  havde 
sagt  hende,  at  hun  skriftlig  maatte  benægte  Struensees  Ud- 
sagn, da  han  i  saa  Fald  vilde  blive  anklaget  for  Majestæts- 
fornærmelse, sank  hun  sammen  og  gav  den  samme  Tilstaaelse, 
som  Struensee  havde  givet.  Derefter  fulgte  Skilsmisseprocessen 
og  Rettens  Kendelse,  at  Ægteskabet  mellem  Christian  VII  og 
Caroline  Mathilde  var  ophævet.  Dronningens  Advokat,  Ad- 
vokat Uldall,  kom  til  Kronborg  for  at  forberede  hende  paa 
Sagens  Udfald,  inden  Dommen  officielt  blev  hende  forkyndt; 
under  denne  Samtale  erfarede  Caroline  Mathilde,  at  Loven 
krævede  Struensees  Liv.  En  sidste  Jammer  var  det  at  skilles 
fra  den  lille  Datter,  da  engelske  Skibe  ankrede  op  ud  for 
Kronborg  for  at  tage  Dronningen  om  Bord.  Den  danske 
Regering  havde  forst  bestemt  Aalborghus  til  Caroline  Mathildes 
fremtidige  Opholdssted,  men  England  havde  nedlagt  Indsigelse 
og  krævede  at  hente  den  engelske  Prinsesse  hjem;  dog  vilde 


304 

Georg  III  ikke,   at  Søsteren  skulde  komme  til  England,    men 
besluttede,  at  hun  skulde  bo  i  Slægtens  Land  Hannover. 

Den  31.  Maj  gik  Caroline  Mathilde  om  Bord  paa  en 
Fregat,  der  førte  hende  til  Stade  i  Hannover,  og  herfra  rejste 
hun  til  Jagtslottet  Gohrde,  hvor  hun  tog  midlertidigt  Ophold, 
indtil  Slottet  i  Celle  var  blevet  gjort  i  Stand  til  at  modtage 
Dronningen  og  hendes  lille  Hofstat.  I  Oktober  Maaned  holdt 
hun  sit  Indtog  i  Celle,  hvis  Beboere  glade  hilste  en  Fyrstinde 
Velkommen  i  deres  stille  By. 

I  Celle  mødtes  Caroline  Mathilde  efter  fire  lange  Aar 
paa  ny  med  sin  Overhofmesterinde  Fru  Plessen,  som  havde 
taget  Bolig  i  denne  By;  man  ved  dog  ikke  meget  om  deres 
Samvær  under  disse  saa  forandrede  Forhold.  Ret  ofte  kom 
Dronningens  Søster,  Hertuginden  af  Brunsvig,  paa  Besøg  til 
Trøst  og  Opmuntring  for  Caroline  Mathilde,  som  maa  have 
haft  meget  at  strides  med  i  Celle  i  Ensomheden  og  Stilheden 
efter  de  urofyldte  Aar,  hun  havde  gennemlevet.  Naar  Søsteren 
forlod  hende,  kom  de  tunge  Tanker,  og  selv  om  Caroline 
Mathilde  kunde  være  livlig,  —  og  Liv  og  Bevægelighed  hørte 
hendes  Natur  til,  —  var  der  dog  dem,  der  forstod,  at  hun 
under  Munterheden  skjulte  et  oprevet  Sind.  Alt,  hvad  vi 
hører  om  Dronningen,  siger,  at  hendes  unge  heftige  Sjæl 
endnu  ikke  var  kommet  til  Ro.  Hun  læste  overordentlig 
meget,  hedder  det,  og  hun  gik  lange  Ture  og  meget  hastigt. 
„Går  mycket  starkt",  skrev  Liden  om  Caroline  Mathilde  i  sin 
Dagbog  i  1768.  Da  gik  hun  meget  stærkt,  fordi  hendes  kraf- 
tige unge  Legeme  trængte  til  hurtig  Bevægelse,  —  nu  skulde 
den  hastige  Gang  tilmed  døve  nagende  Tanker. 

Hun  savnede  sine  Børn,  og  det  pinte  hende,  at  man  ved 
det  danske  Hof  vilde  tage  Børnenes  Kærlighed  fra  hende  og 
lære  dem  at  foragte  deres  Moder.  Da  hun  kom  til  at  tale 
med  Diplomaten  Murray  Keith  herom,  brast  hun  i  Graad. 
Der  gik  en  Storm  igennem  hende,  naar  hun  paa  den  ene 
eller  den  anden  Maade  blev  mindet  om,  hvad  hun  havde  ladt 
tilbage  i  Danmark.  Et  Skuespil,  Dronningen  overværede  i 
1773,  i  hvilket  en  Del  Børn  optraadte,  kaldte  Længselen  frem; 
hun  rejste  sig  fra  sin  Plads  og  søgte  ud  i  Parken,  hvor  hun 
blev  længe  i  den  kolde  Martsaften.  Naar  hun  paa  sin  Vej 
gennem  Celles  Gader  mødte  Byens  Børn,    mindedes  hun  vel 

sine  egne  og  var  venlig  mod  de  smaa,  som  hun  nu  var  mild 
og  venlig  mod  alle,  med  hvem  hun  kom  i  Berøring.  Hun 
var  da  ogsaa  elsket  i  Celle  af  sin  lille  Kreds  og  af  Byens 
Borgere. 

Sværere  var  det  at  tænke  mildt  om  dem,  der  havde  til- 
føjet hende  den  dybeste  Smerte  og  Ydmygelse.  Hun  talte 
bittert  om  den  danske  Regering  og  kunde  spotte  over  Dron- 
ning Juliane  Marie,    som  Murray  Keith    beretter  i  November 


Slottet  i  Celle. 


1772,  men  det  synes,  som  hun  i  sine  sidste  Leveaar  har  lært 
at  tilgive  eller  har  prøvet  at  lære  den  vanskelige  Lære. 

Endnu  ikke  24  Aar  gammel  døde  Dronningen  den   15.  Maj 
1775,  revet  bort  af  en  heftig  Sygdom. 


I  Firserne  og  Halvfemserne  og  i  det  19de  Aarhundredes 
første  Aartier  kom  danske  ikke  sjældent  paa  deres  Vej  gennem 
Tyskland  til  Caroline  Mathildes  Grav  i  Celle.  Adskillige  af 
dem  var  vant  at  føre  Pennen  og  kunde  tolke  en  letkøbt 
Stemning  i  stærke  Ord;  men  blandt  dem,  der  kom,  var  der 
en,  der  udtrykte  sig  ungpigeagtig  kejtet,  men  havde  dybere 
Grund  end    nogen  anden  til  at  blive  bevæget    paa  dette  Sted, 

Danske  Dronninger.  20 

—  det  var  Caroline  Mathildes  unge  Datter  Louise  Augusta, 
som  under  en  Rejse  i  Nordtyskland  i  1790  var  ved  Moderens 
Grav.  „Du  kan  let  forestille  Dig,  min  bedste  Broder",  skrev 
hun  til  Kronprinsen,  „alt,  hvad  jeg  følte  den  Morgen.  Jeg 
maatte  gøre  Vold  paa  mig  selv  for  ikke  at  græde,  og  dette 
gjorde  mig  saa  beklemt,  at  jeg  tror,  havde  jeg  ikke  næsten 
bestandig  gaaet  i  fri  Luft,  saa  havde  jeg  let  besvimet.  Jeg  ved 
aldrig  at  have  været  saaledes  til  Mode.  Jeg  følte  mig  lykkelig 
at  være  paa  det  Sted,  hvor  min  Moder  havde  været,  og 
Erindringen  af  hendes  Ulykke  bedrøvede  mig  forskrækkelig, 
saa  at  jeg  i  Sandhed  var  forunderlig  til  Mode". 


MARIE  SOPHIE  FREDERIKKE. 

Marie  Sophie  Frederikke,  Datter  af  Landgreve  Carl  af 
Hessen  og  Christian  den  Syvendes  Søster  Louise,  var  født 
1767  i  Hanau  i  Tyskland  hos  Landgrevens  Moder,  men 
da  Carl  af  Hessen  1769  udnævntes  til  Statholder  i  Her- 
tugdømmerne, tog  han  Ophold  i  Slesvig,  og  Gottorp  Slot 
og  Louisenlund  Syd  for  Fjorden  blev  Dronning  Maries 
Barndomshjem.  Hun  voksede  op  i  den  skønne  Egn  ved 
Slien,  som  ved  sin  forunderligt  hjemlige  Natur  og  sine 
historiske  Minder  taler  saa  vemodigt  til  os  danske;  —  hun 
knyttedes  med  Barndomserindringens  stærke  Baand  til 
disse  Steder,  men  deres  Betydning  for  det  Land,  hvis 
Dronning  hun  en  Gang  skulde  være,  har  næppe  været 
levende  for  hende  i  de  unge  Aar,  thi  Hjemmet  og  dets  Kultur 
var  tysk. 

Vi  kender  lidt  til  Landgrevens  Hus  gennem  nogle  Opteg- 
nelser af  Julie  Stolberg,  der  16  Aar  gammel  var  kommen 
til  Louisenlund  som  Hofdame.  Taknemlig  husker  hun 
Landgrevens  og  Landgrevindens  Godhed  mod  den  unge 
forældreløse  Pige,  —  hun  fortæller  om  Overhofmesterinden 
Frk.  v.  Berlichingen,  der  lignede  en  forklædt  Dragon  og 
nedstammede  fra  Gotz  v.  Berlichingen,  som  hun  dog  ikke 
vilde  kendes  ved,  —  fremdeles  om  den  lille  Hofstats 
andre  tyske  Medlemmer,    men  ikke  synderligt  om  de  fyrste- 

lige  Børn,  thi  den  lille  Hofdame  har  været  hojt  hævet  over 
Børnene,  hun  vandrer  i  Timevis  i  Skoven  omkring  Louisen- 
lund,  hun  elsker  Poesi,  især  tungsindige  Digte,  for  hendes 
Sjæl  er  efter  Tidens  Vis  „stemt  til  den  blide  melankolske 
Tone".     Holty,  v.  Haller  og  Klopstock  citeres. 

Klopstock   var  i   de   tyske  Kredse  Digteren    fremfor   alle 
Digtere.   Man  læste  „Messias"  i  Begejstring,  Digtets  Skikkelser 


Louisenlund. 


blev  levende   for  Tanken   og  bevaredes  trofast  i   Erindringen; 
Klopstockske  Oder  lærte  man  udenad. 

Prinsesse  Marie  var  Barn  af  sin  Tid.  I  1785,  da  der  er 
Tale  om  at  finde  en  Ægtefælle  for  Kronprins  Frederik,  og 
Landgrevens  Datter  nævnes,  hedder  det,  at  hun  deklamerer 
„Messias"  og  gør  Vers,  og  da  Kronprinsen  ikke  har  saadanne 
litterære  Interesser,  passer  hun  ikke  for  ham.  En  anden 
Indvending  fremfortes:  Prinsessens  meget  frie  Opdragelse; 
denne  Bemærkning  siger  vel  ikke  andet,  end  hvad  juIie  Stol- 
berg har  berettet,  at  Hoffet  i  Slesvig  var  uden  stift  Cere- 
moniel, og  at  Landgreven  har  ladet  sine  Born  have  deres 
Barndom  i  Fred.     Man  kan  tænke  sig  dem  i  Leg  i  Neuwerk, 

20* 


308 


Prins   Carl  af  Hessen,    Dronning 

Maries  Fader.  Efter  et  Hs.  Højiied 

Prins  Hans  tilhørende 

Miniaturmaleri. 


Slotshaven,  der  en  Gang  var 
de  holsten-gottorpske  Hertu- 
gers Stolthed  og  prangede  med 
sin  Herkules  Dam,  sin  Vand- 
kunst, Globushuset,  de  sirlige 
Bede,  Karusellen,  Orangeriet 
etc,  men  nu  laa  hen  forsømt 
og  forfalden  og  just  derfor  var 
den  bedste  Tumleplads  og  gav 
Barnefantasien  det  herligste 
Stof.  Man  kan  tænke  sig  den 
unge  Prinsesse  ligesom  Julie 
Stolberg  paa  Vandring  i  Skoven 
omkring  Louisenlund;  —  det 
er  dog  kun  Fantasi,  men  vist 
er  det,  at  hun  Aar  efter  Aar 
søgte  tilbage  til  Barndomshjem- 
met i  Slesvig.  I  et  Brev  fra 
København,  dateret  20.  Maj 
1799,  klager  hun  over  sit  nedbrudte  Helbred  og  den  lange 
trange  Vinter,  men  nu  kommer  Sommeren,  som  hun  vil  til- 
bringe hos  Forældrene,  mens 
Kronprinsen  er  paa  Manøvrer 
i  Jylland;  —  og  da  hun  er 
bleven  gammel  og  ladt  ene  til- 
bage, gæster  hun  i  Drømme 
Hjemmet  ved  Slien:  paa  en  af 
Gottorp  Slots  Altaner  ud  mod 
Haven  staar  Frederik  den  Sjette 
for  hende,  ung  og  glad  som  i 
fordums  Tid. 

Prinsesse  Marie  var  20  Aar, 
da  Kronprinsen  i  Sommeren 
1787  kom  til  Hertugdømmerne 
og  besøgte  Landgreven  paa  Got- 
torp til  stor  Ængstelse  for  det 
Parti  i  Kronprinsens  Omgivel- 
ser, der  var  imod  et  Ægteskab 
med  Carl  af  Hessens  Datter. 
Prinsesse    Louise   Augusta    og 


Prinsesse  Louise,  Dronning  Maries 

Moder.     Efter  et  Hs.  Højhed 

Prins  Hans  tilhørende 

Miniaturmaleri. 

hendes  Mand  Hertugen  af  Augustenborg  vaagede  skinsygt  over 
Kronprinsen.  Den  unge  straalende  og  forkælede  Prinsesse 
saa,  at  hendes  Broder  vilde  blive  fremmed  for  hende,  og  at 
hun  i  Folkets  Yndest  vilde  vige  for  den  tilkommende  Kron- 
prinsesse; Hertugen  var  ærgerrig,  han  vilde  raade  og  lede 
Kronprinsen     og    hadede     sin    Medbejler    Landgreven,     hvis 


Louise  Augusta.     Maleri  paa  Rosenborg. 


Karakter  og  hele  Aandsretning  var  ham  imod.  Der  fældedes 
overhovedet  ret  skarpe  Domme  over  Carl  af  Hessens  Per- 
sonlighed selv  i  Kredse,  der  ikke  kunde  have  national  Uvilje 
imod  ham;  men  skarpest  blev  Dommen  hos  dem  blandt  Kron- 
prinsens Omgivelser,  som  vilde  hævde  den  danske  Nationalitet 
og  i  Landgreven  saa  Tyskhedens  Repræsentant.  De  stottcdcs  af 
Folkestemningen,  som  i  disse  Aar  rejste  sig  stærkt  mod  Tyskerne 
og  ikke  skaanede  Carl  af  Hessen,  „Nationens  Boddel". 

Dog  Kronprinsen  lod  sig  hverken  paavirke  af  Modvilje  i  sin 
nærmeste  Kreds  eller  af  den  offentlige  Mening,  men  i  1790 
holdt  han  paa  Gottorp  Slot  Bryllup  med  sin  Kusine  Marie. 

Saa  slog  Folkestemningen  om,  og  Kronprinsen  og  hans 
Brud  hilsedes  ved  Indtoget  i  København  med  en  Jubel,  som 
længe  mindedes.  Saadanne  Minder,  optegnede  Aartier  efter 
Begivenheden,    er   i  og  for  sig  mere  værd    og   siger  os  mere 


Æreport  for  Kronprins  Frederik  og  Kronprinsesse  Marie 
ved  Indtoget  14.  September  1790. 

om  Stemningen  end  de  officielle  Lejlighedstaler,  Dagspressens 
Hyldest  og  Øjeblikkets  Kantater  og  Rimerier,  men  Indtogs- 
poesien  og  Talerne  i  Anledning  af  Kronprinsens  Formæling 
har  alligevel  deres  karakteristiske  Præg  af  Tiden. 

Alle  kender  Heibergs  Indtogsvise;  næppe  mange  læser 
Forfatterens  officielle  Kantate,  der  lovpriser  Regeringen  for 
Trykkefrihed,  Stavnsbaandets  Løsning  og  Indfødsretten. 

„Triumf,  Triumf:     Udlændingen 

Skal  ikke  meer  fortrykke  Landets  Børn. 

Ak  længe  nok  har  dette  tunge  Aag 

Paa  vores  trette  Skuldre  hvilet! 

Men  det  er  brudt.    See  Fredrik  vælger  sig 

Sin  Brud  imellem  Landets  Døtre." 

I  Kantaterne  høres  Larmen  af  den  franske  Revolution,  men 
saa  fjernt  lyder  Tordenen,  og  saa  dybt  i  Horizonten  ligger  de 
mørke  Skyer,  at  Dagen  kun  synes  lysere  og  lykkeligere  i  det  Bor- 
gerfrihedens Danmark,  hvor  „Frederik  og  Maria"  holder  Indtog. 


Kronprins  Frederik. 

Efter  Maleri  af  Jens  Juel 

paa  Soro  Akademi. 


Kronprinsesse  Marie. 

Efter  Maleri  af  Jens  Juel 

paa  Soro  Akademi. 


I  Talerne  mærkes  Reminiscenser  fra  Læsningen  af  Rous- 
seau. Kronprinsen  prises  som  den,  der  har  hævet  sig  over 
Fordom  og  har  søgt  sin  Brud  ikke  i  „den  første  den  bedste 
af  disse  Europas  konstigen  ordnede  Steenhobe,  hvor  Naturens 
Stemme  efterhaanden  quæles",  men  „der,  hvor  stille  Roe  i 
Naturens  Skiod  endnu  ikke  opofredes  for  sværmende  Adspre- 
delse, hvor  Tænksomhed  og  Arbejdsomhed  og  Orden  endnu 
vare  agtede,  Retskaffenhed  hædret,  Mennesket  kjendt  i  sit 
Værd." 

Den  unge  Kronprinsesse  havde  Takt  og  Ynde,  men  hun 
var  tilbageholdende,    næsten  sky  og  følte   sig    vist    end    mere 

usikker,  fordi  hun  ikke  magtede  det  danske  Sprog.  Denne 
Usikkerhed  blev  udlagt  som  Hovmod.  Et  Par  Breve  fra 
Grevinde  Schulin  fortæller,  at  Stemningen  ikke  var  Prin- 
sessen god.  Det  var  i  Efteraaret  1792,  da  den  franske  Hær 
under  Dumouriez   havde  vundet  sine  første  Sejre,    og  Oppo- 


Kronprinsen  og  Kronprinsessen  1793. 
Gouache  ved  Rohtermundt.     Frederiksborg. 

sitionen  herhjemme,  baade  den  alvorlige  og  den  overfladiske, 
jublede  over  den  unge  Republik.  „Man  har  været  saa  ufor- 
skammet", skriver  Grevinde  Schulin  den  19.  Oktober,  „at 
sige  temmelig  højt  i  Parterret,  idet  Hoffet  (som  man  i  Aar 
slet  ikke  har  hyldet)  traadte  ind,  da  man  saa  Prinsesse  Marie 
hilse  med  en  dybere  Bøjning  end  sædvanlig:  „Se  nu,  om 
ikke  Dumouriez  har  lært  Prinsessen  at  være  høflig".  — 
Folkets  Yndling  i  disse  Aar  var  Prinsesse  Louise  Augusta, 
som  hilses  med  et  jublende:    „Velkommen  elskede  Augusta", 

naar  hun  fra  Augustenborg  vender  tilbage  til  København. 
Ogsaa  i  de  adelige  Kredse  fordunkledes  Kronprinsessen  af 
sin  livfulde  Svigerinde;  de  intelligente,  men  meget  skarpe 
Damer  havde  straks  deres  Mening  færdig  om  den  unge 
Prinsesse  fra  Slesvig,  hendes  Temperament  og  Forstand.  Man 
iagttog,  hvorledes  Forholdet  vilde  udvikle  sig  mellem  Kron- 
prinsen og  Augustenborgerne,  der  ikke  havde  lagt  Skjul  paa 
deres  Krænkelse;  det  hed  sig,  at  Kronprinsessen  var  stolt  og 
lidet  imødekommende  overfor  sin  Svigerinde,  —  og  dog  ved 


Gottorp  Slot.     Efter  Danske  Atlas. 


vi,  at  hun  bad  om  Tilgivelse,  hvis  hun  havde  saaret,  og 
kunde  søge  Forsoning  med  en  Enthusiasme,  der  bringer  os 
Faderens  Væsen  i  Erindring.  Hun  har  vist  lignet  ham  en  Del, 
om  end  hendes  Karakter  var  mere  retlinjet;  hun  sluttede  sig 
nær  til  ham  i  disse  Aar,  da  hendes  Stilling  var  ret  ensom,  og 
Landgreven  drog  baade  Kronprinsen  og  Kronprinsessen  ind  i 
sin  religiøse  Mystik.  Der  er  ingen  Tvivl  om,  at  Landgreven 
var  en  from  Mand  og  stærkt  religiøst  bevæget  som  mange  i 
de  tyske  Kredse  heroppe  —  A.  P.  Bernstorff  og  hans  Hustru 
Augusta,  Reventlows  paa  Christianssæde  og  Reventlows  paa 
Emkendorf.  den  ældre  Grevinde  Stolberg  fra  Rungstedgaard, 
Fritz  og  Catchen  Stolberg,  —  men  han  var  saa  overspændt  og 

optaget  af  sine  Ideer  og  Visioner,  at  man  med  Sophie  Re- 
ventlow fristes  til  at  udbryde:  Jeg  tror  virkelig,  at  hans  Hen- 
sigter og  hans  Hjerte  er  bedre  end  hans  Hoved,  thi  dér  staar 
det  vel  ikke  ganske  rigtigt  til  —  undertiden  i  det  mindste." 


Marie  Sophie  Frederikke. 
Pastel  ved  Hornemann.     Frederiksborg. 

A.  P.  Bernstorff  og  Augusta  Bernstorff,  Carl  af  Hessen  og 
Kronprinsens  udgjorde  den  lille  Kreds,  der  bad  Lavater  om  at 
besøge  Danmark  for  at  prøve  deres  religiøse  Erfaringer;  han 
fulgte  deres  Indbydelse  i  Sommeren  1793  og  optegnede  om- 
stændeligt sine  Oplevelser  under  denne  Rejse.  Kronprinsesse 
Marie  skildrer  han  som  et  elskeligt  ungt  Barn,  —  hun  var  dog 
25  Aar,   men  lidet  fremtrædende  blandt  sine  Omgivelser,   helt 

optagen  af  sin  egen  lille  Verden.    Det  var  i  disse  Aar,  at  hun 
mistede  det  ene  Barn   efter   det  andet  —    en  Søn   i  1791,    en 


Marie  Sophie  Frederikke. 
Maleri  af  Grøger.    Rosenborg.     D.  M.  P. 

Datter  i   1793,  og  senere  døde  endnu  Hre  Smaahorn,   mens  to 
blev  i  Live:  Prinsesserne  Caroline  og  Vilhelmine. 

I  disse  Aar  lærte  de  for  saa  haardt  dømmende  af  den 
Reventlowske-  Bernstorftske-Schimmelmannske  Kreds,  hvad 
Kronprinsessen  var  værd.     De  bevægedes   ikke   blot  af  Med- 

folelse  med  hendes  Sorg,  men  ogsaa  af  Ærefrygt  for  den 
Maade,  hvorpaa  hun  bar  Sorg  og  Glæde.  Deres  Breve  for- 
tæller om  Kronprinsessens  stilfærdige  Ord:  „Wie  Gott  will", 
da  man  sagde  hende,  at  hendes  førstefødte  var  død,  og  om 
hendes  Glæde  og  Taknemlighed  over  en  lille  Datter.  Hun 
var  den  lykkeligste  Hustru,  sagde  hun  til  C.  D.  Revent- 
lows Frue. 

1  et  Brev  af  Marts  1794  beretter  A.  P.  Bernstorff  Schack 
Rathlou  om  den  Brand,  som  havde  hærget  Christiansborg 
Slot,  om  Folkets  Offervillighed  og  om  Kronprinsen,  som 
er  lykkelig  over  den  Hengivenhed,  han  føler  omkring  sig. 

,Jeg  har  aldrig  set  ham  lykkeligere.  Han  har  i  Virkelig- 
heden kun  et  eneste  Værelse  til  sin  Raadighed,  men  det  er 
ham  fuldstændig  nok.  Kronprinsessen,  denne  indtagende 
Kvinde,  ønsker  sig  til  Lykke  med  at  synes  mindre  lille  i  smaa 
Værelser.  Hun  er  i  Ordets  sande  Forstand  Hustru  og  Moder 
og  mere  forlanger  hun  ikke  at  være.  Da  jeg  saa  hende  i  et 
skrækkeligt  Øjeblik,  da  hun  ikke  vidste,  om  hun  havde  faaet 
det  mindste  reddet,  kom  hun  mig  i  Møde,  idet  hun  paa  sin 
Arm  bar  sit  Barn,  der  endnu  ikke  havde  forvundet  Inokula- 
tionen  af  Kopperne.  Hun  udbrød  da:  „Hvad  mig  angaar, 
da  har  jeg  min  Skat,  og  i  det  samme  pegede  hun  paa  den 
lille  Prinsesse." 

De,  der  kom  i  umiddelbar  Forbindelse  med  Kronprin- 
sessen, maatte  holde  af  hende,  men  i  videre  Kredse  vandt 
hun  ikke  Hjerter,  fordi  hun  sky  holdt  sig  tilbage,  selv  naar 
Folket  gerne  havde  set  hende  ved  Kronprinsens  Side  del- 
tagende i  fælles  Sorg  og  fælles  Glæde.  Hun  lukkede  sig  inde 
i  sin  egen  Sorg,  og  da  hendes  Helbred  nedbrødes,  blev  Re- 
præsentationspligterne  hende  tunge.  For  disse  befriedes  hun 
for  en  stor  Del,  dengang  Kronprinsen  i  1805  tog  Ophold  i 
Kiel  for  at  være  Grænsen  nærmere  i  de  urolige  Aar,  da 
Napoleon  truede  i  Tyskland. 

Herovre  var  Forholdene  mere  tvangfri.  Omgivelserne 
hjemlige,  og  der  var  ikke  saa  langt  til  Gottorp  og  Louisen- 
lund.  Opholdet  i  Kiel  varede  for  Marie  Sophie  Frederikkes 
Vedkommende  i  4  Aar,  —  først  i  1809  kom  hun  tilbage  til 
København  og  da  som  regerende  Dronning. 

I  Kiel    mindes   man  Marie,    Frederik  den  Sjettes  Hustru, 

fordi  den  smukke  Allé  fra  Byen  op  til  Skoven  Diisternbrook 
blev  anlagt  i  hendes  Tid.  Foran  i  Skoven  i  Marienhain, 
hvorfra  man  havde  en  herlig  Udsigt  over  Diisternbrook-Vej 
ned  til  Staden  og  Havnen,  byggede  Borgerne  en  Pavillon  og 
skænkede  den  i   1808  til  Dronningen. 

Side  af  et  Brev  fra  Dronning  Marie  til  Ar\'eprinsesse  Caroline. 
(Original  i  kgl.  Bibliothek). 

Dronning  Marie  kaldte  siden  Kiel  sit  Paradis;  hun  havde 
følt  sig  lykkelig  dér,  saa  vidt  det  var  muligt  for  Uro  og 
Spænding  i  de  skæbnesvangre  Aar.  Bud  fra  Kongeriget 
naaede  uregelmæssigt  til  Holsten,  ofte  var  man  ganske  uden 
Efterretninger,  og  kom  de,  bragte  de  kun  Sorg  og  Rædsel: 
København  bombarderet,  Flaaden  ranet,  nu  Krig  med  Eng- 
land.    Holsten,    der   var  Tilflugtssted    for   franske   Emigranter 


318 

og  Hvgtende  tyske  Fyrstefamilier,  blev  nu  Lejrplads  for 
Napoleons  Soldater.  Endnu  var  Stemningen  i  Hertugdømmet 
loyal  mod  Danmark,  men  de  tidligere  Ytringer  af  Stolthed  og 
Glæde  over  at  høre  til  det  danske  Rige,  hvor  Frihed  og 
Fremskridt  var  Styrelsens  Løsen,  forstummede.  Krigen  hvi- 
lede tungt  paa  Holstenerne,  og  Alliancen  med  Napoleon  i 
Kamp  mod  Tyskland  maatte  synes  dem  unaturlig,  men  da 
Tyskerne  i  1813  med  Vælde  rejste  sig  mod  Napoleon,  fulgtes 
deres  Frihedskamp  med  største  Sympathi  og  Begejstring  i 
Holsten,  og  Bitterhed  mod  Danmarks  Regering  kom  til  Orde. 

Dengang  havde  forlængst  Dronning  Marie  forladt  Kiel, 
men  de  tysktalende  og  tyskdannede  Familiers  Samfølelse  med 
Tyskland  maa  vi  mindes,  naar  Spørgsmaal  er  om  Dronning- 
ens politiske  Opfattelse,  —  ikke,  at  hun  stod  uselvstændig, 
men  hendes  Sympathier  maatte  nødvendigvis  bestemmes  af 
hendes  Oprindelse  og  tyske  Kultur. 

Af  hendes  Breve  erfarer  vi,  at  Napoleons  Sejre  i  1805 
ikke  var  hende  til  Glæde,  og  der  er  mange  Vidnesbyrd  om, 
at  hun  var  imod  den  Alliance  med  Frankrig,  som  Danmark 
indgik  efter  Englændernes  Overfald  i  1807.  Disse  Vidnesbyrd 
maa  dog  modtages  med  Forbehold,  fordi  de  alle  hidrører  fra 
den  Reventlowske-Stolbergske  Kreds,  der  sluttede  sig  nær  til 
Dronningen  og  gerne  vilde  gøre  hende  til  deres  i  alle  Maader 
ogsaa  i  politisk  Opfattelse. 

Marie  Sophie  Frederikke  var  ikke  mere  den  uudviklede 
unge  Kvinde,  hendes  Personlighed  var  bleven  udpræget,  og 
hendes  Interesse  for  politiske  Forhold  traadte  frem.  Hun 
forstod  at  skaffe  sig  Kundskab,  saaledes  hører  man,  at  Dron- 
ningen gentagne  Gange  taler  med  Niebuhr  under  hans  Ophold 
i  Holsten  1809.  Til  hendes  Hof  var  en  Tid  knyttet  Schack 
Staffeldt,  denne  rigtbegavede  Mand,  hvis  Liv  og  Stræben  var 
saa  splittet,  som  vilde  være  Kammerjunker  blandt  Digtere  og 
Digter  blandt  Kammerjunkere.  Om  Frederik  den  Sjette  an- 
satte ham  efter  sin  Hustrus  udtrykkelige  Ønske,  vides  ikke, 
—  usandsynligt  vilde  det  ikke  være,  siden  Dronning  Marie 
fandt  en  Veninde  i  den  heftigtbevægede  Amalie  Miinster  og 
stedse  drog  ejendommelige  og  kundskabsrige  Mennesker  til 
sig;  men  hun  har  i  hvert  Tilfælde  ikke  støttet  Staffeldt  i 
hans  Stræben  mod  at  blive  en  dansk  Digter.    Hvad  han  skrev 

i  Kiel,  var  tysk  Poesi  —  tyske  Lejlighedsdigte  til  de  danske 
Kongedøtre. 

Dronning  Marie  hang  ved  sit  Hjem,  dets  Venner,  Kultur 
og  Sprog  med  Trofasthed,  men  Trofasthed  kan  undertiden 
være  Svaghed,  Mangel  paa  Mod  til  at  rive  sig  løs.  Mangel 
paa  Kraft  til  at  tage  nye  Pligter  op.  Mens  Dronningen  levede 
i  Kiel,  var  Kongen  i  København,  hvor  han  mere  og  mere  af- 
sluttede sig  fra  al  Paavirkning.  Ved  Hoffet  dominerede  Prin- 
sesse Charlotte*),  og  Tonen  var  ikke  den  bedste. 

Endelig  i  Oktober  1809  vendte  Marie  Sophie  Frederikke 
tilbage  og  med  hende  god  Hofskik.  Ved  sit  milde,  stille 
Væsen,  ved  fyrstelig  Anstand  satte  hun  Præg  paa  Om- 
givelserne. 

I  sine  Erindringer  mindes  Elise  Bernstorff,  Udenrigs- 
ministeren Christian  August  Bernstorffs  Hustru,  Dronningens 
gode  Indflydelse  og  dvæler  længe  ved  en  Sommerdag  i  1810, 
da  Kongefamilien  gæstede  hendes  Hjem:  „Vi  glædede  os 
inderligt  over  vor  høje  Dronnings  Elskværdighed,  over  hendes 
smukke,  rene  franske  Sprog,  over  hendes  i  Sandhed  fyrste- 
lige Anstand,  hendes  værdige  og  dog  tillige  saa  indtagende 
Væsen  og  hendes  Venlighed,  som  altid  var  den  samme.  Hun 
ønskede  at  vinde  Mennesker,  og  man  var  hende  taknemlig 
for,  at  hun  gerne  vilde  vinde,  mens  fyrstelige  Damer  fra  en 
senere  Tid  i  deres  Stræben  efter  at  være  sande  og  lige- 
fremme gik  for  vidt  og  derved  syntes  stolte.  Det  var  hende 
en  Trang  at  være  elsket  af  sit  Folk,    af  alle  Klasser  i  Folket, 

og  hun  blev  ved  denne  Stræben  virkelig  elskelig. I  sin 

Ungdom  havde  hun  været  meget  smuk,  og  denne  Ungdom 
varede  forunderlig  længe,  thi  endnu  i  1810  var  der  Ungdoms- 
glans  over  hendes  Skikkelse,  og  hun  var  dog  født  allerede  i 
1767.  Hvor  tiltalende  var  ikke  hendes  aabne  Træk,  hendes 
udtryksfulde  Øjne,  hendes  venlige  Væsen;  hvor  elskelig  var 
ikke  hendes  Tale,  hvad  hun  end  talte  om.  Kongen  var  paa 
sin  trohjertige  Maade  venlig  og  naadig  som  altid,  om  han  end 
just  denne  Gang  var  mere  ordknap  end  sædvanlig **. 

Det  var  sidste  Gang  Kongefamilien  gæstede  Ministeren 
og  hans  Frue  paa  Bernstorff,    thi  Brødrene  Bernstorff  havde 


Prins  Christian  Frederiks  (Christian  VIII)  forste  Hustru. 

sogt  deres  Afsked,  efter  at  Familien  gennem  tre  Slægtled 
havde  tjent  den  danske  Konge.  Der  var  da  en  egen  Alvor 
over  dette  Besøg.  Bernstorffs  bevægedes  ved  Tanken  om 
snart  at  skulle  bryde  op  fra  Danmark  og  fra  deres  skønne 
Hjem,  og  Dronningen  var  dybt  bekymret  for  Fremtiden ;  den 
fortvivlede  Krig  med  England  og  Landets  ødelagte  Tilstand 
laa  hende  tungt  paa  Sinde,  uden  at  hun  kunde  hjælpe  og 
raade,  isoleret  som  hun  stod,  fjernet  fra  Kongen  i  disse  Aar. 
Der  er  Vemod  i  Elise  Bernstorffs  Skildring  af  Berrtstorffs 
Haver  i  deres  Sommerpragt;  men  Skuffelse  og  Smerte  og  den 
urolige  Bekymring  hos  de  Mennesker,  som  færdedes  dér,  ved 
hun  ikke  meget  om.  Hun  var  i  1810  ung  og  uerfaren,  hun 
fangede  det  ydre,  men  trængte  ikke  ind,  derfor  er  hendes 
Billede  af  Dronning  Marie  uden  Dybde.  Og  dog  har  det  sit 
Værd  og  en  egen  Sandhed,  thi  hvad  Elise  Bernstorff  saa,  var, 
hvad  Dronningen  vilde,  at  hun  og  de  mange  skulde  se; 
under  stille  Værdighed  og  den  venlige  Opmærksomhed  mod 
andre  skjulte  hun  sine  egne  Sorger. 

„Sin  Krone  bar  hun  med  Højhed, 
naar  Hjertet  blødende  slog", 

skrev  Ingemann  ved  Marie  Sophie  Frederikkes  Død  i  1852; 
Digterens  Ord  er  sande  og  rammende,  men  mest  Sandhed 
har  de  for  de  tunge  Aar  i  Dronningens  Liv,  som  Elise  Bern- 
storff strejfer  i  sine  Memoirer. 

Krigen  fik  omsider  Ende.  Da  Kongen  rejste  til  Kon- 
gressen i  Wien  i  Efteraaret  1814,  overdrog  han  Dronningen 
at  føre  Regeringen  i  Forening  med  Statsraadet,  og  hun  viste 
under  det  Hverv  Takt  og  Dygtighed.  Der  er  bevaret  en 
fransk  Memoire,  som  Dronningen  skal  have  oplæst,  da  hun 
første  Gang  tog  Forsæde  i  Statsraadet;  den  indeholder  en 
Oversigt  over  den  danske  Udenrigspolitik  fra  Aaret  1807  og 
vil  vise,  at  Ulykkerne  uforskyldt  er  faldne  over  Landet. 

Denne  Opfattelse  var  ikke  blot  Dronningens,  men  i  stor 
Udstrækning  ogsaa  Nationens.  Man  møder  i  Breve  og  Er- 
indringer fra  den  Tid  sjældent  Klage  over  bristende  politiske 
Evner  eller  Harme  over  Rigets  Ruin,  men  der  er  Sorg  over 
de  Ulykker,   som    alle    led  ved,    og  Medfølelse   med  Kongen, 

der,  „afhærdet  i  Genvordigheder",  taalmodig  bar  alle  Tilskik- 
kelser. Samfølelse  i  Ulykken  ligger  under  den  hjertelige 
Hyldest,  som  lyder  mod  Dronningen  i  1814  og  1815.  „Denne 
Fyrstinde  modtoges  i  Gaar  i  Theatret  med  stærk  og  gentagen 
Jubel.  Hun  er  meget  afholdt  af  sine  Undersaatter",  skriver 
en  fremmed  Iagttager  i  Oktober  1814,  og  næste  Aar  hedder 
det  i  en  Skrivelse  fra  Hovedstaden:  „Dronningen  blev  med 
almindeligt  Fryderaab  modtaget  paa  Komedien.  Saaledes  for- 
andrer Tiderne  sig!  Der  var  en  Tid,  da  man  kaldte  hende 
„tyske  Maria",  nu  er  det  anderledes". 

Marie  Sophie  Frederikke  havde  kun  kunnet  vort  Sprog 
daarligt,  da  hun  ægtede  Kronprins  Frederik,  og  at  domme 
efter  de  meget  faa  danske  Breve,  der  foreligger  fra  hendes 
Haand,  skrev  hun  ikke  Dansk  uden  Vanskelighed,  selv  efter 
at  hun  i  mange  Aar  havde  været  Frederik  VI's  Hustru.  Det 
tyske  Aristokrati  havde  sluttet  en  fast  Kreds  omkring  hende, 
men  denne  Kreds  var  nu  ved  Død  og  Bortrejse  i  Opløsning, 
og  Dronningen  træder  mere  i  Forbindelse  med  danske  og 
knytter  sig  nøjere  til  Aandslivet  herhjemme.  Oehlenschlager 
fortæller  i  sine  Erindringer,  at  Dronning  Marie  læste  højt  for 
Frederik  VI  af  hans  Skrifter.  Ingemanns  Romaner  var  Dron- 
ningen meget  kære.  En  særlig  Interesse  viste  hun  for  Historie. 
I  1813  beretter  L.  Engelstoft  om  en  Audiens,  hvor  Samtalens 
Æmne  var  Historien,  —  franske  Memoirer,  Christian  IV's  Breve. 
Langt  senere  møder  vi  anerkendende  Udtalelser  af  Dronning 
Marie  om  Wegeners  Frederik  den  Sjettes  Bondekrønike  og 
samme  Historikers  Bog  om  Anders  Sørensen  Vedel. 

I  Bunden  blev  Dronningens  Kultur  dog  altid  tysk,  et 
Forhold,  der  ikke  blot  maa  forklares  ud  fra  hendes  Opdrag- 
else og  Ungdoms  Omgivelser,  men  ogsaa  maa  bedommes 
med  de  Tiders  Vilkaar  for  Øje,  da  Monarkiet  ikke  var  Konge- 
riget alene,  men  Kongeriget  og  Hertugdommerne,  og  da  alle 
danske  Slægter  med  Kultur  havde  et  stærkt  tysk  Element  i 
deres  Dannelse.  I  Dronning  Maries  Væsen  var  der  ogsaa 
noget,  som  ikke  var  dansk,  noget,  som  snarest  kunde  kaldes 
tysk,  om  det  ikke  var  saa  som  saa  med  al  Folkekarakteristik. — 
den  sværmeriske  Karakter,  der  prægede  hendes  Religiøsitet,  — 
det  patetiske  Udtryk,  som  var  hende  naturligt,  mens  hun  ganske 
savnede  Lune.  Det  er  karakteristisk,  at  der  er  saa  mange 
Danske  Dronninger.  21 

Historier  om  Kongens  ejendommelige  Maade  at  være  paa  — 
om  hans  varme  Hjerte  og  Lunet,  som  gemte  sig  bag  hans 
bratte  Væsen,  mens  Breve  og  Memoirer  fra  Samtidens  danske 
Kredse  ikke  har  meget  at  berette  om  Dronningen,  der  ganske 
vist  heller  ikke  kom  i  Berøring  med  saa  mange  Mennesker 
som  Kongen  ved  Audienserne. 


Frederik  VI  og  Familie. 
Maleri  af  Eckersberg.     Rosenborg. 


Der  bliver  end  mere  stille  om  Marie  Sophie  Frederikkes 
Navn  efter  Frederik  VI's  Død  i  de  13  Aar,  hun  levede  som 
Enkedronning.  Udviklingen  tog  hastig  Fart  efter  1839,  og 
den  gamle  Dronning,  der  væsentligt  tilhørte  det  18de  Aar- 
hundrede  og  havde  Enevældens  Tradition,  maatte  staa  ufor- 
staaende  overfor  de  nationale  Brydninger,  som  truede  med  at 
splitte  Monarkiet,  og  overfor  Folkets  Krav  om  Deltagelse  i 
Statens  Styrelse.  „Der  var  ingen,  der  sørgede  dybere  over 
den    Spaltning,    der   i    hendes   sidste    Leveaar    var   indtraadt 

mellem  de  Dele  af  Staten,  der  endnu  vare  bleven  samlede, 
hun  kunde  end  ikke  begribe  dens  Mulighed'*,  skriver  A.  S. 
Ørsted.  Ogsaa  Biskop  Martensen  taler  om  den  Sorg,  Krigen 
med  Slesvigholstenerne  voldte  Enkedronningen,  og  om  hendes 
bristende  Forstaaelse  overfor  det  nationale  Moment.  Han 
anfører  denne  Ytring  af  hende:  „Naar  man  er  et  ædelt  Men- 
neske, er  det  da  ikke  ligegyldigt,  om  man  er  dansk  eller 
tysk"?  Mynster  sigtede  til  samme  Forhold,  da  han  talte  ved 
Dronningens  Kiste:  „Sorgfuld,  med  svækket  Sans,  fremmed  i 
de  nye  Tider,  der  vare  oprundne,  har  hun  lukt  sine  Øjne  for 
denne  Verdens  vekslende  Optrin". 

Enkedronning  Marie  Sophie  Frederikke  døde  den  21. 
Marts  1852  paa  Amalienborg.  Herfra  førtes  Liget  Aftenen 
den  9.  April,  escorteret  af  en  Afdeling  af  Hestgarden  under 
Prins  Christian  af  Gliicksborgs  (Christian  IX)  Kommando,  ad 
Kongevejen  til  Roskildehvile;  men  idet  Toget  drog  forbi 
Frederiksberg  Slot,  hvor  Dronningen  havde  boet  saa  mange 
Somre  baade  i  Frederik  VI's  Tid  og  efter  hans  Død,  lød  fra 
den  forsamlede  Menneskemængde  en  sidste  Hilsen  gennem 
Mørket.  I  Roskildehvile  samledes  næste  Morgen  Omegnens 
Bønder  for  at  bære  Dronningen  ind  i  Roskilde,  som  de  forhen 
havde  baaret  Frederik  VI.  En  lys  og  foraarsfrisk  Dag,  en 
Paaskelørdag,  blev  Marie  Sophie  Frederikke  bisat  i  Dom- 
kirken. 

I  sin  Tale  dvælede  Biskop  Mynster  ved  Mindet  om 
Dronningens  Personlighed:  „ —  Lader  os  forny  vor  Dron- 
nings Billede,  som  hun  stod  for  os  i  hendes  bedre  Dage, 
naar  hun  ved  festlige  Anledninger  traadte  ind  i  de  kongelige 
Smykker,  og  det  ingenlunde  var  blot  juvelernes  Glans,  men 
den  Ynde,  den  milde  Værdighed,  som  var  udbredt  over 
hendes  hele  Væsen,  der  tiltrak  alle  og  sagde,  at  hun  var 
værd  at  bære  Jordens  skønneste  Prydelser.  Lader  os  mindes 
de  Timer,  da  det  forundtes  os  at  stedes  til  nærmere  Samtale, 
og  vi  fandt  med  den  kærligste  Deltagelse  i  vore  Glæder  og 
Sorger,  tillige  den  livlige,  aandfulde  Udtalelse,  det  klare  Blik, 
de  mange  Haande  Kundskaber,  der  endog,  især  hvad  der  angik 
Fædrelandets  forskellige  Tider,  mangen  Gang  gjorde  Med- 
delelsen lærerig,  den  faste  Aand,  som  ikke  lod  sig  overvinde 
af  de  fælles  og  de  egne  Sorgers  Tryk,  og  den  urokkelige  Tro. 

at  der  over  Menneskenes  vilkaarlige  Handlinger  og  over  det, 
der  synes  Tilfældets  Spil,  er  en  højere  Styrelse,  som  leder 
alt  til  det  bestemte  Maal.  Hun  var  visseligen  rigt  begavet, 
hun  opfattede  med  Lethed,  udtrykte  sig  i  Tale  og  Skrift  med 
Færdighed  og  Renhed  i  de  forskellige  Tungemaal,  hun  vidste 
at  benytte  forstandige  Raad,  og  i  den  Tid,  da  hun  under  sin 
kongelige  Gemals  Fraværelse  havde  Forsædet  ved  Styrelsen 
af  Rigets  Anliggender,  fyldestgjorde  hun  den  høje  Stilling  til 
alles  Beundring.  Og  dog  trængte  hun  sig  aldrig  frem,  fryg- 
tede ligefrem  for  at  paatage  sig  noget  Ansvar,  der  ikke  var 
hende  paalagt;  paa  hendes  lange  Liv  hefter  ingen  Plet  af 
Herskesyge,  af  Indblanden  i  fremmed  Bestilling,  af  Delta- 
gelse i  List  og  Rænker,  over  hendes  Alderdom  kunde  vi 
med  al  Sandhed  sige  med  Salomo:  „Graa  Haar  ere  en  dejlig 
Krone,  naar  de  findes  paa  Retfærdigheds  Vej"." 

Hvad  Biskop  Mynster  udtalte,  stadfæstes  fra  mange  Sider. 

I  gamle  Familier  lever  endnu  gennem  Overlevering  Er- 
indringen om  Dronningens  Ynde  og  Majestæt.  Der  var  vel 
Folk,  navnlig  blandt  fjernere  Iagttagere,  som  fandt  hende  stiv 
og  talte  om  hendes  Stolthed,  de  havde  forsaavidt  Ret,  som 
hendes  hele  Optræden  bar  Vidnesbyrd  om,  at  hun  kendte 
kongelig  Skik  fra  gammel  Tid;  der  var  megen  Tradition  i 
Dronning  Marie,  og  hun  holdt  stærkt  over  Formen. 

Her  var  dog  ikke  Form  uden  Indhold.  Om  Dronningens 
Forstand  og  gode  Kundskaber,  især  inden  for  Historien,  taler 
Engelstoft  og  Martensen.  Hun  udsendte  i  Aarene  1822 — 24 
gennem  Schultz's  Bogtrykkeri  og  Forlag  anonymt  „Supplement- 
Tafeln  zu  Joh.  Hubners  genealogischen  Tabellen".  Arbejdet 
udkom  heftevis  og  indeholdt  Stamtavler  med  korte  historiske 
Noter.  Ved  Dronningens  Død  nævnes,  at  hun  siden  sit 
Bryllup  havde  ført  Dagbog  og  paa  Grundlag  af  disse  Opteg- 
nelser havde  udarbejdet  Memoirer;  men  samtidig  siges,  at 
hun  i  sit  Testamente  havde  bestemt,  at  alle  hendes  Breve  og 
Papirer  skulde  brændes,  undtagen  de  Breve,  Frederik  VI 
havde  skrevet  til  hende;  de  skulde  tillige  med  hendes  For- 
lovelsesring og  en  Medaillon,  som  Kongen  havde  skænket 
hende,  lægges  i  Kisten. 

Hvad  Dronningen  var,  vidner  ogsaa  en  Mand,  som  stod 
hende    nærmere   end    Mynster,    Martensen    og    Engelstoft,  — 

den  gamle  Hofmand  Rantzau  Breitenburg,  til  hvem  hun  be- 
troede mange  Haande  Bekymringer  og  sin  Sorg  over  Datteren 
Prinsesse  Vilhelmine,  som  levede  i  ulykkeligt  Ægteskab  med 
Prins  Frederik  (Frederik  VII).  „Slige  Samtaler  med  Dron- 
ningen, i  hvilke  hun  ofte  med  den  for  hende  saa  ejendomme- 
lige Ynde  har  sagt  mig:  Jeg  betragter  Dem  som  min  Skrifte- 
fader", opfyldte  mig  ganske  vist  med  inderlig  Vemod,  men 
ogsaa  med  sand  Ærbødighed  for  Dronningens  Aand  og  Hjerte, 
der  ikke  er  tilstrækkeligt  kendt  i  Folket  og  ikke  bliver  skattet 
nok,  fordi  hun  kun  taler  sig  varm  i  slige  Samtaler  under  fire 
Øjne  og  sikkert  kun  overfor  faa".  Men  med  det  samme 
klager  Rantzau  Breitenburg  over  Dronningens  Forsagthed, 
hendes  Angst  for  at  gøre  sig  gældende.  Frygt  for  Kongens 
Modvilje  og  Folks  Dom.  Denne  sygelige  Frygtsomhed  træder 
ofte  frem  og  hænger  noget  sammen  med  Dronning  Maries 
skrøbelige  Helbred,  men  har  ogsaa  sin  Forbindelse  med 
hendes  fine  Hensynsfuldhed;  den  gjorde  hende  svag  —  og 
var  hendes  Styrke.  Hun  var  trofast  mod  de  faa,  som  hun 
havde  sluttet  sig  nær  til,  og  havde  kærlig  Tanke  for  de  mange, 
der  kunde  se  hen  til  hende.  Der  fortælles,  at  hun  hver 
Morgen  lod  sig  forelæse  Adresseavisen,  og  den  bedendes  Rost 
lød  her  sjældent  forgæves. 

Meget  forskellige  Mennesker  har  udtalt  sig  om  Dronning 
Marie  til  forskellige  Tider  og  i  forskellig  Form,  men  Dommen 
er  i  Hovedsagen  altid  den  samme,  hvad  enten  den  lyder  fra 
Guldberg  eller  A.  P.  Bernstorff;  fra  Johan  Biilow,  der  mødte 
hende  som  ganske  ung,  eller  Biskop  Martensen,  som  fortæller 
om  den  gamle  Enkedronning,  —  hvad  enten  Dommen  udtales 
med  Frederikke  Bruns  mange  og  store  Adjectiver,  eller  den 
lyder  gennem  A.  S.  Ørsteds  rolige  Ord  om  Frederik  VI  og  hans 
Hustru:  „Begge  var  i  høj  Grad  Samvittighedsmennesker". 

CAROLINE  AMALIE. 

„Opvokset  er  jeg  under  politiske  Diskussioner  og  Dissen- 
tioner/  skrev  Caroline  Amalie,  Hertugen  af  Augustenborgs 
og  Prinsesse  Louise  Augustas  Datter,  i  Oktober  1837.  Hun 
tænkte  tilbage  paa  det  store  Leipzigslag  i  1813,  paa  Faderens 
Glæde  over  Koalitionens  Sejr  og  Moderens  Ønsker  for  Na- 
poleon og  hans  Forbundsfælle  Frederik  VL  ,Jeg  erindrer,  at 
min  gode  Fader  kom  listende  ind  til  mig  en  Eftermiddag  for 
at  fortælle  mig  Rygtet  om  de  Allieredes  store  Sejr  mod 
Napoleon,  —  listende,  siger  jeg,  —  dette  var  af  Skaansel  mod 
min  Moder,  der  hørte  til  det  modsatte  Parti,  hun  var  stedse 
en  ivrig  Tilhænger  af  Napoleon.  „Opvokset  er  jeg  under 
politiske  Diskussioner  og  Dissentioner",  udbryder  Caroline 
Amalie,  idet  hun  mindes  den  stadige  Splid  i  Hjemmet,  Striden 
mellem  Frederik  VI's  Søster  og  Hertugen,  der  harmedes  paa 
Svogeren  som  den,  der  havde  hemmet  hans  Bane  og  forsøgt 
at  gøre  hans  Arvekrav  paa  Holsten  til  intet.  Mod  Konge- 
huset hævdede  Hertug  Frederik  Christian  Augustenborgernes 
Ret  til  Slesvig  saavelsom  til  Holsten,  hvis  den  kongelige 
Mandslinie  skulde  uddø,  og  denne  Anskuelse  indprentede  han 
sine  Børn,  Datteren  og  Sønnerne  Christian  August  og  Frederik. 

Diskussionen  i  Hjemmet  satte  ikke  Præg  paa  Caroline 
Amalies  Væsen,  hun  blev  ikke  aarvaagen  og  skeptisk,  lidet- 
troende  for  hele  Livet  ved  tidligt  at  se  Paastand  staa  mod 
Paastand,  og  Overgangen  fra  den  augustenborgske  Anskuelse 
af  Arveforholdene  til  den  kongelige  Anskuelse  synes,  karak- 
teristisk nok,  ikke  at  have  kostet  hende  noget;  et  andet  er, 
at  hendes  Hengivenhed  for  Brødrene  og  Kærligheden  til  det 
Land,  hun  havde  knyttet  sig  til,  maatte  splitte  hendes  Sind 
og  volde  hende  usigelig  Smerte,  da  Brødrene  rejste  deres 
Krav   mod  Kongehusets  Ret  og  førte  Vaaben  mod  Danmark. 

Caroline  Amalie  blev  født  1796  i  København.  Hertugens 
Palais  i  Bredgade  var  Familiens  Vinterbolig,  men  om  Som- 
meren fulgte  man  oftest  Kongen  og  Kronprinsen  til  Frederiks- 
berg Slot.  I  Søndermarken  har  den  lille  Prinsesse  ofte  leget 
og  læst  i  „det  norske  Hus".    Efter  Bruddet  med  Kronprinsen 

forlod  Hertug  Frederik  Christian  med  sin  Familie  København 
og  tog  Ophold  paa  Augustenborg.  Her  havde  Caroline  Amalie 
og  hendes  Brødre  friske  Barndomsaar;  de  færdedes  meget 
omkring  med  deres  Moder  og  kunde  uden  Standsfordom  søge 
Venner  blandt  andre  Børn.  Dronningens  senere  Liv  viste,  at 
hun  havde  taget  Forældrenes  sociale  Frisind  i  Arv,  og  den 
Trang,  hun  altid  havde  til  at  samle  Mennesker  om  sig,  af 
hvem  hun  kunde  lære,  føres  tilbage  til  Barndomshjemmet, 
thi  Hertugen  og  Hertuginden  drog  gerne  kundskabsrige  og 
begavede  Gæster  til  Augustenborg. 

Hertuginden  var  meget  livlig,  „vittig  og  lidt  satirisk". 
Hendes  Skønhed  og  hurtige  Tanke  havde  i  de  unge  Aar 
vundet  hende  Venner,  men  hun  holdt  dem  ikke  fast.  Der 
var  noget  overfladisk  i  hendes  Væsen,  tilmed  noget  upaalide- 
ligt  i  Karakteren,  der  voldte  stor  Fortræd,  som  hun  stod 
mellem  Broderen  og  Manden.  Om  end  dette  Forhold  er 
centralt,  naar  Spørgsmaal  er  om  Louise  Augustas  Person- 
lighed, skal  vi  ikke  standse  derved,  da  dets  Drøftelse  vil  føre 
langt  ind  i  den  politiske  Historie  og  bort  fra  det  egentlige 
Æmne.  Men  vi  kan  ikke  lade  være  at  gøre  opmærksom  paa 
Hertugindens  Breve  til  Professor  Engelstoft,  for  de  viser  klart, 
hvad  hun  var,  og  hvad  hun  ikke  var,  da  hun  nærmede  sig 
de  halvfjerdsindstyve  Aar.  De  viser  hende  opfyldt  af  Interesse 
for  den  Litteratur  og  Journalistik,  der  kommer  frem  i  Kø- 
benhavn; hun  skriver  grejt,  men  man  savner  i  disse  Breve 
en  gammel  Dames  milde  Dom  og  stilfærdige  Ord;  hvis  ikke 
Datoerne  overbeviste,  vilde  man  tro,  at  Brevskriverinden  var 
en  ung  Person  med  en  Tunge  af  den  hvasse  Art. 

Caroline  Amalie  havde  ikke  sin  Moders  Bevægelighed 
og  Vid,  men  hendes  Karakter  var  støt,  og  vi  finder  hos  hende 
den  Takt  og  Finhed,  som  saa  højlig  savnes  hos  Louise  Augusta, 
fremfor  alt  forstod  Caroline  Amalie  at  lære  af  Livet,  og  hun 
forædledes  gennem  Aarene. 

Hun  synes  heller  ikke  at  have  lignet  sin  Fader  meget,  i 
hvert  Fald  ved  første  Blik  gør  Modsætningen  mellem  de  to 
Personligheder  sig  stærkt  gældende.  Harmonisk,  roligt  hvi- 
lende i  det,  som  for  hende  er  blevet  Livet,  tegner  Datteren 
sig  for  os,  begrænset,  men  sikker  indenfor  sine  Grænser, 
mens  Faderen,  tankespænstig  og  ærgerrig,  vil  favne  meget;  han 

drommer  en  Stund  det  18de  Aarhundredes  Drøm  om  et  nyt 
Samfund,  men  er  i  Virkeligheden  bunden  med  stærke  Baand 
til  det  gamle  ved  sin  fyrstelige  Fødsel;  Slægtstraditionen  vokser 
i  ham ''med  Aarene,  og  hans  Virkeevne  lammes,  gennem- 
reflekteret som  han  er,  saarbar  og  brat  i  Beslutningen. 


Prinsesse  Louise  Augusta.     Maleri  paa  Rosenborg. 

Hertugen  blev  ikke  gammel;  han  døde  i  Juni  1814  i  sit 
49nde  Aar. 

Mod  Slutningen  af  1814  kom  Prins  Christian  Frederik, 
Arveprinsens  Søn,  til  Augustenborg.  Allerede  i  1813  havde 
han  gæstet  Als  paa  Vejen  til  Norge,  og  under  den  korte  og 
stormfulde  Kongetid  deroppe  havde  han  staaet  i  Brevveksling 

med  sine  Slægtninge  paa  Augustenborg,  han  havde  ogsaa  ladet 
dem  forstaa,  at  hans  unge  Kusine  var  bleven  ham  kær.  Nu 
drog  Mindet  om  hende  ham  atter  til  Als,  og  den  16.  December 
gav  Caroline  Amalie  ham  sit  Ja.  I  Foraaret  1815  stod  Bryl- 
luppet. 

Naturligvis  var  Christian  Frederiks  Ægteskab  med  den 
augustenborgske  Prinsesse  Genstand  for  Drøftelse  i  den 
Schimmelmannske-Reventlowske  Kreds  og  i  Charlotte  Schim- 


Hertug  Frederik  Christian  at  Augu.>i^i.r«,ig. 
iWaleri  i  Konsistoriums  Sal  paa  Universitetet. 

melmanns  og  Louise  Stolbergs  Breve  nævnes  Caroline  Amalie 
oftere.  De  to  strenge  Damer  ved  kun  godt  at  sige;  de  glæder 
sig  over  hendes  Skønhed,  hendes  frejdige  Væsen  og  hendes 
rene  og  fromme  Sind.  Man  kunde  dog  ønske  lidt  nøjere  Kund- 
skab om  den  unge  Pige  end  den,  disse  almindelige  enthu- 
siastiske  Udtalelser  giver,  men  Brevstoffet  fra  Caroline  Amalies 
Haand  fra  de  tidligste  Aar  er  meget  fattigt,  og  det  er  sjældent, 
at  hun  senere  i  Livet  omtaler  sin  Ungdomsudvikling,  thi  under 
den    ivrige  Tilslutning    til    den    grundtvigianske   Livsanskuelse 

syntes  hun,  at  Livet  først  var  begyndt  for  hende  i  Aar- 
hundredets  tredje  Aarti;  hvad  der  laa  forud,  lod  hun  gaa  i 
Glemme.  Vi  søger  derfor  med  Flid  efter  hver  en  tilfældig 
Ytring,  der  siger  en  Smule  om,  hvad  Caroline  Amalie  var,  før 
hun  sluttede  sig  til  Grundtvigs  Kreds.  I  et  Brev  til  P.  Rørdam, 
skrevet  i  1842,  taler  hun  om  den  tidlige  Ungdoms  urolige 
Bekymring;  i  et  andet  Brev  (»s/jg  1837)  nævner  hun  Inge- 
mann og  hans  Skrifter  som  gode,  gamle  Venner:  „Der  var 
endog  en  Tid  i  min  Ungdom,  hvor  jeg  har  sværmet  for  ham: 
1815,  da  hans  „Masaniello"  udkom.  Dengang  glædedes  jeg 
ogsaa  ved  Tanken  om  det  nye  Liv,  Grundtvig  vilde  bringe  i 
vor  dengang  iskolde  Kirke.  Jeg  ved  ej,  hvorledes  Omstæn- 
dighederne senere  har  ladet  mig  sove  ind  for  alle  disse  Ung- 
doms Forhaabninger".  Blandt  mange  Udtalelser  af  Caroline 
Amalie  om  den  rationalistiske  Opdragelse,  hun  havde  faaet, 
staar  denne  Ytring  enlig,  men  den  tør  ikke  lades  upaaagtet. 
Det  kan  jo  hænde,  at  man  gentager  og  gentager  en  ensidig 
Paastand  saa  længe,  til  den  bliver  alt  for  en;  det  kan  hænde, 
at  et  flygtigt  Ord  aabenbarer  det  sande  Forhold.  Mon  det 
ikke  skulde  være  Tilfældet  her?  Den  Religiøsitet,  der  satte 
Præg  paa  Caroline  Amalies  Liv,  havde  sin  Rod  i  de  tidlige 
Aar,  hun  paavirkedes  ikke  af  Faderen  eller  Moderen,  men 
en  Opdragerinde  Mademoiselle  Delolme  synes  at  have  haft 
megen  Indflydelse  paa  sin  unge  Elev. 

Der  klinger  en  Selvbebrejdelse  gennem  Caroline  Amalies 
Ytring  om  de  Ungdoms  Forhaabninger,  som  var  gledne  hende 
af  Tanker  gennem  en  Række  af  Aar,  de  Aar,  da  hun  droges 
fra  et  stille  Ungpigeliv  ind  i  en  større  Kreds,  da  Fru  Frede- 
rikke Brun  paa  Sophienholm  var  hendes  kære  Veninde,  da 
hendes  Interesser  var  cosmopolitiske,  da  hun  læste  Madame 
de  Staél  Holsteins  „Corinna"  og  saa  Tableaux  af  „Laila 
Rookh"  og  „Ivanhoe"  i  Fru  Bruns  Hjem,  endelig  de  Aar,  da 
hun  fulgte  Prins  Christian  Frederik  Europa  rundt.  Senere 
blev  hendes  Personlighed  mere  samlet,  hendes  Livsanskuelse 
klarere,  hendes  nationale  Sans  mere  bevidst,  men  de  Ele- 
menter, der  var  hendes  Væsens  Grundelementer,  Fromheden 
og  Kærligheden  til  Hjemlandet,  fandtes  hos  hende  ogsaa  i 
disse  Aar,  der  med  deres  mange  Indtryk  maaske  kunde  virke 

spredende,    men    paa  den    anden   Side   bod   Mulighed    for  en 
alsidig  Udvikling. 

Vi  vil  nu  følge  Prins  Christian  Frederik  og  hans  Gemal- 
inde paa  deres  Rejser  i  Aarene  1818  og  1819—1822. 

Under  den  første  kortere  Rejse  i  1818  brugte  Prinsessen 
Badene  i  Pyrmont  i  et  Par  Maaneder  og  rejste  derpaa    med 


Caroline  Amalie.    Miniaturmaleri.    Rosenborg. 


Prinsen  til  Rhinegnene,  som  fra  tidlig  Tid  havde  været  hendes 
Længslers  Maal.  Jeg  sværmede  end  mere  for  Rhinen  ved 
dens  nærmere  Bekendtskab",  skriver  hun  1837,  „og  husker, 
at  jeg  i  Mannheim,  lig  Dogen  af  Venedig  med  det  adriatiske 
Hav,  formælede  mig  med  Rhinen  med  en  Ring,  som  jeg 
kastede  i  den  fra  Slotshaugen  af". 

Allerede  næste  Aar  gensaa  Caroline  Amalie  Rhinen  paa 
den  lange  Rejse,  der  forte  Prins  Christian  Frederik  og  hans 
Hustru    over    Liineburg,     Braunschweig   og    W'olfenbiJttel     til 

Harzegnen,  videre  til  Leipzig,  Dresden,  Carlsbad  og  atter 
mod  Vest  til  Rhinlandene.  I  det  nysciterede  Brev  mindes 
Prinsessen  denne  Sommer:  „I  Heidelberg  levede  jeg  i  1819  i 
14  Dage  og  beboede  Landstedet  lige  ved  Broen  paa  den 
højre  Bred  af  Neckar,  hvorfra  man  har  den  smukkeste  Udsigt 
til  det  gamle  Slot.  Mine  Brødre  og  Grev  Bliicher  opholdt 
sig  den  Sommer  i  Heidelberg,  og  jeg  besøgte  dem,  mens 
Prinsen  gjorde  en  Tour  til  Schweiz".  Sidst  paa  Aaret  rejste 
de  til  Italien  og  naaede  over  Venedig,  Padua,  Ferrara  og 
Florens  til  Rom,  hvor  de  blev  Jul  og  Nytaar.  Arkæologen 
P.  O.  Brøndsted  skriver  i  1820  i  sin  Dagbog:  „Aarets  første 
Dag  befandt  sig  endnu  i  Rom  vor  gode  danske  Prins  Christian 
Frederik  med  sin  skønne  Viv  og  deres  Følge.  Prinsen  var 
ankommen  den  23.  December,  og  det  blev  mig  naturligvis  en 
kær  Pligt  at  bestræbe  mig  for,  saa  vidt  det  var  mig  muligt,  at 
hans  Ophold  i  den  evige  Stad  maatte  blive  ret  frugtbart". 
Ved  Paasketid  og  atter  omkring  Aarsskiftet  1820  —  1821  var 
Prinsen  og  Prinsessen  i  Rom,  hvor  Thorvaldsen  modellerede 
deres  Buster  og  gjorde  Udkast  til  en  Statue  af  Caroline 
Amalie,  som  dog  aldrig  blev  fuldendt;  ellers  tilbragte  de  en 
stor  Del  af  Aaret  1820  i  det  neapolitanske.  Der  var  mange 
Udflugter  og  mange  Fester,  megen  Hyldest  ofredes  det  frem- 
mede Fyrstepar.  Der  fortælles,  at  Kongen  af  Neapel  til  Ære 
for  de  danske  Gæster  gjorde  et  Maskebal,  paa  hvilket  Prinsen 
og  hans  Hustru,  forklædte  som  neapolitanske  Bønderfolk, 
drog  alles  Øjne  til  sig.  Selv  tænkte  Caroline  Amalie  senere 
tilbage  paa  Napolibugtens  skyfri  Sommerhimmel,  som  gjorde 
Sindet  lettere,  „hjalp  saa  mægtig  til  at  hæve  over  enhver 
Ting,  der  under  en  nordisk  Blyhimmel  vilde  have  været  tun- 
gere at  bære".  I  April  1821  gik  Rejsen  nordpaa  langsomt 
gennem  Italien,  Schweiz  og  Frankrig  til  Paris,  som  de  gæstede 
et  halvt  Aars  Tid.  Man  faar  et  eget  Indtryk  af  deres  Rejse- 
liv og  Liv  i  Nydelse  gennem  et  Brev  fra  Baggesen  fra  De- 
cember 1821,  hvori  den  syge  og  forknytte  Digter  fortæller  om 
Fyrsteparrets  Gæstfrihed  imod  ham  og  jubler  over  paa  ny  at 
kunne  varme  sig  i  Livets  Solskin:  „Mit  Hoved  og  Hjerte, 
min  Fantasi  og  alle  mine  Sanser  vide  ikke  mere  hvorhen  i 
denne  selskabeliglevende  Overflødighed  af  alt  det  gode,  skønne 
og  behagelige,    som  Videnskab  og  Kunst    formaa    at    yde,    og 

som  dagligen  tilstrommer  mig  fra  alle  Sider.  Jeg,  som  i  mere 
end  ti  Aar  oftere  har  levet  aldeles  som  en  Eremit,  gjort  Afkald 
paa  Livets  fleste  Nydelser,  taget  Afsked  fra  Verden  og  tilsidst 
anset  mig  for  død  og  begraven  saavel  i  borgerlig  som  i  poetisk 
Henseende,  lever  nu  Dag  og  Nat  deltagende  og  meddelende, 
ungdommelig  frisk  og  fornøjet  ved  et  muntert  Hof  i  en  \'er- 
denshovedstad.  Prinsen  medtager  mig  i  Pairskamret,  i  de 
deputeredes  Kammer,  i  Museumet,  til  Sévres,  St.  Cloud  osv., 
og  hver  Gang  jeg  vil,  følger  jeg  ham  og  Prinsessen  i  Teatret. 
De  interessanteste  Tetimer  nydes  indtil  Midnat  i  mindre 
Kredse,  og  hver  Lørdag  er  der  stor  Cirkel  du  plus  grand 
monde  de  Paris".  Fra  Paris  drog  Prins  Christian  og  Prin- 
sesse Caroline  Amalie  til  London,  og  først  i  Eftersommeren 
1822  naaede  de  Hjemmet.  De  havde  set  meget  i  disse  lange 
Rejseaar  og  mødt  mange  Mennesker:  Kejser  Franz  og  Kejser 
Alexander,  ^  Bliicher  og  Wellington,  —  Metternich,  Chateau- 
briand, Pius  VII  og  Kardinal  Consalvi,  —  Napoleons  Søster, 
Fyrstinde  Elisa  Bacchiochi,  og  Napoleons  Hustru  Marie 
Louise,  —  Englands  Kongefamilie  og  de  hjemvendte  Bour- 
boner  i  Paris  og  Neapel.  En  Rejse  i  1838  førte  dem  sammen 
med  Prins  Wilhelm  af  Preussen  (Wilhelm  I),  Østrigs  Kejser 
Ferdinand,  Kong  Ludwig  af  Bayern  og  den  russiske  Tron- 
følger, den  senere  Kejser  Alexander  II.  Det  bør  heller  ikke 
glemmes,  at  Prins  Christian  Frederik  over  alt  havde  søgt 
Mænd,  der  var  fremragende  i  Videnskab  og  Kunst;  vi  har 
blandt  Landsmænd  nævnt  Thorvaldsen,  Brøndsted  og  Bag- 
gesen, —  af  fremmede  Tænkere  og  Forskere  kan  eksempel- 
vis nævnes  Fr.  Baader,  H.  Steffens,  Marheincke,  Alexander 
Humboldt,  Cuvier  og  Arago. 

Paa  samme  Vis  drog  Christian  Frederik  i  Hjemmet  baade 
som  Prins  og  som  Konge  Videnskabsmænd,  Digtere  og  Kunst- 
nere til  sig.  H.  C.  Ørsted  omtaler  i  sit  Mindeskrift,  hvor- 
ledes Christian  VIII  forstod  at  gøre  sit  Hjem  til  et  Samling- 
sted for  mange  af  Landets  ypperste,  som  her  modtes  med 
ansete  Gæster  fra  Udlandet.  „Selskabet  fik  sin  Enhed  ved 
den  Maade,  hvorpaa  Fyrste  og  Fyrstinde  viste  sig  som  Vært 
og  Værtinde.  Det  var  ikke  blot  med  Hensyn  paa  Samtalen, 
at  dette  gjældte;  ofte  bidrog  mærkværdige  Genstande  til  at 
give  Selskabet  et  Foreningspunkt:  snart  var  der  et  nyt  Kunst- 

værk  at  se,  snart  førte  han  Selskabet  ind  i  sin  skønne  Sam- 
ling af  Mineralier  og  Conchylier;  overalt  var  han  selv  den 
kyndige  Vejviser.  Paa  Landet  førte  han  ofte  sine  Gæster  ud 
i  den  skønne  Omegn.     Fremmede  Gæster   førte   han   under- 


Caroline  Amalie.    Maleri  af  Bærentzen. 
Jægerspris. 


tiden  til  Vogns  temmelig  langt  omkring  for  at  vise  dem  de 
skønneste  Steder.  I  de  mindre  Aftenselskaber  forelæste  vore 
fornemste  Digtere  deres  Værker,  ofte  førend  disse  endnu  vare 
bekendtgjorte".  —  Digterne  droges  gerne  ind  i  den  snævreste 

Kreds.  Oehlenschlager  fik  1835  Indbydelse  til  Odense  Slot  og 
fulgte  derfra  Prins  Christian  og  Prinsesse  Caroline  Amalie  til 
Augustenborg.  H.  C.  Andersen  var  Kongeparrets  Gæst  paa 
Før  i  Sommeren  1844.  Han  dvæler  i  Erindringen  ved  Vester- 
havøernes ejendommelige  Natur  og  det  brogede  Liv,  der  ud- 
foldede sig  i  Skipperbyen  >X^yck  under  Hoffets  Ophold;  med 
barnlig  Glæde  fortæller  han  om  sit  Samvær  med  Christian  VIII 
og  Caroline  Amalie  og  den  Venlighed,  der  vistes  ham.  ^Om 
Aftenen  læste  jeg  sædvanlig  et  Par  Æventyr;  „Nattergalen" 
og  „Svinedrengen"  syntes  at  være  Kongen  de  to  kæreste  og 
blev  derfor  flere  Aftener  gentagne". 

Ved  Siden  af  Christian  VIII  nævnes  altid  hans  Hustru 
som  den,  der  deler  hans  Interesse,  og  dertil  føjes  Ytringer  af 
Sympathi  og  Beundring  for  den  gode  og  smukke  Kvinde; 
man  ser  dog  tydeligt  af  Tidens  Memoirer,  at  det  er  Kongen, 
som  er  den  aktive,  Kongen,  som  er  Æstetiker  med  Liv  og 
Sjæl,  —  Dronningen  har  sin  stille  Glæde. 

Hendes  æstetiske  Sans  var  ikke  stærkt  udviklet,  men 
hun  holdt  af  Læsning  og  omtaler  ofte  i  sine  Breve,  hvilke 
Bøger  hun  læser:  „Holger  Danske",  „Valdemar  den  Store  og 
hans  Mænd",  Ingemanns  Levnedsbog,  „Adam  Homo",  „De  to 
Baronesser"  etc.  Hendes  Dom  over  Bøgerne  er  fremfor  alt 
en  etisk  Vurdering.*) 

En  Stund  var  den  unge  Fyrstinde  Prins  Christian  Fre- 
deriks Hustru  og  intet  mere,  men  alt  som  Aarene  gav  hende 
mere  Selvstændighed,  samlede  hun  om  sig  en  lille  Kreds  efter 
sit  eget  Sind,  Mennesker,  der  delte  hendes  kirkelige,  filan- 
tropiske og  pædagogiske  Interesser.  I  denne  Kreds  sad 
Caroline  Amalie  lyttende  blandt  Gæsterne,  mens  et  Foredrag 
blev  holdt,  eller  et  Æmne  discuteredes.  „Saadanne  The-Sam- 
taler  er  min  Passion",  skriver  Dronningen  i   1S41. 

Af  stor  Betydning  for  Caroline  Amalie  blev  hendes  Til- 
slutning til  Grundtvig  og  hans  Venner. 


•)  I  1S0<>  havde  Hertuginde  Louise  Augusta  skrevet  til  Hertugen: 
.,Caroline  n'aura  gueres  un  esprit  brillant  ni  des  idées  originelles, 
mais  j'espére  qu'elle  sera  une  jeune  personne  raisonabie,  douce, 
modeste.  Le  sens  moral  est  toujours  dominant  en  elle.  Elle  parait 
aussi  avoir  un  sens  réligieux". 

Vistnok  i  Oktober  1835  var  den  unge  theologiske  Kan- 
didat Peter  Rordam  begyndt  at  virke  ved  det  af  Prinsessen 
oprettede  Asyl,  og  væsentlig  gennem  ham  lærte  Caroline 
Amalie  Grundtvigs  religiøse  og  folkelige  Anskuelse  at  kende. 
Fra  tidlig  Tid  havde  hun  haft  religiøst  Alvor  og  en  inderlig 
Kærlighed  til  vort  Land  og  dets  Natur:  forsaavidt  var  hun 
modtagelig  for  de  Tanker,  som  P.  Rørdam  var  saa  varm  en 
Talsmand  for;  paa  den  anden  Side  syntes  Caroline  Amalies 
cosmopolitiske  Kultur  og  hendes  Omgivelsers  cosmopolitiske 
og  aristokratiske  Karakter  at  maatte  staa  denne  Paavirkning 
imod.  Men  Caroline  Amalie  var  en  enthusiastisk  Natur  med 
en  Trang  til  at  være  lyttende  Discipel,  hun  havde  ogsaa  i 
nogen  Maade  poetisk  Sans,  „Øre  for  et  andet  Sprog  end  det, 
der  kalder  alt,  hvad  man  ikke  kan  faa  Fingre  paa,  vildt  eller 
dog  tomt  Sværmeri".  Grundtvigs  poetiske  Kraft  ikke  mindre 
end  hans  kristelige  Forkyndelse  og  hans  Haab  om  det 
danske  Folks  Genfødelse  i  nordisk  Aand  virkede  stærkt  paa 
hende.  Af  Betydning  blev  det  ogsaa,  at  den,  der  stod  som 
Talsmand  for  Grundtvigs  Ideer,  var  Peter  Rørdam,  hvis 
friske  og  djærve  Personlighed  var  Caroline  Amalie  meget 
tiltalende. 

I  Januar  1837  skriver  Prinsessen  til  Rørdam,  som  var 
sendt  ud  paa  en  længere  Rejse  for  at  bringe  sit  nedbrudte 
Helbred  paa  Fode:  „Jeg  sidder  nu  ved  mit  sorte  Bord  i  min 
inderste  Stue  og  glæder  mig  ved  Erindringen  om  de  Sam- 
taler, jeg  ofte  havde  med  Dem  paa  dette  Sted.  Jeg  skylder 
Dem  meget,  uendelig  meget,  —  rettere  Gud;  ved  at  have 
ført  mig  sammen  med  Dem  har  Han  vakt  en  Slags  Begej- 
string hos  mig  til  at  hellige  Danmark  mit  jordiske  Liv.  Bed 
Ham  nu,  at  denne  Begejstring  ikke  maa  udslukkes,  men  blive 
til  en  Livsflamme,  at  den  ikke  maa  slukkes  nogen  Sinde, 
men  at  den  maa  føre  mig  gennem  gode  og  onde  Dage  indtil 
Maalet.  Gud  give  mig  Visdom  og  Kraft  til  at  være  den 
elskede  Prins  alt  det,  Gud  vil,  at  jeg  skal  være  ham!  Det 
er  med  en  inderlig  Vemod  jeg  tænker  paa  de  mange  tunge 
Pligter,  der  i  Fremtiden  vil  hvile  paa  ham.  Oh  at  jeg  ret 
maatte  kunne  lette  ham  den  Byrde  saa  meget,  som  det  staar 
i  min  Magt". 

Efter  Hjemkomsten  blev  Peter  Rordam  Bestyrer  for  den 
ene  af  de  to  Asylskoler,  som  Caroline  Amalie  oprettede  i 
1838  med  den  Tanke  her  at  fortsætte  det  Arbejde,  der  var 
begyndt  i  Asylet.  Drenge  og  Piger,  der  som  smaa  havde 
søgt  Asylet,  var  Asylskolernes  Elever.  Rørdam  ledede  Under- 
visningen i  Grundtvigs  Aand ;  han  fortalte  paa  sin  ejendomme- 
lige hjertelige  Maade  og  sang  med  Børnene.  Caroline  Amalie 
var  meget  optaget  af  disse  pædagogiske  Ideer  og  Forsøg,  men 
sluttede  sig  ingenlunde  kritikløst  til  den  unge  ivrige  For- 
kæmper. 1  et  Brev  til  Rørdam  under  hans  Udlandsrejse 
strejfer  hun  Spørgsmaalet  om  den  gamle  klassiske  Dannelses 
Fortrin  og  Skrøbeligheder,  og  med  det  samme  minder  hun 
ham  om  deres  Strid  om  „det  levende  Ord"  og  „det  døde 
Bogstav".  Caroline  Amalie  tror  dog  en  Smule  paa  det  døde 
Bogstavs  Magt.  Ikke  heller  var  hun  blind  for  den  frie 
Undervisnings  Mangler. 

En  Række  Breve  til  Biskop  Faber  paa  Fyen  viser  hendes 
Omsorg  for  Odense  Asyl  og  hendes  Interesse  for  Undervis- 
ningen i  Stiftets  Skoler.  Hun  opmuntrer  Faber  til  at  indføre 
bibelhistoriske  Billeder  i  Skolerne  og  at  knytte  Fortællingen 
til  Billedet.  Hun  vil  ogsaa  gerne,  at  Børnene  skal  lære  i 
Biblen  at  finde  den  Fortælling,  de  har  hørt.  „Biblen  haves 
vel  i  Husene",  skriver  hun,  „derfor  sørger  Bibelselskabet, 
men  den  læses  ikke,  den  ligger  Aar  ud  og  Aar  ind  paa  Hylden 
og  er  bedækket  med  fingertykt  Støv". 

Gennem  Rørdam  havde  Caroline  Amalie  lært  Grundtvigs 
Ideer  at  kende,  først  i  1838  traadte  hun  i  personlig  Forbin- 
delse med  ham. 

Fornøjet  skriver  hun  til  Rordam,  at  hun  nu  endelig  har 
gjort  det  Bekendtskab,  hun  i  Aar  og  Dag  længtes  efter  at 
gøre;  hun  fortæller  naivt  og  uforbeholdent  om  det  første 
Møde  og  spekulerer  kun  over,  hvad  Indtryk  hun  kan  have 
gjort  paa  Grundtvig.  „Imidlertid",  bryder  hun  af,  „gor  dette 
Bekendtskab  mig  usigelig  lykkelig,  og  ret  skulde  det  glæde 
mig,  hvis  denne  Mand  fandt  det  værd  stundom  at  skænke 
mig  en  Samtale,  saa  som  jeg  bad  ham  derom". 

Ved  denne  Tid  træder  Grundtvig  ud  blandt  de  unge  og 
bliver  en  Fører  iblandt  dem.  Paa  150  Aarsdagen  for  Stavns- 
Danske  Dronninger.  22 

baandets  Løsning  (20.  Juni  1838)    begyndte    han    paa   Borchs 
Collegium  en  Række  Forelæsninger  over  den    nærmeste  For- 


Caroline  Amalie. 

Tegning  af  Gertner,  dateret:  Amalienborg  1842. 

Frederiksborg. 

tids  Historie  (langt  senere  offentliggjorte  under  Titlen:  „Mands 
Minde"),  Forelæsninger,  i  hvilke  han  fyndigt  tager  til  Orde 
for,  at  vor  Kultur  skal  hvile  paa  dansk  og  folkelig  Grund. 

Næste  Foraar  stiftedes  „Dansk  Samfund"  med  det  For- 
maal  ved  Tale  og  Sang  at  fremme  det  nationale  Liv.  Grundtvig 
blev  Formand,  og  blandt  Medlemmerne  nævnes  P.  C.  Kierke- 
gaard, P.  Rørdam,  Lindberg,  Brødrene  Blædel,  P.  og  H.  Boisen, 
Th.  Fenger  etc. 

I  1839  var  det  ogsaa,  at  Grundtvig  blev  Præst  ved  Vartov 
og  samlede  en  lyttende  Skare  om  sin  Prædikestol;  Caroline 
Amalie  var  blandt  Grundtvigs  Tilhørere.  1  videre  Kredse  fik 
man  nu  et  noget  andet  Syn  paa  Grundtvig,  end  man  havde 
haft  i  Tyverne  og  Begyndelsen  af  Trediverne,  og  Dronningens 
Tilslutning  til  Vartov  Menighed  bidrog  ikke  lidt  til  en  saadan 
ændret  Opfattelse. 

løvrigt  bad  hun  kort  efter  det  første  Møde  Grundtvig 
om  at  holde  nogle  Foredrag  for  hende  og  hendes  Damer;  i 
1840  og  den  følgende  Vinter  gennemgik  Dr.  P.  C.  Kierkegaard 
Kristendommens  Historie,  og  efterhaanden  førtes  flere  af 
„Dansk  Samfund"s  Medlemmer  ind  i  Dronningens  Kreds, 
nogle  af  Medlemmerne  var  hende  allerede  vel  bekendte. 

Den  grundtvigianske  Paavirkning  spores  i  Caroline  Amalies 
Valg  af  Læsning  og  i  hendes  hele  Interesseomraade.  Hun 
læser  oldnordiske  Sagaer  og  vil  fordybe  sig  i  Grundtvigs  tid- 
lige Digtning,  tænker  paa  at  tage  Undervisning  i  Svensk: 
„Min  hele  Hu  er  til  Norden  og  det  nordiske;  den  øvrige 
Verden  har  jeg  nu  saa  godt  som  sagt  god  Nat,  den  inter- 
esserer mig  slet  ikke".  England  udgør  dog  en  Undtagelse, 
og  atter  her  er  Grundtvigs  Indflydelse  aabenbar. 

Caroline  Amalie  bruger  stærke  Ord,  naar  hun  taler  om 
Grundtvigs  Personlighed.  I  et  Brev  til  Biskop  Mynster  fra 
Aaret  1853  udbryder  hun:  „En  saa  ualmindelig  Aand  med  en 
saadan  Fylde  af  Kærlighed  burde  til  visse  anderledes  paa- 
skønnes iblandt  os.  Oh  at  Gud  snart  vilde  bønhøre  mig  og 
bryde  den  Væg,  der  er  bygget  imellem  Dem  og  ham,  bygget 
af  Djævelen,  saa  kun  Herren  selv  kan  bryde  den;  men  at 
den  vil  blive  brudt,  det  ved  jeg,  thi  begge  er  de  af  hans 
ypperligste  dyrebareste  Børn,  og  han  vil  drage  deres  Hjerter 
til  hverandre  i  deres  ældste  Dage,  og  da  vil  den  danske 
Kirke  fejre  sin  Trolovelsesfest". 

Med  disse  Citater  er  vi  ilet  langt  frem  i  Tiden  og  vender 
nu    tilbage    til    1839,    da    Christian  VII!     besteg   Tronen,    og 

Caroline  Amalie  blev  Danmarks  Dronning.  Kronen  var  til 
Tider  tung  at  bære.  De  Dage  var  forbi,  da  alle  „luede  af 
grænseløse  Velsignelser  over  det  høje  Kongepar",  som  det 
hedder  i  „Nyeste  Skilderi  af  København"  af  1809  i  Anled- 
ning af  Kong  Frederiks  og  Dronning  Maries  Besøg  i  Odense; 
Oppositionen  tog  højlydt  til  Orde  og  skaanede  ikke  Christian  VI II, 
da  han  ikke  vilde  give  den  krævede  Forfatning.  Der  er  næppe 
Grund  til  at  dvæle  ved  Caroline  Amalies  Udtalelser  om 
Fyrrernes  politiske  Bevægelser,  thi  hun  havde  ingen  egentlig 
Interesse  for  Politik  og  ingen  selvstændig  Dom.  Som  Dron- 
ning under  Enevælden  fordømte  hun  Oppositionen;  efter  1848 
glædede  hun  sig  med  sine  grundtvigianske  Venner  over  Folke- 
friheden. „Før  har  jeg  stedse  troet,  at  en  absolut  Regering 
under  en  kristelig  Konge  var  den  bedste  Form",  skrev  hun  i 
1853,  „men  nu  da  public  spirit  er  vaagnet  hos  Folket,  ønsker 
jeg  hellere  en  Forfatning,  som  nøder  Folket  til  selv  at  be- 
kymre sig  om  Fædrelandets  Ve  og  Vel,  thi  den  oplyser  og 
udvikler  dets  Evner  og  især  dets  Dømmekraft,  og  det  er  en 
dejlig  mandig  Evne,  hvilken  jeg  nok  ønsker  udviklet  hos  mit 
kvindelige  Folk". 

Af  større  Interesse  og  større  Betydning  er  Dronningens 
Forhold  til  Striden  i  Slesvig  i  Fyrrerne  og  hendes  Forhold 
til  Brødrene  Hertugen  af  Augustenborg  og  Prinsen  af  Nør.  I 
Følge  Sagens  Natur  er  det  umuligt  at  sige,  i  hvilken  Grad 
Ægteskabet  med  Caroline  Amalie  og  Svogerskab  og  hyppigt 
Samvær  med  Hertugen  og  Prinsen  har  haft  Indflydelse  paa 
Christian  VIII's  Beslutning  i  1842  at  udnævne  Prins  Frederik 
af  Nør  til  Statholder  og  kommanderende  General  i  Hertug- 
dømmerne. Direkte  har  Caroline  Amalie  ikke  virket  dertil, 
eftersom  hun  aldrig  blandede  sig  i  Politik  og  Styrelse,  men 
vi  bør  bemærke,  at  Samtalen  mellem  Christian  VIII  og  Prinsen 
af  Nør  i  Marts  1842  i  Følge  Kongens  Skrivekalender  finder 
Sted  hos  Dronningen,  og  fra  samme  Kilde  ved  vi,  at  Kongen 
i  1843  gennem  Caroline  Amalie  ønskede  at  lade  Brødrene 
forstaa,  hvor  meget  han  følte  sig  krænket  over  den  illoyale 
Tendens,  der  kom  frem  i  den  slesvigske  Stænderforsamling, 
Bestræbelsen  for  at  adskille  Slesvig  fra  Monarkiet,  Iveren  for 
at  fortyske  Hertugdømmet  og  haane  alt  dansk.  Af  denne 
Note  skulde  man  tro,  at  Christian  VIII    vilde    træde  bestemt 

op  til  Forsvar  for  det  danske  Sprog,  da  Striden  stod  om  dets 
Ret  til  at  lyde  frit  i  den  slesvigske  Stændersal  saa  godt  som 
det  tyske,  men,  som  bekendt,  fastslog  Patentet  af  1844,  at 
kun  de  Stænderdeputerede,  der  ikke  kunde  det  tyske  Sprog, 
maatte  tale  Dansk. 

Caroline  Amalies  Opfattelse   af  Sprogsagen    erfarer  vi    af 
et  Brev  fra  P.  Rørdam  til  Grundtvig  fra  1843.    Han  fortæller, 

Brev  fra  Dronning  Caroline  Amalie  til   Professor  Knselstoft. 
(Original  paa  Universitetshibliotheketl. 

at  han  overfor  Dronningen  har  sagt  sin  Mening,  at  begge 
Sprog  burde  have  lige  Ret,  „men  af  Grunde,  som  jeg  ej  be- 
griber, holder  hun  paa  Tyskens  Enevoldsmagt.  Og  hvorfor 
gør  Broderen  det  samme"?  (>aroline  Amalie  hang  ved 
Brodrene  med  stor  Kærlighed  og  synes  ikke  at  have  for- 
staaet,  hvorhen  det  bar.  Da  Frederik  Barfod  var  i  Audiens 
hos  Dronningen  i  1S43,  mente  han,  det  var  Ret  og  Takl  at 
tale  til  Caroline  Amalie  om  hendes  Brodre,  som  han  nævnte 
som  Oprorere  og  Fædrelandets  Fjender.     Han  spurgte  Dron- 

ningen,  om  hun  vidste,  at  han  var  de  fyrstelige  Herrers 
Modstander.  Caroline  Amalie  svarede:  ,Jeg  ved  det,  men  De 
skal  dog  have  Tak,  at  De  selv  siger  mig  det;  jeg  ser  deri  et 
Vidnesbyrd  om  Deres  Agtelse  for  mig.  De  ser  fejl,  thi  jeg 
kender  mine  Brødre,  og  jeg  elsker  dem;  men  jeg  kan  lige 
saa  lidt  overbevise  Dem,  som  De  kan  overbevise  mig.  Nu 
staar  vi  fuldt  klare  for  hinanden,  lad  os  saa  gaa  over  til  det, 
hvorom  vi  er  enige".  Barfod  har  optegnet  Caroline  Amalies 
Svar  ordret,  og  i  skamfuld  Erindring  tilføjer  han:  „Jeg  skal 
ikke  spilde  noget  Ord  paa  at  paavise  Dronningens  Storhed  i 
hint  Øjeblik". 

Aaret  1848  kom.  Kong  Christian  VIII  døde,  og  Dron- 
ningens Brødre  stillede  sig  i  Spidsen  for  Kampen  for  et 
Slesvig-Holsten.  Det  var  tunge  Sorger  for  Caroline  Amalie, 
og  der  var  kun  faa,  som  havde  rigtig  Forstaaelse  af  hendes 
Smerte  og  nænsomt  værnede  om  hende.  At  Folkestemningen 
bruste  op  mod  Enkedronningen,  og  at  Mængden  tiltænkte 
hende  en  Demonstration,  kunde  man  vel  vente;  men  at  Inge- 
mann, som  holdt  meget  af  Dronning  Caroline  Amalie,  i  1850 
blandt  sine  „Fire  nye  Fortællinger"  udgav  „De  sidste  Herrer 
af  Gervansborg"  og  sendte  Overhofmesterinde  Fru  Rosenørn 
et  Eksemplar  til  mulig  Overleverelse  til  Enkedronningen,  synes 
ufatteligt.  Ingemann  havde  dog  selv  en  Følelse  af,  at  her  var 
noget  galt,  for  han  skriver  til  Fru  Rosenørn,  at  hun  kun  skal 
give  Dronningen  Bogen  „hvis  De  tror,  at  ikke  den  første 
Fortælling  „De  sidste  Herrer  til  Gervansborg"  vil  saare  hende 
ved  de  umiskendelige  Ligheder  med  Hertugens  Forhold".  Fru 
Rosenørn  svarer  tilbage:  „Jeg  har  ikke  kunnet  overlevere  vor 
kære  Dronning  det  hende  tiltænkte  Eksemplar.  Dersom  De, 
som  jeg,  havde  set  hende  i  Gaar  med  det  stirrende  Blik,  de 
halvt  tilbagetrængte  Taarer,  den  møjsommelige  indre  Kamp 
for  at  bevare  Fatning,  —  det  var  Hertugens  Fødselsdag,  — 
saa  vilde  De  have  følt,  hvilken  smertelig  Streng  der  berøres  i 
Deres  „Herrer  af  Gervansborg".  Helst  ønskede  Fru  Rosenørn, 
at  Fortællingen  var  utrykt;  nu  vilde  hun  gøre  alt  for,  at  den 
ikke  kom  Dronningen  for  Øje. 

Flere  Aar  efter  mødtes  Enkedronningen  med  sine  Brødre 
i    Udlandet   og    levede    en    Tid    sammen    med    dem.      Ogsaa 

Slægtens  yngre  Generation  stod  hun  i  Forbindelse  med,  som 
det  skønnes  af  en  Række  Breve  fra  Tiden  1866—1871,  skrevne 
i  Kærlighed  og  Fortrolighed  til  den  gamle  Tante  af  Broder- 
sønnen Frederik  August  nu  fra  London,  nu  fra  Indien,  nu 
fra  Fædrenehjemmet  Nør  ved  Eckernforde  Fjord. 

Hvad  der  var  Danmark  og  Augustenborgerne  imellem, 
havde  ingen  Magt  over  Slægtfølelsen. 

Som  Enkedronning  samlede  Caroline  Amalie  ligesom 
tidligere  en  Kreds  omkring  sig  hver  Ugedag  eller  hver  14de 
Dag  om  Vinteren  paa  Amalienborg,  om  Sommeren  paa  Sorgen- 
fri. Blandt  Gæsterne  ved  disse  Dronningens  Aftenselskaber 
var  Grundtvig,  P.  Rørdam,  Fr.  Hammerich,  Kaikar,  Præsten 
ved  Garnisons  Kirke  N.  Blædel,  Professor  Rasmus  Nielsen, 
Bjørnstjerne  Bjørnson,  H.  C.  Andersen,  Jerichau  og  hans 
Hustru  med  adskillige  andre. 

Den  gamle  Skik  at  samles  om  et  Foredrag  blev  endnu 
holdt  i  Hævd,  efter  Foredraget  fulgte  Samtale.  Hammerich 
holdt  kirkehistoriske  Foredrag,  Blædel  talte  om  Quakerne, 
om  Spiritisme  og  om  Skriftemaal,  en  Gang  i  50erne  holdt  han 
en  hel  Række  Forelæsninger  over  Missionshistorien.  I  April 
1870  skriver  Enkedronningen  til  ham:  „Maaske  De  paa  Tirsdag 
Aften  vil  tale  om  et  af  Tidens  brændende  Spørgsmaal,  nemlig 
om  Kvindens  Emancipation.  De  skal  i  et  Konvent  hos  Dem 
selv  en  Gang  have  talt  om  dette  Æmne  til  stor  Glæde  for 
alle". 

Dronningens  Damer  og  blandt  dem  især  Overhofmester- 
inden  Fru  Rosenørn  og  Forelæserinden  Frk.  Michele  Andreasen 
havde  samme  vaagne  Interesse  som  Dronningen  og  virkede  i 
samme  Aand  som  hun;  de  hjalp  Caroline  Amalie  med  Sty- 
relsen af  de  Penge,  der  skulde  gives  bort,  og  var  med  i  Ar- 
bejdet for  de  fattige  Smaabørn,  som  den  barnløse  Dronning 
havde  givet  sin  bedste  Kærlighed. 

Det  første  Asyl  i  København  var  blevet  oprettet  i  1S28 
af  „Det  kvindelige  velgørende  Selskab",  for  hvilket  Dronning 
Marie  var  Protectrice;  næste  Aar  gav  Prinsesse  Caroline 
Amalie  Byen  endnu  et  Asyl,  og  hende  skyldte  Asylerne  i 
Odense  og  Lyngby  for  en  stor  Del  deres  Oprettelse  og  Be- 
staaen.     Dronningen  nøjedes  ikke  med  at  give  Midlerne,  men 

hun  tænkte  og  virkede  for  sine  Asylbørn  og  kom  til  dem  om 
Hverdagen   saavelsom   ved    Højtid.    [„Atter   i  Aar",    skriver 


Caroline  Amalie.    Maleri  af  Jensen.    Rosenborg. 

Fru  Rosenørn  til  Ingemann  i  1841,  „fejrede  jeg  en  fornøjelig, 
virkelig  højtidelig  Juleaften  mellem  den  glade  Børnevrimmel, 
der  saa  tavse  og  andægtige  som  vi  ældre  lyttede  til  Dron- 
ningens fromme  Bøn  for  Asylet,  ligesom  de  siden  i  utvungen, 

barnlig  Lystighed  hoppede  omkring  Træet  til  stor  Moro  for 
den  moderkærlige  Caroline  Amalie". 

H.  C.  Andersen  var  glad  ved  at  dele  sin  Yndest  hos 
Børnene  med  den  gode  Enkedronning.  Han  beretter  om  en 
Aftenkøretur  fra  Sorgenfri  gennem  Skoven  og  ud  ad  Strand- 
vejen. Enkedronningen  var  i  den  første  Vogn,  H.C.Andersen 
med  et  Par  af  Hoffets  Damer  i  den  anden.  „Idet  Hendes 
Majestæt  kørte  forbi  et  Sted  paa  Vejen,  hvor  en  Del  Børn 
legede,  kendte  de  hende,  stillede  sig  i  Række  og  raabte  Hurra. 
Lidt  efter  kom  Vognen,  hvor  jeg  sad.  „Der  er  Andersen", 
raabte  de  smaa,  „Hurra".  Efter  Hjemkomsten  til  Sorgenfri 
sagde  Dronningen  smilende:  Jeg  tror,  alle  Børn  kender  os 
to.    Jeg  hørte  Hurraraabet". 

Caroline  Amalie  stiftede  i  1843  „Den  kvindelige  Pleje- 
forening"; efter  Dronning  Maries  Død  traadte  hun  i  Spidsen 
for  „Det  kvindelige  velgørende  Selskab",  og  hun  havde  længe 
Opmærksomheden  henvendt  paa  Diakonissesagen,  men  over- 
lod til  Prinsesse  Louise  at  føre  disse  Planer  ud  i  Livet,  thi 
hun  følte,  at  der  allerede  var  Pligter  nok  for  hende.  Under 
Prinsesse  Louises  Protectorat  grundlagdes  Diakonissestiftelsen, 
men  Caroline  Amalie  var  til  Stede  ved  Indvielsen  og  støttede 
Stiftelsen  til  sin  Død.  Forstanderinden  Frk.  Louise  Conring 
havde  været  Medlem  af  „Den  kvindelige  Plejeforening"  og 
hørte  til  de  Damer,  som  Caroline  Amalie  satte  højt. 

Den  9.  Marts  1881  døde  Enkedronningen.  Børn  i  Kom- 
muneskolerne i  København  og  paa  Frederiksberg  samlede 
sammen  til  en  Sølvkrans  til  Dronningens  Kiste.  Danske 
Kvinder  skænkede  en  Palmegren  af  Guld  med  en  Tak  til 
Caroline  Amalie  for,  hvad  hun  havde  virket,  og  hvad  hun 
havde  været  —  ikke  i  Kraft  af  omfattende  Intelligens  eller 
mærkelige  Evner,  men  ved  sit  rene  og  kærlige  Sind,  ved 
Takt  og  ædelt  Væsen,  de  stille  Dyder,  hvormed  Kvinder  altid 
byggede  Landet. 

